
Άγιος Συμεών ο Νέος Θεολόγος 


Σύντομη βιογραφία 


Ο αγιότατος πατέρας µας Συμεών, ο οποίος για το θεόσδοτο χάρισμα της θεολογίας που έλαβε, 
επονομάστηκε Νέος Θεολόγος, έζησε στα χρόνια του Κωνσταντίνου Πορφυρογέννητου, γύρω στο 
1000 μ.Χ. Υπήρξε μαθητής του Συμεών που επονομαζόταν Ευλαβής, από τον οποίο γυμνάστηκε 
στους ασκητικούς αγώνες. Και έφτασε σε τόσο ύψος αρετής και απάθειας, και αξιώθηκε να λάβει 
τόσο πλούσια τη θεία χάρη, ώστε είναι σχεδόν αδύνατο να γράψει κανείς τα σχετικά µε αὐτόν, 
όπως εξιστορεί διεξοδικότατα η µακροσκελής βιογραφία του. Γιατί αφού δέχθηκε µέσα του όλη, 
μπορούμε να πούμε, τη δύναμη του Παρακλήτου και έγινε δοχείο τῶν ελλάμψεών Του, 
αναδείχθηκε πηγή θεολογίας, κατάλυμα θείου φωτισμού, τερπνότατο κατοικητήριο ανέκφραστων 
μυστηρίων, και γενικά, οίκος πνευματικής σοφίας και θείας γνώσεως. Από αυτήν φωτιζόμενος, 
συνέθεσε κάθε λογής συγγράμματα, έμμετρα και πεζά, σε μεγάλο αριθµό και γεμάτα πάρα πολύ 
μεγάλη ωφέλεια. 


Από τα έργα του διαλέξαµε και συμπεριλάβαμε µόνο αυτά που ακολουθούν, και αυτά που είναι στο 
τέλος της Φιλοκαλίας, μεταφρασμένα για την ὠφέλεια των πολλών. Γιατί απ᾿ αυτά ξεχύνεται πολλή 
και άφθονη ωφέλεια στους αναγνώστες. 

1. Πίστη είναι να πεθάνει κανείς για το Χριστό και για χάρη της εντολής Του, πιστεύοντας ότιο 
θάνατος αυτός θα του γίνει πρόξενος ζωής: να θεωρεί τη φτώχεια σαν πλούτο, την ευτέλεια και την 
ασηµότητα σαν αληθινή δόξα και κοινωνική λάμψη: και να πιστεύει ότι µε το να µην έχει τίποτε, 
κατέχει τα πάντα ή μάλλον απέκτησε τον ανεξερεύνητο πλούτο της επιγνώσεως του Χριστού, και 
όλα τα ορατά να τα βλέπει σαν λάσπη ή καπνό. 


2. Πίστη στο Χριστό είναι όχι µόνο να καταφρονήσοµε όλα τα ευχάριστα του κόσμου, αλλά και να 
έχοµε εγκαρτέρηση και υπομονή σε κάθε πειρασμό που µας έρχεται και µας προκαλεί λύπες, 
θλίψεις και συμφορές, ώσπου να ευδοκήσει να µας επισκεφθεί ο Θεός, όπως λέει ο ψαλμωδός: «με 
κάθε υπομονή περίμενα τον Κύριο, και Αυτός µε επισκέφθηκε». 


3. Εκείνοι που προτιμούν σε κάτι τους γονείς τοὺς από την εντολή του Θεού, δεν έχουν πίστη στο 
Χριστό, και οπωσδήποτε καταδικάζονται από τη συνείδησή τους, αν βέβαια έχουν ζωντανή 
συνείδηση της απιστίας τους. Γνώρισμα τῶν πιστών είναι να µην παραβαίνουν σε τίποτε απολύτως 
την εντολή του μεγάλου Θεού και Σωτήρα µας Ιησού Χριστού. 


4. Ἡ πίστη στο Χριστό, τον αληθινό Θεό, γεννά την επιθυμία των καλών και το φόβο της 
κολάσεως. Η επιθυμία τῶν πράγματι καλών και ο φόβος της κολάσεως, προξενούν την ακριβή 
τήρηση τῶν εντολών. Η ακριβής τήρηση τῶν εντολών διδάσκει στους ανθρώπους πόσο αδύνατοι 
είναι. Η κατανόηση της πραγματικής αδυναμίας µας γεννά τη μνήμη του θανάτου. Όποιος 
απέκτησε σύνοικό του τη μνήμη του θανάτου, θα ζητήσει µε πόνο να μάθει, τι τον περιμένει μετά 
την έξοδο και την αναχώρησή του από αυτή τη ζωή. Και όποιος φροντίζει να μάθει για τα μετά 
θάνατον, οφείλει πρώτα απ᾿ όλα να στερήσει τον εαυτό του από τα παρόντα: γιατί όποιος είναι 
δεμένος µε εμπάθεια σ᾽ αυτά, έστω και στο παραμικρό, δεν µπορεί να αποκτήσει την τέλεια γνώση 
τῶν μελλόντων. Αλλά και αν ακόµη, κατά θεία οικονομία, γευθεί κάπως τη γνώση αυτή, δεν αφήσει 
όμως το ταχύτερο αυτά µε τα οποία είναι δεμένος µε εµπάθεια, για να παραμείνει ολοκληρωτικά 
στη γνώση αυτή, χωρίς να επιτρέπει στον εαυτό του να σκέφτεται τίποτε άλλο εκτός από αυτή, τότε 
και η γνώση που νομίζει ότι έχει, θα του αφαιρεθεί. 


5. Η απάρνηση του κόσμου και η τέλεια αναχώρηση από αυτόν, μαζί µε την αποξένωση απ᾽ όλα τα 
µ μαςι μ. 


υλικά, τις συνήθειες, τις γνώμες και τα πρόσωπα του κόσμου, και µε την άρνηση του σώματος και 
του θελήματος, προξενεί µέσα σε λίγο καιρό μεγάλη ψυχική ωφέλεια σ᾽ εκείνον που µε τόση θέρμη 
απαρνήθηκε τον κόσμο. 


6. Ἐσύ που φεύγεις από τον κόσµο, πρόσεξε µην αφήσεις στην αρχή την ψυχή σου να ζητά 
παρηγοριά μένοντας µέσα σ᾽ αυτόν, και ας σε αναγκάζουν όλοι οι συγγενείς και φίλοι. Αυτά τους 
τα συμβουλεύουν οι δαίμονες, για να σβήσουν τη θέρμη της καρδίας σου. Γιατί και αν ακόµη δεν 
εμποδίσουν ολότελα την πρόθεσή σου, πάντως την κάνουν πιο χαύνη και ασθενική. 


7. Όταν σε όλα τα ευχάριστα του βίου σταθείς ανδρείος και ανυποχώρητος, τότε οι δαίμονες 
στρέφουν τους συγγενείς σου σε συμπάθεια τάχα, και τους κάνουν να κλαίνε και να θρηνούν για 
σένα μπροστά σου. Θα καταλάβεις όµως αυτή την αλήθεια όταν, εσύ μεν μείνεις ακλόνητος και σ᾽ 
αυτή τη δαιµονική επίθεση, ενώ εκείνους θα τους δεις να ανάβουν ξαφνικά εναντίον σου από μανία 
και μίσος και να σε αποστρέφονται σαν εχθρό και να µη θέλουν ούτε να σε δουν. 


8. Όταν βλέπεις τη θλίψη που προκαλείται εξαιτίας σου στους γονείς, τους αδελφούς και τους 
φίλους, γέλα σε βάρος του δαίμονα που υποβάλλει ποικιλότροπα να γίνονται όλα αυτά εναντίον 
σου. Με φόβο και µεγάλη σπουδή αποτραβήξου και παρακάλεσε εκτενώς το Θεό να φτάσεις το 
ταχύτερο σε λιμάνι καλού πνευματικού πατέρα, όπου αυτός θα αναπαύσει την κουρασμένη και 
φορτωμένη ψυχή σου. Γιατί το πέλαγος του βίου κρύβει πολλά που προξενούν κινδύνους και την 
πλήρη απώλεια. 


9. Εκείνος που θέλει να μισήσει τον κόσμο, οφείλει να έχει αγάπη στο Θεό από τα βάθη της ψυχής 
του, και αέναη τη μνήμη Του. Γιατί τίποτε, εκτός από αυτά, δεν κάνει τον άνθρωπο να αφήνει τα 
πάντα µε χαρά και να τα αποστρέφεται σαν σκύβαλα. 


10. Μη θελήσεις καθόλου να μείνεις στον κόσµο για εύλογες ή παράλογες αιτίες, αλλ᾽ όταν 
κληθείς, υπάκουσε αμέσως. Γιατί σε κανένα άλλο δεν ευχαριστείται ο Θεός, όσο στην ταχεία 
ανταπόκρισή µας. Καλύτερα σύντομα υπακοή µε φτώχεια, παρά αργοπορία µε πολλά υπάρχοντα. 


11. Αφού ο κόσμος και τα του κόσμου είναι όλα πρόσκαιρα, κι ο Θεός είναι άφθαρτος και 
αθάνατος, να χαίρεστε όσοι γι’ Αυτόν αφήσατε τα φθαρτά. Φθαρτά δεν είναι μόνον ο πλούτος και 
τα χρήματα, αλλά και κάθε ηδονή και απόλαυση της αμαρτίας είναι φθορά. Μόνο οι εντολές του 
Θεού είναι φως και ζωή. Και έτσι τις ονομάζουν όλοι. 


12. Αν έλαβες, αδελφέ, µέσα σου θεία φλόγα και γι’ αυτό έτρεξες σε κοινόβιο ή σε πνευματικό 
πατέρα, αν σε παρακινεί αυτός ή οι συνασκούμενοι αδελφοί σου να αναπαύεσαι µε λουτρά ή 
φαγητά ή άλλες περιποιήσεις του σώματος, µη δεχτείς, αλλά να είσαι πάντοτε έτοιμος για νηστεία, 
κακοπάθεια και αυστηρότατη εγκράτεια. Έτσι, αν παρακινηθείς από τον πνευματικό σου πατέρα να 
περιποιηθείς λίγο το σώμα σου, να βρεθείς έτοιμος να υπακούσεις, χωρίς ούτε και σ᾽ αυτό να κάνεις 
το δικό σου θέλημα. Αν πάλι δε συμβεί αυτό, να υποµείνεις µε χαρά ό,τι θεληµατικά προτίµησες, 
και έτσι να ὠφελείσαι ψυχικά. Αν το τηρείς αυτό, θα είσαι πάντοτε σε όλα νηστευτής και 
εγκρατευτής και ολότελα αρνητής του δικού σου θελήματος. Και όχι μόνον αυτό, αλλά και τη 
φλόγα της καρδιάς σου θα την φυλάξεις άσβηστη, που σε πείθει να καταφρονείς τα πάντα. 


13. Όταν οι δαίμονες κάνουν τα πάντα και δεν μπορέσουν να κλονίσουν τον κατά Θεόν σκοπό µας 
ή να τον εμποδίσουν, τότε μπαίνουν κρυφά σ᾽ αυτούς που υποκρίνονται ευλάβεια και προσπαθούν 
μέσω αυτών να εμποδίζουν τους αγωνιζόµενους. Και στην αρχή, σαν να κινούνται τάχα από αγάπη 
και συμπάθεια, τους παρακινούν σε σωματικές αναπαύσεις, για να µην αδυνατίσει το σώμα ---λένε 
---και πέσει σε ακηδία. Τους παρασύρουν έπειτα σε ανώφελες συνομιλίες και τους κάνουν να 
ξοδεύουν σ᾽ αυτές τις ημέρες τους. Και όταν κανείς από τους αγωνιστές τους ακούσει και γίνει 
όμοιός τους, αυτοί αλλάζουν και γελούν για την απώλειά του. Αν πάλι δεν ακούσει τα λόγια τους, 
αλλά κρατά τον εαυτό του ξένο απ᾿ όλα αυτά και σκεφτικό και συνεσταλµένο, αρχίζουν να τον 
φθονούν και κάνουν τα πάντα, για να τον διώξουν και από τη Μονή ακόµη. Γιατί η κενοδοξία όταν 
δεν τιμάται, δεν υποφέρει να βλέπει απέναντί της να επαινούν την ταπείνωση. 


14. Πνίγεται ο κενόδοξος βλέποντας τον ταπεινόφρονα να χύνει δάκρυα και να ὠφελείται διπλά: 


εξιλεώνει μ᾽ αυτά το Θεό, και χωρίς να θέλει κάνει τους ανθρώπους να τον επαινούν. 


15. Αφότου αναθέσεις τον εαυτό σου ολόκληρο στον πνευματικό σου πατέρα, να ξέρεις ότι είσαι 
ξένος πλέον σε όλα εκείνα τα οποία φέρνεις μαζί σου απ᾿ έξω: ανθρώπους, πράγµατα και χρήματα. 
Χωρίς τη γνώμη του τίποτε µη θελήσεις να κάνεις, αλλά μήτε να ζητήσεις από αυτόν κάτι, ούτε 
μεγάλο, ούτε μικρό, εκτός αν εκείνος µε δική του γνώμη σε διατάξει να πάρεις, ή σου δώσει µετα 
χέρια του. 


16. Χωρίς γνώμη του πνευματικού σου πατέρα ούτε ελεημοσύνη να δώσεις από τα χρήματα που 
έφερες, µα ούτε και να θελήσεις να λάβεις από αυτόν κάτι από αυτά µε τη μεσολάβηση άλλου. 
Καλύτερα να είσαι φτωχός και ξένος και να υπακούς, παρά να σκορπάς χρήματα και να δίνεις 
στους φτωχούς όσο είσαι αρχάριος. Απόδειξη της καθαρής πίστεώς σου είναι να αναθέσεις τα 
πάντα στον πνευματικό σου πατέρα, σαν να τα ανέθεσες στο χέρι του Θεού. 


17. Ούτε νερό να ζητήσεις, και ας σου συμβαίνει να φλέγεσαι, μέχρις ότου μόνος τοῦ ο 
πνευματικός σου πατέρας σε προτρέψει. Πίεζε τον εαυτό σου και βίαζέ τον σε όλα, πείθοντας το 
λογισμό σου µε τα λόγια: «Αν θέλει ο Θεός και είσαι άξιος να πιείς, θα το φανερώσει στον πατέρα 
σου και θα σου πει να πιείς. Και τότε θα πιείς µε καθαρή συνείδηση, κι ας µην είναι ακόµη η ώρα.» 


18. Κάποιος που δοκίμασε πνευματική ωφέλεια και απέκτησε ανόθευτη πίστη στον πνευματικό του 
πατέρα, βάζοντας μάρτυρα της αλήθειας το Θεό είπε: «Εχω πάρει µέσα µου αυτή την απόφαση: να 
μη ζητήσω από τον πνευματικό µου πατέρα ούτε να φάω οὔτε να πιω τίποτε, ή να γευθώ κάτι χωρίς 
να µου πει εκείνος, έως ότου ο Θεός τον πληροφορήσει και µε διατάξει ο ίδιος. Και µε αυτό τον 
τρόπο δεν αστόχησα ποτέ». 


19. Εκείνος που απέκτησε καθαρή πίστη στον κατά Θεόν πατέρα του, θεωρεί ότι βλέποντας αυτόν, 
βλέπει τον ίδιο το Χριστό. Και όταν βρίσκεται μαζί του ή τον ακολουθεί, πιστεύει ακλόνητα ότι 
βρίσκεται μαζί µε το Χριστό και ότι Αυτόν ακολουθεί. Αυτός ο υποτακτικός ποτέ ὃε θα επιθυµήσει 
να συναναστραφεί µε κάποιον άλλο, ούτε θα προτιμήσει κανένα από τα πράγματα του κόσμου 
παραπάνω από την μνήμη εκείνου και την αγάπη του. Γιατί τι είναι μεγαλύτερο και ὠφελιμότερο 
και στην παρούσα ζωή και στη μέλλουσα από το να είναι κανείς μαζί µε το Χριστό; Και τι είναι 
ωραιότερο και γλυκύτερο από τη θέα του Χριστού; Κι αν μάλιστα αξιωθεί να συνομιλεί µαζί Του, 
εξάπαντος από αυτό θ᾽ αντλήσει ζωή αιώνια. 


20. Εκείνος που αγαπά µε όλη του την ψυχή εκείνους που τον υβρίζουν ή τον αδικούν καὶ τοῦ 
στερούν τα πράγματά του, και προσεύχεται γι’ αυτούς, ανεβαίνει σε λίγο καιρό σε υψηλό βαθμό 
προκοπής. Γιατί όταν αυτό γίνεται µε αίσθηση της καρδιάς, κατεβάζει τον άνθρωπο σε άβυσσο 
ταπεινώσεως και σε πηγές δακρύων, όπου βυθίζεται το τριμερές της ψυχής, και ανεβάζει στον 
ουρανό της απάθειας το νου και τον κάνει θεωρητικό. Και µε τη γεύση της ουράνιας αγαθότητας 
τον κάνει να θεωρεί σκύβαλα όλα τα πράγματα αυτής της ζωής, και να παίρνει ακόµη και αυτήν την 
τροφή και το νερό πιο αραιά και χωρίς ηδονική διάθεση. 


21. Ο ασκητής δεν πρέπει να απέχει μόνον από κακές πράξεις, αλλά και να φροντίζει να είναι 
ελεύθερος από λογισμούς και έννοιες κακές, και να ασχολείται συνεχώς µε ψυχωφελείς και 
πνευματικές ενθυμήσεις, για να μένει έτσι αμέριμνος από τα βιοτικά. 


22. Αν κανείς ξεγυμνώσει όλο το σώμα του, έχει όµως κάλυμμα στα μάτια και δε θελήσει να το 
πετάξει, δεν μπορεί µε μόνη τη γύμνια του σώματος να δει το φῶς. Έτσι κι εκείνος που 
καταφρόνησε όλα τα άλλα πράγματα και τα χρήματα και ελευθερώθηκε από τα πάθη του, αν δεν 
ελευθερώσει και τα μάτια της ψυχής του από τις ενθυμήσεις του κόσμου και τις πονηρές έννοιες, δε 
θα δει ποτέ το νοητό φῶς, δηλαδή τον Κύριο και Θεό µας Ιησού Χριστό. 

23, Ό,τι κάνει το κάλυμμα που εμποδίζει τα μάτια, το ίδιο κάνουν και οι κοσµικοί λογισμοί και οι 
βιοτικές ενθυμήσεις στη διάνοια, που είναι ο οφθαλμός της ψυχής. Όσον καιρό λοιπόν τις έχομε, 
δεν πρόκειται να δούμε: όταν όµως αφαιρεθούν µε τη μνήμη του θανάτου, τότε θα δούμε 
ολοκάθαρα το αληθινό Φως, το οποίο φωτίζει κάθε άνθρωπο που έρχεται στον άνω κόσµο. 


24. Εκείνος που είναι τυφλός εκ γενετής δε θα μάθει, ούτε θα πιστέψει την αξία τῶν γραφομένων 


εκείνος όµως που κάποτε θ᾽ αξιωθεί να δει, θα μαρτυρήσει ότι είναι αλήθεια τα λεγόμενα. 


25. Εκείνος που βλέπει µε τα αισθητά μάτια, ξέρει πότε είναι νύχτα και πότε ηµέρα, ενώ ο τυφλός 
αγνοεί και τα δύο. Και εκείνος που θεραπεύτηκε από την πνευματική τύφλωση και βλέπει µε τα 
νοερά μάτια, έχοντας δει το αληθινό και άδυτο Φως, όταν από ραθυµία γυρίσει στην πρωτινή του 
τύφλωση και στερηθεί το φῶς, αισθάνεται έντονα τη στέρησή του, και δεν αγνοεί από που του 
προήλθε αυτή. Εκείνος όμως που είναι τυφλός εκ γενετής, δε γνωρίζει τίποτε από αυτά ούτε με την 
πείρα, ούτε από την ενέργειά τους, εκτός αν εξ ακοής ακούσει και μάθει κάτι γι’ αυτά που ποτέ δεν 
είδε, και διηγηθεί σε άλλους εκείνα που άκουσε: όµως κι αυτός και όσοι τον ακούνε δεθα 
γνωρίζουν για ποια πράγµατα μιλούνε. 


26. Είναι αδύνατο και στη σάρκα να προξενεί κανείς κόρο µε άφθονα φαγητά, και παράλληλα να 
απολαμβάνει πνευματικά τη νοερή και θεία χρηστότητα. Όσο υπηρετήσει κανείς την κοιλιά του, 

τόσο θα στερηθεί τη θεία χρηστότητα. Και στο βαθµό που θα ταλαιπωρήσει κανείς το σώμα του, 
ανάλογα θα χορτάσει πνευματική τροφή και παρηγοριά. 


27. Ας αφήσοµε όλα τα επίγεια: όχι µόνο τον πλούτο και το χρυσάφι και τα άλλα υλικά πράγματα 
του βίου, αλλά ας διώξοµε τελείως και την επιθυµία τους από τις ψυχές µας. Ας μισήσομε όχι μόνον 
τις ηδονές του σώματος, αλλά και τις άλογες κινήσεις του και ας φροντίσοµε να το νεκρώσομε µε 
κόπους. Γιατί µε το σώμα εκδηλώνεται η επιθυμία και καταλήγει στην πράξη. Και όσο αυτό ζεί, 
είναι επόμενο η ψυχή µας να είναι νεκρή και δυσκίνητη για κάθε θεία εντολή, ή και τελείως 
ακίνητη. 


28. Όπως η φλόγα στρέφεται πάντοτε προς τα πάνω, και μάλιστα αν ανακατέψεις τα ξύλα, έτσι και 
η καρδιά του κενόδοξου δεν µπορεί να ταπεινωθεί, αλλά έτσι και του πεις εκείνα που τον ωφελούν, 
ὑπερηφανεύεται περισσότερο. Όταν δηλαδή τον ελέγχουν ή τον νουθετούν, αντιλέγει έντονα’ ενώ 
όταν τον επαινούν και τον κολακεύουν, επαίρεται άπρεπα. 


29. Εκείνος που αποφάσισε να αντιλέγει, είναι για τον εαυτό του δίκοπο μαχαίρι: χωρίς να το 
καταλαβαίνει φονεύει την ψυχή του και την αποξενώνει από την αιώνια ζωή. 


30. Εκείνος που αντιλέγει είναι όμοιος μ᾽ εκείνον που παραδίνεται θεληµατικά στους εχθρούς του 
βασιλιά. Γιατί η αντιλογία είναι αγκίστρι, µε δόλωμα τη δικαιολογία, από την οποία δελεαζόµαστε 
και καταπίνοµε το αγκίστρι της αμαρτίας. Μ᾽ αυτό συνηθίζουν να πιάνουν τη δύστυχη ψυχή από τη 
γλώσσα και το λαιμό τα πνεύματα της πονηρίας, και άλλοτε να την τινάζουν ψηλά στην 
υπερηφάνεια, άλλοτε να την καταποντίζουν σε αβυσσαλέο χάος αμαρτίας, και έτσι να την 
καταδικάζουν μαζί µε τους δαίμονες που έπεσαν από τον οὐρανό. 


31. Εκείνος που οταν δέχεται ατιµίες και ύβρεις αισθάνεται µεγάλο πόνο στην καρδιά, ας μάθει από 
αυτό ότι κουβαλάει στον κόρφο του το παλιό φίδι. Αν λοιπόν υπομείνει µε σιωπή ή αποκριθεί µε 
μεγάλη ταπείνωση, εξασθενίζει αυτό το φίδι και το παραλύει. Αν όμως αντιπεί πικρόλογα ή μιλήσει 
µε αυθάδεια, δίνει δύναμη στο φίδι να χύνει το δηλητήριό του µέσα στην καρδιά του και να του 
κατατρώει ανελέητα τα εντόσθιά του: έτσι αυτό θα δυναμώνει κάθε μέρα και θα κατατρώει τη 
βελτίωση στο αγαθό και τη δύναμη της άθλιας ψυχής του, µε αποτέλεσµα να ζει στο εξής για την 
αμαρτία, να είναι όµως τελείως νεκρός για την αρετή. 


32. Αν θελήσεις να απαρνηθείς τον κόσµο και να διδαχθείς τον ευαγγελικό τρόπο ζωής, µην 
παραδώσεις τον εαυτό σου σε άπειρο ή εµπαθή δάσκαλο, για να µη διδαχθείς αντί ευαγγελική τη 
διαβολική ζωή. Γιατί των καλών δασκάλων είναι καλά τα μαθήματα, ενώ των κακών, κακά. Και οι 
κακοί σπόροι οπωσδήποτε δίνουν κακούς καρπούς. 


33. Να ικετεύεις το Θεό µε προσευχές και δάκρυα να σου στείλει οδηγό απαθή και άγιο. Αλλά και 
συ ο ίδιος να µελετάς τις θείες Γραφές, και μάλιστα τα πρακτικά συγγράμματα των αγίων Πατέρων, 
για να αντιπαραβάλλεις σ᾽ αυτά τη διδασκαλία και τις πράξεις του διδασκάλου και γέροντά σου, 
βλέποντάς τες όπως σε καθρέφτη και εξετάζοντάς τες. Και όσα είναι σύμφωνα µετις Γραφές να τα 
εγκολπώνεσαι και να τα κρατείς στο νου σου, τα νόθα όµως και ξένα να τα διακρίνεις και να τα 
απορρίπτεις, για να µην πλανηθείς. Γιατί να ξέρεις, πολλοί πλάνοι και ψευδοδιδάσκαλοι υπάρχουν 


σήμερα. 
34. Εκείνος που δε βλέπει και υπόσχεται να οδηγεί άλλους, είναι πλάνος και οδηγεί στην απώλεια 


εκείνους που τον ακολουθούν, σύμφωνα με το λόγο του Κυρίου: «Όταν ένας τυφλός οδηγεί άλλον 
τυφλό, θα πέσουν και οι δύο σε λάκκο». 


35. Όποιος είναι τυφλός προς το Ένα, είναι τελείως τυφλός προς όλα. Όποιος βλέπει στο Ένα, 
βρίσκεται στη θεωρία τῶν πάντων: απέχει από τη θεωρία των πάντων και φτάνει στη θεωρία τῶν 
πάντων, όντας έξω από τα θεωρούμενα. Όταν έτσι βρίσκεται στο Ένα, βλέπει τα πάντα: και ενώ 
είναι στα πάντα, δε βλέπει τίποτε από αυτά. Όποιος βλέπει στο Ένα, µέσω του Ενός βλέπει και τον 
εαυτό του και όλα και όλους: και όντας κρυμμένος στο Ένα, τίποτε από τα πάντα δεν βλέπει. 


36. Εκείνος που δεν ντύθηκε την εικόνα του Κυρίου µας Ιησού Χριστού, του επουρανίου ανθρώπου 
και Θεού, κατά το λογικό και νοερό του µέρος µε συναίσθηση και γνώση, είναι μόνο σάρκα και 
αίμα, µην μπορώντας να λάβει αίσθηση της πνευματικής δόξας µε τα λόγια, όπως και οι γεννημένοι 
τυφλοί δεν μπορούν να εννοήσουν το φῶς του ηλίου μόνο µε τα λόγια. 


37. Όποιος έτσι ακούει και βλέπει και αισθάνεται, καταλαβαίνει τη σημασία των λεγομένων, επειδή 
φόρεσε ήδη την εικόνα του επουρανίου και έφτασε στην τέλεια πνευματική ὠριμότητα, που μέτρο 
της είναι ο Χριστός. Σ’ αυτή την κατάσταση µπορεί να οδηγεί καλά στο δρόμο τῶν θείων εντολών 
το ποίμνιο του Θεού. Εκείνος που δεν έχει αυτή τη γνώση, αλλά είναι σε άλλη κατάσταση, είναι 
φανερό ότι ούτε τα αισθητήρια της ψυχής έχει καθαρά και υγιή. Αυτός είναι καλό να οδηγείται 
μάλλον, παρά να οδηγεί άλλους. 


38. Εκείνος που βλέπει τον πνευματικό του δάσκαλο και οδηγό σαν Θεό, δεν µπορεί να του 
αντιλέγει. Αν νομίζει και λέει ότι κάνει και τα δυο, να ξέρει πῶς έχει πλανηθεί. Γιατί δεν ξέρει τι 
διάθεση προς το Θεό έχουν οι άνθρωποι του Θεού. 


39, Εκείνος που πιστεύει ότι στο χέρι του οδηγού του είναι η ζωή και ο θάνατός του, δεν αντιλέγει 
ποτέ. Η άγνοια αυτού του πράγματος γεννά την αντιλογία, που προξενεί το νοητό και αιώνιο 
θάνατο. 


40. Πριν ακούσει την απόφαση ο υπόδικος, έχει την άδεια να απολογηθεί και να μιλήσει μπροστά 
στο δικαστή για ό,τι έκανε. Έπειτα όµως, αφού φανερωθούν όσα έκανε και βγάλει την απόφασή 
του ο δικαστής, δε φέρνει καμία αντίρρηση, είτε μικρή είτε μεγάλη, σ᾽ εκείνους που τον τιμωρούν. 


41. Πριν να εισέλθει ο μοναχός σ᾽ αυτό το δικαστήριο και φανερώσει όσα κρύβει στην καρδιά του, 
ίσως να του επιτρέπεται να αντιλέγει, είτε από άγνοια, είτε γιατί νομίζει ότι κρύβει τις αμαρτίες 
του. Μετά την φανέρωση όµως τῶν λογισμών του και την ειλικρινή εξομολόγηση, ποτέ πιά δεν του 
επιτρέπεται να αντιλέγει στο δεύτερο µετά το Θεό δικαστή του και εξουσιαστή, μέχρι το θάνατό 
του. Γιατί ο μοναχός που μπήκε από την αρχή σ᾽ αυτό το δικαστήριο και ξεγύμνωσε όσα κρύβει η 
καρδιά του, είναι από πριν πεπεισμένος ---αν έχει κάποια πνευματική γνώση--- ότι είναι άξιος 
μυρίων θανάτων και πιστεύει ότι µε την υπακοή και την ταπείνωσή του θα λυτρωθεί από κάθε 
τιμωρία και κόλαση. Αυτά βέβαια αν αληθινά γνωρίζει τι σηµαίνει αυτό το μυστήριο. 


42. Όποιος φυλάει αυτά ανεξάλειπτα στη διάνοιά του, δε θα έχει ποτέ καμία εµπαθή κίνηση στην 
καρδιά του όταν παιδαγωγείται ή νουθετείται ή ελέγχεται. Γιατί όποιος πέφτει στα σφάλματα αυτά, 
εννοώ την αντιλογία και την απιστία στον πνευματικό του πατέρα και διδάσκαλο, γκρεμίζεται 
αξιοθρήνητα, ενώ ζει ακόµη, στα βαθύτερα µέρη του άδη. Και γίνεται κατοικία του σατανά και 
όλου του ακάθαρτου συρφετού του, επειδή είναι απειθής και βαδίζει στην απώλεια. 


43, Παρακαλώ εσένα, το τέκνο της υπακοής, να έχεις συνεχώς αυτά µέσα στο νου σου, και να 
αγωνίζεσαι µε όλη τη δύναμή σου να µην γκρεµιστείς στα δεινά του άδη που αναφέραμε, αλλά να 
παρακαλείς θερμά κάθε μέρα το Θεό λέγοντας: «Θεέ και Κύριε τῶν απάντων, Εσύ που έχεις 
εξουσία πάνω σε κάθε πνοή και ψυχή, που Εσύ μόνος μπορείς να µε γιατρέψεις, άκουσε τη δέησή 
μου του ταλαίπωρου, και το φίδι που φωλιάζει µέσα µου, θανάτωσέ το µε την επιφοίτηση του 
παναγίου Σου Πνεύματος και αφάνισέ το. Και εμένα που είμαι φτωχός και γυμνός από κάθε αρετή, 
αξίωσέ µε να πέσω στα πόδια του αγίου µου πατέρα µε δάκρυα: και έλκυσε την αγία του ψυχή σε 


συμπάθεια για να µε ελεήσει. Και δώσε Κύριε ταπείνωση στην καρδιά µου και λογισμούς που 
αρμόζουν σε αμαρτωλό, ο οποίος σου υποσχέθηκε να µετανοεί. Και µην εγκαταλείψεις τελείως µια 
ψυχή που ήρθε µια για πάντα μαζί Σου και σε ομολόγησε και σε διάλεξε και σε προτίµησε αντί όλο 
τον κόσμο. Γνωρίζεις Κύριε ότι θέλω να σωθώ, αν και η κακή µου συνήθεια μού γίνεται εμπόδιο. 
Αλλά σε Σένα Κύριε είναι δυνατά, όλα όσα είναι αδύνατα στους ανθρώπους». 


44. Όποιοι µε φόβο και τρόμο έβαλαν το καλό θεμέλιο της πίστεως και της ελπίδας στην αυλή της 
ευσέβειας, και στήριξαν τα πόδια τους ασάλευτα στο βράχο της υπακοής σε πνευματικούς πατέρες 
και ακούνε τις εντολές τους σαν να προέρχονται από το στόµα του Θεού, και πάνω σ᾽ αυτό το 
θεμέλιο της υπακοής τις κτίζουν αδίστακτα µε ταπείνωση, αυτοί παρουσιάζουν αμέσως προκοπή. 
Και κατορθώνουν το µεγάλο και πρώτο κατόρθωμα, την απάρνηση του εαυτού τῶν. Γιατί το να 
εκπληρώνει κανείς το ξένο θέλημα και οχι το δικό του, αυτό προξενεί όχι μόνον απάρνηση της 
ψυχής του, αλλά και νέκρωση προς τον κόσμο όλο. 


45. Με αυτόν που αντιλέγει στον πνευματικό του πατέρα, χαίρονται οι δαίμονες. Εκείνον που 
ταπεινώνεται μέχρι θανάτου, τον θαυμάζουν οι Άγγελοι. Γιατί αυτός εργάζεται θεϊκό έργο, καθώς 
εξοµοιώνεται µε τον Υιό του Θεού, που έκανε υπακοή στον Πατέρα Του μέχρι θανάτου, και 
μάλιστα θανάτου σταυρικού. 


46. Η υπερβολική και άκαιρη συντριβή της καρδιάς σκοτίζει και θολώνει τη διάνοια: εξαφανίζει 
την καθαρή προσευχή και την κατάνυξη από την ψυχή και προξενεί πολύ μεγάλο πόνο στην 
καρδιά, και απ᾽ αυτό φέρνει σκληρότητα και άπειρη πώρωση. Μ᾽ αυτό τον τρόπο επιχειρούν οι 
δαίμονες να οδηγήσουν τους πνευματικούς σε απόγνωση. 


47. Όταν, Μοναχέ, σου συμβούν αυτά, έχεις όµως στην ψυχή σου µεγάλο ζήλο και πόθο για την 
τελειότητα, ώστε να επιθυµήσεις να εκπληρώσεις κάθε εντολή του Θεού, και να µην πέφτεις και 
αμαρτάνεις ούτε ακόµη και σε μάταιο λόγο, και να µην υπολειφθείς κανένα από τους παλιούς 
Αγίους στην πράξη, στη γνώση και στη θεωρία: και παρ᾽ ολα αυτά βλέπεις τον εαυτό σου να 
εμποδίζεται από εκείνον που σπέρνει τα ζιζάνια της αθυµίας και δε σε αφήνει να φτάσεις σε τέτοιο 
ύψος αγιοσύνης υποβάλλοντάς σου λογισμούς αθυµίας και λέγοντας: «Αδύνατο µέσα στον κόσµο 
να σωθείς και να φυλάξεις απαρασάλευτα όλες τις εντολές του Θεού»: τότε εσύ κάθισε μόνος σε 
μιά γωνιά, περιόρισε τον εαυτό σου, συγκέντρωσε το λογισμό σου, πάρε καλή απόφαση στην ψυχή 
σου και πες: «Γιατί, ψυχή µου, είσαι περίλυπη; Γιατί µε συνταράζεις; Στήριξε την ελπίδα σου στο 
Θεό, γιατί σ᾽ Αυτόν θ᾽ ανοίξω την καρδιά µου. Σωτηρία µου δεν είναι τα έργα µου, αλλά ο Θεός 
μου. Με τα έργα του νόµου ποιος µπορεί να σωθεί; Κανένας άνθρωπος δεν µπορεί να δικαιώσει τον 
εαυτό του ενώπιον του Θεού. Πιστεύοντας όµως στο Θεό µου, ελπίζω να µου χαρίσει Αυτός τη 
σωτηρία ένεκα της ανέκφραστης ευσπλαχνίας Του. Φύγε πίσω µου, σατανά. Εγώ προσκυνώ τον 
Κύριο και Θεό µου και Τον λατρεύω από τη νεότητά µου. Αυτός µπορεί να µε σώσει µε µόνο το 
έλεός Του. Απομακρύνσου λοιπόν από μένα. Ο Θεός που µε έκανε κατ᾽ εικόνα και οµοίωσή Του, θα 
σε καταργήσει.» 


48. Ο Θεός μόνον αυτό ζητά από µας τους ανθρώπους, να µην αμαρτάνομε. Αυτό δεν είναι έργο 
νόμου, αλλά φύλαξη απαράβατη της θείας εικόνας που έχοµε και του θείου αξιώματος. Μένοντας 
σ᾽ αυτά, όπως επιβάλλει η φύση µας, και φορώντας το λαμπρό χιτώνα του Πνεύματος, μένομε μέσα 
στο Θεό και ο Θεός µέσα σε µας και γινόμαστε θεοί κατά χάρη και υιοί Θεού, φωτιζόμενοι µε το 
φῶς της γνώσεως του Θεού. 


49. Η ακηδία και η αίσθηση βάρους του σώματος που προκαλούνται στην ψυχή από την οκνηρία 
και την αμέλεια, οδηγούν σε εγκατάλειψη του συνηθισμένου κανόνα και σε σκοτισµό του νου και 
σε αθυµία, µε αποτέλεσµα να εμφανίζονται στην καρδιά λογισμοί δειλίας και βλασφημίας, ώστε 
ούτε στο συνηθισμένο τόπο της προσευχής να µην µπορεί να μπει εκείνος που πειράζεται από τον 
δαίμονα της ακηδίας, αλλά να γίνεται οκνηρός, ή ακόµη και να κάνει παράλογες σκέψεις σε βάρος 
του Δημιουργού τῶν όλων. Αφού λοιπόν έµαθες ποιά είναι η αιτία αυτών και από που σου 
προξενήθηκαν, σπεύσε στο συνηθισμένο τόπο της προσευχής σου, πέσε εμπρός στον φιλάνθρωπο 
Θεό και παρακάλεσέ Τον µε στεναγμούς της καρδίας, µε πόνο και δάκρυα, ζητώντας να 
ελευθερωθείς από το βάρος της ακηδίας και από τους πονηρούς λογισμούς. Θα σου δοθεί γρήγορα 


η απαλλαγή από αυτά, καθώς θα το ζητάς µε πόνο και επιμονή. 


50. Όποιος απέκτησε καθαρή καρδιά, αυτός νίκησε τη δειλία. Όποιος βρίσκεται ακόµη στο στάδιο 
της καθάρσεως, άλλοτε χτυπά τη δειλία και άλλοτε τον χτυπά αυτή. Εκείνος που δεν αγωνίζεται 
καθόλου, είναι τελείως αναίσθητος και είναι φίλος τῶν δαιμόνων και τῶν παθών και μαζί με την 
κενοδοξία έχει και υπερηφάνεια, νομίζοντας ότι είναι κάτι ενώ δεν είναι τίποτε: ή είναι δούλος και 
υποχείριος της δειλίας και εξαιτίας του νηπιώδους φρονήματός του τρέμει και φοβάται εκεί που δεν 
υπάρχει φόβος, ούτε δειλία για εκείνους που φοβούνται τον Κύριο. 


51]. Εκείνος που φοβάται τον Κύριο, δε φοβάται τις επιθέσεις των δαιμόνων, οὐτε τις αδύναμες 
εφόδους τους, αλλά ούτε και τις απειλές τῶν πονηρών ανθρώπων. Όντας ολόκληρος σαν κάποια 
φλόγα και φωτιά που καίει, όταν περπατεί νύχτα ή ηµέρα σε επικίνδυνα και σκοτεινά µέρη. διώχνει 
τους δαίμονες, οι οποίοι, αυτοί μάλλον τον αποφεύγουν και όχι αυτός εκείνους, για να µην 
πυρποληθούν από τη φλόγα της θείας φωτιάς που ακτινοβολεί από αυτόν. 


52. Όποιος βαδίζει µε το φόβο του Θεού, αυτός και αν ζει ανάμεσα σε πονηρούς ανθρώπους δε 
φοβάται, γιατί έχει µέσα του το φόβο του Θεού και το ακαταμάχητο όπλο της πίστεως, µε τα οποία 
έχει δύναμη και µπορεί όλα να τα κάνει, και αυτά ακόµη που φαίνονται στους πολλούς δύσκολα και 
αδύνατα. Είναι σαν γίγαντας ανάµεσα σε πιθήκους ή σαν βρυχόµενο λιοντάρι ανάµεσα σε σκύλους 
και αλεπούδες, στηρίζοντας την πεποίθησή του στον Κύριο. Και µε το στέρεό του φρόνημα τους 
χτυπά και τους τρομάζει, κρατώντας σαν σιδερένια ράβδο το θείο λόγο της σοφίας. 


53, Όχι µόνο όποιος ησυχάζει μόνος ή είναι υποτακτικός, αλλά και ο ηγούμενος και ο 
προϊστάμενος πολλών, και όποιος επίσης εκτελεί διακονία, οφείλει χωρίς αμφιβολία να είναι 
αμέριμνος, δηλαδή ελεύθερος από όλα τα βιοτικά. Γιατί αν μεριμνούμε γινόμαστε παραβάτες της 
εντολής του Θεού που λέει: «Μη βάλετε μέριμνα στην ψυχή σας τι θα φάτε ή τι θα ντυθείτε: αυτά 
όλα τα επιδιώκουν τα έθνη», και πάλι: «Προσέξετε µη βαρύνουν οι καρδιές σας από την κραιπάλη 
και τη μέθη και τις βιοτικές μέριμνες». 


54. Εκείνος που έχει το λογισμό του να μεριμνά για τα πράγματα του βίου, δεν είναι ελεύθερος. 
Γιατί κυριεύεται από τη μέριμνα γι’ αυτά και υποδουλώνεται σ᾽ αυτήν, είτε για τον εαυτό του 
μεριμνά, είτε για τους άλλους. Ο ελεύθερος από αυτή τη μέριμνα, δε θα μεριμνήσει για βιοτικά, 
είτε για τον εαυτό του πρόκειται, είτε για τους άλλους, και αν συμβεί να είναι Επίσκοπος ή 
Διάκονος ή Ηγούμενος. Ούτε όµως και θα μείνει αργός, ούτε θα καταφρονήσει κάτι, ακόµη και από 
τα πιο ευτελή και πολύ μικρά. Πράττοντας θεάρεστα όλα, θα είναι αμέριμνος σε όλα και σε όλο το 
βίο του. 


55. Μην γκρεμίσεις το δικό σου σπίτι θέλοντας να χτίσεις το σπίτι του πλησίον σου. Πρόσεξε πόσο 
επικίνδυνο και δύσκολο έργο είναι αυτό: μήπως, επιδιώκοντας αυτό το πράγμα, και το δικό σου 
σπίτι κατεδαφίσεις, και το σπίτι του πλησίον σου δεν μπορέσεις να χτίσεις. 


56. Αν δεν αποκτήσεις τέλεια ελευθερία από εµπαθείς προσκολλήσεις στα πράγµατα και στα 
χρήματα του βίου, µη θελήσεις να αναλάβεις τη διαχείριση πραγμάτων, για να µην κυριευθείς από 
αυτά και αντί να λάβεις μισθό διακονίας, υποστείς καταδίκη κλέφτη και ιερόσυλου. Κι αν σε 
υποχρεώνει σ᾽ αυτό ο ηγούμενος, εσύ να έχεις τέτοια διάθεση, σαν να µεταχειρίζεσαι φωτιά που 
µπορεί να σε κάψει. Κι αν σου έρθει λογισμός να αφαιρέσεις τίποτε από αυτά, εμπόδιζέ τον µε 
εξομολόγηση και µετάνοια- και µε την ευχή του ηγουμένου θα φυλαχθείς αβλαβής. 


57. Όποιος δεν έγινε απαθής, δε γνωρίζει ούτε ότι υπάρχει απάθεια, αλλά ούτε πιστεύει ότι υπάρχει 
κανένας απαθής πάνω στη γη. Γιατί πώς, εκείνος που δεν απαρνήθηκε πρώτα τον εαυτό του και δεν 
έχυσε το αίμα του γι’ αυτή την πράγματι µακάρια ζωή, θα διανοηθεί ότι το έκανε άλλος για να 
αποκτήσει την απάθεια; Έτσι και εκείνος που νομίζει ότι έχει Πνεύμα Άγιο, ενώ δεν έχει καθόλου, 
δεν πιστεύει ποτέ όταν ακούει για τις ενέργειές Του που εκδηλώνονται σ᾽ εκείνους που έχουν το 
Άγιο Πνεύμα. Ούτε πιστεύει ότι υπάρχει στη γενεά αυτή κανένας που να δέχεται σαν τους 
Αποστόλους του Χριστού και όλους τους Αγίους τις ενέργειες του Αγίου Πνεύματος και να κινείται 
από Αυτό, ή που να αξιώνεται να το δει µε γνώση και αίσθηση. Γιατί ο καθένας κρίνει τους άλλους 
από την δική του κατάσταση, είτε αρετή έχει, είτε κακία. 


58. Άλλο πράγμα είναι η απάθεια της ψυχής και άλλο η απάθεια του σώματος. Η πρώτη καθαγιάζει 
και το σώμα µε τη λαμπρότητά της και τη φωτοχυσία του Πνεύματος. Η άλλη, από μόνη της δεν 
ωφελεί διόλου εκείνον που την απέκτησε. 


59, Αυτός που από τον τελευταίο βαθµό της φτώχειας ανυψώθηκε από τον βασιλιά σε πλούτο και 
σπουδαίο αξίωμα και έλαβε από αυτόν λαμπρή στολή και εντολή να στέκεται δίπλα του, αυτός 
λοιπόν κοιτάζει µε πόθο τον βασιλιά και τον υπεραγαπά ως ευεργέτη του και βλέπει ολοκάθαρα τη 
στολή που φόρεσε και έχει επίγνωση του αξιώματος και του πλούτου που του δόθηκε. Κατά τον 
όμοιο τρόπο και ο Μοναχός που αναχώρησε αληθινά από τον κόσµο και από τα πράγματα του 
κόσμου και προσήλθε στο Χριστό υπακούοντας µε συναίσθηση στην πρὀσκλησή Του και 
ανυψώθηκε σε υψηλή πνευματική θεωρία µε την εργασία τῶν εντολών, βλέπει χωρίς πλάνη τον ἶδιο 
το Θεό και αντιλαμβάνεται ολοκάθαρα την αλλοίωση που του έχει γίνει. Βλέπει δηλαδή πάντοτε τη 
χάρη του Πνεύματος που τον περιλάμπει, η οποία και ένδυμα ονομάζεται και βασιλική πορφύρα. Ἡ 
μάλλον που είναι αυτός ο Χριστός, Αφού Αυτόν ντύνονται όσοι πιστεύουν σ᾽ Αυτόν. 


60. Πολλοί διαβάζουν τις θείες Γραφές, ενώ άλλοιτις ακούνε όταν διαβάζονται. Λίγοι είναι εκείνοι 
που μπορούν να γνωρίζουν ορθά την αξία και τη σημασία όσων διαβάζουν. Οι πολλοί άλλοτε 
αποφαίνονται ότι είναι αδύνατα τα λεγόμενα στις θείες Γραφές, κι άλλοτε τα βρίσκουν απίστευτα ή 
τους δίνουν σφαλερή αλληγορική ερμηνεία. Και εκείνα που λένε οι Γραφές ότι θα γίνουν στον 
παρόντα χρόνο, τα νομίζουν για μέλλοντα, ενώ τα μέλλοντα, νομίζουν ότι έγιναν και κάθε μέρα 
γίνονται. Και δεν έχουν ορθή κρίση µέσα τους, ούτε αληθινή διάκριση σε θεία και ανθρώπινα 
πράγματα. 


61. Όλους τους πιστούς οφείλοµε να τους βλέπομε σαν έναν, και να σκεφτόμαστε ότι στον καθένα 
από αυτούς είναι ο Χριστός. Και να έχοµε για τον καθένα τέτοια αγάπη, ώστε να είμαστε έτοιμοι να 
θυσιάσοµε για χάρη του και τη ζωή µας. Γιατί οφείλοµε να µη λέμε ούτε να θεωρούμε κανένα 
άνθρωπο κακό, αλλά όλους να τοὺς βλέπομε ως καλούς, όπως είπαμε. Κι αν δεις ένα αδελφό να 
ενοχλείται από πάθη, να µην τον μισήσεις αυτόν μίσησε τα πάθη που τον πολεμούν. Και αν τον δεις 
να τυραννείται από επιθυμίες και συνήθειες προηγουμένων αμαρτιών, περισσότερο σπλαχνίσου 
τον, μην τυχόν δοκιμάσεις και συ πειρασμό, Αφού είσαι από υλικό που εύκολα γυρίζει από το καλό 
στο κακό. 


62. Όποιος είναι κίβδηλος λόγω υποκρισίας, ή επίµεµπτος για τα έργα του, ή ραγισµένος από 
κάποιο πάθος, ή κάπως ελλιπής από αμέλεια σε κάτι, αυτός δεν συμπεριλαμβάνεται στους 
ακέραιους κρίκους, αλλά απορρίπτεται ὡς άχρηστος και αδόκιµος. Γιατί αυτός µπορεί να γίνει αιτία 
σε καιρό εντάσεως να σπάσει η συνοχή της αλυσίδας, και να προξενήσει διαίρεση στα αδιαίρετα 
και λύπες και στα δύο µέρη: σ᾽ όσους έχουν προχωρήσει, λύπη για κείνους που έμειναν πίσω- και σ᾽ 
αυτούς, πόνο για το χωρισμό τους από αυτούς που προχωρούν. 


63. Όπως όταν ρίξει κανείς χώμα πάνω στη φλόγα αναμμένου καμινιού, τη σβήνει, έτσι και οι 
βιοτικές µέριμνες και κάθε είδους εµμπαθής προσκόλληση, έστω και σ᾽ ένα ευτελές και παραμικρό 
πράγμα, εξαφανίζει τη φλόγα που άναψε από την αρχή στην καρδιά. 


64. Εκείνος που εγκυμονεί το φόβο του θανάτου, σιχαίνεται κάθε φαγητό και ποτό και στολισµό 
στην ενδυμασία. Και δε θα φάει, ούτε νερό θα πιει ηδονικά: θα δώσει µόνο τα απαραίτητα στο 
σώμα, μόνο όσα του αρκούν για να ζήσει. Θα απαρνηθεί κάθε του θέλημα και θα γίνει µε διάκριση 
δούλος για όλα όσα τον διατάζουν. 


65. Εκείνος που παρέδωσε τον εαυτό του δούλο στους κατά Θεόν πατέρες του, από φόβο της 
κολάσεως, δε θα προτιμήσει να τον διατάζουν εκείνα που ανακουφίζουν τον πόνο της καρδιάς του, 
ούτε εκείνα που λύνουν τα δεσµά του φόβου. Ούτε θα υπακούσει σ᾽ εκείνους που επιδιώκουν να 
τον οδηγήσουν σ᾽ αυτά µε τρόπο φιλικό ή κολακευτικό ή επιτακτικό. Αλλά μάλλον θα προτιμήσει 
εκείνα που μεγαλώνουν αυτόν τον πόνο και θα θελήσει εκείνα που σφίγγουν τα δεσμά του φόβου 
και θ᾽ αγαπήσει όσα ενισχύουν αυτόν το δήμιο. Σ᾽ αυτά θα εμμείνει, σαν να µην περιμένει ποτέ να 
ελευθερωθεί ολότελα από αυτά. Γιατί η ελπίδα της απαλλαγής κάνει ελαφρότερο τον πόνο, πράγμα 
που δεν ωφελεί εκείνον που µετανοεί θερμά. 


66. Σε καθένα που αρχίζει να ζει κατά Θεόν, είναι ὠφέλιμος ο φόβος της κολάσεως και ο πόνος που 
γεννιέται από αυτόν. Εκείνος που φαντάζεται ότι µπορεί να βάλει αρχή χωρίς αυτόν τον πόνο καιτο 
δεσμό, δε θεμελιώνει μόνο πάνω στην άμμο τις πράξεις του, αλλά και νομίζει ότι μπορεί να χτίσει 
σπίτι στον αέρα χωρίς θεμέλια, πράγμα τελείως αδύνατο. Γιατί ο πόνος αυτός σε λίγο γεννά κάθε 
χαρά, και ο δεσμός αυτός συντρίβει τα δεσµά όλων των αμαρτημάτων και των παθών, και ο δήμιος 
αυτός προξενεί όχι θάνατο, αλλά ζωή αιώνια. 


67. Όποιος δε θελήσει να αποσκιρτήσει και να ξεφύγει τον πόνο που γεννά ο φόβος της αιώνιας 
κολάσεως, αλλά τον ακολουθήσει µε την προαίρεσή του και σφίξει περισσότερο τα δεσμά του 
ανάλογα µε την αντοχή του, θα έχει συντομότερο δρόµο και θα παρουσιαστεί εμπρός στον Βασιλέα 
των βασιλευόντων. Μόλις γίνει αυτό και δει αμυδρά τη δόξα Του, παρευθύς θα λυθούν τα δεσµά, ο 
δήμιος φόβος θα φύγει µακριά του και ο πόνος της καρδιάς του θα γίνει χαρά: και θα γίνει πηγή, η 
οποία αισθητώς θα αναβλύζει δάκρυα αέναα σαν ποτάμι, και νοητώς γαλήνη, πραότητα και 
ανέκφραστη γλυκύτητα. Κι ακόµη θα του δώσει ανδρεία και προθυμία να τρέχει ελεύθερα και 
ανεμπόδιστα προς την απόλυτη υπακοή στις εντολές του Θεού. Κάτι τέτοιο είναι αδύνατο στους 
αρχαρίους: είναι γνώρισμα όσων έχουν προκόψει και φτάσει στο μέσο. για όσους όμως πλησιάζουν 
στην τελείωση, η πηγή αυτή γίνεται φως µε ξαφνική αλλοίωση και μεταβολή της καρδιάς. 


68. Εκείνος που έχει µέσα του το φῶς του Παναγίου Πνεύματος, µην αντέχοντας να το βλέπει, 
πέφτει πρηνής στη γη και κράζει και φωνάζει µε έκπληξη και μεγάλο φόβο, γιατί είδε και έπαθε 
κάτι που είναι πάνω από τη φύση και από κάθε λόγο και έννοια. Και γίνεται σαν άνθρωπος που 
άναψε µέσα στα σπλάχνα του φωτιά, από την οποία καίγεται και µην μπορώντας να υποφέρει την 
πυρπόληση αυτή, είναι σαν να βρίσκεται σε έκσταση και σαν να μην έχει δύναμη να ελέγξει τον 
εαυτό του. Και καθώς λούζεται µε ακατάπαυστα δάκρυα και δροσίζεται από αυτά, ανάβει 
δυνατότερα τη φωτιά του πόθου του. Χύνει τότε περισσότερα δάκρυα και με αὐτά πλένεται και 
αστράφτει πιο λαμπρά. Κι όταν πυρωθεί ολότελα και γίνει φῶς, τότε εκπληρώνεται το ρητό: «ο 
Θεός που ενώνεται µε θεούς και γίνεται γνωστός σ᾽ αυτούς, ίσως στο βαθµό που ήδη έχει ενωθεί µε 
όσους ενώθηκαν μαζί Του και έχει αποκαλυφθεί σε όσους Τον γνώρισαν». 


69. Πριν αποκτήσοµε το πένθος και τα δάκρυα ---ας µη µας ξεγελά κανείς µε απατηλά λόγια και ας 
µη διατηρούµε αυταπάτες--- δεν υπάρχει µέσα µας μετάνοια και αληθινή μεταμέλεια, ούτε φόβος 
Θεού στις καρδιές µας, ούτε καταδικάσαµε τους εαυτούς µας, ούτε η ψυχή µας ήρθε σε αίσθηση 
της μελλοντικής κρίσεως και τῶν αιωνίων βασάνων. Γιατί αν καταδικάζαµε τους εαυτούς µας και 
αποκτούσαμε τα παραπάνω, ευθύς θα κυλούσαν και τα δάκρυά µας. Χωρίς αυτά οὖτε η 
σκληροκαρδία µας µπορεί να μαλακώσει ποτέ, ούτε η ψυχή µας θα αποκτήσει πνευματική 
ταπείνωση, ούτε θα βρούμε τη δύναμη να γίνομε ταπεινοί. Κι εκείνος που δεν έφτασε σε τέτοια 
κατάσταση. δεν µπορεί να ενωθεί µε το Άγιο Πνεύμα. Εκείνος πάλι που δεν ενώθηκε µε Αυτό 
έπειτα από κάθαρσή του, ούτε στη θεωρία και στη γνώση του Θεού µπορεί να φτάσει, ούτε είναι 
άξιος να διδάσκεται μυστικά τις αρετές της ταπεινώσεως. 


70. Εκείνους που υποκρίνονται ότι έχουν αρετή και άλλο δείχνει το σχήμα τους και άλλο είναι το 
εσωτερικό τους, γεμάτο από κάθε αδικία, από φθόνο, φιλονεικία και δυσωδία των ηδονών, οι 
περισσότεροι τους τιμούν σαν απαθείς και αγίους, επειδή δεν έχουν καθαρά τα μάτια της ψυχής και 
δεν μπορούν να τους αντιληφθούν από τους καρπούς τους. Εκείνους όµως που ζουν µε ευλάβεια 
και αρετή και απλότητα στην καρδιά και είναι πράγματι ἁγιοι, τους περνούν για κοινούς 
ανθρώπους, τους προσπερνούν µε καταφρόνηση και τους θεωρούν για μηδέν. 


71. Τέτοιοι άνθρωποι θεωρούν διδακτικό και πνευματικό τον φλύαρο και επιδεικτικό: ενώ τον 
σιωπηλό που αποφεύγει µε προσοχή την αργολογία, τον λένε αγροίκο και αμίλητο. 


72. Εκείνον που μιλά µε τη χάρη του Αγίου Πνεύματος, οι υπερόπτες που σαν το διάβολο νοσούν 
από υπερηφάνεια, τον αποστρέφονται ὡς υπερόπτη και υπερήφανο, γιατί πληγώνονται μάλλον µε 
τα λόγια του αντί να έρχονται σε κατάνυξη. Αντίθετα, εκείνον που μιλάει τορνευτά λόγια από το 
μυαλό του ή από μαθήματα και εξαπατά τους άλλους σχετικά µε τη σωτηρία, αυτόν τον 
υπερεπαινούν και τον παραδέχονται. Και έτσι δεν υπάρχει ανάμεσά τους κανείς που να µπορεί να 
διακρίνει και να δει τα πράγματα όπως πράγματι είναι. 


73. «Μακάριοι ---λέει ο Θεός--- όσοι είναι καθαροί στην καρδιά, γιατί αυτοί θα δουν το Θεό». Η 
καθαρή καρδιά δε γίνεται από µία αρετή, ούτε δύο, ούτε δέκα, αλλά όταν όλες µαζί αποτελέσουν 
μία, ας πούμε, και αυτή κατορθωθεί στον τέλειο βαθμό. Μα ούτε και τότε μπορούν οι αρετές μόνες 
τους να κάνουν καθαρή την καρδιά, χωρίς την ενέργεια και την παρουσία του Αγίου Πνεύματος. 
Όπως ο χαλκιάς εργάζεται την τέχνη του µε τα εργαλεία του, αλλά χωρίς την ενέργεια της φωτιάς 
δεν µπορεί να κατασκευάσει το παραμικρό, έτσι και ο άνθρωπος κάνει τα πάντα και μεταχειρίζεται 
τις ἀρετές σαν εργαλεία, χωρίς όµως την παρουσία του πνευματικού πυρός, όλα μένουν ανενέργητα 
και ανώφελα: δεν καθαρίζουν την ακαθαρσία και το πύον της ψυχής. 


74. Από το άγιο Βάπτισμα παίρνοµε την άφεση τῶν αμαρτιών µας και ελευθερωνόµαστε από την 
παλιά κατάρα και αγιαζόµαστε µε την παρουσία του Αγίου Πνεύματος. Την τέλεια όµως χάρη, 
σύμφωνα µε το ρητό: «Θα κατοικήσω µέσα τους και θα βαδίσω ανάμεσά τους», δεν την παίρνοµε 
τότε: αυτή ανήκει σε όσους έχουν βέβαιη πίστη και την εκδηλώνουν µε τα έργα τους. Γιατί όταν 
εκτραπούμε µετά το βάπτισμα σε πονηρές και αισχρές πράξεις, χάνομε τελείως τον αγιασμό που 
πήραμε σ᾽ αυτό. Έπειτα, µε ανάλογη μετάνοια και εξομολόγηση και δάκρυα, παίρνοµε πρώτα την 
άφεση τῶν αμαρτιών µας, και στη συνέχεια τον αγιασμό μαζί µε την ουράνια χάρη. 


75. Με τη μετάνοια γίνεται η εξάλειψη τῶν αισχρών πράξεων. Ύστερα από αυτή, χορηγείται το 
Άγιο Πνεύμα, όχι βέβαια χωρίς προῦποθέσεις, αλλά ανάλογα µε την πίστη, τη διάθεση και την 
ταπείνωση εκείνων που μετανοούν µε όλη την ψυχή τους, κι αφού λάβουν αυτοί την τέλεια άφεση 
των αμαρτιών τους από τον πνευματικό τους πατέρα και ανάδοχο. Γι’ αυτό καλό είναι να 
μετανοούμε κάθε μέρα, σύμφωνα µε την εντολή του Κυρίου. Γιατί το «μετανοείτε, έφτασε η 
βασιλεία των ουρανών» µας δείχνει ότι είναι απεριόριστη η εργασία της μετάνοιας. 


76. Η χάρη του Παναγίου Πνεύματος δίνεται σαν αρραβώνας στις ψυχές που νυμφεύονται το 
Χριστό. Και όπως χωρίς αρραβώνα η γυναίκα δεν εξασφαλίζει ότι θα γίνει σίγουρα η ἐνωσή της µε 
τον άνδρα, έτσι και η ψυχή ποτέ δε βεβαιώνεται εσωτερικά ότι θα είναι αιώνια μαζί µε τον Κύριο 
και Θεό της, ή ότι θα ενώνεται μαζί Του µε μυστικό και ανέκφραστο τρόπο και θα απολαμβάνει το 
απλησίαστο κάλλος Του, αν δεν λάβει τον αρραβώνα της χάρης Του και δεν τον αποκτήσει κατά 
τρόπο συνειδητό µέσα της. 


77. Όπως τα προικοσύμφωνα, όταν δεν υπογραφούν από αξιόπιστους μάρτυρες, δεν κάνουν βέβαιο 
τον αρραβώνα, έτσι και η έλλαμψη της χάρης δεν είναι ασφαλής πριν από την εργασία τῶν εντολών 
και την απόκτηση των αρετών. Η εργασία των εντολών και οι αρετές είναι για τον πνευματικό 
αρραβώνα ό,τι και οἱ μάρτυρες στα προικοσύμφωνα. Μ᾽ αυτές δηλαδή αποκτούν οι μέλλοντες να 
σωθούν την τέλεια κατοχή του αρραβώνα. 


78. Πρώτα γράφονται, ας πούμε, τα προικοσύμφωνα µε την εργασία των εντολών, και κατόπιν 
σφραγίζονται από τις αρετές και υπογράφονται. Και τότε δίνει ο Νυμφίος Χριστός στην νύμφη 
ψυχή το δαχτυλίδι, δηλαδή τον αρραβώνα του Πνεύματος. 


79. Όπως η νύμφη πριν από το γάμο παίρνει μονάχα τον αρραβώνα από τον νυμφίο, τη 
συμφωνημένη όµως προίκα και τα υποσχεµένα δώρα περιμένει να τα πάρει µετά το γάμο, έτσι και 
η νύμφη τῶν πιστών Εκκλησία και η ψυχή του καθενός µας, πρώτα παίρνει από το Νυμφίο Χριστό 
μόνο τον αρραβώνα του Πνεύματος. Τα αιώνια όµως αγαθά και την ουράνια βασιλεία, περιμένει να 
τα λάβει µετά την αναχώρηση απ᾿ αυτόν τον κόσμο, όπως βεβαιώνεται από τον αρραβώνα, ο οποίος 
της δείχνει σαν µέσα σε καθρέφτη τα αιώνια αγαθά και τη βεβαιώνει για τα συµφωνημένα µε τον 
Κύριο και Θεό της. 


80. Αν καθυστερεί ο νυμφίος σε ταξίδι μακρινό, ή απασχολείται µε άλλες υποθέσεις και αναβάλλει 
το γάμο, η νύμφη µπορεί να θυμώσει, να καταφρονήσει την αγάπη του και να σβήσει ή να σχίσει το 
χαρτί του αρραβώνα, εγκαταλείποντας έτσι αμέσως τις ελπίδες της για το γάμο. Το ίδιο συμβαίνει 
και µε την ψυχή. Αν κάποιος από τους αγωνιζόµενους σκεφτεί: «ως πότε οφείλω να υποφέρω;» και 
παραμελήσει ολωσδιόλου τους ασκητικούς κόπους και αγώνες, είναι σαν να σβήνει και να σχίζει µε 
την παραμέληση τῶν εντολών και την εγκατάλειψη της αδιάκοπης μετάνοιας τα συμφωνητικά, κι 
έτσι χάνει αμέσως και τον αρραβώνα και την ελπίδα προς το Θεό ολότελα. 


81. Όταν η νύμφη μεταθέσει την αγάπη της από το νυμφίο σε κάποιον άλλον και κοιμηθεί µαζί του 
φανερά ή κρυφά, όχι μόνον δεν παίρνει τίποτε από όσα της υποσχέθηκε ο νυμφίος, αλλά περιμένει 
και άξια τιμωρία και κατηγορία κατά το νόμο. Το ίδιο συμβαίνει και μ᾽ εμάς. Όταν κανείς 
μεταθέσει την αγάπη του από το νυμφίο Χριστό στην επιθυμία κάποιου άλλου πράγματος φανερά ή 
κρυφά, και η καρδιά του δεθεί µε αυτό το πράγμα, γίνεται μισητή και σιχαµερή στον Νυμφίο της 
και ανάξια να ενωθεί μαζί Του. Γιατί Αυτός είπε: «Εγώ αγαπώ όσους µε αγαπούνε». 


82. Από αυτά τα σηµεία πρέπει ο καθένας να κατανοεί αν έλαβε τον αρραβώνα του Πνεύματος από 
το Νυμφίο και Δεσπότη Χριστό. Και αν τον έλαβε, ας φροντίζει να τον κρατά. Αν όµως δεν 
αξιώθηκε ακόµη να τον λάβει, ας φροντίσει µε τα καλά έργα και τις πράξεις και την ολόθερµη 
μετάνοια να τον λάβει και να τον φυλάξει µε την εργασία τῶν εντολών και την απόκτηση τῶν 
αρετών. 


83, Τη στέγη κάθε σπιτιού τη στηρίζουν τα θεμέλια και οι τοίχοι. Τα θεμέλια πάλι μπαίνουν ως 
απαραίτητα και χρήσιμα για να σηκώσουν τη στέγη. Και ούτε η στέγη µπορεί να κατασκευαστεί 
χωρίς θεμέλια, ούτε τα θεμέλια χωρίς στέγη χρησιμεύουν ή ωφελούν στο παραμικρό. Έτσι και η 
χάρη του Πνεύματος συντηρείται µε την εργασία τῶν εντολών, ενώ τα έργα των εντολών 
καταβάλλονται σαν θεμέλια για τη δωρεά του Θεού. Και ούτε η χάρη του Πνεύματος παραμένει 
χωρίς την εργασία των εντολών, ούτε η εργασία των εντολών χωρίς τη χάρη του Θεού είναι 
χρήσιμη και ωφέλιµη. 


84. Όπως το δίχως σκεπή σπίτι που έμεινε έτσι από αμέλεια του οικοδόµου, όχι μόνον είναι 
άχρηστο, αλλά και προκαλεί ειρωνείες σε βάρος εκείνου που το έκτισε, έτσι και εκείνος που έβαλε 
τα θεμέλια της εργασίας τῶν εντολών και σήκωσε τοίχους υψηλών αρετών, αν δεν λάβει και τη 
χάρη του Πνεύματος µε θεωρία και γνώση ψυχής, είναι ατελής και άξιος να τον οικτείρουν οι 
τέλειοι. Αυτός στερήθηκε τη χάρη οπωσδήποτε από δυο αίτιες. Ἤ αμέλησε τη μετάνοια, ή, 
βλέποντας το σύνολο τῶν αρετών, αποθαρρύνθηκε από το άπειρο πλήθος τους και παρέλειψε 
κάποια από εκείνες που εμείς τις θεωρούμε πολύ μικρές, είναι όμως αναγκαίες για να ολοκληρωθεί 
το σπίτι των αρετών. Γιατί χωρίς αυτές δεν μπορεί να στεγασθεί µε τη χάρη του Πνεύματος. 


85. Αν γι’ αυτό κατήλθε στη γη ο Υιός του Θεού και Θεός, για να µας συμφιλιώσει δηλαδή µέσω 
του εαυτού Του µε τον Πατέρα Του, µε τον Οποίο ήµαστε εχθροί, και να µας ενώσει συνειδητά µε 
τον εαυτό Του µέσω του Αγίου και ομοουσίου Πνεύματός Του, ποια άλλη χάρη θα επιτύχει εκείνος 
που θα χάσει αυτή; Οπωσδήποτε ούτε συμφιλιώθηκε µε Αυτόν, ούτε ενώθηκε μαζί Του µε τη 
μέθεξη του Αγίου Πνεύματος. 


86. Εκείνος που έγινε μέτοχος του θείου Πνεύματος, ελευθερώνεται από τις εµπαθείς επιθυμίες και 
Ὠδονές, δεν αποχωρίζεται όµως τις σωματικές ανάγκες της φύσεως. Ως ελευθερώμένος λοιπόν από 
τα δεσμά της εμπαθούς ορέξεως και ενωμένος µε την αθάνατη δόξα και γλυκύτητα, βιάζεται 
αδιάκοπα να είναι στα ουράνια και να μένει μαζί µε το Θεό, και ούτε για λίγο να µην 
απομακρύνεται από τη θεωρία Του και την ακόρεστη απόλαυσή Του. Αλλά και ὡς δεμένος µε τη 
φθορά και µε το σώμα, κατακάµπτεται από αυτό και σέρνεται και στρέφεται στα γήινα, και έχει γι’ 
αυτό τόση λύπη, όση νομίζω έχει η ψυχή του αμαρτωλού, όταν χωρίζεται από το σώμα. 


87. Όπως σ᾽ εκείνον που αγαπά το σώµα του και τη ζωή του, τις ηδονές και τον κόσµο, ο χωρισμός 
από αυτά είναι θάνατος, ετσι και σ᾽ εκείνον που αγαπά την αγνεία και το Θεό, τα άυλα και την 
αρετή, είναι πραγματικός θάνατος ακόµη και ο παραμικρός χωρισμός της διάνοιάς του από αυτά. 
Αν εκείνος που βλέπει το αισθητό φως κλείσει λίγο τα μάτια του ή του τα καλύψει ένας άλλος, 
στενοχωρείται και λυπείται και δεν μπορεί διόλου να το ανεχθεί αυτό, και μάλιστα αν εβλεπε 
πράγματα χρήσιμα και παράξενα. Δε θα λυπηθεί και δε θα θλιβεί περισσότερο εκείνος που 
φωτίζεται από το Άγιο Πνεύμα και βλέπει αισθητά και νοερά, στην εγρήγορση ή στον ὕπνο του, 
εκείνα τα αγαθά που μάτια δεν τα είδαν και αυτιά δεν τ᾽ άκουσαν και άνθρωπος δεν τα διανοήθηκε, 
τα οποία και οι Άγγελοι επιθυμούν να καταβοήσουν, αν αποσπασθεί απὀ τη θεωρία όλων αυτών 
από κάποιο άλλο πράγμα; Γιατί αυτό του φαίνεται θάνατος και αποξένωση από την αιώνια ζωή. 


88. Άλλοι µακάρισαν τον ερημικό βίο και άλλοι τον κοινοβιακό, άλλοι το να είναι προϊστάμενοι 


λαού και να τον νουθετούν και να τον διδάσκουν και να συγκροτούν εκκλησίες, από τις οποίες 
πολλοί τρέφονται ψυχικά και σωματικά. Εγώ κανέναν δεν προτιμώ από τον άλλον ούτε τον ένα 
επαινώ, ούτε τον άλλο κατηγορώ, αλλά πιστεύω ότι σε όλα και σε κάθε έργο και πράξη, η ζωή που 
γίνεται για το Θεό και σύμφωνα µε τις εντολές του Θεού είναι παμμακάριστη. 


89. Η ζωή των ανθρώπων διατηρείται από διάφορες επιστήμες και τέχνες, ο καθένας δηλαδή ασκεί 
τη δική του εργασία και συνεισφέρει µε αυτήν, και έτσι δίνοντας ο ένας στον άλλο και παίρνοντας 
από αυτόν, ζουν οι άνθρωποι ικανοποιώντας τις φυσικές και υλικές τους ανάγκες. Έτσι συμβαίνει 
και στα πνευματικά. Ασκώντας καθένας άλλη αρετή και ακολουθώντας άλλο δρόµο της ζωής, 
κατευθύνονται όλοι από κάθε μέρος στον ίδιο σκοπό. 


90. Σκοπός όλων εκείνων που ζουν σύμφωνα µε το θέλημα του Θεού είναι να ευαρεστήσουν το 
Χριστό, το Θεό µας, να επιτύχουν τη συμφιλίωση με τον Πατέρα μέσω της μετοχής του Πνεύματος, 
και µε αυτό τον τρόπο να κερδίσουν τη σωτηρία τους. Γιατί αυτό είναι η σωτηρία κάθε ψυχής, και 
αν αυτό δε γίνει, άχρηστος ο κόπος και μάταιη η εργασία µας. Ανώφελος θα είναι και κάθε δρόμος 
ζωής, ο οποίος δεν οδηγεί σ᾽ αυτό εκείνον που τον ακολουθεί. 


91. Εκείνος που άφησε όλον τον κόσμο και πήγε στο βουνό τάχα για ησυχία, και από εκεί γράφει 
επιδεικτικά στους κοσμικούς, και άλλους μεν μακαρίζει, άλλους κολακεύει και άλλους επαινεί, 
μοιάζει µε εκείνον που πήρε διαζύγιο από γυναίκα πόρνη, άσχημη και κακιά και έφυγε σε μακρινό 
τόπο για να απαλλαγεί ακόµη και από τη θύμησή της: κατόπιν όµως, αφού ξέχασε το σκοπό για τον 
οποίο πήγε στο βουνό, ορέγεται να γράφει προς όσους συναναστρέφονται µε την πόρνη εκείνη και 
μολύνονται, ας πούμε, μαζί της, και να τους μακαρίζει. Αυτός, εφόσον παραδέχεται µε την πρόθεσή 
του τοὺς ανθρώπους αυτούς, συμμετέχει κατά κάποιο τρόπο στη μίξη τους µε εκείνη, αν όχι µε το 
σώμα του, αλλά οπωσδήποτε µε την καρδιά και το νου του. 


92. Όσο αξιέπαινοι και μακάριοι είναι εκείνοι που ζουν µέσα στον κόσµο και διατηρούν καθαρές 
τις αισθήσεις και τις καρδιές τους από κάθε πονηρή επιθυμία, τόσο αξιοκατηγόρητοι και 
αξιοκαταφρόνητοι είναι εκείνοι που ζουν σε όρη και σπήλαια και επιθυμούν τους επαίνους και τους 
μακαρισμούς των ανθρώπων. Γιατί αυτοί θεωρούνται μοιχοί από το Θεό που ερευνά τις καρδιές 
μας. Εκείνος που επιθυμεί να ακουστεί ο βίος του και το ὀνομά του και η πολιτεία του στον κόσμο, 
γίνεται πόρνος και μοιχός στη σχέση του µε το Θεό, σύμφωνα µε τον Δαβίδ, όπως παλιά ο λαός τῶν 
Ιουδαίων. 


93, Εκείνος που µε ανεπιφύλακτη πίστη στο Θεό απαρνήθηκε τον κόσμο και τα πράγµατα του 
κόσμου, πιστεύει ότι ο Κύριος είναι φιλάνθρωπος και σπλαχνικός και δέχεται όσους έρχονται προς 
Αυτόν µε μετάνοια. Ἑέροντας ότι ο Θεός τιμά τους δούλους Του επιτρέποντας να δεχτούν 
ατιμώσεις, και τους πλουτίζει μέσα από τη φτώχεια τους, και τους δοξάζει μέσα από ύβρεις και 
εξευτελισμούς, και µέσα από το θάνατο τους καθιστά μετόχους και κληρονόμους της αιώνιας ζωής, 
τρέχει βιαστικά μέσω όλων αυτών προς την αθάνατη πηγή σαν το διψασμένο ελάφι. Και µε αυτά 
ανεβαίνει προς τα επάνω σαν µε σκάλα, την οποία ανεβαίνουν και κατεβαίνουν Άγγελοι για να 
βοηθούν τους ανερχόµενους, και στην κορυφή της κάθεται ο Θεός περιμένοντας να δείξομε όσο 
μπορούμε τη διάθεση και την προθυμία μας: όχι ότι ευχαριστείται να μας βλέπει να κοπιάζομε, 
αλλά γιατί ὡς φιλάνθρωπος θέλει να µας δίνει τους μισθούς, σαν να µας τους οφείλει. 


94. Ο Θεός δεν αφήνει ποτέ εκείνους που προσέρχονται ανεπιφύλακτα σ᾽ Αυτόν, να πέσουν χωρίς 
σηκωμό, αλλά όταν βλέπει ότι δεν έχουν δύναμη, συμπράττει και βοηθεί, τους προσφέρει ενίσχυση 
από ψηλά και τους φέρνει κοντά Του: συνεργεί και φανερά και κρυφά, και έτσι που αυτοί να µην το 
συνειδητοποιούν, και αλλιώς, µε τρόπο συνειδητό, έως ότου αφού ανεβούν όλη την κλίμακα, 
προσεγγίσουν σ᾽ Αυτόν και ενωθούν εξ ολοκλήρου µε Αυτόν, και λησμονήσουν όλα τα επίγεια και 
βρεθούν μαζί Του εκεί ψηλά ---είτε µε το σώµα τους, είτε χωρίς το σώμα, δεν γνωρίζω--- να ζουν 
μαζί Του και να απολαμβάνουν τα απόρρητα αγαθά. 

95. Είναι δίκαιο πρώτα να βάζοµε τον τράχηλό µας κάτω από το ζυγό τῶν εντολών του Χριστού και 


ούτε να αφηνιάζομε, ούτε να οπισθοχωρούμε, αλλά ορθά και µε προθυμία να βαδίζοµε πάνω στα 
ίχνη τους μέχρι θανάτου και µε αυτές να καλλιεργούμε τον εαυτό µας, που είναι πράγµατι ο νέος 


του Θεού Παράδεισος, ώσπου ο Υιός μαζί µε τον Πατέρα διά μέσου του Αγίου Πνεύματος έρθει και 
κατοικήσει µέσα µας. Και τότε, όταν Τον ἀποκτήσομε ολοκληρωτικά ένοικό µας και διδάσκαλο, 
όποιον από µας προστάξει και όποια υπηρεσία του εμπιστευθεί θα την αναλάβει και θα την 
εκτελέσει πρόθυµα όπως θέλει Εκείνος. Δεν πρέπει όµως να τη ζητούμε πριν την ώρα, µα και ούτε 
όταν µας την αναθέτουν άνθρωποι να τη δεχόμαστε, αλλά να είμαστε σταθεροί στις εντολές του 
Κυρίου µας και Θεού και να αναµένοµε το δικό Του πρόσταγμα. 


96. Όταν µας ανατεθεί µια διακονία θείων πραγμάτων και διαπρέψοµε σ᾽ αυτήν, αν µας κατευθύνει 
το Πνεύμα να στραφούμε σε άλλη διακονία ή εργασία ή πράξη, ας µη φέροµε αντίρρηση. Γιατί ο 
Θεός δε θέλει ούτε αργοί να είμαστε, ούτε στην ίδια εργασία που αρχίσαμε να μείνομε ως το τέλος, 
αλλά να προοδεύοµε και να είμαστε αεικίνητοι για να επιτύχομε τα ανώτερα, καθώς θα 
συμμορφωνόμαστε µε το θείο θέληµα και όχι µε το δικό µας. 


97. Εκείνος που φροντίζει να νεκρώσει το δικό του θέλημα, οφείλει να κάνει το θέλημα του Θεού. 
Και στη θέση του δικού του να αντεισάγει µέσα του το θέλημα του Θεού και να το φυτεύει και να 
το µπολιάζει µέσα στην καρδιά του. Οφείλει ακόµη να προσέχει µε ακρίβεια εκείνα που φυτεύει και 
μπολιάζει, αν δηλαδή τα φυτά ρίζωσαν βαθιά και έπιασαν, και αν στα μπόλια έκλεισε η πληγή και 
αυτά ενώθηκαν και έγιναν ένα δένδρο: αν μεγάλωσαν και αν έβγαλαν άνθη και αν έκαναν ωραίο 
και γλυκό καρπό. Τότε θα λησμονήσει και τη γη που δέχθηκε πρωτύτερα το σπόρο και τη ρίζα πάνω 
στην οποία µπολιάστηκε το ακατανόητο και απερίγραπτο εκείνο φυτό που φέρνει ζωή. 


98. Σ᾽ εκείνον που κόβει το θέλημά του από φόβο Θεού, ο Θεός χαρίζει το δικό Του θέλημα χωρίς 
εκείνος να το ξέρει ή να το συνειδητοποιεί, και το κρατάει ανεξάλειπτο µέσα στην καρδιά τοῦ: 
ακόµη, ανοίγει τα μάτια της διάνοιάς του ώστε να το γνωρίζει καθαρά, και του δίνει δύναμη να το 
εκπληρώνει. Αυτά τα ενεργεί η χάρη του Αγίου Πνεύματος, και χωρίς αυτήν δεν γίνεται τίποτε. 


99, Αν έλαβες την άφεση όλων των αμαρτημάτων σου, είτε µε την εξομολόγηση, είτε µε την 
περιβολή του αγίου και αγγελικού Σχήματος, για πόση θερμή αγάπη, ευχαριστία και ταπείνωση 
είναι αιτία αυτό; Γιατί ενώ ήσουν άξιος για μύριες τιμωρίες, όχι μόνον απαλλάχθηκες από αυτές, 
αλλά και αξιώνεσαι υιοθεσία και δόξα και βασιλεία τῶν ουρανών. Αυτά στρέφοντας στο νου σου 
και έχοντας πάντα στη μνήμη σου, να είσαι έτοιμος και να προπαρασκευάζεσαι να µην προσβάλεις 
Εκείνον που σε έπλασε και σε τίμησε και συγχώρησε τα αναρίθµητα αμαρτήματά σου, αλλά να Τον 
δοξάσεις και να Τον τιμήσεις µε όλα τα έργα σου, για να σε δοξάσει και Αυτός περισσότερο, εσένα 
που σε τίµησε παραπάνω από όλη την ορατή κτίση, και να σε ονομάσει γνήσιο φίλο Του. 


100. Όσο η ψυχή είναι πολυτιµότερη από το σώμα, τόσο ο λογικός άνθρωπος είναι ανώτερος από 
όλη την κτίση. Μη βλέπεις λοιπόν, άνθρωπε, τα μεγέθη τῶν κτισμάτων και τα νομίζεις πιο 
πολύτιμα από σένα. Αλλά βλέποντας τη χάρη που σου δόθηκε και κατανοώντας την αξία της 
νοερής και λογικής ψυχής σου, να ανυμνείς το Θεό που σε τίμησε παραπάνω από όλα τα ορατά. 


101. Ας σκεφτούμε πως θα δοξάσοµε το Θεό. Ο Θεός δοξάζεται από µας, όχι µε άλλον τρόπο, αλλά 
όπως δοξάστηκε από τον Υιό. Μ᾽ εκείνα δηλαδή που δόξασε ο Υιός τον Πατέρα, δοξάστηκε µε 
αυτά κι Εκείνος από τον Πατέρα. Αυτά κι εμείς ας φροντίσοµε να πράξοµε µε επιμέλεια, για να 
δοξάσοµε Εκείνον που καταδέχθηκε νά ονομαστεί Πατέρας µας επουράνιος και να δοξαστούµε από 
Αυτόν µε τη δόξα που είχε ο Υιός από Αυτόν προτού δημιουργηθεί ο κόσμος. Αυτά µε τα οποία 
δόξασε ο Ὑιός τον Πατέρα είναι ο σταυρός, δηλαδή η νέκρωση όλου του κόσμου, οι θλίψεις, οι 
πειρασμοί και τα λοιπά παθήματα του Χριστού. Όταν τα υποφέροµε αυτά µε µεγάλη υπομονή, 
μιμούμαστε τα παθήματα του Χριστού και δοξάζοµε µε αυτά τον Πατέρα και Θεό µας ὡς κατά 
χάρη παιδιά Του και συγκληρονόμοι του Χριστού. 


102. Η ψυχή που δεν ένιωσε ότι ελευθερώθηκε τελείως από τη σύνδεση και την εμπαθή 
προσκόλληση στα ορατά, δεν µπορεί να υποφέρει χωρίς λύπη τα λυπηρά που της συμβαίνουν και 
τις βλάβες από ανθρώπους και δαίμονες. Αλλά καθώς είναι δεμένη γερά µε την εμπαθή 
προσκόλληση στα ανθρώπινα πράγματα, υποφέρει στις οικονομικές ζημίες και στενοχωρείται από 
στερήσεις πραγμάτων και νιώθει σφοδρή οδύνη όταν δέχεται πληγές στο σώμα. 


103. Όποιος απέσπασε την ψυχή του από τη σχέση και την επιθυμία τῶν αισθητών και τη συνέδεσε 


µε το Θεό, όχι μόνο θα καταφρονήσει τα χρήματα και κτήματά του και δε θα λυπηθεί αν τα χάσει, 
σαν να είναι ξένα, αλλά και τα λυπηρά που πλήττουν το σώμα του, θα τα υπομείνει µε χαρά και την 
πρέπουσα ευχαριστία, βλέποντας διαρκώς, όπως λέει ο θείος Απόστολος, τον εξωτερικό άνθρωπο 
να φθείρεται, ενώ τον εσωτερικό να ανανεώνεται καθημερινά. Διαφορετικά δεν είναι δυνατόν να 
Ὀποφέρομε µε χαρά τις θλίψεις που παραχωρεί ο Θεός. Τούτο χρειάζεται τέλεια γνώση και 
πνευματική σοφία. Εκείνος που τα στερείται αυτά, βαδίζει πάντοτε σε σκοτάδι απελπισίας και 
άγνοιας και δεν µπορεί διόλου να δει το φῶς της υπομονής και της παρηγοριάς. 


104. Κάθε δοκησίσοφος λόγω ανθρώπινης επιστήμης, δεν θα αξιωθεί ποτέ να εμβαθύνει στα 
μυστήρια του Θεού και να τα δει, ώσπου να θελήσει πρώτα να ταπεινωθεί και να γίνει μωρός, 
αποβάλλοντας μαζί µε την υπεροψία και τις γνώσεις που κατέχει. Γιατί εκείνος που κάνει έτσι και 
ακολουθεί εκείνους που είναι σοφοί στα θεία µε ανεπιφύλακτη πίστη και χειραγωγείται από αυτούς, 
μπαίνει μαζί τους στην πόλη του ζώντος Θεού. Και οδηγούμενος και φωτιζόμενος από το θείο 
Πνεύμα, βλέπει και διδάσκεται εκείνα τα οποία κανείς από τους άλλους ανθρώπους δεν µπορεί 
ποτέ να δει και να μάθει. Και τότε γίνεται διδαγμένος από το Θεό. 


105. Τους διδαγμένους από το Θεό, οι µαθητές των σοφών αυτού του κόσμου τους θεωρούν 
μωρούς. Στ᾽ αλήθεια όµως οι µωροί είναι αυτοί, καθώς είναι κορεσμένοι µε την απομωραμένη 
κοσμική σοφία, την οποία ο Θεός απέδειξε μωρία, σύμφωνα µε τον θείο Απόστολο. Την ίδια ο 
λόγος του Θεού την ονομάζει επίγεια, ψυχική, δαιμονιώδη, γεμάτη εριστικότητα και φθόνο. Καθώς 
λοιπόν αυτοί στερούνται το θείο φως και δεν μπορούν να δουν τα θαύματα που αυτό φανερώνει, 
θεωρούν πλανεμένους εκείνους που ζουν µέσα στο φῶς και βλέπουν και διδάσκουν όσα είναι σ᾽ 
αυτό, ενώ οι πλανεμένοι είναι αυτοί, οι άγευστοι των απορρήτων αγαθών του Θεού. 


106. Ότι και τώρα υπάρχουν ανάµεσα µας απαθείς και άγιοι και γεμάτοι θείο φώς, οι οποίοι τόσο 
νέκρωσαν τα γήινα µέλη τους από κάθε ακαθαρσία και εµπαθή επιθυμία, ώστε όχι µόνο οι ίδιοι να 
µη σκέφτονται ή να κάνουν κανένα κακό, αλλά και άλλοι αν τους ωθούν, να µην παθαίνουν καμιά 
αλλοίωση της απάθειάς τους: ότι λοιπόν υπάρχουν και τώρα, θα το ήξεραν εκείνοι που τους 
κατηγορούν ότι έχουν αδιαφορία και που απιστούν ακούγοντάς τους να διδάσκουν περί θείων 
πραγμάτων µε τη σοφία του Πνεύματος, αν βέβαια είχαν κατανοήσει τα θεία λόγια που διαβάζουν 
και ψάλλουν καθημερινά. Γιατί αν είχαν αποκτήσει την τέλεια γνώση της θείας Γραφής, θα 
πίστευαν στα λόγια του Θεού και στα αγαθά που Αυτός µας χάρισε. Επειδή όµως στερούνται αυτά 
τα καλά από υψηλοφροσύνη και αμέλεια, γι᾿ αυτό και διαβάλλουν από απιστία εκείνους που 
μετέχουν σ᾽ αυτά και διδάσκουν γι’ αυτά. 


107. Εκείνοι που είναι γεμάτοι από τη χάρη του Θεού και τέλειοι στην ουράνια γνώση και σοφία, 
θέλουν να επισκέπτονται και να βλέπουν τους κοσμικούς για τούτο μόνο, για να τους προξενήσουν 
κάποιο μισθό µε την υπόµνηση τῶν εντολών του Θεού και µε την αγαθοεργία, αν βέβαια ακούσουν 
και αν εννοήσουν και πεισθούν. Γιατί όσοι δεν οδηγούνται από το Πνεύμα του Θεού, βαδίζουν στο 
σκοτάδι και δεν γνωρίζουν που πηγαίνουν, οὔτε σε ποιες εντολές πρέπει να προχωρήσουν: είναι 
όµως ενδεχόμενο να ανανήψουν κάποτε από την υψηλοφροσύνη που τοὺς κατέχει και να δεχθούν 
την αληθινή διδασκαλία του Αγίου Πνεύματος και, αφού ακούσουν το θέλημα του Θεού ανόθευτα 
και ακαπήλευτα, να μετανοήσουν και µε την εκπλήρωσή του να λάβουν κάποιο πνευματικό 
χάρισμα. Αν τελικά δεν μπορέσουν να προξενήσουν στους κοσμικούς τέτοια ὠφέλεια, τότε 
θρηνώντας την πώρωση της καρδίας τους, γυρίζουν στα κελιά τους και παρακαλούν μέρα και νύχτα 
για τη σωτηρία τους. Γιατί εκείνοι που είναι πάντοτε μαζί µε το Θεό και γεμάτοι από κάθε καλό, για 
τίποτε άλλο δεν θα λυπηθούν ποτέ, παρά μόνο γι’ αυτό. 


108. Ποιος είναι ο σκοπός της ένσαρκης Οικονομίας του Θεού Λόγου, ο οποίος διακηρύσσεται σ᾽ 
όλη τη θεία Γραφή, αλλά εμείς μένομε στην ανάγνωση, χωρίς να φτάνοµε στην επίγνωσή του; 
Πάντως αυτός ο σκοπός είναι, αφού μετάσχει Εκείνος στα δικά µας, να µας κάνει κοινωνούς τῶν 
δικών Του. Ο Ὑιός δηλαδή του Θεού, έγινε υιός ανθρώπου, για να κάνει υιούς Θεού τους 
ανθρώπους, ανεβάζοντας το γένος µας κατά χάρη σ᾽ εκείνο που είναι ο Ίδιος κατά φύση, 
αναγεννώντας µας µε το Άγιο Πνεύμα και εισάγοντάς µας ευθύς στη βασιλεία των ουρανών. Ἡ 
μάλλον µας χαρίζει να έχοµε τη βασιλεία τῶν ουρανών µέσα µας, ώστε να µην ελπίζομε απλώς ότι 


θα μπούμε σ᾽ αυτήν, αλλά κατέχοντάς την να διαλαλούμε: «Η ζωή µας είναι κρυμμένη μαζί µε το 
Χριστό µέσα στο Θεό». 


109. Το βάπτισμα δεν αφαιρεί το αυτεξούσιο και την ελευθερία της προαιρέσεώς µας, αλλά µας 
χαρίζει ελευθερία να µην εξουσιαζόµαστε πια χωρίς να θέλοµε από το διάβολο. Μετά το βάπτισμα, 
από εμάς εξαρτάται ή να µένομε µε τη θέλησή µας στις εντολές του Χριστού, του Κυρίου και Θεού, 
στου Οποίου το όνομα βαπτιστήκαμε, και να βαδίζοµε στο δρόμο των προσταγμάτων Του, ή να 
αφήνομε τον ίσιο αυτό δρόµο και να επιστρέφοµε στον πολέµιο και εχθρό µας διάβολο. 


110. Όποιοι µετά το άγιο βάπτισμα υποχωρούν στα θελήματα του πονηρού και πράττουν όσα 
υποβάλλει εκείνος, αποξενώνουν τον εαυτό τους από την αγία μήτρα του θείου βαπτίσματος, 
σύμφωνα µε το λόγο του Δαβίδ. Γιατί καθένας από µας, δεν αλλοιώνεται, ούτε απομακρύνεται από 
τη φύση του, κατά την οποία πλάσθηκε: αλλά έχοντας πλαστεί από το Θεό αγαθός (γιατί ο Θεός 
δεν έκανε κανένα κακό), και όντας αμετάτρεπτος στη φύση που πλάσθηκε και στην οὐσία του, 
πράττει εκείνα ακριβώς που µε εκούσια γνώμη προαιρείται και θέλει, είτε αγαθά, είτε κακά. Όπως 
δηλαδή το μαχαίρι, είτε σε καλό είτε σε κακό χρησιμοποιηθεί, δε μεταβάλλεται κατά τη φύση του, 
αλλά παραμένει σίδερο, έτσι και ο άνθρωπος: ενεργεί και πράττει όσα θέλει, όπως είπαμε, δεν 
ξεφεύγει όµως από τη φύση του. 


111. Δε σώζει τον άνθρωπο το να ελεήσει έναν: αντίθετα, το να καταφρονήσει έναν, του προξενεί 
την κόλαση. Γιατί τα λόγια του Χριστού: «Πείνασα και δίψασα κλπ.» δεν αναφέρονται σε μιά 
φορά, ούτε σε µια ηµέρα, αλλά σε όλη τη ζωή. Και το να δοθεί τροφή, νερό, ένδυμα και τα όμοια 
στο Χριστό, δεν είναι για µια φορά, αλλά ο Κύριος και Θεός µας διακήρυξε ότι πάντοτε και σε 
κάθε περίπτωση τα δέχεται από τους δούλους Του. 


112. Εκείνος που έδωσε ελεημοσύνη σε εκατό ανθρώπους και μπορούσε να δώσει και σε άλλους, 
και να ξεδιψάσει και να θρέψει πολλούς που τον παρακαλούσαν και φώναζαν κι ωστόσο τους 
έδιωξε, θα κριθεί από το Χριστό ότι δεν έθρεψε Αυτόν τον ίδιο. Γιατί και σ᾽ όλους εκείνους 
βρίσκεται Αυτός, που τρέφεται από µας στο πρόσωπο καθενός από τους ελαχίστους. 


113. Εκείνος που σήμερα έδωσε σε όλους όλα τα αναγκαία του σώματος, αλλά αύριο, ενώ μπορεί 
να κάνει το ίδιο, παραμελήσει κάποιους αδελφούς και τους αφήσει να χαθούν από πείνα και δίψα 
και κρύο, στην πραγµα- τικότητα εγκατέλειψε στο θάνατο και καταφρόνησε Εκείνον που είπε: 
«Αφού τα κάνατε αυτά για έναν από αυτούς τους ελαχίστους, τα κάνατε για μένα». 


114. Γι’ αυτό ο Χριστός καταδέχθηκε να πάρει τη µορφή κάθε φτωχού και εξομοίωσε τον εαυτό 
Του µε κάθε φτωχό, για να µην υπερηφανεύεται κανείς ἀπ᾽ όσους πιστεύουν σ᾽ Αυτόν, απέναντι του 
αδελφού του. Αλλά βλέποντας καθένας τον αδελφό του και τον πλησίον του σαν να βλέπει το Θεό 
του, να λογαριάζει τον εαυτό του πιο ελάχιστο από αυτόν, αφού θα τον βλέπει σαν το Δημιουργό 
του, και σαν τέτοιο να τον δέχεται και να τον τιμά και να διαθέτει όλα τα υπάρχοντά του για να τον 
περιποιηθεί, όπως ο Χριστός και Θεός µας διέθεσε το αίµα Του για τη σωτηρία µας. 


115. Εκείνος που διατάχθηκε να έχει τον πλησίον όπως τον εαυτό του, οφείλει οπωσδήποτε να τον 
έχει έτσι όχι για µια µέρα, αλλά για όλη του τη ζωή. Και εκείνος που πήρε προσταγή να δίνει σε 
καθένα που του ζητεί, προστάζεται να το πράττει σε όλη του τη ζωή. Και εκείνος που θέλει να 
κάνουν οι άλλοι σ᾽ αυτόν αγαθά, τα ίδια θα απαιτηθεί να κάνει και αυτός στους άλλους. 


116. Ἐκείνος που έχει τον πλησίον του όπως τον εαυτό του, δεν ανέχεται να έχει τίποτε 
περισσότερο από τον πλησίον του. Αν τώρα έχει, αλλά δεν τα μοιράζει άφθονα, ώστε να γίνει και ο 
ίδιος φτωχός και να εξοµοιωθεί µε τους πλησίον, δεν είναι εκπληρωτής της εντολής του Κυρίου. Το 
ίδιο κι εκείνος που θέλει να δίνει σε όλους όσοι του ζητούν, αν συμβεί να έχει έστω και ένα 
νόμισμα ή ένα κομμάτι ψωμί και αρνηθεί σε κάποιον που του ζητεί. Επίσης κι εκείνος που δεν 
κάνει στον πλησίον όσα και αυτός θέλει να του κάνουν οι άλλοι. Έτσι και εκείνος που έθρεψε, 
ξεδίψασε και έντυσε κάθε φτωχό και ελάχιστο και του έκανε και όλα τα άλλα, αν καταφρονήσει και 
παραβλέψει ένα μόνο από αυτούς, θα θεωρηθεί ότι παρέβλεψε πεινασμένο και διψασμένο τον ίδιο 
το Χριστό, το Θεό. 


117. Βαριά ίσως να φανούν σε όλους τα παραπάνω. Γι’ αυτό και θα νομίσουν πώς τάχα είναι 
εύλογο να αναρωτιούνται: «Ποιος άραγε µπορεί να εκτελέσει όλα αυτά, ώστε να τοὺς φροντίσει και 
να τους θρέψει όλους και να µην παραβλέψει κανέναν;». Αλλά ας ακούσουν τον Παύλο που 
διακηρύττει: «Η αγάπη του Χριστού µας διακατέχει, αφού σχηματίσαμε την πεποίθηση ότι, εφόσον 
ένας ---ο Χριστός--- πέθανε για χάρη όλων, άρα πέθαναν όλοι. 


118. Όπως οι περιεκτικές εντολές περιέχουν µέσα τους και όλες τις επιµέρους εντολές, έτσι και οι 
περιεκτικές αρετές συμπεριλαμβάνουν τις μερικές αρετές. Γιατί όποιος πούλησε τα υπάρχοντά του 
και τα διαµοίρασε στους φτωχούς και έγινε μεμιάς φτωχός, εκπλήρωσε µε μία του πράξη όλες τις 
μερικές εντολές, δηλαδή δεν έχει πλέον ανάγκη να δίνει σ᾽ εκείνον που του ζητεί, ή να µην 
αποστραφεί εκείνον που θέλει να δανειστεί από αυτόν. Έτσι και εκείνος που προσεύχεται 
αδιαλείπτως, µέσα σ᾽ αυτό έχει κλείσει τα πάντα, και δεν υποχρεώνεται πλέον να δοξολογεί τον 
Κύριο επτά φορές την ηµέρα ή κατα το βράδυ, το πρωι και το μεσημέρι, αφού εχει ήδη εκπληρώσει 
ολα όσα κανονικά και σε τακτές ώρες προσευχόµαστε και ψάλλομε. Έτσι και εκείνος που 
συνειδητά δέχθηκε µέσα του το Θεό που δίνει γνώση στους ανθρώπους, διεξήλθε όλη την αγία 
Γραφή και καρπώθηκε όλη την ὠφέλειά της, και δεν έχει πλέον ανάγκη από βιβλία. Πώς να έχει 
ανάγκη από βιβλία εκείνος που έχει αχώριστο σύντροφό του Εκείνον που ενέπνευσε τους 
συγγραφείς των αγίων Γραφών, και μυείται από Εκείνον στα απόρρητα και απόκρυφα μυστήρια; 
Θα είναι ο ίδιος βιβλίο θεόπνευστο για τους άλλους, που περιέχει καινούργια και παλαιά μυστήρια, 
γραμμένα µέσα του µε το χέρι του Θεού, επειδή εκπλήρωσε τα πάντα και αναπαύθηκε από όλα τα 
έργα του στο Θεό, στην αρχική Τελειότητα. 


119. Η ρεύση που συμβαίνει στον ύπνο γίνεται από πολλές αφορμές: από γαστριμαργία, από 
κενοδοξία και από φθόνο τῶν δαιμόνων. Γίνεται επίσης από την πολλή αγρυπνία, όταν κυριεύεται 
από τον ύπνο το σώμα, έχοντας το φόβο μήπως το πάθει αυτό. Ἡ την παραμονή της θείας 
λειτουργίας αν είναι κανείς ιερέας, ή της θείας Κοινωνίας, όταν ξαπλώσει κανείς µε λογισμούς 
δειλίας, μήπως δηλαδή το πάθει, αποκοιμιέται και το παθαίνει: πράγμα που κι αυτό οφείλεται σε 
φθόνο των δαιμόνων. Ακόμη, αν δεί κανείς την ημέρα ένα όμορφο πρόσωπο και έπειτα 
αναπολώντας το νοερά κοιμηθεί µε αυτούς τους πορνικούς λογισμούς που από χαυνότητα δεν 
έδιωξε, το παθαίνει στον ύπνο του: ή και ξύπνιος ίσως, ξαπλωμένος στο κρεβάτι του. Συμβαίνει κι 
αλλιώς: είναι μερικοί σαν και μένα ράθυµοι, που κάθονται και συζητούν για εμπαθή πράγματα, είτε 
μ᾽ εμπάθεια, είτε όχι. Πηγαίνοντας έπειτα για ύπνο, ενώ τα κλώθουν στο μυαλό τους και 
συνομιλούν νοερά μ᾽ αυτά, κοιμούνται και το παθαίνουν. Ίσως και εκεί που συνομιλούν, ο ένας από 
τους δύο παθαίνει τη βλάβη. Γι’ αυτό πρέπει να προσέχοµε τους εαυτούς µας πάντοτε και να 
μελετούμε το λόγο του Ψαλμωδού: «Βλέπω τον Κύριο πάντοτε εμπρός µου, ότι είναι στα δεξιά µου 
για να µην κλονιστώ», και να κλείνομε τ᾽ αυτιά µας σε τέτοια λόγια. Πολλές φορές πάλι, μόλις 
άφησαν την προσευχή μερικοί, ὠθήθηκαν σε σαρκικά σκιρτήματα, όπως είπαμε και στο κεφάλαιο 
περί προσευχής. 


120. Αδελφέ, φρόντισε από την αρχή της αποταγής σου να φυτέψεις µέσα σου καλές αρετές, ώστε 
και στην αδελφότητα να γίνεις χρήσιμος, και να σε ανυψώσει στα τέλη σου ο Κύριος. Μην 
αποκτήσεις ποτέ θάρρος µε τον ηγούμενο, όπως και άλλοτε είπαμε, μήτε να ζητείς απ᾽ αυτόν να σε 
τιμήσει. Μην αποκτήσεις φιλία µε τους προϊσταμένους, μήτε να συχνάζεις στα κελιά τους, 
ξέροντας ότι αν το κάνεις, όχι μόνον το πάθος της κενοδοξίας θ᾽ αρχίσει να ριζώνει µέσα σου, αλλά 
και θα γίνεις μισητός στον ηγούμενο. Πώς θα γίνει αυτό, ο νοών νοείτω. Να κάθεσαι ειρηνικός στο 
κελί σου, όποιο και αν είναι αυτό. Και εκείνον που θέλει να σου μιλήσει µην τον αποστραφείς, από 
ευλάβεια τάχα. Αλλά µε πατρική γνώμη αν του μιλήσεις, δεν θα βλαφθείς ποτέ, ακόµη και αν αυτός 
είναι από τους εναντίους σου. Και αν δεν το βλέπεις αυτό συμφέρον, ωστόσο πρέπει να 
συμμορφώνεσαι µε το σκοπό αυτού που ὠφελείται. 


121. Πρέπει να έχεις ακατάπαυστα το φόβο του Θεού και να ανακρίνεις κάθε μέρα τον εαυτό σου, 
τι καλό ή τι κακό έπραξες. Και τα καλά να τα λησμονείς, µην τυχόν πέσεις στο πάθος της 
κενοδοξίας. Για τα κακά όµως να χύνεις δάκρυα, να εξοµολογείσαι και να προσεύχεσαι θερμά. Η 
ανάκριση αυτή να γίνεται κατά τον εξής τρόπο. Αφού τελειώσει η ηµέρα και έρθει το βράδυ, να 
συλλογίζεσαι: «Πώς άραγε, µε τη βοήθεια του Θεού, πέρασα την ηµέρα; Μήπως κατέκρινα κανένα, 


ή πρόσβαλα, ή σκανδάλισα, ή κοίταξα άλλον µε εµπάθεια, ή παράκουσα εκείνον που επιστατεί στη 
διακονία και αμέλησα το διακόνημά µου, ή οργίσθηκα εναντίον κανενός, ή εκεί που στεκόµουν 
στην ακολουθία απασχόλησα το νου µου σε ανώφελα πράγματα, ή βάρυνα από τη ραθυµία και 
άφησα την εκκλησία και τον κανόνα;» Όταν βρεις σ᾽ όλα αυτά τον εαυτό σου ανεύθυνο (πράγμα 
αδύνατο, γιατί κανείς δεν είναι καθαρός από αμαρτία ούτε µία ηµέρα της ζωής του και κανείς δεν 
µπορεί να καυχηθεί ότι έχει αγνή καρδιά). τότε φώναξε στο Θεό µε πολλά δάκρυα: «Κύριε 
συγχώρεσέ µου όσα αμάρτησα µε πράξεις και λόγια, µε γνώση µου ή µε άγνοια». Γιατί σε πολλά 
φταίµε χωρίς να το γνωρίζομε. 

122. Πρέπει καθημερινά να εξομολογείσαι κάθε λογισμό στον πνευματικό πατέρα, και εκείνο που 
σου λέει να το δέχεσαι σαν από το στόμα του Θεού µε εσωτερική βεβαιότητα. Να µην τα 
κοινολογείς αυτά σε κανένα, ότι δηλαδή «ρώτησα το και το τον πνευματικό πατέρα και µου είπε 
τούτο: άραγε µου είπε καλά ή όχι, Και τι πρέπει να κάνω για τη διόρθωσή µου;». Γιατί αυτά τα 
λόγια είναι γεμάτα από απιστία προς τον πατέρα κι επιζήμια για την Ψυχή. Αυτό συνήθως 
συμβαίνει κυρίως στους αρχαρίους. 


123. Όλους τους αδελφούς του κοινοβίου πρέπει να τους βλέπεις ὡς αγίους και µόνο τον εαυτό σου 
να θεωρείς αμαρτωλό και τελευταίο απ᾿ όλους και ότι, ενώ όλοι θα σωθούν, μόνο εσύ θα 
κολασθείς. Και όταν στέκεσαι στην ακολουθία, αυτά να συλλογίζεσαι και να µην παύεις να κλαις 
θερµά και µε κατάνυξη, χωρίς να επηρεάζεσαι από εκείνους που για τη στάση σου σκανδαλίζονται 
ή περιγελούν. Αν όµως βλέπεις ότι απ᾿ αυτό γλιστράς στην κενοδοξία, τότε να βγεις από την 
εκκλησία, να κλάψεις κάπου κρυφά και πάλι να επιστρέψεις γρήγορα στη θέση σου. Αυτό είναι 
πάρα πολύ καλό για τους αρχαρίους, Και περισσότερο στον εξάψαλμο, στη στιχολογία του 
ψαλτηρίου, στην ανάγνωση και στη θεία λειτουργία. Πρόσεχε ακόµη να µην κατακρίνεις κανένα, 
αλλά να σκέφτεσαι ότι «όσοι µε βλέπουν να θρηνώ και να οδύρομαι, θα καταλάβουν ότι έχω πάρα 
πολλές αμαρτίες και θα προσεύχονται για τη σωτηρία µου». Και οπωσδήποτε, αν πάντοτε αυτό 
συλλογίζεσαι και εκτελείς ακατάπαυστα, θα ωφεληθείς πολύ και θα ελκύσεις πάνω σου τη χάρη του 
Θεού και θα γίνεις μέτοχος του θείου μακαρισμού. 


124. Μην πηγαίνεις στο κελί κανενός, εκτός από του ηγουμένου, και εκεί πάλι σπάνια. Αν θέλεις να 
τον ρωτήσεις για κάποιο λογισμό, ρώτησέ τον στην εκκλησία. Μετά την ακολουθία ν᾽ αποσύρεσαι 
αμέσως στο κελί σου, και κατόπιν στο διακόνηµά σου. Ύστερα από το απόδειπνο, αφού βάλεις 
μετάνοια έξω από το ηγουµμενείο και ζητήσεις την ευχή του ηγουμένου, τρέχα σιωπηλός και µε 
σκυμμένο κεφάλι στο κελί σου. Γιατί είναι καλύτερο να πείς ένα τρισάγιο µε προσοχή και να 
κοιμηθείς, παρά να αγρυπνήσεις τέσσερις ώρες µε ανώφελες συνομιλίες. Όμως όπου υπάρχει 
κατάνυξη και πνευματικό πένθος, εκεί ακολουθεί θεία έλλαμψη. Όταν αυτή επιφοιτήσει, διώχνει 
την ακηδία και τη νόσο. 


125. Ιδιαίτερη αγάπη να µην έχεις µε κανένα πρόσωπο, και μάλιστα µε αρχάριο, ακόµη και αν σου 
φαίνεται ότι έχει άριστο βίο, και πολύ περισσότερο φυσικά αν έχει βίο ύποπτο. Γιατί συνήθως αυτή 
η αγάπη από πνευματική μετατρέπεται µέσα σου σε εµπαθή και συ πέφτεις σε ανώφελες θλίψεις. 
Αυτό μάλιστα συμβαίνει συχνά στους αγωνιστές. Όμως η ταπείνωση και η συνεχής προσευχή θα σε 
διδάξουν γι’ αυτό. Ο καιρός δε µας επιτρέπει να επεκταθούµε στο θέµα. Ο νοών νοείτω. 


126. Πρέπει να κρατάς τον εαυτό σου ξένο προς κάθε αδελφό του κοινοβίου, και περισσότερο προς 
τους γνωστούς που είχες στον κόσμο. Όλους όµως να τους αγαπάς εξίσου, και τους ευλαβείς και 
αγωνιστές να τους βλέπεις ως αγίους. Για εκείνους πάλι που είναι σαν και μένα ράθυµοι, να 
προσεύχεσαι εκτενώς. Όμως, όπως προείπα, θεωρώντας τους όλους αγίους, σπεύδε µε το πένθος να 
καθαρθείς από τα πάθη, για να φωτιστείς από τη χάρη, οπότε θα τους βλέπεις όλους ίσους και θα 
επιτύχεις το μακαρισμό τῶν καθαρών στην καρδιά. 


127. Να φρονείς, αδελφέ, ότι η τέλεια αναχώρηση από τον κόσμο είναι καταρχήν η ολοκληρωτική 
απονέκρωση του θελήματός σου, και έπειτα η αποδέσμευση από τον σύνδεσμο και η απάρνηση τῶν 
γονέων, συγγενών και φίλων. 


128. Επίσης, το να απογυμνωθείς απ’ όλα τα υπάρχοντά σου και να τα µοιράσεις στους φτωχούς, 


σύμφωνα µε τον λόγο του Κυρίου: «Πούλησε τα υπάρχοντά σου και δώσε τα στους φτωχούς». 
Ακόμη, να λησμονήσεις όλα τα πρόσωπα που αγαπούσες είτε σωματικώς, εἴτε πνευματικώς. 


129. Επίσης, να εξοµολογηθείς όλα τα μυστικά της καρδιάς σου, όσα έπραξες από τη βρεφική σου 
ηλικία μέχρι τώρα, στον πνευματικό πατέρα ή στον ηγούμενο, σαν να εξοµολογείσαι στον ίδιο το 
Θεό, ο οποίος εξετάζει «καρδίας και νεφρούς». Γνωρίζεις πώς όταν ο Ιωάννης βάπτιζε βάπτισμα 
μετανοίας, πήγαιναν όλοι σ᾽ αυτόν και εξομολογούνταν τις αμαρτίες τους. Γιατί από την 
εξομολόγηση γίνεται χαρά µεγάλη στην ψυχή και ανακούφιση στη συνείδηση, σύμφωνα µε το λόγο 
του Προφήτη: «Λέγε πρώτος εσύ τις αμαρτίες σου, και θα δικαιωθείς. 


130. Να βάλεις επίσης στο λογισμό σου, μετά την ένταξή σου στο κοινόβιο, τη βεβαιότητα, ότι 
πέθαναν όλοι, και οι γονείς και οἱ φίλοι σου. Και να θεωρείς πατέρα και μητέρα το Θεό και τον 
ηγούμενο. Μη ζητήσεις ποτέ από τους γονείς και φίλους κάτι που σου χρειάζεται. Αν τώρα αυτοί 
προνοήσουν και σου στείλουν τίποτε, δέξου το και προσευχήσου γι’ αυτούς που σε θυμούνται, 
δώσε όμως ό,τι σου έστειλαν στον ξενώνα ή στο νοσοκομείο της μονής. Και αυτό να το κάνεις µε 
ταπείνωση: γιατί δεν είναι έργο τῶν τελείων, αλλά τῶν πολύ μικρών. 


131]. Κάθε τι που είναι καλό, να το κάνεις µε ταπείνωση, έχοντας στο νου σου τον Κύριο που είπε: 
«Όταν τα πράξετε όλα, να λέτε ότι είμαστε άχρηστοι δούλοι και κάναμε ό,τι οφείλαµε να 
πράξοµε). 


132. Να φυλάγεσαι να µην κοινωνήσεις ποτέ έχοντας τίποτε εναντίον άλλου, ακόµη και απλό 
λογισμό, έως ότου επιτύχεις τη συνδιαλλαγή µε τη μετάνοια. Αλλά και αυτό θα το μάθεις από την 
προσευχή. 


133. Να είσαι κάθε μέρα έτοιμος να δεχθείς κάθε θλίψη. Να σκέφτεσαι ότι μ᾽ αυτές θ᾽ απαλλαγείς 
από τις πολλές σου αμαρτίες, και να ευχαριστείς τον Άγιο Θεό. Γιατί απ᾿ αυτό αποκτά κανείς 
παρρησία που δεν ντροπιάζει, σύμφωνα µε τον μέγα Απόστολο που λέει: «Η θλίψη οδηγεί στην 
υπομονή, η υπομονή στην σταθερότητα, και η σταθερότητα στην ελπίδα. Και η ελπίδα δε θα 
ντροπιάσει αυτόν που ελπίζει». Γιατί αυτά που μάτια δεν τα είδαν και αυτιά δεν τα άκουσαν και 
νους ανθρώπου δεν τα διανοήθηκε, αυτά είναι που θα δοθούν σύμφωνα µε την αδιάψευστη 
υπόσχεση σ᾽ εκείνους οι οποίοι µε τη συνεργεία της χάρης δείχνουν υπομονή στις θλίψεις. Γιατί 
χωρίς τη χάρη τίποτε δεν μπορεί να κατορθωθεί. 


134. Να µην έχεις στο κελί σου τίποτε υλικό, μέχρι και βελόνα, έξω από µία ψάθα, µια προβειά, ένα 
ράσο και ό,τι φοράς. Αν είναι δυνατόν, να µην έχεις ούτε σκαμνί ν᾽ ακουµπάς τα πόδια σου. Γιατί 
και γι’ αυτό υπάρχει λόγος. Ο νοών νοείτω. 


135. Ούτε πάλι να απαιτείς από τον ηγούμενο τίποτε απ᾿ όσα σου χρειάζονται, εκτός από τα 
κανονισµένα, και αυτά όταν αυτός σε καλέσει και σου τα δώσει. Ούτε να πείθεσαι στο λογισμό που 
σου έρχεται να αλλάξεις κάτι από εκείνα που σου δίνει. Αλλά ό,τι λογής και αν είναι, να τα δέχεσαι 
µε ευχαριστία σαν από το Θεό, και µε αυτά να πορεύεσαι. Δεν πρέπει ακόµη να προμηθεύεσαι άλλο 
µε αγορά. Όταν λερώνεται το ζωστικό σου, δύο φορές το χρόνο να το πλένεις, ζητώντας µε σχήμα 
φτωχού και ταπεινού και µε κάθε ταπείνωση, ζωστικό από άλλο αδελφό, μέχρις ότου πλυθεί και 
στεγνώσει το δικό σου, κι έπειτα πάλι µε ευχαριστία να το επιστρέφεις. Το ίδιο και µε το ράσο και 
µε ό,τι άλλο. 


136. Να κοπιάζεις όσο μπορείς στη διακονία. Μέσα στο κελί σου να καρτερείς στην προσευχή µε 
κατάνυξη και προσοχή και αδιάκοπα δάκρυα. Μη βάλεις στο νου σου ότι, σήµερα κοπίασα πάρα 
πολύ κι ας αφαιρέσω κάτι από την προσευχή εξαιτίας του σωματικού κόπου. Γιατί σου λέω, ότι όσο 
και αν βιάσει κανείς τον εαυτό του στη διακονία, αν στερηθεί την προσευχή, πρέπει να θεωρεί ότι 
κάτι μεγάλο έχασε. Και πράγματι έτσι είναι. 


137. Να πηγαίνεις πρώτος στις εκκλησιαστικές συνάξεις και να φεύγεις τελευταίος, εκτός μεγάλης 
ανάγκης, και κυρίως στον όρθρο και στη θεία λειτουργία. 


138. Να έχεις πλήρη υποταγή στον ηγούμενο από τον οποίο έγινες μοναχός, και να εκτελείς 
ανεπιφύλακτα μέχρι θανάτου όσα σε προστάζει, και αν ακόµη σου φαίνονται αδύνατα. Γιατί µε 


αυτό μιμείσαι Εκείνον που υπάκουσε μέχρι θανάτου, Και μάλιστα σταυρικού. Κι όχι µόνο τον 
ηγούμενο, αλλά και όλη την αδελφότητα και εκείνον που έχει αναλάβει να κατανέµει τις διακονίες, 
δεν πρέπει να παρακούσεις σε τίποτε, αλλά και αν είναι παραπάνω από τη δύναμη σου αυτό που σε 
διατάζει, αφού βάλεις μετάνοια, ζήτησε συγχώρηση. Αν όμως αυτός δεν αποσύρει τη διαταγή, τότε 
να βιάζεις τον εαυτό σου να την εκτελέσεις, έχοντας υπόψη ότι η βασιλεία των ουρανών είναι για 
όσους ασκούν βία στον εαυτό τους, και αυτοί την αρπάζουν. 


139, Ακόμη, να κυλιέσαι µε συντετριμμένη καρδιά στα πόδια όλης της αδελφότητας, σαν αφανής 
και άγνωστος και τελείως ανύπαρκτος. Όποιος στη ζωή του φέρεται έτσι, τολμώ να πω ότι θα γίνει 
διορατικός και πολλά θα προλέγει µε τη συνεργεία της χάρης. Ο άνθρωπος αυτός θρηνεί και για τα 
ελαττώματα τῶν άλλων, μένοντας απερίσπαστος και µη προσηλωμµένος στα υλικά, καθώς δεν τον 
αφήνει να γλιστρήσει σ᾽ αυτά ο πνευματικός και θείος έρωτας. Δεν είναι βέβαια θαυμαστό το να 
προλέγει κανείς: αυτό πολλές φορές προέρχεται και από τους δαίμονες. Όμως εκείνος που έχει νου, 
θα το εννοήσει. Πλην όµως αν κανείς αρχίσει να δέχεται εξομολογήσεις, ίσως στερηθεί τα 
παραπάνω, µε το ν᾽ απασχολείται στην εξέταση ξένων λογισμών. Αν όµως από µεγάλη ταπείνωση 
πάψει να το κάνει, δηλαδή να λέει και να ακούει, επιστρέφει πάλι στην προηγούµενη κατάσταση. 
Την πλήρη γνώση βέβαια γι’ αυτά την εχει μόνον ο Θεός: εγώ είμαι γεμάτος φόβο και δεν τολμώ να 
έχω γνώμη για τέτοια. 


140. Να έχεις πάντοτε το νου σου στο Θεό, είτε κοιμάσαι είτε είσαι ξυπνητός, και στο φαγητό και 
στη συνομιλία και στο εργόχειρο και σε κάθε άλλη πράξη, σύμφωνα µε το λόγο του Προφήτη: 
«Έβλεπα πάντοτε τον Κύριο ενώπιόν µου». Και να θεωρείς τον εαυτό σου πιο αμαρτωλό από όλους 
τους ανθρώπους. Γιατί όταν πολυκαιρίζει αυτός ο λογισμός, συνήθως ακολουθεί στη διάνοια 
κάποια έκλαμψη σαν ακτίνα. Και όσο περισσότερο την επιζητείς µε πολλή προσοχή και µε 
απερίσπαστη διάνοια, µε µεγάλο κόπο και δάκρυα, τόσο φαίνεται λαμπρότερα. Και όταν φαίνεται, 
αγαπιέται’ καθώς αγαπιέται, προξενεί κάθαρση: καθαίροντας, κάνει τον άνθρωπο όμοιο µε το Θεό 
και τον φωτίζει και τον διδάσκει να διακρίνει το καλό από το κακό. Αλλά, αδελφέ, χρειάζεται πολύς 
κόπος, μαζί µε τη βοήθεια του Θεού, για να κατοικήσει μόνιμα στην ψυχή σου και να την 
καταφωτίσει όπως η σελήνη το σκοτάδι της νύχτας. Πρέπει ακόµη να προσέχεις και τις προσβολές 
τῶν λογισμών της κενοδοξίας και της οἰήσεως και να µην κατακρίνεις κανένα που θα δεις να κάνει 
μια απρέπεια. Γιατί οι δαίμονες παρουσιάζουν τέτοιους λογισμούς στην ψυχή, αν τη δουν ότι 
ελευθερώθηκε από τα πάθη και τους πειρασμούς µε την ενοίκηση της χάρης και την ειρηνική 
κατάσταση. Όμως η βοήθεια έρχεται από το Θεό. Επίσης, να σου γίνει το πένθος ακατάπαυστο και 
να µη χορταίνεις από τα δάκρυα. Πρόσεχε όµως να µην πάθεις τίποτε από την πολλή χαρά και 
κατάνυξη, ούτε να πιστέψεις ότι τα δάκρυα σού ήρθαν από δικό σου κόπο και όχι από τη χάρη του 
Θεού: αλλιώς θα σου αφαιρεθούν και θα τα ζητήσεις πολύ µε προσευχή και δεν θα τα βρεις, και θα 
μάθεις πόσο μεγάλο δώρο έχασες. Αλλά Κύριε, εἰθε ποτέ να µη στερηθούμε τη χάρη Σου. Πλην, 
αδελφέ, αν και αυτό συμβεί, άφησε στο Θεό την ασθένειά σου και αφού σηκωθείς άπλωσε τα χέρια 
σου και προσευχήσου λέγοντας: «Κύριε, ἐλέησόν µε τον αμαρτωλό και αδύναμο και ταλαίπωρο, 
και στείλε μου τη χάρη Σου. Μη µε αφήσεις να πειρασθώ παραπάνω απ᾽ ό,τι μπορώ. Ιδού Κύριε, οι 
πολλές αμαρτίες µου σε πόση αθυµία και σε τι λογισμούς µε έφεραν. Εγώ Κύριε, και να θελήσω να 
αποδώσω στους δαίμονες ή στην οίηση τη στέρηση της δικής Σου παρηγοριάς, δεν μπορώ. Γιατί 
γνωρίζω ότι οι δαίμονες πολεμούν εναντίον αυτών που εκτελούν θερµώς το θέλημά Σου. Εγώ όµως 
που εκτελώ κάθε μέρα το θέλημά τους, πώς θα δεχθώ πειρασμό απ᾽ αυτούς; Οπωσδήποτε 
πειράζομαι εξαιτίας των αμαρτιών µου. Και τώρα Κύριε, Κύριέ µου, αν είναι θέλημά Σου και 
συμφέρον μου, ευδόκησε να έρθει πάλι η χάρη Σου σ᾽ εμένα τον δούλο Σου: να την βλέπω και να 
χαίρομαι γεμάτος κατάνυξη και κλαυθµό, φωτιζόμενος από την αέναη έλλαμψή της: να µε φυλάγει 
από ακάθαρτους λογισμούς και από κάθε πονηρό πράγµα και από τα σφάλµατά µου, που διαπράττω 
κάθε μέρα, µε έργα και µε λόγια, µε γνώση ή µε ἀγνοιά µου. Και να βεβαιώνομαι, Κύριε, ότι έχω 
παρρησία ενώπιόν Σου, από τις θλίψεις που πέφτουν καθημερινά πάνω σ᾽ εμένα τον δούλο Σου και 
που τις προξενούν οι δαίμονες και οι άνθρωποι, και από την εκκοπή του θελήματός μου, έχοντας 
στο νου μου και τα αιώνια αγαθά που περιμένουν όσους σε αγαπούν. Γιατί Εσύ, Κύριε, είπες ότι 
όποιος αιτεί, παίρνει: και όποιος ζητά, βρίσκει: και σ᾽ όποιον χτυπά, του ανοίγεται η θύρα». Εκτός 


από αυτά αδελφέ, και µε όσα άλλα σου βάλει ο Θεός µέσα στη διάνοιά σου, επίµενε να παρακαλείς, 
χωρίς να χαλαρώνεις από ακηδία. Και ο αγαθός Θεός δε θα σε εγκαταλείψει. 


141. Στο κελί που έλαβες στην αρχή απὀ τον ηγούμενο, εκεί καρτέρησε µέχρι τέλους. Αν είναι 
παλιό ή ετοιμόρροπο και σου προξενεί ανησυχία, βάλε μετάνοια στον ηγούμενο µε ταπείνωση και 
υπενθύμισέ του το. Και αν ακούσει, να χαρείς' αν όχι, και πάλι ευχαρίστησε, ενθυμούμενος τον 
Κύριό σου, ο οποίος δεν είχε που να γείρει το κεφάλι. Γιατί αν τον ενοχλήσεις δύο φορές ή τρεις ή 
τέσσερις γι᾿ αυτό το θέμα, αποκτάς απέναντί του παρρησία, κατόπιν απιστία και τέλος 
καταφρόνηση. Αν λοιπόν θέλεις να ζήσεις ήρεμη και ησυχαστική ζωή, µη ζητείς τίποτε για 
σωματική σου άνεση από τον ηγούμενο. Γιατί στην αρχή δεν υποσχέθηκες τούτο, αλλά αντίθετα να 
σε καταφρονούν και να σε εξουθενώνουν όλοι και εσύ, κατά την εντολή του Κυρίου, να τα 
Ὀποφέρεις αυτά µε γενναιότητα. Αν λοιπόν θέλεις να διατηρείς την πίστη και την αγάπη στον 
ηγούμενο και να τον βλέπεις σαν άγιο, φύλαξε αυτά τα τρία: µη ζητείς τίποτε για την ἀνεσή σου, 
μην έχεις θάρρος μαζί του, και µην πηγαίνεις συχνά σ᾽ αυτόν, όπως κάνουν μερικοί, επειδή τάχα 
εξυπηρετούνται από αυτόν, πράγμα αβέβαιο σαν όλα τα ανθρώπινα. Δεν κατακρίνω και το να 
φανερώνεις σ᾽ αυτόν κάθε λογισμό που σου έρχεται. Αν τα τηρήσεις αυτά, θα περάσεις χωρίς 
τρικυμίες τη θάλασσα του βίου και τον πνευματικό σου πατέρα, όποιος και αν είναι, θα τον θεωρείς 
άγιο. Αν µέσα στην εκκλησία τον πλησιάσεις για να τον ερωτήσεις σχετικά µε κάποιον λογισμό και 
τον βρείς απασχολημένο µε άλλον αδελφό για την ίδια αιτία ή κάποια άλλη, και σε αφήσει γι’ αυτό 
να περιμένεις λίγο, µη δυσανασχετήσεις και µη σκεφτείς τίποτε κακό: αλλά στάσου στην άκρη µε 
τα χέρια σταυρωμένα μέχρις ότου τελειώσει ο άλλος και προσκαλεσθείς εσύ. Γιατί αυτό το 
συνηθίζουν οι πατέρες ίσως επίτηδες, για δοκιμή και απαλλαγή από τις προηγούμενες αμαρτίες 
μας. 

142. Να νηστεύεις τις τρεις σαρακοστές. Τη μεγάλη Σαρακοστή να τρῶς κάθε δυο ημέρες, εκτός αν 
είναι µεγάλη εορτή, Σάββατο ή Κυριακή. Τις δυο άλλες, μέρα παρά μέρα. Τις υπόλοιπες μέρες του 
χρόνου, να τρῶς µία φορά την ηµέρα, εκτός αν είναι Σάββατο, Κυριακή ή εορτή, αλλά και τότε να 
μη χορταίνεις. 


143, Φρόντισε να γίνεις ωφέλιμο υπόδειγμα για όλη την αδελφότητα σε κάθε αρετή, στην 
ταπείνωση, στην πραότητα, στην ελεημοσύνη, στην υπακοή ακόµη και στοὺς πιο ασήμαντους, στην 
αοργησία, στην αποδέσμευση από πάθη, στην ακτημοσύνη, στην κατάνυξη, στην ακακία, στην 
απεριέργεια, στην απλότητα, στην αποξένωση από κάθε άνθρωπο, στην επίσκεψη ασθενών, στην 
παρηγοριά των θλιβομένων, στο να µην αποστραφείς κανέναν που έχει ανάγκη να του φανείς 
ὠφέλιμος, µε δικαιολογία την επικοινωνία µε το Θεό ---γιατί η αγάπη είναι ανώτερη από την 
προσευχή. Ακόμη, να δείχνεις συμπάθεια σε όλους, να σου λείπει η κενοδοξία, η παρρησία και η 
ελεγκτικότητα προς τους άλλους, να µη ζητείς τίποτε από τον ηγούμενο ή από τον διακονητή, να 
τιμάς όλους τούς ιερείς, να είσαι προσεκτικός στην προσευχή και ανεπιτήδευτος στους τρόπους και 
να δείχνεις αγάπη σε όλους. Να µη δείχνεις σπουδή να περιεργάζεσαι και να ερευνάς τις Γραφές µε 
στόχο να σε δοξάζουν. Αυτά θα σου τα διδάξει η προσευχή που γίνεται µε δάκρυα και η έκλαμψη 
της χάρης. Όταν λοιπόν ερωτηθείς για κάτι ωφέλιμο, να διδάσκεις µε πολλή ταπείνωση για τις 
υψηλές πνευματικές καταστάσεις όπως σε φωτίζει η χάρη, αναφέροντας περιστατικά από τη ζωή 
σου σαν να ανήκουν σε άλλον, µε ακενόδοξο λογισμό, όποιος και να είναι εκείνος που ερωτά 
επιθυμώντας να ὠφεληθεί. Και εκείνον που θέλει να σε συμβουλευτεί για έναν λογισμό, µη τον 
αποστραφείς, αλλά πάρε πάνω σου τα σφάλματά του, όποια και αν είναι, και κλάψε και 
προσευχήσου γι’ αυτόν. Γιατί αυτό μαρτυρεί αγάπη και τέλεια συμπάθεια. Μην τον διώξεις από 
φόβο μήπως βλαφθείς απ᾿ όσα ακούσεις, γιατί µε τη συνεργεία της χάρης δεν θα πάθεις τίποτε. 
αλλά για να µη βλαφθούν άλλοι, να τον ακούσεις σε απόκρυφο τόπο. Ίσως βέβαια, ὡς άνθρωπος, 
να υποστείς προσβολή λογισμού, αν όµως έχεις τη χάρη, ούτε αυτό δε θα το πάθεις. Γιατί έχομε 
διδαχθεί να µη ζητούμε το δικό µας συμφέρον, αλλά των άλλων, για να σωθούν. Όπως προείπαµε, 
πρέπει να ζεις βίο αμέριμνο και ακτήµονα. Και τότε θα καταλάβεις ότι η χάρη ενεργεί µέσα σου, 
όταν θεωρείς αληθινά τον εαυτό σου πιο αμαρτωλό από όλους τους ανθρώπους. Το πώς γίνεται 
αυτό δεν μπορώ να το πώ, ο Θεός το γνωρίζει. 


144. Κατά την αγρυπνία, οφείλεις να αφιερώνεις δυο ώρες στην ανάγνωση. και άλλες δύο να 


προσεύχεσαι µε κατάνυξη και µε δάκρυα: να κάνεις όποιον κανόνα θέλεις, και ψαλμούς, αν θέλεις, 
να λες τους δώδεκα και τον Άμωμο και την ευχή του αγίου Ευστρατίου «. Αυτά, τις µεγάλες νύχτες. 
Στις µικρές νύχτες να κάνεις συντοµότερη ακολουθία, ανάλογα µε τη δύναμη που σου δίνει ο Θεός. 
Γιατί χωρίς Αυτόν κανένα αγαθό δεν κατορθώνεται, όπως λέει ο Προφήτης: «από τον Κύριο 
κατευοδώνονται τα όσα κάνει ο άνθρωπος», και ο ίδιος ο Σωτήρας: «Χωρίς εμένα δεν µπορείτε να 
κάνετε τίποτε». Χωρίς δάκρυα να µην κοινωνήσεις ποτέ. 


Ἐ Είναι η ευχή : »Μεγαλύνων μεγαλύνω σε, Κύριε...» που λέγεται στο Μεσονυκτικό του 
Σαββάτου. Βλ. στο Μέγα Ωρολόγιο. 


145. Να τρῶς ό,τι σου παραθέτουν ό,τι και αν είναι. Επίσης να πίνεις κρασί µε εγκράτεια χωρίς 
γογγυσμό. Αν κάθεσαι μόνος σου διότι είσαι ασθενής, τρώγε ὠμά λαχανικά µε ελιές. Αν κανείς 
αδελφός σου στείλει κάτι φαγώσιμο, δέξου το µε ευχαριστία και ταπείνωση σαν ξένος: φάγε από 
αυτό, ό,τι και να είναι, και το υπόλοιπο στείλε το σε άλλον αδελφό φτωχό και ευλαβή. Αν σε 
καλέσει κανείς να σε φιλέψει, φάγε από όλα που προσφέρει, αλλά λίγο, σύμφωνα µε την εντολή, 
φυλάγοντας την εγκράτεια. Αφού σηκωθείς και του βάλεις μετάνοια σαν ξένος και φτωχός, 
ευχαρίστησέ τον λέγοντας: «Ο Θεός, πάτερ άγιε, να σου το ανταποδώσει». Πρόσεχε όµως µην πεις 
τίποτε, ακόµη και αν σου φανεί ὠφέλιμο. 


146. Αν κανένας αδελφός στενοχωρήθηκε από τον ηγούμενο ή τον οικονόµο ή από άλλον και έρθει 
σε σένα, παρηγόρησέ τον και πές του: «Πίστεψέ µε αδελφέ, για δοκιμή σου έγινε αυτό. Και σε μένα 
έχει συμβεί αυτό µε διάφορους τρόπους, και από μικροψυχία λυπόµουνα. Όταν όµως βεβαιώθηκα 
ότι είναι για δοκιμή µου, υποφέρω ευχαρίστως. Και συ λοιπόν έτσι κάνε, και μάλλον θα χαρείς για 
τέτοιες θλίψεις». Αν πάλι αρχίσει να κακολογεί, ούτε τότε να τον αποστραφείς, αλλά παρηγόρησέ 
τον όπως σε φωτίζει η χάρη. Γιατί η διάκριση είναι πολλών ειδών, και όπως εννοείς την κατάσταση 
του αδελφού και τους λογισμούς του, πλησίασέ τον ανάλογα και μην τον αφήσεις να φύγει 
αθεράπευτος. 


147. Αν κάποιος αδελφός είναι άρρωστος και συμβεί να µη τον επισκεφθείς πολύν καιρό, στείλε 
του πρωτύτερα κάτι και μήνυσέ του: «Πίστεψε, πάτερ άγιε, σήμερα έμαθα ότι είσαι άρρωστος και 
ζητώ συγχώρηση». Κατόπιν πήγαινε και αφού βάλεις μετάνοια και κάνετε προσευχή, πες του: «Πώς 
ο Θεός σε βοήθησε πάτερ ἁγιε;». Και αφού καθίσεις µε σταυρωμένα χέρια, μείνε σιωπηλός. Αν 
είναι παρόντες και άλλοι επισκέπτες, πρόσεχε µην πεις τίποτε, είτε αγιογραφικό, είτε άλλο, και 
μάλιστα αν δεν ερωτηθείς, για να µην στενοχωρηθείς ὕστερα. Γιατί αυτό το παθαίνουν συνήθως οι 
πιο απλοί αδελφοί. 


148. Αν τύχει και καθίσεις για φαγητό μαζί µε ευλαβείς αδελφούς, πρέπει να τρως από τα 
παρατιθέμενα, ό,τι και αν είναι αυτά. Αν έχεις εντολή να µην τρῶς κάτι, ψάρι ας πούμε ή κάτι 
τέτοιο, και έχουν παρατεθεί στο τραπέζι και αυτά, αν είναι κοντά εκείνος που σου έδωσε την 
εντολή, πήγαινε και πείσε τον να σου επιτρέψει να φας. Αν όµως δεν είναι, ή αν γνωρίζεις ότι δεν 
σου το επιτρέπει, και από το άλλο µέρος δε θέλεις να τους σκανδαλίσεις, φάγε και κατόπιν ανάφερε 
αυτό που έκανες, ζητώντας συγχώρηση. Αν κανένα απ᾿ αυτά δεν θέλεις να κάνεις, καλύτερα να µην 
πας στο τραπέζι. Γιατί έτσι θα έχεις διπλό κέρδος: και τον δαίμονα της κενοδοξίας θα αποφύγεις και 
αυτούς θα τους γλυτώσεις από σκανδαλισµό και στενοχώρια. Αν τα φαγητά είναι από τα παχύτερα, 
φύλαξε τον κανόνα. Καλύτερο όµως είναι και τότε να φας απ’ όλα λίγο. Ομοίως και όταν τύχεις σε 
εορταστικό τραπέζι, σύμφωνα µε τον Απόστολο που νοµοθετεί: «Ό,τι σας παραθέτουν να το τρώτε, 
χωρίς να εξετάζετε τίποτε και να δημιουργείτε πρόβλημα στη συνείδησή σας». 


149. Αν προσεύχεσαι µέσα στο κελί σου και χτυπήσει κανείς την πόρτα, άνοιξέ του. Και αφού 
καθίσεις, μίλησέ του µε ταπείνωση, για όποιο ὠφέλιμο θέμα σε ρωτήσει. Και αν τον βαραίνει 
κάποια στενοχώρια, φρόντισε να τον ανακουφίσεις ή µε λόγο ή µε έργο. Και όταν φύγει, κλείσε και 
συνέχισε την προσευχή σου. Γιατί το ίδιο σπουδαία µε την εξιλέωση του Θεού είναι και η 
ανακούφιση τῶν προσερχόμενων. Στους κοσμικούς όµως δεν πρέπει να κάνεις έτσι, αλλά αφού 
τελειώσεις την προσευχή, κατόπιν να συνομιλείς μαζί τους. 


150. Όταν προσεύχεσαι, αν νιώσεις δειλία, ή ακούσεις κτύπο, ή δεις φως ή κάτι άλλο, µην 


ταραχθείς, αλλά μάλλον καρτέρησε στην προσευχή πιο επίμονα. Γιατί είναι οι δαίμονες που 
προξενούν ταραχή και φρίκη και έκσταση για να χάσεις την ψυχραιμία σου και ν᾽ αφήσεις την 
προσευχή, και κατόπιν όταν συνηθίσεις σ᾽ αυτό να σε έχουν υποχείριο. Αν όµως εκεί που κάνεις την 
προσευχή σου, λάμψει άλλο φῶς, που δεν μπορώ να το παραστήσω, και γεμίσει η ψυχή σου από 
χαρά και κυριευθείς από επιθυµία των επουρανίων και δάκρυα πολλά µε κατάνυξη, γνώριζε ότι 
αυτό είναι θεία επίσκεψη και βοήθεια. Και αν επιμένει αυτή η κατάσταση πολύ, επειδή δε θα 
αντέξεις περισσότερο στα πολλά δάκρυα, αιχμαλώτισε το νου σου σε κάτι το σωματικό και µε αυτό 
θα κατεβείς από αυτό το ύψος. Πρόσεχε όµως µην αφήσεις την προσευχή από τα φοβερίσματα τῶν 
δαιμόνων αλλά όπως το μικρό παιδί, που όταν το φοβερίζουν καταφεύγει στην αγκαλιά της μητέρας 
ή του πατέρα και διώχνει το φόβο, έτσι και συ τρέξε µε την προσευχή στο Θεό και θα αποφύγεις το 
φόβο τῶν δαιμόνων. 


151. Αν εκεί που κάθεσαι στο κελί σου, έρθει αδελφός και σε ρωτήσει επειδή έχει σαρκικό πόλεμο, 
μην τον διώξεις, αλλά µε κατάνυξη, όπως σε φωτίσει η χάρη του Θεού και από ό,τι γνωρίζεις από 
την πείρα σου, ὠφέλησέ τον και έτσι ἀφησέ τον να φύγει. Όταν φεύγει, βάλε του μετάνοια και πές 
του: «Πίστεψέ µε αδελφέ, ελπίζω στη φιλανθρωπία του Θεού, ότι θα φύγει από σένα αυτός ο 
πόλεμος: μόνο µην υποχωρήσεις ή χαλαρώσεις». Μόλις φύγει, σήκω επάνω και, αφού αναλογιστείς 
τον πόλεμό του, σήκωσε τα χέρια σου προς το Θεό και προσευχήσου µε δάκρυα και στεναγμούς για 
τον αδελφό, λέγοντας: «Κύριε ο Θεός, εσύ που δε θέλεις τον θάνατο του αμαρτωλού, οικονόµησε 
για τον αδελφό όπως γνωρίζεις και συμφέρει σ᾽ αυτόν». Και ο Θεός που γνωρίζει την πίστη του 
αδελφού προς εσένα και τη δική σου συμπάθεια από αγάπη και την ειλικρινή προσευχή σου για τον 
αδελφό, θα ανακουφίσει τον σαρκικό του πόλεμο. 


152. Όλα αυτά, αδελφέ, είναι κατάλληλα για κατάνυξη, και πρέπει να τα επιτελείς µε 
συντετριμμένη καρδιά, υπομονή και ευχαριστία, γιατί φέρνουν δάκρυα, καταργούν τα πάθη και 
προξενούν τη βασιλεία των ουρανών. Γιατί η βασιλεία των ουρανών ανήκει σ᾽ αυτούς που βιάζουν 
τον εαυτό τους, και αυτοί την αρπάζουν. Και αν τα κατορθώσεις αυτά, θα απαλλαγείς ολότελα από 
τις παλιές σου συνήθειες, ίσως ακόµη και από αυτές τις προσβολές τῶν λογισμών. Γιατί είναι 
φυσικό να υποχωρεί το σκοτάδι μπροστά στο φῶς και η σκιά στον ήλιο. Αν όµως δείξει κανείς στην 
αρχή αμέλεια σ᾽ αυτά, και χαλαρώσει το φρόνηµά του και περιεργάζεται άλλα, θα στερηθεί τη 
χάρη: και τότε, αφού πέσει σε κακά πάθη, θα γνωρίσει την αδυναμία του και θα κυριευθεί από 
δειλία. Εκείνος πάλι που τα κατορθώνει, δεν πρέπει να τα αποδίδει στο δικό του κόπο, αλλά στη 
χάρη του Θεού. Προηγουμένως δε, πρέπει να καθαρίζει τον εαυτό του, σύμφωνα µε το λόγο του 
αγίου Γρηγορίου: «Πρώτα θα καθαρθεί κανείς κι έπειτα θα πλησιάσει τον Καθαρό». Από τα πολλά 
δηλαδή δάκρυα καθαίρεται ο νους και δέχεται έλλαμψη του θείου φωτός, το οποίο αγαπά να 
σκηνώνει σε όσους φροντίζουν γι’ αυτό, και δε λιγοστεύει ακόµη και αν το λάβει όλος ο κόσμος. 


153. Ερώτησαν κάποτε αυτόν τον άγιο και μακάριο Συμεών, πώς πρέπει να είναι ο ιερέας" κι αυτός 
αποκρίθηκε: «Εγώ δεν είμαι άξιος να είμαι ιερέας, αλλά γνωρίζω ακριβώς πώς πρέπει να είναι 
εκείνος που μέλλει να ιερουργεί ενώπιον του Θεού. Πρέπει λοιπόν εν πρώτοις να είναι αγνός όχι 
μόνο στο σώμα, αλλά και στην ψυχή, και ακόµη να είναι αμέτοχος από κάθε αμαρτία. Δεύτερον, να 
είναι ταπεινός και στην εξωτερική διαγωγή και στην εσωτερική στάση της ψυχής. Κατόπιν, όταν 
στέκεται μπροστά στην ιερή και αγία Τράπεζα, οφείλει, βλέποντας αισθητά τα άγια Δώρα που είναι 
μπροστά του, να βλέπει νοερά τη Θεότητα, χωρίς να έχει καμιά αμφιβολία. Όχι δε μόνον αυτό, 
αλλά και Αυτόν τον Κύριο που είναι παρών στα Τίμια Δώρα αοράτως, οφείλει να Τον έχει ένοικο 
μέσα στην καρδιά του ενσυνείδητα, για να μπορεί µε παρρησία να προσφέρει τις ικετευτικές ευχές, 
και μιλώντας σαν φίλος προς φίλο, να λέει: «Πάτερ ημών ο εν τοις ουρανοίς αγιασθήτω το όνομά 
Σου», σε τρόπο ώστε η προσευχή αυτή να φανερώνει ότι τον φύσει Ὑιό του Θεού, τον εχει ένοικο 
μέσα του µαζί µε τον Πατέρα και το Άγιο Πνεύμα. Τέτοιοι λοιπόν, καθώς γνωρίζω, πρέπει να είναι 
οι πρεσβύτεροι. Συγχωρήστε με, πατέρες και αδελφοί». 


154. Έλεγε και τούτο, για άλλον τάχα, κρύβοντας τον εαυτό του για να αποφύγει τη δόξα τῶν 
ανθρώπων, αλλά αναγκαζόµενος από φιλανθρωπία φανερώνεται από τα λόγια του: «Μου εἰπε 
κάποιος Περομόναχος, από θάρρος διότι µε αγαπούσε, ότι «ποτέ δε λειτούργησα χωρίς να δω το 
Άγιο Πνεύμα, όπως το είδα όταν χειροτονήθηκα και ο Μητροπολίτης έλεγε την ευχή της 


χειροτονίας έχοντας το Ευχολόγιο πάνω στην άθλια µου κεφαλή». Εγώ τον ρώτησα πώς είδε το 
Άγιο Πνεύμα και σε ποια µορφή. Και µου αποκρίθηκε: «Το είδα απλό, χωρίς µορφή, αλλά σαν φως. 
Και καθώς απορούσα στην αρχή βλέποντας εκείνο που ποτέ δεν είχα δει, και συλλογιζόμουν τι να 
είναι, Αυτό µου έλεγε μυστικά σαν να µου μιλούσε µε γνωστή φωνή: Εγώ έτσι επιφοιτώ σε όλους 
τους Προφήτες και Αποστόλους και στους τωρινούς εκλεκτούς και αγίους του Θεού. Γιατί εγώ 
είµαιτο Άγιο Πνεύμα του Θεού». Σ7 Αυτό ανήκει η δόξα και το κράτος στους αιώνες. Αμήν». 


Όσιος Νικήτας ο Στηθάτος 


Σύντομη βιογραφία 


Ο Νικήτας, ο οσιότατος πρεσβύτερος της μονής του Στουδίου, ο λεγόμενος Στηθάτος, έζησε γύρω 
στο 1030 μ.Χ., και χρημάτισε ο πιο γνήσιος μαθητής του Συμεών του Νέου Θεολόγου. Από αυτόν 
μυήθηκε πολλά μυστηριώδη μαθήματα της πνευματικής φιλοσοφίας, και τόσο πολύ μιμήθηκε τις 
αρετές του, ώστε να φαίνεται πράγματι σαν άλλος ήλιος δίπλα στο διδάσκαλό του, που αντανακλά 
στην ψυχή του όλες, να πούμε έτσι, τις φωτοειδείς ανταύγειες τῶν χαρισμάτων και διδαγμάτων 
εκείνου. Αλλά και µε προσωπικούς ακούραστους κόπους εμβάθυνε στη µελέτη των θείων Γραφών, 
συλλέγοντας πάμπολλα και ὠραιότατα νοήματα από αυτές. Αυτά δεν τα έμαθε απλώς, αλλά τα 
δοκίμασε και τα έπαθε µε μακάριο πάθος. Με όλα αυτά έκανε κατά κάποιο τρόπο τη διάνοιά του να 
κυοφορεί θεία και υπέροχα νοήματα, και γέννησε υψηλονόητα και σοφότατα πονήματα, όπως 
μπορούν άλλωστε να το κρίνουν όσοι θέλουν, από τις παρούσες τρεις εκατοντάδες κεφαλαίων του. 
Αυτές, αν κανείς τις ονομάσει ακριβή κανόνα της πράξεως και οδηγό της απλανούς γνώσεως και 
τελείωση τον θεομίμητον βίον και, μ᾽ ένα λόγο, ταμείο πλουσιότατο της ηθικής και αλληγορικής 
διδασκαλίας, θα πει την αλήθεια. Γιατί οι εκατοντάδες αυτές είναι τόσο υψηλές στα νοήματα και 
τόσο μεγαλόπρεπες στην καλλιέπεια της εκφράσεως, ὥστε ν᾽ απορεί κανείς ποιο είναι που 
πλημμυρίζει µε τόση χάρη τις ψυχές των αναγνωστών, η δύναμη τῶν νοημάτων, ή η κομψότητα 
τῶν λέξεων; 


Πρώτη εκατοντάδα πρακτικών κεφαλαίων 


1. Τέσσερις νομίζω είναι οι αιτίες, οι όποιες στα πλαίσια της τέλειας τριάδας τῶν αρετών ---- 
πίστεως, ελπίδας και αγάπης--- παρακινούν να γράφει τα ὠφέλιμα εκείνον που ήδη ξεπέρασε το 
μέσο της αρχής και έφτασε προς την τριάδα της μυστικής θεολογίας. Πρώτη αιτία είναι η 
ελευθερία, η ίδια δηλαδή η απάθεια της ψυχής, η οποία µε την κοπιαστική εργασία προόδευσε στη 
φυσική θεωρία της κτίσεως και από εκεί εισήλθε στο γνόφο της θεολογίας. Δεύτερη είναι η 
καθαρότητα του νου που προήλθε από τα δάκρυα και την προσευχή, από τον οποίο νου γεννιέται ο 
λόγος της χάρης και πηγάζουν οι ποταμοί τῶν νοημάτων. Τρίτη είναι η ενοίκηση μέσα µας της 
Αγίας Τριάδος, από την οποία προέρχονται οι φωτοχυσίες του Πνεύματος, που γίνονται όπως είναι 
συμφέρον στον καθένα που προχωρεί στην κάθαρση, για να φανερώσουν τα μυστήρια της 
Βασιλείας τῶν Ουρανών και να ξεσκεπάσουν τους θησαυρούς του Θεού που είναι κρυμμένοι µέσα 
στην ψυχή. Τέταρτη αιτία είναι η υποχρέωση κάθε ανθρώπου που έλαβε το τάλαντο του λόγου της 
γνώσεως, σύμφωνα µε την απειλή του Θεού που λέει: «Δούλε πονηρέ και οκνηρέ, έπρεπε εσύ να 
καταθέσεις τα χρήματά µου στους τραπεζίτες, ώστε όταν ερχόμουν να τα έπαιρνα µε τόκο». Αυτό 
φοβόταν και ο Δαβίδ και έλεγε: «Ιδού, δε θα εµποδίσω, Κύριε, τα χείλη µου, συ το γνωρίζεις. Δεν 
έκρυψα µέσα στην καρδιά µου τη δικαιοσύνη Σου, διαλάλησα την αλήθεια Σου και τη σωτηρία που 
παρέχεις. Δεν έκρυψα το έλεός Σου και την αλήθειά Σου από πολυπληθή σύναξη». 


2. Αρχή του θεάρεστου βίου είναι η καθολική φυγή του κόσμου. Αυτή είναι η άρνηση των 
θελημάτων της ψυχής και η απόρριψη του χοϊκού φρονήματος, µε την οποία ανατρέχοµε στο θείο 
φρόνημα, και από σαρκικοί γινόμαστε πνευματικοί. Και νεκρωνόµαστε για τη σάρκα και τον 
κόσμο, ενώ ζωντανεύει η ψυχή και το πνεύμα µας µε τη χάρη του Χριστού. 


3. Η ορθή περί Θεού γνώμη της ψυχής και η εσωτερική πίστη που συνοδεύεται µε καταφρόνηση 
τῶν ορατών και η πράξη της αρετής η ξένη προς κάθε φιλαυτία αποτελούν, κατά τον Σολομώντα, 
τρίπλοκο σχοινί που δεν σπάζει εύκολα από τα πνεύματα της πονηρίας. 

4. Με την πίστη ελπίζομε να απολαύσομε τις αμοιβές τῶν κόπων µας, γι’ αυτό και υποφέρομε 
εύκολα τους κόπους τῶν αρετών. Και καθώς εσωτερικά µας βεβαιώνει το Άγιο Πνεύμα, παίρνοµε 
φτερά από την αγάπη και πετούμε προς το Θεό. 


5. Όταν ενοχλούμαστε από ακάθαρτους λογισμούς, δεν σηµαίνει ότι πέσαμε ήδη στην κατηγορία 
όσων πράττουν τα φαύλα. Όταν όµως η ψυχή χαλαρώσει την ἐντασή της και ο νους από αμελημένη 
και ακόλαστη δίαιτα σχηματίζει θολές και σκοτεινές φαντασίες και λείψουν οι κόποι της αρετής 
από ραθυµία για µελέτη και προσευχή, τότε και χωρίς να Κάνοµε τα φαύλα κατατασσόµαστε στην 
περιοχή εκείνων που κυλιούνται θεληµατικά µέσα στις ηδονές. 


6. Όταν λυθούν τα χαλινάρια των ηγεμονικών αισθήσεων, αμέσως γίνεται και επανάσταση τῶν 
παθών και κινείται η ενέργεια τῶν πιο δουλικών αισθήσεων. Γιατί συνήθως η αλογία αυτών τῶν 
αισθήσεων, όταν ελευθερωθεί από τα δεσµά της εγκράτειας, τις κάνει να χοροπηδούν πάνω στις 
αιτίες των παθών και να βόσκονται σ᾽ αυτές σαν σε θανατηφόρο χορτάρι, και τόσο περισσότερο, 
όσο η έλλειψη δεσμών παρατείνεται. Γιατί αυτές οι αισθήσεις, όταν λυθούν από τα χαλινάρια, δεν 
ανέχονται να στερηθούν την απόλαυση εκείνων, προς τα οποία κλίνουν από τη φύση τους. 


7. Από τις αισθήσεις, η δράση και η ακοή είναι λογικές και πιο θεωρητικές και ηγεµονικές. η γεύση, 
η όσφρηση και η αφή είναι άλογες και ζωώδεις και υπηρετικές των λογικών. Γιατί πρώτα βλέπομε 
και ακούμε και κατόπιν παρακινούμαστε από το λογικό και αγγίζοµε ό,τι είδαμε και το 
οσφραινόµαστε και το γευόµαστε. Γι’ αυτό οιτρεις είναι πολύ πιο ζωώδεις από τις πρώτες δύο, και 
ολότελα δουλικές, και γι’ αυτές προπαντός κοπιάζουν τα πιο γαστρίµαργα και επιρρεπή στη 
συνουσία ηµέρα και άγρια ζώα: γιατί όλη την ηµέρα και τη νύχτα ή τρώνε αχόρταγα ή ορμούν στη 
συνουσία. 


δ. Εκείνος ο οποίος τις ενέργειες τῶν πέντε αισθήσεών του τις έστρεψε προς τις µέσα του αισθήσεις 
--άπλωσε δηλαδή την δράση προς το νου που βλέπει το φως της ζωής, την ακοή προς τη σύνεση 
της ψυχής, τη γεύση προς τη διάκριση του λογικού, την όσφρηση προς τη διανοητική δύναμη του 
νου, καὶ την αφή τέλος τη μετατόπισε στην εγρήγορση της καρδίας---, αυτός περνά αγγελική ζωή 
πάνω στη γη. Αυτός στους ανθρώπους είναι και φαίνεται άνθρωπος, όµως συναναστρέφεται µε 
τους Αγγέλους και σαν άγγελος νοείται. 


9. Με το νου που βλέπει το φως της θεϊκής ζωής, λαμβάνομε τη γνώση τῶν κρυμμένων μυστηρίων 
του Θεού. Με τη σύνεση της ψυχής βάζοµε στην καρδιά µας τις αναβάσεις τῶν λογισμών µε γνώση 
και ξεχωρίζομε τους καλούς λογισμούς από τους κακούς. Με τη διάκριση του λογικού δοκιμάζομε 
τα είδη των νοημάτων. Και όσα φυτρώνουν από πικρή ρίζα, ή τα μεταποιούμε σε γλυκά χωνεύοντάς 
τα µέσα στην ψυχή, ή τα αποβάλλοµε ολοκληρωτικά. Όσα πάλι φυτρώνουν από φυτό κατάλληλο 
και ακμαίο, τα οικειοποιούµαστε αιχμαλωτίζοντας κάθε νόημα έτσι ώστε να υπακούει στο Χριστό. 
Με τη διανοητική δύναμη του νου οσφραινόµαστε το νοητό μύρο της χάρης του Πνεύματος και 
γεμίζει η καρδιά µας από ευφροσύνη και αγαλλίαση. Με την εγρήγορση της καρδίας αισθανόμαστε 
συνειδητά το ουράνιο Πνεύμα που δροσίζει τη φλόγα της επιθυμίας µας προς τα καλά ή που 
θερμαίνει τις ψυχικές µας δυνάμεις, τις παγωμένες από το ψύχος των παθών. 


10. Όπως το σώμα έχει πέντε αισθήσεις, όραση, ακοή, γεύση, όσφρηση και αφή, έτσι και η ψυχή 
έχει ισάριθμες πέντε αισθήσεις: νου, λογικό, νοερή αίσθηση, γνώση και επιστήμη. Οι πέντε αυτές 
αισθήσεις της ψυχής συγκεντρώνονται σε τρεις ενέργειες: στο νου, στο λογικό και στη νοερή 
αίσθηση. Με το νου συλλαμβάνομε τα διανοήματα, µε το λογικό τις ερμηνείες, και µε την αίσθηση 
τις φαντασίες της θείας επιστήμης και γνώσεως. 


11. Εκείνος ο οποίος έχει νου που διακρίνει σωστά τα διανοήματα τῶν λογισµών και προσλαμβάνει 
καθαρά τα θεϊκά νοήματα, και λογικό που ερμηνεύει τις φυσικές κινήσεις όλης της ορατής κτίσεως, 
δηλαδή διασαφηνίζει τους λόγους των όντων, και νοερή αίσθηση που δέχεται την επιστήμη της 
ουράνιας σοφίας και γνώσεως, αυτός µε τις ελλάμψεις του Ηλίου της Δικαιοσύνης ξεπέρασε όλα τα 
αισθητά και έφτασε στα υπέρ την αίσθηση και απολαμβάνει την τερπνότητα τῶν αοράτων. 


12. Τέσσερις εἶναι οι γενικές δυνάμεις του νου: η σύνεση, η οξύνοια, η αντίληψη και η 
επιδεξιότητα. Εκείνος λοιπόν που µε τις δυνάµεις αυτές συνέδεσε τις τέσσερις γενικές αρετές της 
ψυχής, που ένωσε δηλαδή τη σωφροσύνη της ψυχής µε τη σύνεση του νου, τη φρόνηση µε την 
οξύνοια, τη δικαιοσύνη µε την αντίληψη, και την ανδρεία µε την επιδεξιότητα, αυτός κατασκεύασε 
από δύο εἰδών υλικά ένα άρμα πύρινο και ουρανοπόρο για τον αγώνα εναντίον των τριών γενικών 


αρχηγών και δυνάμεων της παρατάξεως των παθών, δηλαδή της φιλαργυρίας, της φιληδονίας και 
της φιλοδοξίας. 


13. Εκείνος που κατατρόπωσε τη φιλαργυρία µε την αντίληψη την ενωμένη µε την έννομη 
δικαιοσύνη, δηλαδή µε την γεμάτη έλεος συμπάθεια προς το συνάνθρωπο, και κυριάρχησε πάνω 
στη φιληδονία µε τη συνετή σωφροσύνη, την περιεκτική δηλαδή εγκράτεια, και κατανίκησε τη 
φιλοδοξία ὡς πιο αδύναμη µε την οξύνοια και τη φρόνηση, δηλαδή µε τη σαφή διάκριση των θείων 
και τῶν ανθρωπίνων πραγμάτων, και την καταπάτησε θριαμβευτικά σαν γήινη και χωρίς καμιά 
αξία, αυτός νίκησε το χοϊκό φρόνημα της σάρκας. Και μάλιστα τόσο πολύ, ώστε να το μεταβάλει σε 
νόμο του πνεύματος της ζωής και να το απελευθερώσει από τον τυραννικό νόμο της σάρκας, και να 
πει: «Ευχαριστώ το Θεό διότι ο νόμος του Πνεύματος της ζωής µε ελευθέρωσε από το νόµο και τη 
δουλεία του θανάτου». 


14. Εκείνος που επιζητεί τη δόξα των ανθρώπων, νομίζοντάς την για κάτι, ενώ δεν είναι τίποτε, και 
ασπάζεται τη φιληδονία από απληστία της ψυχής του, και επιμένει στη φιλαργυρία από πλεονεξία, 
αυτός γίνεται η δαιμονιώδης από την οίηση και την υπερηφάνεια, η κτηνώδης από τις ηδονές της 
κοιλίας και της σάρκας, η θηριώδης απέναντι του πλησίον µε την αχόρταγη και απάνθρωπη 
φιλαργυρία, ξεπέφτοντας από την πίστη στο Θεό, σύμφωνα µε τη Γραφή, επειδή δοξάζεται από 
τους ανθρώπους. Ακόμη απομακρύνεται απὀ τη σωφροσύνη και την καθαρότητα επειδή 
υποδαυλίζει µε την απληστία του τα υπογάστρια και ενδίδει στις άλογες ορµές, και εξορίζεται από 
την αγάπη επειδή μόνο τον εαυτό του προσέχει και δε δίνει στους πλησίον του όταν βρίσκονται σε 
ανάγκη. Και έτσι παρουσιάζεται σαν πολύμορφο θηρίο, σύνθετος από πολλές αντικρουόµενες 
ιδιότητες, ασυμφιλίωτος µε το Θεό, µε τους ανθρώπους και µε τα κτήνη. 


15. Όταν ο θυμός, η επιθυμία και το λογιστικό µέρος του νου στέκονται και κινούνται κατά φύση, 
τότε κάνουν τον άνθρωπο θείο και θεόμορφο, να κινείται δηλαδή υγιώς και να µην ξεφεύγει διόλου 
από τη φυσική του βάση. Αν όµως παρεκτραπούν από το εύλογο στο παρά φύση και μετακινηθούν 
από τα φυσικά τοὺς όρια, τότε, όπως είπαμε, κάνουν τον άνθρωπο πολύμορφο και σύνθετο από 
πολλές αντικρουόμενες ιδιότητες. 


16. Ο θυμός είναι στο μεταίχμιο μεταξύ επιθυμίας και του λογιστικού της ψυχής, και είναι στο 
καθένα από αυτά σαν όπλο στην κίνησή τοὺς παρά φύση ή κατά φύση. Όταν δηλαδή η επιθυµία και 
το λογιστικό κινούνται κατά φύση προς τα θεία, τότε ο θυμός είναι για το καθένα από αυτά όπλο 
δικαιοσύνης εναντίον του φιδιού µόνο που σφυρίζει και τους υποβάλλει να γευθούν τις σαρκικές 
ηδονές και να επιδιώξουν τη δόξα των ανθρώπων. Όταν όµως εκτρέπονται από την κατά φύση 
κίνησή τους και μεταβάλλουν την ενέργειά τους στο παρά φύση και από τη μελέτη των θείων 
μεταφέρονται στα ανθρώπινα, τότε ο θυμός είναι όπλο αδικίας για τη διάπραξη αμαρτίας: γιατί 
τότε η επιθυμία και το λογιστικό μάχονται µε όπλο το θυμό και επιτίθενται εναντίον εκείνων που 
αναχαιτίζουν τις ορµές και τις ορέξεις τους. Έτσι ο άνθρωπος, ή αναδεικνύεται πρακτικός και 
θεωρητικός και θεολογικότατος μέσα στην εκκλησία τῶν πιστών, όταν κινείται κατά φύση, ή 
κτηνώδης και θηριώδης και δαιμονιώδης, όταν εκτρέπεται στο παρά φύση. 


17. Αν κανείς δε μετατρέψει πρώτα τις δυνάμεις της ψυχής του µε επίµονη μετάνοια και εντατική 
άσκηση και δεν τις κάνει έτσι όπως τις έδωσε ο Θεός αρχικά στον Αδάμ όταν τον έπλασε και του 
εμφύσησε πνοή ζωής, ούτε τον εαυτό του θα μπορέσει ποτέ να γνωρίσει, ούτε να αποκτήσει 
λογισμό κυρίαρχο στα πάθη, χωρίς αλαζονεία, απερίεργο, απόνηρο, απλό, ταπεινόφρονα, χωρίς 
φθόνο και συκοφαντία, και τέτοιο που να αιχμαλωτίζει κάθε νόημα ώστε να υπακούει στο Χριστό. 
Αλλά ούτε και θα μπορέσει να δει την ψυχή του να καίγεται και να πυρπολείται από την αγάπη του 
Θεού, ούτε να υπερβαίνει τα όρια της εγκράτειας και να αρκείται σε ό,τι έχει και να επιθυμεί την 
κατάσταση αναπαύσεως στην οποία φτάνουν οι Άγιοι. Αν δεν τ᾽ αποχτήσει αυτά µε τέτοιο τρόπο, δε 
θα μπορέσει ποτέ να αποκτήσει στην καρδιά πραότητα, ειρήνη, αοργησία, χρηστότητα, 
αφιλονεικία, ευσπλαχνία και ιλαρότητα, αφού η ψυχή θα στασιάζει έτσι εναντίον του εαυτού της 
και εξαιτίας της ταραχής των δυνάμεών της θα μένει κλειστή στις ακτίνες του Πνεύματος. 


18. Εκείνος που δεν επαναφέρει μ᾽ αυτό τον τρόπο µέσα του την εὐσχημοσύνη της παλιάς εκείνης 
ευγένειας και δεν αποκαθιστά διαρκώς πάνω του τα χαρακτηριστικά της εικόνας του Θεού, ο 


Οποίος εξαρχής τον έπλασε ὁμοιό Του, πώς είναι δυνατόν ποτέ να ενωθεί µε Εκείνον από τον 
Οποίο χωρίστηκε µε την ανοµοιότητα των χαρακτηριστικών, και τον Οποίο εγκατέλειψε, οπότε 
βυθίστηκε στο σκοτάδι, γιατί Εκείνος ήταν το Φως; Και αν δεν ενωθεί µε Εκείνον απὀ τον Οποίο 
έχει την αρχή της υποστάσεώς του και από τον Οποίο ήρθε στην ύπαρξη από την ανυπαρξία και 
έγινε κύριος τῶν όντων, άραγε που θα ριχθεί, αφού αποκοπεί ως ανόµοιος µε τον Ποιητή του; Είναι 
φανερό που, αλλά εγώ σιωπώ. 


19. Έως ότου έχοµε µέσα µας τις ύλες που τρέφουν τα πάθη και περιθάλπομε µε τη θέλησή μας τις 
αιτίες τους και δεν αποφασίζοµε να τις διώξοµε, ισχυροποιείται εναντίον µας η δύναμή τους, επειδή 
παίρνει την ισχύ της από µας τοὺς ίδιους. Όταν όµως τις απορρίψοµε από πάνω µας και καθαρίσοµε 
την καρδιά µας µε τα δάκρυα της μετάνοιας Και μισήσομε την απάτη τῶν ορατών, τότε γινόμαστε 
μέτοχοι της παρουσίας του Παρακλήτου και βλέπομε το Θεό μέσα στο αιώνιό Του φως, και 
βλεπόμαστε από Αυτόν. 


20. Εκείνοι που έσπασαν τα δεσµά της παγκόσμιας αισθήσεως είναι ελεύθεροι από κάθε δουλεία 
τῶν αισθήσεων, και ζουν μόνο µε τη χάρη του Πνεύματος και µε Αυτό συναναστρέφονται, επειδή 
από Αυτό κινούνται, μέσω του Οποίου κατά κάποιο τρόπο ενώνονται και µε τους ομοούσιους µε 
Αυτό Πατέρα και Λόγο και αποτελούν ένα Πνεύμα, όπως λέει ο Παύλος. Αυτοί όχι µόνο είναι 
ανίκητοι από τους δαίμονες, αλλά είναι και φοβεροί σ᾽ αυτούς, γιατί δέχθηκαν τη θεία φωτιά, κι 
έγιναν πράγματι φωτιά και οι ίδιοι. 


21. Η αφή δεν είναι αίσθηση μερική, που ενεργεί δηλαδή σε ένα μόνον μέρος του σώματος, όπως οι 
άλλες αισθήσεις, αλλά είναι γενική αίσθηση όλου του σώματος. Όταν λοιπόν χωρίς ανάγκη αγγίσει 
κάτι, ενώ ακόµη έλκεται µε πάθος προς τα ευχάριστα σ᾽ αυτήν, τότε κάνει το νου να σαλεύεται από 
εμπαθείς λογισμούς. Όταν όµως ενεργεί από απαραίτητη φυσική ανάγκη έχοντας απαρνηθεί τα 
ευχάριστα και έχοντας υπερβεί την αίσθηση, τότε δε συνηθίζει να διερεθίζει τα αισθητήρια της 
ψυχής. 

22. Όταν ο νους εισχωρήσει στα υπέρ τη φύση, τότε οι αισθήσεις, μένοντας στο κατά φύση, 
λειτουργούν µε απάθεια απέναντι στις αιτίες και ερευνούν μόνο τους λόγους και τη φύση τους, 
ξεχωρίζοντας χωρίς πλάνη τις ενέργειες και τις ιδιότητές τους. Και δε συνδέονται μαζί τους µε 
εμπάθεια, ούτε κινούνται παρά φύση σε σχέση μ᾽ αυτές. 


23, Οι πνευματικοί αγώνες και κόποι προκαλούν ευφροσύνη στην ψυχή, αφού βέβαια προηγηθεί 
ειρήνευση τῶν παθών. Αυτό λοιπόν που είναι δύσκολο σε όσους είναι δούλοι στην αίσθηση, αυτό 
στην ψυχή που είναι φιλόπονη και απέκτησε µε ιερούς ιδρώτες τον πόθο του Θεού και έχει 
πληγωθεί από τον έρωτα της θείας γνώσεως, είναι εύκολο και μάλλον γλυκύτατο. Στους πρώτους, 
επειδή παραδόθηκαν στις ανέσεις του σώματος και στις απολαύσεις τῶν ηδονών, οι κόποι και 
αγώνες της αρετής είναι δύσκολοι και τους φαίνονται σκληροί, γιατί δε φρόντισαν να ξεπλύνουν 
την αλμύρα των ηδονών µε τα νάματα των δακρύων. Η ψυχή όμως που είπαμε, ποθεί και 
αποδέχεται τους κόπους και τους αγώνες, καθώς έχει αποκρούσει µε βδελυγμία τις ηδονές που 
προξενούν οδύνη και έχει αποτινάξει την καλοπέραση μαζί µε την αγάπη προς το σώμα. Ένα 
πράγμα μονάχα της είναι λυπηρό, η χαλάρωση των κόπων και το σταµάτηµα τῶν αγώνων. Ό,τι 
λοιπόν σ᾽ εκείνους προξενεί σωματική ευφροσύνη, αυτό, στην ψυχή που έστρεψε τις επιθυμίες της 
στα θεία, είναι αιτία λύπης. Και ό,τι είναι σ᾽ αυτήν αιτία πνευματικής ευφροσύνης, σ᾽ εκείνους είναι 
αίτια στεναγμών και οδύνης. 


24. Οι κόποι φαίνονται στην αρχή ό,τι προξενούν οδύνη σ᾽ όλους τους αρχαρίους στους 
πνευματικούς αγώνες. Όταν όµως αυτοί αγωνιστούν να προκόψουν στην αρετή και φτάσουν στο 
µέσο τῆς, τότε οι κόποι αποδεικνύονται ότι προξενούν κάποια ηδονή και παράδοξη ανάπαυση. 
Όταν τέλος το θνητό αυτό φρόνημα της σάρκας καταποθεί από την αθάνατη ζωή, την οποία 
προξενεί µε τον ερχομό Του το Πνεύμα σ᾽ εκείνους που πράγµατι επεκτείνονται για να φτάσουν µε 
κόπους στα άκρα των αρετών, τότε αυτοί γεμίζουν από ανείπωτη χαρά και ευφροσύνη, επειδή 
αποφράχθηκε γι’ αυτούς η καθαρή πηγή των δακρύων και έβρεξε άνωθεν επάνω τοὺς το γλυκό 
νάµα της κατανύξεως. 


25. Αν θέλεις να φτάσεις τα ακραία όρια της αρετής και να βρεις το δρόμο που φέρνει στο Θεό 
χωρίς να πλανηθείς, µη δώσεις ύπνο στα μάτια σου, ούτε νυσταγμό στα βλέφαρά σου, ούτε 
ανάπαυση στοὺς κροτάφους σου, μέχρις ότου, µε πολλούς κόπους και δάκρυα, βρεις τόπο απάθειας 
για την ταλαιπωρημένη σου ψυχή και μπεις στον άγιο ναό της γνώσεως του Θεού και, δια μέσου 
της ενυπόστατης Σοφίας Του, ατενίσεις µε σύνεση τους έσχατους σκοπούς των ανθρωπίνων 
πραγμάτων και, αφού καταφρονήσεις τα κάτω, τρέξεις και συ στα ψηλά βουνά της θεωρίας σαν τα 
ελάφια, µε μεγάλη δίψα. 


26. Σύντομος δρόμος προς απόκτηση αρετής για τους αρχαρίους είναι η σιωπή του στόματος και το 
Κλείσιμο τῶν ματιών και των αυτιών. Γιατί µε την αργία αυτών, ο νους βρίσκει ευκαιρία και, 
έχοντας αποκλείσει τις εξωτερικές εισόδους, αρχίζει να παρατηρεί τον εαυτό του και τις κινήσεις 
του και να ερευνά ποιες είναι οι ενθυµήσεις που κολυμπούν στη νοητή θάλασσα τῶν λογισµών, και 
ποια τα νοήματα που περνούν ---σαν σε κάποιο νερόµυλο--- από τη χοάνη της διάνοιας και τι 
είδους είναι αυτά, καθαρά και δίχως πικρά σπέρματα και σταλµένα από Άγγελο φωτός, ή ζιζάνια 
ανάµικτα και αχυρώδη, που προέρχονται από τους εχθρούς του φωτός. Και έτσι ο νους σαν 
ηγεμόνας αυτεξούσιος στέκεται ανάµεσα στις διάφορες έννοιες, και κρίνει και χωρίζει τους καλούς 
λογισμούς από τους κακούς. Και άλλα από τα εισερχόμενα προσλαμβάνει και αλέθει µε τη συνεχή 
κίνησή του και τα βάζει σε νοερές αποθήκες αφού τα πλάσει µε θεϊκό νερό και τα ψήσει µε τη 
φωτιά του Πνεύματος: και τρεφόμενος από αυτά, δυναμώνει και γεμίζει από φως. Άλλα πάλι τα 
απορρίπτει στο βυθό της λήθης, αποφεύγοντας την πικράδα τους. Αυτό όµως το έργο µπορεί να το 
κάνει νοερά μόνον όποιος άρχισε να βαδίζει το δρόμο που οδηγεί χωρίς πλάνη στους ουρανούς καὶ 
στο Θεό, και ξεντύθηκε τον πένθιμο χιτώνα τῶν σκοτεινών παθών. 


27. Η ψυχή που ξεφορτώθηκε µια για πάντα την πονηρία και το αλλόκοτο φρόνημα της κάκιστης 
αλαζονείας και απέκτησε τον πλούτο της απλής και άκακης καρδιάς από την επίσκεψη σ᾽ αυτή του 
Αγίου Πνεύματος, ευθύς πλησιάζει το Θεό και τον εαυτό της. Και όσα βλέπει και ακούει, τα θεωρεί 
αξιόπιστα και αληθινά χωρίς δισταγμό, γιατί ξεπέρασε τα τρομερά βάραθρα της απιστίας και 
κινείται πάνω από τον άδη του φθόνου. 


28. Από όλες τις αρετές πρώτη είναι η πίστη που είναι ριζωµένη βαθιά, όταν δηλαδή δεν 
αμφιβάλλει διόλου η ψυχή, αλλά διώχνει εντελώς τη φιλαυτία. Γιατί τίποτε άλλο δεν εμποδίζει από 
την εργασία τῶν εντολών εκείνον, που μόλις ξεκίνησε για πνευματικούς αγώνες, όσο η παγκάκιστη 
φιλαυτία. Αυτή είναι το εμπόδιο της προκοπής τῶν αγωνιστών. Αυτή βάζει στο νου αρρώστιες και 
δυσκολοθεράπευτα σωματικά πάθη, και µε αυτό ψυχραίνει τη θέρμη της ψυχής και τους πείθει να 
παραιτούνται ευθύς εξ αρχής από την κακοπάθεια, ὡς εχθρό της τρυφηλής ζωής. Φιλαυτία είναι η 
άλογη αγάπη του σώματος, η οποία κάνει τον Μοναχό φίλαυτο, δηλαδή φιλόψυχο και φιλοσώματο 
και τον απομακρύνει από το Θεό και τη Βασιλεία Του, σύμφωνα µε τον ιερό λόγο: «Όποιος αγαπά 
την ψυχή του, θα τη χάσει». 


29. Ἐκείνος που µε κόπο και επιμονή άρχισε την εργασία τῶν εντολών του Θεού και µε θερμό 
έρωτα σήκωσε πάνω στον τράχηλό του τον ελαφρό ζυγό της ασκήσεως, δε λογαριάζει την υγεία 
του σώματός του, δεν κυριεύεται από ίλιγγο μπροστά στη σκληρότητα των έργων της αρετής, δε 
διστάζει μπροστά στους κόπους, δεν κοιτάζει άλλον που δείχνει ραθυμία και αμέλεια στους 
ασκητικούς αγώνες. Αλλά µε φλογερό πόθο ανοίγει το αυλάκι των αρετών µε κάθε κακοπάθεια, 
προσέχοντας μόνο στον εαυτό του και στις εντολές του Θεού. Και κάθε μέρα σπέρνει µε δάκρυα τα 
σπέρματά του στο χωράφι των ζώντων, μέχρις ότου φυτρώσει γι’ αυτόν το χορτάρι τῆς απάθειας 
και μεγαλώσει και μεστώσει σε καλάμι θείας γνώσεως και δέσει στάχυ µε τους κόκκους του λόγου, 
οπότε θα έρθει φορτωμένος με τα γεννήματα της αρετής του. 


30. Από πουθενά αλλού νομίζω δε γίνεται τόσο γρήγορα και σύντομα η προκοπή της ψυχής, όσο 
από μόνη την πίστη. Δεν εννοώ την πίστη μόνο στο Θεό και στον Μονογενή Υιό Του, αλλά αυτή 
που είναι ριζωμένη βαθιά στην ψυχή, µε την οποία πιστεύομε ότι είναι αληθινές οι υποσχέσεις του 
Χριστού, τις οποίες υποσχέθηκε και ετοίµασε για όσους Τον ἀγαπούν, καθώς και οι απειλές και οι 
κολάσεις που είναι ετοιμασµμένες για το διάβολο και τους εργάτες του. Αυτή η πίστη δίνει πλήρη 
βεβαιότητα στην ψυχή που αγωνίζεται, να ελπίζει ότι θα επιτύχει την κατάσταση τῶν Αγίων, την 


μακάρια απάθεια, και ότι θα ανεβεί στο ύψος της αγιοσύνης τους και θα γίνει μαζί τους 
κληρονόμος της Βασιλείας του Θεού. Έτσι µε την εσωτερική αυτή βεβαιότητα η ψυχή προχωρεί µε 
προθυμία στην εργασία των εντολών χωρίς να διστάζει, αλλά μιμείται τους κόπους των Αγίων και 
προσπαθεί µε όµοιους αγώνες να φτάσει στην τελειότητα εκείνων. 


31. Η εξωτερική εμφάνιση του προσώπου συμμεταβάλλεται, εκ φύσεως, µε την εσωτερική 
κατάσταση της ψυχής. Όποια δηλαδή εργασία έχει η νοερή κίνηση της ψυχής, παρόμοια διάθεση 
δείχνει σε όσους την παρατηρούν και η όψη του προσώπου. Αυτή δηλαδή μεταβάλλεται και 
αλλάζει διάθεση ανάλογα µε την προέλευση ---θεία ή δαιµονική--- του αντίστοιχου λογισμού, και 
έτσι άλλοτε φαίνεται χαρούμενη και φωτεινή καθώς η καρδιά ευφραίνεται µε τις αναβάσεις σε 
αγαθές ενθυµήσεις και µε τη µελέτη του Θεού, ενώ άλλοτε φαίνεται κατηφής και σκοτεινή, όταν 
πικραίνεται από άτοπους λογισμούς. Έτσι τα εσωτερικά ενεργήµατα κάποιου δεν μπορούν να 
περάσουν απαρατήρητα από εκείνους που έχουν γυμνασμένα τα αισθητήρια της ψυχής. Είτε λοιπόν 
πρόκειται για αλλοίωση που προκάλεσε η δεξιά του Ὑψίστου, είναι φανερή σ᾽ αυτούς ως 
κατάσταση γνώριμη και αγαπητή, γιατί και οι ίδιοι µε αυτήν αναγεννήθηκαν και έγιναν φως και 
άλας στους πλησίον. Είτε πάλι πρόκειται για παρουσία τῶν εχθρικών δυνάμεων και ταραχή των 
λογισμών, είναι ολοφάνερη σ᾽ αυτούς, γιατί αυτοί την απέβαλαν, και τώρα, µε τα θεία χαρίσματα, 
έχουν επάνω τους λαμπρότατα τα χαρακτηριστικά της µορφής του Υιού του Θεού. 


32. Ἡ εσωτερική εργασία ή στεφάνια προξενεί στην ψυχή, ή ποινές και κολάσεις. Αν δηλαδή 
καταγίνεται γύρω από τα θεία πράγματα και περιποιείται το χωράφι της ταπεινοφροσύνης, δέχεται 
από ψηλά τη βροχή τῶν δακρύων και καλλιεργεί την αγάπη και την πίστη στο Θεό και τη 
συμπάθεια προς τον πλησίον, µε τις οποίες η ψυχή παίρνει το κάλλος της μορφής του Χριστού, 
γίνεται φως στους ανθρώπους και προσελκύει τα βλέμματά τους με τις ακτίνες των αρετών της και 
κινεί όλους σε δοξολογία του Θεού. Αν όµως καταγίνεται γύρω από τα γήινα και ανθρώπινα και 
αναταράζει και σκαλίζει τους τόπους της αμαρτίας που κάτω τους περνούν υπόνομοι, ποτίζεται από 
αυτούς µε δυσωδία και σκοτάδι και καλλιεργεί το µίσος και την αποστροφή του καλού. Και έτσι η 
ψυχή, παίρνοντας τη χοϊκή και άμορφη εικόνα του παλαιού ανθρώπου, γίνεται πραγματικό σκοτάδι 
για όσους την πλησιάζουν . Και µε την εργασία και απασχόληση τῶν φαύλων πράξεων διαφθείρει 
ψυχές απλοϊκές και αστήρικτες και κινεί σε βλασφημία κατά του Θεού. Και έτσι, σε όποια βρεθεί η 
ψυχή κατά το θάνατο, ανάλογη έχει και την ανταπόδοση. 


33, Εκείνος που καλλιεργεί φαύλους λογισμούς, έχει σκοτεινό και άγριο το πρόσωπο. Η γλώσσα 
του είναι βουβή για θείους ύμνους και η συνάντησή του δυσάρεστη σε όλους. Εκείνος όµως που 
καλλιεργεί στην καρδιά του αγαθά και αθάνατα φυτά, έχει χαρούμενο και λαμπρό το πρόσωπο. Η 
γλώσσα του ψάλλει ύμνους και δεήσεις και είναι γλυκύτατος στη συναναστροφή. Ώστε όσοι τους 
βλέπουν, ξεχωρίζουν καλά εκείνον που βρίσκεται ακόµη κάτω από τη δουλεία των ακαθάρτων 
παθών και το ζυγό του γήινου φρονήματος, καθώς και εκείνον που ο νόμος του Πνεύματος τον 
ελευθέρωσε απ᾿ αυτή τη δουλεία, σύμφωνα µε τα λόγια του Σολομώντα: «Όταν η καρδιά έχει 
ευφροσύνη, το πρόσωπο ανθεί: ενώ όταν έχει λύπες, το πρόσωπο σκυθρωπάζει». 


34. Τα πάθη που τελούνται στην πράξη, µε την πράξη και θεραπεύονται. Όπως δηλαδή η ασωτεία, 
η ηδονή, η πολυφαγία και ο αμελής και έκλυτος βίος οδηγούν την ψυχή στην εµπαθέστατη έξη και 
σε άτοπες πράξεις, έτσι ο περιορισμός, η εγκράτεια, οι κόποι και οι πνευματικοί αγώνες προξενούν 
στην ψυχή την απάθεια, και από την εµπάθεια τη μεταφέρουν στην απάθεια. 


35. Όταν κανείς ύστερα από επίπονη και εντατική άσκηση αξιωθεί να λάβει από το Θεό λόγω της 
ταπεινοφροσύνης μεγάλες δωρεές και κατόπιν ξεπέσει και παραδοθεί σε πάθη και σε τιμωρούς 
δαίμονες, αλλά γνωρίζει ότι υπερηφανεύτηκε και σχημάτισε μεγάλη ιδέα για τον εαυτό του και 
συμπεριφέρθηκε απέναντι τῶν άλλων µε έπαρση. Από πουθενά αλλού λοιπόν ο άνθρωπος αυτός δε 
θα βρει θεραπεία και απαλλαγή από τα πάθη και τους δαίμονες που τον περικυκλώνουν, παρά 
μόνον ξαναγυρίζοντας µε τη μετάνοια στην πρώτη κατάσταση και παρουσιάζοντας στο Θεό, σαν 
καλό μεσίτη, την ταπείνωση και την επίγνωση της πραγματικής του καταστάσεως. Με αυτήν, 
καθένας που στέκεται καλά πάνω στο θεμέλιο τῶν αρετών, θεωρεί τον εαυτό του κατώτερο απ᾽ όλη 
την κτίση. 


36. Είναι εξίσου κακά ενώπιον του Θεού και τῶν ανθρώπων που ζουν κατά Χριστόν, το να είναι 
κανείς εµπαθής στην πράξη από ακόλαστη προαίρεση, και το να υπερηφανεύεται για τις αρετές του 
από Πνεύμα υπεροψίας. Όπως δηλαδή τις πράξεις του πρώτου που γίνονται κρυφά είναι ντροπή και 
να τις αναφέρει κανείς, έτσι και του δευτέρου η υψηλοφροσύνη είναι βδέλυγμα µπροστά στο Θεό. 
Και όπως ο ένας, καθώς είναι σαρκικός, δεν µπορεί καθόλου να αναπαύσει το Θεό, κατά τη Γραφή, 
έτσι και ο άλλος είναι ακάθαρτος ενώπιον του Κυρίου. γιατί είναι υπερήφανος. 


37. Ό,τι είναι πάθος, δεν είναι και έμπρακτη αμαρτία. Άλλο το ένα και άλλο το άλλο. Πάθος είναι η 
κίνηση που γίνεται στην ψυχή. Πράξη αμαρτωλή είναι εκείνη που εμφανίζεται στο σώμα. Όπως, 
φιληδονία, φιλαργυρία, φιλοδοξία είναι φοβερά πάθη της ψυχής. Πορνεία και πλεονεξία και αδικία 
είναι αµαρτωλές πράξεις της σάρκας. Επιθυμία, θυμός και υπερηφάνεια είναι πάθη της ψυχής που 
προέρχονται από παρά φύση κίνηση τῶν δυνάμεών της. Μοιχεία όµως και φόνος, κλοπή και μέθη 
και όποια άλλη αμαρτία γίνεται µε το σώμα, είναι αμαρτωλές και φοβερές πράξεις της σάρκας. 


38. Τρεις είναι οι γενικότατοι αρχηγοί όλων των παθών, και τρεις οι εναντίον τους πόλεμοι και 
τρεις εκείνοι που πολεμούν εναντίον τους και τους κατανικούν: ο αρχάριος που νικά το πάθος της 
φιληδονίας, ο µέσος που νικά το πάθος της φιλαργυρίας και ο τέλειος που νικά το πάθος της 
φιλοδοξίας. Τα τρία αυτά πάθη αποτελούν ένα µεγάλο τρικέφαλο φίδι. 


39, Λεν είναι ένας ο αγώνας ούτε και ο ίδιος για τους τρεις που είπαμε εναντίον τῶν τριών αρχηγών 
και δυνάμεων του πονηρού πνεύματος που εξουσιάζει, αλλά διαφέρει σε κάθε περίπτωση. Γιατί 
διαφορετικά γίνεται η μάχη εναντίον καθενός των τριών αρχηγών από τους αντίστοιχους 
αντιπάλους που έχουν ὡς φυσικό όπλο τον δίκαιο θυμό. 


40. Αυτός που τώρα μπαίνει στους αγώνες της ευσέβειας και είναι αρχάριος στον πόλεμο εναντίον 
των παθών, όλη του τη μαχητική ενέργεια την κατευθύνει κατά του πνεύματος της φιληδονίας και, 
χρησιμοποιώντας κάθε κακοπάθεια, εκστρατεύει εναντίον του µε όλη του τη δύναμη. Έτσι λιώνει 
τη σάρκα µε νηστείες, χαμαικοιτίες, αγρυπνίες και ολονύκτιες προσευχές. Την ψυχή την συντρίβει 
µε τη θύμηση τῶν τιμωριών της κολάσεως και τη µελέτη του θανάτου. Την καρδιά την καθαρίζει 
από τους μολυσμούς των συνδυασμών και συγκαταθέσεων στους λογισμούς µε τα δάκρυα της 
μετάνοιας. 


41]. Εκείνος που άφησε την αρχή και προχώρησε στο µέσο της αρετής και σκούπισε τους ιδρώτες 
του αγώνα κατά του πνεύματος της φιληδονίας µε το σφουγγάρι της πρώτης απάθειας, και άνοιξαν 
πια τα μάτια του και άρχισε να βλέπει τις φύσεις των όντων, στη συνέχεια σηκώνει τα όπλα της 
πίστεως εναντίον του πνεύματος της άπιστης φιλαργυρίας. Ανυψώνει λοιπόν το νου του µε τη 
µελέτη των θείων πραγμάτων. Το λογικό του το οξύνει µε τους λόγους της κτίσεως και το κάνει 
ικανό να διασαφηνίζει τις φύσεις τῶν όντων. Την ψυχή την ανεβάζει µε την πίστη από τα ορατά 
στα ὕψη τῶν αοράτων και την πείθει ότι ο Θεός, που δημιούργησε τα πάντα από το μηδέν, Αυτός 
είναι που προνοεί γιά όλα τα έργα Του, και σ᾽ Αυτόν βασίζει όλη του την ελπίδα για την ένθεη ζωή. 


42. Εκείνος που µε τη θεωρία και την απάθεια προσπέρασε το µέσο και άφησε πίσω την απάτη της 
παγκόσμιας αισθήσεως και ήδη μαζί µε το λόγο της γνώσεως και της ενυπόστατης σοφίας του Θεού 
εισέδυσε στο γνόφο της θεολογίας, σηκώνει τα όπλα εναντίον του πνεύματος της φιλοδοξίας, µε τη 
δύναμη της ταπεινοφροσύνης. Προξενεί στην ψυχή του κατάνυξη µε τις ιερές αποκαλύψεις και την 
κάνει να χύνει δάκρυα χωρίς πόνο. Και το φρόνημα της ψυχής το ταπεινώνει µε τη μνήμη της 
ανθρώπινης ασθένειας και το ανυψώνει µε τα νοήματα της θείας γνώσεως. 


43. Με τις νηστείες, τις αγρυπνίες, τις προσευχές, τις χαμαικοιτίες, τους κόπους του σώματος και 
την εκκοπή των θελημάτων µας µε ταπείνωση ψυχής, κάνομε άπρακτο το πνεύμα της φιληδονίας. 
το υποτάσσοµε δε µε τα δάκρυα της μετάνοιας και, αφού το φέρομε στο δεσμωτήριο τῆς 
εγκράτειας, το κάνοµε ακίνητο και ανενεργό. Τούτο βέβαια όταν στεκόµαστε στην παράταξη των 
προθύμων και αγωνιστών. 


44. Με τα όπλα της πίστεως και τη μάχαιρα του Πνεύματος, δηλαδή το λόγο του Θεού, αφού 
κατατροπώσομε το πνεύμα της φιλαργυρίας, το σφάζομε, και υψωνόμαστε προς τη θεωρία των 
όντων µε λόγο σοφίας, υπερβαίνοντας την ταπεινότητα τῶν ορατών µε το λόγο της γνώσεως και 


βρίσκοντας την ανάπαυσή µας στα βασίλεια της αγάπης μαζί µε τους πλουσιότατους θησαυρούς 
της ελπίδας προς το Θεό. 


45. Όταν µε τα φτερά της απάθειας και της ταπεινοφροσύνης πλέομε µέσα στον αέρα της μυστικής 
θεολογίας και εισερχόµαστε στον άνω βυθό της γνώσεως τῶν μυστηρίων του Θεού µε το θείο 
Πνεύμα, τότε, µε τις φλόγες των θεϊκών δογμάτων και νοημάτων, κατακαίµε το πνεύμα της 
φιλοδοξίας. Και παρατηρώντας την κατάληξη των ανθρωπίνων πραγμάτων, καταποντίζοµε µε 
βροχές δακρύων και ποταμούς κατανύξεως τους πολεμάρχους του δαίμονες που εκστράτευσαν 
εναντίον µας µε την οίηση, την κενοδοξία και την υπερηφάνεια. 


46. Εκείνος που μίσησε µε όλη του την ψυχή και απαρνήθηκε την επιθυμία της σάρκας και την 
επιθυμία που προέρχεται από την όραση και την αλαζονεία του πλούτου, οι οποίες αποτελούν τον 
κόσμο της αδικίας και µε την φιλία τῶν οποίων γινόμαστε εχθροί του Θεού, αυτός σταύρωσε τον 
κόσμο για τον εαυτό του και τον εαυτό του για τον κόσμο. Έτσι διέλυσε πάνω του την μεταξύ 
αυτού και του Θεού έχθρα κι έκανε ειρήνη ανάμεσά τους. Γιατί εκείνος που νεκρώθηκε γι’ αυτά, 
αποβάλλοντας το σαρκικό φρόνημα, συμφιλιώθηκε µε το Θεό, αφού θανάτωσε την έχθρα του 
κόσμου µε τη νέκρωση τῶν ηδονών, μέσω της σταυρωμένης για τον κόσμο ζωής του, και 
αποδέχθηκε τη φιλία µε τον Ιησού. Επομένως, ο άνθρωπος αυτός δεν είναι πια φίλος του κόσμου, 
ώστε να εἰναι εχθρός του Θεού, αλλά γίνεται φίλος του Θεού, γιατί είναι σταυρωμένος για τον 
κόσμο και µπορεί να λέει: «Για μένα σταυρώθηκε ο κόσμος, κι εγώ για τον κόσμο». 


47. Η εγκατάλειψη τῶν αγωνιστών από το Θεό συνήθως γίνεται εξαιτίας κενοδοξίας ή κατακρίσεως 
του πλησίον ή επάρσεως για τις αρετές τους. Όποιο απ᾿ αυτά τα τρία πλησιάσει και κυριαρχήσει 
στις ψυχές τῶν αγωνιζομένων, προξενεί την εγκατάλειψη του Θεού. Και δε θα διαφύγουν τη δίκαιη 
καταδίκη για τις πτώσεις αυτές, μέχρις ότου διώξουν την αιτία της εγκαταλείψεως και καταφύγουν 
στο ὕψος της ταπεινοφροσύνης. 


48. Ακαθαρσία της καρδιάς και σπίλωση της ψυχής δεν είναι µόνο η παρουσία εµπαθών νοημάτων, 
αλλά και το να υπερηφανεύεται κανείς για το πλήθος των κατορθωμάτων του και να φουσκώνει για 
τις αρετές του και να έχει µεγάλη ιδέα πως απέκτησε σοφία και γνώση Θεού και να μέμφεται όσους 
αδελφούς είναι ράθυμοι και αμελείς. Και αυτό γίνεται φανερό από την παραβολή του Τελώνη και 
του Φαρισαίου. 


49. Μη νομίζεις ότι θα απαλλαγείς από τα πάθη και ότι θα ξεφύγεις τον μολυσμό των εμπαθών 
νοημάτων που γεννιούνται από αυτά, εφόσον έχεις φρόνημα αγέρωχο και φουσκωμένο για τις 
αρετές σου. Δεν πρόκειται να αποκτήσεις αγαθούς λογισμούς ώστε να δεις την αυλή της ειρήνης, 
ούτε χρηστότητα και γαλήνη στην καρδιά ώστε να µπεις µε χαρά στο ναό της αγάπης, έως ότου 
έχεις πεποίθηση στον εαυτό σου και στα έργα σου. 


50. Αν η ψυχή σου έλκεται µε εµπάθεια από την ωραία εμφάνιση των σωμάτων και τυραννείται από 
τους εµπαθείς λογισμούς που γεννιούνται απ᾿ αυτά, µη νομίζεις ότι αυτά είναι η αίτια της ταραχής 
σου και της τόσο εμπαθούς εσωτερικής κινήσεως. Αλλά γνώριζε ότι η αιτία είναι κρυμμένη µέσα 
στην ψυχή σου, η οποία λόγω της εμπαθούς έξεως και της κακής συνήθειας τραβά σαν μαγνήτης το 
μολυσμό από τα πρόσωπα, σαν να είναι σίδηρος. Γιατί τα κτίσματα του Θεού είναι καθ᾽ εαυτά όλα 
πολύ καλά, και δεν υπάρχει σ᾽ αυτά κανένας λόγος ώστε να κατηγορηθεί η δημιουργία του Θεού. 


51. Όπως εκείνοι που ταξιδεύουν στη θάλασσα και καταλαμβάνονται από ναυτία, δεν το παθαίνουν 
αὐτό από τη φύση της θάλασσας, αλλά εξαιτίας του νοσηρού χυμού που έχουν μέσα τους, έτσι και 
η ψυχή παθαίνει τον εµπαθέστατο εσωτερικό κλονισμό και την ταραχή όχι εξαιτίας των προσώπων, 
αλλά εξαιτίας της έξεως του κακού που βρίσκεται ακόµη µέσα της. 


52. Ανάλογα µε την εσωτερική διάθεση της ψυχής, αλλοιώνεται μαζί και αυτή η φύση τῶν 
πραγμάτων. Όταν δηλαδή λειτουργούν κατά φύση τα νοερά αισθητήρια της ψυχής και ο νους 
βαδίζει χωρίς πλάνη γύρω από τους λόγους τῶν όντων, έχοντας το λογικό να διασαφηνίζει τις 
φύσεις και τις κινήσεις τοὺς, τότε και η ψυχή βλέπει κατά φύση τα πράγματα και τα πρόσωπα και 
κάθε υλικό δημιούργημα, επειδή δεν κρύβουν μέσα τους καμία αιτία που να τη μολύνει ή να τη 
βλάπτει. Όταν όµως οι δυνάµεις της ψυχής κινούνται παρά φύση και στασιάζουν μεταξύ τους, τότε 


και αυτή, όλα αυτά τα βλέπει παρά φύση: γι’ αυτό και δεν την ανυψώνουν µε τη φυσική καλλονή 
τους στην κατανόηση του Δημιουργού, αλλά εξαιτίας της εµμπαθέστατης έξεώς της την κατεβάζουν 
στο βυθό της απώλειας. 


53, Αν έπεσες από εγκατάλειψη του Θεού σε πτώση σαρκική ή της γλώσσας ή του λογισμού, 
παρόλο που περνούσες ζωή επίπονη και τραχύτατη, µη σου φανεί ανεξήγητο και παράδοξο. Γιατί η 
πτώση είναι δική σου και οφείλεται σε σένα. Αν δηλαδή εσύ πρώτα δε σχημάτιζες ---όπως δεν 
έπρεπε--- κάποια κούφια και µεγάλη ιδέα για τον εαυτό σου, ή δεν υπερηφανευόσουν από 
αλαζονικό φρόνημα σε βάρος άλλου, ή δεν έκρινες κάποιον για την ανθρώπινη αδυναμία του, δεν 
θα σε εγκατέλειπε µε δίκαιη απόφαση ο Θεός, και δε θα µάθαινες έτσι την αδυναµία σου. Την 
έµαθες λοιπόν, για να μάθεις έτσι να µην κρίνεις, να µην έχεις φρόνημα υψηλότερο απ᾿ ό,τι πρέπει 
να έχεις και να µην υπερηφανεύεσαι κατά τῶν άλλων. 


54. Αν πέσεις σε βάθος αμαρτημάτων, µην αποκλείσεις διόλου τη δυνατότητα επιστροφής σου, 
ακόµη και αν έφτασες στο τελευταίο βάραθρο του άδη της κακίας. Γιατί αν µε τις έµπρακτες αρετές 
έχεις ήδη βάλει μέσα σου το θεμέλιο της ευσέβειας, τότε κι αν ακόµη κλονίστηκε το οικοδόμημα 
που έκτισες πάνω της µε διάφορες πέτρες της αρετής και έπεσε στο έδαφος της εμπαθέστατης γης 
των κακών, ο Θεός ωστόσο δε θα λησμονήσει τους παλιούς κόπους και τους ιδρώτες σου. Τούτο 
βέβαια, αν είναι συντετριμμένη η καρδιά σου για τις αμαρτίες σου και θυμάται τις παλιές ηµέρες 
και παρακαλεί µε στεναγμούς ενώπιον του Θεού να σηκωθεί από την πτώση της. Και ο Θεός θα 
επιβλέψει γρήγορα πάνω σε σένα που τρέμεις τα λόγια Του, και θα αγγίσει αοράτως τα μάτια της 
κατώδυνης καρδιάς σου, και θα παρασταθεί στο θεμέλιο της αρετής που είχες κατασκευάσει 
πρωτύτερα µε κόπους, και θα σου δώσει δύναμη μεγαλύτερη και τελειότερη από την πρώτη, µε 
θέρμη φλογερού πνεύματος, ώστε να ξανακάνεις µε υπομονή τα έργα της αρετής που γκρεμίστηκαν 
από φθόνο του πονηρού, και να ξανακτίσεις µε πνεύμα ταπεινώσεως το σπίτι της ψυχής σου 
λαμπρότερο από το πρώτο, για την αιώνια ανάπαυση του Θεού, όπως είναι γραμμένο. 


55. Όλα τα ατιµωτικά που µας συμβαίνουν, είτε από ανθρώπους, είτε από δαίμονες, συμβαίνουν 
σύμφωνα µε τη δίκαιη κρίση του Θεού κατ᾽ οἰκο-νομίαν, για να ταπεινωθεί το μάταιο φρόνημα των 
ψυχών µας. Γιατί ο σκοπός του Θεού, του κυβερνήτη της ζωής µας, είναι να είμαστε ταπεινοί 
πάντοτε και να µην έχομε φρόνημα υψηλότερο από ό,τι πρέπει, αλλά να µας διακρίνει η 
μετριοφροσύνη: μήτε να εχοµε μεγάλη ιδέα για τον εαυτό µας, αλλά να αποβλέπομε σ᾽ Αυτόν και 
να μιμούμαστε, όσο είναι δυνατόν, τη µακάρια ταπείνωσή Του. Γιατί ήταν πράος και ταπεινός στην 
καρδιά, και τέτοιοι θέλει να γίνομε κι εμείς, Αυτός που υπέμεινε για µας θάνατο άδικο και 
ατιμωτικό. Κανένα άλλο δεν του είναι τόσο αγαπητό και οικείο µέσα σε κάθε αρετή, και το οποίο 
µπορεί να µας ανυψώνει από την κοπριά των παθών, όσο η πραότητα, η ταπείνωση και η αγάπη 
προς τον πλησίον. Αν αυτά µας λείπουν όταν εργαζόµαστε την αρετή, τότε όλη η εργασία µας είναι 
μάταιη, και όλος ο κόπος της ασκήσεως είναι ανώφελος και απαράδεκτος από το Θεό. 


56. Τους αρχαρίους στο βίο της αρετής, ο φόβος των κολάσεων τους βοηθεί στην εργασία των 
εντολών και την αποφυγή τῶν κακών. Εκείνοι όµως που πρόκοψαν στην αρετή κι έφτασαν στην 
θεωρία της δόξας του Θεού, αποκτούν άλλο, ανάλογο φόβο, από αγάπη, ο οποίος τοὺς είναι πολύ 
φοβερός, δηλαδή τον αγνό φόβο. Ο φόβος αυτός τους βοηθεί να στέκονται ακλόνητοι στην αγάπη 
του Θεού, καθώς αναλογίζονται το ενδεχόμενο της φοβερής πτώσεως από αυτήν. Αν οι πρώτοι 
ξεπέσουν και μετανοήσουν πάλι, ξαναέρχεται ο πρώτος φόβος µε καλές ελπίδες. Οι δεύτεροι όµως, 
αν από φθόνο του εχθρού χάσουν λόγω πτώσεως το ύψος της θεωρίας του Θεού, δεν ξαναβρίσκουν 
αμέσως το δεύτερο, τον αγνό φόβο, αλλά τοὺς τυλίγει µια καταχνιά κι ένα χειροπιαστό σκοτάδι, 
γεμάτο αθυµία, οδύνη και πίκρα, μαζί µε τον πρώτο φόβο τῶν κολάσεων. Και αν ο Κύριος Σαβαώθ 
δε λιγόστευε τις ηµέρες εκείνες της αφόρητης αυτής οδύνης, δε θα σωζόταν κανείς απὀ εκείνους 
που παθαίνουν τέτοια πτώση. 


57. Όταν η ψυχή ανακουφιστεί από την επίµονη ενόχληση τῶν εµπα- θών λογισµών και µαραθεί η 
τυραννική φλόγα της σάρκας, τότε γνώριζε οτι ήρθε μέσα µας το Άγιο Πνεύμα αναγγέλλοντας την 
άφεση τῶν προηγουμένων αμαρτιών µας και χαρίζοντάς µας την απάθεια. Όσο όµως η ψυχή νιώθει 
µε τη συνεχή ενόχληση την οσμή τῶν παθών και φλέγονται τα υπογάστρια της σάρκας, να 


γνωρίζεις ότι είναι ακόµη µακριά από την ψυχή η ευωδία του Πνεύματος και ότι όλη κρατιέται 
δεμένη κάτω από τα άλυτα δεσμά τῶν παθών και τῶν αισθήσεων. 


58. Είδα πάνω στη γη ---λέει ο σοφός--- άνθρωπο που νομίζει ότι είναι φρόνιμος. Τέτοιον είδα κι 
εγώ μεταξύ των ανθρώπων, να έχει πεποίθηση στα έργα του και μεγάλη ιδέα για την ανθρώπινη 
σοφία του, την επίγεια και σαρκική. Και εξαιτίας της, όχι μόνο να κομπάζει σε βάρος τῶν απλοϊκών 
ανθρώπων, αλλά ακόµη και τους διδασκάλους της χριστιανικής πίστεως που τελείωσαν θεάρεστα 
τη ζωή τους, να τους καταειρωνεύεται και να τους περιγελά για το ασυνήθιστο λεξιλόγιό τους και 
για το ότι δε θέλησαν να μιμηθούν το εκλεκτικό και τορνευτό λεξιλόγιο της κοσμικής σοφίας, ούτε 
επεδίωξαν την εύρυθμη σύνταξη στις γραπτές διδασκαλίες τους. Σ᾽ αυτόν, επειδή αγνοεί ότι ο Θεός 
δεν προτιμά και δεν αγαπά τις τορνευτές λέξεις και τις ωραίες φράσεις, αλλά την καλή σημασία 
τῶν νοημάτων, θα αναφέρω την έξης παροιμία: «Ο ζωντανός σκύλος είναι καλύτερος από το νεκρό 
λιοντάρι, και ένας νέος φτωχός και σοφός είναι καλύτερος από έναν βασιλιά γέροντα και ανόητο, 
που ακόµη δεν έμαθε να προσέχει σε ορθές υποδείξεις». 


59. Το πάθος της βλασφημίας είναι φοβερό και δυσκολονίκητο. Έχει την αρχή του από την 
υπερήφανη διάνοια του σατανά. Αυτό πειράζει όλους αυτούς που ζουν κατά Θεόν µε αρετή, 
περισσότερο όµως εκείνους που προοδεύουν στην προσευχή και στη θεωρία τῶν θείων πραγμάτων. 
Γι’ αυτό πρέπει µε κάθε προσοχή να φυλάγομε τις αισθήσεις και να αντιμετωπίζοµε µε ευλάβεια 
όλα τα φρικτά μυστήρια του Θεού και τα ιερά σύμβολα και τους λόγους και να προσέχοµε μήπως 
κάνει έφοδο το Πνεύμα αυτό. Γιατί καιροφυλακτεί όταν προσευχόµαστε και ψάλλομε, και κάποτε 
ξεστομίζει, µε τα δικά µας χείλη, όταν δεν προσέχοµε, κατάρες εναντίον µας και αλλόκοτες 
βλασφημίες κατά του Ὑψίστου Θεού, τις οποίες περνά κρυφά στους στίχους των ψαλμών και στα 
λόγια της προσευχής. Αλλά όταν κάτι τέτοιο φέρει στα χείλη µας ή σπείρει κρυφά στη διάνοιά µας, 
να στρέψοµε επάνω του το λόγο του Χριστού και να του πούμε: «Φύγε πίσω μου σατανά, που είσαι 
γεμάτος δυσωδία και υπόδικος για την αιώνια κόλαση. Η βλασφημία σου να πέσει στο κεφάλι 
σου». Και αµέσως ας απασχολήσομε προσωρινά το νου αιχμαλωτίζοντάς τον σε άλλο πράγµα, θείο 
ή ανθρώπινο, ή ακόµη, ας τον ανυψώσομε µε δάκρυα προς τους ουρανούς και το Θεό. Και έτσι, µε 
τη βοήθεια του Θεού, θα απαλλαγούμε από το βάρος της βλασφημίας. 


60. Η λύπη είναι καταστρεπτικό πάθος για την ψυχή και το σώμα και πειράζει και τον μυελό τῶν 
οστών ακόµη. Εννοώ βέβαια τη λύπη του κόσμου, η οποία κυριεύει τους ανθρώπους για τα 
πρόσκαιρα και πολλές φορές γίνεται σ᾽ αυτούς αιτία θανάτου. Η κατά Θεόν όμως λύπη, είναι 
σωτήρια και πάρα πολύ ὠφέλιμη και προξενεί υπομονή στους κόπους και στους πειρασμούς. 
Ανοίγει την πηγή της κατανύξεως σ᾽ εκείνον που αγωνίζεται και διψά τη δικαιοσύνη του Θεού και 
τρέφει µε δάκρυα την καρδιά του, ώστε να εκπληρώνεται σ᾽ αυτόν ο λόγος του Δαβίδ: «Θα µας 
θρέψεις µε δάκρυα αντί για ψωμί, και µε δάκρυα θα µας ποτίζεις άφθονα το κρασί της 
κατανύξεως». 


61. Τα µέρη της ψυχής που έχουν καταπέσει από την εργασία των κακών, η κατά Θεόν λύπη τα 
τονώνει πολύ και τα επαναφέρει στη φυσική τοὺς κατάσταση. Και τόσο πολύ αποδυναμώνει µε τα 
δάκρυα το χειμώνα τῶν παθών και τα σύννεφα της αμαρτίας και τα διώχνει από το νοητό αέρα της 
ψυχής, ώστε να γίνεται πάλι καθαρός ο ουρανός τῶν λογισμών του νου µας, να κυριαρχεί γαλήνη 
στη θάλασσα της διάνοιας και ευφροσύνη στις καρδιές µας, και να αλλοιώνεται η όψη του 
προσώπου µας, ώστε βλέποντάς το εκείνοι που διακρίνουν ορθά, ν᾽ αναπαύουν μαζί µε το βλέμμα 
τους και την εσωτερική τους διάθεση και να λένε σύμφωνα µε τον Δαβίδ: «Αυτή η αλλοίωση 
οφείλεται στη δεξιά του Ὑψίστου». 


62. Να µην παραδέχεσαι τους λογισμούς που σπέρνει µέσα σου ο εχθρός, από υποψίες, εναντίον 
του πλησίον. Είναι ψεύτικοι και ολέθριοι και τελείως απατηλοί. Γνώριζε ότι µε αυτόν τον τρόπο 
προσπαθούν οι δαίμονες να σπρώξουν σε βάραθρο καταστροφής τις ψυχές εκείνων που προκόβουν 
στις αρετές. Γιατί µε άλλον τρόπο δεν μπορούν οι δαίμονες να ρίξουν κανένα αγωνιστή στο βυθό 
της κατακρίσεως και της έμπρακτης αμαρτίας, παρά αν τον πείσουν να δεχτεί πονηρές υποψίες από 
την εξωτερική διαγωγή και τις διαθέσεις του πλησίον. Με τον τρόπο αυτό κάνουν τον άνθρωπο 
υπόδικο και υπεύθυνο αμαρτίας, ώστε να καταδικαστεί μαζί µε τον κόσµο, σύμφωνα µε τον ιερό 


λόγο: «Αν κρίναμε τους εαυτούς µας, δε θα µας έκρινε ο Κύριος. Όταν όµως µας κρίνει ο Κύριος, 
μας παιδαγωγεί, ώστε να µην καταδικαστούµε μαζί µε τον κόσμο». 


63. Όταν από ραθυµία αφήσοµε τους δαίμονες να ψιθυρίζουν στο αυτί µας υποψίες εναντίον τῶν 
αδελφών, επειδή δηλαδή δεν προσέχοµε τις κινήσεις των ματιών µας, τότε οδηγούμαστε από 
αυτούς να κατακρίνοµε ακόµη και τους τελείους στην αρετή. Αν λοιπόν εκείνος που είναι χαρωπός 
και γελαστός και πρόθυμος σε συναναστροφή σου φαίνεται ότι είναι εύκολος για συγκατάθεση σε 
πάθη και ηδονές, τότε και κάθε σκυθρωπός και κατηφής πρέπει να είναι για σένα γεμάτος θυμό και 
υπερηφάνεια. Αλλά δεν πρέπει να προσέχοµε στα ιδιαίτερα χαρακτηριστικά τῶν ανθρώπων, γιατί 
είναι επισφαλής η κρίση από αυτά. Και αυτό γιατί οι άνθρωποι έχουν πολλές διαφορές στη φύση, 
στις συνήθειες και στη σωματική διάπλαση, και αυτά μπορούν να τα θεωρήσουν και να τα κρίνουν 
χωρίς πλάνη, µόνον εκείνοι οι οποίοι µε µεγάλη κατάνυξη καθάρισαν τα νοερά µάτια της ψυχής και 
κατοικεί µέσα τοὺς το άπειρο φως της θεϊκής ζωής, στους οποίους και δόθηκε η χάρη να γνωρίζουν 
τα μυστήρια της βασιλείας του Θεού. 


64. Όταν διαπράττοµε τα φαύλα έργα της σάρκας, τότε υπηρετούµε την παρά φύση επιθυµία και το 
θυμό της ψυχής. Και μολύνομε το σώμα µε τις αισχρές ρεύσεις της αμαρτίας, ενώ σκοτίζοµε την 
ψυχή µε την πικρία του θυμού και αποξενωνόµαστε από τον Υιό του Θεού. Πρέπει λοιπόν, τον μέν 
μολυσμό της ροής από την ουσία του σώματος να τον αποπλύνομε µε τη ροή τῶν από την ουσία 
μας δακρύων, έτσι ώστε το σώμα που καταμολύνθηκε από την ηδονή µε τη φυσική ρεύση, να το 
καθαίροµε πάλι µε την οδύνη της λύπης μέσω της φυσικής ροής τῶν δακρύων. Το δε σκοτάδι της 
ψυχής που προξενεί η πίκρα του θυμού, να το διώχνομε µε το φῶς της κατανύξεως και τη 
γλυκύτητα της αγάπης του Θεού και να ενωνόµαστε πάλι µε Εκείνον, από τον Οποίο µε την 
επιθυμία και το θυμό πρωτύτερα αποξενωθήκαµε. 


65. Όπως ο μολυσμός της σάρκας µε την ηδονή έχει προηγούμενη αιτία τον σατανικό έρωτα, για να 
ολοκληρώσει την κακία, έτσι η κάθαρση µε την οδυνηρή λύπη έχει προηγούμενη αιτία τη θέρμη 
της καρδιάς, για να ολοκληρώσει το πένθος και τα δάκρυα. Και αυτό αποτελεί οικονομία της 
αγαθότητας του Θεού προς εμάς, ώστε αποβάλλοντας και καθαρίζοντας τον κόπο της ηδονής µε 
τους κόπους της οδύνης και την αισχρότατη ροή της σάρκας µε τη ροή των δακρύων, να 
εξαφανίσοµε από το νου µας τους τύπους τῶν αχρειοτήτων και τις άσχημες εικόνες από την ψυχή 
μας, και να την αναδείξοµε λαμπρότερη στο φυσικό της κάλλος. 


66. Όπως εκείνος που από ενέργεια του πονηρού πνεύματος πορνεύει, καρπώνεται ὡς μισθό την 
ηδονή της σάρκας και τα φαύλα έργα του καταλήγουν στο μολυσμό, έτσι και εκείνος στον οποίο 
ενεργεί από ψηλά το Άγιο Πνεύμα, καρπώνεται ὧς μισθό τη χαρά της ψυχής και τα καλά του έργα 
καταλήγουν στην κάθαρση µε τα δάκρυα, στην αναγέννηση και στην ένωση και τη συνάφεια με το 
Θεό. 


67. Δύο φυσικές ροές από την ουσία µας υπάρχουν σ᾽ εμάς: της γονής και των δακρύων. Με την 
πρώτη μολύνεται ο χιτώνας της ψυχής µας, ενώ µε τη δεύτερη καθαίρεται. Γι’ αυτό είναι ανάγκη, το 
μολυσμό που προέρχεται από την οὐσία µας να τον ξεπλύνομε µε τα δάκρυα που προέρχονται πάλι 
από αυτήν. Γιατί δεν υπάρχει άλλος τρόπος να καθαρθεί ο μολυσμός της φύσεώς µας. 


68. Κάθε διάθεση της ψυχής που σφάλλει και κινείται µε φαύλο τρόπο, τερματίζει την προσπάθειά 
της σε µια σύντομη ηδονή. Κάθε όµως ψυχή που καθαρίζεται από τη φαύλη συνήθεια και διάθεση, 
απλώνει τους κόπους της σε µια μακρά ηδονή όλο ευφροσύνη. Και είναι θαύμα, πώς ηδονή που 
καταστέλλει την ηδονή, γλυκαίνει τελείως την οδύνη που γεννιέται από την ηδονή. 


69. Άλλοτε η ροή των δακρύων προξενεί στη νοερή αίσθηση της καρδιάς πίκρα και πόνο, κι άλλοτε 
ευφροσύνη και αγαλλίαση. Όταν λοιπόν καθαιρόµαστε µε τη μετάνοια από το δηλητήριο και την 
ακαθαρσία της αμαρτίας, σαν µε δυνατή φωτιά, έχοντας τα δάκρυα που αυτή προκαλεί πυρωμένα 
από τη θεϊκή φωτιά και το λογισμό µας σαν να σφυροκοπείται µε βαριές σφύρες µε τους 
στεναγμούς που βγαίνουν από το βάθος της καρδιάς, τότε αισθανόμαστε πίκρες και πόνους νοερά 
και αισθητά. Όταν όµως µε τα δάκρυα αυτού του είδους καθαρθούµε αρκετά και προχωρήσομε 
στην ελευθερία τῶν παθών, τότε παρηγορούμαστε από το θείο Πνεύμα, γιατί αποκτήσαμε γαλήνια 


και καθαρή καρδιά, και γεμίζομε µε ανέκφραστη ηδονή και γλυκύτητα από τα χαροποιά δάκρυα της 
κατανύξεως. 


70. Άλλα είναι τα δάκρυα της μετάνοιας και αλλά εκείνα που προέρχονται από τη θεία κατάνυξη. 
Τα πρώτα είναι σαν πλημμυρισμένος ποταμός που παρασύρει όλα τα τείχη της αμαρτίας, ενώ τα 
αλλά είναι για την Ψυχή σαν τη βροχή που πέφτει στα αγριόχορτα και σαν χιόνι στη χλόη, και 
τρέφουν το στάχυ της γνώσεως και το κάνουν άφθονο και καρποφόρο. 


71. Κάθε δάκρυ δεν είναι και κατάνυξη, αλλά διαφέρουν πολύ μεταξύ τους. Τα δάκρυα έρχονται 
από μεταμέλεια για τη διαγωγή και από ενθύµηση των παλιών αμαρτημάτων της ψυχής, σαν να 
βγαίνουν από φωτιά και καυτό νερό, και καθαρίζουν την καρδιά. Η κατάνυξη κατεβαίνει από τη 
θεία δρόσο του Πνεύματος για παρηγοριά και ανακούφιση της ψυχής, η οποία μόλις μπήκε µε 
θέρμη στο βυθό της ταπεινοφροσύνης και απόλαυσε τη θεωρία του απροσίτου φωτός, και λέει στο 
Θεό σαν το Δαβίδ: «Περάσαμε µέσα από φωτιά και νερό, και µας έβγαλες σε αναψυχή». 


72. Άκουσα μερικούς να λένε ότι κανείς δεν µπορεί να επιτύχει την έξη της αρετής χωρίς μακρινή 
αναχώρηση και φυγή στην έρημο, και θαύμασα, γιατί νόμισαν ότι εκείνο που δεν γνωρίζει 
περιορισμό, περιορίζεται σε ένα τόπο. Γιατί η έξη της αρετής είναι η αποκατάσταση των δυνάμεων 
της ψυχῆς στην αρχική ευγένεια και η συγκέντρωση στο ίδιο σηµείο των γενικών αρετών, στην 
κατά φύση δηλαδή ενέργεια. Αυτά όµως δεν µας έρχονται απ᾿ έξω ὡς επείσακτα, αλλά µας έχουν 
χορηγηθεί από τη δημιουργία µας µε θεία και νοερή αίσθηση, και όταν από αυτά και μαζί µε αυτά 
κινούμαστε κατά φύση, εισαγόµαστε στη Βασιλεία των Ουρανών, η οποία βρίσκεται µέσα µας, 
σύμφωνα µε το λόγο του Κυρίου. Άρα είναι περιττή η ερηµία αφού μπορούμε και χωρίς αυτήν να 
μπούμε στη Βασιλεία των Ουρανών µε τη μετάνοια και την ακριβή τήρηση των εντολών του Θεού, 
πράγμα που µπορεί να γίνεται σε κάθε τόπο της δεσποτείας του Θεού, σύμφωνα µε τον θείο Δαβίδ 
που λέει: «Ευλόγει, ψυχή µου, τον Κύριο σε κάθε τόπο της δεσποτείας Του». 


73. Εκείνος που βρίσκεται μέσα σε βασιλική παράταξη κάτω από στρατηγούς και λοχαγούς 
πολεμώντας μαζί τους, και δεν μπόρεσε στη μάχη να δείξει παλληκαριά και γενναιότητα κατά των 
εχθρών, ή τουλάχιστον να νικήσει έναν από αυτούς, πως θα πολεμήσει μόνος του ανάµεσα σε 
μυριάδες εχθρούς και θα επιδείξει κάποιο στρατιωτικό κατόρθωμα, αφού είναι άπειρος του 
πολέμου; Κι αν αυτό είναι αδύνατο στα ανθρώπινα, πολύ περισσότερο είναι στα θεία. Γιατί ποιος, 
αν φύγει στην έρημο, θα μπορέσει να μάθει τις επιδρομές των δαιμόνων και τις κρυφές και φανερές 
επιθέσεις των παθών; Ἡ πώς θα ορμήσει εναντίον τους, αν πρωτύτερα δεν γυμναστεί στην εκκοπή 
του θελήματος ανάμεσα σε αδελφότητα, κάτω από έμπειρο αρχηγό αυτού του αόρατου και νοητού 
πολέμου; Και αν αυτό είναι αδύνατο, άρα είναι τελείως ακατόρθωτο ο άνθρωπος αυτός να 
πολεμήσει για χάρη άλλων και να τοὺς διδάξει τη νίκη κατά των αοράτων εχθρών. 


74. Αφαίρεσε από πάνω σου την ντροπή της αμέλειας και την εξουδένωση από την καταφρόνηση 
των εντολών του Θεού. Διώξε µακριά την φιλαυτία και όρμησε αλύπητα εναντίον της σάρκας. 
Ζήτησε να μάθεις και να φυλάξεις τις εντολές του Κυρίου και τις μαρτυρίες του νόμου Του. 
Καταφρόνησε τη δόξα και την ατιµία. Μίσησε τις ηδονικές ορέξεις του σώματος. Απόφυγε τον 
χορτασμό, από τον Οποίο εξάπτονται οι σαρκικές ορµές. Αγκάλιασε τη φτώχεια και την 
κακοπάθεια. Στάσου γενναίος εναντίον των παθών. Στρέψε τις αισθήσεις σου προς το εσωτερικό 
της ψυχῆς. Σκύψε µέσα σου προς εργασίαν τῶν ανωτέρων. Γίνε κουφός στα ανθρώπινα πράγματα. 
Βάλε όλη τη δύναμη σου στην εργασία τῶν εντολών. Θρήνησε, κοιμήσου στο έδαφος, νήστεψε, 
κακοπάθησε, ησύχασε και, τελευταία, μάθε όχι τα γύρω σου, αλλά τον εαυτό σου. Ανέβα πάνω από 
την ταπεινότητα τῶν ορατών. Άπλωσε τα μάτια του νου σου στη θεωρία του Θεού και δες την 
τερπνότητα του Κυρίου µέσα από την καλλονή των κτισμάτων. Έπειτα κατέβα από κει και 
διηγήσου στους αδελφούς σου τα σχετικά µε την αιώνια ζωή και τα μυστήρια της Βασιλείας του 
Θεού. Και αυτό είναι το έργο της φυγής από τους ανθρώπους, µε άκρα άσκηση, και το πέρας της 
διαμονής στην ερηµία. 

75. Αν θέλεις να δεις τα αγαθά που ετοίμασε ο Θεός γι’ αυτούς που Τον αγαπούν, φτάσε στην 
έρημο της αρνήσεως του θελήματός σου και απόφυγε τον κόσμο. Ποιος είναι αυτός ο κόσμος; Η 
επιθυμία των σαρκικών οφθαλμών, η αλαζονεία των λογισµών και η απάτη τῶν ορατών. Αν λοιπόν 


αποφύγεις αυτόν τον κόσμο, πολύ ενωρίς θα δεις να ανατείλει πάνω σου το φῶς της ένθεης ζωής 
και γρήγορα θα εμφανιστούν τα φάρμακα της ψυχής σου, θέλω να πώ τα δάκρυα. Και θα δεχτείς 
αλλοίωση από τη δεξιά του Ὑψίστου, και στο έξης δε θα σε πλησιάσει καµία μάστιγα των παθών. 
Και έτσι, ενώ θα ζεις µέσα στον κόσµο και στο πλήθος, θα είσαι σαν να ζεις στην έρημο και σαν να 
µη βλέπεις άνθρωπο. Αν όµως αποφύγεις αυτόν τον κόσµο όπως είπα, δε θα ὠφεληθείς τίποτε από 
τη φυγή του βλεπομένου κόσμου και δεν θα κατορθώσεις τις αρετές, ούτε µε το Θεό θα ενωθείς. 


76.Το να γίνει κανείς Μοναχός δε σηµαίνει να φύγει από τους ανθρώπους και τον κόσμο, αλλά να 
αφήσει τον εαυτό του, να φύγει από τα θελήματα της σάρκας και να πάει στην κατάσταση την 
έρημη από πάθη. Ειπώθηκε βέβαια στον Μέγα Αρσένιο το «φεύγε από τους ανθρώπους και 
σώζεσαυ», αλλά ειπώθηκε µε τέτοιο Πνεύμα: Επειδή και µετά τη φυγή του βρισκόταν ανάµεσα σε 
ανθρώπους και έμενε σε κατοικηµένα µέρη και ζούσε μαζί µε τους µαθητές του. Με την αισθητή 
όµως φυγή πραγματοποίησε τη νοητή και έτσι δεν τον έβλαπτε διόλου η συναναστροφή τῶν 
ανθρώπων. Παρόμοια και κάποιος άλλος από τους μεγάλους Πατέρες έλεγε, όταν έβγαινε από τη 
σύναξη της εκκλησίας: «Φεύγετε αδελφοί»: αλλά όταν τον ρώτησαν τι να φύγουν, έδειξε το στόμα. 


77. Η κατοίκηση μαζί µε αδελφούς είναι πιο ασφαλής από την απομόνωση. Για την αναγκαιότητα 
της κατοικήσεως μαζί µε άλλους μαρτυρεί ο ιερός λόγος του Ιησού και Θεού: «Όπου βρίσκονται 
συναγμένοι δύο ή τρεις στ᾽ ὀνομά μου, εκεί είμαι ανάμεσα τους». Ενώ για τον κίνδυνο της 
μονώσεως ο Σολομών λέει: «Αλοίμονο στον ένα: όταν πέσει, δεν υπάρχει αυτός που θα τον 
σηκώσει». Εκείνους που ζουν µε αγάπη και οµόνοια και υμνούν το Θεό, τους μακαρίζει και ο Δαβίδ 
λέγοντας: «Είναι μακάριος ο λαός που έμαθε να υψώνει δοξολογικό αλαλαγμό». Ο ίδιος επαινεί και 
την συγκατοίκηση: «Τι είναι πιο ὠραίο και πιο ευχάριστο από το να κατοικούν μαζί αδελφοί». 
Αλλά και τῶν μαθητών του Κυρίου, µία ήταν η ψυχή και η καρδιά. Ακόμη, η κάθοδος του Θεού σ᾽ 
εμάς δεν έγινε σε ερηµία, αλλά µέσα σε κατοικούμενα µέρη και ανάμεσα σε ανθρώπους 
αμαρτωλούς. Είναι λοιπόν αναγκαία η οµόνοια της ομαδικής ζωής, ενώ σφαλερή και επικίνδυνη η 
μόνωση. 


78. Ο Κύριος είπε: «Είναι αναπόφευκτα τα σκάνδαλα, αλοίµονο όµως σ᾽ εκείνον που γίνεται αίτιος 
σκανδάλου». Εκείνος λοιπόν που έχασε την ευλάβεια και συμπεριφέρεται ανάμεσα στην 
αδελφότητα µε καταφρόνηση και αφοβία του Θεού, σκανδαλίζει πολλούς από τους πιο απλούς 
αδελφούς, από τη µία µε έργα και σχήματα και φαυλότατους τρόπους, κι από την άλλη µε λόγια και 
διεφθαρμένη ομιλία. Έτσι διαφθείρει ψυχές και τα καλά και χρηστά ήθη τους. 


79. Εκείνος που τηρεί τις εντολές του Θεού, δε γίνεται πέτρα σκανδάλου για τους ανθρώπους, 
επειδή ούτε υπάρχει σ᾽ αυτόν σκάνδαλο, όπως λέει και ο Ῥαλμωδός: «Ειρήνη πολλή κυριαρχεί σ᾽ 
όσους αγαπούν το νόμο Σου, και δεν υπάρχει σ᾽ αυτούς σκάνδαλο». Αντίθετα, γίνεται γι’ αυτούς 
φως και αλάτι και ζωή, σύμφωνα µε το λόγο του Κυρίου: «Εσείς είστε το φως του κόσμου και το 
αλάτι της γης». Φως, γιατί έχει βίο ενάρετο και λόγο λαμπρό και σοφή διάνοια: αλάτι, γιατί είναι 
πλούσιος στη θεία γνώση και δυνατός στη σοφία του Θεού: και ζωή, γιατί µε τους λόγους του 
ζωογονεί τους νεκρωμένους από τα πάθη τους και τους ανασταίνει από τον άδη της απογνώσεως. 
Επίσης, µε το φῶς των έργων της αρετής του λάμπει μπροστά στους ανθρώπους και τους 
καταφωτίζει’ µε τη γλυκύτητα και τη στυπτικότητα τῶν λόγων του, τους σφίγγει από τη χαλάρωση 
και τους ελευθερώνει από τη σήψη των παθών µε τη ζωή τέλος των λόγων του, δίνει ζωή στις 
ψυχές που έχουν νεκρωθεί από την αμαρτία. 


80. Το πάθος της κενοδοξίας είναι ένα δόκανο µε τρία κεντριά, της κενοδοξίας, της οιήσεως και της 
ὑπερηφάνειας, το οποίο πυρώνουν και σφυρηλατούν οι δαίμονες. Εκείνοι όµως που σαν πουλιά 
φωλιάζουν κάτω από τη σκέπη του Θεού του ουρανού, το αντιλαμβάνονται εύκολα και συντρίβουν 
τα κεντριά του, καθώς πετούν πάνω απ᾿ αυτά µε την ταπεινοφροσύνη και αναπαύονται στο δένδρο 


της ζωής. 

81. Όταν ο ακάθαρτος αυτός και πολυμήχανος δαίμονας της κενοδοξίας σου επιτίθεται καθώς 
προκόβεις στην αρετή και σου προλέγει µε μάταιους λογισμούς την άνοδό σου σε ηγουμενικό ή 
επισκοπικό θρόνο, φέρνοντας στο νου σου καὶ επαινώντας την εργασία σου, ότι είναι δηλαδή 
ανώτερη από των άλλων, και ακόµη σου υποβάλλει ότι είσαι ικανός και ψυχές να οδηγείς, τότε 


πιάσε αυτόν τον δαίμονα νοερά και µην τον αφήσεις να δραπετεύσει, αν βέβαια έχεις λάβει δύναμη 
από ψηλά να το κάνεις αυτό: κι αφού τον πάρεις μαζί σου, πήγαινε µε τη διάνοια σε κάτι φαύλο 
που κάποτε έκανες, και πες του: «Αυτοί που κάνουν τέτοια πράγματα είναι άξιοι να ανεβούν σε 
τέτοιο ύψος αρχής και σου φαίνονται ικανοί να οδηγούν ψυχές και σωσμένες να τις προσφέρουν 
στο Χριστό; Πες µου εσύ, γιατί εγώ σιωπώ». Μην έχοντας λοιπόν τι να σου αποκριθεί, θα φύγει 
από την ντροπή σαν καπνός, και δε θα σε ξαναενοχλήσει πια µε δύναμη. Αν πάλι δε βρίσκεις να 
έχεις κάνει ή να έχεις πει τίποτε φαύλο στην υπερκόσμια ζωή σου, τουλάχιστον αντιπαράβαλε τον 
εαυτό σου µε τις εντολές και τα πάθη του Κυρίου. Και θα βρεις τότε ότι υστερείς τόσο από την 
τελειότητα, όσο µια κολυμβήθρα νερό από τη θάλασσα. Γιατί η δικαιοσύνη τῶν ανθρώπων υστερεί 
τόσο πολύ από τη δικαιοσύνη του Θεού, όσο μικρότερη είναι η γη από τον ουρανό και το κουνούπι 
από το λιοντάρι. 


82. Εκείνος που πληγώθηκε βαθιά από την αγάπη του Θεού, δεν του φτάνει η δύναμη του σώματός 
του να ανταποκριθεί στο μέγεθος της προθέσεώς του. Γιατί δεν χορταίνει η πρόθεσή του από τους 
κόπους και τοὺς ιδρώτες της ασκήσεως. Νιώθοντας δηλαδή όπως οι πολύ διψασμένοι, δε βρίσκει µε 
τι να σβήσει τη φλόγα της προθέσεώς του, αλλά όλη την ημέρα και τη νύχτα διψά να κοπιάζει, και 
δεν του επαρκεί η δύναμη του σώματος. Νομίζω ότι και οι Μάρτυρες του Χριστού κυριεύθηκαν 
από το υπερφυσικό αυτό πάθος και έτσι ούτε αισθάνονταν τα μαρτύρια, ούτε τα χόρταιναν, αλλά 
ξεπερνούσαν οι ίδιοι τους εαυτούς των µε τον σφοδρό έρωτα του Θεού και πάλι έβλεπαν πάντοτε 
ότι δεν μπορούσαν να φτάσουν την πύρινη πρόθεσή τους να υποστούν βάσανα για το Χριστό. 


83, Εκείνος που µε οποιοδήποτε τρόπο συγκρίνει τον εαυτό του µε τους αδελφούς που ασκούνται ή 
μένουν µαζί του, αυτός, χωρίς να το καταλαβαίνει, εξαπατά τον εαυτό του και βαδίζει δρόμο που 
δεν οδηγεί στο Θεό. Ο άνθρωπος αυτός ή τον εαυτό του δεν γνωρίζει, ή έχει παραπλανηθεί από το 
δρόµο που οδηγεί στον ουρανό, στον οποίο τρέχουν οι πρόθυμοι αγωνιστές µε ταπεινό φρόνημα, 
πράγμα που τους κάνει να πετούν πάνω από τις παγίδες του εχθρού, να φτάνουν στο νοητό αέρα µε 
τα φτερά της απάθειας και να φτερουγίζουν σε φωτεινούς τόπους στολισμένοι µε τη 
μετριοφροσύνη. 


84. Όποιος είναι αλαζονικός και εξαπατάται από τη µεγάλη ιδέα για τον εαυτό του, δε θα αποκτήσει 
ποτέ τη χάρη της ταπεινώσεως µέσα στο φῶς της κατανύξεως, µε την οποία χορηγείται φῶς σοφίας 
Θεού σ᾽ εκείνους που έχουν συντριβή στην καρδιά, σύμφωνα µε το λόγο της Γραφής: «Μέσα στο 
δικό Σου φῶς θα δούμε φως». Αντίθετα, θα τον σκεπάσει η νύχτα των παθών όπου περιφέρονται 
όλα τα θηρία του δάσους της ανθρώπινης φύσεως και τα λιονταρόπουλα της οιήσεως, δηλαδή οι 
δαίμονες της κενοδοξίας και της πορνείας, που ουρλιάζουν και ζητούν ποιόν να καταπιούν και να 
τον ρίξουν στην κοιλιά της απογνώσεως. 


85. Για εκείνον που ζει όπως αρέσει στους ανθρώπους και κινείται από το πνεύμα της οιήσεως, ο 
βίος και η παρούσα ζωή γίνεται θάλασσα κακών, η οποία κατακλύζει τη νοερή ψυχή του µε την 
αλμύρα τῶν ηδονών, και µε τα άγρια κύματα των παθών καταχτυπά τα τρία µέρη της ψυχής του 
καθώς εξαγριώνεται από τα πνεύματα της πονηρίας. Αυτός αντιμετωπίζει φοβερή αμηχανία και 
μεγάλη αθυµία όταν το πλοίο του και το πηδάλιο της ψυχής συντρίβονται από τις ηδονές της 
σάρκας και ο κυβερνήτης νους σκεπάζεται κάτω από το βυθό της αμαρτίας και το νοητό θάνατο, 
μέχρις ότου η θάλασσα τῶν κακών καταπραῦνει τα κύματά της και γίνει άβυσσος ταπεινώσεως και 
γαλήνη, και η αλμύρα των ηδονών μεταστρέψει τα ρεύματα σε πηγές δακρύων και μεταβληθεί σε 
ηδονή φωτεινής κατανύξεως. 


86. Εσύ που υπηρέτησες κατά κόρον στις ηδονές και στις πράξεις του σώματος, να επιδοθείς κατά 
κόρον και στους κόπους της ασκήσεως µε τους ιδρώτες της κακοπάθειας, έτσι ώστε να 
αποκρουστεί ο κόρος από τον κόρο, η ηδονή από την οδύνη και η ανάπαυση από τους κόπους του 
σώματος και ν᾽ αναπαυθείς βρίσκοντας κατά κόρον ευφροσύνη και αγαλλίαση. Έτσι θα απολαύσεις 
την ευωδία και καθαρότητα της αγνείας και την ανέκφραστη ηδονή των αθανάτων καρπών του 
Πνεύματος. Γιατί και τα απορρυπαντικά τα χρησιμοποιούμε ανάλογα µε την ακαθαρσία των 
ενδυμάτων που θέλομε να πλύνομε, όταν αυτή εισχωρήσει βαθιά. 


87. Οι αρρώστιες σ᾽ εκείνους που είναι στην αρχή του ενάρετου βίου είναι ωφέλιμες, γιατί βοηθούν 


στο μαρασμό και στην ταπείνωση της σάρκας που βράζει. Εξασθενίζουν δηλαδή τη δύναμη της 
σάρκας και λεπτύνουν το χοϊκό φρόνημα της ψυχής, ενώ κάνουν την ενέργειά της πιο έντονη και 
πιο δυνατή, όπως λέει ο θείος Απόστολος: «Όταν ασθενώ, τότε είμαι δυνατός». Αλλά όσο στους 
αρχαρίους είναι ὠφέλιμες οι αρρώστιες, τόσο βλαβερές είναι σ᾽ εκείνους που προχώρησαν στους 
κόπους τῶν αρετών και ήδη ξεπέρασαν την αίσθηση και έφτασαν σε ουράνιες θεωρίες. Και τούτο 
γιατί τους εμποδίζουν από την απασχόληση µε τα θεία και αμβλύνουν µε τους πόνους και τις 
συμφορές το λογιστικό μέρος της ψυχής και το θολώνουν µε το νέφος της αθυµίας και ξεραίνουν 
την κατάνυξη µε την ξηρασία των πόνων. Αυτό το ήξερε και ο Παύλος, και φροντίζοντας ορθά τον 
εαυτό του µε το νόμο της διακρίσεως έλεγε: «Ταλαιπωρώ το σώµα µου µε επίπονες ασκήσεις, µα 
και το φροντίζω σαν δούλο, από φόβο μήπως εγώ που κήρυξα σε άλλους, κριθώ ακατάλληλος». 


88. Από την ανώμαλη και όχι ισορροπημένη δίαιτα, συχνά γεννιούνται σε πολλούς οι ασθένειες. 
Είτε δηλαδή ο αγωνιστής επεκτείνεται στην άκρα ασιτία και σε κόπους αρετών χωρίς μέτρο και 
διάκριση, είτε παρεκκλίνει στην πολυφαγία και στον κόρο που είναι εχθρός της φύσεως. Αναγκαία 
λοιπόν η εγκράτεια και στους αρχαρίους, αλλά και σ᾽ εκείνους που ξεπέρασαν τη μεσότητα και 
συνεχίζουν τους αγώνες για την ανάβαση στην ακρότατη θεωρία. Γιατί η εγκράτεια είναι μητέρα 
της υγείας, φίλη της αγνείας και καλή σύζυγος της ταπεινοφροσύνης. 


89. Να ξέρεις ότι δυο ειδών είναι η απάθεια και κατά δύο τρόπους έρχεται στους αγωνιστές. Πρώτα 
μεν, από την ολοκλήρωση της ασκητικής πράξεως έρχεται σ᾽ αυτούς η πρώτη απάθεια, η οποία 
αφού αυξηθεί ποικιλότροπα µε τοὺς κόπους της νόμιμης αθλήσεως, νεκρώνει αμέσως τα πάθη και 
κάνει αδρανείς τις ορµές της σάρκας, ενώ κάνει τις δυνάμεις της ψυχής να κινούνται κατά φύση και 
αποκαθιστά το νου στην προσεκτική µελέτη των θείων. Έπειτα δε, από την αρχή της φυσικής 
θεωρίας, έρχεται σ᾽ αυτούς η δεύτερη και τελειότερη απάθεια, η οποία, αφού από τη νοερή ησυχία 
των λογισμών ανυψωθεί στην ειρηνική κατάσταση του νου, τον κάνει εξαιρετικά διορατικό και 
προορατικό. Εξαιρετικά διορατικό στα θεία πράγματα, σε οπτασίες των ανωτέρων πραγμάτων και 
σε αποκαλύψεις μυστηρίων Θεού. Και προορατικό σε ανθρώπινα πράγματα που έρχονται από 
µακριά και θα γίνουν στο µέλλον. Και στις δύο, ενεργεί το ένα και το αυτό Πνεύμα, όπως λέει ο 
Παύλος, το οποίο συγκρατεί και περιορίζει κατά την πρώτη απάθεια, ενώ κατά τη δεύτερη λύνει 
και δίνει ελευθερία αιώνιας ζωής. 


90. Εκείνος που πλησίασε τα σύνορα της απάθειας, καθώς ασκεί ορθά τη θεωρία περί Θεού και τῶν 
φύσεων των όντων, από την καλλονή τῶν δημιουργημάτων ανάγεται --ανάλογα µε την 
καθαρότητά του--- στον Ποιητή και δέχεται τις φωτοχυσίες του Πνεύματος. Έχοντας αγαθή 
υπόληψη για όλους, σκέφτεται πάντοτε για όλους καλά, όλους τους βλέπει αγίους και αγνούς και 
έχει ορθή κρίση για τα θεία και ανθρώπινα πράγματα. Έτσι, δεν αγαπά τίποτε από τα υλικά 
πράγματα του κόσμου για τα οποία φροντίζουν τόσο πολύ οι άνθρωποι. Και έχοντας γδυθεί κατά το 
νου από την παγκόσμια αίσθηση, ανατρέχει προς τους ουρανούς και το Θεό, καθαρός από κάθε 
λάσπη και ελεύθερος από κάθε δουλεία: απορροφάται τελείως από τα νοητά αγαθά του Θεού µε 
μόνο το Πνεύμα του, βλέπει το θείο κάλλος και εισχωρεί θεοπρεπώς στους θείους τόπους της 
μακάριας δόξας του Θεού µε ανέκφραστη σιγή και χαρά. Με αλλοιωμένες λοιπόν όλες τις 
αισθήσεις, σαν άγγελος µέσα σε υλικό σώμα, συναναστρέφεται ὡς άυλος µε τους ανθρώπους. 


91. Πέντε είναι οι αισθήσεις της ασκήσεως: αγρυπνία, μελέτη, προσευχή, εγκράτεια και ησυχία. 
Όποιος συνέδεσε τις αισθήσεις του μ᾽ αυτές, την όραση δηλαδή µε την αγρυπνία, την ακοή µε τη 
μελέτη, την όσφρηση µε την προσευχή, τη γεύση µε την εγκράτεια, και την αφή µε την ησυχία, 
γρήγορα καθαρίζει το νου της Ψυχής του και αφού µε αυτές τον λεπτύνει, τον κάνει απαθή και 
διορατικό. 


92. Νους απαθής είναι εκείνος που υπέταξε τα πάθη του και ξεπέρασε τη λύπη και τη χαρά. Αυτός 
ούτε από τις προσβολές των θλίψεων σκυθρωπάζει, ούτε χαλαρώνει από την ευθυμία και τη χαρά, 
αλλά η ψυχή του στις μεν θλίψεις είναι χαρούμενη, στις δε χαρές συγκρατηµένη και χωρίς να 
ξεφεύγει από το μέτρο. 


93, Μεγάλη είναι η μανία των δαιμόνων εναντίον εκείνων που προοδεύουν στη θεωρία. 
Καιροφυλακτούν εναντίον τους νύχτα και ημέρα. Τους δημιουργούν φοβερούς πειρασμούς δια 


μέσου εκείνων που ζουν μαζί τους, ενώ οι ίδιοι προκαλούν κρότους για να τοὺς φοβίσουν. Και όταν 
δοξολογούν το Θεό, επιτίθενται εναντίον τους από φθόνο για την ανάπαυσή τους και µε διάφορους 
τρόπους τους λυπούν, αν και δεν μπορούν να κάνουν κακό σ᾽ εκείνους που είναι αφιερωμένοι στο 
Θεό. Κι αν δεν τους φύλαγε Άγγελος Κυρίου Παντοκράτορος, δε θα ξέφευγαν απὀ τις θανάσιµες 
παγίδες της δαιµονικής επιβουλής. 


94. Όταν αγωνίζεσαι για την έμπρακτη φιλοσοφία της αρετής, πρόσεχε µε ακρίβεια τις επιβουλές 
των ολεθρίων δαιμόνων. Γιατί όσο ανεβαίνεις στις υψηλές αρετές και αυξάνει µέσα σου το θεϊκό 
φως στις προσευχές και δέχεσαι από το Πνεύμα αποκαλύψεις και ανέκφραστες οπτασίες, τόσο 
αυτοί βλέποντας να ανεβαίνεις στον ουρανό, τρίζουν τα δόντια τους και απλώνουν µε επιμέλεια στο 
νοητό αέρα τα πολύπλοκα δίχτυα της κακίας τους. Και δε θα εξεγερθούν εναντίον σου οι 
φιλόσαρκοι μόνον και θηριώδεις δαίμονες της επιθυμίας και του θυμού, αλλά θα σου επιτεθούν και 
οι δαίµονες της βλασφημίας µε πικρό φθόνο. Επιπλέον, και οι δαίµονες που πετούν στον αέρα, οι 
αρχές και οι εξουσίες, θα σου επιτεθούν φανερά και κρυφά, µε κούφια φαντασία, παίρνοντας 
μορφές αλλόκοτες και φρικτές, για να σου κάνουν όσο κακό μπορούν. Αλλά αν ασχολείσαι µε τη 
νοερή εργασία της προσευχής µε άγρυπνο νου και µελετάς µε τις έννοιες της φυσικής θεωρίας τα 
έργα του Θεού, δε θα φοβηθείς τα βέλη που σου ρίχνουν κάθε ηµέρα. Ούτε στην κατοικία σου θα 
έχουν δύναμη να πλησιάσουν, γιατί σαν σκοτάδι που είναι καταδιώκονται από το φως που εἰναι 
µέσα σου και καίγονται από τη θεϊκή φωτιά. 


95. Τα πονηρά πνεύματα φοβούνται υπερβολικά τη χάρη του θείου Πνεύματος, και μάλιστα όταν 
επιφοιτήσει πλούσια, καθώς καθαιρόµαστε µε τη µελέτη και την καθαρή προσευχή. Μην 
τολμώντας λοιπόν να πλησιάσουν στην κατοικία εκείνων που καταφωτίζονται από τη θεία χάρη, 
επιχειρούν να τους φοβίζουν και να τους ταράζουν μόνο µε φαντασίες και φοβερούς κρότους και 
άναρθρες φωνές, για να τους απομακρύνουν από το έργο της αγρυπνίας και της προσευχής. Ακόμη, 
δε διστάζουν να τους ενοχλήσουν µε διάφορες επινοήσεις την ώρα που κοιμούνται κατά γης. 
Καιροφυλακτούν δηλαδή, φθονώντας την τόσο σύντομη ανάπαυσή τους από τους κόπους, και µε 
κάποιους σπασμούς διώχνουν τον ὕπνο από τα βλέφαρά τους, επιδιώκοντας µε αὐτές τις επινοήσεις 
να κάνουν πιο επίπονη τη ζωή τοὺς και γεμάτη οδύνη. 


96. Τα πνεύματα του σκότους μοιάζουν να έχουν ένα λεπτό σώμα, όπως µας επιτρέπει να 
υποθέσομε η πείρα, είτε γιατί εμφανίζονται έτσι, ξεγελώντας την αίσθηση, είτε γιατί 
καταδικάστηκαν σ᾽ αυτό από τότε που ξέπεσαν από την αγγελική κατάσταση. Εντούτοις ορμούν 
και έρχονται σε συμπλοκή µε την αγωνιζόμενη ψυχή την ώρα που πέφτει στον ὕπνο το δούλο 
σώμα. Αυτό νομίζω ότι είναι και κάποια δοκιμασία της ψυχής που υψώθηκε πια από την 
ταπεινότητα του σώματος, για να φανερῶθεί η κατάσταση του θυμικού και της ανδρείας της 
εναντίον των δαιμόνων, που την απειλούν μ᾽ αυτά τα φρικτά µε µεγάλο θυμό και μανία. Εναντίον 
τούτων η ψυχή που είναι πληγωμένη από τον έρωτα του Θεού και στερεωμένη µε τις γενικές 
αρετές, δεν αντιτάσσεται μόνο µε τον δίκαιο θυμό, αλλά και τους χτυπά, αν υπάρχει σ᾽ αυτούς 
κάποια αίσθηση, αφού φαίνονται ότι έγιναν εντελώς γη µε την ἐκπτωσή τους από το πρώτο και θείο 
Φως. 


97. Πριν από τη συμπλοκή και την ήττα τοὺς, πολλές φορές οι δαίμονες ταράζουν την αίσθηση της 
ψυχής και αρπάζουν τον ύπνο από τα βλέφαρα. Αλλά η ψυχή η γεμάτη θάρρος και ανδρεία από το 
Άγιο Πνεύμα, δε λογαριάζει την ἐφοδό τους και την πικρή μανία τους, και µόνο µε το ζωοποιό 
σηµείο του Σταυρού και την επίκληση του Ιησού και Θεού, διαλύει τις φαντασίες τοὺς και τους 
τρέπει σε φυγή. 


98. Αν βγήκες από την πρακτική φιλοσοφία για να συλλέξεις τα λάφυρα των εχθρικών πνευμάτων, 
κοίταζε και πρόσεχε, οπλίζοντας τον εαυτό σου απ᾿ όλα τα µέρη µε τα όπλα του Πνεύματος. 
Γνωρίζεις ποιών εχθρών τα σκεύη προθυμοποιήθηκες να αρπάξεις; Εχθρών, ναί, αλλά νοητών και 
ασάρκων, ενώ εσύ υπηρετείς ακόµη µε το σώμα σου το Θεό, τον Βασιλιά των πνευμάτων. να ξέρεις 
ότι θα εκστρατεύσουν εναντίον σου πιο άγρια από πριν και θα μεταχειριστούν πάμπολλα 
τεχνάσματα, ώσπου ή να σε πλήξουν χωρίς να καταλάβεις, καθώς θα παίρνεις τα λάφυρα, και να σε 
αρπάξουν αιχμάλωτο, γεμίζοντας µε µεγάλη πίκρα την ψυχή σου, ή να σε υποβάλουν σε σκληρούς 


και οδυνηρούς πειρασμούς, για αγκάθι και ταλαιπωρία της σάρκας σου. 


99, Δεν είναι δυνατόν πηγή αγαθή να βγάζει νερά θολά και βρωμερά, που αποπνέουν κοσμική 
δυσοσμία: ούτε καρδιά που βρίσκεται έξω από τη Βασιλεία των Ουρανών, να αναβλύζει ποτέ πηγές 
θείας ζωής που σκορπούν ευωδία νοητού μύρου. «Μήπως η πηγή, λέει, αναβλύζει από το ίδιο 
σηµείο γλυκό και πικρό νερό; Μήπως είναι δυνατόν η συκιά να βγάλει ελιές ή η ελιά βελανίδια;». 
Έτσι η µία πηγή της καρδιάς δεν µπορεί να γεννήσει συγχρόνως κακό και αγαθό νόημα. Αλλά ο 
αγαθός άνθρωπος από το αγαθό περιεχόµενο της καρδιάς του παρουσιάζει τα αγαθά, ενώ ο πονηρός 
από το πονηρό περιεχόµενο της καρδιάς του βγάζει τα πονηρά, σύμφωνα µε το λόγο του Κυρίου. 


100. Όπως είναι αδύνατον, χωρίς λάδι και φωτιά, να ανάβει το λυχνάρι και να φωτίζει το σπίτι, έτσι 
και η ψυχή είναι αδύνατον, χωρίς Άγιο Πνεύμα και θεία φωτιά, να ομιλεί µε δύναμη για τα θεία και 
να φωτίζει τους ανθρώπους. Γιατί κάθε τέλειο δώρο έρχεται από ψηλά, από τον Πατέρα τῶν 
φώτων, και δίνεται σαν βραβείο σε κάθε ψυχή που αγαπά το Θεό, στον Οποίο, σύμφωνα µε το 
ρητό, δεν υπάρχει µεταβολή ή κάποια σκιά. 


Δεύτερη εκατοντάδα φυσικών κεφαλαίων περί καθάρσεως του νου 


1. Αρχή της αγάπης του Θεού είναι η καταφρόνηση τῶν βλεπομένων και τῶν ανθρωπίνων 
πραγμάτων. Μεσότητα, η κάθαρση της καρδιάς και του νου, από την οποία ανοίγουν νοερά τα 
μάτια του νου και αποκτούμε επίγνωση της βασιλείας των ουρανών που είναι κρυμμένη μέσα μας. 
Και τέλος της, ο ακράτητος έρωτας τῶν υπερφυσικών δωρεών του Θεού και η φυσική επιθυμία της 
ενώσεως με το Θεό και της αιώνιας αναπαύσεως σ᾽ Αυτόν. 


2. Όπου υπάρχει ο έρωτας του Θεού και η εργασία των νοητών πραγμάτων και η µέθεξη του 
απροσίτου φωτός, εκεί υπάρχει και η ειρήνη των δυνάμεων της ψυχής και η κάθαρση του νου καὶ η 
ενοίκηση της Αγίας Τριάδος. Γιατί ο Κύριος είπε: «Όποιος µε αγαπά, θα τηρήσει το λόγο µου, καὶ 0 
Πατέρας µου θα τον αγαπήσει, και θα έρθομε σ᾽ αυτόν και θα κατοικήσομε μαζί του» . 


3. Τρεις καταστάσεις του βίου υπάρχουν: η σαρκική, η ψυχική και η πνευματική. Η κάθε µία απ᾿ 
αὐτές έχει αντίστοιχη διάθεση ζωής που διαφέρει από την άλλη. 


4. Ἡ σαρκική κατάσταση του βίου, καταγίνεται ολωσδιόλου στις ηδονές και απολαύσεις της ζωής 
αυτής, και δεν έχει κανένα κοινό µε την ψυχική ή την πνευματική κατάσταση, ούτε και θέλει να 
αποκτήσει. Η ψυχική είναι στο μεταίχμιο κακίας και αρετής, και αποβλέπει μόνο στην φροντίδα και 
ευρωστία του σώματος, και στον έπαινο τῶν ανθρώπων. Αποφεύγει εξίσου και τους κόπους της 
αρετής και τις πράξεις της σάρκας, και δεν κλίνει ούτε στην αρετή ούτε στην κακία λόγω της 
αντιθέσεώς τους. Στην μεν αρετή γιατί είναι σκληρή και κοπιαστική, στην δε κακία, για να µη χάσει 
τους επαίνους τῶν ανθρώπων. Η πνευματική όµως κατάσταση του βίου, ούτε θέλει να έχει, ούτε 
καταγίνεται µε αυτά τα δύο κακά, αλλά είναι τελείως ελεύθερη και από τη µία και από την άλλη 
κατάσταση, και µε τα ασημένια φτερά της αγάπης και της απάθειας πετά πάνω και από τις δύο- και 
δεν πράττει δηλαδή κάτι το απαγορευμένο, και αποφεύγει την αργία τῶν καλών. 


5. Εκείνοι που ζουν σαρκικά και κυριαρχούνται από το φρόνημα της σάρκας και είναι ολότελα 
σάρκες, δεν μπορούν να αρέσουν στο Θεό. Είναι σκοτεινοί στα φρονήματα και τελείως αμέτοχοι 
τῶν ακτίνων του θείου φωτός, γιατί καλύπτονται από τα νέφη τῶν παθών, που σαν ψηλά τείχη 
εμποδίζουν τις ακτίνες του Πνεύματος, κι έτσι μένουν αφώτιστοι. Επειδή είναι ανάπηρες οι 
αισθήσεις τῶν ψυχών τους, δεν μπορούν να ανυψωθούν προς τα νοητά κάλλη του Θεού και να δουν 
το φῶς της όντως αληθινής ζωής και να υψωθούν πάνω από την ταπεινότητα τῶν ορατών. Αλλά 
σαν να έγιναν κατά κάποιο τρόπο κτήνη, διατηρώντας μόνο την αίσθηση του κόσμου, δεσμεύουν το 
αξίωµα του λογικού στα αισθητά και ανθρώπινα πράγματα. Και αφιερώνουν όλες τις δυνάµεις τους 
για τα ορατά και μάχονται γι’ αυτά μεταξύ τους, ώστε κάποτε δίνουν γι’ αυτά και τη ζωή τους: είναι 
προσηλωμένοι στα χρήματα, στη δόξα και στις ηδονές της σάρκας, και όταν δεν τα πετυχαίνουν, το 
θεωρούν μεγάλη ζημία. Προς αυτούς απευθύνεται εύλογα εκείνος ο προφητικός λόγος εκ µέρους 


του Θεού: «Δε θα μείνει το πνεύμα µου στους ανθρώπους τούτους, γιατί αυτοί είναι σάρκες». 


6. Εκείνοι που ζουν ψυχικά, και γι’ αυτό ονομάζονται ψυχικοί, είναι µισοανόητοι και σαν να έχουν 
παράλυτα µέλη. Δεν προθυμοποιούνται ποτέ να κοπιάσουν για χάρη της αρετής και της εντολής του 
Θεού, και αποφεύγουν τις αξιοκατάκριτες πράξεις για να έχουν τιμή από τους ανθρώπους. 
Ὑποδουλωμένοι στη φιλαυτία, η οποία τρέφει όλα τα πάθη, δεν παραλείπουν καμιά φροντίδα για 
την υγεία και απόλαυση της σάρκας. Αποφεύγουν κάθε θλίψη και κόπο και κακοπάθεια για χάρη 
της αρετής, και περιποιούνται πέρα απ᾿ ό,τι πρέπει το πολέμιο σώμα. Ζώντας µε αυτόν τον τρόπο, ο 
νους τους γίνεται ολωσδιόλου γη, καθώς παχύνεται από τα πάθη, και δεν μπορούν να δεχτούν τα 
νοητά και θεία πράγματα, µε τα οποία η ψυχή αρπάζεται από την ύλη και περιφέρεται στους 
νοητούς ουρανούς. Αυτό το παθαίνουν γιατί κατέχονται ακόµη από το υλιστικό πνεύμα, καθώς 
αγαπούν τη ζωή τους και προκρίνουν να κάνουν τα θελήματά τους. Επειδή λοιπόν είναι άδειοι από 
Άγιο Πνεύμα, είναι αμέτοχοι και τῶν χαρισμάτων Του. Γι’ αυτο οὔτε είναι δυνατό να δει κανείς σ᾽ 
αυτούς θεῖκό καρπό, δηλαδή αγάπη προς το Θεό και τον πλησίον, ή χαρά στις θλίψεις και στη 
φτώχεια, ή ειρήνη ψυχής, ή βαθιά πίστη, ή περιεκτική εγκράτεια, µα ούτε και κατάνυξη ή δάκρυα, 
ή ταπείνωση και συμπάθεια. Όλα σ᾽ αυτούς είναι γεμάτα έπαρση και υπερηφάνεια. Γι’ αυτό και δεν 
μπορούν από μόνοι τους να εμβαθύνουν στα βάθη του Πνεύματος. Γιατί δεν έχουν κανένα φως 
μέσα τοὺς που να φωτίζει το νου τους να καταλαβαίνει τις Γραφές, αλλά και ούτε ανέχονται να τα 
ακούνε από άλλους. Δικαιολογημένα λοιπόν γι’ αυτούς ο Απόστολος αποφάνθηκε: «Ἄνθρωπος 
ψυχικός δε δέχεται τα του Πνεύματος του Θεού, αφού γι’ αυτόν είναι μωρία: και δεν ξέρει ότιο 
Νόμος είναι πνευματικός και επομένως κατανοείται μόνο µε τη βοήθεια του Πνεύματος». 


7. Εκείνοι που ζουν εναρµονισµένοι µε το Πνεύμα και έχοντας αναλάβει αποκλειστικά την 
πνευματική ζωή, είναι ευάρεστοι στο Θεό, αφιερωμένοι σ᾽ Αυτόν σαν ναζιραίοι. Γιατί πάντοτε µε 
τους κόπους τους καθαρίζουν τις ψυχές τοὺς και τηρούν τις εντολές του Κυρίου και χύνουν το αίμα 
τους για την αγάπη Του. Καθαρίζουν τη σάρκα µε νηστείες και αγρυπνίες. Λεπτύνουν µε δάκρυα 
την παχύτητα της καρδίας. Νεκρώνουν τα µέλη τους µε κακοπάθειες. Με προσευχή και μελέτη 
γεμίζουν από φως το νου τοὺς και τον κάνουν λαμπρό. Με την απάρνηση τῶν θελημάτων τους, 
αποδεσμεύουν τις ψυχές τους από τις εµπαθείς κλίσεις του σώματος και ενώνονται ολόκληροι µε 
μόνο το Πνεύμα. Γι’ αυτό και εύλογα, όχι μόνον αναγνωρίζονται ὡς πνευματικοί, αλλά και από 
όλους έτσι ονομάζονται. Αυτοί, φτάνοντας σε απάθεια και αγάπη, παίρνουν φτερά για τη θεωρία 
της κτίσεως, και από εκεί δέχονται τη γνώση των όντων µε σοφία, η οποία είναι κρυμμένη στο Θεό 
και δίνεται μόνο σ᾽ εκείνους που ανέβηκαν πάνω από την ταπεινότητα του σώματος. Αφού λοιπόν 
ξεπεράσουν την αίσθηση του κόσμου και φτάσουν με φωτισμένη διάνοια στα υπέρ την αίσθηση, 
αποκτούν δύναμη λόγου και απευθύνουν στην εκκλησία του Θεού και στο πολύ πλήθος τῶν πιστών 
λόγους αγαθούς από καθαρή καρδιά. Και γίνονται στους ανθρώπους αλάτι και φῶς, όπως λέει και ο 
Κύριος σ᾽ αυτούς: «Εσείς είστε το φῶς του κόσμου και το αλάτι της γης». 


8. Εκείνο που λέει ο θείος λόγος «Απαλλαγήτε από τους περισπασμούς και μάθετε ότι εγώ είμαι ο 
Θεός», το γνωρίζουν και στην πράξη όσοι θέλουν. Είναι συμφέρον λοιπόν σ᾽ εκείνον που µια για 
πάντα απαρνήθηκε την πολυτάραχη και φοβερή ματαιότητα του βίου, να στρέφεται στον εαυτό του 
µε µεγάλη προσοχή και εσωτερική ησυχία και να ζητά να γνωρίσει καλά το Θεό µέσα του, αφού η 
βασιλεία του Θεού είναι µέσα µας. Όταν κανείς κάνει έτσι, μόλις και µε πάροδο πολλών ετών θα 
μπορέσει να εξαλείψει από την ψυχή του τα σημάδια της κακίας και, αφού επανεύρει το αρχικό 
κάλλος, να το παρουσιάσει καθαρό στο Θεό που του το έδωσε. 


9. Επειδή το δηλητήριο της αμαρτίας που έχει συσσωρευθεί µέσα µας εἰναι πολύ, έχει ανάγκη 
λοιπόν και από πολλή καθαρτική φωτιά της μετάνοιας µε δάκρυα και θεληματικούς κόπους τῆς 
ασκήσεως. Γιατί καθαριζόμαστε από τους μολυσμούς της αμαρτίας ή µε θεληματικούς κόπους, ή µε 
αθέλητες οδύνες που επιτρέπει ο Θεός. Αν προηγούνται τα θεληµατικά, δεν µας έρχονται τα 
αθέλητα. Όταν όµως τα θεληµατικά δεν καθαρίζουν το εσωτερικό του ποτηριού και του πιάτου, 
τότε έρχονται οι οδύνες σφοδρότερες και συντελούν στην αποκατάστασή µας στο αρχικό κάλλος, 
γιατί έτσι τα οικονόµησε ο Τεχνίτης. 


10. Περιπαίζουν την ευσέβεια και περιπαίζονται από τα πράγματα, εκείνοι που δεν απαρνήθηκαν 


τον κόσμο µε ορθό λόγο, ούτε θέλησαν από την αρχή να πάρουν δάσκαλο και οδηγό, αλλά 
ακολούθησαν τη δική τους σύνεση και έκαναν στον εαυτό τους τον έμπειρο. 


11. Ούτε τις αιτίες και τη θεραπεία τῶν σωματικών ασθενειών µπορεί κανείς να γνωρίζει ακριβώς, 
χωρίς µεγάλη ιατρική πείρα, ούτε των ψυχικών παθών χωρίς μεγάλη άσκηση γύρω απ᾿ αυτά. Όπως 
δηλαδή νομίζεται επισφαλής και σε ελάχιστους ευδιάκριτη η διάγνωση τῶν σωματικών ασθενειών, 
µε την οποία καταγίνεται η ιατρική επιστήμη, έτσι πιο επισφαλής και πολύ περισσότερο από 
εκείνη, είναι η διάγνωση τῶν ψυχικών. Γιατί όσο ανώτερη είναι η ψυχή από το σώμα, τόσο 
μεγαλύτερα και πιο δυσνόητα είναι τα πάθη της από τα πάθη του σώματος, που φαίνονται αισθητώς 
σε όλους. 


12. Οι τέσσερις γενικές και αρχηγικές αρετές υπάρχουν εκ φύσεως από τη δημιουργία µέσα στον 
άνθρωπο, από τις οποίες, σαν από τέσσερις πηγές, οι ποταμοί όλων των άλλων αρετών γεμίζουν 
νερά και ποτίζουν την πόλη του Θεού, η οποία είναι η καρδιά που καθαρίζεται και παρηγορείται με 
τα δάκρυα. Όποιος φύλαξε αυτές τις αρετές ακλόνητες από τα πνεύματα της πονηρίας, ή όταν 
κατέπεσαν τις ξανασήκωσε µε πολλούς κόπους της μετάνοιας, αυτός έκτισε για τον εαυτό του 
οίκημα βασιλικό και παλάτι, μέσα στο οποίο έρχεται να μείνει ο Βασιλιάς του σύμπαντος, 
μοιράζοντας άφθονα τις μεγάλες Του δωρεές σ᾽ εκείνους που έτσι ετοίµασαν τον εαυτό τους. 


13. Σύντομος ο βίος, απέραντοι οι μέλλοντες αιώνες, και λίγο το διάστημα της παρούσας ζωής. Ο 
άνθρωπος, το μεγάλο και μικρό αυτό ζώο, που του δόθηκε το σύντομο αυτό διάστημα, είναι 
αδύνατος. Ο καιρός λοιπόν είναι σύντομος, ο άνθρωπος αδύνατος, και το βραβείο που δίνεται ὡς 
μισθός αγώνων, είναι μεγάλο, έχει πάρα πολλούς πειρασμούς και κινδυνεύει μέσα σε μια 
βραχύτατη ζωή. 

14. Δεν θέλει ο Θεός, η εργασία των αγωνιστών να είναι αδοκίµαστη, αλλά πολύ δοκιμασμένη. Γι’ 
αυτό λοιπόν αφήνει τη φωτιά των πειρασμών και παίρνει για λίγο τη χάρη Του, που τους στέλνει 
από ψηλά, και επιτρέπει η γαλήνη τῶν λογισµών να ταραχθεί προσωρινά από τα πνεύματα της 
πονηρίας, για να δει την κλίση της ψυχής σε ποιον χαρίζεται περισσότερο, στον Ποιητή καὶ 
Ευεργέτη της, ή στην αίσθηση του κόσμου και στην απάτη της ηδονής. Και έτσι, ή διπλασιάζει τη 
χάρη Του σ᾽ εκείνους που προοδεύουν στην αγάπη Του, ή τοὺς μαστιγώνει µε τους πειρασμούς και 
τις θλίψεις, όταν στρέφονται στα υλικά πράγματα, έως ότου μισήσουν την άστατη περιφορά τῶν 
ορατών και ξεπλύνουν µε δάκρυα την πικρία τῶν ηδονών που προέρχονται από αυτά. 


15. Όταν διαταραχθεί η ειρήνη τῶν λογισµών από τα πνεύματα της πονηρίας, αµέσως και τα 
πυρωμένα βέλη της επιθυμίας εκτοξεύονται συνεχώς από τους κυνηγούς και φιλόσαρκους δαίμονες 
εναντίον του νου που τρέχει γρήγορα προς τα ύψη. Ο νους λοιπόν, αφού εμποδιστεί από την προς 
τα άνω κίνηση, εμπλέκεται σε απρεπείς και ανάµικτες κινήσεις. Και έτσι αρχίζει η σάρκα να 
επαναστατεί κατά του πνεύματος, τραβώντας προς τα κάτω το νου µε γαργαλισμούς και πυρώσεις, 
µε την επιθυμία να τον καταχώσει µέσα στο βόθρο της ηδονής. Και αν ο Κύριος Σαβαώθ δε 
λιγόστευε τον αριθµό των ημερών εκείνων και δεν έδινε δύναμη υπομονής στους δούλους Του, δε 
θα σωζόταν κανείς. 


16. Ο πολύπειρος και πολυμέθοδος δαίµονας της πορνείας, σε άλλους γίνεται πτώση και λάκκος 
βορβόρου, σε άλλους δίκαιο μαστίγιο και ραβδί, σε άλλους πειρασμός και δοκιμασία της ψυχής. 
Από αυτά, το πρώτο παρατηρείται στους αρχαρίους που σέρνουν το ζυγό της ασκήσεως µε ατονία 
και αμέλεια: το άλλο, σ᾽ εκείνους που βρίσκονται στο µέσο της αρετής και προχωρούν µε κάποια 
βραδύτητα: το τρίτο, σ᾽ εκείνους που ήδη άπλωσαν τα φτερά του νου στη θεωρία και έφτασαν 
καλώς στην τελειότερη απάθεια. Ο καθένας δηλαδή προς το συμφέρον οικονοµείται από το Θεό. 


17. Πτώση και λάκκος βορβόρου γίνεται ο δαίμονας της πορνείας, σ᾽ εκείνους οι όποιοι περνούν 
τον μοναχικό βίο µε κάθε αδιαφορία. Αυτών τα µέλη τα καίει µε τη φλόγα της επιθυμίας και τους 
υποδεικνύει μεθόδους να κάνουν το θέλημα της σάρκας και χωρίς επαφή µε άλλο σώμα, για τις 
οποίες είναι αισχρό και να μιλάει και να τις σκέφτεται κανείς. Αυτοί, όπως λέει ο Απόστολος, 
μολύνουν τη σάρκα τους και τρώνε τους καρπούς της αλμυρής ηδονής και το πρόσωπό τους γίνεται 
κατασκότεινο και χάνουν δικαίως τα ανώτερα και θεϊκά. Θεραπεία γι’ αυτούς, αν θέλουν, θα είναι η 


θερμή μετάνοια και η κατάνυξη τῶν δακρύων που προέρχεται απ᾿ αυτήν, η οποία και την αποφυγή 
του κακού προξενεί και την ψυχή καθαρίζει από τους μολυσμούς και την κάνει κληρονόμο του 
ελέους του Θεού. Αυτήν υπαινίσσεται και ο σοφός Σολομών λέγοντας: «Η θεραπεία καταπαύει 
μεγάλες αμαρτίες». 


18. Μαστίγιο και ραβδί γίνεται δίκαια τούτο το πνεύμα σ᾽ εκείνους που προοδεύουν καὶ 
τελειοποιούνται στην πρώτη απάθεια διά μέσου της πρακτικής φιλοσοφίας και προχωρούν προς τα 
τελειότερα. Γιατί όταν χαλαρώσουν την ένταση της ασκήσεως από ραθυμία και κλίνουν λίγο στη 
θεώρηση του κόσμου χωρίς προφύλαξη και επιθυµήσουν τα ανθρώπινα πράγματα, τότε αφήνεται 
εναντίον τους αυτός ο δαίµονας να τους μαστιγώσει, και αρχίζει να χτυπά αυτόν που λογίζεται έτσι, 
µε λογισμούς σαρκικής επιθυμίας. Τούτο γίνεται από άκρα αγαθότητα του Θεού: καθώς δηλαδή δε 
θα μπορούν να το υποφέρουν, να γυρίσουν πίσω γρήγορα στο φρούριο της εντατικής εργασίας και 
προσοχής, και να καταπιαστούν µε μεγαλύτερη προθυμία και µε κοπιαστικότερη εργασία µε τα 
έργα που τους σώζουν. Γιατί ο Θεός, όντας φιλάγαθος, δε θέλει την ψυχή που έφτασε σ᾽ αυτό το 
σημείο, να επιστρέψει διόλου στην αίσθηση του κόσμου, αλλά να βαδίζει εμπρός πάντοτε και να 
επιχειρεί µε µεγάλη προθυμία τα τελειότερα έργα, για να µην πλησιάσει στο κατοικητήριό της 
μαστίγιο κακίας. 


19. Πειρασμµός και αγκάθι και δοκιμασία, κατ᾽ οικονομίαν Θεού, γίνεται αυτό το πνεύμα σε όσους 
από την πρώτη απάθεια προχώρησαν στη δεύτερη: ώστε, όταν πειράζονται, να θυμούνται τη 
φυσική τους αδυναμία και να µην υπερηφανεύονται, όπως λέει ο Απόστολος, για το μεγαλείο των 
αποκαλύψεων που δέχονται κατά τη θεωρία. Αλλά βλέποντας το νόμο της αμαρτίας να 
αντιστρατεύεται στο νόµο της συνειδήσεώς τους, να αποτινάξουν και την ψιλή μνήμη της αμαρτίας, 
από φόβο µη δοκιμάσουν τη μόλυνση που γεννιέται από αυτή τη μνήμη και µην κατεβάσουν τα 
µάτια του νου τους από το ύψος της θεωρίας. 


20. Οι μόνοι που μπόρεσαν να διατηρήσουν ανενόχλητο το νου τους ακόµη και από την ψιλή 
μνήμη της αμαρτίας, είναι εκείνοι που αξιώθηκαν µε τη χάρη του Πνεύματος να λάβουν από τον 
ουρανό τη ζωοποιό νέκρωση του Κυρίου στα µέλη και στα νοήματά τους. Και περιφέρουν τη 
σάρκα νεκρή για την αμαρτία, ενώ το πνεύμα τους απέκτησε πλούσια τη ζωή που δίνει ο Ιησούς 
Χριστός για την επιτέλεση της δικαιοσύνης. Σ7 όσους δόθηκε νους Χριστού, µε λόγο σοφίας, σ᾽ 
αυτούς ακολούθησε και η ανενόχλητη ζωοποιός νέκρωση µαζί µε γνώση Θεού. 


21. Στις ψυχές που προχωρούν στην κάθαρση, συνήθως επιτίθενται το πνεύμα του θυμού και το 
πνεύμα της επιθυμίας, για να ρίξουν τους καρπούς του Αγίου Πνεύματος από τους οποίους είναι 
κατάφορτες. Ο λόγος είναι ότι η χαρά της ελευθερίας φέρνει κάποια διάχυση σ᾽ αυτές τις ψυχές, 
ενώ η σοφία του Θεού που τα πάντα οικονοµεί προς το συμφέρον, θέλει να ελκύει πάντοτε το νου 
προς τον εαυτό της και οι ψυχές να μένουν ακλόνητες στην ταπεινοφροσύνη, για να µην 
υπερηφανευτούν απέναντι τῶν άλλων ή, από την πολλή ελευθερία και τον πλούτο των θείων 
χαρισμάτων, νομίσουν ότι µε τη δική τους δύναμη και σύνεση απέκτησαν το μεγάλο αυτό παλάτι 
της ειρήνης. Γι’ αυτό επιτρέπει στα πονηρά αυτά πνεύματα να εφορμούν εναντίον των ψυχών, ενώ 
συγχρόνως υποχωρεί η ειρήνη τους, ώστε από το φόβο της πτώσεως να στέκονται αμετακίνητες 
στη µακάρια ταπείνωση, και μαθαίνοντας ότι είναι δεµένες µε σάρκα και αίμα, να επιζητούν αυτό 
το οικείο στη φύση τοὺς φρούριο, µέσα στο οποίο μπορούν να φυλαχθούν αβλαβείς µε τη δύναμη 
του Πνεύματος. 


22. Ο Θεός επιτρέπει να µας έρχονται πειρασμοί ανάλογα µε την αρρώστια των παθών και τη σήψη 
της αμαρτίας που είναι µέσα µας, και µας ετοιμάζει το πικρό φάρμακο τῶν κριμάτων Του είτε 
δριμύτερο, είτε ηπιότερο. Αν η ύλη της αμαρτίας µέσα µας αντιμετωπίζεται και θεραπεύεται 
εύκολα, αποτελείται δηλαδή από λογισμούς φιληδονίας και φιλοζωίας, τότε το ποτήρι τῶν 
πειρασμών µας δίνεται ανακατεµένο µε συμπάθεια από τον Γιατρό των ψυχών µας, γιατί σφάλλομε 
σε ανθρώπινα νοήματα και επηρεαζόµαστε ακόµη από τα ανθρώπινα. Αν όµως η ύλη αυτή είναι 
δυσκολοθεράπευτη και έχει προχωρήσει σε βάθος και προξενεί σήψη θανάσιμη, καθώς αποτελείται 
από λογισμούς αλαζονείας και άκρας υπερηφάνειας, τότε το ποτήρι των πειρασμών µας δίνεται 
χωρίς αραίωση, µε θυμό δριμύτατο, ώστε, µέσα στη φωτιά τῶν αλλεπαλλήλων πειρασμών, να 


λιώσει και να υποχωρήσει η νόσος µε την ταπείνωση και έτσι να φύγει από τις ψυχές µας. Και αφού 
ξεπλύνομε µε δάκρυα τους αλμυρούς λογισμούς, να παρουσιαστούµε καθαροί µέσα στο φῶς της 
ταπεινώσεως στον Γιατρό των ψυχών µας. 


23, Δεν υπάρχει άλλος τρόπος να ξεφύγουν οι αγωνιζόµενοι τους αλλεπάλληλους πειρασμούς, 
εκτός αν εννοήσουν βαθιά την αδυναμία τους και νομίσουν αληθινά ότι δεν έχουν καμιά αρετή, και 
ότι είναι ανάξιοι για οποιαδήποτε παρηγοριά ή τιµή ή ανάπαυση. Γιατί σκοπός του Θεού, του 
Γιατρού των ψυχών µας, είναι να είµαστε πάντοτε ταπεινοί και κατηφείς, ξένοι προς κάθε άνθρωπο 
και μιμητές των παθημάτων Του. Καθώς ο Ίδιος ήταν πράος και ταπεινός στην καρδιά, θέλει κι 
εμάς να τρέχοµε το δρόµο των εντολών Του µε πραότητα και ταπείνωση καρδιάς. 


24. Η ταπείνωση δεν κατορθώνεται από το πολύ σκύψιμο του αυχένα ή από τα άπλυτα μαλλιά, ή 
από το ατηµέλητο και τραχύ και ρυπαρό ένδυμα, από τα οποία οι περισσότεροι εξαρτούν το παν της 
αρετής, αλλά από συντετριμμένη καρδιά και πνεύμα ταπεινώσεως σύμφωνα µε τα λόγια του Δαβίδ: 
«Ὁ Θεός δε θα απορρίψει όποιον έχει πνεύμα συντετριμμένο και καρδιά συντετριμμένη και 
ταπεινωμένη». 


25. Άλλο είναι η ταπεινολογία, άλλο η ταπείνωση και άλλο η ταπεινοφροσύνη. Η ταπεινολογία και 
η ταπείνωση κατορθώνονται από τους αγωνιζόµενους µε κάθε κακοπάθεια και µε τους εξωτερικούς 
κόπους της αρετής, καθώς αυτοί ασχολούνται μόνο µε τη σωματική εργασία και γύμναση. Γι’ αυτό, 
επειδή δε βρίσκεται η ψυχή πάντοτε σε καλή κατάσταση, αν τύχει πειρασμός, ταράζεται. Η 
ταπεινοφροσύνη όµως είναι κάτι το θείο και ουράνιο και γεννιέται μόνο σ᾽ εκείνους που ξεπέρασαν 
το µέσο της αρετής µε την επέλευση του Αγίου Πνεύματος, δηλαδή σ᾽ εκείνους οι οποίοι βάδισαν 
πρωτύτερα µε κάθε ταπείνωση το σκληρότατο δρόµο της αρετής. 


26. Η ταπεινοφροσύνη, όταν εισχωρήσει στα βάθη της ψυχής και πέσει πάνω της σαν βαριά πέτρα, 
τη συνθλίβει και τη συμπιέζει τόσο πολύ, ώστε να εξαντληθεί όλη η ισχύς της µε την ακράτητη ροή 
των δακρύων, και να καθαρθεί ο νους από κάθε κηλίδα λογισμών και να έρθει, όμοια µε τον Ησαΐα, 
σε οπτασία Θεού και να πει, καθώς θα βρίσκεται υπό το κράτος της θείας ενέργειας: «Αλοίμονό 
μου, έχω παραλύσει: γιατί ενώ είμαι άνθρωπος και εχω ακάθαρτα χείλη, και ενώ κατοικώ ανάμεσα 
σε λαό που εχει ακάθαρτα χείλη, είδα µε τα μάτια µου τον Βασιλέα, τον Κύριο Σαβαώθ». 


27. Όταν βαθιά µέσα σου αποκτήσεις την ταπεινολογία, τότε θ᾽ απομακρυνθεί από σένα η τάση για 
μεγάλα λόγια. Όταν ριζώσει η ταπείνωση στο βάθος της καρδιάς σου, τότε θ᾽ αποδιωχθεί από σένα 
τόσο η επιφανειακή, όσο και η βαθύτερη ταπεινολογία. Όταν τέλος λάβεις από το Θεό τον πλούτο 
της ταπεινοφροσύνης, τότε και αυτή η εξωτερική ταπείνωση και η ταπεινολογία της γλώσσας θα 
καταργηθούν τελείως από σένα, σύμφωνα µε τον Παύλο που λέει: «Όταν έρθει το τέλειο, τότε το 
επιµέρους θα καταργηθεί». 


28. Όσο απέχει η ανατολή από τη δύση, τόσο απέχει η αληθινή ταπεινολογία από την αληθινή 
ταπείνωση. Όσο ανώτερος είναι ο ουρανός από τη γη και η ψυχή από το σώμα, τόσο η 
ταπεινοφροσύνη, που παρέχεται στους τελείους από το Άγιο Πνεύμα, είναι τελειότερη και ανώτερη 
από την αληθινή ταπείνωση. 


29. Ούτε εκείνον που μιλάει ταπεινά, µε σχήμα και εμφάνιση ταπεινώσεως, να νομίσεις εύκολα ότι 
είναι ταπεινός στην καρδιά, ούτε εκείνον ποὺ μιλά µε λόγια υψηλά και μεγάλα να νοµίσεις ότι είναι 
γεμάτος από αλαζονεία και υπερηφάνεια, χωρίς να τους δοκιµάσεις. Και θα τους καταλάβεις από 
τους καρπούς τους. 


30. Ο καρπός του Αγίου Πνεύματος είναι αγάπη, χαρά, ειρήνη, αγαθοσύνη, μακροθυμία, 
χρηστότητα, πίστη, πραότητα, εγκράτεια. Ο καρπός του πονηρού πνεύματος είναι μίσος, κοσμική 
αθυµία, ακαταστασία της ψυχῆς, ταραχή της καρδίας, πονηρία, περιέργεια, αδιαφορία, οργή, 
απιστία, φθόνος, πολυφαγία, μέθη, κακολογία, κατάκριση, επιθυμία των οφθαλμών, υπερηφάνεια 
και αλαζονεία της ψυχής. Απ᾽ αυτούς τους καρπούς θα αναγνωρίσεις το δένδρο. Και έτσι θα 
αναγνωρίζεις τι πνεύμα έχει καθένας που σε πλησιάζει. Ακόμα, έχεις και πιο έκδηλα τα σημάδια 
τους από τα λόγια του Κυρίου: «Ο αγαθός άνθρωπος βγάζει από το αγαθό απόθεµα της καρδιάς του 
τα αγαθά, ενώ ο κακός άνθρωπος βγάζει από το κακό απόθεµα της καρδιάς του τα κακά». Γιατί 


κατά το δένδρο είναι και ο καρπός. 


31. Σ᾽ εκείνους λοιπόν που υπάρχουν και φαίνονται τα σημάδια του Αγίου Πνεύματος, σ᾽ αυτούς 
κατοικεί ο Θεός, κι από αυτούς αναβρύζει η καθαρή πηγή του λόγου µε σοφία και γνώση, είτε 
ταπεινολογούν, είτε λένε μεγάλα λόγια. Σ7 εκείνους που δεν φαίνονται οι καρποί και τα χαρίσματα 
του Πνεύματος, αλλά τα σημάδια του πονηρού πνεύματος, σ᾽ αυτούς υπάρχει σκοτάδι άγνοιας του 
Θεού, πλήθος παθών και κατοίκηση πονηρών πνευμάτων, είτε ταπεινά μιλούν και φορούν, είτε 
λένε μεγάλα λόγια και έχουν στολή επίσημη και εξωτερική μεγαλοπρέπεια. 


32. Η αλήθεια δεν έχει διακριτικό γνώρισμα στα πρόσωπα ή στα σχήματα ή στα λόγια, ούτε σ᾽ αυτά 
αναπαύεται ο Θεός, αλλά σε καρδιές συντετριμμένες και σε πνεύματα µε ταπείνωση και σε ψυχές 
φωτισμένες από τη γνώση του Θεού. Συμβαίνει να βλέπομε κανένα να χαμηλώνει εξωτερικά την 
ομιλία του και να χρησιμοποιεί προς όλους λέξεις ταπεινές, κυνηγώντας έτσι τον έπαινο των 
ανθρώπων, εσωτερικά όµως να είναι γεμάτος υπερηφάνεια, δολιότητα, φθόνο και µνησικακία προς 
τον πλησίον. Και συμβαίνει άλλοτε να βλέπομε κάποιον να μάχεται για τη δικαιοσύνη µε μεγάλα 
και σοφά λόγια εξωτερικά και ν᾽ αγωνίζεται κατά του ψεύδους και της παραβάσεως των θείων 
νόμων, να αποβλέπει δηλαδή μόνο στην αλήθεια, και εσωτερικά να είναι γεμάτος από 
μετριοφροσύνη, ταπείνωση και αγάπη προς τον πλησίον: κάποτε μάλιστα και να καυχιέται στο 
όνομα του Κυρίου, όπως έκανε και ο Παύλος λέγοντας: «Θα καυχηθώ για τις ασθένειές µου». 


33. Ο Θεός δεν παρατηρεί την επιφάνεια εκείνων που λέμε και κάνομε, αλλά τις διαθέσεις των 
ψυχών και το σκοπό για τον οποίο κάνοµε κάτι απ᾿ όσα φαίνονται ή λέμε κάτι απ᾿ όσα νοούνται. 
Όπως ακριβώς και όσοι υπερτερούν κατά τη σύνεση από τους λοιπούς, προσέχουν περισσότερο τα 
κίνητρα των λόγων και τα αποτελέσµατα των έργων, και βγάζουν συμπεράσματα χωρίς να 
σφάλλουν. Ο άνθρωπος βλέπει το πρόσωπο, ο Θεός βλέπει την καρδιά. 


34. Ο Θεός έκρινε ότι δεν έπρεπε από γενιά σε γενιά να µην παρουσιάζει, µέσω του Πνεύματος, 
κάποιους προφήτες και φίλους Του για να καταρτίζουν την Εκκλησία Του. Αν δηλαδή ο αρχαίος 
δράκοντας δε σταμάτησε να ξερνά το δηλητήριο της αμαρτίας στ᾽ αυτιά τῶν ανθρώπων, µε το 
οποίο προκαλείται η απώλεια της ψυχής, πως Εκείνος που μόνος Του έπλασε τις καρδιές των 
ανθρώπων, δε θα σηκώσει τον άπορο που κάθεται στο χώμα της ταπεινώσεως και το φτωχό που 
βρίσκεται στην κοπριά των παθών, και δε θα του δώσει το ξίφος του Πνεύματος, το οποίο είναι ο 
λόγος του Θεού, στέλνοντάς τον να βοηθήσει την κληρονομιά Του; Εύλογα λοιπόν εκείνοι που 
απαρνούνται τους εαυτούς των, αρχίζουν από την ταπείνωση και τρέχουν ψηλά στο ύψος της 
γνώσεως. Και δίνεται σ᾽ αυτούς από ψηλά λόγος σοφίας µε δύναμη Θεού, για να φέρουν το 
χαρμόσυνο άγγελµα της σωτηρίας στην Εκκλησία Του. 


35. Γνώρισε τον εαυτό σου. Αυτό είναι η όντως αληθινή ταπείνωση, που διδάσκει την 
ταπεινοφροσύνη και συντρίβει την καρδιά. Και να εργάζεσαι γι’ αυτό το πράγμα και να το 
φυλάγεις. Αν όµως δε γνώρισες ακόµη τον εαυτό σου, τότε ούτε τι είναι ταπείνωση γνωρίζεις, ούτε 
άρχισες την αληθινή πνευματική εργασία και φύλαξη. Γιατί το να γνωρίσεις καλά τον εαυτό σου 
είναι ο σκοπός της εργασίας των αρετών. 


36. Εκείνος που από την καθαρότητά του έφτασε στη γνώση τῶν όντων, αυτός γνώρισε τον εαυτό 
του σύμφωνα µε το ρητό «γνώθι σαυτόν». Εκείνος όµως που δεν έφτασε ακόµη στη γνώση τῶν 
λόγων της κτίσεως και των θείων και ανθρωπίνων πραγμάτων, γνώρισε βέβαια τα γύρω απ᾿ αυτόν 
και τα εξω απ᾽ αυτόν, δε γνώρισε όµως διόλου τον εαυτό του. 


37. Άλλο είμαι εγώ και άλλο τα σχετιζόµενα μ᾽ εμένα: άλλο επίσης είναι τα σχετιζόµενα μ᾽ εμένα, 
κι άλλο τα γύρω από μένα: κι από αυτά, άλλο είναι τα εξω από μένα. Εγώ είμαι εικόνα του Θεού, 
που φαίνεται σε ψυχή νοερή και αθάνατη και λογική, επειδή έχω το νου πατέρα του λόγου, 
αδιαίρετο από την ψυχή και ομοούσιο μ’ αυτήν. Τα σχετιζόµενα μ᾿ εμένα είναι οι έμφυτες ιδιότητες 
του ανθρώπου να βασιλεύει και να άρχει στην κτίση, να είναι λογικός και αυτεξούσιος. Τα γύρω 
από μένα είναι όσα μπορώ να διαλέξω µε την προαίρεση µου: το να είμαι γεωργός, ή έμπορος, ή 
άνθρωπος τῶν γραμμάτων, ή φιλόσοφος. τα έξω από μένα είναι όσα αναφέρονται στις κοινωνικές 
τιµές και στην κατά κόσμον ευγένεια, όπως είναι ο πλούτος, η δόξα, η τιμή, η ευημερία, τα μεγάλα 


αξιώματα, ή αντιθέτως η φτώχεια, η αδοξία, η ατιµία, η δυστυχία. 


38. Εκείνος που γνώρισε τον εαυτό του, τερμάτισε όλα τα κατά Θεόν έργα του και μπήκε στον άγιο 
τόπο του Θεού, δηλαδή στη νοερή εργασία του Πνεύματος και στο θεῖκό λιμάνι της απάθειας και 
της ταπεινώσεως. Εκείνος όµως που δεν έφτασε να γνωρίσει τον εαυτό του δια μέσου της 
ταπεινοφροσύνης και της γνώσεως, βαδίζει ακόµη στη ζωή του µε μόχθο και ιδρώτα. Αυτό 
υπαινίσσεται ο Δαβίδ όταν λέει: «Αυτόν τον κόπο αντιμετωπίζω ώστε να μπῶ στον άγιο τόπο του 
Θεού». 


39, Όταν γνωρίσει κανείς καλά τον εαυτό του ---και γι’ αυτό απαιτείται µεγάλη εξωτερική προσοχή 
και αποχή από τα κοσμικά πράγµατα και εξέταση της συνειδήσεως---, τότε ξαφνικά έρχεται 
υπέρλογα στην ψυχή και κάποια θεία ταπείνωση. Αυτή προξενεί συντριβή στην καρδιά και δάκρυα 
θερμής κατανύξεως, ώστε να νομίζει εκείνος που κατέχεται από αυτήν ότι είναι χώμα και στάχτη, 
σκουλήκι κι όχι άνθρωπος, κι ακόµη ότι δεν είναι άξιος ούτε γι’ αυτή την κτηνώδη ζωή. Και τούτο 
λόγω της υπερβολικής δωρεάς του Θεού, στην οποία εκείνος που αξιώθηκε να πολυκαιρίσει, 
γεμίζει από άλλη ανέκφραστη μέθη, την κατάνυξη, και κατεβαίνει στο βυθό της ταπεινοφροσύνης. 
Και βγαίνοντας έξω από τον εαυτό του δε λογαριάζει τίποτε από τα εξωτερικά, φαγητά, ποτά και 
σκεπάσματα του σώματος, εκτός από τα απαραίτητα, γιατί δέχθηκε την καλή αλλοίωση από το δεξί 
χέρι του Ὑψίστου. 


40. Μεταξύ των αρετών μεγαλύτερη είναι η ταπείνωση. Αυτή, σε όποιους φυτευτεί µέσα τους µε 
την ειλικρινή μετάνοια, παίρνοντας συνοδοιπόρους την προσευχή και την εγκράτεια, τους 
ελευθερώνει αµέσως από τη δουλεία των παθών, χορηγεί ειρήνη στις ψυχικές τους δυνάμεις και 
καθαρίζει την καρδιά µε τα δάκρυα, γεμίζοντάς την γαλήνη µε την επιφοίτηση του Πνεύματος. 
Αφού λοιπόν αυτοί διαμορφωθούν έτσι, ισχυροποιείται µέσα τους από αυτό ο λόγος της γνώσεως 
του Θεού και φτάνουν στη θεωρία τῶν μυστηρίων της βασιλείας τῶν ουρανών και τῶν ίδιων των 
λόγων της δημιουργίας. Και όσο εμβαθύνουν στα βάθη του Πνεύματος, τόσο περισσότερο 
βυθίζονται στο βυθό της ταπεινοφροσύνης. Απ’ αυτό αυξάνεται σ᾽ αυτούς η επίγνωση τῶν μέτρων 
τους, γνωρίζουν την αδυναμία της ανθρώπινης φύσεως και πολλαπλασιάζεται η αγάπη στο Θεό και 
τους πλησίον, ώστε να θεωρούν ότι αντλούν αγιασμό και μόνον από τον χαιρετισμό και τον 
πλησιασμό εκείνων που συναναστρέφονται. 


41. Τίποτε άλλο δε φτερώνει τόσο την ψυχή στον έρωτα του Θεού και στην αγάπη των ανθρώπων, 
όσο η ταπεινοφροσύνη, η κατάνυξη και η καθαρή προσευχή. Η πρώτη συντρίβει το πνεύμα, κάνει 
ν᾽ αναβλύσουν πηγές δακρύων και διδάσκει τον άνθρωπο να γνωρίζει τα µέτρα του, φέρνοντας 
μπροστά του την ανθρώπινη μικρότητα. Η δεύτερη καθαρίζει το νου από την ύλη, φωτίζει τα μάτια 
της καρδιάς και κάνει την ψυχή ολόλαμπρη. Η τρίτη ενώνει ολόκληρο τον άνθρωπο με το Θεό, τον 
κάνει συνόμιλο µε τους Αγγέλους, του δίνει να γευθεί τη γλυκύτητα των αιωνίων αγαθών του Θεού, 
του χορηγεί θησαυρούς μεγάλων μυστηρίων και, πυρπολώντας τον µε την αγάπη, τον πείθει να 
θυσιάζει τη ζωή του για χάρη των αγαπητών του, επειδή ξεπέρασε τα όρια της ταπεινότητας του 
σώματος. 


42. Φύλαγε καλά την καλή παρακαταθήκη της πλουτοποιού ταπεινώσεως, μέσα στην οποία έχουν 
κατατεθεί οι απόκρυφοι θησαυροί της αγάπης και φυλάγονται τα μαργαριτάρια της κατανύξεως. 
Εκεί και ο Βασιλεύς Χριστός ο Θεός αναπαύεται σαν σε χρυσοκόλλητο θρόνο, μοιράζει τις δωρεές 
του Αγίου Πνεύματος στους µαθητές της ταπεινώσεως, και τους χαρίζει τα μεγάλα αξιώματά Του. 
Δηλαδή τον λόγο της γνώσεώς Του, την απόρρητη σοφία Του, τη διόραση των θείων πραγμάτων, 
την προόραση τῶν ανθρωπίνων πραγμάτων, τη ζωοποιό νέκρωση, δια μέσου της απάθειας, και την 
ένωση μαζί Του, για να συμβασιλεύουν µε Αυτόν στη βασιλεία του Θεού και Πατέρα, όπως ο Ίδιος 
παρακάλεσε τον Πατέρα Του για µας, λέγοντας: «Πατέρα, θέλω αυτοί που µου έδωσες, να είναι 
όπου είμαι κι εγώ». 


43. Όταν, ενώ κανείς κοπιάζει πρακτικά στην εργασία τῶν εντολών, βρεθεί ξαφνικά σε µια 
ανεκλάλητη και ανέκφραστη χαρά, ώστε να υποστεί µια παράδοξη και υπέρλογη αλλοίωση, έτσι 
που να αποβάλει το βάρος του σώματος και να λησμονήσει φαγητό, ύπνο και τις άλλες ανάγκες της 
φύσεως, ας γνωρίζει ότι αυτή είναι επίσκεψη του Θεού σ᾽ αυτόν, η οποία προξενεί στους 


αγωνιζόµενους τη ζωοποιό νέκρωση και χαρίζει σ᾽ αυτούς από εδώ ήδη την κατάσταση τῶν 
Ασωμάτων. Αυτής της µακάριας ζωής, πρόξενος είναι η ταπείνωση: τροφός και μητέρα, η αγία 
κατάνυξη: φίλη και αδελφή, η θεωρία του θείου φωτός: θρόνος, η απάθεια: και τέλος, η Αγία 
Τριάδα, ο Θεός. 


44. Εκείνος που κατέκτησε, σαν κάποια ακρόπολη, αυτή την κατάσταση, δεν μπορεί να κρατιέται 
κάτω από τα δεσμά της αισθήσεως τῶν ορατών. Δεν βλέπει τίποτε πλέον από τα τερπνά του βίου, 
δε διακρίνει τον ανόσιο από τον όσιο. Αλλά όπως ο Θεός βρέχει και ανατέλλει τον ήλιο για 
δικαίους και αδίκους, πονηρούς και αγαθούς, όµοια και αυτός ανατέλλει και απλώνει προς όλους 
τις ακτίνες της αγάπης και δε νιώθει στενοχώρια µέσα του εγκυμονώντας την αγάπη προς όλους' 
μόνο στενοχωριέται και θλίβεται που δεν ευεργετεί όσο θέλει. Από αυτόν, σαν από την Εδέμ, 
πηγάζει κάποια άλλη πηγή, η πηγή της κατανύξεως, που διαιρείται σε τέσσερις διακλαδώσεις --- 
στην ταπεινοφροσύνη, στην αγνότητα, στην απάθεια και στην υψηλή απερίσπαστη προσευχή--- καὶ 
ποτίζει το πρόσωπο όλης της νοητής κτίσεως του Θεού. 


45. Εκείνοι που δε γεύτηκαν τη γλυκύτητα των δακρύων της κατανύξεως και δε γνωρίζουν ποια 
είναι η χάρη και η ενέργειά της, νομίζουν ότι αυτά δε διαφέρουν διόλου από τα δάκρυα που 
χύνονται για τους νεκρούς, και πλάθουν για τον εαυτό τους διάφορες δικαιολογίες αβάσιµες και 
συλλογισμούς αμηχανίας. Αυτά όµως τα δάκρυα είναι για µας φυσικά: και όταν η υπεροψία του νου 
κλίνει στην ταπείνωση και η ψυχή κλείσει τα μάτια της στην απάτη τῶν ορατών πραγμάτων και τα 
ανοίξει προς μόνη τη θεωρία του άυλου και πρώτου Φωτός, αφού αποτινάξει όλη την αίσθηση του 
κόσμου και δεχθεί την ουράνια παρηγοριά του Πνεύματος, παρευθύς τα δάκρυα τρέχουν σαν νερά 
από πηγή και καταγλυκαίνουν τα αισθητήρια της ψυχής και γεμίζουν το νου από κάθε χαρά και 
θεϊκό φως. Κι ακόµη, συντρίβουν την καρδιά και κάνουν το νου ταπεινόφρονα κατά τη θεωρία των 
θείων. Αυτά είναι αδύνατο να συμβούν σ᾽ εκείνους που θρηνούν και κλαίνε για άλλους λόγους. 


46. Αδύνατο µε άλλον τρόπο να ανοίξει η πηγή των δακρύων, χωρίς βαθύτατη ταπεινοφροσύνη. 
Ούτε πάλι μπορεί να είναι κανείς ταπεινόφρων χωρίς την κατάνυξη που έρχεται από την επίσκεψη 
του Πνεύματος. Γιατί την κατάνυξη γεννά η ταπεινοφροσύνη και την ταπεινοφροσύνη η κατάνυξη 
μέσω του Αγίου Πνεύματος. Η μία δηλαδή δένεται µε την άλλη σαν αλυσίδα και αποτελούν μία 
χάρη, διατηρώντας αδιάσπαστο τον σύνδεσμο του Πνεύματος. 


47. Το φως που το Άγιο Πνεύμα παρέχει στην ψυχή, συνήθως χάνεται εξαιτίας ραθυμίας, αμέλειας 
και αδιαφορίας στα λόγια και στα φαγητά. Γιατί η αδιαφορία στα φαγητά, η τρυφηλή δίαιτα, η 
ακράτεια της γλώσσας και η αφυλαξία των ματιών, διώχνουν το φῶς του Αγίου Πνεύματος και µας 
κάνουν σκοτεινούς. Και όταν γεμίσομε σκοτάδι, τότε όλα τα θηρία του αγρού της καρδίας µας και 
τα λιονταρόπουλα, οἱ λογισμοί δηλαδή τῶν παθών, τριγυρίζουν μέσα σ᾽ αυτή, ουρλιάζοντας και 
ζητώντας να τραφούν µε εμπάθεια και να αρπάξουν το θησαυρό που έχει βάλει µέσα µας το 
Πνεύμα. Αλλά η όντως αγαπητή εγκράτεια και η αγγελοποιός προσευχή, όχι µόνο δεν επιτρέπουν 
να περάσει τίποτε τέτοιο κοντά στην ψυχή, αλλά και το φῶς του Πνεύματος το διατηρούν άσβηστο 
στο νου και κάνουν την καρδιά ήρεμη: ακόµη, πηγάζουν αγνή τη θεία κατάνυξη, πλατύνουν την 
ψυχή στην αγάπη του Θεού και την ενώνουν ολόκληρη, μέσω της ευφροσύνης και της παρθενίας, 
με το Χριστό. 


48. Τίποτε άλλο δεν είναι τόσο συγγενές µε το λογικό, όσο η αγνότητα και η σωφροσύνη της 
ψυχής. Αυτών μητέρα είναι η περιεκτική και αγαπητή εγκράτεια. Πατέρας της εγκράτειας είναι ο 
φόβος. Ο φόβος, όταν μεταβληθεί σε πόθο και ενωθεί µε την επιθυμία των θείων πραγμάτων, κάνει 
την ψυχή άφοβη και γεμάτη από την αγάπη του Θεού και μητέρα του θείου λόγου. 


49. Ο φόβος, όταν ενωθεί µε την ψυχή, την κάνει να εγκυμονεί µε τη μετάνοια το λόγο της 
Κρίσεως, οπότε την περικυκλώνουν αμέσως οι ὠδίνες τῶν κολάσεων του άδη και την 
κατατυραννούν στεναγμοί και πόνοι και σφίξιµο της καρδίας, καθώς συλλογίζεται τη μέλλουσα 
ανταπόδοση τῶν κακών πράξεων. Κατόπιν, αφού µε πολλά δάκρυα και πόνους αναπτύξει μέσα 
στην κοιλία της διάνοιάς της το πνεύμα σωτήριας που συνέλαβε, το γέννα στη γη της καρδίας της. 
Και, ελευθερωµένη από τις ὠδίνες του άδη και απαλλαγμένη από τους στεναγμούς της κρίσεως, 
την κυριεύει πόθος και χαρά τῶν μελλόντων αγαθών και την προῦπαντά η αγαπητή αγνεία μαζί με 


τη σωφροσύνη, που µε τον θείο έρωτα την ενώνει µε το Θεό. Όταν ενωθεί η ψυχή µε το Θεό, 
αισθάνεται µια ανέκφραστη ηδονή, ώστε ν᾽ αφήνει να ρέουν µε ηδονή και γλυκύτητα τα δάκρυα 
της κατανύξεως, να αποξενώνεται από την παγκόσμια αίσθηση, να τρέχει σαν εκστατική πίσω από 
τον Νυμφίο και να φωνάζει µε φωνές αλάλητες: «Θα τρέξω πίσω σου ακολουθώντας την ευωδία 
των μύρων σου. Πες µου εσύ, που σ᾽ αγάπησα μ᾽ όλη τη διάθεσή μου, πού βόσκεις τα πρόβατα σου; 
Πού τα αναπαύεις; Σε μεσημέρι καθαρής θεωρίας; Πες µου, μήπως βρεθώ κι εγώ στο ποίμνιο των 
δικαίων. Εσύ παρέχεις ελλάμψεις μυστηρίων μεγάλων.». Αυτήν, αφού ο Νυμφίος την οδηγήσει στο 
θάλαμο τῶν κρυπτών μυστηρίων Του, την κάνει άξια να θεωρεί µε σοφία τους λόγους της κτίσεως. 


50. Μην πεις µε το νου σου, «είναι αδύνατο πλέον να ξαναποκτήσω την αγνότητα της παρθενίας, 
αφού έπεσα µε ποικίλους τρόπους στη φθορά και στη μανία του σώματος». Γιατί όπου 
καταβληθούν κόποι μετάνοιας, µε κακοπάθεια και θέρμη ψυχής, και τρέξουν ποταμοί δακρύων από 
κατάνυξη, όλα τα οχυρά της αμαρτίας πέφτουν, σβήνει κάθε πυρκαγιά των παθών, τελείται η 
ουράνια αναγέννηση µε την επέλευση του Παρακλήτου και γίνεται πάλι η ψυχή παλάτι αγνείας και 
παρθενίας. Και αφού κατεβεί στην ψυχή ο υπέρ τη φύση Θεός, µε φως και ανέκφραστη χαρά, 
κάθεται στο νου της σαν σε ψηλό και ένδοξο θρόνο και δίνει ειρήνη στις δυνάμεις της µε τα έξης 
λόγια: «Ειρήνη σε σας από τα πάθη που σας πολεμούν. Σας δίνω την ειρήνη µου, ώστε να ενεργείτε 
κατά φύση. Σας αφήνω την ειρήνη µου ώστε να τελειωθείτε στην υπέρ φύση κατάσταση». 
Θεραπεύοντας λοιπόν ο Θεός, µε την τριπλή αυτή ειρηνική δωρεά, τα τρία µέρη της ψυχής και 
ανυψώνοντάς την στην τριαδική τελειότητα και ενώνοντάς την µε τον εαυτό Του, την αποκαθιστά 
ολόκληρη πλέον παρθένο, όμορφη και ωραία, αναχωνεύοντάς την µε την ευωδία των μύρων της 
αγνείας, και της λέει: «Σήκω, όμορφη περιστέρα μου, έλα κοντά μου µε την πρακτική φιλοσοφία: 
γιατί ιδού, ο χειμώνας τῶν παθών πέρασε, η βροχή τῶν φιλήδονων λογισμών έφυγε και χάθηκε, 
φάνηκαν τα άνθη τῶν αρετών, µε την ευωδία τῶν θείων νοημάτων, πάνω στη γη της καρδιάς σου. 
Σήκω, έλα κοντά μου µε τη γνώση της φυσικής θεωρίας. Και πάλι, έλα εσύ περιστέρα µου, μόνη 
σου, τυλιγμένη στο γνόφο της μυστικής θεολογίας και στη στερεή σαν βράχο πίστη σε Μένα, το 
Θεό.». 


51. Θεωρώ μακάριο για την καλή αλλοίωση και ανάβασή του εκείνον που µε την πρακτική 
φιλοσοφία υπερπήδησε το τείχος της εµπαθέστατης έξεως, και από εκεί, µε τα φτερά της απάθειας, 
τα επαργυρωµένα µε τη γνώση, υψώθηκε στο νοητό αέρα της θεωρίας των όντων και, στη 
συνέχεια, εισέδυσε στο γνόφο της θεολογίας, όπου τερμάτισε όλα αυτά τα έργα του και 
αναπαύθηκε µέσα στο Θεό που είναι η µακάρια ζωή. Γιατί έτσι έγινε πλέον επίγειος άγγελος και 
Ουράνιος άνθρωπος και δόξασε το Θεό µε το βίο του, γι’ αυτό ο Θεός θα τον δοξάσει. 


52. Όσοι αγαπούν το νόμο του Θεού, έχουν πολλή ειρήνη και δεν υπάρχει γι αυτούς αιτία 
σκανδαλισμού . Γιατί στο Θεό αρέσουν όχι όσα αρέσουν στους ανθρώπους, αλλά όσα φαίνονται 
ίσως όχι καλά, είναι όµως κατά τη φύση τους πολύ καλά για όποιον γνωρίζει τους λόγους τῶν 
όντων και τῶν δημιουργημάτων. 


53, Το άριστο είναι να πεθάνει κανείς για τον κόσμο και να ζήσει για το Χριστό. Γιατί, διαφορετικά, 
δεν µπορεί να αναγεννηθεί, σύμφωνα µε τα λόγια του Κυρίου: κι αν κανείς δεν αναγεννηθεί, ούτε 
στη βασιλεία του Θεού μπορεί να μπει. Αυτή η γέννηση γίνεται µε την υποταγή σε πνευματικούς 
πατέρες. Γιατί αν δε δεχθούμε πρωτύτερα µέσα µας το σπόρο του λόγου µε τη διδασκαλία των 
πατέρων και δεν υιοθετηθούµε δια μέσου αυτών από το Θεό, δεν μπορούμε να αναγεννηθούμε. 
Έτσι και οι δώδεκα Απόστολοι από έναν γεννήθηκαν, το Χριστό, και οι εβδομήντα Απόστολοι από 
τους δώδεκα, και υιοθετήθηκαν από το Θεό και Πατέρα, όπως είπε ο Κύριος: «Εσείς είστε υιοί του 
επουράνιου Πατέρα μου». Γι’ αυτό και σ᾽ εμάς ο Παύλος λέει: «Κι αν έχετε αμέτρητους 
παιδαγωγούς στην κατά Χριστόν ζωή, δεν έχετε όμως και πολλούς πατέρες. Εγώ σας γέννησα, 
γίνετε μιμητές μου.» 


54. Το να µην υποταχθεί κανείς σε πνευματικό πατέρα κατά μίμηση του Χριστού που υποτάχθηκε 
μέχρι σταυρικού θανάτου στον Πατέρα Του, σημαίνει και ότι δε θα αναγεννηθεί. Εκείνος τώρα που 
δεν έγινε αγαπητός υιός αγαθού πατέρα, και έτσι δεν αναγεννήθηκε από το Λόγο και το Πνεύμα, 
πώς θα γίνει ο ίδιος αγαθός πατέρας αγαθών υιών και πώς θα γεννήσει αγαθά πνευματικά τέκνα, 


όμοια στην αγαθότητα µε τον πατέρα τους; Διαφορετικά, κατά το δένδρο θα είναι οπωσδήποτε και 
ο καρπός του. 


55. Κακό πράγμα είναι η απιστία, το κάκιστο γέννημα της πονηρής φιλαργυρίας και του φθόνου. Αν 
λοιπόν αυτή είναι κακό, πόσο μάλλον η μητέρα της; Αφού αυτή κάνει την αγάπη του χρυσού 
προτιμότερη στους ανθρώπους από την αγάπη του Χριστού και τον Δημιουργό του χρυσού τον 
βάζει παρακάτω από αυτόν και πείθει να λατρεύουν αυτόν παρά το Θεό, εκείνοι που προσφέρουν 
λατρεία στην κτίση και όχι στον Κτίστη και στη θέση της αλήθειας του Θεού βάζουν το ψέμμα”. Αν 
λοιπόν η νόσος της φιλαργυρίας είναι τέτοιο κακό, ώστε να ονομαστεί δεύτερη ειδωλολατρία, άρα 
δεν ξεπερνά κάθε βαθµό κακίας η ψυχή που πάσχει θεληµατικά από αυτήν; 


56. Αν θέλεις να είσαι φίλος του Χριστού, πρέπει να μισήσεις το χρυσό και την αχόρταγη αγάπη 
του, γιατί στρέφει τη διάνοια στον εαυτό της και την απομακρύνει από τη γλυκύτατη αγάπη του 
Ιησού, η οποία δεν φανερώνεται µε λόγια, αλλά µε την εργασία των εντολών Του. Αν όµως 
επιθυμείς, αλοίµονο, τον χρυσό, θα τον κερδίσεις προσωρινά κρύβοντάς τον στη γη, αφού θεωρείς 
κέρδος και όχι πολύ μεγάλη ζημία την αγάπη του, προτιμώντας την από το Χριστό, αλλά, να ξέρεις, 
θα ζημιωθείς το Χριστό και κοντά στην απώλεια αυτή θα χάσεις και το Θεό, που είναι το κεφάλαιό 
σου και που χωρίς Αυτόν δεν υπάρχει ζωή σωτηρίας για τους ανθρώπους. 


57. Αν αγαπάς το χρυσό, δεν αγαπάς το Χριστό. Αν λοιπόν δεν αγαπάς το Χριστό αλλά αγαπάς το 
χρυσό, παρατήρησε µε ποιόν σε κάνει όμοιο αυτός ο τύραννος: µε τον Ιούδα, τον μαθητή τον 
άπιστο, τον φίλο που αποδείχθηκε επίβουλος και φέρθηκε µε πολλή κακία στον κοινό Κύριο και 
ξέπεσε άθλια από την πίστη και την αγάπη Εκείνου και ρίχθηκε στο βυθό της απελπισίας. Αυτού το 
παράδειγµα φοβούμενος και συ, άκουσέ µε και απόφευγε το χρυσό και την αγάπη του, για να 
μπορέσεις να κερδίσεις το Χριστό, αγαπώντας τον εαυτό σου. Αν όχι, πάντως ξέρεις τον τόπο όπου 
κατέληξε ο Ιούδας. 


58. Χωρίς να κληθείς από το Θεό, µην επιδιώξεις ποτέ να καταλάβεις εκκλησιαστικό αξίωμα µε 
χρήματα, ή µε βοήθεια ανθρώπων, ή µε δική σου απαίτηση, και αν ακόµη βλέπεις τον εαυτό σου 
ικανό να ὠφελήσει ψυχές. Γιατί υπάρχουν τρία ενδεχόμενα, και θα σου συμβεί ένα από αυτά. Ἡ θα 
έρθει επάνω σου αγανάκτηση και οργή Θεού µε ποικίλους πειρασμούς και συμφορές και θα σε 
πολεμήσουν όχι μόνον όλοι οι άνθρωποι, αλλά και όλη η κτίση σχεδόν, και θα γεμίσει στεναγμούς 
η ζωή σου. Ἠ θα υπερισχύσουν οι αντίπαλοί σου και θα καθαιρεθείς µε µεγάλη ντροπή από τη θέση 
σου: ή θα πεθάνεις πρόωρα και θα χωριστείς από αυτή τη ζωή. 


59, Λεν είναι δυνατό να καταφρονήσει κανείς τη δόξα ή την ατιµία και να ανυψωθεί πάνω από την 
ηδονή και την οδύνη, αν δεν αξιωθεί να βλέπει τα τέλη των πραγμάτων. Γιατί όταν δει τα τέλη κάθε 
δόξας και ηδονής, κάθε τρυφής και πλούτου και καλοπέρασης, ότι καταλήγουν στο μηδέν, καθώς ο 
θάνατος τα διαδέχεται και τα καταστρέφει, τότε αφού διαπιστώσει αναμφισβήτητη ματαιότητα στα 
ανθρώπινα πράγματα, στρέφει τις αισθήσεις του προς τα τέλη τῶν θείων πραγμάτων. Και πιάνεται 
από εκείνα που υπάρχουν και που ποτέ δεν μπορούν να φθαρούν: και καθώς αυτά επιζητεί, ξεπερνά 
την οδύνη και την ηδονή. Ξεπερνά την οδύνη, γιατί κατανίκησε τη φιληδονία, τη φιλοδοξία και τη 
φιλοχρηματία της ψυχής: και ξεπερνά την ηδονή, γιατί αποτίναξε την αίσθηση του κόσμου. ΓΙ’ 
αυτό είτε δέχεται τιµές, είτε ατιµίες, μένει ο ίδιος: είτε βρίσκεται σε οδύνη σωματική, είτε σε 
άνεση, ευχαριστεί σε όλα το Θεό, και δε στρέφει στα χαμηλά το λογισμό του. 


60. Είναι δυνατόν, ο αγωνιστής να συμπεραίνει και από τα όνειρα για τις κινήσεις και τις διαθέσεις 
της ψυχής και να φροντίζει για την κατάστασή του. Γιατί σύμφωνες µε τη διάθεση και τις φροντίδες 
του εσωτερικού ανθρώπου είναι και οι κινήσεις του σώματος και οἱ φαντασίες του νου. Αν λοιπόν 
κανείς έχει ψυχή φιλόυλη και φιλήδονη, φαντάζεται απόκτηση πραγμάτων και αφθονία χρημάτων, 
μορφές γυναικών και εµπαθείς μίξεις, από τις οποίες του μένει ο βρωμερός χιτώνας και ο μολυσμός 
της σάρκας. Αν έχει ψυχή πλεονεκτική και φιλάργυρη, βλέπει τα πάντα σαν χρυσό και ότι τον 
μαζεύει και τον πολλαπλασιάζει µε τους τόκους και τον αποθηκεύει σε θησαυροφυλάκια και έτσι 
καταδικάζεται ως άσπλαχνος. Αν έχει ψυχή θυμώδη και φθονερή, καταδιώκεται στα όνειρα από 
θηρία και φαρμµακερά ερπετά και βασανίζεται από φόβους και δειλία. Αν η ψυχή του είναι 
φουσκωμένη από κενοδοξία, φαντάζεται επευφηµίες και προὐπαντήσεις λαού, και θρόνους άρχοντα 


και ηγεμόνα, και για εκείνα που δεν έχει αποκτήσει, έχει τη διάθεση, ακόµη και ξυπνητός, σαν να 
υπάρχουν ή σαν να πρόκειται να υπάρξουν σύντομα. Αν έχει ψυχή υπερήφανη και γεμάτη 
αλαζονεία, βλέπει τον εαυτό του να κάθεται σε λαμπρότατα οχήματα, και καμιά φορά ότι έχει 
φτερά και πετά στον αέρα και ότι όλοι τρέμουν το μεγαλείο της εξουσίας του. Το ίδιο και ο 
φιλόθεος άνθρωπος, που έχει ζήλο στην εργασία της αρετής και είναι δίκαιος στους αγώνες της 
ευσέβειας και έχει ψυχή καθαρή απὀ την επίδραση της ύλης, βλέπει στον ύπνο του εκβάσεις 
μελλόντων πραγμάτων και αποκαλύψεις φρικτών θεαμάτων. Και όταν ξυπνά, πάντοτε βρίσκει τον 
εαυτό του να προσεύχεται µε κατάνυξη και ειρηνική κατάσταση της ψυχής και του σώματος, ώστε 


στο πρόσωπο να έχει τα δάκρυα, και στα χείλη τη συνομιλία µε το Θεό. 


61. Από όσα βλέπομε στον ύπνο µας, άλλα είναι όνειρα, άλλα οράσεις και άλλα αποκαλύψεις. Τα 
όνειρα είναι όσα δεν μένουν στη φαντασία του νου αμετάβλητα, αλλά εμφανίζονται συγκεχυμένα 
και αλλεπάλληλα και συνεχώς μεταβαλλόμενα από το ένα στο άλλο. Απ᾽ αυτά καμιά ὠφέλεια δεν 
παίρνει όποιος τα φαντάζεται, και µετά το ξύπνημα χάνεται και η ίδια η φαντασία, την οποία οι 
αγωνιστές πρέπει να την καταφρονούν. Οι οράσεις είναι όσες είναι αμετάβλητες και δε 
μετασχηματίζονται από το ένα στο άλλο, αλλά μένουν τυπωμένες στο νου πολλά χρόνια και 
αξέχαστες. Επίσης όσες δείχνουν έκβαση μελλόντων πραγμάτων και προξενούν ὠφέλεια ψυχής 
από κατάνυξη και φοβερά θεάματα, και κάνουν εκείνον που τις βλέπει σκεφτικό και έντροµο από 
την αναλλοίωτη φρικτή θεωρία όσων βλέπει. Γι’ αυτό οι αγωνιστές πρέπει να υπολογίζουν τις 
οπτασίες πολύ. Οι αποκαλύψεις είναι οι θεωρίες της καθαρότατης και φωτισµένης ψυχής που 
γίνονται έξω από κάθε αίσθηση και που περιέχουν δύναμη κάποιων παραδόξων και θείων 
πραγμάτων και νοημάτων, μυσταγωγία τῶν κρυμμένων μυστηρίων του Θεού, εκβάσεις πολύ 
σπουδαίων υποθέσεών µας και την κοινή μεταβολή τῶν κοσμικών και ανθρωπίνων πραγμάτων. 


62. Από τα παραπάνω, τα όνειρα προσιδιάζουν στους υλικούς και φιλόσαρκους ανθρώπους που 
έχουν την κοιλιά για Θεό(Φιλιπ. 3, 19) και που διακρίνονται για την ακολασία του χορτασμού και 
για το σκοτάδι του νου τους, λόγω βίου αμελούς και παραδομένου στα πάθη, και τους οποίους 
εμπαίζουν οι δαίμονες προκαλώντας τους στον ύπνο φαντασίες. Οι οράσεις είναι των αγωνιστών 
που καθαιρούν τα αισθητήρια της ψυχής τους, και µε το περιεχόµενο τῶν οράσεων βοηθούνται 
πολύ να κατανοούν τα θεία και να προοδεύουν στην αρετή. Οι αποκαλύψεις είναι των τελείων, οι 
οποίοι δέχονται την ενέργεια του θείου Πνεύματος και είναι ενωμένοι µε το Θεό µε την ψυχή τους 
που θεολογεί. 


63. Δεν είναι αληθινά όλα όσα φαίνονται στον ύπνο, ούτε εντυπώνονται στο νου όλων, αλλά µόνο 
εκείνων που ο νους τους έχει καθαρθεί και έχουν οξυµένα τα αισθητήρια της ψυχής και ανέβηκαν 
στη φυσική θεωρία, και δεν έχουν καμία φροντίδα για πράγματα του βίου, ούτε καμία μέριμνα για 
την παρούσα ζωή. Αυτών οι μακρές ασιτίες κατέληξαν στην περιεκτική εγκράτεια και οι κατά Θεόν 
ιδρώτες και κόποι τους έφεραν στον άγιο τόπο του Θεού(ψΨαλμ. 72, 17), δηλαδή στη γνώση τῶν 
όντων, μαζί µε την ανώτερη σοφία. Ο βίος τους είναι αγγελικός και η ζωή τους είναι πια κρυμμένη 
στο Θεό(Κολ. 3, 3) και η προκοπή τους από την ιερή ησυχία τούς έχει ανεβάσει σε θέση προφητών 
της εκκλησίας του Θεού. Γι’ αυτούς μίλησε ο Θεός και στο Μωυσή: «Αν παρουσιαστεί ανάμεσά 
σας προφήτης, θα του φανερωθώ στον ύπνο και θα του μιλήσω σε ὁραμανίαΕ. 12, 6), και στον 
]ωήλ: «Και έπειτα από αυτά, θα συμβεί να χαρίσω πλουσιοπάροχα το Πνεύμα µου σε κάθε 
άνθρωπο. Έτσι, οι γιοί σας και οι θυγατέρες σας θα προφητέψουν και οι γέροντές σας θα δουν 
θεϊκά όνειρα και οι νέοι σας θα δουν οράσεις.»(Ιωήλ 3, 1). 


64. Ησυχία είναι κατάσταση του νου απαλλαγμένη από κάθε ενόχληση, γαλήνη της ελευθερωμένης 
και γεμάτης αγαλλίαση ψυχής, ατάραχη και ακλόνητη στήριξη της καρδιάς στο Θεό, θεωρία φωτός, 
γνώση μυστηρίων Θεού, λόγος σοφίας που προέρχεται από καθαρή διάνοια, άβυσσος θεϊκών 
νοημάτων, αρπαγή του νου στο Θεό, κοινωνία µε το Θεό, ακοίµητα μάτια, προσευχή νοερή, άκοπη 
ανάπαυση µέσα σε μεγάλους κόπους. Και τέλος ένωση και συνάφεια µε το Θεό. 


65. Έως ότου η ψυχή στασιάζει κατά του εαυτού της και κινούνται άτακτα οι δυνάμεις τῆς και δεν 
έγινε ακόµη δεκτική τῶν θεϊκών ακτίνων, ούτε αξιώθηκε να ελευθερωθεί από τη δουλεία του 
σαρκικού φρονήματος, ούτε απόλαυσε την ειρήνη, µε τη λήξη πιά του πολέμου τῶν αχαλίνωτων 


παθών, έχει ανάγκη από μεγάλη σιωπή του στόματος, ώστε να λέει και αυτή μαζί µε τον Δαβίδ: 
«Εγώ, σαν να ήμουν κουφός δεν άκουγα, και σαν άλαλος δεν άνοιγα το στόμα»(Ψαλμ. 37, 14). 
Ακόμη, πρέπει η ψυχή πάντοτε να είναι σκυθρωπή και να βαδίζει σοβαρή το δρόµο τῶν εντολών 
του Χριστού, καθώς στενοχωρείται από το διάβολο και περιμένει την επιφοίτηση του Παρακλήτου. 
Και ο Παράκλητος, καθώς αυτή έρχεται σε κατάνυξη και πλένεται µε τα δάκρυα, της παρέχει την 
πραγματική ελευθερία. 


66. Όταν εκείνος που εργάζεται στην ησυχία το μέλι των αρετών, ξεπεράσει την ταπεινότητα της 
σάρκας µε ασκητικούς αγώνες και οι δυνάμεις της ψυχής του έρθουν στην κατά φύση κατάσταση 
µε την ταπεινοφροσύνη και ο ίδιος δεχθεί τις ακτίνες του Πνεύματος µε τον καθαρισμό της καρδιάς 
του από τα δάκρυα και ντυθεί την αφθαρσία της ζωοποιού νεκρώσεως του Χριστού(Β΄ Κορ. 4, 10) 
και, καθώς κάθεται στο υπερώο της ησυχίας, δεχθεί σαν πύρινη γλώσσα τον Παράκλητο(Πράξ. 2, 
3), τότε οφείλει και αυτός να διηγείται µε παρρησία τα µεγαλεία του Θεού και σε πολυπληθή 
σύναξη να εὐαγγελίζεται τη δικαιοσύνη Του(Ῥαλμ. 39, 10). και τούτο, γιατί δέχθηκε μέσα στα βάθη 
της ψυχής του το νόμο(Ῥαλμ. 39, 9) του Πνεύματος, και για να µη ριχθεί στο σκότος το εξώτερο 
όπως ο πονηρός εκείνος δούλος που έκρυψε το τάλαντο(Ματθ. 25, 30). Παρόμοια και ο Δαβίδ, 
αφού µε τη μετάνοια ξέπλυνε την αμαρτία του και ξαναπήρε το προφητικό χάρισμα, µη μπορώντας 
να κρύψει την ευεργεσία, έλεγε στο Θεό: «Ιδού, Κύριε, δε θα εμποδίσω τα χείλη µου, Εσυ το 
γνωρίζεις. Δεν έκρυψα τη δικαιοσύνη Σου µέσα στην καρδιά µου, διαλάλησα την αλήθεια Σου και 
τη σωτηρία που παρέχεις. δεν απέκρυψα το έλεός Σου καὶ την αλήθεια Σου από πολυπληθή 
σύναξη»ρ(Ῥαλμ. 39, 10-11). 


67. Ο νους που καθαρίστηκε από κάθε λάσπη, γίνεται για την ψυχή ουρανός γεμάτος από τα 
αστέρια των λαμπρών και πάμφωτων νοημάτων, έχοντας µέσα του τον Ἠλιο της δικαιοσύνης να 
λάμπει και να στέλνει στον κόσμο τις λαμπρές ακτίνες της θεολογίας. Το λογικό αυτού του νου, 
αφού καθαρθεί στην άβυσσο της σοφίας, του φέρνει από εκεί απλές και αμιγείς τις όψεις των 
πραγμάτων και σαφείς τις αποκαλύψεις των κρυπτών, για να γνωρίσει ποιο είναι το βάθος και το 
ύψος και το πλάτος της γνώσεως του Θεού(Εφ. 3, 18). Ο νους τότε, αφού τις εγκολπωθεί ως 
ταιριαστές µε τη φύση του, εξηγεί µε το λόγο τα βάθη του Πνεύματος σε όλους όσοι έχουν πνεύμα 
Θεού µέσα τους και ξεσκεπάζει τις πανουργίες των δαιμόνων και διηγείται τα μυστήρια της 
Βασιλείας των Ουρανών. 


68. Τις σωματικές ορέξεις και τα σκιρτήµατα της σάρκας τα σταματούν η εγκράτεια, η νηστεία και 
οι πνευµατικοί αγώνες. Τις φλεγμονές της ψυχής τις δροσίζει η ανάγνωση τῶν θείων Γραφών και τα 
πρηξίµατα της καρδιάς τα κατευνάζει η αέναη προσευχή. Σαν λάδι όλα αυτά τα μαλακώνει η 
κατάνυξη. 


69. Κανένα άλλο, όσο η καθαρή και άυλη προσευχή, δεν Κάνει τον άνθρωπο αχώριστο σύντροφο 
του Θεού και δεν τον ενώνει µε τον Λόγο, όταν προσεύχεται απερίσπαστα µε την χάρη του 
Πνεύματος, όταν μάλιστα και η ψυχή του καθαίρεται µε τα δάκρυα και καταγλυκαίνεται από τη 
γλυκύτητα της κατανύξεως και καταφωτίζεται από το φῶς του Πνεύματος. 


70.Στις προσευχές και στις ψαλμωδίες, άριστη είναι και η ποσότητα, όταν προηγείται καρτερία και 
προσοχή. Αλλά εκείνο που ζωογονεί την ψυχή και που προξενεί τον καρπό είναι η ποιότητα. Η 
ψαλμωδία και η προσευχή έχει ποιότητα όταν, μαζί µε το πνεύμα προσεύχεται κανείς και µε το 
νου(Α΄ Κορ. 14, 15). Προσεύχεται δε κανείς µε το νου όταν, ενώ προσεύχεται και ψάλλει, προσέχει 
στο νόημα που περιέχεται στα λόγια της θείας Γραφής και από τις θεοπρεπείς έννοιες που βρίσκει 
εκεί, παίρνει στην καρδιά του αφορμές αναβάσεων σε θεία νοήματα. Από αυτά αρπάζεται νοερά η 
ψυχή σε χώρο φωτός, φωτίζεται πλούσια, καθαρίζεται περισσότερο και ανυψώνεται ολόκληρη προς 
τους ουρανούς, όπου παρατηρεί τα κάλλη των αγαθών που έχουν ετοιμαστεί για τους Αγίους. Και 
καθώς φλογίζεται από την επιθυµία τους, εξάγει αμέσως τον καρπό της προσευχής από τα μάτια, 
πηγάζει δηλαδή το νάµα των δακρύων µε τη φωτοποιό ενέργεια του Πνεύματος. Και είναι η γεύση 
των δακρύων τόσο γλυκιά, ώστε εκείνος που την γεύθηκε να ξεχνά κάποτε και τη σωματική του 
τροφή. Αυτός λοιπόν είναι ο καρπός της προσευχής που δημιουργείται από την ποιότητα της 
ψαλμωδίας στις ψυχές τῶν προσευχομένων. 


71. Όπου παρατηρείται ο καρπός του Πνεύματος, εκεί υπάρχει και η ποιότητα της προσευχής. Και 
όπου υπάρχει η ποιότητα, εκεί είναι άριστη και η ποσότητα της ψαλμωδίας. Όπου όµως δε φαίνεται 
καρπός, εκεί και η ποιότητα δεν έχει ικµάδα. Και αν η ποιότητα είναι χωρίς ικµάδα, τότε είναι 
περιττή και η ποσότητα, η οποία µπορεί να προξενεί γύμναση του σώματος, αλλά οπωσδήποτε για 
τους πολλούς είναι χωρίς κέρδος. 


72. Να παρατηρείς τη δολιότητα τῶν δαιμόνων, όταν προσεύχεσαι ή ψάλλεις ψαλμούς στον Κύριο. 
Οι δαίµονες δηλαδή, ή µας εξαπατούν κλέβοντας κρυφά την αίσθηση της ψυχής και µας βάζουν να 
λέμε άλλα αντ’ άλλων, μεταβάλλοντας τους στίχους των ψαλμών σε βλασφημίες, ώστε να βγαίνουν 
από το στόμα µας λόγια που δεν επιτρέπονται. Ἠ, αφού αρχίσοµε τους ψαλμούς, πηγαίνουν το λόγο 
μας στο τέλος, και εκείνα που είναι αναμεταξύ τα διασκορπίζουν από το νου. Ἡ µας 
στριφογυρίζουν σε ένα στίχο, χωρίς να επιτρέπουν, µε τη λήθη που προκαλούν, να θυμηθούμε τη 
συνέχεια. Ἤ ενώ είμαστε στη μέση ενός ψαλμού, ξαφνικά σβήνουν από το νου κάθε μνήμη των 
προηγουμένων στίχων, ώστε ούτε να θυμόμαστε καν τι λέγαμε, ούτε να μπορούμε να τα βρούμε και 
να τα επαναλάβομε. Αυτά τα κάνουν για να µας προκαλέσουν αμέλεια και ακηδία και να 
εξουδετερώσουν τους καρπούς της προσευχής, βάζοντας στο νου µας ότι πέρασε η ώρα. Αλλά εσύ 
ν᾽ αντισταθείς δυναμικά και να εξακολουθήσεις τον ψαλμό µε βραδύτερο ρυθµό, για να καρπωθείς 
από τους στίχους µε τη θεωρία την ὠφέλεια της προσευχής και να δεχθείς πλούσιο το φωτισμό του 
Αγίου Πνεύματος, ο οποίος έρχεται στις ψυχές των προσευχομένων. 


73. Όταν εκεί που ψάλλεις, εμβαθύνοντας στα όσα λες, σου συμβεί κάτι τέτοιο, µη μικροψυχήσεις 
και πέσεις στην ακηδία. Ούτε να σκεφτείς το πέρασμα της ώρας και να προτιμήσεις την ανάπαυση 
του σώματος από την ψυχική ὠφέλεια, αλλά όπου νιώσεις το νου σου να αιχμαλωτίζεται από τα 
νοήματα, εκεί στάσου. Αν αυτό συμβεί στο τέλος του ψαλμού, εσύ ξαναγύρισε µε προθυµία στην 
αρχή. Και αφού ξαναρχίσεις, συνέχισε πάλι τον ψαλμό, µε τον ἰδιο τρόπο, και αν ακόµη σε βρει 
πολλές φορές την ίδια ώρα η αιχμαλωσία. Αν κάνεις έτσι, τότε οι δαίμονες, µην αντέχοντας την 
ὑπομονή και την καρτερία σου και την ένταση της προθυµίας σου, θα καταντροπιαστούν και θα 
φύγουν από σένα. 


74. Πρέπει να γνωρίζεις ότι αέναη προσευχή είναι σίγουρα εκείνη που δεν σταματά από την ψυχή 
όλη την ηµέρα και όλη τη νύχτα, και η οποία δε γίνεται αντιληπτή από τους άλλους µε την έκταση 
των χεριών ή µε τη στάση του σώματος ή µε τον ήχο της γλώσσας, αλλά την καταλαβαίνουν όσοι 
γνωρίζουν, από τη νοερή µελέτη της εργασίας του νου καὶ της μνήμης του Θεού µε επίμονη 
κατάνυξη. 


75. Μπορεί κανείς να προσηλώνεται συνεχώς στην προσευχή, όταν έχει συναγμένους τους 
λογισμούς του γύρω στον ηγεμονικό νου να σκάβουν µε µεγάλη ειρήνη και ευλάβεια τα βάθη του 
Θεού και να ζητούν από εκεί να γευθούν το γλυκύτατο νάµα της θεωρίας. Αν όµως δεν υπάρχει 
τέτοια ειρήνη, αυτό είναι αδύνατο. Αν συμβεί σε κάποιον, οι ψυχικές του δυνάµεις να έχουν μεταξύ 
τους ειρήνη µέσω της γνώσεως, αυτός κατόρθωσε και την αδιάλειπτη προσευχή. 


76. Αν ψάλλεις στο Θεό, και έρθει αδελφός στη θύρα του κελιού σου και χτυπήσει, μην προτιμήσεις 
το έργο της προσευχής από το έργο της αγάπης και παραβλέψεις τον αδελφό σου. Κάτι τέτοιο δεν 
είναι αρεστό στο Θεό, ο Οποίος προτιµά το έλεος της αγάπης από τη θυσία της προσευχής(Ωσηέ 6, 
6). Αλλά άφησε το δώρο της προσευχής και συνοµίλησε µε αγάπη µε τον αδελφό σου και 
εξυπηρέτησέ τον. Και τότε ξαναγύρισε και πρόσφερε το δώρο σου(Ματθ. 5, 24) στον Πατέρα των 
πνευμάτων µε δάκρυα και συντετριμμένη καρδιά. Έτσι θα εγκατασταθεί µέσα σου το εὐθές 
Πνεύμα(ψΨαλμ. 50, 12). 


77. Το μυστήριο της προσευχής δεν τελείται σε ορισμένο καιρό και τόπο. Αν περιορίζεις την 
προσευχή σε ώρες και καιρούς και τόπους, άρα ο υπόλοιπος χρόνος δαπανάται σε έργα 
ματαιότητας. Γιατί η τελειότητα της προσευχής είναι η αεικινησία του νου γύρω από το Θεό. Έργο 
της, να στρέφεται η ψυχή γύρω από τα θεία πράγματα. Και τέλος της, να προσκολληθεί στο Θεό η 
διάνοια και να γίνει μαζί Του ένα πνεύμα(Α΄ Κορ. 6, 17), σύμφωνα µε το λόγο και τον όρο που 
θέτει ο Απόστολος. 


78. Και αν ακόµη νεκρώθηκαν τα µέλη της σάρκας σου και το πνεύμα ζωογόνησε την ψυχή σου και 
αξιώθηκες να λάβεις υπερφυσικά χαρίσματα από το Θεό, εσύ όµως µη χαλαρώσεις το λογιστικό της 
ψυχής σου. Συνήθιζέ το να στρέφεται πάντοτε γύρω από τη μνήμη των παλιών αμαρτιών σου και 
των τιμωριών του άδη και βλέπε νοερά τον εαυτό σου σαν κατάδικο. Στρέφοντας λοιπόν σ᾽ αυτά το 
νου σου θα διατηρήσεις το πνεύμα σου συντετριμμένο και θα έχεις την πηγή της κατανύξεως να 
αναβλύζει τον ποταμό της θείας χάρης: ακόμη, ο Θεός θα έχει πάνω σου το βλέμμα Του και θα σου 
δίνει το πνεύμα για να στηριχθεί η καρδιά σου. 


79. Η μετρημένη νηστεία, όταν πάρει συνοδοιπόρους την αγρυπνία μαζί µε τη μελέτη και την 
προσευχή, κάνει γρήγορα αυτόν που την εξασκεί να φτάσει στα όρια της απάθειας, όταν και η ψυχή 
του από την υπερβολική ταπείνωση ποτίζεται µε τα δάκρυα και φλέγεται από την αγάπη του Θεού. 
Κι αφού φτάσει στην απάθεια, τον οδηγεί στην ειρήνη του πνεύματος, η οποία ξεπερνά κάθε 
νου(φιλιπ. 4, 7) ελεύθερο, και µέσω της αγάπης τον ενώνει με το Θεό. 


80. Ένας βασιλιάς δε χαίρεται τόσο να κομπάζει για τη δόξα και τη βασιλεία του και να καµαρώνει 
για τη δύναμή του, όσο ένας μοναχός για την απάθεια της ψυχής του και τα δάκρυα της 
κατανύξεως. Γιατί η υπερηφάνεια του βασιλιά μαραίνεται μαζί µε τη βασιλεία, ενώ η µακάρια 
απάθεια συνοδεύει τον μοναχό, γεμάτο ευφροσύνη, στην αιώνια ζωή, και μένει σ᾽ αυτόν στους 
απέραντους αιώνες. Ο μοναχός αυτός, κατά την παρούσα ζωή, κυλάει ανάμεσα στους ανθρώπους 
σαν τροχός: αγγίζει δηλαδή ελάχιστα τη γη και τα επίγεια για τις ανάγκες της φύσεώς του, ενώ όλος 
αιωρείται κινούμενος προς το νοητό αέρα: ακόµη, ανακυκλώνεται µέσα του η αρχή προς το τέλος 
και τα είδη τῶν χαρισμάτων είναι χαραγμένα πάνω στο στεφάνι του τροχού, που είναι η ταπείνωση. 
Γι’ αυτόν, τραπέζι πλούσιο είναι η θεωρία τῶν όντων: ποτό του, το οινοδοχείο της σοφίας(Παροιμ. 
9, 2): ανάπαυσή του, ο Θεός. 


81. Εκείνος που έδωσε θεληµατικά τον εαυτό του στους κόπους τῶν αρετών και βαδίζει µε θέρμη 
το δρόμο της ασκήσεως, αξιώνεται να λάβει μεγάλες δωρεές από το Θεό. Προχωρώντας προς το 
μέσο της τελειότητας, έρχεται σε θεϊκές αποκαλύψεις και οπτασίες και γίνεται όλος τόσο φωτοειδής 
και σοφός, όσο επιτείνεται ο κάματος των αγώνων του. Όσο πάλι ανεβαίνει προς το ύψος της 
θεωρίας, τόσο σηκώνει εναντίον του πιο πολύ το φθόνο τῶν ολεθρίων δαιμόνων γιατί αυτοί δεν 
υποφέρουν να βλέπουν άνθρωπο να μεταβάλλεται σε αγγελική φύση, γι’ αυτό και ακονίζουν στα 
κρυφά εναντίον του το οξύ βέλος της οιήσεως. Αν λοιπόν καταλάβει την πανουργία και καταφύγει 
στο οχυρό της ταπεινώσεως, κατηγορώντας τον εαυτό του, ξεφεύγει τον όλεθρο της υπερηφάνειας 
και εισάγεται στα λιμάνια της σωτηρίας. Διαφορετικά, εγκαταλείπεται από το Θεό και παραδίνεται 
σε πνεύματα που τον ζητούν για να παιδευθεί ακούσια, αφού δεν προτίμησε τη θεληματική 
παίδευση. Αυτά τα πνεύματα είναι φιλήδονα και φιλόσαρκα, πονηρά και θυμώδη, και τον 
ταπεινώνουν µε τις σφοδρές επιθέσεις τους, ώσπου να εννοήσει την αδυναμία του: και αφού 
θρηνήσει και απαλλαγεί από την παίδευση, θα λέει όπως ο Δαβίδ: «Μου έκανε πολύ καλό που µε 
ταπείνωσες, για να μάθω το θέλημά Σου»(Ῥαλμ. 118, 71). 


82. Ο Θεός δε θέλει να παραμένομε δειλοί πάντοτε μπροστά στα πάθη, και όταν αυτά µας 
καταδιώκουν να γινόμαστε σαν τους λαγούς, προσφεύγοντας σ᾽ Αυτόν μόνο σαν πέτρα της 
καταφυγής µας(ψΨαλμ. 103, 18), γιατί τότε δε θα έλεγε: «Εγώ είπα. είστε θεοί και όλοι σας υιοί του 
Ὑψίστου»(ψΨαλμ. 81, 6). Αλλά µας θέλει και σαν ελάφια να τρέχοµε στα ψηλά όρη των εντολών 
Του και να διψούμε πολύ έντονα τα ζωοποιά νάµατα του Πνεύματος. Και καθώς τα ελάφια έχουν 
την ιδιότητα να τρώνε τα φίδια και µε την θερμότητα από το πολύ τρέξιμο να μεταβάλλουν 
παραδόξως το δηλητήριο τῶν φιδιών σε μόσχο ---όπως λένε--- χωρίς διόλου να βλάπτονται απ᾿ 
αυτό, έτσι κι εμείς όταν δεχόμαστε οποιοδήποτε εμπαθή λογισμό στην κοιλιά της διάνοιάς µας, µε 
το φλογερό τρέξιμο στο δρόμο τῶν εντολών του Θεού και µε τη δύναμη του Πνεύματος να τον 
µεταβάλλομε ---αφού τον αιχμαλωτίσοµε--- σε ευωδιαστή και σωτήρια πράξη της αρετής, για να 
φαινόμαστε κι εμείς ότι µε την πράξη αιχμαλωτίζοµε κάθε νόημα στην υπακοή του Χριστού(Β΄ 
Κορ. 10, 5). Γιατί ο άνω κόσμος χρειάζεται να γεμίσει όχι µε χωματένιους και ατελείς ανθρώπους, 
αλλά µε πνευματικούς και τέλειους που έφτασαν στην πλήρη ὠριμότητα, της οποίας μέτρο είναι ο 
Χριστός(Εφ. 4, 13). 


83, Εκείνος που γυρίζει γύρω από τα ίδια και δεν θέλει να κινηθεί παραπέρα, μοιάζει µε μουλάρι 
που γυρίζει συνεχώς γύρω από το μαγγάνι. Εκείνος δηλαδή που πολεμά συνεχώς µε τη σάρκα και 
ασχολείται μόνο µε την άσκηση του σώματος µε κάθε κακοπάθεια, δεν κατάλαβε ότι ζημιώνεται 
υπερβολικά, επειδή δεν πέτυχε το σκοπό του θείου θελήματος. Γιατί, κατά τον Παύλο, η γύμναση 
του σώματος για λίγο μονάχα ὠφελεί(Α΄ Τιμ. 4, ὃ), μέχρις ότου δηλαδή καταποθεί το χοϊκό 
φρόνημα της σάρκας από τα κύματα της μετάνοιας και επέλθει στο σώμα η ζωοποιός νέκρωση από 
το πνεύμα και βασιλέψει ο νόμος του Πνεύματος πάνω στη θνητή σάρκα µας. Ενώ η ευσέβεια της 
ψυχής η οποία θεωρείται, διά μέσου της γνώσεως τῶν όντων και τῶν αθανάτων φυτών, δηλαδή των 
θείων εννοιών, σαν ξύλο της ζωής(Γεν. 2, 9) στη νοερή εργασία του νου, είναι παντού και σε όλα 
ὠφέλιμη, γιατί προξενεί καθαρότητα της καρδίας και παρέχει ειρήνη στις δυνάμεις της ψυχής, 
φωτισμό του νου, αγνότητα σώματος, σωφροσύνη, γενική εγκράτεια, ταπεινοφροσύνη, κατάνυξη, 
αγάπη, αγιασμό, ουράνια γνώση, σοφία λόγου και θεωρία Θεού. Εκείνος λοιπόν που από την πολλή 
γύμναση ανέβηκε σ᾽ αυτή την τελειότητα της ευσέβειας, αφού διαπέρασε την ερυθρά θάλασσα τῶν 
παθών, αυτός μπήκε στη γη της επαγγελίας, από όπου ρέει το γάλα και το µέλι(Εξ. 3, 8) της 
γνώσεως του Θεού, η ανεξάντλητη απόλαυση τῶν Αγίων. 


84. Εκείνος που δεν έχει την προαίρεση να υψωθεί από τα επιµέρους και λίγο ὠφέλιμα στα 
καθολικά επωφελή, αυτός τρώει ακόµη το πιτυρένιο ψωμί µε τον ιδρώτα του προσώπου του, 
σύμφωνα µε την παλαιά απόφαση του Θεού(Γεν. 3, 19). Γι’ αυτό και είναι ανόρεχτη η ψυχή του για 
το νοητό μάννα και το μέλι, το οποίο ανάβρυσε για χάρη του Ισραηλιτικού λαού από το βράχο που 
σκίστηκε(Δευτ. 32, 13: Ψαλμ. 80, 17). Εκείνος όµως που άκουσε την προτροπή «Σηκωθείτε, ας 
φύγομε από εδώ»(]ω. 14, 31), και από αυτή τη φωνή του Διδασκάλου σηκώθηκε από την 
κοπιαστική εργασία, έπαψε να τρώει τον άρτο της οδύνης, αποτίναξε το ζυγό της αισθήσεως κι 
ὑστέρα ήπιε από το οινοδοχείο της σοφίας του Θεού, αυτός γνώρισε ότι ο Κύριος είναι 
χρηστός(Ῥαλμ. 33, 9). Γιατί αφού εκπλήρωσε το νόμο τῶν εντολών µε τη διακονία του λόγου, 
ανέβηκε στο υπερώο και περιμένει την επιφοίτηση του Παρακλήτου(Πράξ. 1, 13). 


85. Σύμφωνα µε τις τάξεις και τους βαθμούς της πνευματικῆς ζωής, πρέπει χωρίς άλλο να 
προχωρούμε μπροστά και µε ζήλο να ανεβαίνοµε στα ανώτερα, σαν να είμαστε αεικίνητοι γύρω 
από το Θεό και µη γνωρίζοντας ποτέ στάση του καλού. Επομένως, από την πρακτική άσκηση 
πρέπει να προχωρούμε στη φυσική θεωρία της κτίσεως, και απ᾿ αυτή να ανεβαίνοµε στη μυστική 
θεολογία του λόγου και σ᾽ αυτήν ν᾽ αναπαυόµαστε απ᾿ όλα τα έργα της σωματικής ασκήσεως, 
καθώς θα έχοµε ξεπεράσει την ταπεινότητα του σώματος και θα έχομε λάβει την ευδιάκριτη γνώση 
της αληθινής διακρίσεως. Αν όµως δε λάβαμε ακόµη τη γνώση αυτής της διακρίσεως, ούτε και 
μάθαμε να προχωρούμε έτσι μπροστά και να αγωνιζόµαστε για το τελειότερο, τότε είμαστε 
χειρότεροι και από τους κοσμικούς, οι οποίοι δε γνωρίζουν όριο βελτιώσεως της κοινωνικής τους 
θέσεως, ούτε στάση της αναβάσεως, μέχρις ότου ανεβούν στο ανώτερο από τα αξιώματα και 
σταματήσουν την επιθυμία γι’ αυτό µε το να το φτάσουν. 


86. Η ψυχή η οποία καθαίρεται µε δύναμη και µε θέρμη µε τους κόπους της ασκήσεως, φωτίζεται 
από το θεϊκό φως και αρχίζει σιγά-σιγά να βλέπει φυσικά το κάλλος που της δόθηκε εξαρχής από το 
Θεό και να επεκτείνεται στην αγάπη του Ποιητή της. Όσο λάμπουν εντονότερα σ᾽ αυτή, λόγω της 
καθάρσεώς της, οι ακτίνες του Ηλίου της δικαιοσύνης Και όσο το φυσικό της κάλλος 
αποκαλύπτεται σ᾽ αυτήν και της γίνεται γνωστό, τόσο και αυτή πληθαίνει τους κόπους της 
ασκήσεως ώστε να καθαρθεί περισσότερο: έτσι ώστε να μάθει καθαρά τη δόξα της δωρεάς που 
αξιώθηκε και να ξαναλάβει την παλιά ευγένεια και να παρουσιάσει τη θεία εικόνα καθαρή και 
χωρίς πρόσµιξη της ύλης στον Πλάστη. Και δεν υποχωρεί διόλου από την αύξηση τῶν κόπων, 
μέχρις ότου καθαρίσει τον εαυτό της από κάθε ακαθαρσία και μολυσμό και τον κάνει άξιο τῆς 
θεωρίας και οικειότητας του Θεού. 


87. Εκείνος που ακόµη καλύπτεται από την καταχνιά του γήινου φρονήματος, φωνάζει στο Θεό: 
«Ξεσκέπασε τα μάτια µου για να δω τα θαυμάσια του νόμου Σου»(Ψαλμ. 118, 18). Γιατί η άγνοια 
του χοϊκού νου, επειδή είναι καταχνιά και βαθύ σκοτάδι, σκεπάζει τα μάτια της ψυχής και την κάνει 
σκοτεινή και ζοφώδη στο να εννοεί τα θεία και τα ανθρώπινα, έτσι που να µην μπορεί να ατενίζει 
στις λάμψεις του θείου φωτός ή να απολαμβάνει τα αγαθά εκείνα τα οποία μάτια δεν τα είδαν και 


αυτιά δεν τ᾽ άκουσαν και άνθρωπος δεν τα διανοήθηκε(Α΄ Κορ. 2, 9). Αυτά όµως, όταν 
ξεσκεπαστούν τα μάτια της µε τη μετάνοια, η ψυχή τα βλέπει καθαρά, τ᾽ ακούει µε γνώση και τα 
νοεί µε σύνεση. Και δεν είναι τούτο μόνο: αλλά και γεννά στην καρδιά της υψηλά νοήματα περί 
αυτών. Έχοντας λοιπόν γευθεί τη γλυκύτητά τους, αποκτά σαφή γνώση: και µε λόγο σοφίας Θεού 
διηγείται σε όλους τα θαυμάσια αγαθά του Θεού, τα οποία ετοίμασε ο Θεός για όσους Τον 
αγαπούν(Α΄ Κορ. 2, 90, και παρακινεί όλους να γίνουν µέτοχοί τους µε πολλούς αγώνες και 
δάκρυα. 


δδ. Επτά είναι τα χαρίσματα του Πνεύματος, και αρχίζοντας ο θείος λόγος βάζει επικεφαλής τη 
σοφία και κατεβαίνει τέλος στο θείο φόβο. Λέει δηλαδή: «πνεύμα σοφίας, πνεύμα συνέσεως, 
πνεύμα βουλής, πνεύμα ισχύος, πνεύμα γνώσεως, πνεύμα ευσέβειας, πνεύμα φόβου Θεού»(Ησ. 11, 
2-3). Εμείς όµως πρέπει να αρχίζοµε από τον καθαρτικό φόβο, δηλαδή το φόβο τῶν κολάσεων, 
ώστε αφού κάνοµε πρώτα ορθά μ᾽ αυτόν την αποχή από το κακό και προκαθαρθούμε µε τη 
μετάνοια από τα στίγματα της αμαρτίας, να φτάσοµμε σε τούτο τον αγνό φόβο του πνεύματος, 
προχωρώντας σταδιακά και καταπαύοντας σ᾽ αυτόν κάθε εργασία της αρετής. 


89. Εκείνος που άρχισε από το φόβο της κρίσεως και προοδεύει σε καθαρότητα της καρδιάς µε τα 
δάκρυα της μετάνοιας, πρώτα γεμίζει από σοφία, αφου η αρχή της σοφίας είναι ο φόβος, κατά τη 
Γραφή(Παροιμ. 1, 7). Κατόπιν γεμίζει από σύνεση, και στη συνέχεια από βουλή, µε την οποία 
επιδίδεται στη σκέψη όσων τον ωφελούν. Αφού προκόψει σ᾽ αυτό µε την εργασία τῶν εντολών, 
ανεβαίνει στη γνώση τῶν όντων και λαμβάνει ακριβέστατη πληροφόρηση για τα θεία και τ᾽ 
ανθρώπινα πράγματα. Έχοντας γίνει απ᾿ αυτό ολόκληρος κατοικητήριο της ευσέβειας, ανεβαίνει 
στην ακρόπολη της αγάπης και φτάνει στην τελειότητα. Αμέσως τότε τον κυριεύει ο αγνός φόβος 
του πνεύματος για να φυλάει το θησαυρό της βασιλείας των ουρανών που έχει αποτεθεί µέσα του. 
Ο φόβος αυτός που είναι πολύ σωτήριος, εκείνον που ανυψώθηκε στον περίβλεπτο τόπο της 
αγάπης, τον γεμίζει τρόμο και αγωνία: γιατί φοβάται µην ξεπέσει απ᾿ αυτό το ύψος της αγάπης του 
Θεού και ριχτεί πάλι στο φρικτό φόβο της κολάσεως. 


90. Διαφορετικά γίνεται η ανάγνωση τῶν Γραφών από τους αρχαρίους στο βίο της ευσέβειας, 
διαφορετικά από εκείνους που πρόκοψαν και έφτασαν στο µέσο και διαφορετικά από εκείνους που 
πλησιάζουν προς την τελειότητα. Στους πρώτους γίνεται άρτος απ᾿ το τραπέζι του Θεού που 
στηρίζει τις καρδιές τους(Ψαλμ. 103. 15) και τους δυναμώνει στην πάλη µε τα πνεύματα που 
ενεργούν τα πάθη και τους αναδεικνύει ανδρείους μαχητές κατά των δαιμόνων, ὥστε να λένε: 
«Ετοίμασες μπροστά µου τραπέζι, απέναντι σ᾽ αυτούς που µε θλίβουν»(Ψαλμ. 22, 5). Στους 
δεύτερους, γίνεται κρασί από θεϊκό ποτήρι που ευφραίνει τις καρδιές τους και τους φέρνει σε 
έκσταση µε τη δύναμη τῶν εννοιών και ανυψώνει το νου τους από το γράμμα του νόµου που οδηγεί 
στο θάνατο(Β΄ Κορ. 3, 6), μεταφέροντάς τον στα βάθη του Πνεύματος για να τα ερευνήσει και 
κάνοντάς τον ικανό να γεννά και να εφευρίσκει θεία νοήματα, ώστε και αυτοί να λένε πολύ 
ταιριαστά: «Και το ποτήρι Σου µε µεθά σαν το δυνατότερο κρασὺ(ψαλμ. 22, 5). Στους 
τελευταίους, γίνεται λάδι θεϊκού πνεύματος, που αλείφει την ψυχή τους και την καταπραῦνει και 
την ταπεινώνει µε την υπερβολή των θείων ελλάμψεων και την ανυψώνει ολόκληρη πάνω από την 
ταπεινότητα του σώματος, ώστε και αυτή να αναφωνεί µε καύχηση: «Άλειψες µε λάδι το κεφάλι 
μου»(Ῥαλμ. 22, 5), και: «Το έλεός Σου θα µε καταδιώκει όλες τις ημέρες της ζωής μου»(Ψαλμ. 22, 
6). 


91. Έως ότου µε τους ασκητικούς αγώνες, µε τον ιδρώτα του προσώπου µας, κατευθυνόµαστε 
φιλόπονα προς το Θεό τιθασσεύοντας τα πάθη της σάρκας, ο Κύριος τρώει μαζί µας, στο τραπέζι 
των χαρισμάτων Του, τον επιούσιο άρτο που παρασκευάζεται µε την καλλιέργεια τῶν αρετών και 
στηρίζει τις καρδιές των ανθρώπων(ΨῬαλμ. 103, 15). Όταν µε την απάθεια αγιαστεί το όνομά 
Του(Ματθ. 6, 9) από µας, και βασιλέψει Αυτός σε όλες τις δυνάμεις της ψυχής µας, αφού υποτάξει 
και ειρηνέψει τα χωρισμένα, εννοώ το κατώτερο σώμα στον ανώτερο λογισμό, και γίνει το θέλημά 
Του σε µας όπως γίνεται στον ουρανό(Ματθ. 6, 10), τότε ο Κύριος πίνει μαζί µας στη βασιλεία 
Του(Μαρκ. 14, 25), που γίνεται µέσα µας, καινούργιο υπέρλογο ποτό της σοφίας του λόγου, το 
οποίο αναμιγνύεται µε κατάνυξη και γνώση μεγάλων μυστηρίων. Όταν τέλος γίνομε μέτοχοι του 
Πνεύματος του Αγίου και υποστούμε την καλή αλλοίωση µε την ανακαίνιση του νου µας(Ρωμ. 12, 


20, τότε ο Κύριος, όντας Θεός, θα είναι μαζί µε µας ως θεούς, αθανατίζοντας και το σώμα µας. 


92. Όταν το ασυγκράτητο νερό των εμπαθών λογισµών του νου συγκρατηθεί µε την επίσκεψη του 
Αγίου Πνεύματος και η αλμυρή άβυσσος των απρεπών εννοιών και ενθυµήσεων χαλινωθεί µε την 
εγκράτεια και τη µελέτη του θανάτου, τότε φυσά το θείο πνεύμα της μετάνοιας και κατεβαίνουν τα 
νερά της κατανύξεως, µε τα οποία ο Θεός και Δεσπότης, αφού τα βάλει στο νιπτήρα της μετάνοιας, 
πλένει τα νοητά πόδια µας και τα κάνει άξια να πατούν την αυλή της βασιλείας Του. 


93, Ο Λόγος του Θεού έγινε σάρκα(]ω. 1, 14), και αφού ενώθηκε υποστατικά µε την ανθρώπινη 
φύση µας και έγινε τέλειος άνθρωπος ---χωρίς αµαρτία---, ὡς τέλειος Θεός την ξανάπλασε και τη 
θέωσε. Όντας Λόγος του πρώτου νου και Θεού, ενώθηκε µε το λογιστικό μέρος της και του έδωσε 
φτερά για να φρονεί τα θεία και να λογίζεται τα υψηλά. Αλλά επίσης, επειδή είναι και φωτιά, µε 
την ουσιώδη και θεϊκή φωτιά χαλύβδωσε και όξυνε το θυμικό της μέρος εναντίον τῶν αντιπάλων 
παθών και δαιμόνων. Ακόμη, επειδή είναι έφεση και η κατάληξη της επιθυμίας κάθε λογικής 
φύσεως, πλάτυνε το επιθυµητικό μέρος της ανθρώπινης φύσεως για να επιθυμεί τα αγαθά εκείνα 
της αιώνιας ζωής µε εσωτερική και μόνιμη αγάπη. Και έτσι αφού ανακαίνισε στον εαυτό Του 
ολόκληρο τον άνθρωπο, από παλιό τον έκανε νέο, ώστε να µην υπάρχει κανένας λόγος κατηγορίας 
εναντίον του Δημιουργού Λόγου στην ανάπλαση του ανθρώπου. 


94. Αφού ο Λόγος ιερούργησε στον εαυτό Του την ανάπλαση της φύσεώς µας, θυσίασε για χάρη 
μας ο Ίδιος τον εαυτό Του µε σταυρικό θάνατο, και δίνει πάντοτε το άχραντο σώµα Του να 
θυσιάζεται και µας το παραθέτει καθημερινά ως ψυχοτρόφο συμπόσιο, µε σκοπό, τρώγοντας τούτο 
και πίνοντας το τίμιο αίμα Του, µε τη µέθεξη να γινόμαστε ---με αίσθηση ψυχής--- καλύτεροι απ᾿ 
ό,τι ήμασταν, καθώς θα ενωνόµαστε µε αυτά και θα μεταβαλλόμαστε από το χειρότερο στο 
καλύτερο και θα ενοποιούµαστε µε το διττό Λόγο διττά, µε το σώµα δηλαδή και µε τη λογική ψυχή, 
αφού Αυτός είναι Θεός σωματωμµένος και ομοούσιος µε µας κατά τη σάρκα. Ώστε να µην ανήκομε 
πλέον στον εαυτό µας, αλλά σ᾽ Εκείνον που µας ενοποίησε µε τον εαυτό Του µέσω της αθάνατης 
τράπεζας και µας έκανε να είμαστε θέσει, εκείνο που Αυτός είναι φύσει. 


95. Αν λοιπόν δοκιμασμένοι στους κόπους των αρετών και προκαθαρμένοι µε τα δάκρυα, 
πλησιάζοµε και τρώμε από αυτόν τον άρτο και πίνομε από αυτό το ποτήριο, τότε ο διττός Λόγος µε 
τις δύο φυσικές Του δυνάμεις ---του Θεού και του ανθρώπου--- αναμιγνύεται µε πραότητα μαζί µας 
και µας µεταποιεί ολόκληρους σύμφωνα µε τον εαυτό Του, ὡς σαρκωμµένος και ομοούσιος µε µας 
κατά την ανθρώπινη φύση, και µας θεοποιεί ολόκληρους µε το λόγο της γνώσεως και µας κάνει 
οικείους Του καθώς είµαστε σύμμορφοι μ᾽ Αυτόν και αδελφοί Του, ὡς Θεός και ομοούσιος µε τον 
Πατέρα. Αν όµως προσερχόµαστε κυλισμένοι στα πάθη και σπιλωμένοι από την ακαθαρσία της 
αμαρτίας, τότε πλησιάζοντάς µας µε το φυσικό Του πυρ, το οποίο αφανίζει την κακία, µας πυρπολεί 
και µας κατακαίει ολόκληρους και µας συντομεύει τη ζωή, όχι γιατί το θέλει η αγαθότητά Του, 
αλλά γιατί αναγκάζεται απὀ την καταφρονητική αναισθησία µας. 


96. Σε όλους όσους αρχίζουν να βαδίζουν το δρόμο τῶν εντολών του Χριστού µε την πρακτική 
φιλοσοφία, ο Κύριος πλησιάζει αοράτως, επειδή έχουν ακόµη ατελές το φρόνημα και διστακτική 
την ψυχή για την αρετή, και συμπορεύεται μ᾽ αυτούς. Εύλογα λοιπόν τα μάτια της ψυχής τους 
εμποδίζονται(λουκ. 24, 15-16) προσωρινά, για να µη γνωρίσουν την προκοπή που έχουν καθώς ο 
Κύριος συμπορεύεται μ᾽ αυτούς και συνεργεί για ν᾿ απαλλαγούν από τα πάθη και τους βοηθεί να 
κατορθώσουν κάθε αρετή. Όταν όµως προοδεύουν στους αγώνες της ευσέβειας και πλησιάζουν 
προς την απάθεια μέσω της ταπεινώσεως, δε θέλει ο Λόγος να σταματήσουν ὡς αὐτό το σηµείο 
κουρασμένοι από τους κόπους των αρετών θέλει να προχωρήσουν ακόµη και να ανυψωθούν στη 
θεωρία. Γι’ αυτό αφού τους θρέψει αρκετό καιρό µε άφθονο τον άρτο τῶν δακρύων(Ῥαλμ. 79. 6), 
τους ευλογεί µε το φῶς της κατανύξεως, και ανοίγει το νου τοὺς να εννοούν το βάθος των θείων 
Γραφών(Λουκ. 24, 45), και από αυτό να βλέπουν καθαρά τις φύσεις και τους λόγους των όντων. 
Αμέσως τότε κρύβει τον εαυτό Του από αυτούς, για να σηκωθούν και να αναζητήσουν µε 
περισσότερο ζήλο να μάθουν, ποιά είναι η γνώση τῶν όντων και ποιά η ανύψωση που αυτή 
προξενεί. Και αφού την αναζητήσουν µε ζήλο, ανεβαίνουν στην υψηλότερη διακονία του λόγου και 
κηρύττουν σε όλους την ανάσταση του Λόγου που γνωρίζουν από την πράξη και από τη θεωρία. 


97. Εύλογα ο Λόγος επιπλήττει την αργοπορία εκείνων που χρονίζουν στους κόπους της πρακτικής 
ασκήσεως και δε θέλουν απὀ εκεί να μετακινηθούν και να ανεβούν στην ανώτερη βαθµίδα της 
θεωρίας, και τους λέει: «Ω ανόητοι, που η καρδιά σας αργεί να πιστέψει(Λουκ. 24, 25) στο λόγο 
της φυσικής θεωρίας, ο οποίος έχει τη δύναμη να αποκαλύψει τα βάθη του Πνεύματος σ᾽ εκείνους 
που βαδίζουν κατά τις υποδείξεις του Πνεύματος». Το να µη θέλει κανείς, από τους αγώνες των 
αρχαρίων να προχωρήσει στους τελειότερους αγώνες, και από το γράμμα της θείας Γραφής να 
προχωρεί στο νου και στη διάνοια του λόγου, αυτό δείχνει ψυχή ράθυµη και άγευστη από την 
πνευματική ωφέλεια, ψυχή που υπονομεύει την προκοπή της. Στην ψυχή αυτή, επειδή κρατά 
σβησµένη τη λαμπάδα της, δε θα λεχθεί μόνο: «Πήγαινε να αγοράσεις λάδι από εκείνους που το 
πουλούν», αλλά και: «Πήγαινε, δε σε ξέρω απο που εἰσαιν(Ματθ. 25, 9 και 12), αφού της κλειστεί 
και η είσοδος του νυμφώνα. 


98. Όταν ο Λόγος του Θεού έρθει στην πεσμένη ψυχή, όπως στην πόλη Βηθανία([Ιω. 11. 17-18), για 
να αναστήσει τον πεθαμένο της νου καὶ θαμμένο κάτω από τη φθορά των παθών, τότε η φρόνηση 
και η δικαιοσύνη, βυθισμένες στη λύπη για τη νέκρωση του νου, καθώς θρηνούν, Τον προὐπαντούν 
και του λένε: «Αν ήσουν εδώ και σε κρατούσαμε κοντά µας, δε θα πέθαινε ο αδελφός µας νους από 
την αμαρτία»(]ω. 11, 32). Τότε η δικαιοσύνη σπεύδει µε μεγάλη φροντίδα και εργασία τῶν αρετών 
να θρέψει τον Λόγο και φιλοτιμείται να του παραθέσει πλούσιο τραπέζι µε ποικίλα είδη της 
κακοπάθειάς της. Η φρόνηση όμως κρίνει καλύτερο, αψηφώντας όλες τις άλλες φροντίδες και την 
επίπονη κακοπάθεια, να παρακαθίσει στη νοερή εργασία και στις νοερές κινήσεις του Λόγου και 
στην ακρόαση των νοημάτων της θεωρίας Του. Γι’ αυτό και την πρώτη που αγωνίζεται καλά να Τον 
θρέψει µε φιλοτιμία στο τραπέζι της πολυποίκιλης πρακτικής αρετής, την αποδέχεται ο Λόγος: τη 
μαλώνει όµως που φροντίζει για πολλά είδη κακοπάθειας και απασχολείται συνεχώς µε κάτι που 
είναι λίγο ωφέλιμο. Γιατί ένα είναι το ζητούμενο που χρειάζεται για την περιποίηση του Λόγου, να 
υποτάξει κανείς το κατώτερο (το σώμα) στον καλύτερο λογισμό και να μεταβάλει το χοῖκό 
φρόνημα της ψυχής σε πνευματικό, µε τους ιδρώτες τῆς αρετής. Τη δεύτερη τώρα, την επαινεί και 
την παίρνει µε το µέρος Του, γιατί διάλεξε την αγαθή µερίδα(Λουκ. 10, 41-42) της γνώσεως του 
Πνεύματος, µε την οποία πετά πάνω από τα ανθρώπινα πράγματα, προχωρεί στα ιερά βάθη του 
Θεού, εμπορεύεται καλά το πολύτιμο μαργαριτάρι(Ματθ. 13, 46) του Λόγου, βλέπει µε θαυμασμό 
τους απόκρυφους θησαυρούς του Πνεύματος και δέχεται την ανέκφραστη χαρά, η οποία δεν θα 
αφαιρεθεί από αυτήν. 


99. Ο νους ο οποίος νεκρώθηκε από τα πάθη και αναστήθηκε µε την παρουσία του Λόγου του 
Θεού, αφού αποτίναξε την πέτρα της πωρώσεως, ελευθερώνεται από τα δεσμά της αμαρτίας και 
των φθοροποιών λογισμών από τους υπηρέτες του Λόγου, το φόβο δηλαδή της κολάσεως και τους 
κόπους της αρετής. Και αφού απολαύσει το φῶς της μέλλουσας ζωής, αφήνεται ελεύθερος στην 
απάθεια. Από εκεί, αφού καθίσει στο θρόνο των αισθήσεων και ιερουργήσει µε καθαρότητα το 
μυστήριο της θεωρίας τῶν όντων, συγκατοικεί µε το Λόγο. Και αφού αναχωρήσει μαζί Του από τη 
γη στους ουρανούς, συμβασιλεύει µε το Χριστό στη βασιλεία του Θεού και Πατέρα, έχοντας 
καταπαύσει σ᾽ Αυτόν όλες τις επιθυμίες του. 


100. Σε κάθε αγωνιστή, ο οποίος αθλεί σύμφωνα µε τους κανόνες(Β΄ Τιμ. 2, 5) και προχωρεί προς 
το µέσο και φτάνει στην ωριμότητα και τελειότητα που μέτρο της είναι ο Χριστός(Εφ. 4, 13), η 
αποκατάσταση στη μέλλουσα ζωή µετα την απόθεση του σώματος γίνεται γνωστή και φανερή µε 
πληροφορία και ενέργεια του Πνεύματος. Η χαρά είναι αιώνια µέσα σε αιώνιο φῶς, η µακαριότητα 
δηλαδή της ουράνιας κατοικίας. Και χαρά δίχως τέλος αγκαλιάζει τις καρδιές εκείνων που 
αγωνίζονται εδώ σύμφωνα µε τους κανόνες, και τους γλυκοφιλεί η ευφροσύνη του Αγίου 
Πνεύματος, η οποία κατά το λόγο του Κυρίου δε θα αφαιρεθεί από αυτούς(]ω. 16, 22). Άρα λοιπόν 
εκείνος που αξιώθηκε απ᾿ εδώ να τον επισκεφθεί ο Παράκλητος και ν᾿ απολαύσει τους καρπούς Του 
µε την καλλιέργεια των αρετών και να πλουτίσει µε τα θεία Του χαρίσματα, είναι γεμάτος από χαρά 
και κάθε αγάπη, αφού κάθε φόβος δραπέτευσε από αυτόν έτσι ελευθερώνεται µε χαρά από τα 
δεσμά του σώματος και αναχωρεί γεμάτος χαρά από τα ορατά, από την αίσθηση των οποίων είχε 
ελευθερωθεί στη ζωή του. Και αναπαύεται πιά σε ανεκλάλητη χαρά φωτός, εκεί όπου όσοι 
κατοικούν έχουν διαρκή ευφροσύνη(Ῥαλμ. 86, 7), αν και το σώμα πολλές φορές υποφέρει κατά τη 


λύση του δεσμού και το χωρισμό της ενώσεώς του από την ψυχή, σαν τις δύστοκες γυναίκες. 


Τρίτη εκατοντάδα γνωστικών κεφαλαίων περί αγάπης και τελειώσεως του βίου 


1. Ο Θεός είναι νους απαθής, πάνω από κάθε νου και κάθε απάθεια. Είναι φως και πηγή φωτος 
αγαθού, σοφία, λόγος και γνώση, όπως επίσης και χορηγός της σοφίας, του λόγου και της γνώσεως. 
Και σε όσους δόθηκαν αυτα για την καθαρότητα τους και τα βλέπομε σ᾽ αυτους πλούσια, σ᾽ αυτους 
ανακτηθηκε το «κατ᾽ εικόνα» και διατηρήθηκε, ώστε να είναι από εδώ υιοί Θεού, που 
καθοδηγούνται από το Πνεύμα, σύμφωνα µε το ρητό: «Όσοι καθοδηγούνται από το Πνεύμα του 
Θεού, αυτοί είναι υιοί Θεού»(Ρωμ. 8, 14). 


2. Όσοι µε τους κόπους της ασκήσεως έκαναν τους εαυτους των καθαρούς από κάθε µολυσµό 
σαρκικό και πνευματικό(Β΄ Κορ. 7, 1). έγιναν δοχεία της αθάνατης φύσεως µεσω τῶν χαρισμάτων 
του Πνεύματος. Αυτοί που έφτασαν σ᾽ αυτη την κατασταση, είναι γεμάτοι από αγαθό φως, και 
καθώς αυτό πλημμυρίζει την καρδιά τους µε γαλήνη και ειρήνη, λαλούν λόγια αγαθά και η σοφία 
του Θεού κυλάει από τα χείλη τοὺς µε τη γνώση των θείων και τῶν ανθρωπίνων πραγμάτων. Και ο 
λόγος τους είναι διαυγής και εξηγεί τα βάθη του Πνεύματος. Γι’ αυτούς τους ανθρώπους δεν ισχύει 
νόμος(Γαλ. 5, 23), αφού μιά για πάντα ενώθηκαν µε το Θεό και δέχθηκαν την καλή αλλοίωση. 


3. Εκείνος που φιλόπονα κατευθύνεται προς το Θεό µε ολοπρόθυµο ζήλο, γίνεται εκμαγείο της 
εικόνας Του µε τις αρετές της ψυχής και του σώματος. Και αυτος αναπαύεται στο Θεό, και ο Θεός 
σ᾽ αυτόν, µε την αμοιβαία ένωση: ώστε αυτός να είναι και να φαίνεται από εδώ εικόνα της θείας 
μακαριότητας και θέσει θεός, µε τον πλούτο τῶν χαρισμάτων του Πνεύματος, και ο Θεός 
τελεσιουργός της τελειότητάς του. 


4. Ο άνθρωπος είναι κατ᾽ εικόνα Θεού όχι από την οργανική κατασκευή του σώματος, όπως θα 
έλεγε κανείς από άγνοια, αλλά από τη νοερή φύση του νου, η οποία δεν περιορίζεται από το βαρύ 
σώμα που κλίνει προς τα κάτω. Όπως δηλαδή η θεία φύση, επειδή είναι έξω από κάθε κτίση και 
παχύτητα, δεν περιορίζεται από τίποτε, αλλά είναι αόριστη, ασώµατη, πάνω από κάθε ουσία και 
αιτία, χωρίς ιδιότητες, µη υποκείµενη στην αφή, άποση, αόρατη, αθάνατη, ακατάληπτη, μη 
εννοούμενη διόλου από µας, έτσι και η νοερή φύση που Αυτή μάς έδωσε, δηλαδή ο νους, είναι 
απεριόριστη, ξένη προς την παχύτητα του σώματος, ασώµατη, αόρατη, αψηλάφητη, ακατάληπτη 
και εικόνα της αθάνατης και αιώνιας δόξας Του. 


5. Ο Θεός είναι ο πρώτος Νους, ὡς Βασιλεύς του παντός, και έχει τον Λόγο ομοούσιο µε τον εαυτό 
Του και συναιώνιο µε το Πνεύμα. Δε χωρίζεται ποτέ από τον Λόγο και το Πνεύμα, γιατί η θεία 
φύση είναι αδιαίρετη: μήτε συγχέεται, γιατί οι τρεις Υποστάσεις της θεότητας είναι ασύγχυτες. 
Έτσι, ενώ γεννά φυσικώς τον Λόγο από την ουσία Του, δε χωρίζεται από Αυτόν, γιατί είναι 
αχώριστος από τον εαυτό Του. Ο δε συναιώνιος Λόγος έχει το σύμφυτο και συναναρχο µε Αυτόν 
Πνεύμα που εκπορεύεται προαιώνια από τον Πατέρα, και δεν αποκόπτεται από τον γεννήσαντα 
Πατέρα. Γιατί των δύο η φύση είναι μία και αχώριστη, αν και µε τη διαφορά των υποστάσεων 
διαιρείται σε πρόσωπα και ανυμνούνται τριαδικά ο Πατέρας, ο Υιός και το Άγιο Πνεύμα, χωρίς 
ποτέ να χωρίζονται από τη συναιώνια ουσία και φύση, αφού αποτελούν µία φύση και ένα Θεό. 
Αυτής λοιπόν της τρισυπόστατης και ενιαίας φύσεως, να θεωρείς εικόνα τον πλασμένο από Αυτήν 
άνθρωπο, κατά το νοητό στοιχείο του βέβαια και όχι κατά το ορατό’ κατά το αθάνατο και 
παντοτινά αναλλοίωτο και όχι κατά το θνητό και φθαρτό. 


6. Ο Θεός, που είναι Νους και απείρως πέρα από τα κτίσµατά Του, τα οποία µε σοφία δημιούργησε, 
γεννά χωρίς µεταβολή Του τον Λόγο για τη συντήρηση των κτισμάτων, και στέλνει για την 
ενδυνάµωσή τούς, όπως έχει γραφεί(]ω. 14, 26). το Πανάγιο Πνεύμα: ο Ίδιος όµως είναι και έξω 
και µέσα στο σύμπαν. Το ίδιο και ο άνθρωπος που είναι μέτοχος της θείας Του φύσεως και είναι 
εικόνα Του κατά το νοητό στοιχείο του, δηλαδή τη νοερή και ασώµατη και αθάνατη ψυχή, έχοντας 
το νου που γεννά φυσικώς το λόγο από την ουσία του, κι από τα οποία συντηρείται όλη η δύναμη 
του σώματος, είναι και έξω και µέσα στην ύλη και στα ορατά. Και όπως ο Πλάστης του είναι 
αχώριστος από τις Ὑποστάσεις Του, δηλαδή από το Λόγο και το Πνεύμα, έτσι και ο άνθρωπος, κατά 


την ψυχή, είναι αχώριστος από το νου και το λόγο, αφού αποτελούν μιά φύση και ουσία, που δεν 
περιορίζεται απὀ το σώμα. 


7. Όπως το θείο είναι τρισυπόστατο, προσκυνούμενο ως Πατέρας, Υιός και Άγιο Πνεύμα, έτσι και η 
πλασμένη από Αυτό εικόνα, ο άνθρωπος, διακρίνεται σε τρία µέρη, προσκυνώντας µε ψυχή, νου 
και λόγο το Θεό, ο οποίος δημιούργησε τα πάντα από το μηδέν. Όπως λοιπόν οι Υποστάσεις στο 
Θεό είναι κατά φύση συναιώνιες και ομοούσιες, έτσι και αυτά τα τρία µέρη στην εικόνα Του είναι 
σύμφυτα και ομοούσια. Από αυτά γίνεται έκδηλο σ᾽ εμάς το «κατ᾽ εικόνα», και µέσω αυτών εἶμαι 
εικόνα του Θεού, αν και είμαι ζυμωμένος και µε τον πηλό και µε την εικόνα. 


8. Άλλο εικόνα Θεού και άλλο τα ιδιώματα της εικόνας. Εικόνα του Θεού είναι η νοερή ψυχή, ο 
νους και ο λόγος, η µία και αδιαίρετη φύση. Ιδιώµατα της εικόνας είναι το αρχικό, το βασιλικό και 
το αυτεξούσιο. Επίσης, άλλο είναι δόξα του νου, άλλο αξία, άλλο το «κατ᾽ εικόνα» και άλλο το 
«καθ᾽ ομοίωσιν». Δόξα του νου είναι το ανοδικό, η αεικινησία προς τα άνω, η ταχύτητα, η 
καθαρότητα, η σύνεση, η σοφία, η αθανασία. Αξία του νου είναι το λογικό, το αρχικό, το βασιλικό 
και το αυτεξούσιο. Το «κατ᾽ εικόνα Θεού», είναι το αυθυπόστατο, ομοούσιο, αδιαίρετο και 
αχώριστο της ψυχής, του νου και του λόγου. Γιατί στην ασώµατη και αθάνατη και θεία και νοερή 
ψυχή ανήκουν ο νους και ο λόγος, τα οποία είναι και ομοούσια και συναιώνια, δίχως να χωρίζονται 
ποτέ το ένα από το άλλο, αλλ’ ούτε και να μπορούν να χωριστούν. Το «καθ᾽ ομοίωσιν», είναι η 
δικαιοσύνη, η αλήθεια, η ευσπλαχνία, η συμπάθεια και η φιλανθρωπία. Σ7 όποιους λοιπόν αυτά 
ενεργούνται και παραμένουν, σ᾽ αυτούς φαίνεται καθαρά το «κατ᾽ εικόνα και καθ᾽ ομοίωσιν»: αυτοί 
δηλαδή ενεργούν κατά φύση, είναι όμως ανώτεροι από τους άλλους κατά την αξία. 


9. Ἡ λογική ψυχή μερίζεται σε τρία και διακρίνεται κατά τη θεωρία σε δύο, το λογικό και το 
παθητικό. Το λογικό της µέρος, καθώς είναι κατ᾽ εικόνα του Πλάστη της, είναι ανεμπόδιστο, 
αόρατο και απεριόριστο από τις αισθήσεις, γιατί είναι και έξω και µέσα απ΄ αυτές. Με αυτό η ψυχή 
επικοινωνεί µε τις νοερές και θείες δυναμεις, και µε την ιερή γνώση των όντων ανατρέχει κατά 
φύση στο Θεό σαν σε Πρωτότυπο, και απολαμβάνει τη θεϊκή Του φύση. Το παθητικό µέρος της 
κατακερματίζεται στις αισθήσεις και υπόκειται στα πάθη και στις ανέσεις. Με αὐτό η ψυχή 
συγκοινωνεί µε την αισθητική, θρεπτική και αυξητική φύση, αισθάνεται τον αέρα, το κρύο και τη 
ζέστη και τις τροφές για συντήρηση, ζωή, αύξηση και υγεία. Γι’ αυτό και τούτο μεταβάλλεται µαζί 
μ᾽ αυτά και άλλοτε επιθυμεί άλογες επιθυμίες, βγαίνοντας από τη φυσική του κίνηση, ενώ άλλοτε 
παροξύνεται και παρασύρεται από άλογο θυμό: ακόµη προκαλεί πείνα, δίψα, λύπη, πόνο και 
διάχυση, καθώς ευχαριστείται στις ανέσεις, ενώ στις θλίψεις μαζεύεται. Γι’ αυτό και εύλογα λέγεται 
παθητικό μέρος, γιατί υποφέρει από τα πάθη. Όταν λοιπόν το θνητό τούτο καταποθεί από τη 
ζωή(Β΄ Κορ. 5, 14) του λόγου, αφού δηλαδή κυριαρχήσει το ανώτερο μέρος, τότε και η ζωή του 
Ιησού φανερώνεται στη θνητή µας σάρκα(Β΄ Κορ. 4, 11), ενεργώντας µέσα µας τη ζωοποιό 
νέκρωση, δηλαδή την απάθεια, και παρέχοντάς μας την αφθαρσία της αθανασίας, όπως επιθυμεί το 
πνεύμα. 


10. Όπως ο Δημιουργός του παντός, πριν ακόµη δημιουργήσει τα πάντα από το μηδέν, είχε µέσα 
Του, ὡς Βασιλεύς των αιώνων και προγνώστης, τη γνώση, τις φύσεις και τους λόγους όλων των 
όντων, έτσι και τον άνθρωπο που τον έπλασε κατ᾽ εικόνα Του για βασιλιά της κτίσεως, τον έκανε 
να έχει µέσα του όλων τῶν όντων τους λόγους, τις φύσεις και τη γνώση. Έτσι, την ξηρότητα και 
ψυχρότητα του ζωικού χυμοῦ τις έχει από τη γη, απ΄ όπου πλάστηκε. Τη θερμότητα και υγρότητα 
του αίματος από τον αέρα και τη φωτιά. την υγρότητα και ψυχρότητα του φλέγματος από το νερό. 
Από τα φυτέ, έχει την ικανότητα για αύξηση: από τα ζωόφυτα έχει την ικανότητα για θρέψη: από 
τα άλογα ζώα έχει το παθητικό: από τους Αγγέλους έχει το νοερό και λογικό. Από το Θεό, τέλος, 
έχει την άυλη πνοή, δηλαδή την ασώματη και αθάνατη ψυχή, η οποία διακρίνεται σε νου και λόγο 
και δέχεται τη δύναμη του Αγίου Πνεύματος, για να υπάρχει και να ζει. 


11. Είμαστε «καθ᾽ ομοίωσιν» του Θεού που µας έπλασε κατ᾽ εικόνα και οµοίωσή Του, ὡς προς την 
αρετή και τη σύνεση. Γιατί λέει η Γραφή: «Η αρετή Του κάλυψε τους ουρανούς, κι από τη σύνεσή 
Του είναι γεμάτη η γη»(Αββ. 3, 3). Αρετή του Θεού είναι η δικαιοσύνη, η οσιότητα και η αλήθεια, 
όπως λέει ο Δαβίδ: «Λίκαιος είσαι, Κύριε, και η αλήθεια Σου σε περιβάλλει από παντού»(Ῥαλμ. 88, 


0), και πάλι: «Δίκαιος και όσιος ο Κύριος»(Ψαλμ. 144, 17). Επίσης είμαστε «καθ᾽ ομοίωσιν» του 
Θεού ως προς την ευθύτητα και τη χρηστότητα, γιατί λέει η Γραφή: «Χρηστός και ευθύς ο 
Κύριος»(Ψαλμ. 24, 8). Ακόμη, ως προς το λόγο της σοφίας και το λόγο της γνώσεως, γιατί αυτά 
υπάρχουν µέσα Του και ονομάζεται Σοφία και Λόγος. Επίσης, ὡς προς την αγιοσύνη και την 
τελειότητα, όπως λέει ο Ίδιος: «Να γίνεστε τέλειοι, γιατί ο οὐράνιος Πατέρας σας είναι 
τέλειος»(Ματθ. 5, 48) και: «Να γίνεστε άγιοι, γιατί εγώ είμαι ἁγιος»(Λευῖτ. 20, 26). Τέλος, ὡς προς 
την ταπείνωση και την πραότητα, γιατί λέει: «Μάθετε από μένα ότι είμαι πράος και ταπεινός στην 
καρδιά, και οι ψυχές σας θα βρουν ανάπαυση». 


12. Ο νους µας, όντας εικόνα του Θεού, βρίσκεται στην οικεία του κατάσταση όταν μένει στην 
περιοχή του και δεν κινείται πέρα από την αξία και τη φύση του. Γι’ αυτό κι αγαπά να ερευνά όσο 
γίνεται τα σχετικά µε το Θεό και ζητεί να ενώνεται µε Αυτόν, απὀ τον οποίο έλαβε την αρχή και 
έχει την κίνηση και προς τον οποίο ανατρέχει με τις φυσικές ιδιότητες, και Αυτόν ποθεί να μιμείται 
στη φιλανθρωπία και την απλότητα. Γι’ αυτό και ο νους, γεννώντας το λόγο, αναδηµιουργεί, σαν 
άλλους ουρανούς, τις ψυχές τῶν ομοφύλων του ανθρώπων και τις κάνει στερεές µε την υπομονή 
των εμπράκτων αρετών. Και τις ζωογονεί µε το πνεύμα του στόματός του(Ῥαλμ. 32, 6), δίνοντάς 
τους δύναμη κατά τῶν ολεθρίων παθών. Και έτσι αναδεικνύεται και αυτός δημιουργός της νοητής 
κτίσεως και του μεγάλου κόσμου, μιμούμενος όπως πρέπει το Θεό του, και ακούει καθαρά από τον 
ουρανό: «Όποιος αναδεικνύει άξιο τον ανάξιο, θα γίνει σαν στόμα μου»ί]ερ. 15, 19). 


13. Εκείνος που εμμένει στις φυσικές κινήσεις του νου και στην αξία του λόγου, διατηρείται 
καθαρός από την ύλη και καταστολίζεται µε πραότητα, ταπεινοφροσύνη, αγάπη και συμπάθεια και 
καταλαμπρύνεται από τις ελλάμψεις του Αγίου Πνεύματος. Προσβλέποντας στις υψηλές θεωρίες, 
αποκτά τη γνώση τῶν κρυμμένων μυστηρίων του Θεού και από αγαθότητα τα μεταδίδει µε λόγο 
σοφίας σ᾽ εκείνους που μπορούν να τα ακούνε. Έτσι, δεν πολλαπλασιάζει το τάλαντό του µόνο για 
τον εαυτό του, αλλά κάνει να το απολαύσουν και οι άλλοι. 


14. Εκείνος που ξαλάφρωσε πολύ το πνεύμα του, το ένα µέλος της δυάδας πνεύμα-σάρκα, και 
απελευθέρωσε την ευγένεια του πνεύματος από το δεσμό αυτής της δυάδας, αυτός βρήκε άυλο 
τρόπο ζωής μεταξύ των αὕλων πνευμάτων κι έγινε κι αυτός πνεύμα νοερό, αν και φαίνεται να ζει 
σωματικά ανάµεσα στους άλλους ανθρώπους. 


15. Όποιος υπέταξε τη δουλεία που προέρχεται από την ένωση πνεύματος και σάρκας στην αξία και 
στη φύση του ενός (του πνεύματος), αυτός υπέταξε όλη την κτίση στο Θεό, συνάπτοντας σε ένα τα 
χωρισμένα και ειρηνοποιώντας τα πάντα. 


16. Μέχρις ότου η φύση των ψυχικών µας δυνάµεων βρίσκεται σε αταξία µε τον εαυτό της και 
διασκορπίζεται σε πολλές ετερότητες, δε μετέχομε και στις υπερφυσικές δωρεές του Θεού. Κι 
εφόσον δε μετέχομε σ᾽ αυτές, βρισκόμαστε µακριά και από τη μυστική ιερουργία του επουράνιου 
θυσιαστηρίου, η οποία τελείται κατά τη νοερή εργασία του νου. Όταν όµως, µε µεγάλη σπουδή τῶν 
ιερών αγώνων, καθαρθούµε από την πρόσυλη κακία και µε τη δύναμη του Πνεύματος συνάξοµε σε 
ένα τις ετερότητές µας, τότε φτάνομε και στη μέθεξη των απορρήτων αγαθών του Θεού και 
προσφέροµε αξίως στο Λόγο και Θεό τα θεία μυστήρια της μυστικής ιερουργίας του νου στο 
ὑπερουράνιο και νοερό θυσιαστήριο του Θεού, ὡς επόπτες και ιερείς των αθανάτων μυστηρίων 
Του. 


17. Η σάρκα επιθυμεί κατά του πνεύματος και το πνεύμα κατά της σάρκας(Γαλ. 5, 17), κι ένας 
ακήρυκτος πόλεμος υπάρχει μεταξύ τους, ποιο από τα δύο θα νικήσει το άλλο και θα κερδίσει την 
εξουσία. Αυτό λέγεται εσωτερική ετερότητα και διάσταση και ροπή και ζυγαριά και αμφίρροπη 
πάλη, κατά την οποία η ψυχή πηγαίνει όπου ο νους θα δώσει τη ροπή, σε κάποιο πράγμα δηλαδή 
σύμφωνα µε πάθος ανθρώπινο. 


18. Έως ότου µάς διασπούν άστατοι λογισμοί και ο νόμος της σάρκας ισχύει και τηρείται µέσα µας, 
διασκορπιζόµαστε σε πολλά µέρη και απομακρυνόµαστε από τη θεία Μονάδα, γιατί δεν 
αποκτήσαµε την ενότητα που Αυτή έχει. Όταν όµως αυτή η θνητότητα καταποθεί από την ενοποιό 
δύναμη και από την υπερφυσική αμεριµνία και γίνει ο νους κύριος του εαυτού του καταυγασμένος 


από τις σοφοποιές ελλάμψεις και τα νοήματα, η ψυχή συμπτύσσεται θεοειδώς σε μονάδα και 
γίνεται ένα αντί πολλές ετερότητες. Κι αφού συναχθεί στη θεία Μονάδα, ενώνεται µε απλότητα µε 
Αυτήν κατά μίμησή Της. Και αυτό είναι η αποκατάσταση της ψυχής στην αρχική της κατάσταση 
και η ανακαίνισή µας προς το καλύτερο. 


19. Η άγνοια είναι φοβερό κακό, και περισσότερο από φοβερό: είναι αυτό το ίδιο το ψηλαφητό 
σκοτάδι. Και τις ψυχές που θα καταλάβει, τις ρίχνει στο ζόφο. Διαιρεί το λογιστικό σε πολλά µέρη 
και αποκόπτει την ψυχή από την ένωση µε το Θεό. Αυτό που τελικά συνάγοµε από αυτήν, είναι η 
αλογία. Γιατί κάνει άλογο και αναίσθητο τον άνθρωπο στο σύνολό του. Κι όπως η άγνοια, όταν 
απλωθεί παχυλή, γίνεται πελώριος βυθός του άδη για την ψυχή που λυγίζει από το βάρος της, στον 
οποίο υπάρχει κάθε τιμωρία και οδύνη και λύπη και στεναγμός, έτσι και η θεία γνώση που είναι 
λαμπρή και γεμάτη από άπειρο φῶς, κάνει τις ψυχές στις οποίες θα πάει για την καθαρότητά τους, 
φωτοειδείς µε τρόπο που αρμόζει στο Θεό. Και τις γεμίζει ειρήνη, γαλήνη, χαρά, σοφία 
ανέκφραστη και τέλεια αγάπη. 


20. Η παρουσία του θείου φωτός, επειδή είναι απλή και ενιαία, συνάγει προς τον εαυτό της τις 
μετέχουσες ψυχές και τις κάνει να στραφούν προς αυτήν. Τις ενώνει µε την ενότητά της, τις 
τελειοποιεί µε την τελειότητά της και, οδηγώντας προς τα βάθη του Θεού την οπτική δύναμη της 
διάνοιάς τοὺς, τις κάνει θεωρούς και μύστιδες και μυσταγωγούς μεγάλων μυστηρίων. Θέλησε 
λοιπόν µε αγώνα να καθαρθείς τελείως, και θα δεις καθαρά µέσα σου τη θεοφιλή ενέργεια όσων 
σου λέω. 


21. Οι ελλάμψεις του πρώτου Φωτός που γίνονται µε τη γνώση στις καθαρµένες ψυχές, δεν τις 
κάνουν μόνο αγαθές και φωτοειδείς, αλλά και τις ανεβάζουν µε τη φυσική θεωρία σε νοητούς 
ουρανούς. Και δεν στέκεται ὡς εδώ η θεία ενέργεια σ᾽ αυτές, αλλά τότε σταματά, όταν µε τη σοφία 
και τη γνώση των απορρήτων ενωθούν µε τον Ένα και γίνουν µέσα σ᾽ Αυτόν, ένα αντί πολλά. 


22. Πρώτα πρέπει να γίνομε καθαροί και αθόλωτοι από την πρόσυλη κακία των νοητών µε την 
καθαρτική τάξη, έπειτα να γίνουν τα νοερά µας μάτια φωτισμένα κι ολόλαμπρα πάντοτε, µε µια 
άλλη τάξη, τη φωτιστική, η οποία τελείται µε τη μυστική και στο Θεό κρυμμένη σοφία. Και έτσι, 
αφού ανεβούμε στην επιστήμη των ιερών γνώσεων, η οποία διακονεί µε το λόγο τα νέα και τα 
παλαιά σ᾽ εκείνους που είναι δεκτικοί, θα μεταδίδομε τα απόκρυφα και μυστικά της νοήματα, 
μετοχετεύοντάς τα, βέβαια, σε αβέβηλες ακοές και διαστέλλοντάς τα από τους ατελέστερους, για 
να µη δοθούν τα άγια στα σκυλιά, ούτε το μαργαριτάρι του λόγου να πεταχθεί σε χοίρων ψυχές , 
που θα το αχρηστέψουν. 


23, Όταν κανείς βλέπει τη φλόγα της ψυχής του να πλατύνεται γύρω από την ενδιάθετη πίστη και 
την αγάπη του Θεού, τότε ας γνωρίζει ότι φέρνει μέσα του το Χριστό, ο οποίος ενεργεί την 
ανύψωση της ψυχής από τη γη και τα ορατά και ετοιμάζει την κατοικία της στους ουρανούς. Όταν 
επίσης βλέπει την καρδιά του να γεμίζει από χαρά και να επιθυμεί µε κατάνυξη τα ανέκφραστα 
αγαθά του Θεού, τότε ας γνωρίζει ότι µέσα του ενεργεί το Θείο Πνεύμα. Όταν πάλι αισθανθεί το 
νου του να γεμίζει µε άρρητο φῶς και νοήματα της ουράνιας σοφίας, τότε ας γνωρίζει ότι ήδη είναι 
και ενεργείται η επιφοίτηση του Παρακλήτου στην ψυχή του, για να του φανερώσει τους 
θησαυρούς της βασιλείας των ουρανών που είναι κρυμμένοι μέσα Του. Και τότε ας φυλάει τον 
εαυτό του µε επιμέλεια σαν παλάτι του Θεού και κατοικητήριο του Πνεύματος. 


24. Η φύλαξη των απόκρυφων θησαυρών του Πνεύματος είναι η αποχή από τα ανθρώπινα 
πράγματα, η οποία κυρίως ονομάζεται ησυχία. Αυτή, από καθαρότητα καρδιάς και ηδονή 
κατανύξεως, ανάβει σφοδρότερα τον πόθο της αγάπης του Θεού και λύνει την ψυχή από τα δεσμά 
των αισθήσεων και την πείθει να ακολουθεί την ελευθερία των τρόπων ζωής. Και αφού 
μεταστρέψει τις δυνάμεις της, τις επαναφέρει στο κατά φύση και τις αποκαθιστά στην αρχική 
κατάσταση της δημιουργίας, για να µην υπάρχει καμιά λαβή κατηγορίας εναντίον του Δημιουργού 
των καλών για τη µεταβολή της εικόνας Του και την κίνησή τῆς προς το χειρότερο. 


25. Στην ιερή και θεία αυτή τελείωση ανεβάζει µε λαμπρότητα η λογική και επιστημονική ησυχία, 
όταν βέβαια ασκείται και γίνεται σύμφωνα µε τους κανόνες. Αν τώρα κανείς που νομίζει ότι 


ησυχάζει, δεν έφτασε σε τέτοια ανύψωση και τελείωση, σημαίνει ότι δεν ησύχασε ακόµη τη νοητή 
και τέλεια ησυχία. Αλλά και οὔτε θα ησυχάσει από την εσωτερική ταραχή των ανυπότακτων 
παθών, μέχρις ότου ανεβεί σ᾽ αυτό το ύψος. Έως τότε μόνο το σώμα θα έχει κλεισμένο στους 
τοίχους ή σε τρύπες της γης και σπήλαια, να καταπονείται από ένα νου άτακτο και περιπλανώμενο. 


26. Οι ψυχές που έφτασαν στα άκρα της καθαρότητας και ανέβηκαν σε µεγάλο ύψος σοφίας και 
γνώσεως, μοιάζουν κατά άµεσο σχεδόν τρόπο µε τα Χερουβείμ. αφού πλησιάζουν µε την επιστήμη 
τους την Πηγή των καλών, και δέχονται από εκεί μέσα τους καθαρή την αποκάλυψη της άμεσης 
εποπτείας, µε την οποία μόνο οι δυνάμεις των Χερουβείμ -- όπως είπε κάποιος -- καταφωτίζονται 
άµεσα, συνήθως, από την ίδια τη Θεαρχία στις θείες θεωρίες, σε µία υπέρτατη ανάταση. 


27. Όπως οι πρώτες αγγελικές δυναµεις, άλλες είναι θερμότατες και ταχύτατες γύρω από τα θεία 
και έχουν αδιάκοπη αεικινησία γύρω από αυτά, ενώ άλλες είναι θεοπτικότατες, γνωστικές και 
σοφότατες και η θεία τους έξη είναι αυτή, να κινούνται πάντοτε γύρω από αυτά, έτσι και οι ψυχές, 
που είπαμε, είναι θερμότατες γύρω από τα θεία και ταχύτατες, σοφές, γνωστικές και ικανότατες να 
ανυψώνονται µε τις μυστικές θεωρίες. Το ιδίωµά τους, κατά τη δύναμη και τη θεία τους έξη, είναι η 
αεικινησία γύρω από το Θεό και η ακλόνητη εδραίωση και διαμονή σ᾽ Αυτόν. Και μαζί μ αυτά, 
υπάρχει η έξη της δεκτικότητας των ελλάμψεων, µε την οποία γίνονται μέτοχοι του Θεού και 
μεταδίδουν και σε άλλους άφθονα µε το λόγο τους φωτισμούς και τις χάριτές Του. 


28. Ο Θεός είναι Νους και αιτία τῆς αεικινησίας του παντός, και όλοι οι νόες σ᾽ αυτόν, ὡς πρώτο 
νου, έχουν μόνιμη τη στάση και ακατάπαυστη την κίνηση. Αυτό συμβαίνει σε όσους δεν έχουν 
φιλόυλη και εµπαθή κίνηση, αλλά έχουν αποκτήσει µε ιερούς αγώνες κίνηση καθαρή και αθόλωτη. 
Και τους συμβαίνει τούτο επειδή, έχοντας θείο έρωτα, μεταδίδουν ο ένας στον άλλο και στον εαυτό 
τοὺς τις ελλάμψεις που ὡς χορηγός τῶν αγαθών εκπέμπει η Θεαρχία, και μεταδίδουν µε αγάπη και 
σε άλλους τη σοφία τῶν μυστηρίων του Θεού που κρύβεται μέσα τους, για να υμνείται 
ακατάπαυστα η αγάπη του Θεού. 


29, Στέκονται και κινούνται γύρω απὀ το Θεό οι ψυχές εκείνες, όσες ελάφρυναν το λογιστικό τους 
από την ύλη, και τη δυάδα που μάχεται µε τον εαυτό της (σάρκα-πνεύμα) την έκαναν άρμα 
πειθήνιο που τρέχει στους ουρανούς. Και κινούνται αδιάκοπα γύρω απὀ το Θεό, επειδή Αυτός είναι 
το κέντρο και η αιτία της κινήσεως του κύκλου. Στέκονται δε μόνιμα και σταθερά σαν σε κύκλο, 
χωρίς να μπορούν να διασκορπιστούν από τη συνοχή τους αυτή και να στραφούν προς την αίσθηση 
και την κάτω περιπλάνηση τῶν ανθρωπίνων πραγμάτων. Αυτό λοιπόν είναι το ολοκληρωμένο τέλος 
της ησυχίας και σ᾽ αυτό οδηγεί τους πραγματικούς ησυχαστές, ώστε ενώ κινούνται να στέκονται, 
και ενώ στέκονται σταθερά, να κινούνται περί τα θεία. και όσο αυτό δε γίνεται, ενώ νομίζομε ότι 
ησυχάζομε, είναι αδύνατο να βρεθεί ο νους µας έξω από την ύλη και την περιπλάνηση. 


30. Όταν µε την µεγάλη µας επιμέλεια και σπουδή φτάσοµε στο αρχαίο κάλλος του λόγου και 
ευτυχήσομε να λάβοµε µε την επιφοίτηση του Πνεύματος τη σοφία και τη γνώση που µας δίνονται 
από τον ουρανό, τότε διαπιστώνομε ότι η πρώτη Πηγή και Αιτία της παραγωγής τῶν πάντων είναι 
σοφή και καλή σ᾽ εμάς που μπορούμε πια να βλέπομε κατά φύση. Και δεν υπάρχει πια σ᾽ εμάς 
τίποτε για να κατηγορηθεί Αυτή για την κακία που κόλλησε στο πλάσμα Της κατά την παρεκτροπή 
του στο χειρότερο, όταν αυτό αποσπάστηκε και κατέπεσε και, χάνοντας το αρχικό κάλλος, ξέπεσε 
από τη θέωση, οπότε η κακία εφόρµησε µέσα του και του.έδωσε την άλογη μορφή της. 


31. Πρώτη βάση εκείνων που επεκτείνουν την πρόοδό τούς είναι η γνώση των όντων, την οποία 
προξενεί σ᾽ αυτούς η πρακτική φιλοσοφία. Δεύτερη είναι η επίγνωση των κρυμμένων μυστηρίων 
του Θεού, στην οποία μυσταγωγούνται από τη φυσική θεωρία. και τρίτη, η ένωση και ανάκραση µε 
το Πρώτο Φως, όπου τελειώνει και αναπαύεται κάθε πρακτική προκοπή και κάθε θεωρία. 


32. Όλοι οι νόες, αυτοί καθ᾽ εαυτούς, περιστρέφονται κατά ενιαίο τρόπο µε τα τρία που αναφέραμε, 
κατευθυνόμενοι προς τον εαυτό τους και προς το όντως Ον. Και φωτίζοντας τους πλησίον, ως 
πνεύματα που καθαίρονται, τους μυσταγωγούν τα θεία και τους τελειοποιούν µε την ουράνια 
σοφία, ενοποιώντας τους µε τον εαυτό τοὺς και µε τη Μονάδα. 


33. Θέωση στη ζωή αυτή είναι η νοερή και όντως θεία ιερουργία, κατά την οποία ιερουργείται ο 


λόγος της απόρρητης σοφίας και μεταδίδεται όσο είναι δυνατό σ᾽ εκείνους που ετοίµασαν τον 
εαυτό τους. Αυτήν ο Θεός µε την αγαθότητά Του τη χάρισε από την αρχή στη λογική φύση για την 
ενότητα της πίστεως. Όσοι δηλαδή για την καθαρότητά τους έφτασαν στη µέθεξη αυτής της 
υψηλής καταστάσεως, µέσω της γνώσεως των θείων, θα γίνονται όμοιοι µε το Θεό, αφού γίνουν 
οµοιότυπα της εικόνας του Υιού Του(Ρωμ. 8, 29) µε τις υψηλές και νοερές κινήσεις τους γύρω από 
τα θεία. Έτσι θα είναι θέσει θεοί για τους άλλους ανθρώπους πάνω στη γη. Οι άλλοι πάλι θα 
τελειοποιούνται στην αρετή µε την κάθαρση μέσω του λόγου και της ιερής συναναστροφής τῶν 
πρώτων και, ανάλογα µε την προκοπή και την κάθαρσή τους, θα μετέχουν και αυτοί στη θέωση των 
πρώτων και θα γίνονται κοινωνοί της ενώσεώς τους µε το Θεό. Και έτσι, αφού ενωθούν όλοι και 
γίνουν ένα µε την ενότητα της αγάπης, θα ενωθούν για πάντα µε τον ένα Θεό. Και θα είναι ο φύσει 
Θεός ανάµεσα στους θέσει θεούς(Ῥαλμ. 81, 1), ο αίτιος των αγαθών έργων, χωρίς να υπάρχει 
τίποτε από την κτίση για το οποίο να μπορεί να κατηγορηθεί. 


34. Είναι αδύνατο ο αγωνιστής να επιτύχει την κατά το δυνατό ομοίωσή του µε το Θεό, αν 
πρωτύτερα δεν καθαρίσει µε θερμά δάκρυα την ασχήµια του βούρκου τῶν κακών που τον εμποδίζει 
και δεν καταπιαστεί µε την ιερουργία των εντολών του Χριστού. Διαφορετικά, δεν µπορεί να γίνει 
μέτοχος τῶν απορρήτων αγαθών του Θεού. Γιατί εκείνος που επιθυμεί να γευθεί νοερά τη θεία 
γλυκύτητα και ηδονή των νοερών πραγμάτων, αποδηµεί από όλη την αίσθηση του κόσμου και, από 
επιθυμία τῶν αγαθών που είναι ετοιμασµένα για τους Αγίους, έχει την ψυχή του να ασχολείται 
συνεχώς µε τη θεωρία τῶν όντων. 


35. Το να διατηρηθεί αναλλοίωτη η ομοίώση µε το Θεό, η οποία προξενείται από την ακρότατη 
κάθαρση και την πολλή αγάπη προς Αυτόν, κατορθώνεται μόνο µε την αδιάκοπη ανάνευση προς το 
Θεό και την ανάταση του θεωρητικότατου νου. Αυτή συνήθως γεννιέται στην ψυχή από τη μόνιμη 
ησυχία τῶν αρετών, από την άυλη και απερίσπαστη και αδιάλειπτη προσευχή, από την καθολική 
εγκράτεια και από την επιμελημένη ανάγνωση των Γραφών. 


36. Δεν πρέπει να σπεύδομε για να καταλήξοµε µόνο στην ειρήνη των εσωτερικών µας δυνάμεων, 
αλλά και να φτάσοµε στον πόθο της νοερής αναπαύσεως. Αυτή ξέρει να αναπαύει κάθε έφεση για 
το αγαθό µε τη γαλήνη τῶν λογισμών, και µε τη θεία δροσιά που κατεβαίνει από τον ουρανό να 
θεραπεύει την πληγωμένη καρδιά και να τη δροσίζει από τη φωτιά που έρχεται από ψηλά και που 
την ανάβει το Πνεύμα. 


37. Ψυχή που πληγώθηκε βαθιά από τον έρωτα του Θεού, αφού γεύθηκε τις νοητές δωρεές της 
γλυκύτητάς Του, δεν µπορεί να μένει στον εαυτό της ή στην ἴδια κατάσταση και να µην 
επεκτείνεται στις ουράνιες αναβάσεις. Γιατί όσο προχωρεί µε τη βοήθεια του Πνεύματος σε 
διαδοχικές αναβάσεις και όσο εισχωρεί στα βάθη του Θεού, τόσο πυρπολείται από τη φωτιά της 
επιθυμίας και τόσο ερευνά το μέγεθος των ακόµη βαθύτερων μυστηρίων του Θεού και βιάζεται να 
πλησιάσει το µακάριο φως όπου σταματά κάθε άπλωµα του νου, για να ολοκληρώσει εκεί την 
πορεία της µε ευφροσύνη καρδιάς. 


38. Όταν γίνει κανείς μέτοχος του Αγίου Πνεύματος, και γνωρίσει την επιφοίτησή Του µε κάποια 
ανέκφραστη µέσα του ενέργεια και ευωδία, ώστε η ευωδία να περνά και στην επιφάνεια του 
σώματος, τότε δεν υποφέρει στο εξής να μένει στα όρια της φύσεως. αλλά επειδή έχει υποστεί την 
καλή αλλοίωση µε ενέργεια του Ὑψίστου(Ῥαλμ. 76, 11), λησμονεί την τροφή, τον ύπνο, ξεπερνά τα 
σωματικά, περιφρονεί τη σωματική ανάπαυση: όλη την ημέρα, ενώ βρίσκεται σε κόπους και 
αγώνες ασκητικούς, δεν αισθάνεται κανένα κόπο ή φυσική ανάγκη, πείνα, δίψα, ύπνο ή τις άλλες 
ανάγκες της φύσεως. Γιατί έχει χυθεί αόρατα η αγάπη του Θεού µε ανέκφραστη χαρά µέσα στην 
καρδιά του(Ρωμ. 5, 5). Και όλη τη νύχτα, παραμένοντας σε πύρινο φωτισμό, εργάζεται τη νοερή 
εργασία µε σωματικά γυμνάσματα, και απολαμβάνει το αθάνατο συμπόσιο των αθανάτων φυτών 
του νοητού Παραδείσου. Σ᾽ αυτόν και ο Παύλος αφού υψώθηκε, άκουσε άρρητα ρήματα, τα οποία 
δεν επιτρέπεται να τα ακούσει άνθρωπος(Β΄ Κορ. 12, 4) που είναι ακόµη προσκολλημένος εµπαθώς 
στα ορατά. 


39, Το σώμα, όταν μιά φορά πυρωθεί στη φωτιά της ασκήσεως και βαφεί στο νερό τῶν δακρύων, 
δεν αμβλύνεται πια από τους κόπους, γιατί καταπαύει τους πολλούς αγώνες, επειδή έγινε ανώτερο 


από την πρακτική άσκηση. Αλλά αφού δεχτεί µέσα του γαλήνη και σιωπή ειρήνης, γεμίζει μάλλον 
από μιά άλλη δύναμη, άλλη ευτονία, άλλη ισχύ του Πνεύματος. Όταν τέτοιο σώμα αποκτήσει 
συνεργό η ψυχή και δει την κατάστασή του ότι είναι ανώτερη από τη σωματική άσκηση, αλλάζει 
τις φυσικές της κινήσεις και τις στρέφει σε νοητούς αγώνες και, εργαζόμενη µε δύναμη τη νοερή 
εργασία, φυλάει για τον εαυτό της τους καρπούς τῶν αθανάτων φυτών µέσα στο νοητό Παράδεισο. 
Απ᾽ όπου σαν ποταμοί τρέχουν οι πηγές τῶν θεοπρεπών νοημάτων και µέσα στον οποίο βρίσκεται 
το δένδρο της γνώσεως του Θεού, που παράγει καρπούς σοφίας, χαράς, ειρήνης, χρηστότητας, 
αγαθοσύνης, μακροθυμίας και ανέκφραστης αγάπης(Γαλ. 5, 22). Και καθώς έτσι εργάζεται µε 
σπουδή και έτσι φυλάει(Γεν. 2, 15), απομακρύνεται από το σώμα και εισδύει στο γνόφο της 
θεολογίας. Φεύγει µε την έκσταση απ΄ όλα, επειδή δεν την κρατάει τίποτε από τα ορατά, και αφού 
ενωθεί µε το Θεό, σταματά ν᾿ αγωνίζεται και να ποθεί. 


40. Ποιο από τα δύο στοιχεία µας είναι ανώτερο -- ερωτώνται οι αγωνιστές -, το ορώμενο ή το 
νοούμενο; Αν είναι ανώτερο το ορώμενο, άρα τίποτε άλλο δεν πρέπει να προτιμµήσομε και να 
δεχτούμε εκτός από τα φθαρτά, κι επομένως οὔτε η ψυχή είναι ανώτερη από το σώμα. Αν όµως 
ανώτερο είναι το νοούμενο, ο Θεός είναι πνεύμα και όσοι Τον προσκυνοῦν πρέπει να το κάνουν 
πνευματικά κι αληθινα(]ω. 4, 24). Κι έτσι περιττεύει η σωματική άσκηση όταν είναι ακμαία η 
νοερή εργασία της ψυχής, η οποία κάνει ελαφρό το σώμα που κλίνει στα κάτω και το μετατρέπει 
όλο σε πνευματικό, ενώνοντάς το µε το ανώτερο. 


41. Τρεις είναι οι ταξεις εκείνων που προοδεύουν στις τελειοποιητικές αναβάσεις: η καθαρτική, η 
φωτιστική και η μυστική, που είναι και η τελειοποιητική. Η πρώτη είναι των αρχαρίων, η άλλη των 
μέσων και η τρίτη τῶν τελείων. Αυτές τις τρεις ταξεις περνώντας µε τη σειρά ο αγωνιστής, 
προχωρεί στην κατά Χριστόν ηλικία και γίνεται ώριμος άνδρας, αποκτώντας την τελειότητα που 
μέτρο της είναι ο Χριστός(Εφ. 4, 13). 


42. Ἡ καθαρτική τάξη είναι για όσους αρχίζουν τους πνευματικούς αγώνες. Το χαρακτηριστικό της 
είναι η απόρριψη της µορφής του χοϊκού ανθρώπου, η απολύτρωση από κάθε πρόσυλη κακία και η 
ένδυση του νέου ανθρώπου, που τον ανακαινίζει το Άγιο Πνεύμα(Κολ. 3, 10). Έργο της είναι το 
μίσος της ύλης, το λιώσιμο της σάρκας, η αποφυγή κάθε αιτίας που ωθεί το λογιστικό σε πάθος, η 
µετανοια για τα περασμένα αμαρτήματα. Είναι ακόµη να ξεπλύνει µε δάκρυα την αλμύρα της 
αμαρτίας, να ρυθμίσει τη διαγωγή σύμφωνα µε την χρηστότητα του πνεύματος και να καθαρίσει µε 
την κατάνυξη το εσωτερικό του ποτηριού(Ματθ. 23, 26), δηλαδή το νου, από κάθε σαρκικό και 
πνευματικό μολυσμό(Β΄ Κορ. 7, 1). Κι έτσι να βάλει µέσα του το κρασί του λόγου, το οποίο 
ευφραίνει την καρδιά του ανθρώπου(Ῥαλμ. 103, 15) που καθαίρεται, και να το προσφέρει στον 
Βασιλιά τῶν πνευμάτων για να το γευθεί. Σκοπός της τάξεως αυτής είναι να πυρακτωθεί ο 
άνθρωπος στην πράξη µε τη φωτιά της ασκήσεως και µε τοὺς σωματικούς κόπους ώστε να 
αποβάλει κάθε σκουριά της αμαρτίας, να χαλυβδωθεί, και αφού βουτηχθεί στο νερό τῆς 
κατανύξεως, να γίνει ξίφος κοφτερό και δυνατό εναντίον τῶν παθών και τῶν δαιμόνων. Εκείνος 
που έφτασε σ᾽ αυτό το σηµείο µε πολλούς κόπους ασκήσεως, έσβησε τη δύναμη του έμφυτου 
πυρός, έφραξε τα στόματα τῶν λεόντων, των άγριων παθών, δυνάμωσε το αδύνατο πνεύμα του, 
έγινε ισχυρός(Εβρ. 11, 33-34), και σαν άλλος Ιώβ έστησε τρόπαιο υπομονής, αφού νίκησε το 
διάβολο που τον πείραζε. 


43, Ἡ φωτιστική είναι η τάξη εκείνων οι οποίοι από τους ιερούς αγώνες προχώρησαν στην πρώτη 
απάθεια. Χαρακτηριστικό της είναι η γνώση τῶν όντων, η θεωρία τῶν λόγων της κτίσεως και η 
μέθεξη του Αγίου Πνεύματος. Έργο της είναι η κάθαρση του νου, που γίνεται µε τη θεϊκή φωτιά, η 
νοερή αποκάλυψη τῶν οφθαλμών της καρδιάς και η γέννηση του λόγου μαζί µε υψηλά νοήματα της 
γνώσεως. Σκοπός της είναι ο λόγος της σοφίας που σαφηνίζει τις φύσεις τῶν όντων, η επίγνωση 
των θείων και τῶν ανθρωπίνων πραγμάτων και η φανέρωση τῶν μυστηρίων της βασιλείας των 
ουρανών. Όποιος έφτασε σ᾽ αυτό το σηµείο µε την πνευματική εργασία του νου, κάθεται σαν άλλος 
Ηλίας Θεσβίτης(Δ΄ Βασ. 2, 11) πάνω σε πύρινο άρµα που έχει για άλογα τις τέσσερις γενικές 
αρετές και, ενώ ζει ακόµη, ανυψώνεται στον νοητό αέρα και περιοδεύει στα ουράνια, αφού 
ξεπέρασε την ταπεινότητα του σώματος. 


44. Η μυστική και τελειοποιητική τάξη είναι εκείνων που τα πέρασαν όλα και έφτασαν στην πλήρη 
ωριμότητα του Χριστού(Εφ. 4, 13). Χαρακτηριστικό τους είναι να διασχίσουν τον αέρα και να 
υπερβούν τα πάντα και να φτάσουν όπου οι άνω τάξεις των ουρανών να πλησιάσουν το Πρώτο 
Φως και να ερευνήσουν µε το πνεύμα τα βάθη του Θεού. Έργο της τάξεως αυτής είναι να γεμίσει 
το νου που είναι θεατής όλων αυτών, µε τοὺς λόγους για την πρόνοια, τη δικαιοσύνη και την 
αλήθεια του Θεού και τους λόγους για τη λύση αινιγµάτων και παραβολών και σκοτεινών λόγων 
της θείας Γραφής. Και σκοπός της, να μυσταγωγήσει αυτόν που τελειοποιήθηκε έτσι, τα απόκρυφα 
μυστήρια του Θεού, να τον γεμίσει ανείπωτη σοφία µε τη συνάφεια µε το Πνεύμα και να τον 
αναδείξει σοφό θεολόγο µέσα στη µεγάλη Εκκλησία του Θεού, να φωτίζει τους ανθρώπους µε το 
λόγο της θεολογίας. Εκείνος που έφτασε σ᾽ αυτό το σηµείο µε βαθύτατη ταπεινοφροσύνη και 
κατάνυξη, ανέβηκε στον τρίτο ουρανό της θεολογίας σαν άλλος Παύλος και άκουσε άρρητα 
ρήματα(Β΄ Κορ. 12, 4), τα οποία δεν επιτρέπεται να τα ακούσει άνθρωπος κυριαρχούμενος από την 
αίσθηση, και γεύθηκε τα απόρρητα αγαθά που δεν τα είδαν μάτια και αυτιά δεν τα ἀκουσαν(Α΄ 
Κορ. 2, 9). Ακόμη, έγινε διάκονος τῶν μυστηρίων του Θεού, επειδή έγινε στόμα Θεού και μεταδίδει 
όλα αυτά στους ανθρώπους µε το λόγο, ζώντας, τέλειος µέσα στον τέλειο Θεό, την μακάρια 
ανάπαυση, ενωμένος µε τους θεολόγους στις υπέρτατες δυνάμεις των Χερουβείμ και των Σεραφείμ, 
οι οποίες έχουν Ως ιδίωμα τη σοφία και τη γνώση. 


45. Ο βίος των ανθρώπων διαιρείται σε δύο τρόπους, ενώ οι στόχοι του σε τρεις τάξεις. Ο ένας 
τρόπος είναι ο κοινωνικός και εγκόσμιος. Ο άλλος είναι έξω από την κοινωνία τῶν ανθρώπων και 
Ὀπερκόσμιος. Ο κοινωνικός διαιρείται σε σωφροσύνη και σε απληστία. Ο ακοινώνητος διαιρείται 
σε φιλοσοφία, σε φυσική γνώση και σε υπερφυσική ενέργεια. Ο πρώτος τώρα, ή συνάπτεται στο 
δίκαιο, οπότε έρχεται στην κατά φύση κατάσταση, ή στην αδικία, οπότε φτάνει στην αδικία, 
χάνοντας τη φυσική του κίνηση. Ο άλλος πάλι, αν βαδίσει προς τον επιδιωκόµενο σκοπό 
στοιχώντας στον κανόνα, καταλήγει στην άπειρη Φύση, µε τελειότητα πάνω από τη φύση: αν όµως 
η ἀσκησή του γίνεται από φιλοδοξία, αποτυγχάνει το σκοπό του και καταντά σε αδόκιµο νου(Ρωμ. 
1, 28), οπότε ὧς ατελής, εύλογα απορρίπτεται από την τάξη του τελείου. 


46. Φως και ζωή και ειρήνη είναι το Άγιο Πνεύμα. Εκείνος λοιπόν που φωτίζεται από το θείο 
Πνεύμα, ειρηνεύει και περνά τη ζωή του µε γαλήνη. Από τούτο πηγάζει σ᾽ αυτόν η γνώση τῶν 
όντων και η σοφία του λόγου και αποκτά το νου του Χριστού. Αυτός γνωρίζει τα μυστήρια της 
Βασιλείας, εισχωρεί στα βάθη του Θεού και μέρα µε τη μέρα προφέρει αγαθούς λόγους ζωής από 
ακύμαντη και φωτισμένη καρδιά στους ανθρώπους, επειδή είναι αγαθός, έχοντας µέσα του τον 
Αγαθό να λαλεί «καινά και παλαιά»(Ματθ. 13, 52). 


47. Ο Θεός είναι σοφία, κι εκείνους που βαδίζουν µε λόγο και σοφία, αφού τους θεοποιήσει µε τη 
γνώση τῶν όντων, τους ενώνει µε φῶς µε τον εαυτό Του και τους αναδεικνύει θέσει θεούς. Κι όπως 
0 Θεός, αφού κατασκεύασε τα πάντα µε σοφία από το μηδέν, µε σοφία κυβερνά και κατευθύνει τα 
εγκόσµια, και µε σοφία επίσης εργάζεται πάντοτε τη σωτηρία όλων εκείνων που Τον πλησιάζουν µε 
τη μετάνοια, έτσι κι εκείνος που αξιώθηκε να γίνει μέτοχος της ανώτατης σοφίας λόγω 
καθαρότητας, πάντοτε και αυτός, ὡς εικόνα του Θεού, µε σοφία εκτελεί και εργάζεται το θέληµα 
του Θεού. Συναγει δηλαδή τον εαυτό του από τα εξωτερικά και πολυσχιδή, και μέρα µε τη μέρα 
υψώνει και εκτείνει το λογιστικό του µε τη γνώση τῶν απορρήτων, προς αγγελικούς πράγματι 
τρόπους ζωής. Και κάνοντας, όσο είναι εφικτό, ενοειδή τη ζωή του, ενώνει τον εαυτό του µε τις 
άνω δυνάμεις, οι οποίες κινούνται ενιαία γύρω από το Θεό: και µε αυτές, σαν καλούς οδηγούς, 
ανυψώνεται προς την πρώτη αρχή και Αιτία. 


48. Εκείνος που µε την ανώτερη σοφία ένωσε τον εαυτό του µε τις αγγελικές δυνάμεις και γι’ αυτό 
ενώθηκε µε το Θεό, επειδή έγινε καθ᾽ ομοίωση του Θεού, πλησιάζει τους πάντες µε εμφιλόσοφο 
λόγο και συναναστροφή, και µε θεία δύναμη αποδεσμεύει όσους θέλουν από τα εξωτερικά και 
πολυσχιδή, συνάγοντάς τους πνευματικά προς την ενοειδή ζωή ὡς μιμητής του Θεού, όπως ήδη 
έκανε µε τον εαυτό του. Και τους ανυψώνει προς τη θεωρία της δόξας του ενός και πρώτου Φωτός, 
µε τη σοφία, τη γνώση και την έλλαµψη τῶν αποκρύφων. Και αφού τους ενώσει µε τις γύρω από το 
Θεό αγγελικές ουσίες και τάξεις, τους οδηγεί στην ενότητα µε το Θεό, αφού έχουν γίνει 
ολόλαμπροι από το φωτισμό του Πνεύματος. 


49. Την τετράδα τῶν γενικών αρετών συνακολουθούν οκτώ φυσικές αρετές, συνοδεύοντας δύο την 
κάθε μία, ώστε η κάθε μία από τις γενικές να σχηματίζει τριάδα. Τη φρόνηση λοιπόν συνοδεύουν η 
γνώση και η σοφή θεωρία. Τη δικαιοσύνη, η διάκριση και η σπλαχνική διάθεση. Την ανδρεία, η 
υπομονή καὶ η σταθερότητα. Τη σωφροσύνη, η αγνεία και η παρθενία. Ως Κτίστης και 
Μυσταγωγός αυτής της τριαδικής δωδεκάδας των αρετών, κάθεται µε σοφία ο Θεός στο θρόνο του 
νου, στέλνοντας το Λόγο για τη δημιουργία τῶν αρετών. Ο Λόγος, παίρνοντας από κάθε µία από τις 
αρχικές αρετές που είπαμε, δημιουργεί στην ψυχή το νοητό κόσμο της ευσέβειας. Και σαν ουρανό 
αυτού του κόσμου απλώνει τη φρόνηση, γεμάτη αστέρια για να καταλάμπει τη ζωή, όπου σαν δύο 
μεγάλους φωστήρες βάζει τη θεία γνώση και τη φυσική θεωρία να λάμπουν και να τον 
καταφωτίζουν. σαν γη, θεμελιώνει τη δικαιοσύνη, για αδάπανη πανδαισία. Σαν αέρα απλώνει τη 
σωφροσύνη, ξεκούρασμα και δροσιά γνησιότατης ζωής. Σαν θάλασσα βάζει την ανδρεία γύρω από 
την ασθένεια της φύσεως, για να εξουδετερώνει τα οχυρώματα και τα υψώματα του σατανά(Β΄ 
Κορ. 10, 4). Οικοδοµώντας λοιπόν έτσι αυτόν τον κόσµο ο Λόγος, βάζει µέσα του σαν δύναμη το 
Πνεύμα για κίνηση νοητή και αέναη και για συνοχή αδιάσπαστη και διαρκή, σύμφωνα µε το λόγο 
του Δαβίδ: «Με το λόγο του Κυρίου στερεώθηκαν οι οὐρανοί, και µε το πνεύμα του στόματός Του 
είναι σ᾽ αυτούς όλη η δύναμή τους»(Ῥαλμ. 32, 6). 


50. Με τις μεταβάσεις των αξίων από τη µια πνευματική ηλικία στην άλλη, μεγαλώνει μαζί και ο 
Κύριός µας Ιησούς Χριστός. Και όταν είναι ακόµη νήπιοι και έχουν ανάγκη από γάλα(Εβρ. 5, 12), 
λέγεται ότι θηλάζει το γάλα τῶν εισαγωγικών αρετών της ασκήσεως του σώματος, το οποίο λίγο 
είναι ὠφέλιμο(Α΄ Τιμ. 4, 8) σ᾽ εκείνους που αυξάνουν στην αρετή και αποβάλλουν λίγο-λίγο τη 
νηπιότητα. Όταν φτασουν στη νεανική ηλικία και τρέφονται µε τη στερεά τροφή της θεωρίας των 
όντων, έχοντας γυμνασμένα τα αισθητήρια της ψυχής(Εβρ. 5. 14). τότε ο Χριστός λέγεται ότι 
προοδεύει στην ηλικία και στη θεία χάρη(Λουκ. 2, 52) και κάθεται μεταξύ των πρεσβυτέρων(Λουκ. 
2, 46) και τους φανερώνει τα βαθιά και σκοτεινά. Όταν γίνουν ώριμοι άνδρες και φτάσουν στην 
τελειότητα που μέτρο της είναι ο Χριστός(Εφ. 4, 13), τότε λέγεται ότι κηρύττει σε όλους το λόγο 
της μετάνοιας και διδάσκει τους λαούς για τη βασιλεία των ουρανών(Ματθ. 4, 17) και ότι 
ανυποµονεί να σταυρωθεί. Γιατί αυτό είναι το τέλος καθενός που έγινε τέλειος στις αρετές: αφού 
περάσει όλες τις ηλικίες του Χριστού, να καταλήξει να υποστεί το πάθος τῶν πειρασμών, όπως 
έπαθε και ο Κύριος. 


51. Έως ότου είµαστε στα όρια της σωματικής ασκήσεως, αποφεύγοντας να τρώμε διάφορα φαγητά 
ή να χρησιμοποιούμε την αφή ή να ατενίζοµε ομορφιές ή να ακούμε μελωδίες ή να οσφραινόµαστε 
αρώματα, είμαστε κάτω από την κηδεμονία επιτρόπων και κηδεμόνων ὧς νήπιοι ακόµη, αν και 
είμαστε κληρονόμοι και κύριοι όλων όσα έχει ο Πατέρας. Όταν όµως έρθει για την άσκηση το 
πλήρωμα του χρόνου και ολοκληρωθεί µε την απάθεια, τότε γεννιέται µέσα µας ο Λόγος από 
καθαρή διάνοια και μπαίνει κάτω από το νόμο του Πνεύματος, για να εξαγοράσει εµάς που είμαστε 
κάτω από το νόμο του σαρκικού φρονήματος και να µας αποδώσει την υιοθεσία(Γαλ. 4, 2-5). Όταν 
γίνει αυτό, το Πνεύμα κράζει µέσα στις καρδιές µας: «Αββά, Πατέρα!»(Γαλ. 4, 6), δείχνοντας και 
γνωρίζοντάς µας την υιική ιδιότητα µας και την παρρησία προς το Θεό και Πατέρα. Και μένει 
πλέον μαζί μ᾽ εμάς ὧς υιούς του Θεού και κληρονόμους Του µέσω του Χριστού και συνομιλεί, 
αφού δεν κρατούμαστε πιά από τη δουλεία τῶν αισθήσεων. 


52. Σ᾽ εκείνους που προόδεψαν στην πίστη όµως ο Πέτρος, και επανήλθαν στην ελπίδα σαν τον 
Ιάκωβο και έγιναν τέλειοι στην αγάπη όπως ο Ιωάννης, μεταμορφώνεται ο Κύριος(Ματθ. 17, 1-5) 
αφού ανεβεί σε υψηλό όρος θεολογίας. Και λάμπει σ᾽ αυτούς µε τη φανέρωση και το χαρακτήρα 
του καθαρού λόγου όπως ο ήλιος, και µε τα νοήματα της απόρρητης σοφίας γίνεται λαμπρός όπως 
το φῶς. Και παρουσιάζεται σ᾽ αυτούς ο Λόγος, να στέκεται μεταξύ νόμου και προφητείας. Από τη 
μία δηλαδή νομοθετεί και διδάσκει, ενώ από την άλλη φανερώνει από τους βαθείς και κρυφούς 
θησαυρούς της σοφίας: ενίοτε προβλέπει και προλέγει. Αυτούς τοὺς επισκιάζει σαν νεφέλη φωτεινή 
το Πνεύμα, απ’ όπου έρχεται σ᾽ αυτούς φωνή μυστικής θεολογίας και τους μυεί στο μυστήριο της 
τρισυπόστατης θεότητας, λέγοντας τα εξής: «Αυτός είναι ο αγαπητός µου όρος της τελειώσεως που 
µε ικανοποιεί, να γίνεστε τέλεια τέκνα μου µε το τέλειο Πνεύμα». 


53, Η ψυχή που καταφρόνησε όλα τα χαμαίζηλα και πληγώθηκε ολοκληρωτικά από τον έρωτα του 


Θεού, παθαίνει µιά παράδοξη και θεϊκή έκσταση. Αφού δηλαδή δει καθαρά τις φύσεις και τους 
λόγους των όντων και κατανοήσει τα τέλη τῶν ανθρωπίνων πραγμάτων, δεν ανέχεται πλέον να 
βρίσκεται µέσα στο σύμπαν και να περιορίζεται από το σώμα που την περιέχει. Αλλά αφού βγει 
έξω από τα όριά της και αφού κυριαρχήσει πάνω στην αίσθηση και ξεπεράσει τις φύσεις όλων των 
όντων, εισέρχεται µε ανέκφραστη σιγή στο γνόφο της θεολογίας και αντικρύζει το κάλλος του 
Όντος µέσα σε φως νοημάτων ανείπωτης σοφίας, όσο της δοθεί τότε από τη χάρη. Με τρόπο που 
αρμόζει στο Θεό, εμβαθύνει µε τα νοήματα στη θεωρία Του και εντρυφά µε φόβο αγάπης στους 
καρπούς των αθανάτων φυτών, εννοώ στα νοήματα τῶν θείων εννοιών, τῶν οποίων τη 
μεγαλοπρέπεια και τη δόξα ποτέ δεν μπορεί να εκφράσει πλήρως όταν επιστρέψει από την έκσταση 
στον εαυτό της. Αλλά καθώς υφίσταται την παράδοξη ενέργεια του Πνεύματος, βιώνει το επαινετό 
αυτό πάθος µε μιαν ανείπωτη χαρά και σιγή: τον τρόπο όµως της θείας αυτής ενέργειας, ή ποιο 
είναι εκείνο που την κινεί και φαίνεται και λέει σ᾽ αυτήν μυστικώς τα απόρρητα, δεν µπορεί να 
εξηγήσει. 


54. Εκείνος που σπέρνει δάκρυα κατανύξεως για την αρετή, θα τρυγήσει σαν καρπό ζωής, χαρά 
ανέκφραστη. Εκείνος που ζητεί µε ζήλο και αναμένει µε υπομονή τον Κύριο μέχρις ότου καρπίσουν 
τα γεννήματα της αρετής του, αυτός θα θερίσει µεστωμένα τα στάχυα της γνώσεως του Θεού. Και 
θα φωτίσει τον εαυτό του µε το φῶς της σοφίας και θα γίνει λυχνία αιωνίου φωτός, για να φωτίζει 
όλους τους ανθρώπους. και δε θα φθονήσει τον εαυτό του και τους πλησίον ώστε να κρύψει κάτω 
από το μόδιο(Ματθ. 5, 15) του φθόνου το φῶς της σοφίας που του δόθηκε, αλλά μέσα στην 
Εκκλησία των πιστών θα πει αγαθά λόγια για ωφέλεια πολλών και θα αναπτύξει παλαιά αινίγματα, 
σύμφωνα µε όσα άκουσε από τον ουρανό να του υπαγορεύει το θείο Πνεύμα και όσα έμαθε 
σχολάζοντας στη θεωρία τῶν όντων και όσα οι πατέρες του του διηγήθηκαν(Ῥαλμ. 77, 2-3). 


55. Θα συμβεί σε κάθε αγωνιστή, κατά την ημέρα της τελειώσεώς του στην αρετή, να του 
σταλάξουν τα όρη της εργασίας των θείων εντολών γλυκύτητα ευφροσύνης, καθώς θα βασιλεύει 
στη Σιών, στην καθαρή διάνοια. και απὀ τα βουνά, τους λόγους δηλαδή των αρετών, θα ρεύσει 
γάλα, προσφέροντάς του την τροφή ενώ θα αναπαύεται πάνω στην κλίνη της απάθειας. Και όλες οι 
πηγές του Ιούδα, εννοώ της πίστεως και της γνώσεώς του, θα αναβλύσουν νερά, δόγματα δηλαδή 
και παραβολές και αινίγματα θείων πραγμάτων. Από την καρδιά του, σαν από τον οίκο Κυρίου, θα 
βγει πηγή ανέκφραστης σοφίας και θα ποτίσει τον χείμαρρο τῶν σχοίνων([ωήλ. 4, 18), δηλαδή τους 
ανθρώπους που ξεράθηκαν από την ξηρασία και τον καύσωνα των παθών. Και τότε θα διαπιστώσει 
στον εαυτό του την πραγματοποίηση των λόγων του Κυρίου: «Από τα βάθη όποιου πιστεύει σ᾽ 
εμένα, θα ρεύσουν ποτάμια ζωντανό νερό»([ω. 7, 38). 


56. «Θα ανατείλει, λέει ο Θεός, σ᾽ εκείνους που µε φοβούνται, ήλιος δικαιοσύνης, και οι πράξεις 
τους θα οδηγήσουν στην ίαση. Θα βγουν από τη φυλακή τῶν παθών και θα χοροπηδήσουν σαν 
μοσχαράκια ελευθερωµένα από δεσμά αμαρτίας. και θα καταπατήσουν τους άνοµους και τους 
δαίμονες κάτω από τα πόδια τους σαν στάχτη, κατά την ημέρα της αποκαταστάσεώς τους, την 
οποία επιφέρω εγώ, λέει ο Κύριος, ο Παντοκράτωρ»(Μαλ. 4, 2-30. Αυτό βέβαια θα γίνει όταν 
ανυψωθούν µέσω όλων τῶν αρετών και τελειοποιηθούν µε τη σοφία και τη γνώση από τη μέθεξη 
του Πνεύματος. 


57. Αν στο πεδινό όρος του κόσμου τούτου και της Εκκλησίας του Χριστού, σηκώσεις ψηλά τη 
σημαία της καινούργιας γνώσεως και υψώσεις, σύμφωνα µε τον Προφήτη(Ησ. 13, 2), τη φωνή της 
σοφίας που σου έδωσε ο Θεός, στηρίζοντας µε το λόγο σου και διδάσκοντας τους αδελφούς σου και 
αποκαλύπτοντάς τοὺς το νόημα της θείας Γραφής ώστε να κατανοούν τις θαυμαστές δωρεές του 
Θεού, και οδηγώντας τους στην εργασία τῶν εντολών Του, τότε µη φοβηθείς από εκείνους που 
φθονούν τη δύναμη τῶν λόγων σου και διαστρεβλώνουν κάθε θεία Γραφή, γιατί αυτοί είναι άδειοι, 
σαρωμένοι και έτοιμοι για κατοικία του διαβόλου(Ματθ. 12, 44). Γιατί ο Θεός καταγράφει τα λόγια 
σου στο βιβλίο των ζώντων και δε θα πάθεις βλάβη από αυτούς, όπως ούτε ο Πέτρος από τον 
Σίμωνα τον μάγο. Θα πεις μάλλον και συ εκείνη την ηµέρα μαζί µε τον Προφήτη(Ησ. 12. 2 και 4), 
όταν βλέπεις τους ανθρώπους αυτούς να κατασκευάζουν εναντίον σου παγίδες στο δρόμο σου: 
«Ιδού, ο Θεός µου και Κύριος είναι σωτήρας μου’ θα έχω την πεποίθησή µου σ᾽ Αυτόν, θα µε 
σώσει και δε θα φοβηθώ. Γιατί η δόξα µου και η ὑμνησή µου είναι ο Κύριος, και Αυτός έγινε 


σωτήρας µου. Δεθα πάψω να αναγγέλλω τα ένδοξα έργα Του σε όλη τη γη». 


58. Αν κατάλαβες ότι η ορμή των παθών είναι µέσα σου άπρακτη και ότι η κατάνυξη και η 
ταπεινοφροσύνη αναβλύζουν από τα μάτια σου, τότε να γνωρίζεις ότι ήρθε σ᾽ εσένα η βασιλεία του 
Θεού και εγκυµονείς το Άγιο Πνεύμα. Αν επιπλέον νιώθεις το Πνεύμα να ενεργεί, να κινείται και να 
λαλεί στα έγκατά σου και να σε παρακινεί να λες σε µεγάλη συνάθροιση της Εκκλησίας την 
σωτηριώδη αλήθεια του Θεού, µην εμποδίσεις τα χείλη σου φοβούμενος τον φθόνο τῶν 
ιουδαιοφρόνων. Αλλά κάθισε και γράψε σε πινακίδα, όπως λέει ο Ησαΐας(Ησ. 30, 8), εκείνα που 
σου υπαγορεύει το Πνεύμα, γιατί αυτά θα παραμείνουν για πολύ καιρό, για πάντα. Εκείνοι που 
κοιλοπονούν τον φθόνο είναι λαός απειθής, παιδιά νόθα, που δεν έχουν πίστη και δε θέλουν να 
ακούσουν ότι το Ευαγγέλιο ενεργεί και σήμερα, δημιουργώντας φίλους του Θεού και προφήτες. 
Αλλά λένε στους προφήτες και στους διδασκάλους της Εκκλησίας: «Μην αναγγέλλετε σ᾽ εμάς τη 
σοφία του Θεού», και σ᾽ εκείνους που βλέπουν τα οράµατα της φυσικής θεωρίας, λένε: «Μη µας 
λέτε τέτοια, να µας λέτε και να µας αναγγέλλετε άλλα, τα λόγια της πλάνης που αγαπά ο κόσμος: 
πάρετε από µας το λόγο του Ισραήλ»(Ησ. 30, 9-11). Μην προσέξεις λοιπόν το φθόνο και τα λόγια 
τους. Γιατί εκείνα που σου υπαγορεύονται από ψηλά για την ωφέλεια πολλών, θα τα ακούσουν όσοι 
είναι ολότελα κωφοί, και εκείνοι που βρίσκονται στο σκοτάδι του βίου και τα μάτια των τυφλών 
που βρίσκονται στην ομίχλη της αμαρτίας, θα δουν το φῶς τῶν λόγων σου, και θα νιώσουν 
αγαλλίαση γι’ αυτούς οι πνευματικά φτωχοί. Οι απελπισµένοι άνθρωποι θα γεμίσουν ευφροσύνη: οι 
πλανεμένοι θα αντιληφθούν τη σύνεση που έχουν τα λόγια σου: όσοι γογγύζουν εναντίον σου, θα 
μάθουν να υπακούουν στα λόγια του Πνεύματος: και οι γλώσσες που τραυλίζουν, θα μάθουν να 
λαλούν ειρηνικά(Ησ. 29, 18-10 και 24). 


59, Λέει ο Ησαΐας(Ησ. 31, 9: 32, 2-6 και 8): Είναι μακάριος εκείνος που έχει στη Σιών, δηλαδή 
στην Εκκλησία του Θεού, τέκνα της διδασκαλίας των λόγων του και υιούς δικούς του πνευματικούς 
στην άνω Ιερουσαλήμ των πρωτοτόκων. Γιατί, λέει, ο άνθρωπος εκείνος θα κρύβει τα λόγια του για 
τον κατάλληλο καιρό και θα κρυφτεί σαν να προφυλάγεται από ορµητικά νερά. Και τέλος θα φανεί 
στη Σιών, στην Εκκλησία τῶν πιστών, σαν ένδοξος ποταμός που τρέχει μεγαλόπρεπα σε διψασµένη 
γη, µε τα νάματα της σοφίας του. Και όσοι παρασύρονται από τους φθονερούς, θα πάψουν να έχουν 
πεποίθηση σ᾽ αυτούς, αλλά θα τείνουν τ᾽ αυτιά τους ν᾽ ακούσουν τα λόγια του ανθρώπου εκείνου, 
και η καρδιά όσων ασθενούν στην ψυχή θ᾽ ακούσει προσεκτικά. Δε θα του πουν πλέον οι υπηρέτες 
του φθόνου «σώπασε»: επειδή, όντας ευσεβής, σκέφθηκε συνετά και δεν είπε µωρίες όπως οι 
μωροί σοφοί του κόσμου. Ούτε η καρδιά του σκέφθηκε μάταια να πράττει άνοµα και να λέει για το 
Θεό λόγια πλάνης, ώστε να διασκορπίσει ψυχές που πεινούν, και αυτές που διψούν να τις αφήσει 
ανικανοποίητες. Γι’ αυτό οι λόγοι του θα παραμείνουν προς ωφέλεια πολλών, κι ας µην αρέσει αυτό 
στους φθονερούς. 


60. Σ7 αυτόν που κατοικεί σε υψηλό σπήλαιο ισχυρού βράχου, θα δοθεί χορταστικά ο άρτος της 
γνώσεως, και το οινοδοχείο της σοφίας μέχρι να μεθύσει: παρόμοια θα είναι άφθονο και το νερό 
που θα πίνει. Θα δει τον Βασιλιά µε τη δόξα Του, και τα μάτια του θα αντικρύσουν από µακριά 
γη(Ησ. 33, 16-17). Η ψυχή του θα μελετήσει σοφία και θα μιλήσει σ᾽ όλους για τον αιώνιο 
τόπο(Ησ. 33, 14), έξω από τα όρια του οποίου δεν υπάρχει τίποτε. 


61. Αφού λοιπόν η παιδαγωγία του Κυρίου είναι που ανοίγει τα αυτιά καθενός που έχει το φόβο 
Του, και του παρέχει αυτί για ν᾽ ακούει, και του δίνει γλώσσα παιδαγώγηµενη για να γνωρίζει πότε 
πρέπει να μιλήσει(Ησ. 50, 4-5), τότε ποιος άλλος είναι που αποδιώχνει άπρακτους τους φρόνιμους 
και σοφούς του κόσμου και αποδεικνύει μωρή τη σοφία τους, ενώ βεβαιώνει μόνο τα λόγια των 
δούλων Του(Ησ. 44, 25-26); δεν είναι άλλος από Αυτόν που πραγματοποιεί πρωτοφανή και 
παράδοξα έργα προς δόξαν Του, που ανοίγει στην έρημο και κατάξερη καρδιά οδό ταπεινώσεως καὶ 
πραότητας, και στην ξερή και άνυδρη διάνοια ποταμούς ανείπωτης σοφίας, για να ξεδιψάσει το 
εκλεκτό γένος Του, τον λαό που διάλεξε για να διηγείται τις αρετές Του(Ησ. 43, 19-21). Αυτός 
πορεύεται μπροστά από αυτούς που Τον αγαπούν και Τον φοβούνται, και για χάρη τους ισοπεδώνει 
τα βουνά των παθών και συντρίβει τις χάλκινες θύρες της άγνοιας, ενώ τους ανοίγει τις θύρες της 
δικής Του γνώσεως και τους φανερώνει τους θησαυρούς της που είναι σκοτεινοί, απόκρυφοι καὶ 
αόρατοι. Και όλα αυτά, για να μάθουν ότι Αυτός είναι ο Κύριος, ο Θεός, που τους έδωσε το όνομα 


Ισραήλ(Ησ. 45, 2-3). 


62. Ποιος είναι που ταράζει τη θάλασσα των παθών και καταπαύει τα κύματά της; Είναι ο Κύριος 
Σαβαώθ, ο οποίος σώζει όσους Τον αγαπούν από τον κίνδυνο της αμαρτίας και γαληνεύει την 
τρικυμία τῶν λογισµών τοὺς, ο οποίος θέτει τα λόγια Του στο στόμα τους και τους σκεπάζει κάτω 
από τη σκιά των χεριών Του, µε τα οποία έστησε τον ουρανό και θεμελίωσε τη γη(Ησ. 51, 15-16). 
Αυτός δίνει σ᾽ όσους έχουν το φόβο Του γλώσσα παιδαγωγηµενη και ακοή συνετή για να ακούν 
από ψηλά τη φωνή Του και να απαγγέλλουν τα προστάγματά Του στον οίκο του Ιακώβ, δηλαδή 
στην Εκκλησία των πιστών. Σ7 εκείνους όµως που δεν έχουν μάτια να βλέπουν τις ακτίνες του 
Ἠλίου της δικαιοσύνης και αυτιά ν᾽ ακούνε τα ένδοξα του Θεού, το σκοτάδι είναι ο κλήρος της 
άγνοιάς τους και η ελπίδα τους μάταιη, καθώς και τα λόγια τους. Κανείς από αυτούς δε μιλά 
σύμφωνα µε το δίκαιο, ούτε µπορεί να κρίνει σύμφωνα µε την αλήθεια: στηρίζονται στα μάταια και 
λένε λόγια χωρίς περιεχόμενο: κυοφορούν φθόνο και γεννούν κακολογία(Ησ. 59, 4). Γιατί τ᾽ αυτιά 
τους είναι απερίτµητα και δεν μπορούν ν᾽ ακούνε, και γι’ αυτό ονειδίζουν το λόγο της γνώσεως του 
Θεού και δεν πρόκειται να θελήσουν να τον ακούσουν. 


63. Ποιά σοφία υπάρχει σ᾽ αυτούς που κοιλοπονούν τον φθόνο κατά του πλησίον; Πώς δηλαδή θα 
πουν οι φθονεροί, λέει ο Ιερεμίας(]ερ. 8, 8-0), ότι «εμείς είμαστε σοφοί και ο Νόμος του Κυρίου 
είναι μαζί µας», όταν λιώνουν από ζήλεια προς όσους έλαβαν τη χάρη του Πνεύματος µέσω της 
σοφίας και της γνώσεως του Θεού; Αλλά αποδείχθηκε μάταϊη η ψεύτικη γνώση στους γραμματείς 
και σοφούς του κόσμου, αφού αστόχησαν την αληθινή γνώση. Γι’ αυτό και ντροπιάστηκαν οι σοφοί 
που κρίθηκαν ανάξιοι για τη σοφία του Παρακλήτου, βλέποντάς την να πληθύνεται σε ψαράδες, και 
φοβήθηκαν τη δύναμη των λόγων τους: και πιάστηκαν στα δίχτυα τῶν νοημάτων τους, επειδή 
αποδοκίµασαν την αληθινή σοφία και τη γνώση του Κυρίου. 


64. Αφού οι φθονεροί εγκατέλειψαν την πηγή της σοφίας του Θεού, γιατί λιώνουν από ζήλεια προς 
όσους δέχτηκαν πλούσια τη χάρη του Πνεύματος και έλαβαν πύρινη γλώσσα σαν γραφίδα 
ταχογράφου γραφέα(ψΨαλμ. 44, 2); Αν είχαν ακολουθήσει κι αυτοί το δρόμο του Θεού, θα είχαν 
κατοικήσει για πάντα στην ειρήνη της απάθειας: θα είχαν μάθει που βρίσκεται η φρόνηση, που 
βρίσκεται η ισχύς, που βρίσκεται η σύνεση και η γνώση τῶν όντων, που βρίσκεται µακροβιότητα 
και ζωή, που βρίσκεται φως τῶν ματιών και σοφία µε ειρήνη: θα είχαν μάθει ποιος βρίσκει τον 
τόπο της σοφίας και ποιος εισέρχεται στους θησαυρούς της(Βαρ. 3, 12-15). Θα έβλεπαν τι 
προσταζει ο Θεός µέσω του Προφήτη στοὺς μύστες του λόγου, λέγοντας: «Ο Προφήτης που είδε 
αποκαλυπτικό όνειρο, ας διηγηθεί την οπτασία του, και όποιος δέχθηκε λόγο δικό µου, ας διηγηθεί 
το λόγο µου αληθινά»ν(]ερ. 23, 28), και πάλι: «Γράψε όλους τους λόγους που σου είπα σε 
βιβλίο»(]ερ. 37, 2). και έτσι ποτέ δε θα έλιωναν από φθόνο για τους ανθρώπους αυτούς. 


65. Αν αλλάξει ο αιθίοπας το δέρµα του και η λεοπάρδαλη τα στολίσµατά της, τότε και οι φθονεροί 
θα μπορέσουν να σκεφτούν και να πουν κάτι καλό, που είναι μαθημένοι στη μελέτη τῶν κακών(]ερ. 
13, 23). Γιατί δίνουν ύπουλα ισχυρό κτύπημα στους πλησίον τους, όντας δόλιοι και υποκριτικοί 
προς τους φίλους τους. Δε λένε την αλήθεια, γιατί έμαθε η γλώσσα τους στα μάταια και ψεύτικα 
λόγια(]ερ. 9, 4-5). Κατάλαβέ το, λοιπόν, εσύ που για τη γνώση του Θεού και το λόγο φθονείσαι: και 
εμπαίζεσαι από αυτούς, και κάνε, όµοια µε τον Ιερεμία, εκτενή δέηση, λέγοντας: «Θυμήσου µε, 
Κύριε, και έλα κοντά µου και απάλλαξέ µε από τους φθονερούς που µε καταδιώκουν. Μη 
μακροθυμήσεις, θέλοντας να µε δοκιµάσεις περισσότερο. Γνώρισε ότι µε εμπαίζουν αυτοί που 
απορρίπτουν τη γνώση Σου. Δώσε τέλος στη ζήλεια τους. Και τότε ο λόγος της γνώσεώς Σου θα 
είναι αφορμή ευφροσύνης και χαράς της καρδίας µου. Γιατί ποτέ δεν κάθισα μαζί µε αυτούς που 
χλευάζουν τη γνώση Σου, αλλά ένιωθα φόβο για την παρουσία της δυνάμεώς Σου, και έµενα μόνος 
μου, καθώς πικράθηκα πολύ από το φθόνο τους»ί(]ερ. 15, 15-17). Και θ᾽ ακούσεις: «Τα ξέρω καλά 
αυτά. Αν όµως επιστρέψεις κάποιον πλανεμένο από την πλάνη του, θα σε συναριθµήσω µε τους 
φίλους µου και θα σταθείς μπροστά μου: και αν μετατρέψεις κάποιον ανάξιο σε άξιο, θα είσαι σαν 
στόμα µου. Θα σε λυτρώσω από τα χέρια των φθονερών κακούργων, λέει ο Κύριος, ο Θεός του 
Ισραήλ»/Περ. 15, 19 και 21). 


66. Ας ακούσουν την κατακλείδα του λόγου οι φθονεροί σοφοί: Οι Ναζιραίοι του Θεού, έγιναν µε 


τους κόπους τους πιο καθαροί από το χιόνι: λαμπρύνθηκαν στη ζωή τοὺς πιο πολύ από το γάλα: η 
ομορφιά της σοφίας τους είναι ανώτερη από το ζαφείριθΘρ. Ιερ. 4, 7-8), και ο χαρακτήρας των 
λόγων τους από το καθαρό μαργαριτάρι. Αντίθετα, αυτοί που έτρωγαν µε απόλαυση την κοσμική 
γνώση, πέθαναν από πείνα μπροστά στις πηγές του Πνεύματος: αυτοί που ανατρέφονταν µέσα στην 
πορφύρα της σοφίας των Ελλήνων, ντύθηκαν την κόπρο της ἀγνοιας(Θρ. Ἱερ. 4, 5), και έβαλαν 
πάνω τους δεσμά και τοὺς έδεσαν. Γιατί η γλώσσα τους κόλλησε στο λάρυγγά τους και έχασαν την 
ακοή τους, αφού αποδοκίµασαν την αληθινή σοφία και τη γνώση του θείου Πνεύματος και δε 
θέλησαν να τη λάβουν µε κόπους. 


67. Ο Θεός που ταπεινώνει το υψηλό δένδρο και υψώνει το ταπεινό, που ξεραίνει το χλωρό δένδρο 
και ξανακάνει θαλερό το ξερὀό(]εζ. 17, 24), Δυτος είναι που δίνει στους δούλους Του στόμα 
ανοιχτό(]εζ. 29, 21) ενώπιον μεγάλης συνάξεως, και λόγο να ευαγγελιστούν την αλήθεια Του µε 
πολλή δύναμη(Ψαλμ. 67, 12). Γιατί σ᾽ Αυτόν ανήκει η σοφία, η σύνεση και η ισχύς, και όπως 
μεταβάλλει χρόνους και καιρούς, έτσι αλλοιώνει τις ψυχές που Τον ζητούν και Τον ποθούν και δίνει 
σ᾽ αυτές τη βασιλεία κατά των παθών και τις ανεβάζει από ζωή σε ζωή. Αυτός δίνει σοφία στους 
πνευματικά σοφούς και φρόνηση στους συνετούς, και αποκαλύπτει τα βαθιά και απόκρυφα σ᾽ 
όσους ερευνούν τα βάθη του Θεού, δίνοντάς τους τη γνώση των σκοτεινών αινιγμάτων. Γιατί Αυτός 
έχει το φῶς(Δαν. 2, 20-22) της σοφίας και της γνώσεως, και το δίνει όπου θέλει. 


68. Σε καθέναν που εργάζεται µε υπομονή τις εντολές εξωτερικά και εσωτερικά, αποβλέποντας 
μόνο στη δόξα του Θεού, δίνεται τιµή ουράνιας γνώσεως, ειρήνη ψυχής και αφθαρσία, επειδή είναι 
τηρητής και όχι απλός ακροατής του νόμου(Ρωμ. 2, 13) της χάρης. Αυτού τη γνώση, που 
μαρτυρείται από τα έργα, δεν την περιφρονεί ο Θεός, αλλά τη δοξάζει μαζί µε τους λόγους της 
γνώσεως εκείνων που έλαμψαν µε τη θεία σοφία στην Εκκλησία των πιστών γιατί στο Θεό δεν 
υπάρχει προσωποληψία(Ρωμ. 2, 11). Σ᾽ εκείνον όµως που αγωνίζεται από εγωισμό και απειθεί στα 
λόγια αυτών που καθοδηγούνται από το Πνεύμα, ενώ πείθεται στη δική του σύνεση και στα 
απατηλά λόγια αυτών που έχουν εξωτερικό µόνο σχήμα ευσέβειας και ενεργούν από φιλοδοξία και 
φιληδονία, δίνεται θλίψη και στενοχώρια. Και ο φθόνος, ο θυμός και η οργή(Ρωμ. 2, 8-9) θα είναι 
για το παρόν η αμοιβή της πλάνης του, ενώ για το μέλλον θα είναι προς κατηγορία των λογισμών 
του, όταν θα αλληλοκατηγορούνται ή και θα απολογούνται, κατά την ηµέρα που ο Θεός θα κρίνει 
τα κρυφά τῶν ανθρώπων(Ρωμ. 2, 15-16) και θα αποδώσει στον καθένα ανάλογα µε τα έργα 
του(Ρωμ. 2, 6). 


69. Δεν είναι ]ουδαίος, όπως λέει ο Απόστολος, αυτός που έχει τα εξωτερικά γνωρίσματα, ούτε η 
περιτομή ταυτίζεται μ᾽ ένα σωματικό σημάδι: ]ουδαίος αληθινός είναι αυτός που έχει τα εσωτερικά 
γνωρίσματα, που έχει περιτμηθεί στην καρδιά από το Πνεύμα, και όχι σύμφωνα µε το γράμμα του 
Νόμου(Ρωμ. 2, 28-29). Έτσι, δεν είναι τέλειος στη γνώση και στη σοφία αυτός που είναι λαμπρός 
στον φανερό και εξεζητηµένο λόγο, ούτε είναι άκρος αγωνιστής όποιος επιδίδεται στην εξωτερική 
σωματική άσκηση των κόπων αλλά αγωνιστής είναι αυτός που επιδίδεται στην εσωτερική νοερή 
εργασία, και τέλειος στη σοφία και στη γνώση είναι αυτός που τα λόγια του βγαίνουν από καθαρή 
και αγαθή καρδιά µε το φωτισμό του Πνεύματος του Θεού, και όχι από βιβλία. Αυτός έχει τον 
έπαινο όχι από τους ανθρώπους, αλλά από το Θεό(Ρωμ. 2, 29): γιατί οι άνθρωποι τον αγνοούν ή και 
τον φθονούν, και μόνον ο Θεός και αυτοί που κινούνται από το ίδιο Πνεύμα τον αγαπούν και τον 
γνωρίζουν. 

70. Αν από τα έργα του Νόμου δε θα δικαιωθεί κανένας άνθρωπος ενώπιον του Θεού(Γαλ. 2, 16). 
κατά τον Απόστολο, τότε ποιος θα τελειωθεί ενώπιον του Θεού µόνον µε τους αγώνες και τους 
κόπους της ασκήσεως; Με την πράξη παίρνοµε τα στοιχεία για την έξη της αρετής και σταματούμε 
την ενέργεια των παθών, δεν αποκτούµε όµως, μόνο µε αυτή, την τελειότητα που μέτρο της είναι ο 
Χριστός. Ποιο είναι λοιπόν εκείνο που µας ανεβάζει στην τελειότητα; Είναι η συνειδητή πίστη στο 
Θεό, η οποία κάνει χειροπιαστά αυτά που ελπίζομε(Εβρ. 11, 1). Με τέτοια πίστη πρόσφερε ο Άβελ 
καλύτερη θυσία στο Θεό και του δόθηκε η μαρτυρία ότι είναι δίκαιος(Εβρ. 11. 4), και ο Αβραάμ 
υπάκουσε στην κλήση του Θεού και έφυγε από τη χώρα του για να ζήσει σαν ξένος στη γη τῆς 
επαγγελίας(Εβρ. 11, δ). Αυτή ανυψώνει, εκείνους που το θέλουν αληθινά, στις µεγάλες ελπίδες των 
υψηλών δωρεών του Θεού, και από εκεί, στη γνώση των όντων, και γεμίζει την καρδιά τους µε 


ανεξάντλητους θησαυρούς του Πνεύματος, ώστε να βγάζουν από εκεί καινούργια και 
παλαιά(Ματθ. 13, 52) μυστήρια του Θεού και να δίνουν σ᾽ όσους έχουν ανάγκη. Εκείνος λοιπόν 
που αξιώθηκε να έχει τέτοια πίστη, ανέβηκε µε την αγάπη και έγινε τέλειος στη γνώση του Θεού, 
και πέρασε στον τόπο αναπαύσεως που δίνει ο Θεός, όπου αναπαύθηκε και αυτός απ΄ όλα τα έργα 
του, όπως από τα δικά Του ο Θεός(Εβρ. 4, 10). 


71. Αν τα παλιά χρόνια ο Θεός ορκίστηκε ότι δε θ᾽ άφηνε να μποῦν στη γη της αναπαύσεως όσοι 
απείθησαν, και πράγματι για την απιστία τους δεν μπόρεσαν να μπουν , πώς είναι δυνατον μερικοί 
µε μόνη τη σωματική άσκηση, χωρίς πίστη, να μπορέσουν να φτάσουν στην ανάπαυση της 
απάθειας και στην τελειότητα της γνώσεως; Γι’ αυτό και βλέπομε πολλούς που δεν μπόρεσαν να 
φτάσουν και να αναπαυθούν απ’ όλους τους κόπους τους. Πρέπει λοιπόν ο καθένας να προσέχει 
μήπως έχει σκληρή και άπιστη καρδιά(Εβρ. 3, 12), και γι’ αυτό, παρά τους πολλούς κόπους, δεν 
πετυχαίνει την ανάπαυση και τελείωσή του. Γι’ αυτό και ταλαιπωρείται πάντοτε στα έργα της 
πρακτικής και τρώει το ψωμί της οδύνης(Ψαλμ. 126, 2). Αφού λοιπόν τον αναμένει 
«σαββατισμός»(ΕβΡ. 4, 9) (ηµέρα αναπαύσεως), ας αγωνιστεί να φτάσει µε την πίστη στην 
ανάπαυση της απάθειας και στην τελειότητα της γνώσεως, για να µην πέσει στο παλιό παράδειγµα 
της απείθειας και πάθει τα ίδια µε τους τότε απειθείς(Εβρ. 4, 11). 


72. Αφού έχοµε αισθήσεις, λόγο και νόηση, οφείλοµε κι εμείς να προσφέροµε από τον εαυτό µας 
κάποιο φόρο στο Θεό. Ως όντα µε αισθήσεις, να αισθανόμαστε σωστά τα αισθητά πράγµατα και 
μέσω του κάλλους τους να ανατρέχοµε στο Δημιουργό και να οδηγούμε σ᾽ Αυτόν την ορθή γνώση 
μας γι’ αυτά. Ως λογικοί, να μιλάμε ορθά για τα θεία και ανθρώπινα πράγματα. Και ὡς έχοντες 
νόηση, να νοούμε χωρίς σφάλμα για το Θεό, για την αιώνια ζωή, για τη βασιλεία των ουρανών και 
για τα μυστήρια του Πνεύματος που είναι κρυμμένα σ᾽ αυτήν. Και τούτο, για να αποδεικνύεται ότι 
και η αίσθηση και ο λόγος και η νόηση είναι υγιή και ανένοχα έναντι του Θεού. Αυτό είναι όντως 
αληθινό και θείο µετρο και ιερή προσφορά στο Θεό. 


73. Εισφορά της δεκάτης στο Θεό είναι κυρίως το ψυχικό πάσχα, δηλαδή το ξεπέρασμα κάθε 
εμπαθούς έξεως και κάθε άλογης αισθήσεως. Στο πάσχα αυτό θυσιάζεται ο Λόγος µε τη θεωρία των 
όντων, τρώγεται µε τον άρτο της γνώσεως, και το τίμιο αίµα Του πίνεται µέσα στο οινοδοχείο της 
απόρρητης σοφίας. Όποιος λοιπόν έφαγε και γιόρτασε αυτό το πάσχα, θυσίασε στον εαυτό του τον 
αμνό που σηκώνει την αμαρτία του κόσμου(]α. 1, 29), και δε θα πεθάνει πλέον, αλλά θα ζήσει 
αιώνια(ἴω. 6, 58). 


74. Εκείνος που σηκώθηκε από την πτώση στα νεκρά έργα, αναστήθηκε μαζί µε το Χριστό. Κι αν 
αναστήθηκε μαζί µε το Χριστό µέσω της γνώσεως, και ο Χριστός δεν πεθαίνει πλέον, τότε οὔτε 
αὐτόν θα τον κυριεύσει ο θάνατος της άγνοιας. Γιατί όταν πέθανε τότε από την αμαρτία, βγαίνοντας 
από την κατά φύση κίνηση, πέθανε μιά φορά, ενώ αυτό που τώρα ζει, το ζει κοντά στο Θεό(Ρωμ. 6, 
0-10) µε την ελευθερία του Αγίου Πνεύματος, το οποίο τον ανέστησε από τα νεκρά έργα της 
αμαρτίας. Ωστε δε ζει πλέον αυτός για τη σάρκα και τον κόσμο, γιατί νεκρώθηκε για το σώµα του 
και τα πράγματα του κόσμου, αλλά ζει µέσα του ο Χριστος(Γαλ. 2, 20), επειδή υποτάχθηκε πλέον 
στη χάρη του Αγίου Πνεύματος και δεν είναι πια κάτω από το νόµο της σάρκας, αφού τα µέλη του 
τα έδωσε στο Θεό και Πατέρα για να είναι όπλα της αρετής(Ρωμ. 6, 13). 


75. Εκείνος που ελευθέρωσε τα µέλη του από τη δουλεία των παθών και τα υποδούλωσε στην 
αρετη(Ρωμ. 6, 19), αυτός πλησίασε τον αγιασμό του Αγίου Πνεύματος, αφού ανέβηκε πάνω από το 
νόμο της σάρκας. Και δε θα τον κυριεύσει πλέον η αμαρτία, γιατί σχολάζει µέσα στην ελευθερία 
και στο νόµο του Πνεύματος. Γιατί τα αποτελέσµατα της δουλείας στα πάθη δεν είναι όµοια µε τα 
αποτελέσµατα της δουλείας στην αρετή. Εκείνα συνήθως καταλήγουν σε νοητό όλεθρο της ψυχής, 
ενώ αυτά σε ζωή αιώνια, η οποία είναι κρυμμένη στον Ιησού Χριστό, τον Κύριό µας. 


76. Όσο ο άνθρωπος ζει σαρκικά, ο νόμος της σάρκας τον εξουσιάζει: όταν όµως πεθάνει και 
νεκρωθεί για τον κόσμο, ελευθερώνεται από το νόμο αυτό(Ρωμ. 7, 1-2). Δεν υπάρχει άλλος τρόπος 
να νεκρωθούμε για τον κόσμο, παρά να νεκρώσομε τα µέλη του σώματος. Και τα µέλη του 
σώματος νεκρώνονται, όταν γίνομε μέτοχοι του Αγίου Πνεύματος. Και τότε αναγνωριζόµαστε ότι 
είμαστε μέτοχοι του Αγίου Πνεύματος, όταν προσφέροµε στο Θεό καρπούς άξιους του 


Πνεύματος(Γαλ. 5, 22-23), δηλαδή αγάπη στο Θεό από όλη την ψυχή µας και προς τον πλησίον 
από ειλικρινή διάθεση, χαρά της καρδίας που προέρχεται από την καθαρή συνείδηση, ειρήνη ψυχής 
από την απάθεια και την ταπείνωση, αγαθοσύνη τῶν λογισμών του νου, μακροθυμία στις θλίψεις 
και τους πειρασμούς, χρηστότητα απὀ την τακτοποίηση των ηθών, πίστη στο Θεό συνειδητή και 
χωρίς τον παραμικρό δισταγμό, πραότητα από την ταπεινοφροσύνη και την κατάνυξη, και γενική 
εγκράτεια τῶν αισθήσεων. Όταν προσφέροµε τέτοιους καρπούς στο Θεό, διατελούµε έξω από το 
νόμο της σάρκας. Και δεν υπάρχει νόμος να µας τιμωρεί για τους καρπούς τους οποίους 
καρποφορήσαμε για το θάνατο, όταν ακόµη ζούσαμε σαρκικά. Γιατί ελευθερωθήκαµε από το νόμο 
της σάρκας(Ρωμ. 7, 4-6). αφού αναστηθήκαµε από τα νεκρά έργα μαζί µε το Χριστό, µε την 
ελευθερία του πνεύματος. 


77. Εκείνοι που έλαβαν την απαρχή του Πνεύματος µέσω της αναγεννήσεως του βαπτίσματος και 
τη φύλαξαν άσβηστη, αυτοί, καθώς πιέζονται από το βάρος της σάρκας, στενάζουν από τα βάθη της 
καρδίας τους, περιμένοντας την υιοθεσία µε την πλήρωσή τους από τον Παράκλητο, για να δουν 
την απολύτρωση του σώματός τους από την υποδούλωση στη φθορά(Ρωμ. 8, 23). Γιατί το Πνεύμα 
βοηθεί την αδύνατη φύση τοὺς και μεσιτεύει για χάρη τοὺς µε αλάλητους στεναγμούς(Β΄ Κορ. 4, 
10), επειδή το φρόνηµά τους είναι κατά Θεόν και µε ελπίδα περιμένουν να δουν στο θνητό σώμα 
τους την αποκάλυψη των υιών του Θεού, η οποία είναι η ζωοποιός νέκρωση του [ησού. Ώστε κι 
αυτοί να γίνουν υιοί του Θεού, ὡς οδηγούμενοι από το Άγιο Πνεύμα και ελευθερώµένοι από την 
δουλεία της σάρκας να φτάσουν στην ένδοξη ελευθερία των τέκνων του Θεού(Ρωμ. 8, 21): σ᾽ 
αυτούς, επειδή αγαπούν το Θεό, όλα συνεργούν στο καλό τους(Ρωμ. 8, 28). 


78. Επειδή η θεία Γραφή εξηγείται πνευματικά και οι θησαυροί της φανερώνονται από το Άγιο 
Πνεύμα σε πνευματικούς ανθρώπους, γι’ αυτό ο ψυχικός άνθρωπος (που δεν έχει δηλαδή το 
Πνεύμα), δεν µπορεί να δεχθεί τη φανέρωσή τους(Α΄ Κορ. 2, 13-14). γιατί δεν καταδέχεται να 
νοήσει ή να ακούσει να λέγεται από άλλον, κάτι έξω από τα πλαίσια των δικών του λογισμών. Δεν 
έχει µέσα του το Πνεύμα του Θεού, το οποίο ερευνά τα βάθη του Θεού και γνωρίζει τα του Θεού, 
αλλά έχει το πνεύμα του κόσμου(Α΄ Κορ. 2, 10-12) το υλικό, το γεμάτο ζηλοτυπία και φθόνο, 
φιλονεικία και διχοστασία, και γι’ αυτό του φαίνεται μωρία να ερευνά την έννοια και να ανιχνεύει 
το νόημα της Γραφής. Επειδή δεν µπορεί δηλαδή να καταλάβει ότι όλη η θεία Γραφή κατανοείται 
πνευματικά, περιγελά εκείνους που εξηγούν πνευματικά τα θεία και ανθρώπινα πράγματα, και τους 
ονομάζει όχι πνευματικούς, ούτε καθοδηγούμενους από το θείο πνεύμα, αλλά αλληγορικούς, και 
όσο µπορεί διαστρέφει και ανατρέπει, όπως ο Δημάς εκείνος(Β΄ Τιμ. 4, 10), τους λόγους και τα θεία 
νοήματά τους. Ο πνευματικός άνθρωπος όμως δεν είναι έτσι, αλλά όλα τα εξετάζει κινούμενος από 
το θείο πνεύμα, ενώ ο ίδιος δεν είναι καταληπτός από κανένα(Α΄ Κορ. 2, 15). Και τούτο γιατί έχει 
το νου του Χριστού, στον οποίο κανείς δε θα μπορέσει να γίνει σύμβουλος(Α΄ Κορ. 2, 16). 


79. Η τελευταία ηµέρα της Κρίσεως θα φανερωθεί µε τρόπο πύρινο, και µε φωτιά θα δοκιμαστούν, 
όπως λέει ο Παύλος(Α΄ Κορ. 3, 13-15), τα έργα του καθενός. Αν δηλαδή κάποιου τα έργα, µε τα 
οποία οικοδόμησε τον εαυτό του, είναι από άφθαρτη ουσία, θα μείνουν άφθαρτα µέσα στη φωτιά’ 
κι όχι μόνο δε θα κατακαούν, αλλά και θα λαμπρυνθούν, καθώς θα καθαριστούν ολότελα από 
καμιά τυχόν µικρή κηλίδα. Αν όµως κάποιου τα έργα, µε τα οποία φόρτωσε βαριά τον εαυτό του, 
είναι από φθαρτή ύλη, θα καούν και θα καταστραφούν και θα τον αφήσουν µε άδεια χέρια μέσα 
στη φωτιά. Τα άφθαρτα έργα που παραμένουν είναι τα δάκρυα της μετανοίας, η ελεημοσύνη, η 
συμπάθεια, η προσευχή, η ταπείνωση, η πίστη, η ελπίδα, η αγάπη και ο,τιδήποτε άλλο πράττεται 
για την ευσέβεια. Αυτά όλα, και όσο ζει ο άνθρωπος συνοικοδομούνται σε άγιο ναό του Θεού, και 
όταν φύγει πηγαίνουν μαζί του και διαμένουν άφθαρτα στους αιώνες. Τα έργα που τα καταστρέφει 
εκείνη η φωτιά είναι φανερά σε όλους: φιληδονία, φιλοδοξία, φιλαργυρία, μίσος, φθόνος, κλοπή, 
μέθη, κακολογία, κατάκριση και κάθε τί φαύλο που ενεργείται µε το σώμα από επιθυμία ή θυμό. 
Αυτά, και όσο ζει ο άνθρωπος φθείρονται μαζί του, καθώς αυτός φλογίζεται από τη φωτιά της 
επιθυμίας, αλλά και όταν χωρίζεται από το σώμα τον ακολουθούν, µα δε μένουν για πάντα μαζί 
του’ αφού κατακαούν, αφήνουν τον άνθρωπο που τα έπραττε, μέσα στη φωτιά να κολάζεται 
αθάνατα στους αιώνες τῶν αιώνων. 


80. Η γνώση του Θεού σημαίνει ότι, αυτός που οικοδομήθηκε σ᾽ αυτήν µε την ταπεινοφροσύνη και 


την προσευχή, έχει γνωριστεί από το Θεό κι έχει λάβει πλούσια από Αυτόν την αψευδή γνώση των 
Ὀπερφυσικών Του μυστηρίων. Αν όµως παρατηρείται σ᾽ αυτόν οίηση, τότε δεν έχει οικοδομηθεί στη 
γνώση μ᾽ αυτές τις δύο αρετές, αλλά τον κυβερνά το υλικό πνεύμα αυτού του κόσμου. Γι’ αυτό κι 
ένας τέτοιος άνθρωπος, νομίζει ότι κάτι γνωρίζει, ενώ δε γνωρίζει τίποτε από τα θεία πράγματα 
όπως πρέπει να γνωρίζει(Α΄ Κορ. 8, 2). Ενώ όποιος αγαπά το Θεό και δεν προτιμά τίποτε άλλο από 
την αγάπη του Θεού και του πλησίον, αυτός έμαθε τα βάθη του Θεού και τα μυστήρια της 
βασιλείας Του, όπως πρέπει να τα γνωρίζει εκείνος που κινείται από το θείο πνεύμα, και έχει 
γνωριστεί από το Θεό(Α΄ Κορ. 8, 3) ὡς αληθινός εργάτης του μεγάλου κήπου της Εκκλησίας Του, 
που θα εργαστεί µε αγάπη το θέλημα του Θεού. Δηλαδή θα επιστρέφει ψυχές και θα μεταβάλλει 
αναξίους σε ἀξιους(]ερ. 15, 19) µε το λόγο που του δόθηκε από το Άγιο πνεύμα. Και θα φυλάγει 
απρόσβλητο το έργο τοῦ µε την ταπεινοφροσύνη και την κατάνυξη. 


81. Όλοι έχοµε βαπτιστεί στο όνοµα του Χριστού µε νερό και πνεύμα Άγιο και όλοι τρώμε την ίδια 
πνευματική τροφή και πίνομε το ίδιο πνευματικό ποτό, κι αυτά είναι ο Χριστος: αλλά µε τους 
περισσότερους από µας δεν ευαρεστείται ο Θεός(Δ΄ Κορ. 10, 3-5). Γιατί πολλοί πιστοί και 
αγωνιστές ταλαιπώρησαν και έκαναν κάτισχνα τα σώματά τοὺς µε μεγάλους κόπους ασκήσεως και 
σωματικής γυμνάσεως, αλλά επειδή δεν είχαν κατάνυξη από συντετριμμένη και φιλάγαθη γνώμη, 
και συμπάθεια από αγάπη προς τους πλησίον και τους εαυτούς των, αφέθηκαν άδειοι από την 
πληρότητα του Αγίου Πνεύματος κι έμειναν µακριά από τη γνώση του Θεού, έχοντας στείρα τη 
μήτρα της διάνοιάς τους και λόγο ανάλατο και αφώτιστο. 


82. Εκείνο που ζητεί ο λόγος του Θεού από τους Ναξζιραίους, δεν είναι µόνο ν᾽ ανεβούν µε την 
πράξη στο όρος Σινά, ούτε να καθαριστούν πριν την ανάβαση και να πλύνουν τα ρούχα τους και να 
μην πλησιάσουν γυναίκα(Εξ. 19, 14-15), αλλά και να δουν, όχι τα οπίσθια του Θεού(Εξ.33,23), 
αλλά τον ίδιο το Θεό µέσα στη δόξα Του, να ευαρεστείται σ᾽ αυτούς και να τους δίνει τις πλάκες 
της γνώσεως(Εξ. 31, 18) και να τους αποστέλλει για την πνευματική κατάρτιση του λαού Του. 


83, Ο Λόγος δεν παίρνει μαζί Του όλους τους υπηρέτες και τους µαθητές Του κατά τη φανέρωση 
των απόκρυφων και ανωτέρων μυστηρίων Του, αλλά μόνο μερικούς, εκείνους στους οποίους 
χορηγήθηκε δεκτική ακοή και ανοίχθηκαν μάτια οπτασίας και δόθηκε ευκρινής καινούργια 
γλώσσα. Αυτούς λοιπόν τους παραλαμβάνει και τους ξεχωρίζει από τους άλλους, που είναι επίσης 
μαθητές Του, και ανεβαίνει στο Θαβώριο όρος της θεωρίας και μεταμορφώνεται μπροστά 
τους(Ματθ. 17, 2): δεν τους μυσταγωγεί πλέον τα περί της βασιλείας των ουρανών, αλλά τους 
δείχνει τη δόξα και τη λαμπρότητα της θεότητας. Και από αυτό τοὺς δίνει να λάμπουν κατά τον 
χαρακτήρα του βίου και του λόγου τους σαν τον ήλιο µέσα στην Εκκλησία τῶν πιστών. Τα νοήματά 
τους τα μεταβάλλει, δίνοντάς τους λευκότητα και καθαρότητα υπέρλαμπρου φωτός. Και αποθέτει 
το δικό Του νου µέσα τους, αποστέλλοντάς τους να διηγούνται καινούργια και παλαιά(Ματθ. 13, 
52) προς οικοδομή της Εκκλησίας Του. 


84. Πολλοί καλλιέργησαν µε μεγάλη επιμέλεια τα χωράφια τους και έσπειραν καθαρό σπόρο σ᾽ 
αυτά, αφού προηγουμένως έκοψαν τα αγκάθια και έκαψαν τα τριβόλια µε τη φωτιά της μετάνοιας, 
αλλά επειδή δεν έβρεξε πάνω σ᾽ αυτά ο Θεός βροχή Πνεύματος Αγίου µε την κατάνυξη, δε θέρισαν 
τίποτε απ΄ αυτά. Γιατί από την ξηρασία ξεράθηκαν και δεν καρποφόρησαν µέσα τοὺς άφθονο το 
στάχυ της γνώσεως του Θεού. Γι’ αυτό και πέθαναν, αν και όχι πεινασμένοι για λόγο Θεού, πάντως 
φτωχοί από γνώση Θεού και μ᾽ άδεια χέρια, λίγα µόνο εφόδια παίρνοντας για τροφή τους από 
εισφορά άλλων. 


85. Καθένας που βγάζει από το στόμα του ὠφέλιμα λόγια για την οικοδομή του πλησίον, τα βγάζει 
από τους αγαθούς θησαυρούς της καρδιάς του, όντας ο ίδιος αγαθός, όπως είπε ο Κύριος(Λουκ. 6, 
45). Κανείς δεν µπορεί να κινηθεί σε θεολογία και να πει τα περί Θεού, παρά µε το φωτισμό του 
Αγίου Πνεύματος(Α΄ Κορ. 12, 3). και κανείς που μιλά µε πνεύμα Θεού δε λέει πράγµατα αντίθετα 
στην πίστη στο Χριστό, αλλά όσα ὠφελούν, όσα οδηγούν στο Θεό και στη βασιλεία Του και 
αποκαθιστούν στην παλιά ένδοξη καταγωγή και ενώνουν µε το Θεό μερικούς απὀ τους 
σωζόμενους. Αν τώρα η φανέρωση του Πνεύματος δωρίζεται στον κάθε ένα προς το συμφέρον 
όλων(Α΄ Κορ. 12, 7), άρα εκείνος που απέκτησε πλούσια το λόγο της σοφίας του Θεού και 


αξιώθηκε να λάβει το λόγο της γνώσεως, ενεργείται από το θείο Πνεύμα και είναι θησαυροφυλάκιο 
τῶν ακένωτων θησαυρών του Θεού. 


86. Όποιος πίστεψε στο Χριστό και βαπτίστηκε στο όνομά Του, δεν αφήνεται άµοιρος της χάρης 
του Πνεύματος, έκτος αν παραδόθηκε σε κάθε ενέργεια του διαβόλου και μόλυνε την πίστη µε τα 
έργα ή ζει µε ραθυµία και αμέλεια. Γιατί εκείνος που φύλαξε άσβηστη την απαρχή του Αγίου 
Πνεύματος, την οποία έλαβε κατά το άγιο βάπτισμα, ή που την άναψε πάλι όταν έσβησε, δεν είναι 
δυνατό να µη λάβει από τον ουρανό και την πληρότητα του Πνεύματος. αφού δηλαδή αγωνιστεί 
καλά, αξιώνεται µέσω της πληρότητας του Πνεύματος να λάβει ή το λόγο της σοφίας του Θεού για 
να διδάσκει στην Εκκλησία: ή το λόγο της γνώσεως των μυστηρίων του Θεού, σύμφωνα µε το αυτό 
Πνεύμα, για να γνωρίζει τα μυστήρια της βασιλείας των ουρανών: ή, µε το ίδιο πάλι Πνεύμα, τη 
συνειδητή πίστη, για να πιστεύει τις επαγγελίες του Θεού όπως ο Αβραάμ: ή το χάρισμα τῶν 
ιαμάτων από το ίδιο πνεύμα, για να θεραπεύει τις ασθένειες: ή το χάρισμα της ενέργειας δυνάμεων, 
για να βγάζει δαιμόνια και να κάνει θαύματα: ή το χάρισμα της προφητείας, για να προβλέπει και 
να προλέγει τα µελλοντα: ή το χάρισμα της διακρίσεως τῶν πνευμάτων για να διακρίνει ποιος 
ομιλεί µε πνεύμα Θεού και ποιος όχι’ ή το χάρισμα της ερμηνείας διαφόρων γλωσσών(Α΄ Κορ. 12, 
8-11), ή το χάρισμα της συμπαραστάσεως σε όσους καταπονούνται' ή το χάρισμα διακυβερνήσεως 
τῶν ποιμνίων και του λαού του Θεού(Α΄ Κορ. 12, 28): ή το χάρισμα της αγάπης προς όλους και 
των δωρεών της αγάπης, δηλαδή της μακροθυμίας, της χρηστότητας και όλων τῶν λοιπών(Α΄ Κορ. 
13, 4). Αν όµως κανείς είναι άµοιρος όλων αυτών, δε γνωρίζω πώς να χαρακτηρίσω αυτόν τον 
άνθρωπο πιστό, ή ότι ανήκει στον κατάλογο εκείνων που ντύθηκαν το Χριστό µε το άγιο 
βάπτισµα(Γ αλ. 3, 27). 


87. Εκείνος που έχει την αγάπη, δε φθονεί από ζήλεια, δεν περιαυτολογεί σαν ένας επηρµένος και 
αυθάδης, δεν αλαζονεύεται απέναντι σε κανένα, δεν ασχηµονεί κάνοντας απρέπειες κατά του 
πλησίον. Δε ζητεί µόνο το δικό του συμφέρον, αλλά και του πλησίον. Δεν εξάπτεται εναντίον 
εκείνων που τον λυπούν, και αν πάθει κανένα κακό από άλλον, δεν το λογαριάζει. Δεν χαίρεται 
όταν, αυτοί που αγαπά, βρίσκονται στο άδικο, ενώ χαίρεται µαζί τους όταν βρίσκονται στην 
αλήθεια και τη δικαιοσύνη. Ανέχεται όλα τα λυπηρά που του έρχονται. τα πιστεύει όλα, από 
απλότητα και ακακία. Ελπίζει ότι θα αποκτήσει όλα όσα µας έχει υποσχεθεί ο Θεός. Υπομένει κάθε 
πειρασμό, χωρίς να ανταποδίδει κακό στο κακό. Γενικά, ποτέ δε χάνει την αγάπη προς τον πλησίον 
0 εργάτης της αγάπης(Α΄ Κορ. 13, 4-8). 


88. Από όσους αξιώθηκαν να λάβουν την ουράνια χάρη του Αγίου Πνεύματος µε διάφορα 
χαρίσματα, άλλοι είναι νήπιοι και ατελείς ακόµη στα θεία χαρίσματα, ενώ άλλοι είναι τέλειοι 
άνδρες και τα έχουν στην πληρότητά τους. Οι πρώτοι, καθώς επεκτείνονται στην εργασία τῶν 
θείων εντολών, προοδεύουν στα χαρίσματα, και γεμίζοντας από μεγαλύτερες δωρεές του 
Πνεύματος, καταργούν τα προηγούμενα χαρίσματα της νηπιότητας. Οι άλλοι, έχοντας φτάσει στην 
κορυφή της αγάπης και της γνώσεως του Θεού, αφήνουν πια τα επιμέρους χαρίσματα, είτε 
προφητείες είναι, είτε διακρίσεις πνευμάτων, είτε χαρίσματα συμπαραστάσεως, διακυβερνήσεως 
κλπ., κατά τον Απόστολο(Α΄ Κορ. 12, 28). Γιατί εκείνος που μπήκε στα ανάκτορα της αγάπης δε 
γνωρίζει πλέον κατά ένα μέρος το Θεό, ο οποίος είναι αγάπη, αλλά συνομιλώντας πρόσωπο µε 
πρόσωπο µε Αυτόν, Τον γνωρίζει µε πληρότητα, όπως και Αυτός τον έχει γνωρίσει(Α΄ Κορ. 13, 12). 


89, Εκείνος που από ζήλο τῶν πνευματικών χαρισμάτων επεδίωξε την αγάπη και την απέκτησε, δεν 
ανέχεται να μιλάει κατά την προσευχή και την ανάγνωση μόνο για πνευματικό καταρτισµό του 
εαυτού του: γιατί εκείνος που μιλάει μόνο στο Θεό µε τη γλώσσα όταν προσεύχεται και ψάλλει, τον 
εαυτό του οικοδοµεί, όπως λέει ο Παύλος(Α΄ Κορ. 14, 40. Αυτός επιβάλλεται, κατά τον Παύλο 
πάλι, να «προφητεύει», για την οικοδομή της Εκκλησίας του Θεού. να διδάσκει δηλαδή στους 
πλησίον του την εργασία τῶν θείων εντολών και πώς πρέπει να σπεύδουν να ευαρεστήσουν το Θεό. 
Σε τι θα μπορέσει να ωφελήσει μερικούς ο ηγούμενος ποὺ μιλάει πάντοτε µόνο µε τον εαυτό του 
και το Θεό µε την προσευχή και την ψαλμώδία, αν δε μιλήσει και στους υποτακτικούς του, ή µε 
αποκάλυψη από το Άγιο πνεύμα ή µε γνώση των μυστηρίων του Θεού ή µε το προορατικό χάρισμα 
της προφητείας ή µε διδαχή(Α΄ Κορ. 14, 6) του λόγου της σοφίας του Θεού; Γιατί αν δεν τους 
δώσει ευκολονόητο λόγο διδασκαλίας, γραπτό ή προφορικό, ποιος από τους υποτακτικούς του θα 


ετοιμαστεί για πόλεμο(Α΄ Κορ. 14, ὃ) εναντίον παθών και δαιμόνων; Πράγματι, αν ο ποιμένας δε 
ζητά να έχει πλούσια το λόγο της διδασκαλίας και τη γνώση του Πνεύματος για την οικοδομή του 
ποιμνίου του, δεν είναι ζηλωτής των χαρισμάτων του Θεού(Α΄ Κορ. 14, 12). Γιατί µε το να 
προσεύχεται μόνο και να ψάλλει πολύ µε τη γλώσσα, προσευχόμενος µε το πνεύμα του, δηλαδή την 
ψυχή του, οικοδοµεί τον εαυτό του. Ο νους του όµως είναι άκαρπος(Α΄ Κορ. 14, 13-14). αφού δεν 
προφητεύει µε το λόγο της διδασκαλίας και δεν οικοδοµεί την Εκκλησία του Θεού. Αν ο Παύλος, ο 
οποίος περισσότερο από κάθε άνθρωπο ενωνόταν μέσω της προσευχής µε το Θεό, ήθελε πέντε 
λόγια μονάχα του έγκαρπου νου του να πει στην Εκκλησία για να κατηχήσει και τους άλλους, παρά 
χιλιάδες λόγους ψαλμωδίας µε τη γλώσσα(Α΄ Κορ. 14, 19), άρα έχασαν το δρόμο της αγάπης όσοι 
είναι πνευματικοί οδηγοί άλλων και περιόρισαν µόνο στην ψαλμωδία και την ανάγνωση το αξίωμα 
του ποιμένα. 


90. Εκείνος που µας έδωσε την ύπαρξη από ύλη και από νοερή ουσία και αυτά τα αντίθετα κατά τη 
φύση τα ένωσε κατά τρόπο παράδοξο σε µία υπόσταση, Αυτός µας έδωσε και τη μακαριότητα µε το 
λόγο της σοφίας Του και της γνώσεως. Και αυτό το έκανε, από τη µία για να δούμε µε την 
πνευματική γνώση τους απόκρυφους θησαυρούς της βασιλείας των ουρανών που µας χάρισε, κι 
από την άλλη, για να γνωστοποιήσομε στους πλησίον µας µε το λόγο της σοφίας τον πλούτο της 
αγαθότητάς Του(Ρωμ. 2, 4) και τα αγαθά της αιώνιας ζωής, τα οποία ετοίμασε να απολαύσουν 
εκείνοι που Τον αγαπούν(Α΄ Κορ. 2, 9). 


91. Εκείνος που ανέβηκε πάνω από τις απειλές και τις υποσχέσεις των τριών νόμων, έφτασε στη 
ζωή που δεν υπόκειται σε νόμο: έγινε αυτός νόμος της Εκκλησίας και δεν εξουσιάζεται από νόμο. 
Η ελεύθερη ζωή είναι εκείνη που δεν υπόκειται σε νόμο, άρα είναι πάνω από κάθε φυσική ανάγκη 
και παραστράτισµα. και εκείνος που έφτασε σ᾽ αυτή τη ζωή, ελευθερώθηκε, επειδή ξεπέρασε τη 
σάρκα, κι έγινε πυρ µε τη μέθεξη του Πνεύματος, οπότε ενώθηκε και αυτός ολοκληρωτικά µε το 
Χριστό που είναι πάνω από κάθε φύση, και καταργήθηκε γι’ αυτόν το μερικό και ατελές(Α΄ Κορ. 
13, 10). 


92. Εκείνος που έγινε δεκτικός της γνώσεως του πρώτου νου, -- ο οποίος είναι αρχή και τέλος όλων, 
αόριστος καθ’ εαυτόν και µέσα και έξω ὡς προς όλα τα άλλα---, αυτός γνωρίζει και μόνος μονάζει, 
αλλά και ανάµεσα σε μόνους να µονάζει ώστε μήτε μένοντας μόνος υφίσταται ζημία στην 
τελειότητά του, μήτε όντας μαζί µε πολλούς υφίσταται ζημία της μονώσεως, αλλά είναι ο ίδιος 
παντού και σε όλα μόνος, γιατί είναι για τους άλλους αρχή της κινήσεώς τους για να µονάσουν, και 
τέλος τελειότατο της αρετής που βρίσκεται μπροστά τους. 


93. Η ασύγχυτη ένωση και συνάφεια της ψυχῆς και του σώματος, όταν συμφωνεί με τον εαυτό της, 
εκτελεί ένα έργο, είτε της ύλης, είτε της πνευματικής φύσεως. Όταν όµως δε συμφωνεί, τότε 
δημιουργεί εμφύλια μάχη, όπου το καθένα επιθυμεί τη νίκη. Έρχεται όµως ο λόγος και ασκώντας 
το κύρος του, διαλύει αμέσως τη φιλονεικία, δίνοντας τα πρωτεία στην ομόνοια, κι αναθέτει το 
σύνολο τῶν έργων στη φύση και στο πνεύμα. 


94. Από τα τρία βασικά µέρη της ψυχής µας, το ένα (το λογιστικό) άρχει, αλλά δεν άρχεται' το 
άλλο (το θυµικό) και άρχει και άρχεται’ το τρίτο (το επιθυµητικό) δεν άρχει, ενώ άρχεται. Όταν 
λοιπόν αυτό που άρχει τεθεί κάτω από την αρχή ενός από αυτά που άρχονται, τότε το εκ φύσεως 
ελεύθερο παρουσιάζεται δούλο στα εκ φύσεως δούλα και βγαίνει από τα πλαίσια της αρχής και της 
φύσεώς του, οπότε γίνεται μεγάλη στάση ανάμεσά τους. Και όσο υπάρχει τέτοια στάση σε αυτά, δε 
βλέπομε ακόµη τα πάντα υποταγμένα στον Λόγο(Εβρ. 2, 8). Όταν όµως εκείνο που άρχει, 
επικρατήσει πάνω στα άλλα και τα φέρει κάτω από την αρχή και την εξουσία του, τότε τα 
χωρισμένα συνενώνονται και συμφωνούν, οπότε έχουν ειρήνη µε το Θεό. Και αφού υποταχθούν 
όλα στο Λόγο, παραδίδεται από αυτόν η βασιλεία στο Θεό και Πατέρα(Α΄ Κορ. 15, 24). 


95. Αφού οι πέντε αισθήσεις υποταχθούν στις τέσσερις αρχές τῶν γενικών αρετών και μείνουν 
ευπειθείς σ᾽ αυτές, κάνουν την ανθρώπινη φύση που πλάσθηκε από τα τέσσερα στοιχεία να κινείται 
ατάραχα γύρω από τον τροχό της ζωής. Και όταν αυτή κινείται έτσι, δε στασιάζουν οι δυνάμεις της 
ψυχής μεταξύ τους: αλλά αφού το παθητικό µέρος -- θυμός και επιθυµία -- ενωθεί µε το λογιστικό, 
αναλαμβάνει ο νους τη φυσική του εξουσία και κάνει άρµα του τις τέσσερις αρχές και θρόνο του τη 


δούλη πεντάδα των αισθήσεων. Και αφού κατατροπώσει την τύραννο σάρκα, αρπάζεται µε το 
τέθριππο άρµα και υψώνεται στους ουρανούς, όπου παραστέκεται στον Βασιλιά των αιώνων και 
στεφανώνεται µε το στεφάνι της νίκης, καταπαύοντας σ᾽ Αυτόν την όλη πορεία του. 


96. Σ᾽ εκείνους που γίνονται τέλειοι κατά την διάρκεια της θεωρίας και στηρίζονται στους στύλους 
του Πνεύματος, ετοιμάζεται κύπελο και προσφέρεται άρτος από τη βασιλική πανδαισία. Τους 
δίνεται θρόνος ν᾽ αναπαυθούν και χρήματα να πλουτίσουν, και θησαυρός από μαργαριτάρια και 
πολύτιμους λίθους είναι έτοιμος γι’ αυτούς, και πλούτος αναρίθµητος τους παραδίνεται στα χέρια. 
Αυτούς, καθώς είναι ταχύτατοι στα έργα, η πράξη τους κάνει διορατικούς και τους ετοιμάζει να 
παραστέκονται όχι σε ανθρώπους νωθρούς, αλλά στον ίδιο τον Βασιλιά. 


97. Ποιο από τα δύο συμβαίνει: η βασιλεία των ουρανών δίνεται από εδώ στους αγωνιστές ή µετα 
το θάνατο; Αν λοιπόν δίνεται από εδώ, τότε η νίκη είναι ακαταµάχητη, η χαρά ανέκφραστη, και η 
άνοδός µας στον Παράδεισο, ελεύθερη. Γιατί ο Παράδεισος αυτός βρίσκεται κατευθείαν στη θεία 
ανατολή(Γ εν. 2, 8). Αν όµως δίνεται µετά το θάνατο, πρέπει να εξετάσοµε αν η έξοδος από τη ζωή 
γίνεται χωρίς φόβο, και τι είναι βασιλεία ουρανών και βασιλεία Θεού και Παράδεισος, και τι 
διαφέρει το ένα από το άλλο και ποιος είναι ο καιρός καθενός από αυτά και αν αποκτούµε και τα 
τρία και πώς και πότε και ὕστερα από πόσον καιρό. Γιατί εκείνος που βρέθηκε µέσα στην πρώτη 
ενώ ακόµη ζει και φορά τη σάρκα, δεν έχασε και τα άλλα. 


98. Ο άνω κόσμος είναι ακόµη ελλιπής και περιμένει την ολοκλήρωσή του, για να αποκατασταθεί 
στην πληρότητά του, από τους πρωτότοκους του νέου Ισραήλ. που βλέπουν το Θεό. Γιατί ο άνω 
κόσμος ολοκληρώνεται καθώς γεμίζει από εκείνους που ανατρέχουν στη γνώση του Θεού. Και όταν 
ολοκληρωθεί, ορίζοντας τα τέλη του κάτω κόσμου τῶν πιστών και τῶν απίστων, θα αποτελέσει μία 
ενιαία συνάθροιση, δίνοντας στον καθένα το βαθµό του και χωρίζοντας μεταξύ τοὺς τις δύο αυτές 
ασύμφωνες τάξεις. Ο άνω κόσμος οδηγεί προς τον εαυτό του τις αρχές και τα τέλη των άλλων, και 
τα ορίζει σαν όριο απεριόριστο: ο ίδιος όµως από άλλη αρχή ούτε οδηγείται, ούτε κατευθύνεται, 
ώστε να περιορίζεται. Ιδίωμά του έχει την αεικινησία, ώστε μήτε συστέλλεται στον εαυτό του, μήτε 
εκτείνεται πέρα από τα όριά του, αλλά είναι για τους άλλους σαββατισµός και κατάπαυση κάθε 
αρχής και κινήσεως. 


99, Οι ουράνιες δυνάμεις ὡς σύνολο, σαν υμνωδοί που πρωτοστατούν στους ύμνους, συντάσσονται 
σε χορείες κατά τριαδικό τρόπο, και παραστέκονται τριαδικά στην Αγία Τριάδα, όπου προσφέρουν 
τον ύμνο λειτουργώντας µε φόβο. Από αυτές, άλλες απλώνονται κάτω από την αρχή και Αιτία των 
πάντων, όσες είναι πλησιέστερες σ᾽ Αυτήν και επικεφαλής των ὕμνων: αυτές είναι µε την σειρά οι 
Θρόνοι, τα Χερουβείμ και τα Σεραφείμ. Ιδίωμά τους είναι η πύρινη σοφία και η γνώση των 
ουρανίων και κύριο έργο τους ο θεοπρεπής ύμνος του «Γέλ», κατά την εβραϊκή γλώσσα. Άλλες 
είναι ενδιάµεσες, ανάµεσα στις προηγούμενες και στις επόµενες, δηλαδή οι Εξουσίες, οι 
Κυριότητες και οι Δυνάμεις, που στέκονται γύρω από το Θεό. Ιδίωμά τους είναι οι διευθετήσεις 
των μεγάλων πραγμάτων, οι διενέργειες των θαυμάτων και οι επιτελέσεις θαυμαστών σημείων: 
κύριο έργο τους είναι ο τρισάγιος ύμνος, το «Άγιος, Άγιος, Ἀγιοςν»(Ησ. 6, 3). Άλλες καταλήγουν σε 
μας τους ανθρώπους, όντας πάνω από εμάς και κάτω από τις ανώτερες: στέκονται γύρω από το Θεό 
και λέγονται Αρχές, Αρχάγγελοι και Άγγελοι. Ιδίωµά τους είναι να εκτελούν θείες υπηρεσίες, και 
κύριο έργο τους ο ιερός ύμνος «Αλληλούια». Όταν λοιπόν η λογική φύση των ανθρώπων 
τελειοποιείται µε κάθε αρετή και ανυψώνεται µε κάθε γνώση και σοφία του Πνεύματος και της 
θεϊκής φωτιάς, τότε γίνεται οικεία μέσω των θείων χαρισμάτων με τις Δυνάμεις αυτές, καθώς έλκει 
προς τον εαυτό της το ιδίωμα καθεμιάς λόγω καθαρότητας. Με τις τελευταίες γίνεται οικεία µε τη 
διακονία και την εργασία τῶν εντολών του Θεού: µε τις μεσαίες, µε τη συμπάθεια και την 
προστασία των συνανθρώπων, κι ακόµη µε την οικονομία τῶν μεγάλων και θείων πραγμάτων και 
µε τις ενέργειες του Πνεύματος: µε τις πρώτες συγκοινωνεί µε την πύρινη σοφία του λόγου και µε 
τη γνώση τῶν θείων και ανθρωπίνων πραγμάτων. Καθώς τελειοποιείται έτσι η ανθρώπινη φύση και 
δέχεται διαδοχικά τις δωρεές, ενώνεται µέσω αυτών µε τη δεκάδα-ΘεόΞ, επειδή πρόσφερε σ᾽ Αυτόν 
την απαρχή δέκατης τάξεως από τον εαυτό της. 


100. Ο Θεός είναι Μονάδα και Τριάδα: αρχίζει από µονάδα και, καθώς είναι δεκάδα, καταλήγει 


κυκλικά στον εαυτό Του. Ο Θεός έχει µέσα Του τις αρχές και τα τέλη των πάντων. Είναι όµως έξω 
από τα πάντα, γιατί είναι επάνω απ΄ όλα. Όποιος βρέθηκε µέσα σ᾽ Αυτόν, χώρεσε µέσα του τους 
λόγους και τη γνώση των όντων και ενώ στέκεται έξω απ΄ όλα, παραμένει μέσα σε όλα, 
γνωρίζοντας τις αρχές και τα τέλη τοὺς, γιατί απέκτησε νοερή συνάφεια µε τον Πατέρα µέσω του 
Λόγου και έγινε τέλειος από το πνεύμα. Σ αυτήν την παντέλεια και αδιαίρετη και ομοούσια Τριάδα 
που προσκυνείται στα πρόσωπα του Πατέρα, του Υιού και του Αγίου Πνεύματος και δοξάζεται ως 
μία φύση και βασιλεία και δύναμη θεότητας, σ᾽ αυτήν ανήκει η εξουσία στους αιώνες. Αμήν. 


ἘΟ αριθµός δέκα θεωρήθηκε σύμβολο του Θεού από την αρχαιότητα. Οι Πυθαγόρειοι τον 
ονόμαζαν “τετρακτύ” γιατί είναι ίσος µε το άθροισμα των τεσσάρων πρώτων αριθμών, και τον 
θεωρούσαν μέγιστο και τέλειο, ρίζα και πηγή κάθε δημιουργίας. Το συμβολισμό αυτό 
χρησιμοποιούν και Χριστιανοί συγγραφείς (Κλήμης Αλεξανδρεύς, Ωριγένης κ.ά.). 


Οσιος Θεόληπτος Φιλαδελφείας 


Σύντομη βιογραφία 


Ο Θεόληπτος, ο πραγματικά μεγάλος φωστήρας της Φιλαδέλφειας, ήκμασε στα χρόνια του 
Ανδρονίκου Β΄ του Παλαιολόγου, γύρω στο 1325. Έζησε πρώτα στο Άγιον Όρος τον αναχωρητικό 
βίο, και από εκεί ανέλαβε ὡς προκαθήμενος τη Μητρόπολη Φιλαδέλφειας. Έγινε καθοδηγητής του 
αγίου Γρηγορίου αρχιεπισκόπου Θεσσαλονίκης (τον Παλαμά) και μυσταγωγός του στα άριστα 
μαθήματα. Τον μυσταγώγησε στην ιερή νήψη και τη νοερά προσευχή, ενώ ακόµη ήταν κοσμικός, 
όπως αναφέρεται στο βίο αυτού τον Γρηγορίου που έγραψε ο πατριάρχης Φιλόθεος. 


Ο παρών λόγος που φιλοπονήθηκε από αυτόν, αποτελεί άριστη παρουσίαση και ακριβή κανόνα της 
μελέτης που ενεργείται εσωτερικά στο όνομα του Χριστού. Τα ακόλουθα κεφάλαιά του έχουν 
συντεθεί άριστα µε θεία νοήματα και καθαρότητα διατυπώσεως. Όλα αυτά έχουν ενταχθεί εδώ µε 
τα λοιπά, γιατί είναι χρήσιμα όσο τίποτε άλλο και αξιόλογα για όσους επιζητούν µε ζήλο ν᾿ 
αποκτήσουν σε σύντομη επιτομή το θεόσοφο µάθηµα της πνευματικής φιλοσοφίας. 


Λόγος για την εν Χριστώ εσωτερική εργασία και τη μοναχική ζωή 


Η μοναχική ζωή είναι ένα δένδρο ψηλό, πυκνόφυλλο και γονιµότατο. Ρίζα της είναι η αποξένωση 
απ΄ όλα τα σωματικά: κλαδιά της η απαλλαγή της ψυχής από εµπαθείς κλίσεις και το να µην έχει ο 
μοναχός καμία σχέση προς τα πράγματα από τα όποια έφυγε. Καρπός της είναι η απόκτηση των 
αρετών, η θεοποιός αγάπη και η αδιάκοπη ευφροσύνη, καθώς λέει ο Απόστολος: « Ο καρπός του 
Πνεύματος είναι η αγάπη, η χαρά, η ειρήνη κλπ.»(Γαλ. 5. 22). 


Η φυγή από τον κόσμο χαρίζει την καταφυγή στο Χριστό. Και κόσμο εννοώ, την αγάπη τῶν 
αισθητών πραγμάτων και της σάρκας. Εκείνος πού µε επίγνωση της αλήθειας αποξενώνεται από 
αυτά, γίνεται φίλος του Χριστού, αποκτώντας την αγάπη Του, για την οποία αρνήθηκε όλα τα 
κοσμικά κι αγόρασε το «πολύτιμο μαργαριτάρι»(Ματθ. 13, 46), δηλαδή το Χριστό. 


Με το σωτήριο βάπτισμα ντύθηκες το Χριστό(γαλ. 3, 27): µε αυτό το θείο λουτρό απέβαλες την 
ακαθαρσία και έλαβες τη λαμπρότητα της πνευματικής χάρης και την ευγένεια πού είχε ο άνθρωπος 
όταν πλάστηκε. Αλλά τι έγινε; Ἡ μάλλον, τι έπαθε ο άνθρωπος από την απερισκεψία του; Επειδή 
αγάπησε τον κόσμο, αλλοίωσε τα θεϊκά χαρακτηριστικά. Επειδή στράφηκε στα πάθη της σάρκας, 
κακοποίησε τη θεία εικόνα. Το σκοτάδι τῶν εμπαθών λογισμών θάμπωσε τον καθρέφτη της ψυχής 
στον οποίο εμφανίζεται ο νοητός ήλιος Χριστός. Εσύ όµως καθήλωσες την ψυχή σου µε τον φόβο 
του Θεού. Κατάλαβες το σκοτάδι της ανωµμαλίας του κόσμου. Συνειδητοποίησες το διασκορπισµό 
της διάνοιας που προξενούν οι κοσμικές μέριμνες. Είδες τον μάταιο περισπασµό που 
αντιμετωπίζουν οι άνθρωποι από την πολυτάραχη ζωή. Πληγώθηκες µε το βέλος του έρωτα της 
ησυχίας. Ζήτησες την ειρήνη τῶν λογισμών, επειδή εγκολπώθηκες το παράγγελμα: «Ζήτησε την 
ειρήνη και κυνήγησέ την»(Ψαλμ. 33, 15): πόθησες την ανάπαυση που αυτή δίνει, επειδή άκουσες 
το λόγο: «Ξαναγύρισε ψυχή µου στην ανάπαυσή σου(ψαλμ. 114. 7)». Για όλα αυτά, αναλογίστηκες 
να ξανακερδίσεις την ευγένεια που έλαβες κατά χάρη µε το βάπτισμα, αλλά την έχασες θεληµατικά 
από τα πάθη σου ζώντας στον κόσμο. Έτσι λοιπόν έκανες πράξη την αγαθή αυτή γνώμη με το να 
έρθεις στο ιερό φροντιστήριο, να φορέσεις τα σεμνά άμφια της μετάνοιας και να υποσχεθείς 
ολόψυχα την παραμονή σου στο μοναστήρι μέχρι θανάτου. 


Τώρα έκανες δεύτερη συμφωνία µε το Θεό. Την πρώτη την έκανες κατά το βάπτισμα, µε την 
είσοδο σου σ᾽ αυτή τη ζωή: τη δεύτερη τώρα που σπεύδεις προς το τέλος αυτής της ζωής. Τότε σε 
προσέλαβε ο Χριστός µε την ευσέβεια: τώρα προσκολλήθηκες στο Χριστό µε τη μετάνοια. Εκεί 
βρήκες δωρεά: εδώ παραδέχτηκες ένα χρέος. Τότε, καθώς ήσουν νήπιο, δεν εννόησες το αξίωμα 


που σου δόθηκε, αν και όταν μεγάλωσες, κατάλαβες το μέγεθος της δωρεάς και έχεις στο στόμα 
σου χαλινάρι. Τώρα που έχεις τέλεια σκέψη, εννοείς βαθιά τι σημαίνει το ότι συντάχθηκες μ΄ 
Εκείνον. Πρόσεξε µην τυχόν παραβείς και αυτή την υπόσχεση και σαν αγγείο που έσπασε εντελώς, 
ριχθείς στο σκότος το εξώτερο, όπου είναι ο κλαυθµός και ο βρυγμός των οδόντων(Ματθ. 8, 12). 
Γιατί έξω από το δρόμο της μετάνοιας, δεν υπάρχει άλλος δρόμος που ξαναφέρνει στη σωτηρία. 


Άκουσε τι σου υπόσχεται ο Δαβίδ: «Έκανες καταφυγή σου τον Ύψιστο. Αφού λοιπόν επέλεξες την 
κατά Χριστόν ζωή µε τις δυσκολίες της, δε θα σε πλησιάσουν πια τα κακά που απέκτησες από την 
κοσμική σου ζωή. Αφού αποφάσισες να μετανοείς, δε θα σε ακολουθήσει έρωτας χρημάτων, τρυφή, 
τιμή, καλλωπισμός, ακράτεια τῶν αισθήσεων: ὃε θα παραμείνουν μπροστά σου παράνομοι, δηλαδή 
μετεωρισμοί της διάνοιας, αιχμαλωσία του νου, χαύνωση που προκαλούν οι αλλεπάλληλοι 
λογισμοί, και κάθε άλλη θεληματική εκτροπή και σύγχυση. Ούτε θα βρεθεί μπροστά σου αγάπη 
γονέων, αδελφών, συγγενών, φίλων και γνωστών: ούτε θα βρει τόπο σε σένα η άκαιρη και ανώφελη 
συνάντηση και συντροφιά μαζί τους. Αν αγαπήσεις την απάρνηση των παραπάνω µε το σώμα σου 
και την ψυχή σου, δε θ΄ αγγίξει την ψυχή σου το μαστίγιο του πόνου, και το βέλος της λύπης δε θα 
πληγώσει την καρδιά σου, ούτε το πρόσωπό σου θα σκυθρωπάσευ(Ψαλμ. 90, 9-10 και 5, 5-6). 
Εκείνοι δηλαδή που απομακρύνθηκαν από τη φιλήδονη συνήθεια και απώθησαν τον εμπαθή δεσμό 
µε όλα όσα είπαμε, αμβλύνουν τα κεντριά της λύπης. Γιατί ο Χριστός φανερώνεται στην ψυχή που 
αγωνίζεται και δίνει στην καρδιά ανέκφραστη χαρά, και την πνευματική χαρά δεν µπορεί ποτέ να 
την αναιρέσει κανένα από τα ευχάριστα ή δυσάρεστα του κόσμου. Μελέτες αγαθές και σωτήριες 
μνήμες και θεία διανοήματα και λόγοι σοφίας υπηρετούν τον αγωνιστή, και τον φυλάγουν σε όλους 
τους δρόμους τῶν έργων που κάνει για το Θεό. Γι’ αυτό και πατάει πάνω σε κάθε άλογη επιθυμία 
και αυθάδη θυμό σαν πάνω σε φίδια ασπίδα και βασιλίσκο, και καταπατεί την οργή σαν λιοντάρι 
και την ηδονή σαν δράκοντα(Ψαλμ. 90, 13). Και η αιτία τούτου είναι ότι, αφού απομάκρυνε κάθε 
ελπίδα του από τους ανθρώπους και τα πράγματα που είπαμε, την έδεσε στο Θεό και είναι πλούσιος 
σε γνώση Θεού και πάντοτε καλεί νοερά το Θεό να τον βοηθήσει. Όπως λέει και στη Γραφή: 
«Στήριξε την ελπίδα του σ΄ εμένα, γι΄ αυτό και θα τον σώσω: θα τον προφυλάξω, γιατί γνωρίζει το 
όνομά Μου. Όταν µε φωνάξει, θα τον ακούσω, και όχι µόνο θα τον απαλλάξω από εκείνους που 
τον θλίβουν, αλλά και θα τον δοξάσω»ν(Ψαλμ. 90, 14-15). 


Βλέπεις τους αγώνες και τα ακόλουθα βραβεία όσων ασκούνται σύμφωνα µε το θέλημα του Θεού; 
Προσπάθησε λοιπόν να κάνεις την κλήση πράξη. Και όπως μονώθηκες σωματικά κι απέβαλες και 
τα νοήματα τῶν πραγμάτων και άλλαξες αμφίεση, γίνε και ξένος αποθέτοντας και τούς λόγους σου 
και τους συγγενείς σου. Γιατί αν δε σταµατήσεις την περιπλάνηση στα εξωτερικά, δε θα 
ξεσηκωθείς εναντίον εκείνων που ενεδρεύουν µέσα σου. Αν δεν νικήσεις εκείνους πού σε πολεμούν 
µε τα φανερά, δεν μπορείς να κατατροπώσεις τούς αόρατους εχθρούς. Όταν καταργήσεις τους 
εξωτερικούς πειρασμούς και αφήσεις τούς εσωτερικούς λογισμούς, τότε διεγείρεται ο νους για τα 
έργα και τούς λόγους του Πνεύματος. Και αντί να έχεις συναναστροφή µε συγγενείς και φίλους, 
εκτελείς τις αρετές. Και αντί να ασχολείσαι µε τα μάταια λόγια πού γεννά η κοσμική 
συναναστροφή, φωτίζει και συνετίζει την ψυχή η μελέτη και η φανέρωση τῶν θεϊκών λόγων, που 
κινούνται µέσα στη διάνοια. Η απελευθέρωση τῶν αισθήσεων γίνεται δέσμευση της ψυχής. Και η 
δέσμευση τῶν αισθήσεων, χαρίζει ελευθερία στην ψυχή. Η δύση του ηλίου φέρνει τη νύχτα. Και ο 
Χριστός αποχωρεί από την ψυχή και την κυριεύει το σκοτάδι των παθών και τα νοητά θηρία την 
κατασπαράζουν. Ανατέλλει ο αισθητός ήλιος και τα θηρία μαζεύονται στα σπήλαιά τους. Ανατέλλει 
και ο Χριστός στο στερέωμα της προσευχόµενης διάνοιας, και φεύγει και χάνεται κάθε κοσμική 
συνήθεια, η αγάπη της σάρκας περνά και ο νους βαδίζει στο έργο του, δηλαδή στη µελέτη των 
θείων, «ως το βράδυ»(Ψαλμ. 103, 23). Η έκφραση αυτή δε σημαίνει ότι η εργασία του πνευματικού 
νόμου περιορίζεται σε κάποιο χρονικό διάστηµα ή ότι έχει ορισμένο μέτρο, αλλά ότι διαρκεί ώσπου 
να φτάσει το τέλος αυτής της ζωής, προκαλώντας την έξοδο της ψυχής από το σώμα. Αυτό ακριβώς 
φανέρωνε και ο προφήτης Δαβίδ µε τα λόγια: «Πόσο αγάπησα το νόμο Σου, Κύριε! Είναι η µελέτη 
μου όλη την ημέρα»ν(Ῥαλμ. 118, 97). Ημέρα εννοεί όλη τη διάρκεια της ζωής αυτής. 


Σταμάτησε λοιπόν τις εξωτερικές συναναστροφές και πάλεψε µε τους εσωτερικούς λογισμούς, έως 
ότου βρεις τον τόπο της καθαρής προσευχής και τον οίκο όπου κατοικεί ο Χριστός, φωτίζοντας και 


γλυκαίνοντάς σε µε την επίγνωση και την επίσκεψή Του, και κάνοντάς σε να θεωρείς χαρά τις 
θλίψεις για χάρη Του και να αποφεύγεις τις κοσμικές ηδονές όπως το κατάπικρο αψίνθιο. 


Οι άνεμοι σηκώνουν κύματα στη θάλασσα, και αν αυτοί δε σταματήσουν, δεν ησυχάζουν τα 
κύματα και δεν ημερεύει η θάλασσα. Και τα πνεύματα της πονηρίας ανακινούν µέσα στην ψυχή 
του αμελούς την ενθύμηση γονέων, αδελφών, συγγενών, γνωστών, συμποσίων, πανηγυριών, 
θεάτρων και όλες τις άλλες φαντασίες της ηδονής και του υποβάλλουν να τοποθετεί την ευτυχία 
στα μάτια, στη γλώσσα και στο σώμα. Έτσι και την ώρα εκείνη σπαταλάς μάταια, και στη συνέχεια 
την ώρα που μένεις μόνος µέσα στο κελί σου, την ξοδεύεις στην αναπόληση εκείνων που είδες και 
συζήτησες. Και έτσι περνά χωρίς προκοπή η ζωή του μοναχού, καθώς αποτυπώνουν τις μνήμες τους 
στη διάνοιά του οι κοσμικές ασχολίες, όπως τα πόδια του ανθρώπου αποτυπώνουν τα ίχνη τους 
πάνω στο χιόνι.Αν δίνομε τροφή στα θηρία, πότε θα τα θανατώσομε; Κι αν διαρκώς 
απασχολούμαστε µε έργα και λογισμούς της άλογης φιλίας και συνήθειας, πότε θα νεκρώσουμε το 
φρόνημα της σάρκας; Πότε θα ζήσομε την κατά Χριστόν ζωή πού υποσχεθήκαμε; Τα ίχνη των 
ποδιών πάνω στο χιόνι ή διαλύονται όταν λάμψει ο ήλιος, ή όταν βρέξει, εξαφανίζονται. Και οι 
μνήμες που έχουν σκάφτει στη διάνοια, από τη φιλήδονη διάθεση και τις ανάλογες πράξεις, 
εξαφανίζονται όταν ανατέλλει ο ήλιος στην καρδιά, µε την προσευχή και την κατανυκτική βροχή 
τῶν δακρύων. Ο Μοναχός λοιπόν που δεν πράττει σύμφωνα µε το λόγο, πότε θα εξαλείψει από τη 
διάνοιά του τις εµπαθείς μνήμες; 


Οιπρακτικές αρετές τελούνται µε το σώμα, αν αφήσεις τη σχέση µε τον κόσμο. Οι αγαθές μνήμες 
εντυπώνονται στην ψυχή και οι θεῖκοί λόγοι αναπαύονται σ΄ αυτήν, αν µε συνεχείς προσευχές που 
αναπέµπονται µε θερµή κατάνυξη από τη διάνοια, εξαλείψεις τις μνήμες των προηγουμένων σου 
πράξεων. Γιατί ο φωτισμός από την πίστη και τη μνήμη του Θεού και τη συντριβή της καρδιάς, 
αποξέουν σαν ξυράφι τις πονηρές μνήμες. Μιμήσου τη σοφία των μελισσών. Αυτές όταν 
αντιληφθούν το σμήνος τῶν σφηκών να πετούν γύρω τους, παραμένουν μέσα στην κυψέλη και 
αποφεύγουν τη βλάβη από τους εχθρούς. Σφήκες να θεωρείς τις κοσμικές συναναστροφές, τις 
οποίες αποφεύγοντας µε πολλή σπουδή, παράµενε µέσα στο κελί σου στο μοναστήρι. Και από εκεί 
πάλι να προσπαθείς να μπαίνεις στο εσωτερικότερο φρούριο της ψυχής, που είναι ο οίκος του 
Χριστού και εκεί αστράφτει αδιατάρακτη ειρήνη και χαρά και γαλήνη. Τα δώρα αυτά, σαν κάποιες 
ακτίνες τα εκπέμπει από τον εαυτό Του ο νοητός ήλιος Χριστός και µε αυτά αμείβει την ψυχή που 
Τον υποδέχεται µε πίστη και καλή ετοιμασία. 


Όταν λοιπόν κάθεσαι στο κελί σου, να μνημονεύεις το Θεό, ανυψώνοντας το νου σου απ΄ όλα και 
οδηγώντας τον άφωνο προς το Θεό, και να συγκεντρώνεις ενώπιον του Θεού όλη τη διάθεση της 
καρδιάς σου, προσκολλώμενος σ᾽ Αυτόν µε την αγάπη. Γιατί η μνήμη του Θεού είναι θεωρία του 
Θεού, ο οποίος έλκει την όραση και την επιθυμία του νου προς τον εαυτό Του και τον περιλάμπει 
με το φως Του. Όταν δηλαδή ο νους επιστρέφει στο Θεό, αφήνοντας όλες τις ειδοποιούς έννοιες 
τῶν όντων, βλέπει χωρίς εικόνες και λαμπρύνει την ὀρασή του µε την αγνωσία αυτή που υπερβαίνει 
κάθε γνώση, λόγω του ότι η θεία δόξα είναι απρόσιτη. Και ενώ δε γνωρίζει, αφού το βλεπόμενο 
είναι ακατάληπτο, γνωρίζει ωστόσο επειδή βλέπει την αλήθεια του κυρίως Όντος, του μόνου που 
έχει το είναι που υπερβαίνει κάθε είναι. Και µε την πλούσια αγαθότητα που αναβλύζει από εκεί, 
τρέφοντας τον έρωτά του και ικανοποιώντας πλήρως την κινητικότητά του, αξιώνεται την χωρίς 
τέλος μακάρια ανάπαυση. Αυτά είναι τα γνωρίσματα της ορθής μνήμης του Θεού. 


Προσευχή τώρα είναι διάλογος τῆς διάνοιας µε τον Κύριο. Ο διάλογος αυτός μεταφέρει λόγια 
δεήσεως στο Θεό, µε ολοκληρωτική προσήλωση του νου προς Αυτόν. Γιατί όταν η διάνοια 
επικαλείται συνεχώς το όνοµα του Κυρίου και ο νους προσέχει µε ενάργεια στην επίκληση του 
θείου ονόματος, έρχεται το φῶς της γνώσεως του Θεού κι επισκιάζει σαν φωτεινή νεφέλη 
ολόκληρη την ψυχή. Την ορθή μνήμη του Θεού ακολουθεί η αγάπη και η χαρά, όπως λέει ο 
Ψαλμωδός: «Θυμήθηκα το Θεό και γέµισα ευφροσύνη»(Ψαλμ. 76, 4). Την καθαρή προσευχή 
ακολουθεί η γνώση και η κατάνυξη, όπως λέει ο ίδιος: «Όποια µέρα θα σε επικαλεστώ, ιδού, 
γνωρίζω ότι εσύ είσαι ο Θεός µου»(Ψαλμ. 55, 10), και: «Θυσία πού αρέσει στο Θεό είναι το 
συντετριμμένο πνεύμα»(Ψαλμ. 50, 19). 


Όταν ο νους και η διάνοια στέκονται μπροστά στο Θεό µε ενεργό προσήλωση και θερμή δέηση, 
τότε ακολουθεί και η κατάνυξη της ψυχής. Κι όταν ο νους, ο λόγος και το πνεύμα προσπίπτουν στο 
Θεό, ο νους µε την προσοχή, ο λόγος µε την επίκληση και το πνεύμα µε την κατάνυξη και την 
αγάπη, τότε όλος ο εσωτερικός άνθρωπος προσφέρει λατρεία στον Κύριο, σύμφωνα µε την εντολή: 
«Θ΄ αγαπήσεις τον Κύριο, το Θεό σου, µε όλη την καρδιά σου»(Δευτ. 6, 5). 


Πλην όµως θέλω να γνωρίζεις και τούτο: μήπως ενώ νομίζεις ότι προσεύχεσαι, βαδίζεις µακριά από 
την προσευχή, κοπιάζεις χωρίς κέρδος και τρέχεις ματαίως. Ό,τι συμβαίνει στην ψαλμωδία, όταν ο 
νους τρέχει αλλού και διασπάται σε πάθη και διάφορα πράγματα, ώστε να χάνεται το νόημα των 
ψαλλομένων, το ίδιο γίνεται και µε τη διάνοια. Πολλές φορές δηλαδή, ενώ αυτή λέει τα λόγια της 
προσευχής, ο νους δε συνοδεύει, ούτε προσηλώνεται στο Θεό, µε τον οποίο γίνεται η συνομιλία 
κατά την προσευχή, αλλά εκτρέπεται από διάφορες σκέψεις χωρίς να το καταλάβει. Έτσι, η διάνοια 
λέει από συνήθεια τα λόγια, ο νους όµως απομακρύνεται από τη γνώση του Θεού. Γι’ αυτό και η 
ψυχή φαίνεται τότε ότι ούτε εννοεί, ούτε έχει διάθεση, επειδή ο νους διασκορπίζεται σε κάποιες 
φαντασίες και απασχολείται σ΄ εκείνα που τον ξεγελούν ή σ΄ εκείνα που επιθυμεί. Γιατί όταν δεν 
υπάρχει γνώση της προσευχής και ο δεόμενος δεν παραστέκεται μπροστά σ΄ Αυτόν που παρέχει 
παρηγοριά, πώς θα γλυκαθεί η ψυχή; Πώς θα ευφρανθεί η καρδιά που υποκρίνεται ότι προσεύχεται, 
αλλά δεν ενδιαφέρεται για αληθινή προσευχή; Θα ευφρανθεί η καρδιά όσων ζητούν τον 
Κύριο(Ψαλμ. 104, 3). Ζητεί τον Κύριο εκείνος που µε ολόκληρη τη διάνοια και θερμή διάθεση 
πέφτει εμπρός στο Θεό και απομακρύνει κάθε νόημα του κόσμου για χάρη της γνώσεως και της 
αγάπης του Θεού, που πηγάζουν από την συνεχή και καθαρή προσευχή. 


Για να διασαφηνίσω τη θεωρία που γεννιέται στο νου κατά τη μνήμη του Θεού, και την αξία της 
διάνοιας κατά την καθαρή προσευχή, θα καταφύγω σε παρομοίωση με το σωματικό μάτι και τη 
γλώσσα. Ό,τι είναι δηλαδή η κόρη για το µάτι και η προφορά του λόγου για τη γλώσσα, το ίδιο 
είναι η μνήμη για το νου και η προσευχή για τη διάνοια. Όπως το μάτι όταν δει κάποιο ορατό δε 
λέει τίποτε, αλλά µε την πείρα της οράσεως δέχεται τη γνώση του βλεπομένου, έτσι και ο νοῦς, 
καθώς μέσω της μνήμης παραδίδεται ερωτικά στο Θεό µε την προσκόλληση της διάπυρης 
διαθέσεως και µε τη σιγή της ολότελα απλής νοήσεως, καταφωτίζεται από τη θεία έλλαμψη, 
λαμβάνοντας αρραβώνα της µέλλουσας λαμπρότητας. Και πάλι, όπως η γλώσσα, µε τα λόγια που 
λέει, φανερώνει στον ακροατή την αθέατη θέληση του νου, έτσι και η διάνοια, όταν απαγγέλλει τα 
σύντομα λόγια της προσευχής µε θέρμη και χωρίς διακοπή, παρουσιάζει στον παντογνώστη Θεό 
την αίτηση της ψυχής. Και µε την παραμονή στην προσευχή και με την επίμονη συντριβή της 
καρδιάς, ανοίγουν τα φιλάνθρωπα σπλάχνα του Κυρίου που είναι γεμάτος συμπάθεια, και ο 
προσευχόμενος δέχεται πλούσια τη σωτηρία, όπως λέει και ο Ῥαλμωδός: « Ο Θεός δε θα απορρίψει 
την καρδιά που έχει συντριβεί και ταπεινωθεί»(Ῥαλμ. 50, 19). 


Θα σε χειραγωγήσει στην καθαρή προσευχή και εκείνο που γίνεται µε τον επίγειο βασιλιά. Όταν 
δηλαδή παρουσιαστείς στο βασιλιά, και σωματικά είσαι μπροστά του και µε τη γλώσσα τον 
ικετεύεις και µε τα μάτια τον ατενίζεις, κι έτσι προσελκύεις την ευμένειά του. Αυτό κάνε κι εσύ, 
είτε στη σύναξη της εκκλησίας, είτε μόνος στο δωμάτιό σου. Όταν δηλαδή συνάγεστε στο όνομα 
του Κυρίου µε τους αδελφούς για την ακολουθία, όπως παρίστασαι µε το σώμα και προσφέρεις µε 
τη γλώσσα σου στον Κύριο την ψαλμοδία, έτσι να έχεις και το νου σου προσηλωμένο στα λόγια 
και στο Θεό και να γνωρίζει µε ποιον συνομιλεί και ποιον πλησιάζει. Γιατί όταν η διάνοια 
παραδίδεται µε ζέση και καθαρότητα στην προσευχή, τότε η καρδιά αξιώνεται να απολαύσει 
αναφαίρετη χαρά και ανέκφραστη ειρήνη. Και πάλι όταν παραμένεις μόνος στο δωμάτιό σου, µην 
αφήνεις την προσευχή από τη διάνοιά σου, µε νήψη του νου και συντριβή του πνεύματος: και με τη 
νήψη θα σε επισκιάσει η θεωρία, η γνώση θα κατασκηνώσει µέσα σου µε την προσευχή και η 
σοφία θα αναπαυτεί εντός σου µε την κατάνυξη, εξορίζοντας την άλογη ηδονή και εγκαθιστώντας 
τη θεία αγάπη. 


Πίστεψέ µε, σου λέω αλήθεια: αν σε όλη σου την πνευματική εργασία αποκτήσεις αχώριστη την 
μητέρα των καλών, την προσευχή, αυτή δε θα νυστάξει ώσπου να σου δείξει τον θείο νυμφώνα, να 
σε οδηγήσει µέσα και να σε γεμίσει ανείπωτη δόξα και ευφροσύνη. Γιατί αυτή αφαιρεί όλα τα 
εμπόδια, εξομαλύνει το δρόμο της αρετής και τον κάνει εύκολο σ᾽ εκείνον που τη ζητεί. 


Πρόσεξε τώρα τον τρόπο της προσευχής τῆς διάνοιας. Η συνομιλία µε το Θεό αφανίζει τους 
εμπαθείς λογισμούς. Η ανάταση του νου στο Θεό φυγαδεύει τις έννοιες του κόσμου. Η κατάνυξη 
της ψυχής απομακρύνει τη φιλία της σάρκας. Και τότε φανερώνεται η προσευχή, από την ασίγητη 
απαγγελία του θείου ονόματος, ότι είναι συμφωνία και ένωση του νου, του λόγου και της ψυχής. « 
Όπου είναι -λέει ο Κύριος-, δύο ή τρεις συναγµένοι στο ὀνομά µου, εκεί είμαι κι εγώ ανάμεσά 
τους»(Ματθ. 18, 20). Έτσι λοιπόν η προσευχή, ανακαλώντας τις δυνάμεις της ψυχής από το 
διασκορπισµό που προκαλούν σ᾽ αυτές τα πάθη, τις συνδέει μεταξύ τους: και συνδέοντας τότε μαζί 
της την τριμερή ψυχή, τη συμφιλιώνει µε τον ένα τρισυπόστατο Θεό. Πρώτα, δηλαδή, με τους 
τρόπους της αρετής αφαιρεί από την ψυχή την ασχήμια της αμαρτίας: έπειτα, αφού ξαναζωγραφίσει 
στην ψυχή το κάλλος τῶν θείων χαρακτήρων µε την αγία γνώση που δίνει, την παρουσιάζει στο 
Θεό. Καιη ψυχή παρευθύς γνωρίζει τον Ποιητή της, όπως λέει ο Ψαλμωδός: «Όποια µέρα σε 
επικαλεστώ, ιδού, γνωρίζω ότι εσύ είσαι ο Θεός μου»(Ῥαλμ. 55, 10): και αυτή, γνωρίζεται από το 
Θεό. Γιατί ο Κύριος γνωρίζει τους δικούς Του(Β΄ Τιμ. 2, 19). Τον γνωρίζει, γιατί έχει µέσα της 
καθαρή την εικόνα Του, και κάθε εικόνα αναφέρεται στο πρωτότυπο: και γνωρίζεται από Αυτόν για 
την ομοίωσή της µε Αυτόν λόγω τῶν αρετών, µε τις οποίες και γνώση Θεού έχει, και γνωρίζεται 
από το Θεό. 


Εκείνος που ζητάει την εύνοια του βασιλιά, μεταχειρίζεται τρεις τρόπους: ή απευθύνει λόγους 
ικεσίας, ή στέκεται σιωπώντας, ή πέφτει στα πόδια εκείνου που μπορεί να τον βοηθήσει. Έτσι και η 
καθαρή προσευχή, συναπτόμενη µε το νου, το λόγο και το πνεύμα, µε το λόγο επικαλείται το θείο 
όνομα, µε το νου ατενίζει σταθερά τον παρακαλούμενο Θεό, ενώ µε το πνεύμα εκδηλώνει την 
κατάνυξη, την ταπείνωση και την αγάπη. Και έτσι εξευμενίζει την άναρχη Τριάδα, τον Πατέρα και 
τον Υιό και το Άγιο Πνεύμα, τον ένα Θεό. 


Όπως η ποικιλία τῶν φαγητών ανοίγει την όρεξη να τα δοκιμάσει κανείς, έτσι και οἱ διάφορες 
έννοιες των αρετών ξυπνούν την κινητικότητα του νου. Γι΄ αυτό, βαδίζοντας το δρόµο της διάνοιας, 
να διαλέγεις τα λόγια της προσευχής και ν΄ απευθύνεσαι στον Κύριο µε αδιάκοπες φωνές χωρίς να 
αποθαρρύνεσαι: να δέεσαι συνεχώς μιμούμενος την αναίδεια της χήρας που πέτυχε να κάμψει τον 
αμείλικτο δικαστή. Τότε βαδίζεις σύμφωνα µε τις επιταγές του Πνεύματος(Γαλ. 5, 16): δεν 
προσέχεις τις σαρκικές επιθυμίες και δε διακόπτεις µε κοσμικούς λογισμούς τη συνέχεια της 
προσευχής, αλλά γίνεσαι ναός του Θεού καθώς Τον υμνείς απερίσπαστος. Όταν ασκείς έτσι την 
κατά διάνοια προσευχή, αξιώνεσαι να φτάνεις και στη μνήμη του Θεού και να εισέρχεσαι στα 
άδυτα του νου και να κατοπτεύεις τον Αόρατο µε μυστικές θεωρίες και μόνος να λατρεύεις στη 
μόνωση μόνο το Θεό πλημμυρίζοντας από γνώση μαζί µε αγάπη. 


Όταν λοιπόν δεις να σε κυριεύει χαύνωση στην προσευχή, τότε να μεταχειρίζεσαι βιβλίο, και 
διαβάζοντας προσεκτικά, να δέχεσαι µέσα σου τη γνώση. Μην προσπερνάς βιαστικά τα λόγια, αλλά 
να τα στοχάζεσαι βαθιά και να θησαυρίζεις το νόηµά τους. Ύστερα να αναλογίζεσαι όσα διάβασες, 
ώστε µε τη μελέτη αυτή να τα κατανοείς, να γλυκαίνεται η διάνοιά σου και να σου μένουν 
αλησμόνητα. Κι έτσι ν΄ αναρρίπτεται ο ζήλος σου για τα θεία διανοήματα, σύμφωνα µε το ρητό: 
«Κατά τη µελέτη µου θ΄ ανάψει µέσα µου φωτιάώ)(Ψαλμ. 38, 4). Όπως η τροφή µε τη µάσηση 
ευχαριστεί τη γεύση, έτσι και τα θεία λόγια, όταν στρέφονται µέσα στην ψυχή, τρέφουν και 
κατευφραίνουν τη διάνοια, όπως λέει και ο Ψαλμωδός: «Πόσο γλυκά είναι τα λόγια Σου στο 
λάρυγγά μου!»(Ψαλμ. 118, 103). Ν΄ αποστηθίζεις και λόγια του Ευαγγελίου και αποφθέγματα τῶν 
μακαρίων Πατέρων και να ερευνάς τους βίους τους, για να τα έχεις µελέτημά σου κατά τις νύχτες: 
ώστε όταν η διάνοιά σου κουραστεί από την προσευχή, να την ανανεώνεις µε την ανάγνωση και τη 
μελέτη των θείων λόγων και να την κάνεις προθυμότερη στην προσευχή. Επίσης να χρησιμοποιείς 
την ψαλμωδία, αλλά µε φωνή πολύ σιγανή και µε παρακολούθηση από το νου, δίχως να ανέχεσαι ν΄ 
αφήσεις κάποιο λόγο να περάσει χωρίς να τον εννοήσεις. Κι αν ποτέ κάτι διαφύγει την προσοχή 
σου, επανάλαβε το στίχο, όσες φορές χρειαστεί, μέχρις ότου κάνεις το νου σου να παρακολουθεί τα 
λεγόμενα. Γιατί ο νους έχει τη δύναμη και να ψάλλει µε το στόμα, και το Θεό να μνημονεύει. Και 
αυτό διδάξου το από τη φυσική πείρα. Όπως δηλαδή εκείνος που βρίσκεται και συνομιλεί µε 
κάποιον, τον βλέπει ταυτόχρονα και με τα μάτια του, έτσι κι εκείνος που ψάλλει µε τα χείλη μπορεί 
συνάμα και να ατενίζει µε τη μνήμη το Θεό. Τις γονυκλισίες µη τις αφήνεις, γιατί µε το γονάτισµα 


εικονίζεται η πτώση της αμαρτίας και γίνεται ένα είδος εξομολογήσεως, ενώ µε την ανόρθωση 
υποδηλώνεται η μετάνοια και συμβολίζεται η υπόσχεση για ενάρετο βίο. Κάθε γονυκλισία να 
γίνεται µε τη νοερή επίκληση του Χριστού, ώστε πέφτοντας μπροστά στον Κύριο µε την ψυχή και 
με το σώμα, να κάνεις ευδιάλλακτο το Θεό των ψυχών και των σωμάτων. Αν, τέλος, απασχολήσεις 
και τα χέρια σου µε κάποιο έργο αθόρυβο μαζί µε την κατά διάνοια προσευχή, για να αποκρούεις 
τον ύπνο και τη ραθυμία, και τούτο συμβάλλει στον ασκητικό αγώνα. 


Όλες αυτές οι εργασίες, όταν γίνονται μαζί µε την προσευχή, ακονίζουν το νου, εξορίζουν την 
ακηδία, κάνουν πιο ζωηρή την ψυχή και το νου οξύτερο και θερμότερο στην απασχόλησή του µε 
την κατά διάνοιαν εργασία. 


Όταν χτυπήσει το τάλαντο, βγες από το κελί σου, έχοντας τα σωματικά μάτια στραμμένα στη γη 
και τη διάνοια στερεωμένη στη μνήμη του Θεού. Αφού μπεις στην εκκλησία και πάρεις τη θέση 
σου στο χορό, μήτε να αργολογείς µε τον διπλανό σου Μοναχό, μήτε να µετεωρίζεσαι µε το νου σε 
ματαιότητες. Αλλά ν΄ ασφαλίζεις τη γλώσσα σου µε μόνη την ψαλμωδία και τη διάνοιά σου µε την 
προσευχή. Όταν γίνει απόλυση, πήγαινε στο δωμάτιό σου και άρχισε τον κανόνα που σου έχει 
οριστεί. Όταν πας στην τράπεζα, µην παρατηρείς γύρω τις μερίδες των αδελφών, μήτε να αφήνεις 
την ψυχή σου σε διάφορες υποψίες όχι καλές. Να βλέπεις και να τρως εκείνα που έβαλαν εμπρός 
σου, δίνοντας στο στόμα την τροφή, στην ακοή την ακρόαση τῶν αναγνωσμάτων και στην ψυχή 
σου την προσευχή. Έτσι θα τρέφεσαι σωματικά και πνευματικά και θα δοξολογείς ολοκληρωμένα 
Αυτόν που σου παρέχει πλούσια τα αγαθά της επιθυμίας σου. Από εκεί αφού σηκωθείς µε 
σεμνότητα και σιωπή, πήγαινε στο κελί σου και σαν εργατική μέλισσα να επιδοθείς στην εργασία 
των αρετών. Όταν εκτελείς µια διακονία μαζί µε τους αδελφούς, να εργάζονται τα χέρια σου, τα 
χείλη να σιωπούν και ο νους να μνημονεύει το Θεό. Και αν κανένας αρχίσει να αργολογεί, για να 
διακόψεις αυτή την αταξία σήκω και βάλε μετάνοια. 


Ν᾽ αποδιώχνεις τούς λογισμούς και να µην τοὺς επιτρέπεις να διαβαίνουν από την καρδιά σου και 
να πολυκαιρίζουν σ΄ αυτήν, γιατί η παραμονή των εμπαθών λογισμµών ζωογονεί τα πάθη και 
θανατώνει το νου. Αμέσως την ώρα που σε προσβάλλουν, µε την πρώτη κίνηση του νου, βιάσου να 
τους εξοντώσεις µε το βέλος της προσευχής. Κι αν επιμένουν να σε ενοχλούν και να προκαλούν 
σύγχυση στη διάνοιά σου, και άλλοτε να υποχωρούν, ενώ άλλοτε να επιτίθενται, να ξέρεις ότι είναι 
οχυρωμένοι πίσω από προηγούμενό σου θέλημα. Και επειδή έχουν αποκτήσει δικαιώµατα στην 
ψυχή σου λόγω της ήττας της προαιρέσεώς της, για αυτό σε ταράζουν και σε ενοχλούν. Γι΄ αυτό 
πρέπει να τούς στηλιτεύεις µε την εξομολόγηση: γιατί όταν φανερωθούν οι πονηροί λογισμοί, 
τρέπονται σε φυγή. Όπως δηλαδή όταν φωτίζει το φῶς, το σκότος υποχωρεί, έτσι και το φῶς της 
εξομολογήσεως αφανίζει τούς λογισμούς τῶν παθών, πού κι αυτοί είναι σκότος. Τούτο γίνεται 
επειδή η κενοδοξία και η άνεση, λόγω τῶν οποίων έβρισκαν τόπο οι λογισμοί, καταστράφηκαν µε 
την αισχύνη της εξομολογήσεως και την κακοπάθεια του κανόνα πού επιβλήθηκε. Έτσι, καθώς οι 
λογισμοί βρίσκουν τη διάνοια ελεύθερη από τα πάθη µε τη συνεχή και την κατανυκτική προσευχή, 
τρέπονται σε φυγή ντροπιασμένοι. Όταν ο αγωνιστής προσπαθεί µε την προσευχή να ανακόπτει 
τούς λογισμούς πού τον ταράζουν, τούς ανακόπτει για λίγο και εμποδίζει τα ποικίλα νοήματά τους 
καθώς παλεύει και αντιπολεμά: δε λυτρώνεται όµως τελείως, γιατί αποδέχεται τις αιτίες τῶν 
λογισμών πού τον ενοχλούν, δηλαδή τη σωματική ανάπαυση και την επιθυμία των κοσμικών τιμών, 
και γι΄ αυτές τις αιτίες δε σπεύδει στην εξομολόγηση. Έτσι δεν έχει ειρήνη, αφού κατέχει αυτά πού 
ανήκουν δικαιωματικά στους εχθρούς. Ποιος είναι εκείνος πού κατέχει ξένα σκεύη και δεν του τα 
ζητούν οι ιδιοκτήτες τους; Και ποιος, πού δεν αποδίδει όταν του ζητούν εκείνα πού κακώς κατέχει, 
ελευθερώνεται από τούς αντιδίκους του; Όταν όµως ο αγωνιζόμενος, ενισχυμένος από τη μνήμη 
του Θεού, αγαπήσει την εξουθένωση και την κακοπάθεια της σάρκας και προχωρήσει χωρίς να 
ντρέπεται στην εξομολόγηση τῶν λογισμών του, αμέσως οι εχθροί αναχωρούν και η διάνοια 
ελευθερωµμένη εξασφαλίζει αδιάκοπη τη συνέχεια της προσευχής και τη μελέτη των θείων. 


Κάθε υπόνοια πού δημιουργείται στην καρδιά σου εναντίον κάποιου, να την απορρίπτεις τελείως, 
γιατί καταλύει την αγάπη και την ειρήνη. Κάθε συμφορά πού σου έρχεται απ΄ έξω, να τη δέχεσαι µε 
γενναιότητα, γιατί προξενεί τη σωτήρια υπομονή, την υπομονή πού χαρίζει τη διαμονή και την 
ανάπαυση στους ουρανούς. Όταν έτσι περνάς τις ηµέρες σου, θα ζήσεις την παρούσα ζωή µε καλή 


διάθεση, καθώς θα σε ευφραίνουν οι µακάριες ελπίδες, ενώ κατά το θάνατό σου θα μετατεθείς από 
τα εδώ µε παρρησία και θα µεταβείς στους τόπους της αναπαύσεως, τούς οποίους σου ετοίµασε ο 
Κύριος, ὡς ανταπόδοση τῶν εδώ κόπων σου, για να συμβασιλεύσεις µε Αυτόν. 


Στον Κύριο ανήκει κάθε τιµή και προσκύνηση, μαζί µε τον άναρχο Πατέρα Του και το πανάγιο, 
αγαθό και ζωοποιό Του Πνεύμα, τώρα και πάντοτε και σε όλους τούς αιώνες. Αμήν 


Κεφάλαια 


1. Όταν ο νους φεύγει από τα έξω πράγµατα και συνάγεται προς τα έσω, τότε επιστρέφει στον 
εαυτό του’ ενώνεται δηλαδή φυσικώς µε τον κατά διάνοια λόγο και, µε το λόγο που ενυπάρχει 
ουσιωδώς µέσα του, ενώνεται µε την προσευχή. Και δια μέσου της προσευχής ανεβαίνει στη γνώση 
του Θεού µε όλη την αγαπητική του δύναμη και διάθεση. Τότε η σαρκική επιθυμία αναχωρεί, κάθε 
ηδονική αίσθηση μένει αργή και τα ωραία της γης φαίνονται αηδή. Γιατί η ψυχή, αφού έριξε πίσω 
της όλα όσα ανήκουν στο σώμα ή σχετίζονται µε αυτό, τρέχει πίσω από την ὡραιότητα του 
Χριστού, ακολουθώντας Τον υπάκουα µε τα έργα της σεμνής πολιτείας και της αγνείας της διάνοιας 
και ψάλλοντας: «Παρθένες θ᾽ ακολουθήσουν πίσω από τον βασιλιά»(Ῥαλμ. 44, 15). Φαντάζεται και 
βλέπει εμπρός της το Χριστό, και λέει: «Βλέπω πάντοτε τον Κύριο εμπρός µου, γιατί στέκεται στα 
δεξιά μου»(Ῥαλμ. 15, 8). Στο Χριστό προσκολλάται µε την αγάπη και του λέει: «Κύριε, σ᾽ εσένα 
στρέφεται όλη η επιθυμία μου»(Ῥαλμ. 37, 10). Στο Χριστό ατενίζει διαρκώς και αναφωνεί: «Τα 
μάτια µου είναι διαρκώς στραμμένα προς τον Κύριο»(Ῥαλμ. 24, 15). Με το Χριστό συνομιλεί µέσω 
της καθαρής προσευχής προξενώντας ευχαρίστηση σ᾽ Αυτόν και ευφροσύνη στον εαυτό της, κατά 
το ψαλμικό: «Είθε να ευχαριστήσει τον Κύριο η συνομιλία µου µε Αυτόν, κι εγώ θα ευφρανθώ από 
την επικοινωνία µου µαζί Του»(Ῥαλμ. 103, 34). Γιατί ο Θεός δέχεται τη συνομιλία της προσευχής 
επειδή Αυτός είναι που η ψυχή αγαπά και επικαλείται και ζητά τη βοήθειά Του, και χαρίζει στην 
δεόµενη ψυχή την ανέκφραστη χαρά. Καθώς δηλαδή αυτή μνημονεύει το Θεό κατά τη συνομιλία 
της προσευχής, ευφραίνεται από τον Κύριο, όπως λέει ο Ῥαλμωδός: «Θυμήθηκα το Θεό και 
ευφράνθηκα»ν(Ῥαλμ. 76, 4). 


2. Ν᾽ αποφεύγεις τις αισθήσεις, και θα αδρανοποιήσεις την ηδονή τῶν αισθητών. Ν᾽ αποφεύγεις τις 
φαντασίες τῶν ευχαρίστων πραγμάτων κατά τη διάνοια, και θα καταργήσεις την ηδυπάθεια τῶν 
λογισμών. Κι όταν ο νους μένει χωρίς φαντασίες, γιατί δεν επιτρέπει ούτε στοὺς τρόπους της 
ηδονής, ούτε στους λογισμούς της επιθυμίας να του αποθέτουν το εκτύπωμα και τη σφραγίδα τους, 
τότε βρίσκεται στην καθαρότητα. Και αφού ανεβεί πάνω απ΄ όλα τα αισθητά και τα νοητά, 
ανεβάζει την έννοια στο Θεό. Και µε τη συνεχή μνήμη, φωνάζει από τα βάθη της ψυχής του το 
όνομα του Κυρίου και τίποτε άλλο, όπως το βρέφος φωνάζει το όνομα του πατέρα του. «Θα 
καλέσω, λέει στη Γραφή, µε το ὀνομά µου τον Κύριο ενώπιόν σου»(Εξ. 33, 19). Κι όπως ο Αδάμ, 
αφού πλάστηκε από χώμα με το χέρι του Θεού, έγινε ψυχή ζώσα µε το θείο εµφύσημα(Γεν. 2, 7), 
έτσι κι ο νοῦς, αφού διαπλαστεί µε τις αρετές, προφέροντας αδιάκοπα την επίκληση του Κυρίου µε 
καθαρή διάνοια και θερμή διάθεση, υφίσταται τη θεία αλλοίωση, καθώς ζωογονείται και 
θεοποιείται, επειδή γνωρίζει και αγαπά το Θεό. 


3. Αν αποµακρυνθείς από την επιθυμία των γηίνων µε την συνεχή και ειλικρινή προσευχή και 
αναπαυθείς όχι µε ὕπνο, αλλά αφήνοντας κάθε έννοια που αφορά στα κτίσματα και στηριχτείς 
αποκλειστικά σε μόνη τη μνήμη του Θεού, θα οικοδομηθεί µέσα σου, σαν άλλη βοηθός, η αγάπη 
του Θεού. Γιατί η κραυγή της προσευχής που βγαίνει απὀ την εσωτερική διάθεση, κάνει να 
βλαστήσει η θεία αγάπη: και η θεία αγάπη αφυπνίζει το νου για να του φανερώσει τα απόκρυφα. 
τότε ο νους, αφού ενωθεί µε την αγάπη, καρπώνεται τη σοφία: και µε τη σοφία εξαγγέλλει τα 
απόρρητα. Ο Θεός Λόγος δηλαδή, όταν καλείται µε την κραυγή της προσευχής που βγαίνει απὀ την 
εσωτερική διάθεση, παίρνει τη νοητική ενέργεια του νου σαν να ήταν η πλευρά του Αδάμ, 
χαρίζοντας τη γνώση: και στη θέση τῆς αναπληρώνει την αγαθή διάθεση, δωρίζοντας την αρετή. 
Στη συνέχεια οικοδοµεί τη φωτοποιό αγάπη και την οδηγεί στο νου που βρίσκεται σε έκσταση και 
ύπνο και αναπαύεται από κάθε γήινη επιθυμία. Η αγάπη παραστέκεται σαν άλλη βοηθός του νου. ο 
οποίος αναπαύθηκε από την άλογη προσκόλληση στα αισθητά, γι’ αυτό και τον αφυπνίζει, γιατί 


είναι πια καθαρός, για ν᾿ ακούσει τα λόγια της σοφίας. Τότε ο νους, βλέποντας προς την αγάπη και 
γεμίζοντας από ηδονή, φανερώνει στοὺς άλλους τις κρυφές καταστάσεις των αρετών και τις 
αθέατες ενέργειες της γνώσεως, αναπτύσσοντάς τις µε το λόγο. 


4. Αποσπάσου από όλα τα αισθητά και εγκατάλειψε το νόμο της σάρκας και ο πνευματικός νόμος 
θα γραφεί στη διάνοιά σου. Όπως δηλαδή εκείνος που κινείται από τις εμπνεύσεις του Πνεύματος, 
δεν εκτελεί τις επιθυμίες της σάρκας, κατά τον Απόστολο(Γαλ. 5, 16), έτσι κι εκείνος που βγαίνει 
έξω από τις αισθήσεις και τα αισθητά, δηλαδή έξω από τη σάρκα και τον κόσμο, φτάνει να κινείται 
από το πνεύμα και να φρονεί τα του Πνεύματος. Και αυτό μάθε το από εκείνα τα οποία έκανε ο 
Θεός στον Αδάμ πριν από την παρακοή. 


5. Εκείνον που αγωνίζεται να φυλάει τις εντολές και καρτερεί µέσα στον παράδεισο της προσευχής 
και μένει κοντά στο Θεό µε την αδιάκοπη μνήμη Του, ο Θεός τον αποσπά από τις φιλήδονες 
ενέργειες της σάρκας, απ᾽ όλα τα κινήματα της αισθήσεως και απ᾿ όλα τα εµπαθή σχήματα της 
διάνοιας. Και κάνοντάς τον νεκρό για τα πάθη και την αμαρτία, τον καθιστά µέτοχο της θείας ζωής. 
Όπως δηλαδή εκείνος που κοιμάται, και µε νεκρό μοιάζει, και ζωντανός εἶναι, το πρώτο κατά την 
ενέργεια του σώματος, το δεύτερο µε τη συνέργεια της ψυχής, έτσι κι εκείνος που μένει κοντά στο 
ἨΠνεύμα: γίνεται νεκρός για τη σάρκα και τον κόσμο, ζει όµως κατά το φρόνημα του Πνεύματος. 


6. Αν κατανοείς εκείνα που ψάλλεις, αποκτάς την επἰγνωσή τους. Από την επίγνωση αποκτάς 
σύνεση. Από τη σύνεση βλαστάνει η πράξη εκείνων που κατανόησες. Από την πράξη καρπώνεσαι 
την γνώση που αποτελεί έξη. Η γνώση που συνοδεύεται από την πείρα, πηγάζει την αληθινή 
θεωρία. Από αυτήν ανατέλλει η σοφία και γεμίζει µε τα φωτοβόλα λόγια της χάρης τον αέρα της 
διάνοιας και εξηγεί και στους άλλους τα απόκρυφα. 


7. Πρώτα ο νους ζητά και βρίσκει, και κατόπιν ενώνεται μ’ εκείνο που βρήκε. Την αναζήτηση την 
κάνει µε το λογικό, ενώ την ένωση µε την αγάπη. Και η μεν αναζήτηση µέσω του λογικού γίνεται 
για την αλήθεια, η δε ένωση της αγάπης για το αγαθό. 


8. Εκείνος που ξεπερνά τη ρευστή φύση των παρόντων και παραβλέπει την επιθυμία των 
προσκαίρων, δε βλέπει κάτω, δεν επιθυμεί τα ωραία της γης: αλλά του ανοίγονται τα άνω θεάματα 
και κατοπτεύει τα κάλλη των ουρανών και τη μακαριότητα τῶν αμόλυντων πραγμάτων. Όπως 
δηλαδή για κείνον, που χάσκει εμπρός στα υλικά πράγματα και είναι σκυμμένος στις ηδονές της 
σάρκας, είναι κλειστοί οι ουρανοί, αφού είναι σκοτισµένα τα νοερά μάτια του, έτσι κι εκείνος που 
περιφρονεί τα κάτω και τ᾽ αποστρέφεται, έχει υψωμένο επάνω το νου του και βλέπει τη δόξα τῶν 
αιωνίων, και αντικρύζει τη λαμπρότητα που έχει ετοιμαστεί για τους Αγίους. Αυτός δέχεται και την 
αγάπη του Θεού που κατέρχεται σ᾽ αυτόν από τον ουρανό και γίνεται ναός του Αγίου Πνεύματος 
και ποθεί τα θελήματα του Θεού και οδηγείται από το πνεύμα του Θεού και αξιώνεται την υιοθεσία 
και ο Θεός ευαρεστείται και ικανοποιείται από αυτόν. Γιατί όσοι οδηγούνται από το πνεύμα του 
Θεού, αυτοί είναι υιοί του Θεού(Ρωμ. 8, 14). 


9. Όσο αναπνέεις, µην αφήσεις εξαιτίας ασθένειας την προσευχή ούτε µία ηµέρα, ακούγοντας τον 
Απόστολο που λέει: «Όταν ασθενώ, τότε είμαι δυνατός»(Β΄ Κορ. 12, 10). Όταν κάνεις έτσι, θα 
ὠφεληθείς πολύ, και η προσευχή θα σε σηκώσει γρήγορα επάνω, µε τη βοήθεια της χάρης. Γιατί 
όπου υπάρχει η παρηγοριά του Πνεύματος, δεν επιμένει η ασθένεια ή η ακηδία. 


Όσιος Νικηφόρος ο Μονάζων 


Σύντομη Βιογραφία 


Ο οσιότατος Πατέρας µας Νικηφόρος, ο οποίος διήνυσε το στάδιο τῶν ασκητικών αγώνων στο 
αγιώνυμο όρος του Άθω, ήκμασε λίγο πριν από το 1340. Έγινε καθοδηγητής και μυσταγωγός του 
Γρηγορίου Θεσσαλονίκης (του Παλαμά) στα υψηλά μαθήματα της ασκητικής φιλοσοφίας, όπως το 
μαρτυρεί κάπου ο τελευταίος. 


Σχολάζοντας μόνος µε την αμέριμνη ησυχία και ενωμένος πια µε τον εαυτό του, ενώθηκε µε τρόπο 
απόρρητο µε το υπερκόσµιο και ακρότατο Επιθυµητό, οπότε δέχθηκε µε μακαριότητα στην καρδιά 
του τον ενυπόστατο φωτισμό της χάρης. Αφού λοιπόν πρώτα γέμισε πλούσια ο ίδιος από εκεί µε 
την αμίμητη μίμηση και τη θεοποιό δωρεά της θεώσεως, τα μεταδίδει πατρικά και χωρίς φθόνο ο 
μακάριος και σε µας µε αυτό το μικρό πόνηµα του, αν βέβαια θέλομε ν᾽ αξιωθούμε κι εμείς ίσα 
βραβεία μ᾽ εκείνον. 


Στο έργο του αυτό συγκέντρωσε από τις βιογραφίες τῶν Αγίων όλα τα αποσπάσµατα που 
αναφέρονται στη νήψη, στην προσοχή και στην προσευχή, προσθέτοντας από τον εαυτό του και τη 
μέθοδο που καλύτερη της δε θα φανταζόταν κανένας, τη φυσική δηλαδή και αληθινά σοφή μέθοδο 
της συγκεντρώσεως του νου µέσα στην καρδιά µε την εισπνοή, µε ταυτόχρονη επίκληση του 
Κυρίου Ιησού. Έτσι τον έκανε ακριβέστατο κανόνα της ιερής νήψεως και έστησε για όσους θέλουν 
να σωθούν κλίμακα καθαρής και αρέµβαστης προσευχής και των αγαθών που πηγάζουν απ᾿ αυτήν, 
αφού πρώτος αυτός, σαν ένας νέος Βεσελεήλ (Εξ. 36, 1), την κατασκεύασε µε την αρχιτεκτονική 
του Πνεύματος. 


Ανεβαίνετε λοιπόν, ανεβαίνετε, όσοι επιθυμείτε νά κατοικήσει µέσα σας ὁ Χριστός και θέλετε νά 
μεταμορφωθείτε στην εικόνα του Αγίου Πνεύματος βαδίζοντας από δόξα σε δόξα (Β᾽ Κορ. 3, 18), 
και στή συνέχεια νά θεωθείτε και ν᾽ αξιωθείτε το φωτεινό κλήρο τῶν σωζομένων. 


Λόγος για τη νήψη και τη φύλαξη της καρδιάς 

Όσοι επιθυμείτε σφοδρά ν᾿ αξιωθείτε τη μεγαλόπρεπη θεϊκή φωτοφάνεια του Σωτήρα µας Ιησού 
Χριστού: όσοι θέλετε να δεχθείτε µε αίσθηση µέσα στην καρδιά σας το υπερουράνιο πυρ: όσοι 
σπεύδετε να επιτύχετε τη συμφιλίωση σας με το Θεό, να τη ζήσετε και να την αισθανθείτε: όσοι 
απορρίψατε όλα τα πράγματα του κόσμου, για να βρείτε και να αποκτήσετε το θησαυρό που είναι 
κρυμμένος στον αγρό τῶν καρδιών σας: όσοι θέλετε ν᾿ ανάψουν ολόλαμπρες οι λαμπάδες τῶν 
ψυχών σας από αυτόν τον κόσμο κι έτσι απαρνηθήκατε όλα τα παρόντα: όσοι θέλετε να γνωρίσετε 
και ν᾿ αποκτήσετε µε πείρα τη βασιλεία των ουρανών που είναι µέσα σας, ελάτε να σας εκθέσω την 
επιστήμη, ή μάλλον τη μέθοδο, της αιώνιας, ή καλύτερα της ουράνιας ζωής. Η επιστήμη αυτή 
εισάγει χωρίς κόπο και ιδρώτα τον εργάτη της στο λιμάνι της απάθειας, και δε διατρέχει κανένα 
κίνδυνο ταραχής ή πλάνης από τους δαίμονες. Τέτοιος φόβος υπάρχει τότε μόνον, όταν λόγω 
παρακοής ζούμε έξω και μακριά από τη ζωή που σας προτείνω, όπως παλιά ο Αδάμ, που αψήφησε 
εντελώς την εντολή του Θεού, έπιασε φιλία µε το φίδι θεωρώντας το αξιόπιστο, κι έτσι έφαγε κατά 
κόρον από τον καρπό της απάτης κι έριξε αξιοθρήνητα τον εαυτό του κι όλους τους απο-γόνους του 
στον πυθμένα του θανάτου, του σκότους και της διαφθοράς. 


Επιστρέψετε λοιπόν: ή μάλλον, για να πούμε το πιο αληθινό, ας επανέλθοµε, αδελφοί, στους 
εαυτούς µας, ας αποστραφούµε µια για πάντα τη συμβουλή του φιδιού και την περιφορά µας στα 
χαμαίζηλα. Γιατί δεν είναι δυνατό να επιτύχοµε µε άλλο τρόπο τη συμφιλίωση και την οικείωσή 
μας µε το Θεό, αν πρώτα δεν επανέλθοµε, ή καλύτερα δεν εισέλθοµε στους εαυτούς µας, όσο 
εξαρτάται απὀ µας. Γιατί θα είναι παράδοξο, ενώ αποχωρίσαµε τους εαυτούς µας από την περιφορά 


του κόσμου και τις μάταιες μέριμνες, να τον εμποδίζοµε ασυγχώρητα από τη βασιλεία τῶν ουρανών 
που είναι µέσα µας. Γι’ αυτό και η αγία μοναχική ζωή έχει ονομαστεί τέχνη τεχνών και επιστήμη 
επιστημών, επειδή δεν µας προξενεί όσα αυτές οι φθαρτές τέχνες και επιστήµες, ώστε να στρέφομε 
και προς αυτές το νου µας και να τον κατακαλύπτομε μ᾽ αυτές παίρνοντάς τον από τα ανώτερα, 
αλλά µας υπόσχεται παράδοξα και απόρρητα αγαθά, τα οποία μάτια δεν είδαν κι αυτιά δεν τ᾽ 
άκουσαν και άνθρωπος δεν τα διανοήθηκε. Ως εκ τούτου, δεν έχοµε να παλέψομε µέ όντα από 
σάρκα και αίµα, αλλά µε τις δαιµονικές δυνάμεις, µε τους κοσµοκράτορες του σκοτεινού αυτού 
αιώνα. Αν λοιπόν ο παρών αιώνας είναι σκότος, ας φύγομε απ᾿ αυτόν, απομακρύνοντας από αυτόν 
και τα νοήματά µας: τίποτε κοινό μεταξύ ημών και του εχθρού του Θεού. Γιατί εκείνος που θα 
θελήσει να φιλιώσει µε αὐτόν, γίνεται εχθρός του Θεού. Κι εκείνον που έγινε εχθρός του Θεού, 
ποιος µπορεί να τον βοηθήσει; 


Γι αυτό ας μιμηθούμε τους πατέρες µας, και ας αναζητήσοµε το θησαυρό που είναι µέσα στις 
καρδιές µας, όπως εκείνοι. Και αφού τον βρούμε, ας τον κρατήσοµε µε πολύ μεγάλη δύναμη, 
εργαζόµενοι συγχρόνως και φυλάγοντάς τον, αφου σ᾽ αυτό έχοµε ταχθεί απ’ την αρχή. Κιαν 
παρουσιαστεί κανείς να φέρνει αντιρρήσεις σ᾽ αυτά και να λέει: «Πώς µπορεί κανείς να εισέλθει 
στην καρδιά του κι εκεί να εργάζεται ή να μένει;», όμοια µε το Νικόδηµο που εἰπε κάποτε στον 
Σωτήρα: «Πώς µπορεί κανείς να μπει για δεύτερη φορά στην κοιλιά της μητέρας του και νά 
γεννηθεί ενώ είναι γέρος;», θ᾽ ακούσει και αυτός: «Το Πνεύμα πνέει όπου θέλευ». Αν λοιπόν 
αμφιβάλλομε και δυσπιστούµε έτσι στα έργα της πρακτικής, πώς θα έρθουν σ᾽ εμάς τα έργα της 
θεωρίας; Γιατί η πρακτική είναι που ανεβάζει στη θεωρία. Αλλ’ επειδή χωρίς αποδείξεις από τις 
Γραφές είναι αδύνατο να βεβαιωθεί εκείνος που έτσι αμφιβάλλει, θα εντάξοµε σ᾽ αυτό το λόγο, για 
την ωφέλεια τῶν πολλών, αποσπάσματα από τους βίους και τους λόγους των Αγίων, ώστε να 
βεβαιωθεί από αυτούς και ν᾽ αποβάλει κάθε αμφιβολία. Θ᾽ αρχίσοµε το λόγο από τους παλιούς, από 
αυτόν τον μεγάλο πατέρα µας Αντώνιο, συνεχίζοντας µε τους εποµένους, όσο µου είναι δυνατόν, 
και θά παραθέσοµε µια συλλογή αποσπασμάτων από τους λόγους και τις πράξεις τους προς 
απόδειξη όσων είπαμε. 


Από το βίο του οσίου πατέρα µας Αντωνίου 


Πήγαιναν κάποτε στον 4ββά Αντώνιο δύο αδελφοί. Και επειδή τους έλειψε στο δρόμο το νερό, ο ένας 
πέθανε, κι ο άλλος κινδύνευε να πεθάνει. Μην μπορώντας να βαδίσει ἄλλο, έπεσε κατά γης 
περιμένοντας το θάνατο. Ο ὃε Αντώνιος, που καθόταν στο όρος, κάλεσε γρήγορα δύο Μοναχούς που 
έτυχε να είναι εκεί καὶ τους είπε: «Ι]άρετε µια στάµνα νερό και τρέζετε στο δρόµο της Αιγύπτου. 
Έρχονταν δύο κατά εδώ και ο ένας μόλις πέθανε, ενώ ο άλλος κινδυνεύει, αν ὃε ῥβιαστείτε. Ἰούτο µου 
φανερώθηκε εκεί πού προσευχόμουν». Πήγαν λοιπόν οι Μοναχοί και βρήκαν τον ένα νεκρό και τον 
έθαψαν, ενώ τον ἆλλον τον συνέφεραν µε το νερό και τον πήγαν στον Γέροντα. Η απόσταση ήταν 
µιας ημέρας δρόμος. 


Αν τώρα ρωτήσει κανείς, γιατί δεν το είπε πριν πεθάνει ο άλλος Μοναχός, δε ρωτάει σωστά. Γιατί η 
κρίση για το θάνατο δεν είναι του Αντωνίου, αλλά του Θεού, ο οποίος και αποφάσισε για τον ένα 
και αποκάλυψε για τον άλλον. Το θαυμαστό µε τον Αντώνιο ήταν ότι, εκεί που καθόταν στο όρος 
είχε νήψη στην καρδιά του και ο Κύριος του έδειχνε όσα γίνονταν µακριά. Βλέπεις ὁτι, για να έχει 
ο Αντώνιος νήψη στην καρδιά του, έγινε θεόπτης και προορατικός; Γιατί ο Θεός εμφανίζεται στο 
νου µέσω της καρδίας, στην αρχή μεν, όπως λέει ο άγιος Ιωάννης της Κλίμακος, σαν φωτιά που 
καθαρίζει τον εραστή Του, έπειτα δε και σαν φως που κάνει το νου λαμπρό και θεοειδή. Και τώρα 
ας προχωρήσοµε στους εποµένους. 


Από το βίο του άγιου Θεοδοσίου του Κοινοβιάρχου 


Ο θείος Θεοδόσιος είχε πληγωθεί τόσο πολύ από το γλυκό βέλος της αγάπης και ήταν δεμένος τόσο 
πολύ από τά δεσμά της, ώστε το «Θ᾽ αγαπήσεις τον Κύριο, το Θεό σου, µε όλη σου τήν καρδιά, µε όλη 
σου την ψυχή καὶ µε όλη τή διάνοιά σου», αυτή την υψηλή και θεία εντολή, φρόντιζε να τήν 
εκπληρώνει µε έργα, πράγμα που δεν μπορεί να γίνει µε άλλον τρόπο παρά µε την συγκέντρωση των 
φυσικών δυνάμεων της ψυχής μόνο στον πόθο του 4ημιουργού και σε κανένα ἄλλο από τα παρόντα. 
Νουθετώντας λοιπόν μ᾽ αυτές τις νοερές ενέργειές της ήταν φοβερός στους πολλούς, αλλά και όταν 


μάλωνε τους υποτακτικούς του, τους ήταν ποθητός και γλυκύς σε όλα. Ποιος άλλος ήταν σαν κι αυτόν 
τόσο ωφέλιμος ενώ συναναστρεφόταν µε πολλούς; Ἠ τόσο ικανός να μαθαίνει στους υποτακτικούς 
του να συνάγουν τις αισθήσεις τους και να τις στρέφουν στο εσωτερικό τους, έτσι ώστε αυτοί, παρά 
τους θορύβους του Κοινοβίου, να ζουν µε περισσότερη γαλήνη απὀ τους ερηµίτες; Και συγχρόνως ο 
ίδιος και µε το πλήθος να βρίσκεται αλλά και απομονωμένος να είναι; 


Ιδού λοιπόν και ο Μέγας Θεοδόσιος, µε το να συνάγει και να στρέφει µέσα του τις αισθήσεις, 
πληγώθηκε από την αγάπη του Θεού. 


Από το βίο του αγίου Αρσενίου 


Ο άγιος Αρσένιος φύλαγε και τούτη την αξιοθαύμαστη συνήθεια: δὲν ανακινούσε αγιογραφικά 
ζητήματα ούτε για συζήτηση ούτε για αλληλογραφία. Όχι πως ὃεν είχε τή δυνατότητα ---κάθε ἀλλο. Γ᾽ 
αυτόν η ὠφέλιμή ομιλία ήταν τόσο εὔκολη, όσο για τους άλλους η συνηθισμένη ομιλία. 4λλά η 
συνήθεια της σιωπής και η αποστροφή που ένιωθε για τήν επίδειξη ήταν τα αἴτια της τακτικής του. ΓΙ᾽ 
αυτό λοιπόν και στις εκκλησίες καὶ στις συνάξεις φρόντιζε πάρα πολύ μήτε άλλους να βλέπει, μήτε 
άλλοι να τον βλέπουν, αλλά στεκόταν πίσω από καμία κολώνα ή κάτι άλλο που εμπόδιζε τη θέα κι 
έκρυβε τον εαυτό του, ώστε αθέατος ν᾽ αποφεύγει τη συντροφιά των ἄλλων. Και τούτο γιατί ήθελε να 
προσέχει στον εαυτό του καὶ να συγκεντρώνει το νου του μέσα του, κι έτσι να ανυψώνεται εύκολα στο 
θεό. 


Ἰδού λοιπόν και τούτος ο θείος άνθρωπος, ο επίγειος άγγελος, συγκεντρώνει το νου του µέσα του, 
για να ανυψώνεται από εκεί εύκολα στο Θεό. 


Από το βίο του αγίου Παύλου του Λατρηνού 


Ο θείος Παύλος ζούσε πάντοτε στα ὀρή καὶ στις ερήµιές, έχοντας τα άγρια θηρία γείτονές του καὶ 
ομοτράπεζους. Κάποτε κατέβαινε καὶ στη Λαύρα για να επιβλέπει τους αδελφούς. Ίους συμβούλευε 
και τους δίδασκε να μη μικροψυχούν και να μην παραμελούν τα επίπονα έργα της αρετής, αλλά ν᾿ 
ακολουθούν τή σύμφωνη µε το Ευαγγέλιο ζωή µε πολλή προσοχή και διάκριση καὶ ν᾿ αγωνίζονται 
εναντίον των πονηρών πνευμάτων μέ γενναιοψυχία. Επίσης τους δίδαξε και μέθοδο, µε την οποία θα 
μπορούσαν να απαλείφουν τις παλιές εμπαθείς μνήμες και ν᾿ αποτρέπουν τή νέα σπορά των παθών. 


Ω, πώς ο θείος αυτός Πατέρας διδάσκει στους αγνοούντες µαθητές του μέθοδο για να μπορούν ν᾽ 
αποκρούουν τις προσβολές των παθών! Αυτή η μέθοδος δεν είναι άλλη από τη φύλαξη του νου: 
γιατί αυτή πετυχαίνει αυτό το κατόρθωμα και όχι άλλη. Αλλά ας προχωρήσοµε παρακάτω. 


Από το βίο του αγίου Σάββα 


Όταν λοιπόν ο θείος Σάββας έβλεπε ότι κάποιος που απαρνήθηκε τα εγκόσµια, έμαθε πια µε ακρίβεια 
τον κανόνα της ζωής των Μοναχών και ότι μπορούσε να φυλάει το νου του καὶ να πολεμά εναντίον 
των πονηρών λογισμών, κι ακόµη ότι απέβαλε τελείως τή μνήμη των κοσμικών, τότε του έδινε κελί 
στη Λαύρα, αν ήταν αδύναμος στο σώμα και φιλάσθενος. Αν όµως ήταν υγιής και δυνατός, του έδινε 
άδεια να κτίσει ο ἴδιος κελί. 


Βλέπεις ότι και ο θεσπέσιος Σάββας απαιτούσε από τους µαθητές του τη φύλαξη του νου και 
κατόπιν τοὺς επέτρεπε να καθίσουν μόνοι σε κελί; Τι θα κάνομε εμείς που καθόμαστε στα κελιά 
αργοί και δε γνωρίζοµε ούτε αν υπάρχει φύλαξη του νου; 


Από το βίο του αββά Αγάθωνος 


Ένας αδελφός ρώτησε τον 4ῤβά Αγάθωνα: «ἴ]ες µου 4ββά, ποιο εἴναι μεγαλύτερο, ο σωµατικός 
κόπος, ή ή φύλαξη του εσωτερικού ανθρώπου;» ΚΙ αυτός αποκρίθηκε: «Ο ἄνθρωπος μοιάζει µε 
δένδρο. Ο σωµατικός κόπος λοιπόν είναι τα φύλλα, ενώ η φύλαζη του εσωτερικού είναι ο καρπός. 
Επειδή λοιπόν, σύμφωνα µε τη Γραφή, όποιο δένδρο δεν κάνει καλό καρπό το κόβουν και το ρίχνουν 
στη φωτιά, εἶναι φανερό ότι όλη η επιμέλειά µας, δηλαδή ή φύλαξη του νου, αποβλέπει στους 
καρπούς. Χρειάζεται όµως και το σκέπασμα καὶ ο στολισµός των φύλλων, τα οποία είναι ο 
σωματικός κόπος». 


Είναι αξιοθαύμαστο, πώς αποφάνθηκε ο Άγιος αυτός για όλους όσους δεν έχουν φύλαξη του νου, 


αλλά καυχώνται µόνο για την πρακτική άσκηση, µε το να πει ότι κάθε δένδρο που δεν κάνει καρπό, 
δηλαδή φύλαξη του νου, κι έχει μόνο φύλλα, δηλαδή την πράξη, κόβεται και ρίχνεται στη φωτιά. 
Τρομακτική, πάτερ, η απὀφανσή σου! 


Από την επιστολή του αββά Μάρκου προς το Νικόλαο ἃ 


Αν λοιπόν θέλεις, παιδί µου, να αποκτήσεις δικό σου λύχνο νοητού φωτός και πνευματικής γνώσεως 
µέσα σου, για να μπορέσεις να περπατήσεις ανεμπόδιστα µέσα στο βαθύτατο σκοτάδι αυτού του 
αιώνα και αν θέλεις νά καθοδηγούνται τα βήματά σου από τον Κύριο, µε σκοπό να θελήσεις σφοδρά 
το δρόµο του Ευαγγελίου κατά το προφητικό ρητό, δηλαδή να θελήσεις µε φλογερή πίστη να γίνεις 
κοινωνός των τελείων ευαγγελικών εντολών του Κυρίου µε πόθο και προσευχή, εγώ σου υποδεικνύω 
µια θαυμαστή μέθοδο και πνευματική επινόηση. Αυτή δε χρειάζεται σωματικό κόπο ή αγώνα, αλλά 
θέλει πνευματικό κόπο και νου καὶ προσεκτική διάνοια που βοηθείται από το φόβο και την αγάπη του 
Θεού. Με τήν επινόηση αυτή θα μπορέσεις µε ευκολία να κατατροπώσεις τή φάλαγγα των εχθρών. Αν 
λοιπόν θέλεις να νικήσεις τα πάθη, αφού συγκεντρωθεῖς στον εαυτό σου µε τήν προσευχή και τη 
βοήθεια του Θεού και Ρυθιστείς στα βάθη τής καρδίας σου, ψάξε να βρεις τους τρεις αυτούς δυνατούς 
γίγαντες, δηλαδή τή λησμοσύνη, τη ραθυμία και τήν άγνοια, που εἶναι τα στηρίγματα των νοητών 
εχθρών, μέσω των οποίων επιστρέφουν και τα λοιπά πάθη της κακίας και ενεργούν και ὃρουν καὶ 
δυναμώνουν μέσα στις ψυχές των φιλήδονων. Και αφού µε μεγάλη προσοχή και επιμέλεια του νου Καὶ 
µε τή θεία βοήθεια βρεις εκείνα που οἱ περισσότεροι τα αγνοούν, θα μπορέσεις µε πολλή προσοχή καὶ 
προσευχή να σωθείς από αυτούς τους τρεις γίγαντες. ΓΠατί όταν µε την ενεργό χάρη επιδιωχθεί να 
εγκατασταθεί στην καρδιά και να διαφυλαχθεί επιμελώς ή αρμονική συνύπαρζη τής αληθινής 
γνώσεως, τῆς μνήμης του λόγου του Θεού και τής αγαθής προθυμίας, τότε εζαφανίζεται από αυτήν 
κάθε ἴχνος λησμοσύνης και άγνοιας και ραθυμίας. 


Βλέπεις πώς συμφωνούν τα πνευματικά λόγια; Βλέπεις πώς δίνουν σαφή πληροφορία για την 
προσευχή; Και τώρα παρακολούθησε και τους άλλους Πατέρες, τι θα µας πουν. 


ἘφΦιλοκαλία, τόμος Α΄, σελ. 174-176. 
Του αγίου Ιωάννου της Κλίμακος 


Πσυχαστής είναι εκείνος που αγωνίζεται να περιορίσει τον ασώματο νου σε σωματικό οίκο, δηλαδή 
µέσα στην καρδιά, πράγμα παράδοξο. Ησυχαστής εἴναι εκείνος που εἴπε: «Εγώ κοιμάμαι, µια η 
καρδιά µου αγρυπνεί». Κλείνε τή θύρα του κελιού σου για το σώμα, τη θύρα της γλώσσας για τα 
λόγια, και τήν πύλη του εσωτερικού σου για τα πονηρά πνεύματα. Να κάθεσαι ψηλά και να 
παρατηρείς --αν βέβαια ζέρεις να το κάνεις αυτό--- και τότε θα βλέπεις πως και πότε και από που καὶ 
πόσοι και ποιοι κλέφτες έρχονται να μπουν και να κλέψουν τα σταφύλια. Αν κουραστεί ο σκοπός να 
παρατηρεί, σηκώνεται και προσεύχεται, και αφού καθίσει πάλι, συνεχίζει µε ανδρεία την ἴδια 
εργασία. Άλλο εἶναι ή φύλαξη των λογισμιών και ἄλλο η φύλαζη του νου. Όσο απέχει ή ανατολή από 
τή δύση, τόσο απέχει το δεύτερο και είναι πιο κοπιαστικό από το πρώτο. Όπως τα βασιλικά όπλα που 
βρίσκονται κάπου, ενώ τα βλέπουν οι κλέφτες, δεν τα πλησιάζουν, έτσι κι εκείνον που ένωσε την 
καρδιά του µε τήν προσευχή δὲν τον κλέβουν εύκολα οἱ νοεροί ληστές. 


Είδες λόγια που αποκαλύπτουν τη θαυμαστή πνευματική εργασία του μεγάλου αυτού Πατέρα; 
Εμείς όµως, σαν να βαδίζοµε µέσα στο σκοτάδι και σαν να περπατούμε πάνω από τα ψυχωφελή 
λόγια του Πνεύματος όπως σε νυκτομαχία, τά παρατρέχοµε κωφεύοντας θεληματικά. Αλλά 
πρόσεξε και τα ακόλουθα, µε τα οποία οι Πατέρες µας οδηγούν στη νήψη. 


Του αββά Ησαΐα 3 


Όταν χωρίσει κανείς τον εαυτό του από το µέρος των αμαρτω-λών, τότε θα γνωρίσει ακριβώς όλα τα 
αμαρτήματα που διέπραξε στο Θεό (επειδή δεν μπορεί να δει τις αμαρτίες του αν ὃε χωριστεί απ᾿ 
αυτές µε πικρό χωρισμό). Εκείνοι που έφτασαν σ᾽ αυτό το μέτρο, αυτοί βρήκαν το κλάμμα και τή 
δέηση και ντρέπονται μπροστά στο Θεό, φέρνοντας στο νου τους τήν πονηρή φιλία των παθών. Ας 
αγωνιστούμε λοιπόν αδελφοί κατά τη δύναμή µας, και ο Θεός βοηθεί κατά το πλήθος του ελέους Του. 
ΚΙ αν δεν φυλάζαμε την καρδιά µας όπως έκαναν οι Πατέρες µας, ας φροντίσομε τουλάχιστον να 


ῥάλομε τα δυνατά µας να φυλάζομε τα σώματά µας αναµάρτητα όπως ζητεί ο Θεός, καὶ πιστεύομε ότι 
στον καιρό της πείνας που µας βρήκε, Αυτός θα δείξει το ἐλεός Ίου, καθώς έκανε και µε τους Αγίους 
Του. 


Εδώ ο μέγας αυτός Ησαΐας παρηγορεί τους πάρα πολύ ασθενείς, λέγοντας ότι κι αν δε φυλάξαµε 
την καρδιά µας όπως οι Πατέρες µας, ας φυλάξομε τουλάχιστον τα σώματά µας αναµάρτητα, όπως 
ζητεί ο Θεός, κι Αυτός θα δείξει σε µας το έλεός Του. Είναι µεγάλη η ευσπλαχνία και η 
συγκατάβαση αυτού του Πατέρα. 


Ἀ Φιλοκαλία, τόμος Α΄, σελ. 60, κεφ. 17. 
Του Μεγάλου Μακαρίου 


Το κυριότατο έργο του πνευµατικου αθλητή είναι να εισέλθει στην καρδιά του καὶ να πολεμήσει το 
σατανά και να τον μισήσει. Και αφού παλέψει εναντίον των λογισμών που αυτός προκαλεί, να δώσει 
μάχη μαζί του. Αν όμως κανείς εξωτερικά μόνο φυλάει το σώμα του από τη διαφθορά και την 
πορνεία, ενώ εσωτερικά μοιχεύει ενώπιον του Θεού και πορνεύει µε τους λογισμούς του, αυτός δὲν 
ὠφελήθηκε τίποτε διατηρώντας παρθένο το σώμα του. ΓΠατί λέει η Γραφή: «Καθένας που βλέπει 
γυναίκα και την επιθυμεί, ήδη διέπραξε μοιχεία µέσα στην καρδιά του». Υπάρχει πορνεία που γίνεται 
µε το σώμα, και πορνεία τής ψυχής που επικοινωνεί µε τον σατανά. 


Μας φαίνεται ίσως ότι ο μεγάλος αυτός Πατέρας λέει αντίθετα απ᾽ ό,τι ο αββάς Ησαΐας που 
αναφέραμε: αλλά δεν είναι έτσι. Γιατί κι εκείνος σύμφωνα µε το θέληµα του Θεού µας παραγγέλλει 
να φυλάξομε τα σώματά µας, ζητάει όµως όχι µόνο την καθαρότητα των σωμάτων, αλλά και τῶν 
πνευμάτων: κι έτσι µας συμβουλεύει κι αυτός τα ίδια ευαγγελικά προστάγματα. 


Του αγίου Διαδόχου ἃ 


Εκείνος που διατρίβει πάντοτε µέσα στην καρδιά του, απομακρύνεται οπωσδήποτε απ᾿ όσα 
θεωρούνται ωραία στη ζωή. [Ἰατί καθώς ζεί κατά τις εμπνεύσεις του Πνεύματος, δεν µπορεί να 
γνωρίσει τις επιθυμίες της σάρκας. Επειδή λοιπόν ο ἄνθρωπος αυτός περιφέρεται µέσα στο φρούριο 
των αρετών, έχοντας για φρουρούς των πυλών τις ἴδιες τις αρετές, μένουν χωρίς αποτέλεσμα οι 
εναντίον του πολιορκητικές μηχανές των δαιμόνων. 

Καλά είπε ο Άγιος ότι μένουν χωρίς αποτέλεσµα οι μηχανές των δαιμόνων, όταν δηλαδή διατρίβοµε 
κάπου στο βάθος της καρδίας, και τόσο περισσότερο, όσο περισσότερο χρόνο κάνομε εκεί. Αλλά 
γνωρίζω ότι δεν θα µου φτάσει ο χρόνος αν θελήσω να αναφέρω εδώ τους λόγους όλων τῶν 
Πατέρων. Γι’ αυτό, αφού θυμηθώ ένα-δύο ακόµη, θα ολοκληρώσω το λόγο µου. 


Ἀ Φιλοκαλία, τόμος Α΄, σελ. 301, κεφ. 57. 
Του αββά [Ισαάκ του Σύρου 


Αγωνίσου να εισέλθεις στο θάλαμο που βρίσκεται µέσα σου, καὶ θα δεις τον ουράνιο θάλαμο. [Ἰατί 
και τούτος κι εκείνος είναι ένας, Και απὀ μία είσοδο τους βλέπεις και τους δύο. Η σκάλα της 
βασιλείας εκείνης είναι κρυμμένη μέσα σου, δηλαδή µέσα στην ψυχή σου. Καθάρισε λοιπόν τον εαυτό 
σου από τήν αμαρτία και θα βρεις εκεί σκαλοπάτια, µε τα οποία θα μπορέσεις να ανεβαίνεις. 


Του αγίου Ιωάννη του Καρπαθίου ἃ 


Έχομε ανάγκη από μεγάλο αγώνα και κόπο στις προσευχές, για να βρούμε την απαλλαγμένη από κάθε 
ενόχληση κατάσταση τής διάνοιας, σαν έναν άλλον ουρανό μέσα στην καρδιά µας όπου κατοικεί ο 
Χριστός, όπως λέει ο Απόστολος: «Μήπως δε γνωρίζετε ότι ο Χριστός κατοικεί µέσα σας; Εκτός 
βέβαια αν αποτύχατε στη δοκιμασία». 


ἘφΦιλοκαλία, τόμος Α΄, σελ. 341], κεφ. 52. 
Του αγίου Συμεών του Νέου Θεολόγου 


4φ᾽ ότου έκανε τον άνθρωπο να εξοριστεί εξαιτίας της παρακοής του από τον Παράδεισο καὶ το Θεό, 
ο διάβολος µε τους δαίμονες έχει τή δυνατότητα να σαλεύει νοητά το Λογιστικό κάθε ανθρώπου ημέρα 


και νύχτα: άλλου πολύ, άλλου λίγο καὶ άλλου περισσότερο. Και το Λογιστικό δεν είναι δυνατό να 
οχυρωθεί διαφορετικά, παρά µε την ακατάπαυστη μνήμη του Θεού. Αν δηλαδή µε τη δύναμη του 
σταυρού εντυπωθεί στην καρδιά ή θεία μνήμη, θα το στερεώσει καὶ θα το κάνει ακλόνητο. Σ᾽ αυτό το 
σκοπό οδηγεί ο νοητός αγώνας, στον οποίο κάθε χριστιανός αποδόθηκε να αγωνιστεί µέσα στο 
στάδιο τής πίστεως του Χριστού: αλλιώς θ᾽’ αγωνιστεί μάταια. Εξαιτίας αυτού του αγώνα γίνεται ὀλη 
η ποικιλότροπη ἄσκηση καθενός που κακοπαθεί για το Θεό, κι αυτό για να κάμψει τα σπλάχνα του 
Αγαθού και να του δώσει πάλι τό αρχικό αξίωμα και να σφραγιστεί στο λογιστικό του ο Χριστός, 
καθώς λέει ο Απόστολος: «ΠΙαιδάκια µου, για σας περνώ πάλι τους πόνους του τοκετού, ώσπου να 
εντυπωθεί μέσα σας ο Χριστός». 


Είδατε, αδελφοί, ότι υπάρχει τέχνη πνευματική, δηλαδή μέθοδος, η οποία γρήγορα ανεβάζει αυτόν, 
που την ασκεί, στην απάθεια και στη θεοπτία; Βεβαιωθήκατε τώρα ότι όλη η πρακτική άσκηση 
θεωρείται από το Θεό όπως τα φύλλα στο δένδρο που δεν έχει καρπό; Και ότι θα πάει χαμένη σε 
κάθε ψυχή που δεν έχει φύλαξη του νου; Ας σπεύσομε λοιπόν, για να µην πεθάνοµε άκαρποι και 
μετανοήσομε ανώφελα. 


Ερώτηση: Από αυτό το σύγγραμμα µαθαίνοµε ποια ήταν η πρακτική εκείνων που ευαρέστησαν τον 
Κύριο και ότι υπάρχει κάποια εργασία πνευματική, η οποία ελευθερώνει γρήγορα την ψυχή από τα 
πάθη και την συνδέει µε την αγάπη του Θεού, η οποία είναι υποχρεωτική σε καθέναν που έγινε 
στρατιώτης του Χριστού: σ᾽ αυτά δεν αμφιβάλλομε, αλλά έχοµε πεισθεί τελείως. Παρακαλούμε 
όµως να μάθομε τι είναι προσοχή και µε ποιον τρόπο αξιώνεται κανείς να την επιτύχει. Γιατί 
είμαστε ολότελα αμύητοι σ᾽ αυτό το πράγμα. 


Απόκριση: Στο όνομα του Κυρίου µας Ιησού Χριστού που είπε: «Χωρίς εμένα δεν µπορείτε να 
κάνετε τίποτε», κι αφού Τον επικαλεστώ ὡς βοηθό και συνεργό, θα προσπαθήσω κατά τη δύναμή 
μου να σας παρουσιάσω τι είναι προσοχή και πώς αυτή, Θεού θέλοντος, μπορεί να κατορθωθεί. 


Η προσοχή, είπαν μερικοί Άγιοι, είναι φύλαξη του νου: άλλοι, φύλαξη της καρδιάς: άλλοι την είπαν 
νήψη, άλλοι νοερή ησυχία και άλλοι αλλιώς. Όλα αυτά σημαίνουν ένα και τό αυτό. Όπως όταν πει 
κανείς ψωμί, κομμάτι και µπουκιά, έτσι σκέψου και γι’ αυτά. Μάθε τώρα µε ακρίβεια τι είναι 
προσοχή και ποιά είναι τα ιδιώµατά της. Η προσοχή είναι γνώρισμα της αληθινής μετάνοιας. Η 
προσοχή είναι ανόρθωση της ψυχής, μίσος του κόσμου και επιστροφή της στο Θεό. Η προσοχή 
είναι αποδοκιμασία της αμαρτίας και επαναφορά της αρετής. Η προσοχή είναι ανεπιφύλακτη 
βεβαιότητα για τη συγχώρηση τῶν αμαρτιών µας. Η προσοχή είναι η αρχή της θεωρίας, ή μάλλον η 
βάση της θεωρίας, γιατί μέσω αυτής ο Θεός συγκαταβαίνει κι εμφανίζεται στο νου. Η προσοχή 
είναι αταραξία του νου, ή μάλλον ακινησία της ψυχής, που της δόθηκε ὡς βραβείο από το έλεος 
του Θεού. Η προσοχή είναι κατάργηση τῶν λογισμών, ανάκτορο της μνήμης του Θεού, 
θησαυροφυλάκιο της υπομονής των επερχομένων δοκιμασιών. Η προσοχή είναι αιτία της πίστεως, 
της ελπίδας και της αγάπης. Γιατί αν κανείς δεν πιστέψει, δε θα δεχτεί τα επερχόμενα λυπηρά: κι αν 
δεν τα δεχτεί µε χαρά, δε θα πει στον Κύριο: «Είσαι βοηθός µου και καταφύγιο µου»: κι αν δεν έχει 
καταφύγιό του τον Ύψιστο, δε θα ενστερνιστεί την αγάπη Του. 


Αυτό λοιπόν το μέγιστο τῶν μεγίστων κατόρθωμα, οι περισσότεροι, ή και όλοι, το αποκτούν 
κυρίως µε τη διδασκαλία. Γιατί σπανίζουν εκείνοι που χωρίς διδαχή άλλου, µε την ένταση της 
εργασίας τους και τη θέρμη της πίστεως, το έλαβαν από το Θεό: µα το σπάνιο δεν είναι νόμος. Γι’ 
αυτό πρέπει ν᾿ αναζητήσοµε οδηγό που δε θα πέφτει σε πλάνη, ώστε µε την καθοδήγησή του να 
διδασκόµαστε και να διορθωνόµαστε στις δεξιές και τις αριστερές μεταπτώσεις της προσοχής, 
εννοώ τις ελλείψεις και τις υπερβολές που εισάγει ο πονηρός: να µας τις φανερώνει σύμφωνα µε 
όσα έπαθε και δοκιμάστηκε ο ἰδιος, και να µας υποδεικνύει τη νοητή αυτή οδό ώστε να µη µας 
μένει αμφιβολία, κι έτσι να την βαδίζοµε µε ευκολία. 


Αν δεν έχεις οδηγό, πρέπει να τον αναζητάς µε επιμονή. Αν όµως δε βρίσκεις, τότε αφού 
επικαλεστείς το Θεό και Τον ικετεύσεις µε συντριβή πνεύματος και δάκρυα και ακτημοσύνη, κάνε 
αυτό που θα σου πω. Γνωρίζεις ότι αυτό που αναπνέοµε είναι ο κοινός αέρας, και τον εκπνέοµε όχι 
για άλλο τίποτε, παρά για την καρδιά, γιατί αυτή είναι η αιτία της ζωής και της θερμότητας του 
σώματος. Η καρδιά, δηλαδή, φέρνει προς τον εαυτό της τον αέρα της αναπνοής ὣς ένα µέσο που θα 


μεταφέρει έξω, µε την εκπνοή, μέρος της θερμότητάς της, ώστε η ίδια να διατηρεί τη σωστή 
θερμοκρασία. Αίτιος, ή μάλλον υπηρέτης αυτής της λειτουργίας είναι ο πνεύμονας, που τον έκανε ο 
Δημιουργός µε αραιή δοµή ώστε σαν ένα φυσερό να εισάγει και να εξάγει χωρίς δυσκολία τον 
αέρα. Έτσι η καρδιά µε την αναπνοή ψύχεται, αποβάλ-λοντας θερμότητα, και επιτελεί απαράβατα 
αυτή τη λειτουργία, στην οποία έχει οριστεί για τη διατήρηση της ζωής. 


Εσύ, λοιπόν, αφού καθίσεις και συγκεντρώσεις το νου σου, πέρασέ τον στην αναπνευστική οδό που 
αρχίζει από τη μύτη και οδηγεί τον αέρα στην καρδιά: και ώθησε το νου σου κι ανάγκασέ τον να 
κατεβεί μαζί µε τον εισπνεόµενο αέρα στην καρδιά. Κι όταν εισέλθει εκεί, τα μετέπειτα δεν θα είναι 
πλέον χωρίς ευφροσύνη και χαρά. Όπως δηλαδή ένας άνδρας που είχε απουσιάσει µακριά από το 
σπίτι του, όταν επιστρέψει, δεν ξέρει τι κάνει απ᾿ τη χαρά του που αξιώθηκε να συναντήσει τα 
παιδιά του και τη γυναίκα του, έτσι και ο νοῦς όταν ενωθεί µε την ψυχή, γεμίζει από ανείπωτη 
ηδονή και ευφροσύνη. Λοιπόν, αδελφέ, συνήθισε το νου σου να µη βγαίνει γρήγορα από εκεί. Στην 
αρχή στενοχωρείται πάρα πολύ από το εκεί κλείσιμο και τον περιορισμό’ όταν όµως συνηθίσει, δεν 
ανέχεται πια να περιφέρεται έξω. Γιατί η βασιλεία των ουρανών είναι µέσα µας, και καθώς ο νους 
την παρατηρεί εκεί και µε την καθαρή προσευχή την επιδιώκει, νομίζει βδελυρά και µισητά όλα τα 
έξω. 


Αν λοιπόν µε την πρώτη προσπάθεια εισέλθεις µε το νου σου στον καρδιακό τόπο που σου 
ὑπέδειξα, ευχαρίστησε και δόξασε το Θεό, και σκίρτησε και εξακολούθησε αυτή την εργασία για 
πάντα. Αυτή είναι που θα σε διδάξει εκείνα που δε γνωρίζεις. Πρέπει ακόµη να μάθεις και τούτο: 
όταν ο νους σου βρίσκεται εκεί, να µη σιωπά και να µην κάθεται αργός, αλλά να έχει ὡς έργο και 
ακατάπαυστη µελέτη του το «Κύριε Ιησού Χριστέ, Υιέ του Θεού, ελέησόν µε», και να µην το 
σταματά ποτέ. Γιατί αυτό διατηρεί το νου συγκεντρωμένο, τον αναδεικνύει ανίκητο και 
απρόσβλητο κατά τις επιθέσεις του εχθρού και του αυξάνει καθημερινά την αγάπη και τον πόθο του 
Θεού. 


Αν πάλι, αδελφέ, παρά τις εντατικές σου προσπάθειες, δεν μπορείς να εισέλθεις στην περιοχή της 
καρδίας καθώς σου περιέγραψα, κάνε αυτό που σου λέω τώρα, και µε τη βοήθεια του Θεού θα 
βρεις ό,τι ζητάς. Γνωρίζεις ότι το λογιστικό µέρος της ψυχής κάθε ανθρώπου βρίσκεται στο στήθος. 
Εκεί, μέσα στο στήθος, και όταν σωπαίνουν τα χείλη, μιλάμε και σκεπτόµαστε και συνθέτομε 
προσευχές και ψαλμούς και άλλα. Αφαίρεσε λοιπόν από το λογιστικό κάθε λογισμό ---μπορείς, αν 
θέλεις---, και δώσε σ᾽ αυτό το «Κύριε Ιησού Χριστέ, Υιέ του Θεού, ελέησόν µε». Και ανάγκασέ το 
να φωνάζει εσωτερικά πάντοτε αυτό αντί οποιαδήποτε άλλη έννοια. Αν αυτό το τηρήσεις γι’ αρκετό 
καιρό, αναμφίβολα θα σου ανοιχτεί μέσω αυτού και η καρδιακή είσοδος, όπως έχοµε γράψει και 
όπως κι εμείς από την πείρα έχοµε μάθει. Κι ακόµη, θα έρθει σε σένα, μαζί µε την πολυπόθητη και 
τερπνή προσοχή, κι όλη η χορεία τῶν αρετών, αγάπη, χαρά, ειρήνη κλπ., που θα ικανοποιήσουν όλα 
τα αιτήματά σου µε τη χάρη του Ιησού Χριστού, του Κυρίου µας. Σ7 Αυτόν, μαζί µε τον Πατέρα και 
το Άγιο Πνεύμα, ανήκει η δόξα, η εξουσία, η τιµή και η προσκύνηση, και τώρα και πάντοτε και σ᾽ 
όλους τους αιώνες. Αμήν. 


Άγιος Γρηγόριος ο Σιναΐτης 


Σύντομη βιογραφία 


Ο άγιος πατέρας µας Γρηγόριος, ο οποίος δέχθηκε τη μοναχική κουρά στο όρος Σινά και γι’ αυτό 
ονομάστηκε Σιναΐτης, ήκμασε στα χρόνια της βασιλείας του Ανδρονίκου Παλαιολόγου, γύρω στο 
1330. Όταν ήρθε στο όρος του Άθω και γύρισε τα διάφορα μοναστήρια και ἠσυχαστήρια, βρήκε 
πολλούς να τοὺς κοσμεί η σύνεση και η σεμνότητα του ήθους και να επιμελούνται την πρακτική 
αρετή μόνο, να είναι όμως τόσο αμύητοι στην φύλαξη του νου, την ακρίβεια της ησυχίας και τη 
θεωρία, ώστε ούτε το ὀνομά τους να γνωρίζουν. Μόνο τρεις βρήκε στη σκήτη του Μαγουλά, 
αντίκρυ στη Μονή Φιλοθέου, τους Ησαΐα, Κορνήλιο και Μακάριο, που ασχολούνταν λίγο και µε τη 
θεωρία. Κινούμενος λοιπόν από θερµό θείο ζήλο, όχι μονάχα αυτούς που ησύχαζαν μόνοι τους, 
αλλά και όλους τους κοινοβιάτες, τους δίδασκε περί νήψεως και φυλακής του νου και νοεράς 
προσευχής. Κι όχι µόνο αυτό, αλλά αφού ἵδρυσε και τρία μεγάλα μοναστήρια στα Παρόρια της 
Μακεδονίας και αφού γύρισε πάµπολλους τόπους και επαρχίες, παρακινούσε όλους γενικά µε τις 
θείες διδασκαλίες του στην εργασία της αδιάλειπτης νοεράς προσευχής, και µε αυτήν οδήγησε 
πολλούς αμαρτωλούς σε μετάνοια και από αναξίους τους ανέδειξε αξίους (πρβλ. Περ. 15.19) και 
έγινε αίτιος να σωθούν. Εκτενέστατο βίο τον συνέγραψε ο αγιότατος πατριάρχης Κάλλιστος,ο 
οποίος εχρηµάτισε και μαθητής του. 


Αλλά ο αοίδιµος Γρηγόριος, όπως στη ζωή του ήταν για όλους διδάσκαλος της ιερής νήψεως, έτσι 
πάλι και µετά θάνατον µας καθοδηγεί σ᾽ αυτήν µε τα παρόντα σνγγράμματά του. Γιατί σ᾽ αυτά 
μυσταγωγεί τον πρακτικό τρόπο της νοεράς και καρδιακής προσευχής άριστα και τελειότατα, 
διδάσκει περί ηθικών αρετών και παθών και διασαφεί ποιά είναι τα σημάδια της πλάνης και ποιά 
της χάρης. Και γενικά, αυτό το έργο είναι χρησιμότατο, περισσότερο από κάθε άλλο, και για τους 
αρχαρίους και για τους μέσους και για τους τελείους. Τον πνευματικό πλούτο που κρύβει, πόσο 
πολύς και πόσο μεγάλος είναι, θα τον βρει όποιος δε θα το μελετήσει σαν πάρεργο: και θα 
δοκιμάσει πράγματι απερίγραπτη χαρά για την ανεύρεσή του. 

Ἔ Στο πρωτότυπο κείµενο τα κεφάλαια έχουν την ακροστυχίδα : »Λόγοι διάφοροι περί εντολών, 
δογμάτων, απειλών και επαγγελειών, έτι δε και περί λογισμών και παθών και αρετών, έτι δε και 
περί ησυχίας και προσευχής, ὧν η ακροστυχίς ὦδε». 


1. Το να είναι κανείς ή να γίνει λογικός όπως ήταν κατά φύση (προπτωτικά) ο άνθρωπος, είναι 
αδύνατο πριν φτάσει στην καθαρότητα και την αφθαρσία. Γιατί την πρώτη την κυρίευσε η άλογη 
έξη τῶν αισθήσεων, ενώ την άλλη, η φθορά της σάρκας. 


2. Κατά φύση λογικοί έγιναν μόνον οι Άγιοι µε την καθαρότητα. Κανείς από τους σοφούς στα λόγια 
δεν είχε καθαρό λογικό, επειδή το διέφθειραν από την αρχή µε τους λογισμούς. Γιατί το υλικό και 
φλύαρο πνεύμα της σοφίας του κόσμου τούτου, υποβάλλει λόγους στους πιο μορφωμένους, καὶ 
λογισμούς στους πιο απλοϊκούς, κι έτσι συνοικεί µε αυτούς εμποδίζοντάς τους από την ενυπόστατη 
σοφία και θεωρία κι από την αμέριστη και ενιαία γνώση. 

3. Να θεωρείς ότι γνώση της αλήθειας είναι κυρίως η αίσθηση της χάρης. Όλες οι άλλες γνώσεις 
πρέπει να αποκαλούνται αποτελέσµατα νοήσεως και αποδείξεις πραγμάτων. 

4. Όσοι δεν πετυχαίνουν να λάβουν τη χάρη, το παθαίνουν από την απιστία και την αμέλειά τους. 


Κι όσοι πάλι τη λάβουν, το έχουν πετύχει µε την πίστη και την επιµέλειά τους. Γιατί µε αυτές πάντα 
προχωρούν εμπρός, ενώ µε τις αντίθετες στρέφονται πίσω. 


5. Ο αναίσθητος κατά το νου είναι όµοιος μ’ ένα νεκρό, κι ο τυφλός κατά το νου είναι όµοιος μ’ 
έναν σωματικά τυφλό. Γιατί στη µία περίπτωση ο άνθρωπος έχει στερηθεί τη δύναμη της ζωής ή 
την ενέργεια της οράσεως, ενώ στην άλλη, το θείο φῶς που κάνει το νου να βλέπει και να βλέπεται 
από το Θεό. 


6. Λίγοι παίρνουν και δύναμη και σοφία µαζί από το Θεό. Η πρώτη παρέχει τη μέθεξη στα θεία 
αγαθά, ενώ η άλλη τα αποκαλύπτει. Να τα γεύεται δε κανείς και να τα μεταδίδει και στους άλλους, 
είναι αληθινά κάτι το θεϊκό και πάνω από τον άνθρωπο. 


7. Αληθινό ιερό Βήμα ---και πριν από τη µελλουσα ζωή--- είναι η καρδιά που έχει απαλλαγεί από 
λογισμούς και δέχεται την ενέργεια του Πνεύματος: γιατί όλα σ᾽ αυτήν τελούνται και λέγονται 
πνευματικώς. Και εκείνος που δεν απέκτησε αυτό από εδώ, είναι λιθάρι για τις άλλες αρετές, 
κατάλληλο για την οικοδομή του θείου ναού, όχι όµως ο ίδιος ναός και ιερουργός του Πνεύματος. 


8. Ο άνθρωπος πλάστηκε άφθαρτος χωρίς ζωικούς χυμούς, κι έτσι και θα αναστηθεί. Δεν έγινε 
όμως άτρεπτος (δηλαδή χωρίς δυνατότητα μεταβολής), µα ούτε πάλι τρεπτός. Απλώς είχε στην έξη 
της θελήσεώς του τη δύναμη να τραπεί ή όχι. Και η θέληση δεν προξενεί στη φύση την απόλυτη 
ατρεψία: αυτή θα δοθεί ὡς βραβείο κατά τη μέλλουσα άτρεπτη θέωση. 


9. Ἡ γένεση της σάρκας συνδέεται µε τη φθορά. Η λήψη τροφής, η αποβολή περιττωμάτων, η 
ανησυχία και ο ύπνος, είναι φυσικές ιδιότητες τῶν θηρίων και των κτηνών. Μ᾽ αυτές κι εμείς 
γίναμε όμοιοι µε τα κτήνη εξαιτίας της παρακοής, ξεπέσαμε από τα δικά µας θεόσδοτα αγαθά και 
γίναμε από λογικοί κτηνώδεις, και από θεῖϊκοί θηριώδεις. 


10. Ο παράδεισος είναι δύο ειδών, αισθητός και νοητός, δηλαδή ο παράδεισος της Εδέμ κι ο 
παράδεισος της χάρης. Ο παράδεισος της Εδέμ(Γεν. 2, 8-13) είναι τόπος πολύ υψηλός, ὡς τον τρίτο 
ουρανό, όπως λένε όσοι διηγούνται γι’ αυτόν, φυτεµένος από το Θεό µε κάθε είδος ευωδέστατα 
φυτά. Και δεν είναι ούτε τελείως άφθαρτος, ούτε εντελώς φθαρτός, αλλά σε µιά κατάσταση μεταξύ 
φθοράς και αφθαρσίας, ώστε να είναι πάντοτε γεμάτος από καρπούς, και να έχει διαρκώς και άνθη 
και άγουρους και ώριμους καρπούς. Γιατί όταν σαπίζουν τα δένδρα και οι ώριμοι καρποί και 
πέφτουν στη γη. δε μυρίζουν φθορά και σήψη σαν τα φυτά του κόσμου, αλλά γίνονται ευωδιαστό 
χώμα. Αυτό γίνεται από την πολλή αφθονία και τον αγιασμό της χάρης που είναι διάχυτη πάντοτε 
εκεί. Τον παράδεισο διασχίζει ο ποταμός Ωκεανός που έχει διαταχθεί να τον ποτίζει διαρκώς. Αυτός 
πηγάζει από εκεί, μοιράζεται σε τέσσερις άλλους ποταμούς, και ρέοντας παρασύρει το χώμα και τα 
πεσµένα φύλλα και τα φέρνει στην περιοχή τῶν Ινδών και Αιθιόπων. Σ᾽ αυτή την περιοχή 
ενώνονται οι δύο από τους ποταμούς, ο Φυσών και ο Γεών, και πλημμυρίζουν συχνά τους αγρούς, 
ώσπου χωρίζονται πάλι και αρδεύουν ο ένας τη Λιβυκή, κι ο άλλος την Αιγυπτιακή γη. 


11. Η κτίση, όπως λένε, δεν κατασκευάστηκε από την αρχή ρευστή, δηλαδή φθαρτή. Ύστερα έγινε, 
όταν γνώρισε τη φθορά και υποτάχθηκε στη ματαιότητα, κατά τη Γραφή, δηλαδή στον άνθρωπο, 
όχι βέβαια µε τη θέλησή της, αλλά χωρίς αυτή, επειδή έτσι θέλησε Αυτός που την υπέταξε: µε την 
ελπίδα(Ρωμ. 8, 20) όµως της ανακαινίσεως του Αδάμ που έπεσε στη φθορά. Αφού λοιπόν ο Κύριος 
(µε την ανάστασή Του) ανακαίνισε τον άνθρωπο και τον αγίασε -παρόλο που έχει φθαρτό σώμα για 
την πρόσκαιρη ζωή -, την ανακαίνισε και αυτή, χωρίς να την απαλλάξει ακόµη από τη φθορά. 
Απαλλαγή της κτίσεως από τη φθορά, άλλοι λένε τη μεταβολή της στο καλύτερο, κι άλλοι την 
τέλεια παρέλευση τῶν αισθητών. Η Γραφή πάντως συνηθίζει να βεβαιώνει τα δύσκολα ζητήματα 
µε απλότητα και λιτότητα. 


12. Εκείνοι που δέχονται τη χάρη, σαν να έχουν συλλάβει, και εγκυμονούν κατά το πνεύμα, ή 
αποβάλλουν το θεϊκό σπέρμα µε τις πτώσεις τους, ή το στερούνται επειδή χηρεύουν από το Θεό 
εξαιτίας της επικοινωνίας τους µε τον εχθρό που κρύβεται στα ενδόμυχά τους. Η αποβολή της 
χάρης προέρχεται από την ενέργεια των παθών, ενώ η τέλεια στέρηση, από την διάπραξη των 
αμαρτημάτων. Έτσι, η ψυχή που αγαπά τα πάθη και τις αμαρτίες, στερείται και αποβάλλει τη χάρη 
και χηρεύει, οπότε γίνεται κατοικία τῶν παθών, για να μην πω τῶν δαιμόνων, και τώρα και στο 
μέλλον. 


13. Τίποτε δε στρέφει σε ιλαρότητα και ημερότητα το θυμό, όπως η ανδρεία και η ευσπλαχνία. 


Αυτές, σαν πολιορκητικές μηχανές, συντρίβουν η μία τους εξωτερικούς εχθρούς κι η άλλη τους 
εσωτερικούς. 


14. Πολλοί που εργάζονται τις εντολές, νομίζουν ότι βαδίζουν δεν έχουν όµως φτάσει ακόµη στην 
πόλη και μένουν απ᾿ έξω. Και τούτο γιατί ακολούθησαν χωρίς να καταλάβουν τις παρόδους τῶν 
βασιλικών ίσων δρόμων, δηλαδή τις κακίες που στέκουν δίπλα στις αρετές, κι έτσι πορεύονται 
άσκοπα. Γιατί οι εντολές δε θέλουν ούτε υπερβολή, ούτε έλλειψη, αλλά σκοπό θεάρεστο, και 
ζητούν μόνον το θείο θέλημα. Αλλιώς, ο κόπος είναι μάταιος, όταν δηλαδή δεν κάνουν ἰσιους τους 
δρόμους του Κυρίου(Ἡσ. 40, 3: Μάρκ. 1, 3). Γιατί σε κάθε έργο εξετάζεται ο σκοπός του 
πράγματος. 

15. Να ζητάς τον Κύριο στην οδό, δηλαδή στην καρδιά σου, µε τις εντολές. Γιατί όταν ακούσεις τον 
Ιωάννη να φωνάζει και να προστάζει όλους να ετοιµάσουν τις οδούς και να κάνουν ἰσιους τους 
δρόμους(Ματθ. 3, 3), να θεωρήσεις ότι εννοεί τις εντολές και τις καρδιές και τις πράξεις. Και είναι 
αδύνατο να κάνει κανείς ευθεία την οδό των εντολών και ακατάκριτο το έργο του, χωρίς την 
ευθύτητα της καρδιάς. 


16. Όταν ακούσεις τη Γραφή να κάνει λόγο για «ράβδο και βακτηρία»(Ῥαλμ. 22, 4), να θεωρήσεις 
ότι εννοεί, κατά τον προφητικό λόγο την κρίση και την πρόνοια, ενώ κατά τον ηθικό, την ψαλμωδία 
και την προσευχή. Γιατί όταν κρινόμαστε από τον Κύριο µε την παιδαγωγική ράβδο(Α΄ Κορ. 11, 
32), αυτό γίνεται για την επιστροφή µας σ᾽ Αυτόν: όταν εμείς παιδεύομε µε τη ράβδο της ανδρείας 
ψαλμωδίας τους δαίμονες που εξεγείρονται εναντίον µας, στηριζόµαστε µε την προσευχή. Έχοντας 
λοιπόν τη ράβδο και τη βακτηρία στο χέρι της πράξεως του νου, ας µην πάψοµε να παιδεύομε και 
να παιδευόµαστε, μέχρις ότου βρεθούμε ολότελα κάτω από την πρόνοια του Θεού, ξεφεύγοντας 
την κρίση, την τωρινή και τη μέλλουσα. 


17. Το χαρακτηριστικό στις εντολές είναι η προτίμηση της περιεκτικής εντολής, δηλαδή της μνήμης 
του Θεού, που λέει: «Μνημόνευε αδιάκοπα τον Κύριο, το Θεό σου»(Τωβ. 4, 5). Με αυτή δηλαδή 
που καταστράφηκαν, µε αυτή μπορούν και να τηρηθούν. Γιατί η λησμοσύνη εξαφάνισε εξαρχής τη 
μνήμη του Θεού και θόλωσε τις εντολές. Κι έτσι έδειξε τον άνθρωπο γυμνό από κάθε αγαθό. 


18. Οι αγωνιστές έρχονται πάλι στο αρχικό αξίωμα µε δυο εντολές, την υπακοή και τη νηστεία. 
Γιατί όλη η κακία μπήκε στο γένος των ανθρώπων από τα αντίθετα αυτών. Όσοι τηρούν τις εντολές 
µε την υπακοή, επιστρέφουν στο Θεό συντομότερα, ενώ όσοι τις τηρούν µε τη νηστεία και την 
προσευχή, αργότερα. Η υπακοή είναι κατάλληλη για τους αρχαρίους, η νηστεία για τους μέσους 
που έχουν γνώση και ανδρεία. Γιατί το να τηρηθεί ανόθευτη η διά μέσου των εντολών υπακοή στο 
Θεό, είναι κατορθωτό από πάρα πολύ λίγους και επίπονο ακόµα και γι’ αυτούς τους ανδρείους. 


19. Ο νόμος του ζωοποιού Πνεύματος, κατά τον Απόστολο(Ρωμ. 8, 2), είναι αυτός που ενεργεί και 
λαλεί µέσα στην καρδιά, όπως και ο νόμος του γράμματος είναι εκείνος που ενεργείται στη σάρκα. 
Ο πρώτος ελευθερώνει το νου από το νόμο της αμαρτίας και του θανάτου, ενώ ο άλλος 
ανεπαίσθητα τον κάνει φαρισαίο, να πράττει και να νοεί το νόµο σωματικά και να εργάζεται τις 
εντολές προς το θεαθήναι(Ματθ. 23, 5). 


20. Τη σύνθεση όλων των εντολών, συναρμολογημένη και διαρθρωμένη µε τη βοήθεια του 
Πνεύματος, την παρομοιάζουν µε άνθρωπο, τέλειο ή ατελή, ανάλογα µε την προκοπή. Τις εντολές 
τις λένε σώμα, και τις αρετές, ως ιδιότητες ποιοτικές, τις λένε οστά. Τη χάρη τη θεωρούν ψυχή που 
ζωντανεύει και κινεί και ενεργοποιεί σαν σώμα τις ενέργειες τῶν εντολών. Από την αμέλεια ή την 
προθυμία του να συμμετάσχει στις μεθηλικιώσεις του Χριστού, αναδεικνύεται ο άνθρωπος νήπιος ή 
τέλειος, και τώρα και στο μέλλον. 


21. Εκείνος που θέλει να αυξάνει το «σώμα» τῶν εντολών, ας λαχταρά µε σπουδή το πνευματικό 
άδολο γάλα(Α΄ Πέτρ. 2, 2) της µητέρας-χάρης, γιατί από αυτήν γαλουχείται καθένας που θέλει και 
ζητεί να επιτύχει την εν Χριστώ αύξηση. Για την αύξηση, η θεία σοφία παρέχει τη θέρμη σαν γάλα 
από τους μαστούς της, ενώ για την κάθαρση δίνει στους τελείους σαν θρεπτικό μέλι τη δική της 
ευφροσύνη. «Μέλι και γάλα ---λέει ο Σολοµών--- στη γλώσσα σου»(Άσμα 4, 11). Γάλα εννοεί τη 
θρεπτική και αυξητική δύναμη του Πνεύματος, μέλι την καθαρτική. Κι ο μέγας Απόστολος, 


υπονοώντας τη διαφορά αυτών τῶν ενεργειών, έλεγε: «Καθώς σε νήπια, σας έδωσα γάλα και όχι 
στέρεη τροφή»(Α΄ Κορ. 3, 2). 


22. Εκείνος που ζητεί να εμβαθύνει στους λόγους των εντολών, χωρίς να εργάζεται τις εντολές, κι 
επιθυμεί να το πετύχει µε την ανάγνωση και τη μάθηση, είναι όµοιος μ᾽ εκείνον που φαντάζεται 
αντί για την αλήθεια, τη σκιά της. Γιατί στους λόγους της αλήθειας μετέχουν µόνο εκείνοι που είναι 
μέτοχοι της αλήθειας. Εκείνοι που δεν μετέχουν στην αλήθεια κι είναι αμύητοι σ᾽ αυτήν, ζητούν 
ωστόσο τους λόγους της, βρίσκουν τους λόγους της κοσμικής σοφίας που αποδείχθηκε µωρία(Α΄ 
Κορ. 1, 20). Αυτούς ο Απόστολος τους ονόμασε ψυχικούς, καθώς δεν έχουν το Πνεύμα(]ούδα 19), 
κι ας υπερηφανεύονται ότι κατέχουν την αλήθεια. 


23. Όπως τα αισθητά μάτια βλέπουν τα γράμματα και από αυτά παίρνουν τα αισθητά νοήματα, έτσι 
και ο νους όταν καθαρθεί κι επανέλθει στο αρχικό του αξίωμα, βλέπει στο Θεό και από Αυτόν 
παίρνει τα θεία νοήματα. Αντί βιβλίο έχει το πνεύμα, κι αντί κονδυλοφόρο έχει τη διάνοια και τη 
γλώσσα, όπως λέει ο Ῥαλμωδός: «Η γλώσσα µου κάλαμος»(Ῥαλμ. 44, 2): αντί μελάνι τέλος, έχει 
το φως. Βυθίζει λοιπόν τη διάνοια στο φῶς, και αφού αυτή γίνει φως, γράφει τους πνευματικούς 
λόγους στις καθαρές καρδιές των ακροατών του. Τότε καταλαβαίνει το νόημα των προφητικών 
λόγων, πώς δηλαδή οι πιστοί θα διδαχθούν από το Θεό(Ησ. 54, 13: Ιω. 6, 45), και πώς ο Θεός 
διδάσκει µε το πνεύμα τη γνώση στον άνθρωπο(Ψαλμ. 93, 10). 


24. Ως νόμο των εντολών, να θεωρήσεις την άµεση πίστη που εκδηλώνει την ενέργειά της στην 
καρδιά. Από αυτήν πηγάζει κάθε εντολή και ενεργεί τον φωτισμό των ψυχών. Οι καρποί της 
αληθινής και ενεργού πίστεως είναι η εγκράτεια και η αγάπη, και σκοπός η θεοδώρητη ταπείνωση, 
που εἶναι η αρχή και το στήριγμα της αγάπης. 


25. Ορθή αντίληψη περί τῶν όντων είναι η αληθινή γνώση τῶν ορατών και τῶν αοράτων. Ορατά 
είναι τα αισθητά»: αόρατα είναι τα νοητά και λογικά και νοερά και θεία. 


26. Προὐπόθεση ορθοδοξίας είναι να δει και να γνωρίσει κανείς από καθαρότητα τα δύο δόγματα 
της πίστεως, εννοώ την τριάδα και τη δυάδα. Να θεωρεί δηλαδή και να γνωρίζει, χωρίς να συγχέει 
ή να διαχωρίζει τα πράγματα, την μεν Αγία Τριάδα, Μονάδα κατά τη φύση, τη δε δυάδα των 
φύσεων του Χριστού, ενωμένη σε µία υπόσταση. Ειδικότερα, να ομολογεί και να γνωρίζει ένα Υιό 
και πριν τη σάρκωση και µετά από αυτή, ο οποίος δοξάζεται µε δύο φύσεις και δύο θελήσεις, θεία 
και ανθρώπινη, χωρίς αυτές να συγχέονται. 


27. Πρέπει να ομολογούμε ευσεβώς τη γέννηση, την αγεννησία και την εκπόρευση, τις τρεις αυτές 
σταθερές και αμετάβλητες ιδιότητες της Παναγίας Τριάδος. Ο Πατέρας δηλαδή είναι αγέννητος και 
άναρχος, ο Υιός γεννητός και συνάναρχος, και το Άγιο Πνεύμα εκπορεύεται από τον Πατέρα και 
μεταδίδεται μέσω του συναϊδίου Ὑιού, όπως λέει ο Δαμασκηνός. 


28. Θα ήταν αρκετή για τη σωτηρία µας η πίστη που δίνει η χάρη και που γίνεται πράξη µέσω τῶν 
εντολών µε τη βοήθεια του Πνεύματος, αν την είχαμε φυλάξει και δεν προτιμούσαμε τη νεκρή κι 
ανενέργητη πίστη από αυτή τη ζωντανή, που γίνεται πράξη µε την ενίσχυση του Χριστού. Γιατί 
αρκεί στον πιστό να σχηματιστεί και να ζήσει µέσα του η πίστη που γίνεται πράξη µε την ενίσχυση 
του Χριστού. Η άγνοια όµως δίδαξε τώρα στους ευσεβείς την πίστη των λόγων, τη νεκρή κι 
αναίσθητη, κι όχι την πίστη της χάρης. 


29. Η Αγία Τριάδα είναι απλή µονάδα, επειδή είναι άποιος ---χωρίς ιδιότητες---και ασύνθετη. Είναι 
Τριάδα, µονάδα κατά τη φύση: γιατί ο Θεός είναι τρισυπόστατος, και η ολική περιχώρηση καθενός 
Προσώπου στα δύο άλλα γίνεται χωρίς να συγχέονται. 


30. Ο Θεός αναγνωρίζεται και ονομάζεται σ᾽ όλες τις ενέργειές Του κατά τρόπο τριαδικό’ γιατί 
είναι χωρίς όρια. Είναι Αυτός που συνέχει τα πάντα και προνοεί για τα πάντα, διά του Υιού, µε τη 
χάρη του Αγίου Πνεύματος. Και κανένα από τα τρία Πρόσωπα ούτε λέγεται ούτε νοείται έξω ή 
χωριστά από τα άλλα, όπου κι αν αναφέρεται µε τ᾽ ὀνομά Του. 


31. Στον άνθρωπο υπάρχει νους, λόγος και πνεύμα. Και δεν υπάρχει νους χωρίς λόγο, ούτε λόγος 
χωρίς πνεύμα: και το ένα είναι µέσα στο άλλο, και καθένα χωριστά, γιατί ο νους εκφράζεται µε το 


λόγο, και ο λόγος φανερώνεται µε το πνεύμα. Με τον τρόπο αυτό, ο άνθρωπος παρέχει αμυδρή 
εικόνα της ανώνυμης και αρχέτυπης Τριάδος, και φανερώνει και µε αυτό το κατ᾿ εικόνα. 


32. Σύμφωνα µε το προηγούμενο παράδειγµα, οι θεοφόροι Πατέρες διδάσκουν αληθινά ότι ο 
Πατέρας είναι Νους, ο Υιός είναι Λόγος, και Πνεύμα είναι το Άγιο πνεύμα. Έτσι δογµατίζουν 
σχετικά µε την Αγία Τριάδα που υπερβαίνει κάθε ουσία και φύση και είναι ο ένας Θεός µε τρεις 
Ὑποστάσεις, και µας παρέδωσαν πίστη αληθινή και άγκυρα ελπίδας. Γιατί το να αναγνωρίζει κανείς 
ένα Θεό, αυτό κατά τη Γραφή(Σ. Σολ. 15, 3) είναι ρίζα αθανασίας, και το να γνωρίζει κανείς το 
κράτος της τρισυπόστατης Μονάδας, αυτό είναι πλήρης δικαιοσύνη. Ανάλογα πρέπει να εννοούμε 
αυτό που λέγεται στο Ευαγγέλιο: «Αυτό είναι η αιώνια ζωή: να γνωρίζουν οι άνθρωποι Εσένα, τον 
μόνο αληθινό Θεό, µε τρεις υποστάσεις, κι εκείνον που απέστειλες, τον Ιησού Χριστό, µε δύο 
φύσεις και δύο θελήσεις»(1ω. 17, 3). 


33, Οι κολάσεις είναι διαφόρων ειδών, όπως και οι αμοιβές των αιωνίων αγαθών. Κι είναι κάτω 
από τον άδη, σύμφωνα µε τη Γραφή που λέει: «Σε χώρα σκοτεινή και ζοφερή, σε τόπο µε αιώνιο 
σκοταδιυν(]ώβ 10, 21-22), όπου οι αμαρτωλοί κατοικούν και πριν από την κρίση, και µε την 
απόφαση του Κριτή ξαναγυρίζουν σ᾽ αυτήν. Γιατί το ψαλμικό: «Ας πορευθούν οι αμαρτωλοί στον 
άδη»(Ῥαλμ. 9, 18), και το: «Ο θάνατος θα τους ποιμάνει»(Ῥαλμ. 48, 15), τι άλλο σημαίνουν παρά 
την τελευταία απόφαση και την αιώνια καταδίκη; 


34. Φωτιά και σκοτάδι και σκουλήκι και τάρταρος είναι η γενική ηδυπάθεια και η καθολική 
σκοτεινή άγνοια και ο γαργαλισμός των ποικίλων σφοδρών επιθυμιών και η ταραχή και η βρωμερή 
δυσωδία της αμαρτίας. Αυτά, σαν προπληρωµές και προγεύσεις τῶν κολάσεων, ενεργούν στις 
ψυχές των αμαρτωλών ήδη από εδώ, και γίνονται φανερά από την έξη. 


35. Οι έξεις των παθών είναι προπληρωµές τῶν κολάσεων. Όπως και προπληρωµές της βασιλείας 
είναι οι ενέργειες τῶν αρετών. Πρέπει να νοούμε και να ονοµάζοµε τις μεν εντολές, ενέργειες, τις 
δε αρετές, έξεις. Όπως και οι κακίες κατά προέκταση λέγονται έξεις. 


36. Οι ανταποδόσεις τῶν αμοιβών είναι ίσες, αν και φαίνονται σε πολλούς άνισες. Γιατί σε άλλους 
η θεία δικαιοσύνη δίνει την αιώνια ζωή, σε άλλους την αιώνια κόλαση. Και οι δύο, αφού περάσουν 
την παρούσα ζωή καλώς ή κακώς, θα έχουν και τις αμοιβές ανάλογες µε τα έργα τους. Το ποσόν ή 
το ποιόν της μετοχής τους θα είναι ανάλογο µε την έξη και την ενέργεια των παθών ή των αρετών. 


37. Λίμνες φωτιάς(Αποκ. 19, 20) είναι οι ψυχές που ζουν µε ηδυπάθεια: µέσα σ᾽ αυτές, η οσμή των 
παθών, σαν βρωμερός βούρκος, τρέφει το ακοίµητο σκουλήκι της ακολασίας, δηλαδή την 
αχαλίνωτη όρεξη της σάρκας, και τα φίδια, τους βατράχους και τις βδέλλες των πονηρών 
επιθυμιών, τους μολυσμένους δηλαδή και φαρμακερούς λογισμούς και δαίμονες. Μια τέτοια 
κατάσταση έχει πάρει από εδώ τον αρραβώνα της εκεί κολάσεως. 


38. Όπως οι απαρχές τῶν κολάσεων είναι κρυμμένες στις ψυχές των αμαρτωλών, έτσι και οι 
προπληρωμές των αγαθών ενεργούν και μετέχονται στις καρδιές τῶν δικαίων µε τη χάρη του 
Πνεύματος. Βασιλεία ουρανών είναι η ενάρετη πολιτεία, όπως και κόλαση είναι η έξη τῶν παθών. 


39, Η «νύχτα που έρχεται», σύμφωνα µε το λόγο του Κυρίου(]ω. 9, 4), είναι η τέλεια ανενεργησία 
του μέλλοντος σκότους. Ἠ, διαφορετικά, είναι ο Αντίχριστος, ο οποίος και είναι και ονομάζεται 
νύχτα και σκοτάδι. Ή, από ηθικής απόψεως, είναι η καθημερινή αμέλεια, η οποία σαν ασέληνη 
νύχτα απονεκρώνει την ψυχή µε τον ύπνο της αναισθησίας. Γιατί όπως η νύχτα κάνει όλους να 
κοιμηθούν και είναι εικόνα της νεκρώσεως του θανάτου, έτσι κι η νύχτα του μέλλοντος σκότους 
κάνει τους αμαρτωλούς νεκρούς και αναίσθητους µε τη μέθη τῶν πόνων. 


40. «Κρίση του κόσμου τούτου», κατά τον ευαγγελικό λόγο(]ω. 3, 19), είναι η απιστία τῶν ασεβών, 
σύμφωνα µε το: «Όποιος δεν πιστεύει, έχει ἤδη κριθείν(]ω. 3, 18). Είναι ακόµη και οι οδυνηρές 
δοκιμασίες που στέλνονται από τη θεία πρόνοια για τον περιορισμό του κακού ή τη μετάνοια, όπως 
επίσης και οι ροπές τῶν προθέσεων τῶν ανθρώπων προς το να ενεργήσουν το καλό ή το κακό, 
σύμφωνα µε το ψαλμικό: «Χάθηκαν οι αμαρτωλοί προτού γεννηθούν»(Ῥαλμ. 57, 4). Τότε δηλαδή 
εκδηλώνεται η δίκαιη κρίση του Θεού ανάλογα µε την απιστία, την παιδαγωγία και την πράξη κάθε 


ανθρώπου. Και άλλους τιμωρεί, άλλους ελεεί, και σε άλλους δίνει στεφάνια ή κόλαση. Γιατί οι 
πρώτοι είναι εντελώς ασεβείς. Οι δεύτεροι είναι πιστοί, αλλά αμελείς, και γι’ αυτό παιδαγωγούνται 
µε φιλανθρωπία. Οι τελευταίοι έγιναν τέλειοι είτε στις αρετές είτε στις κακίες, και θα λάβουν τις 
ανάλογες αμοιβές. 


41]. Αν η ανθρώπινη φύση δε διατηρηθεί αμόλυντη, ή αν δεν καθαρθεί από το Πνεύμα και δε γίνει 
όπως ήταν εξαρχής, είναι αδύνατο να γίνει ένα σώμα και ένα πνεύμα µε το Χριστό, και τώρα και 
κατά τη μέλλουσα συνάρθρωση των σωζομένων σ᾽ Αυτόν. Γιατί η δύναμη του Πνεύματος που 
προκαλεί αυτή τη συνοχή και την ένωση, δε συνηθίζει να συμπληρώνει το νέο χιτώνα της χάρης 
συρράπτοντας ένα κουρέλι παλιωµένο στα πάθη. 


42. Εκείνος που δέχτηκε δωρεάν από το Πνεύμα την ανακαίνιση και τη φύλαξε, θα λάβει τότε 
ισότιμα µέρος στη μορφοποίηση τῶν σωζομένων σε σώμα Χριστού, απολαμβάνοντας µε τρόπο 
ανέκφραστο τη θέωση. Γιατί δεν μπορεί τότε να είναι κανείς ένα µε το Χριστό ή μέλος του 
Χριστού, αν δε γίνει μέτοχος της χάρης από εδώ, έχοντας διαμορφώσει το εσωτερικό του µε την 
αλήθεια και τη γνώση, κατά τον Απόστολο(Ρωμ. 2, 20). 


43, Μοιάζει η βασιλεία των ουρανών µε θεόφτιαχτη σκηνή, όπως εκείνη του μωσαϊκού νόμου, και 
θα έχει δύο χωρίσματα κατά τον μέλλοντα αιώνα. Στην πρώτη σκηνή θα μπουν όσοι είναι ιερείς της 
χάρης. Στη δεύτερη, που είναι νοητή, θα μπουν μόνον όσοι έφτασαν από εδώ στο γνόφο της 
θεολογίας και λειτούργησαν τριαδικά ---με το νου, το λόγο και το πνεύμα τους--- ως ιεράρχες 
τέλειοι, έχοντας τον Ιησού τελετάρχη και πρώτο Ιεράρχη ενώπιον της Τριάδος, στη σκηνή που 
έστησε ο ίδιος ο Χριστός, όπου έμπαιναν και δέχονταν πλουσιότερα τις ελλάμψεις Του. 


44. Ο Σωτήρας ονόμασε «πολλές μονέςν(]ω. 14, 2) τις διάφορες αναβάσεις και προόδους της εκεί 
καταστάσεως. Η θεία βασιλεία είναι βέβαια μία, αλλά έχει πολλές εσωτερικές διαφορές, ώστε να 
υπάρχουν από οὐράνιοι μέχρι γήινοι κατά την αρετή και τη γνώση και κατά το ποσό της θεώσεως. 
Γιατί άλλη είναι η δόξα του ηλίου και άλλη της σελήνης και άλλη τῶν αστέρων, και το ένα αστέρι 
διαφέρει στη λάμψη από το άλλο, όπως λέει ο Απόστολος(Α΄ Κορ. 15, 41). αν και όλα λάμπουν στο 
ίδιο θείο στερέωμα. 


45. Συνόμιλος των Αγγέλων και σχεδόν ασώματος, ὡς άφθαρτος, γίνεται εκείνος που καθάρισε το 
νου του µε τα δάκρυα, και ανέστησε από εδώ την ψυχή του µε τη δύναμη του πνεύματος, και µε το 
λόγο έκανε τη σάρκα του φωτόμορφο και πύρινο άγαλµα θείας ομορφιάς, αυτή που είναι κατά τη 
φύση ανδριάντας πήλινος. Αφού, βέβαια, αφθαρσία τῶν σωμάτων είναι η αποβολή των ζωικών 
χυμών και του όγκου. 


46. Το σώμα της αφθαρσίας θα είναι γήινο, χωρίς χυμούς και όγκο, και θα μεταβληθεί µε τρόπο 
άρρητο από ψυχικό σώμα σε πνευματικό, ώστε και χωμάτινο να είναι, αλλά και ουράνιο, ένεκα της 
λεπτής υφής που θα προέρχεται από την θεία ομοίωση. Δηλαδή, όπως πλάστηκε στην αρχή, τέτοιο 
θα αναστηθεί, για να γίνει όμοιο µε τη μορφή του Ὑιού(ρωμ. 8, 29) του ανθρώπου, µε την 
ολοκληρωτική µέθεξη της θεώσεως. 


47. «Γη των πράων»(Ματθ. 5, 5) είναι η βασιλεία των ουρανών: ή, η θεανδρική κατάσταση του 
Χριστού, στην οποία έχομε φτάσει, ή φτάνομε, λαβαίνοντας την κατά χάρη γέννηση της θείας 
υιοθεσίας και την ανακαίνιση µέσω της αναστάσεως. Ακόμη, «γη αγία»(Εξ. 3, 5) είναι η ανθρώπινη 
φύση που έφτασε στη θέωση, ή απλώς στην κάθαρση, ανάλογα µε την αξία των αντίστοιχων 
ανθρώπων. Ἠ, σύμφωνα µε άλλη σκέψη, «γη που θα κληρονομηθεῦ/(Αρ. 34, 13), είναι για τους 
πράγματι αγίους η ακύμαντη θεία γαλήνη της υπέρ νοῦν ειρήνης, όπου θα κατοικήσουν οι δίκαιοι 
και κανένα από τα όντα δε θα τους ενοχλεί, ούτε θα τους ταράζει. 


48. Γη της επαγγελίας είναι η απάθεια, απ᾿ όπου αναβλύζει σαν μέλι και γάλα(Εξ. 13, 5) η 
ευφροσύνη του πνεύματος. 


49. Οι Άγιοι στον μέλλοντα αιώνα θα χρησιμοποιούν μεταξύ τους μυστικά τον ενδιάθετο λόγο, που 
θα τον ομιλούν µε τη χάρη του Αγίου Πνεύματος. 


50. Αν δε µάθοµε τι λογής µας έκανε ο Θεός, δεθα καταλάβομµε τι λογής µας έκανε η αμαρτία. 


51. Είναι ίσοι κατά την πνευματική ηλικία όσοι έλαβαν από εδώ το πλήρωμα της τελειότητας του 
Χριστού. 


52. Αντίστοιχες µε τα έργα θα είναι και οἱ αμοιβές. το ποσόν ή το ποιόν, δηλαδή ποιο είναι το 
μέτρο, θα το δείξει εκεί η τάξη και η κατάσταση καθενός, ανάλογα µε τη μετοχή του σ᾽ αυτές. 


53, Νόες, δηλαδή ισάγγελοι, θα είναι όσοι καταξιωθούν να γίνουν υιοί της αναστάσεως(Λουκ. 20, 
36) του Χριστού, δηλαδή οι Άγιοι, µε την αφθαρσία και τη θέωση. 


54. Στη μέλλουσα ζωή οι Άγγελοι και οι Άγιοι, καθώς λέγεται, δε θα σταματήσουν ποτέ να 
προοδεύουν στην πρόσληψη χαρισμάτων, ούτε θα αποκάµουν να επιθυμούν τα αγαθά. Γιατί σ᾽ 
εκείνον τον αιώνα δεν υπάρχει ούτε χαλάρωση ούτε μείωση από την αρετή στην κακία. 


55. Σ᾽ αυτή τη ζωή να θεωρείς τέλειο εκείνον που έλαβε σαν αρραβώνα το να μιμηθεί πνευματικά 
τις μεθηλικιώσεις του Χριστού. Ενώ τον τέλειο στο μέλλον, θα τον δείχνει η δύναμη της θεώσεως. 


56. Θα έχει την ίδια αξία και την ίδια θέωση µε τοὺς ομοειδείς του στη μέλλουσα ζωή εκείνος που 
γίνεται από εδώ τέλειος στην αρετή κατά τις πνευματικές μεθηλικιώσεις. 


57. Δόξα αληθινή, λένε πώς είναι η γνώση ή η θεωρία του πνεύματος. Ακόμη, πως η ακριβής γνώση 
τῶν δογμάτων είναι η επίγνωση της αληθινής πίστεως. 


58. Έκπληξη είναι η, µετά την επίγνωση, ολική ανύψωση των ψυχικών δυνάμεων προς τα 
Πρόσωπα της Θεότητας, τα ενωμένα µέσα σε μεγαλόπρεπη δόξα. Ἡ διαφορετικά: έκπληξη είναι η 
καθαρή και ολοκληρωτική ανάταση προς την Άπειρη Δύναμη, το Θεό, που περιβάλλεται φῶς. 
Έκσταση είναι όχι μόνον η αρπαγή των ψυχικών δυνάμεων προς τον ουρανό, αλλά και η ολική 
έξοδος από την ἰδια την αίσθηση. Ο διττός έρωτας είναι η μέθη του πνεύματος που κινεί την 
επιθυμία. 


59, Λύο κυρίως είναι οι εκστατικοί έρωτες του πνεύματος, ο εγκάρδιος και ο εκστατικός. Ο πρώτος 
είναι αυτών που βρίσκονται ακόµη στο στάδιο του φωτισμού: ο δεύτερος είναι εκείνων που 
έφτασαν στην τέλεια αγάπη. Και τα δύο είδη απομακρύνουν από την αίσθηση το νου, στον οποίο 
ενεργούν ---αφού θείος έρωτας είναι η μέθη του πνεύματος που φέρνει το φυσικό νου προς τα 
ανώτερα, µε την οποία και η αίσθηση απομακρύνεται από τις σχέσεις των πραγμάτων. 


60. Αρχή και αιτία τῶν λογισµών είναι η μνήμη που ήταν απλή και ενιαία και διαιρέθηκε µε την 
παράβαση του ανθρώπου, µε την οποία έχασε τη μνήμη του Θεού και καταστράφηκε µε τις ίδιες τις 
δυνάμεις της αφού έγινε από απλή σύνθετη, κι από ενιαία πολυσχιδής. 


61. Θεραπεία της αρχέγονης μνήμης είναι η επάνοδός της από την πονηρή και ολέθρια μνήμη τῶν 
λογισμών στην αρχαία απλότητά της. Γιατί η παρακοή δεν έκανε µόνο όργανο της κακίας την απλή 
μνήμη της ψυχής έναντι του αγαθού, αλλά διέφθειρε και όλες τις δυνάμεις της και άμβλυνε τις 
φυσικές ορέξεις της ψυχής για την αρετή. Τη μνήμη τη θεραπεύει κυρίως η έμμονη μνήμη του 
Θεού που παγιώνεται µε την προσευχή και η οποία έχει αφήσει την κατά φύση κατάσταση κι έχει 
συναφθεί στο υπέρ φύση. 


62. Αιτίες τῶν παθών είναι οι αμαρτωλές πράξεις, τῶν λογισμών είναι τα πάθη, και των φαντασιών, 
οι λογισμοί. Αιτία των εννοιών είναι η μνήμη. Της μνήμης αιτία είναι η λησμοσύνη. Της 
λησμοσύνης μητέρα είναι η άγνοια. της άγνοιας, η ραθυμία. Τη ραθυµία τη γεννούν οι ορέξεις της 
επιθυμίας. Μητέρα τῶν ορέξεων είναι η κίνηση προς εκτροπή. Της κινήσεως αιτία είναι η ενέργεια 
της πράξεως. Πράξη είναι η αλόγιστη επιθυμία κακού και η ευνοϊκή διάθεση προς τα αισθητά και 
τις αισθήσεις. 

63, Στο λογικό μέρος της ψυχής ανατέλλουν κι ενεργούν οι λογισμοί: στο θυμικό μέρος, τα 
θηριώδη πάθη: στο επιθυμητικό, η μνήμη της κτηνώδους ορέξεως: στο νοερό μέρος, οι φαντασίες, 
και στο διανοητικό οι έννοιες. 


64. Η έφοδος τῶν πονηρών λογισμών είναι ρεύμα ποταμού. Με αυτούς γίνεται η προσβολή και στη 
συνέχεια η συγκατάθεση στην αμαρτία που σαν πλημμύρα µε κύματα σκεπάζει την καρδιά. 


65. «Λάσπη του βυθού»(Ψαλμ. 68, 3) να θεωρείς την κάθυγρη ηδονή, ή το βόρβορο της πορνείας, ή 
ακόµη, το βαρύ φορτίο των υλικών πραγμάτων, από τα οποία βαραίνει ο εµπαθής νους και 
βουλιάζει µε τοὺς λογισμούς του στο βυθό της απογνώσεως. 


66. Λογισμούς πολλές φορές η Γραφή λέει και τους λόγους των πραγμάτων, όπως πάλι και τους 
λόγους, τοὺς λέει νοήµατα και τα νοήµατα αντιστρόφως λόγους. Αυτό γίνεται επειδή η κίνηση 
όλων αυτών είναι, βέβαια, καθ᾽ εαυτήν άυλη, παίρνει όµως μορφή µε τα πράγματα και 
μετασχηματίζεται: κι έτσι εκείνο που κινήθηκε, από την εμφάνισή του αναγνωρίζεται και λέγεται. 


67. Οι λογισμοί είναι λόγοι τῶν δαιμόνων και πρόδρομοι τῶν παθών, όπως οι λόγοι και τα νοήματα 
είναι πρόδρομοι των πράξεων. Γιατί εἰναι αδύνατο να γίνει κάποιο αγαθό ή κακό, αν δεν 
προσβληθεί πρωτύτερα ο λογισμός: αφού λογισμός είναι αδιαµόρφωτη κίνηση προσβολής 
οποιωνδήποτε πράξεων. 


68. Η ύλη των πραγμάτων γεννά απαθείς λογισμούς, ενώ η δαιµονική προσβολή δημιουργεί τους 
πονηρούς λογισμούς. Άρα, όταν συγκρίνονται, παρουσιάζουν διαφορά οι φυσικοί λόγοι και 
λογισμοί από τοὺς παρά φύση και τους υπέρ φύση. 


69. Οι λόγοι και λογισμοί μπορούν ισοδύναμα να προκαλούν αστραπιαία αλλοίωση στην ψυχή, 
όταν μεταβάλλονται ευθύς οι φυσικοί σε λογισμούς παρά φύση ή πάλι οι κατά φύση σε υπέρ φύση. 
Αίτιοι της τροπής του ενός είδους προς άλλο και της δημιουργίας τους είναι, για τους δαιμονικούς 
λογισμούς, αυτοί που προέρχονται από την ύλη, ενώ για τοὺς υλικούς, οι λογισμοί που προέρχονται 
από την προσβολή. Όμοια, αίτιοι των θείων λογισμών είναι οι φυσικοί, και οἱ φυσικοί γεννούν τους 
υπέρ φύση. Κάθε είδος έχει την αλλοίωσή του προς το συγγενικό είδος ὡς κινητική αίτια και 
γέννηση, η οποία διαιρείται κατά τέσσερις τρόπους. 


70. Σημείωσε ότι οι αιτίες προηγούνται από τους λογισμούς, και οι λογισμοί από τις φαντασίες. Οι 
φαντασίες είναι πριν από τα πάθη, και τα πάθη πριν από τους δαίμονες. Σαν να υπάρχει δηλαδή 
κάποια σειρά και κάποια τάξη στα άτακτα πνεύματα, για δόλιο σκοπό, όπου το ένα ακολουθεί κι 
εξαρτάται από το άλλο. Πλην όµως κανένα δεν ενεργεί µόνο του, αλλά ενεργείται από τους 
δαίμονες. Οὔτε η φαντασία ειδωλοποιείται, ούτε το πάθος ενεργεί χωρίς τη λαθραία και κρυφή 
δαιμονική δύναμη. Γιατί αν κι έχει πέσει από τον ουρανό κι έχει συντριβεί ο σατανάς, ωστόσο είναι 
δυνατότερος από µας και θρασύνεται εναντίον µας εξαιτίας της ραθυμµίας µας. 


71. Οι δαίμονες δίνουν µορφή στο νου µας, ή μάλλον αυτοί παίρνουν ανάλογη µορφή και µας 
προσβάλλουν σύμφωνα µε την έξη του πάθους που επικρατεί και ενεργεί στην ψυχή μας. Γιατί οι 
δαίμονες έχουν την έξη του πάθους ὡς αιτία να ειδωλοποιούν τη φαντασία. Μας δείχνουν λοιπόν 
ποικίλες και πολύμορφες φαντασίες κατά την εγρήγορση και τον ύπνο. Έτσι οι δαίμονες της 
επιθυμίας μεταμορφώνονται άλλοτε σε χοίρους, άλλοτε σε όνους, άλλοτε σε φλόγινα άλογα, 
μανιασμένα για το θηλυκό: άλλοτε πάλι σε εβραίους, κι ειδικά οι δαίµονες της ακολασίας. Οι 
δαίμονες της οργής μεταμορφώνονται άλλοτε σε ειδωλολάτρες, άλλοτε σε λέοντες. Της δειλίας οι 
δαίμονες μεταμορφώνονται σε Ισραηλίτες: της ακολασίας, σε Ιδουµαίους' της πολυποσίας και της 
ασωτίας, σε Αγαρηνούς. Της πλεονεξίας πάλι, άλλοτε σε λύκους κι άλλοτε σε λεοπαρδάλεις: της 
πονηρίας, άλλοτε σε φίδια, άλλοτε σε οχιές, άλλοτε σε αλεπούδες. Της αναίδειας, σε σκύλους, της 
ακηδίας σε γάτους. Ενίοτε κι οἱ δαίμονες της πορνείας μεταμορφώνονται σε φίδια, κοράκια ή 
καρακάξες. Σε πουλιά μεταμορφώνονται οι ψυχικοί δαίμονες και μάλιστα οι εναέριοι. Η φαντασία 
κατά τρείς τρόπους μεταβάλλει τις μορφές τῶν πνευμάτων, σύμφωνα δηλαδή µε τα τρία µέρη της 
ψυχής, ώστε να χωρίζονται αυτές σε τρία είδη, σε πουλιά, θηρία και κτήνη, που αντιστοιχούν στο 
επιθυµητικό, το θυµικό και το λογιστικό, τις τρεις δυνάμεις της ψυχής. Οι τρείς άρχοντες τῶν 
παθών πολεμούν πάντοτε εναντίον τῶν τριών αυτών ψυχικών δυνάμεων. Και ανάλογα με το πάθος 
που χαρακτηρίζει την ψυχή, παίρνουν τη συγγενική μ᾽ αυτό μορφή και µας πλησιάζουν. 


72. Οι δαίμονες της ηδονής έρχονται πολλές φορές σαν φωτιά και σαν κάρβουνα. Γιατί τα φιλήδονα 
πνεύματα πυρώνουν το επιθυµητικό και αφού φέρουν σύγχυση στη διάνοια, σκοτίζουν την ψυχή. 
Κύρια αιτία της πυρώσεως, της ταραχής και του σκότους είναι η ηδονή των παθών. 


73. Νύχτα των παθών είναι το σκοτάδι τῆς άγνοιας. Ἡ αλλιώς, νύχτα είναι η κατάσταση που γεννά 


τα πάθη. Σ᾽ αυτήν βασιλεύει ο αρχηγός του σκότους µέσα στο οποίο τα πονηρά πνεύματα --που 
αλληγορικά λέγονται θηρία του αγρού και πουλιά τ᾽ ουρανού κι ερπετά της γης--- ουρλιάζουν και 
ζητούν να µας αρπάξουν και να µας φάνε. 


74. Κατά τον καιρό της ενέργειας των παθών, άλλοι από τους λογισμούς προηγούνται κι άλλοι 
ακολουθούν. Οι λογισμοί προηγούνται από τις φαντασίες, ενώ τις φαντασίες ακολουθούν τα πάθη. 
Τα πάθη προηγούνται από τους δαίμονες, κι οι δαίμονες ακολουθούν τα πάθη. 


75. Αρχή και αιτία των παθών είναι η παράχρηση, η µη ορθή χρήση τῶν πραγμάτων της 
παραχρήσεως, η εκτροπή: της εκτροπής, η κλίση της θελήσεως. Δοκιμασία της θελήσεως είναι η 
προσβολή του λογισμού. Η προσβολή προέρχεται από δαίμονες που τοὺς δίνεται η άδεια από την 
Πρόνοια, για να φανερωθεί η ποιότητα του αυτεξουσίου µας. 


76. Το θανατηφόρο δηλητήριο του κεντριού της αμαρτίας είναι η εµπαθής έξη της ψυχής. Γιατί 
εκείνος που θεληματικά άφησε τα πάθη να γίνουν σαν ιδιότητές του, είναι αμετακίνητος και 
αμετάβλητος στον τρόπο της ζωής του. 


77. Τα πάθη λέγονται µε πολλούς τρόπους και διαιρούνται σε σωματικά και ψυχικά. Τα σωματικά 
υποδιαιρούνται σε οδυνηρά και σε αµαρτητικά. Τα οδυνηρά υποδιαιρούνται σε πάθη νόσου και 
πάθη παιδαγωγίας. Τα ψυχικά πάλι διαιρούνται σε θυμικά, ἐπιθυμητικά και λογιστικά. Τα λογιστικά 
υποδιαιρούνται σε φανταστικά και διανοητικά. Από αυτά, άλλα είναι θεληµατικά κι οφείλονται 
στην παράχρηση των πραγμάτων, κι άλλα ακούσια και γίνονται κατ᾽ ανάγκην, γι’ αυτό και λέγονται 
αδιάβλητα πάθη, τα οποία και παρακολουθήµατα και φυσικά ιδιώματα τα ονόμασαν οι Πατέρες. 


78. Άλλα είναι τα σωματικά πάθη και άλλα τα ψυχικά. Άλλα της επιθυμίας και άλλα του θυμού. 
Άλλα του λογιστικού και άλλα του νου και της διάνοιας. Επικοινῶωνουν όµως μεταξύ τους και 
βοηθούνται. τα σωματικά, µε τα πάθη του θυμικού. Επίσης, τα λογιστικά µε τα νοερά, και τα νοερά 
µε τα πάθη της διάνοιας και της μνήμης. 


79. Πάθη του θυμού είναι η οργή, η πικρία, η κραυγή, η οξυθυµία, η θρασύτητα, η ματαιοφροσύνη, 
η αλαζονεία και άλλα. Πάθη της επιθυμίας είναι η πλεονεξία, η ακολασία, η ακράτεια, η απληστία, 
η φιληδονία, η φιλαργυρία, και το χειρότερο απ’ όλα, η φιλαυτία. Πάθη της σάρκας είναι η 
πορνεία, η μοιχεία, η ακαθαρσία, η ασωτία, η αδικία, η γαστριμαργία, η ακηδία, ο κομπασμός, η 
φιλοκοσμία, η φιλοζωία και άλλα. Πάθη του λογιστικού μέρους είναι η απιστία, η βλασφημία, η 
πονηρία, η πανουργία, η περιέργεια, η διψυχία, η λοιδορία, η καταλαλιά, η κατάκριση, ο 
εξευτελισµός του άλλου, η ευτραπελία, η υποκρισία, η ψευδολογία, η αισχρολογία, η µωρολογία, η 
υπουλότητα, η ειρωνεία, η επίδειξη, η ανθρωπαρέσκεια, ο µετεωρισμός, οι επιορκίες, οι αργολογίες 
και τα λοιπά. Πάθη του νου είναι η οίηση, η έπαρση, η καυχησιολογία, η εριστικότητα, ο φθόνος, η 
αυταρέσκεια, η αντιλογία, η ανυπακοή, η φαντασία, η φαντασιοπληξία, η επιδεικτικότητα, η 
φιλοδοξία και τέλος η υπερηφάνεια, η αρχή και το τέλος όλων των κακών. Πάθη της διάνοιας είναι 
οι ονειροπολήσεις, οι μετεωρισμοί, οι αιχμαλωσίες, ο σκοτισµός, η τύφλωση, οι απομακρύνσεις 
προς τα άτοπα, οἱ προσβολές τῶν λογισμών, οι συγκαταθέσεις σ᾽ αυτούς, οι ροπές στο κακό, οι 
τροπές, οι παραρριπισµμοί (αιφνίδιες εκτροπές) και τα ὁμοιά τους. Για να πούμε επιγραμματικά, όλα 
τα παρά φύση κακά βρίσκονται αναμειγµένα µε τις τρεις δυναμεις της ψυχῆς, όπως επίσης και όλα 
τα αγαθά συνυπάρχουν κατά φύση μ’ αυτές. 


80. Ω, τι υψηλούς λόγους απευθύνει έκπληκτος ο Δαβίδ στο Θεό! Είναι υπερθαύμαστη, λέει, η 
γνώση Σου για μένα: δεν μπορώ να τη συλλάβω(Ψαλμ. 138, 6), γιατί είναι ισχυρότερη και 
απλησίαστη, πάνω από τη δική µου αδύνατη γνώση και τη δύναμη που έχω. Σκέπτοµαι δηλαδή, 
πῶς η σάρκα, ακατανόητη στη σύνθεση της κατασκευής της, είναι και αυτή τριαδική στα είδη της, 
έχει όµως µία κοινή αρμονία τῶν μελών και τῶν μερών της και έχει τιμηθεί µε εβδοµματικό δεύτερο 
αριθµό, πράγμα που κατά τους μαθηματικούς σημαίνει το χρόνο και τη φύση Ἀ, ώστε και αυτή, 
όταν αναλύεται σύμφωνα µε τοὺς ενεργείς νόµους τῆς φύσεως, να είναι όργανο για τη δόξα του 
Θεού, το οποίο φανερώνει στον κόσµο την Τριαδική Μεγαλοπρέπεια. 


Ἐ Οι Βυζαντινοί, όπως και οι αρχαίοι, συνήθιζαν ν᾿ αναζητούν μυστικό νόηµα σε αριθμούς που τους 
αντιστοίχιζαν σε διάφορα ονόματα ή πράγματα (πρβλ. την εισαγωγή των 153 κεφαλαίων περί 


προσευχής, σελ. 219-220, Α’ τόμου Φιλοκαλίας, και το κεφ. 79 α΄εκατοντάδας προς τον Θαλάσσιο 
του Αγίου Μαξίμου, σελ. 117 Β΄ τόμου). Στο παρών κεφάλαιο δεν είναι σαφές που αντιστοιχίζεται 
στην σάρκα η »τριαδικότητα» και ο »εβδοµατικός δεύτερος αριθµός». 


81. Νόμοι της φύσεως είναι οι ποιοτικές συνθέσεις τῶν μελών που είναι σε ενέργεια, οι οποίες 
έχουν ονομαστεί και ετερότητες, επειδή είναι υποδιαιρέσεις των αντίστοιχων ιδιοτήτων. Ἡ 
διαφορετικά, φυσικός νόμος είναι η δυνατότητα για ενέργεια καθενός είδους και μέλους. Όπως 
δηλαδή ο Θεός κινεί όλη την κτίση, έτσι και η ψυχή ενεργοποιεί και κινεί κάθε μέλος του σώματος 
σύμφωνα µε την ενέργεια του μέλους. Ας εξετάσοµε τώρα για ποιο λόγο οι Θεοφόροι, άλλοτε λένε 
για το θυμό και την επιθυµία ότι είναι δυνάμεις του σώματος και άλλοτε δυνάµεις της ψυχής. Λέμε 
λοιπόν ότι δεν παρουσιάζουν καμιά ασυμφωνία οι απόψεις τῶν Αγίων για όσους τις γνωρίζουν 
καλά, αλλά αληθεύουν και οι δύο, και µόνο αλλάζουν όπως πρέπει τις ονομασίες µε πολλή σοφία, 
γιατί και το σώμα και η ψυχή έχουν έρθει µε τρόπο ανέκφραστο στην ύπαρξη προορισµένα να 
συνυπάρχουν, και η ψυχή είναι τέλεια και ολοκληρωμένη από την αρχή, ενώ το σώμα ατελές, 
επειδή αυξάνεται µε τη θρέψη. Η ψυχή έχει καθεαυτήν, από τη στιγµή που πλάστηκε, και δύναμη 
επιθυμίας και δύναμη θυµική που της δίνει ανδρεία και την κινεί σε έρωτα, γιατί έχει νου και 
λογική. Ο άλογος θυμός και η ανόητη επιθυμία δεν είναι στοιχεία που έλαβε κατά τη δημιουργία 
της, και το ίδιο ισχύει και για το σώμα. Αυτό δηλαδή πλάστηκε άφθαρτο και χωρίς ζωικούς χυμούς, 
από τους οποίους ήρθε σαν επακόλουθο η επιθυμία και ο θηριώδης θυμός. Μετά την παρακοή 
όµως, αφού το σώμα έπεσε στη φθορά κι απέκτησε την πυκνή υφή τῶν άλογων ζώων, 
παρουσιάστηκε σ᾽ αὐτό κατ᾽ ανάγκην ο θυμός και η επιθυμία. Γι αυτό και εναντιώνεται στο 
θέλημα της ψυχής µε το θυμό και την επιθυμία, όταν βέβαια κυριαρχεί. Όταν όµως υποταχθεί το 
θνητό σώµα στο λογικό, τότε ακολουθεί την ψυχή στην εργασία των αγαθών. Γιατί όταν έγινε ο 
συμφυρμός και η ανάμιξη των επίκτητων ιδιωμάτων της σάρκας µε την ψυχή, τότε ο άνθρωπος 
έγινε όμοιος µε τα κτήνη και υπέκυψε στο νόμο της αμαρτίας για την ανάγκη της φύσεως, και έγινε 
κτήνος από λογικός που ήταν, και θηρίο από άνθρωπος. 


82. Ο Θεός, όταν µε το ζωοποιό εµφύσημά Του δημιούργησε την ψυχή λογική και νοερή, δεν την 
έκανε να έχει θυμό και επιθυμία κτηνώδη, αλλά της έβαλε δύναμη επιθυμίας και συνάμα ανδρεία 
να θέλγεται ερωτικά. Έτσι ούτε όταν έπλασε το σώμα, έβαλε σ᾽ αυτό από την αρχή θυμό και άλογη 
επιθυμία. Αυτά το σώμα τα προσέλαβε έπειτα, µε την παρακοή, που έγινε θνητό και φθαρτό και 
κτηνώδες. Γιατί, όπως λένε οι Θεολόγοι, το σώμα κτίσθηκε άφθαρτο, τέτοιο όπως και θα 
αναστηθεί, αν και ήταν επιδεκτικό φθοράς: όπως πάλι η ψυχή πλάσθηκε απαθής. Δέχθηκαν όµως 
και τα δύο τη φθορά, η ψυχή και το σώμα, και αναμίχθηκαν λόγω του φυσικότατου νόμου τῆς 
μεταξύ τους περιχωρήσεως και μεταδόσεως. Και η ψυχή πήρε την ποιότητα τῶν παθών, ή μάλλον 
των δαιμόνων. Το σώμα εξομοιώθηκε µε τα άλογα κτήνη από την επίδραση της καταστάσεως στην 
οποία έπεσε και από την επικράτηση της φθοράς. Και αφού οι δυνάμεις της ψυχής και του σώματος 
έγιναν ένα, αποτέλεσαν ένα κτήνος, άλογο και ανόητο λόγω του θυμού και της επιθυμίας. Κι έτσι ο 
άνθρωπος εξισώθηκε µε τα κτήνη, όπως λέει η Γραφή(Ψαλμ. 48, 21), κι έγινε όμοιος µε αυτά µε 
κάθε τρόπο. 


83, Αρχή και γένεση τῶν αρετών είναι η αγαθή πρόθεση, δηλαδή η έφεση του καλού, όπως και ο 
Θεός είναι αιτία και πηγή κάθε αγαθού. Αρχή του καλού είναι η πίστη, ή μάλλον ο Χριστός, ο 
βράχος της πίστεως, τον οποίο έχοµε ως αρχή και θεμέλιο όλων των αρετών, όπου στεκόµαστε και 
επάνω Του οικοδομούμε κάθε αγαθό. Αυτός είναι ο ακρογωνιαίος λίθος(Εφ. 2, 20-21) που µας 
συνδέει µε τον εαυτό Του. Είναι ακόµη το πολύτιμο μαργαριταρι(Ματθ. 13, 46), το οποίο 
αναζητώντας ο Μοναχός που εισδύει στο βυθό της ησυχίας, πουλά όλα τα θελήματά του µε την 
υπακοή στις εντολές, για να το αποκτήσει από εδώ. 


84. Οι αρετές είναι ισοδύναμες μεταξύ τους και όλες συγκεντρώνονται σε ένα σηµείο και 
απαρτίζουν ένα σύνολο κι ένα είδος αρετής. Και υπάρχουν αρετές και αρετές μεγαλύτερες από 
άλλες, επειδή περιέχουν και συνέχουν τις περισσότερες ή και όλες, όπως είναι η θεία αγάπη, η 
ταπείνωση και η υπομονή. Γιατί λέει σχετικά ο Κύριος: Υπομονή εννοώ εκείνη που γίνεται 
σύμφωνα µε το θέλημα του Θεού, τη βασίλισσα τῶν αρετών και το θεμέλιο τῶν πνευματικών 
κατορθωμάτων. Αυτή είναι η ειρήνη στον πόλεμο, η γαλήνη στην τρικυμία, η ακλόνητη θεμελίωση 


εκείνων που την κατόρθωσαν. Και όποιον µε τη χάρη του [ησού Χριστού την αποκτήσει, ούτε 
όπλα, ούτε δόρατα, ούτε στρατιές που εξορμούν, ούτε η παράταξη τῶν δαιμόνων, ούτε η σκοτεινή 
φάλαγγα τῶν εχθρών μπορούν να τον βλάψουν. 


85. Οι αρετές µπορεί να γεννούν η μία την άλλη, πάντως γεννιούνται από τις τρεις δυνάμεις της 
ψυχής, εκτός από τις θεϊκές αρετές. Αιτία και αρχή των τεσσάρων γενικών και θεϊκών αρετών, 
δηλαδή της φρονήσεως, της ανδρείας, της σωφροσύνης και της δικαιοσύνης, από τις οποίες και µε 
τις οποίες αποτελούνται κι οι υπόλοιπες, είναι η πνευματοκίνητη θεία σοφία όσων έφτασαν στη 
θεολογία, που κινείται στο νου κατά τέσσερις τρόπους. Αυτή δεν ενεργεί και τις τέσσερις 
συγχρόνως, αλλά καθεμία ιδιαιτέρως στον καιρό της, όπως θέλει. Τη φρόνηση την ενεργεί ὡς φῶς, 
την ανδρεία ὡς δύναμη σφοδρή και πνοή αεικίνητη, τη σωφροσύνη ὡς δύναμη που αγιάζει και 
καθαρίζει, και τη δικαιοσύνη ως δροσιά αγνότητας που ευφραίνει και αναψύχει από τον καύσωνα 
των παθών. Στον κάθε τέλειο δίνει τέλεια την ενέργεια καθεμιάς από αυτές, όπως προείπα, καθώς 
αρμόζει κάθε φορά. 


86. Τα έργα της αρετής που γίνονται από δική µας επιμέλεια, δε χαρίζουν τέλεια ευρωστία στην 
ψυχή, αν οι ίδιες οι αρετές δε φτάσουν ουσιωδώς στην έξη µε τη βοήθεια της χάρης. Γιατί καθεμία 
αρετή έχει το δικό της χάρισμα, τη δική της ενέργεια, ώστε να µπορεί να σύρει εκείνους που την 
έχουν, και χωρίς να θέλουν, προς τον εαυτό της µε την έξη και µε τη φύση του αγαθού. Κι όταν 
αυτό µας δοθεί, διατηρείται στο εξής αναλλοίωτο και σταθερό. Γιατί οι αρετές, σαν ζωντανή ψυχή 
μέσα στα µέλη τους, έχουν τη χάρη του Πνεύματος για να τις ενεργοποιεί. Γι’ αυτό και χωρίς τη 
χάρη είναι νεκρός όλος ο όμιλος των αρετών κι όποιοι νομίζουν πῶς τις απέκτησαν ή τις 
κατόρθωσαν τελείως, έχουν σκιές μόνο και τύπους του καλού κι όχι το πραγματικό πρότυπο της 
αλήθειας. 


87. Είναι λοιπόν τέσσερις οι καθολικές αρετές: ανδρεία, φρόνηση, σωφροσύνη και δικαιοσύνη. 
Υπάρχουν και οκτώ καταστάσεις κοντινές σ᾽ αυτές, ὡς υπερβολές ή ὧς ελλείψεις τους, τις οποίες 
εμείς οι μοναχοί τις λέμε και τις θεωρούμε κακίες, ενώ οι κοσµικοί αρετές. Της ανδρείας, υπερβολή 
είναι η θρασύτητα και έλλειψη η δειλία. Της φρονήσεως, η πονηρία και η άγνοια. Της σωφροσύνης, 
η ακολασία και η ηλιθιότητα. Της δικαιοσύνης, η πλεονεξία και η αδικία ή μειονεξία. Γιατί οι 
αρετές βρίσκονται στο µέσο, κι όχι µόνο οι γενικές και οι φυσικές, οι ανώτερες από κάθε υπερβολή 
και έλλειψη, αλλά και οι πρακτικές. Και οι αρετές έχουν συνεργό την προαίρεση και την ευθύτητα 
της γνώμης, ενώ οι άλλες, τη µεταβολή και την οίηση. Για το ότι οι αρετές βρίσκονται στο µέσο της 
ευθύτητας, μάρτυρας η παροιμία που λέει: «Και κατορθώσεις πάντας ἀάξονας 
αγαθούς»(Παροιμ.2,9). Όλες λοιπόν οι αρετές σχηματίζονται µέσα στις τρεις δυνάμεις της ψυχής, 
στις οποίες γεννιούνται και οικοδομούνται, κι έχουν για θεμέλιο της οικοδομής τοὺς τις τέσσερις 
γενικές αρετές, ή μάλλον το Χριστό: οι φυσικές αρετές για να καθαίρονται µε τις πρακτικές, και οι 
θεϊκές και υπερφυσικές για να παρέχονται από την αγαθότητα του Πνεύματος. 


88. Από τις αρετές, άλλες εἰναι πρακτικές, άλλες φυσικές και άλλες θεϊκές και δώρα του 
Πνεύματος. Οι πρακτικές προέρχονται από την προαίρεση, οι φυσικές από τη διάπλαση και οι 
θεϊκές από τη χάρη. 

89. Όπως η ψυχή µας γεννά τις αρετές, έτσι γεννά και τα πάθη. Τις αρετές σύμφωνα µε τη φύση 
της, τα πάθη, παρά τη φύση της. Η ψυχή δηλαδή, έχει αιτία της γενέσεως του καλού ή του κακού τη 
ροπή της θελήσεώς της σαν κέντρο προς ακτίνες ή όπως το βαρίδι της ζυγαριάς: σ᾽ όποια πλευρά 
γείρει, αυτή παίρνει για συνεργό και ενεργεί. Η πρόθεση του ανθρώπου υπόκειται και στις δύο 
ενέργειες, επειδή αυτός έχει µέσα του και τις αρετές και τις κακίες. Τις αρετές µε τη γένεση, τις 
κακίες µε την αυθαίρετη ροπή της θελήσεως. 


90. Η Γραφή ονομάζει τις αρετές νεάνιδες, εξαιτίας της συνάφειας που τις συνδέει µε την ψυχή και 
τις κάνει να θεωρούνται ένα πνεύμα κι ένα σώμα μ᾽ αυτή. Γιατί η µορφή της νέας είναι σύμβολο 
της αγάπης, και το σχήμα τῶν ιερών αυτών παρθένων είναι τεκμήριο αγνείας και καθαρότητας. 
Είναι συνήθεια της χάρης να αποδίδει στα θεία µορφή σχετική µε την ποιότητά τοὺς και να τα 
µορφοποιεί χωρίς πλάνη ανάλογα µε ό,τι συγγενεύουν, γι’ αυτούς που είναι δεκτικοί. 


91. Είναι λοιπόν οκτώ οι αρχηγοί των παθών: τρεις, τα μεγάλα πάθη, γαστριμαργία, φιλαργυρία, 
κενοδοξία, και πέντε τα ακόλουθά τους, δηλαδή πορνεία, οργή, λύπη, ακηδία και υπερηφάνεια. Και 
υπάρχει αντιστοιχία µε τις αντίπαλες σ᾽ αυτά αρετές: είναι οι τρεις περιεκτικές αρετές ακτημοσύνη, 
εγκράτεια και ταπείνωση, και μαζί οι ακόλουθές τους, αγνεία, πραότητα, χαρά, ανδρεία και 
εξουδένωση ---κι έπειτα όλες οι άλλες αρετές. Δεν µπορεί όµως ο καθένας που θέλει, να μάθει και 
να γνωρίσει τη δύναμη, την ενέργεια και την ιδιαίτερη οσμή καθεμιάς αρετής ή κακίας, αλλά µόνο 
εκείνος που τις πράττει ή τις «πάσχει» µε το έργο και το λόγο και που έλαβε από το Πνεύμα τα 
χαρίσματα της γνώσεως και της διακρίσεως. 


92. Άλλες αρετές ενεργούν σ᾽ εμάς, κι άλλες ενεργούνται από εμάς. Ενεργούν σ᾽ εμάς οι αρετές, 
ερχόµενες σ᾽ εμάς όταν πρέπει, και όταν Και όσο και όπως θέλουν. Και τις ενεργούμε εμείς, 
σύμφωνα µε την προαίρεσή µας και την ηθική έξη της ικανότητάς µας. Οι αρετές όµως ενεργούν σ᾽ 
εµάς ουσιαστικά, ενώ εμείς τις ενεργούµε τυπικά διαμορφώνοντας το ήθος µας ---αφού βέβαια όλες 
οι ενάρετες εργασίες µας είναι τύπος σε σχέση µε τα οὐράνια αρχέτυπα των αρετών, και από πολύ 
λίγους μετέχονται κατ᾽ ουσίαν τα νοητά πριν από την άφθαρτη μέλλουσα απόλαυση. Εδώ 
ενεργούμε και απολαμβάνοµε τους κόπους και τους τύπους τῶν αρετών και όχι τις κυρίως αρετές. 


93, Τερουργεί το Ευαγγέλιο(Ρωμ. 15.16) µε τον τρόπο του Παύλου, εκείνος που μεταλαμβάνει το 
φωτισμό του Χριστού και µπορεί να τον μεταδώσει ενεργητικά και στους άλλους, ρίχνοντας το 
λόγο σαν σπόρο θεϊκό στα χωράφια των ψυχών των ακροατών του. Όπως λέει ο ίδιος: «Ο λόγος 
σας να είναι αρτυµένος µε χάρη θείας αγαθότητας, για να μεταδώσει χάρη σ᾽ όσους τον ακούν µε 
πίστη»(Κολ. 4.6: Εφ. 4.29). Αποκαλώντας πάλι ο Παύλος τους διδασκάλους γεωργούς και τους 
διδασκομένους γεώργιο(Α΄ Κορ.2.9), δείχνει πολύ σοφά ότι οι πρώτοι οργώνουν και σπέρνουν το 
θείο λόγο και οι άλλοι είναι γη γόνιμη, εύφορη και πολύκαρπη. Ιερουργία αληθινή είναι όχι µόνο η 
ενέργεια των θείων, αλλά και η µέθεξη τῶν αγαθών και η µετάδοσή τους στους άλλους. 


94. Είναι ποικίλος ο προφορικός λόγος που λέγεται για διδαχή, και αποκτάται µε πολλούς και 
ποικίλους τρόπους από τέσσερις πηγές: τη μάθηση, την ανάγνωση, την πράξη και τη χάρη. Όπως το 
νερό, ενώ είναι ένα κατά τη φύση, μεταβάλλεται όµως στην ποιότητα ανάλογα µε τη σύσταση της 
γης απ᾿ όπου περνά, ώστε να είναι στη γεύση άλλο πικρό, άλλο γλυκό, άλλο αλμυρό και άλλο ξυνό, 
έτσι και ο λόγος της διδαχής, αφού περάσει µέσα από την ηθική έξη καθενός και αλλοιωθεί 
ανάλογα, αναγνωρίζεται κατά την ενέργεια και παρέχει ωφέλεια. 


95. Ο λόγος έχει δοθεί για να τον απολαύσει κάθε λογική φύση, όπως προσφέρονται πολλά και 
διάφορα εδέσματα. Γι’ αυτό η ψυχή αισθάνεται την ηδονή του κατά διαφόρους τρόπους: έχει τον 
επιστημονικό λόγο σαν παιδαγωγό να τη διαμορφώνει στο ήθος: το λόγο της αναγνώσεως, σαν 
νερό δροσερό να την τρέφει και να την αναπαύει: το λόγο της πράξεως, σαν τόπο χλοερό να τη 
δυναμώνει(Ῥαλ.. 22,2): το λόγο της χάρης, σαν ποτήρι µε κρασί να τη µεθά(Ψαλμ. 22,5) και να την 
ευφραίνει, και την ανείπωτη αγαλλίασή της σαν λάδι που κάνει το πρόσωπό της τλαρό(Ψαλμ. 
103,15) και λαμπερό. 


96. Τα παραπάνω η ψυχή δεν τα έχει μόνο µέσα της σαν ζωή, αλλά κι όταν τ᾽ ακούει και από 
άλλους ὡς διδαχή. έτσι τα αισθάνεται, όταν φυσικά προὐπάρχει ανάµεσα στους δύο αγάπη και 
πίστη. Ο ένας δηλαδή ν᾽ ακούει µε πίστη κι ο άλλος να διδάσκει µε αγάπη, παρουσιάζοντας χωρίς 
έπαρση και φιλοδοξία τους λόγους των αρετών. Τότε και οἱ δύο δέχονται ὡς εξής τα τέσσερα είδη 
του λόγου: το λόγο από τη μάθηση, ως παιδαγωγό: το λόγο της αναγνώσεως Ως τροφό’ το λόγο από 
την πράξη, που πηγάζει από τα έσω, ὡς γλυκύτατο νυμφαγωγό: το λόγο του Πνεύματος, που 
φωτίζει και ευφραίνει, ως νυμφίο που ενώνεται µε την ψυχή. Γιατί η έκφραση «κάθε λόγος που 
εκπορεύεται από το στόμα του Θεού»(Ματθ. 4.4) σηµαίνει τους λόγους που βγαίνουν διά του 
Πνεύματος από τα χείλη των Αγίων και είναι η γλυκύτατη ενεργοποιός πνοή του Πνεύματος, που 
την απολαμβάνουν όχι όλοι, αλλά μόνον οι άξιοι --αφού άλλωστε οι λογικοί έχουν τρυφή τους το 
λόγο. Εδώ εἰναι πολύ λίγοι εκείνοι που ευφραίνονται µε πληρότητα από τους λόγους του 
Πνεύματος, ενώ οι πολλοί γνωρίζουν και μετέχουν µόνο τους τύπους τῶν πνευματικών λόγων με τη 
μνήμη, χωρίς ακόµη να έχουν γευθεί µε αίσθηση ψυχής τον αληθινό άρτο της μέλλουσας ζωής, 
δηλαδή τον λόγο του Θεού. Γιατί τότε μόνον αυτός θα είναι στη διάθεση των αξίων για να τους 


γεμίζει µε κάθε ηδονή, χωρίς ποτέ να τρώγεται τελείως ή να εξαντλείται ή να θυσιάζεται. 


97. Χωρίς νοερή αίσθηση, είναι αδύνατο να γευθεί κανείς την ηδονή τῶν θείων µε πληρότητα. Γιατί 
όπως εκείνος που άμβλυνε τις σωματικές του αισθήσεις, τις έκανε να µην ενεργούν στα αισθητά, 
και ούτε βλέπει, ούτε ακούει, ούτε οσφραίνεται, αλλά είναι παράλυτος, ή μάλλον μισοπεθαμένος, 
έτσι κι εκείνος που νέκρωσε τις φυσικές δυνάμεις της ψυχής του µε τα πάθη του, τις έκανε ανίκανες 
να ενεργούν και να μετέχουν στα μυστήρια του Πνεύματος. Εκείνος δηλαδή που δε βλέπει και δεν 
ακούει και δεν αισθάνεται πνευματικώς, είναι νεκρός. Γιατί δε ζει µέσα του ο Χριστός, αλλά και ο 
ίδιος ούτε κινείται από το Χριστό, ούτε δέχεται τις ενέργειες του Χριστού. 


98. Οι αισθήσεις έχουν ίση, ίδια, για να µην πω και μία, ενέργεια µε τις ψυχικές δυνάμεις, και 
μάλιστα όταν είναι υγιείς. Γιατί οι ψυχικές δυνάµεις ζουν και ενεργούν µέσω των αισθήσεων, και 
το ζωτικό πνεύμα είναι ενωμένο και µε τις δύο. Ο άνθρωπος, τότε είναι ουσιαστικά άρρωστος, όταν 
έχει τη γενική ασθένεια των παθών και είναι διαρκώς κατάκοιτος στο νοσοκομείο της ραθυμίας. Οι 
αισθήσεις εποπτεύουν µε ευκρίνεια τα αισθητά και οι ψυχικές δυνάμεις τα νοητά, ιδίως όταν δεν 
υπάρχει μεταξύ τους καμία σατανική μάχη που να αντιτάσσεται στο νόμο του νου και του 
πνεύματος(Ρωμ. 7.23). Όταν όµως συναφθούν σε ένα και γίνουν ενιαίες µε τη χάρη του Πνεύματος, 
τότε γνωρίζουν τα θεία και τα ανθρώπινα, πώς εἰναι στη φύση τους, κατά τρόπο άμεσο και 
ουσιαστικό, και θεωρούν τους λόγους αυτών µε σαφήνεια, κι εποπτεύουν καθαρά, όσο αὐτό είναι 
δυνατό, τη µία Αιτία των όλων, την Αγία Τριάδα. 


99, Ο ησυχαστής οφείλει πρώτα να έχει σαν θεμέλιο, πάνω στο οποίο θα οικοδοµεί, αυτές τις πέντε 
αρετές: σιωπή, εγκράτεια, αγρυπνία, ταπείνωση και υπομονή. Έπειτα, τρεις θεάρεστες εργασίες: 
ψαλμωδία, προσευχή και ανάγνωση: να έχει και εργόχειρο, αν είναι αδύνατος στα πνευματικά. 
Γιατί οι παραπάνω αρετές δεν περιέχουν µόνο όλες τις άλλες, αλλά και στερεώνουν η μία την άλλη. 
Ακόμη, ο ησυχαστής οφείλει να σχολάζει από το πρωί στη μνήμη του Θεού µε την προσευχή και 
την καρδιακή ησυχία. Την πρώτη ώρα να προσεύχεται επίμονα, τη δεύτερη να διαβάζει, την τρίτη 
να ψάλλει, την τέταρτη να προσεύχεται, την πέμπτη να διαβάζει, την έκτη να ψάλλει, την έβδομη 
να προσεύχεται, την όγδοη να διαβάζει, την ένατη να ψάλλει, τη δέκατη να τρώει, την ενδέκατη να 
κοιμάται, αν έχει ανάγκη, και τη δωδέκατη ώρα να ψάλλει τον εσπερινό. Κι αν περνά µε τέτοιο 
καλό τρόπο την ηµέρα του, αρέσει στο Θεό. 


100. Πρέπει κανείς σαν μέλισσα να μαζεύει από όλα το πιο χρήσιμο για τις αρετές και έτσι, 
μετέχοντας λίγο απ᾿ όλα, να κάνει μεγάλη σύνθεση της εργασίας τῶν αρετών, από τις οποίες θα 
προμηθεύεται το μέλι της σοφίας για να ευφραίνει τις ψυχές. 


101. Αν θέλεις να περάσεις ευκολότερα το διάστηµα της νύχτας, άκουσε. Τρεις τρόπους έχει η 
αγρυπνία της νύχτας: τῶν αρχαρίων, τῶν μέσων και τῶν τελείων. Ο πρώτος τρόπος είναι, τη μισή 
νύχτα να κοιμάται κανείς και τη μισή να αγρυπνεί, ή από το βράδυ μέχρι τα μεσάνυχτα, ή από τα 
μεσάνυχτα μέχρι το πρωί. Ο δεύτερος τρόπος είναι, να αγρυπνεί κανείς το βράδυ μία-δύο ώρες, 
έπειτα να κοιμάται τέσσερις ώρες, και να σηκώνεται στον όρθρο για να ψάλλει και να προσευχηθεί 
έξι ώρες μέχρι το πρωί. Κατόπιν, να ψάλλει την πρώτη ώρα και να κάθεται να ησυχάζει καθώς 
προείπαµε. Και ή ν᾿ ακολουθεί το πρόγραµµα των πνευματικών εργασιών που δώσαμε για τις ώρες 
της ημέρας, ή να διατηρεί αδιάκοπη τη συνέχεια της προσευχής, µε την οποία έρχεται η έξη στον 
αγωνιστή. Τέλος, ο τρίτος τρόπος είναι η ολονύκτια στάση και εγρήγορση. 


102. Σχετικά µε το φαγητό, νομίζω ότι μία λίτρα ψωμί είναι αρκετή για όποιον αγωνίζεται στην 
ησυχία. Κι ας πίνει δύο ποτήρια κρασί και τρία νερό. Η τροφή του να είναι λιτή, όχι ό,τι ζητά η 
επιθυμία της φύσεως, αλλ’ ό,τι οικονοµεί η θεία Πρόνοια, και πάλι µε εγκράτεια. Άριστη και 
σύντομη συμβουλή για όσους θέλουν να εφαρμόσουν την ακρίβεια, είναι να τηρούν τις τρεις 
περιεκτικές εργασίες τῶν αρετών, νηστεία, αγρυπνία και προσευχή. Αυτές εγγυώνται την ακλόνητη 
στήριξη όλων. 

103. Η ησυχία έχει πριν απ᾿ όλα ανάγκη από πίστη, υπομονή, ελπίδα και αγάπη µε όλη την καρδιά 
και την ισχύ και τη δύναμη. Γιατί εκείνος που πιστεύει, κι αν δεν επιτύχει εδώ το ποθούμενο, από 
κάποια τυχόν αμέλεια ή από άλλη αιτία, κατά την ώρα όμως του θανάτου του είναι οπωσδήποτε 


αδύνατο να µην πληροφορηθεί τον καρπό της πίστεως και του αγώνα του και να µη δει την 
ελευθερία, η οποία είναι ο Ιησούς Χριστός, η απολύτρωση και η σωτηρία των ψυχών, ο 
Θεάνθρωπος Λόγος. Εκείνος όµως που απιστεί, θα καταδικαστεί οπωσδήποτε κατά την ώρα του 
θανάτου του, αλλά έχει κι από τώρα καταδικαστεί, σύμφωνα µε το λόγο του Κυρίου(]ω.3,] 8). 
Γιατί, λέει, όποιος δουλεύει στις ηδονές και ζητεί τη δόξα από τους ανθρώπους και όχι από το 
Θεό(]ω.5.44), είναι άπιστος, κι ας φαίνεται στα λόγια πιστός. Αυτός εξαπάτησε τον εαυτό του χωρίς 
να το καταλάβει, και θ᾽ ακούσει τότε: «Καθώς δε µε δέχθηκες στην καρδιά σου, αλλά μου γύρισες 
περιφρονητικά την πλάτη, θα σε διώξω κι εγώ µακριά µου». Πρέπει ο πιστός να έχει καλές ελπίδες, 
να πιστεύει την αλήθεια του Θεού, όπως μαρτυρείται σε όλες τις Γραφές, και να ομολογεί την 
ασθένειά του, για να µην έχει διπλή την καταδίκη και αναπόφευκτη. 


104. Τίποτε άλλο δε δίνει συντριβή στην καρδιά και ταπείνωση στην ψυχή, όσο το να παραμένει 
κανείς σε μόνωση µε γνώση και η σιωπή για όλα τα πράγματα. Και τίποτε άλλο δεν διαφθείρει 
τόσο την κατάσταση της ησυχίας και δεν αφαιρεί από αυτήν τη θεία δύναμη, όσο τα έξι αυτά 
περιεκτικά πάθη: παρρησία, γαστριμαργία, πολυλογία, περισπασμός, έπαρση και οίηση, το 
κυριότερο πάθος. Εκείνος που συνήθισε σ᾽ αυτά µε προθυμία και που µετά την προκοπή του σ᾽ 
αυτά σκοτίζεται ακόµη περισσότερο, γίνεται αναίσθητος. Κι αν µεν ανανήψει και ξαναβάλει αρχή 
µε πίστη και προθυμία, θα επιτύχει πάλι αυτό που επιδιώκει, και μάλιστα αν ταπεινώνεται και ζητεί 
μ᾽ επιμονή. Αν όµως, εξαιτίας της αμέλειάς του, βασιλέψει µέσα του κάποιο από τα πάθη που 
προείπαμε, τότε εκστρατεύει εναντίον του όλη η στρατιά τῶν κακών, μαζί µε την ολέθρια απιστία, 
κι ερηµώνει την ψυχή που έγινε σαν τη Βαβυλώνα από τις ταραχές και τους θορύβους τῶν 
δαιμόνων. Κι έτσι η τελευταία κατάσταση αυτού του ανθρώπου γίνεται χειρότερη από την 
πρώτη(Ματθ. 12.45), ώστε να γίνει οργίλος εχθρός και κατήγορος τῶν άλλων ησυχαστών και ν᾿ 
ακονίζει τη γλώσσα του σαν μυτερό δίκοπο μαχαίρι εναντίον τους. 


105. Δεν είναι δυνατό να περάσει κανείς διαφορετικά τα νερά των παθών, από τα οποία θολώνει και 
ανακατώνεται η θάλασσα της ησυχίας και πλημμυρίζει την ψυχή, παρά µε το ελαφρό πλοίο τῆς 
περιεκτικής ακτημοσύνης και της εγκράτειας. Γιατί όταν, εξαιτίας της ακράτειας και της φιλοῦλίας, 
οι χείμαρροι τῶν παθών κατακλύσουν µε τα νερά τους τη γη της καρδιάς και φέρουν σ᾽ αυτήν κάθε 
βρωμιά και λάσπη λογισμών, τότε προξενούν σύγχυση στο νου, θόλωμα στη διάνοια και βάρος στο 
σώμα. Και κάνουν την ψυχή και την καρδιά αδιάφορη και σκοτεινή και ναρκωμένη και τη βγάζουν 
έξω από τη φυσική της έξη και αίσθηση. 


106. Τίποτε άλλο δεν κάνει τόσο πολύ την ψυχή των αγωνιστών άτονη, αδιάφορη και ανόητη, όσο 
η φιλαυτία, η τροφός των παθών. Όταν η φιλαυτία, αντί για τους κόπους της αρετής, προτιμά τις 
αναπαύσεις του σώματος και νομίζει πως είναι καλή για το σώμα η γνώμη να µην κοπιάζει κανείς 
στα έργα θεληµατικά, και μάλιστα στους μικρούς κι εύκολους κόπους τῶν εντολών, τότε προξενεί 
ατονία στην ψυχή για τους αγώνες της ησυχίας και κάνει ισχυρή και ακαταγώνιστη την παράλυση 
του σώματος στα έργα. 


107. Για όσους είναι ασθενείς στις εντολές και θέλουν να εµέσουν εύκολα το θολερό σκοτισµό των 
παθών, δεν υπάρχει άλλος τόσο άριστος και πρώτος γιατρός, όσο η αδίστακτη και µε πίστη υπακοή 
σε όλα. Αυτή είναι φάρμακο σύνθετο από πολλές αρετές, που ζωογονεί όσους το πίνουν, και 
νυστέρι που καθαρίζει µε µια τις ουλές τῶν τραυμάτων. Εκείνος λοιπόν που µε πίστη και απλότητα 
διάλεξε πριν απ᾿ όλα αυτήν να εξασκεί, έκοψε µε µια όλα τα πάθη. Και όχι µόνο έφτασε στην 
ησυχία, αλλά ήδη µε την υπακοή την βίωσε µε πληρότητα, γιατί βρήκε το Χριστό και έγινε και 
λέγεται μιμητής και δούλος του Χριστού. 


108. Χωρίς πενθική εργασία και ζωή, είναι αδύνατο να υπομείνει κανείς τον καύσωνα της ησυχίας. 
Όποιος έχει πένθος και μελετά τα πριν και τα µετά το θάνατο δεινά, πριν αυτά έρθουν, αυτός και 
ὑπομονή θα έχει και ταπείνωση, τα δύο θεμέλια της ησυχίας. Όποιος όµως ησυχάζει χωρίς υπομονή 
και ταπείνωση, έχει πάντοτε την αδιαφορία να συντροφεύει την οἴηση. Από αυτές 
πολλαπλασιάζονται οι αιχμαλωσίες και οι ρεµβασμοί του νου και µας σπρώχνουν στη χαύνωση. 
Στη συνέχεια η ακράτεια, η θυγατέρα της ραθυµίας, κάνει το σώμα χαύνο και άτονο και σκοτίζει κι 
απολιθώνει το νου. Τότε και ο Ιησούς κρύβεται, καθώς υπάρχει τόσος όχλος νοημάτων και 


λογισμών στον τόπο της διάνοιας(]ω. 5, 13). 


109. Είναι αδύνατο να δοκιμάσουν όλοι µε αίσθηση ψυχής το βασανισμό της συνειδήσεως, της 
τωρινής ή της μέλλουσας ζωής. Αυτό γίνεται αισθητό µόνο σ᾽ εκείνους ειδικά που στερούνται τη 
δόξα και την αγάπη, από εδώ ή εκεί. Ο βασανισµός αυτός είναι σαν κάποιος δήμιος φοβερός που 
τιμωρεί τοὺς ενόχους µε ποικίλους τρόπους, και διαρκώς χρησιμοποιεί τυραννικά το ζήλο ή έλεγχο, 
σαν να τραβάει κοφτερό σπαθί. Αφού λοιπόν έχοµε τη συνείδηση, ο λεγόμενος ζήλος ή, από 
άλλους, φυσικός θυμός, κινείται κατά τρεις τρόπους, προς τοὺς δαίμονες, τη φύση και την ψυχή. 
Αυτόν µας προστάζουν να τον ακονίζοµε σαν κοφτερό σπαθί εναντίον των εχθρών. Αν ο ζῆλος 
αυτός νικήσει και υποτάξει τα δύο στο ένα, την αμαρτία δηλαδή και τη σάρκα στην ψυχή, τότε 
μεταβάλλεται σε ψηλό βουνό ανδρείας και φτάνει στο Θεό. Αν όµως η ψυχή υποταχθεί στα δύο, 
τότε ο ζήλος της γίνεται βασανισµός ανελέητος, γιατί υποδουλώθηκε µε τη θέλησή της στους 
εχθρούς. Από εδώ και πέρα η ψυχή διαπράττει τα αίσχιστα, και επειδή έχασε την ενάρετη 
κατάστασή της, ξέπεσε και χωρίστηκε από το Θεό. 


110. Από όλα τα πάθη, τα κατεξοχήν σκληρά και βαριά είναι δύο, η πορνεία και η ακηδία, τα οποία 
πιέζουν και παραλύουν την ταλαίπωρη ψυχή. Αυτά τα δύο πάθη έχουν αλληλουχία και 
αλληλοεξάρτηση, και είναι δυσκολοπολέµητα και αήττητα και τελείως ανίκητα από εμάς. Το πάθος 
της πορνείας πλεονάζει στο επιθυµητικό μέρος της ψυχής, και από τη φύση του αγκαλιάζει 
αδιαχώριστα την ύλη και των δύο, της ψυχής δηλαδή και του σώματος, κι έχει αναμιγµένη όλη την 
ηδονή της σε όλα τα µέλη. Η ακηδία κυριαρχεί ψηλά στο ηγεµμονικό της ψυχής, δηλαδή στο νου, 
και περισφίγγει όλη την ψυχή και όλη τη σάρκα σαν κισσός, κάνοντας την ανθρώπινη φύση νωθρή, 
αδρανή και παράλυτη. Τα δύο αυτά πάθη διώχνονται, αν και χωρίς να νικηθούν τελείως, και πριν 
από τη µακάρια κατάσταση της απάθειας, όταν η ψυχή ευφραίνεται έχοντας λάβει κατά την 
προσευχή δύναμη Αγίου Πνεύματος, η οποία της προξενεί άνεση και ισχύ και βαθιά ειρήνη στην 
καρδιά δια της ησυχίας. Η πορνεία λοιπόν είναι η αρχή, η βασίλισσα, η κυρίαρχος και η 
συνισταμένη των ηδονών, και η σύντροφός της ραθυµία είναι το ακαταμάχητο άρµα που μεταφέρει 
τους πολεμάρχους του Φαραώ(Εξ. 14, 7). Από αυτές τις δύο εισχώρησαν για µας τους αθλίους οι 
αφορμές των παθών στη ζωή. 


111. Αρχή της νοεράς προσευχής είναι η «ενέργεια», δηλαδή η καθαρτική δύναμη του Πνεύματος 
και η μυστική ιερουργία του νου. Της ησυχίας τώρα, αρχή είναι η κατά Θεόν σχολή, μεσότητα η 
δύναμη του φωτισμού και η θεωρία, και τέλος η έκσταση και η αρπαγή του νου προς το Θεό. 


112. Η νοερή ενέργεια του νου είναι πνευματική ιερουργία. Σαν αρραβώνας πριν από τη μέλλουσα 
απόλαυση που ξεπερνάει κάθε νόηση, η ιερουργία αυτή τελείται από το νου, ο οποίος θυσιάζει 
μυστικά τον Αμνό του Θεού στο θυσιαστήριο της ψυχής και μετέχει σ᾽ αυτόν. Το να τρώγει κανείς 
τον Αμνό του Θεού στο νοερό θυσιαστήριο της ψυχής, δεν είναι µόνο να τον νοεί η να μετέχει σ᾽ 
Αυτόν, αλλά και να γίνει όμοιος µε Αυτόν στη μέλλουσα ζωή. Γιατί εδώ ἀπολαμβάνομε τους 
λόγους τῶν μυστηρίων, τα ίδια όµως τα μυστήρια ελπίζοµε να τα απολαύσομε εκεί. 


113. Η προσευχή στους αρχαρίους είναι σαν μια φωτιά ευφροσύνης που ξεπηδά από την καρδιά, 
στους τελείους σαν ενέργεια ευωδιαστού φωτός. Ἡ ακόµη, η προσευχή είναι κήρυγμα των 
Αποστόλων, ενέργεια της πίστεως, ή μάλλον πίστη άµεση: αυτή κάνει χειροπιαστά όσα ελπίζομε, 
είναι έμπρακτη αγάπη, αγγελική κίνηση, δύναμη και έργο Και ευφροσύνη των Ασωμάτων, 
ευαγγέλιο Θεού, βεβαίωση της καρδιάς, ελπίδα σωτηρίας, σημάδι αγνισμού, σύμβολο αγιότητας, 
επίγνωση του Θεού, φανέρωση και ανανέωση του βαπτίσματος, αρραβώνας του Αγίου Πνεύματος, 
αγαλλίαση του Ιησού, ευφροσύνη της ψυχής, έλεος Θεού, σημάδι συμφιλιώσεως, σφραγίδα του 
Χριστού, ακτίνα του νοητού ηλίου, άστρο που φωτίζει τις καρδιές, εδραίωση του Χριστιανισμού, 
απόδειξη της συμφιλιώσεως του Θεού, χάρη Θεού, σοφία Θεού ή μάλλον η αρχή της αυτοσοφίας, 
φανέρωση του Θεού, έργο τῶν μοναχών, πολιτεία των ησυχαστών, αφορμή της ησυχίας, τεκμήριο 
αγγελικής ζωής. Και τι χρειάζεται να λέμε περισσότερα; Προσευχή είναι ο Θεός, ο οποίος ενεργεί 
τα πάντα σε ὀλους(Α΄ Κορ. 10, 6), γιατί µία είναι η ενέργεια του Πατέρα, του Υιού και του Αγίου 
Πνεύματος, που ενεργεί τα πάντα µέσω του [Ιησού Χριστού. 


114. Αν ο Μωυσής δεν έπαιρνε από το Θεό ράβδο εξουσίας, δε θα γινόταν για τον Φαραώ θεός (Ἐξ. 


7, 1), ώστε να τιμωρεί µε µάστιγες αυτόν και την Αίγυπτο. Έτσι κι ο νους, αν δεν πάρει στο χέρι 
του τη δύναμη της προσευχής, είναι αδύνατο να συντρίψει την αμαρτία και τις δαιμονικές δυνάμεις. 


115. Εκείνοι που λένε ή κάνουν κάτι χωρίς ταπείνωση, μοιάζουν σαν να κτίζουν μέσα στο χειμώνα 
ή χωρίς λάσπη. Είναι πολύ λίγοι αυτοί που βρίσκουν και μαθαίνουν την ταπείνωση µε την πείρα και 
τη γνώση. Κι εκείνοι που επιχειρούν να την περιγράψουν µε λόγια, μοιάζουν μ᾽ αυτούς που 
προσπαθούν να μετρήσουν την άβυσσο. Εγώ τώρα ο τυφλός, έχοντας σχηματίσει μία αμυδρή 
εικόνα γι’ αυτό το µεγάλο φῶς, τολμώ και λέω. Η πραγματική ταπείνωση ούτε ταπεινολογία έχει, 
ούτε ταπεινοσχημία: ούτε βιάζει τον κάτοχό της να φρονεί ταπεινά ή να μέμφεται τον εαυτό του για 
να δείξει ταπείνωση. Κι αυτά βέβαια, σαν διάφοροι τρόποι, είναι αφορμές και σχήματα 
ταπεινώσεως, εντούτοις η ταπείνωση είναι χάρη και δωρεά που δίνεται άνωθεν. Όπως λένε οι 
Πατέρες, υπάρχουν δύο ειδών ταπεινώσεις: να θεωρεί κανείς τον εαυτό του κατώτερο όλων και να 
αποδίδει στο Θεό τα κατορθώματα. Το πρώτο είναι η αρχή, το δεύτερο το τέλος. Όποιος την 
επιζητεί, θα την αποκτήσει αν έχει µέσα του µε γνώση και συλλογίζεται τα εξής τρία: ότι είναι πιο 
αμαρτωλός απ᾿ όλους, πιο αισχρός απ᾽ όλα τα κτίσματα, επειδή βρίσκεται στο παρά φύση, και πιο 
ελεεινός κι από τους δαίμονες, αφού έγινε δούλος σ᾽ αυτούς. Οφείλει ακόµη να λέει στον εαυτό 
του: «Πού να ξέρω εγώ ακριβώς τις αμαρτίες των ανθρώπων ποιες και πόσες είναι; Πού να ξέρω αν 
είναι ίσες ή υπερβαίνουν τις δικές µου; Και αφού, ψυχή µου, δεν ξέρω, είμαι κάτω απ’ όλους τους 
ανθρώπους, σαν χώμα και στάχτη κάτω από τα πόδια τους. Και πώς να µη θεωρώ τον εαυτό µου 
αισχρότερο απ᾿ όλα τα κτίσματα που βρίσκονται στην κατά φύση κατάσταση όπως 
δημιουργήθηκαν, ενώ εγώ λόγω των αμέτρητων αμαρτιών µου βρίσκομαι στο παρά φύση; Αλήθεια, 
και τα θηρία και τα κτήνη είναι πιο καθαρά από μένα τον αμαρτωλό. Και γι’ αυτό είμαι κάτω απ᾿ 
όλα, αφού µε τις αμαρτίες μου έχω ριχτεί πριν πεθάνω στον άδη και είμαι πεσμένος εκεί. Ποιός δεν 
αισθάνεται ότι ο αμαρτωλός είναι χειρότερος κι από τους δαίμονες, αφού είναι δούλος και υπήκοός 
τους κι είναι ήδη από εδώ φυλακισμένος μαζί τους στο σκοτάδι; Πράγματι, χειρότερος κι από τους 
δαίμονες όποιος κυριεύεται από αυτούς. και γι’ αυτό, ταλαίπωρε, θα κληρονομήσεις μαζί τους την 
άβυσσο, εσύ που κατοικείς στα καταχθόνια και στον άδη και στην άβυσσο πριν ακόµη πεθάνεις. 
Πώς εξαπατάς τον εαυτό σου και τον ονοµάζεις δίκαιο, αφού µε τα κακά σου έργα τον κατάντησες 
αμαρτωλό και βέβηλο και δαίμονα; Αλοίμονο, πόσο απατάσαι και πλανάσαι, δαιµονολάτρη, σκύλε 
ακάθαρτε, που γι’ αυτά θα ριχτείς στη φωτιά και στο σκότος.» 


116. Πνευματοκίνητη σοφία, σύμφωνα µε τους Θεολόγους, είναι η δύναμη της νοεράς και καθαρής 
και αγγελικής προσευχής. Σηµείο της προσευχής αυτής είναι να µην έχει ο νους, καθώς 
προσεύχεται, κανένα απολύτως σχήμα και να µη βλέπει υλικά μήτε τον εαυτό του μήτε τίποτε 
άλλο: αλλά συχνά κι οι ίδιες του οι αισθήσεις συστέλλονται εξαιτίας του φωτός εκείνου. Γιατί τότε 
ο νους γίνεται άυλος και φωτοειδής και ενώνεται κατά τρόπο ανέκφραστο µε το Θεό σε ένα 
πνεύμα(Α΄ Κορ. 6, 17). 


117. Οι τρόποι που δείχνουν και οδηγούν στη θεοδώρητη ταπείνωση είναι εφτά, κι ο καθένας 
στηρίζει και γεννά τους άλλους. Είναι οι ακόλουθοι: σιωπή, ταπεινοφροσύνη, ταπεινολογία, 
ταπεινή ενδυμασία, αυτομεμψία, συντριβή, εσχατιά. Η µε επίγνωση σιωπή γεννά την 
ταπεινοφροσύνη. Από την ταπεινοφροσύνη γεννιούνται οι άλλοι τρεις τρόποι της ταπεινώσεως: το 
να λέει κανείς ταπεινά, το να φορά ταπεινά και ευτελή ρούχα και το να μέμφεται διαρκώς τον εαυτό 
του. Αυτοί οι τρεις τρόποι γεννούν τη συντριβή που προέρχεται από την παραχώρηση των 
πειρασμών, την οποία ονομάζουν και οικονομική παιδαγωγία και ταπείνωση που προξενείται από 
τους δαίμονες. Η συντριβή εύκολα κάνει την ψυχή να βιώνει την «εσχατιά», δηλαδή να είναι κάτω 
απ᾿ όλους και έσχατη όλων, αφού την κυριεύουν όλοι. Οι δύο τελευταίοι τρόποι φέρνουν την τέλεια 
και θεοδώρητη ταπείνωση. Τη δύναμη αυτή την ονομάζουν τελειότητα όλων τῶν αρετών. Και αυτή 
είναι που αποδίδει στο Θεό τα ενάρετα κατορθώματα. Πρώτα λοιπόν απ᾿ όλα είναι η σιωπή, από 
την οποία γεννιέται η ταπεινοφροσύνη. Αυτή γεννά τους επόμενους τρεις τρόπους τῆς 
ταπεινώσεως. Οι τρεις αυτοί τρόποι γεννούν τη συντριβή. Η συντριβή γεννά τον έβδομο τρόπο της 
πρώτης ταπεινώσεως, τον κάτω απ᾽ όλους, τον οποίο και ονομάζουν οικονομική ταπείνωση. Η 
οικονομική ταπείνωση φέρνει τη θεοδώρητη και τέλεια και ανυπόκριτη και αληθινή ταπείνωση. Η 
πρώτη ταπείνωση έρχεται έτσι: αν ο άνθρωπος δεν εγκαταλειφθεί και δεν νικηθεί και δεν 


υποδουλωθεί και δεν κυριευθεί νικηµένος από κάθε πάθος και λογισμό και πνεύμα, χωρίς να 
βρίσκει βοήθεια μήτε από έργα, μήτε από το Θεό ή από ο,τιδήποτε γενικά, έτσι που να φτάσει πιά 
στην απελπισία και να ταπεινωθεί σε όλα, δεν µπορεί να συντριβεί και να έχει τον εαυτό του κάτω 
απ’ όλους και έσχατο και δούλο όλων και χειρότερο ακόµη κι από τους δαίμονες, αφού νικιέται κι 
εξουσιάζεται από αυτούς. Αυτή λοιπόν είναι η οικονομική ταπείνωση που παραχωρεί η Πρόνοια, 
και µέσω αυτηής δίνεται από το Θεό η δεύτερη, η υψηλή ταπείνωση, η οποία είναι θεία δύναμη που 
ενεργεί και κάνει τα πάντα. Αυτη κάνει τον άνθρωπο να βλέπει τον εαυτό του πάντοτε όργανο της 
θείας δυνάμεως και να εργάζεται μ᾽ αυτήν τα θαυμάσια του Θεού. 


118. Υποστατική πνευματική θεωρία του φωτός, νου χωρίς φαντασίες και μετεωρισμούς, ενέργεια 
προσευχής αληθινή και αείρρυτη από το βάθος της καρδιάς, ανάσταση και ανάταση ψυχής, θεία 
έκπληξη, µετεωροπορία από τον κόσμο αυτό, ολική έκσταση της διάνοιας από τις αισθήσεις µε την 
ενέργεια του Πνεύματος, αρπαγή του νου από τις δυνάμεις του, αγγελική κίνηση ψυχής, θεοκίνητη 
προς τα άπειρα ύψη, αδύνατο να βρει κανείς στη δική µας γενεά, γιατί σ᾽ εμάς κυριαρχεί η τυραννία 
των παθών, από τους πολλούς πειρασμούς. Γιατί ο νους έχει την τάση, και μάλιστα στους πιο 
επιπόλαιους, να τα φαντάζεται αυτά πριν απὀ τον καιρό τους. Κι έτσι αφού χάσει και την κάποια 
καλή κατάσταση που του δόθηκε από το Θεό, να νεκρωθεί τελείως. Γι’ αυτό πρέπει κανείς, µε 
μεγάλη διάκριση, μήτε να ζητεί πρόωρα όσα είναι άλλου καιρού, μήτε ν᾽ αφήνει εκείνα που έχει 
στα χέρια και να φαντάζεται άλλα. Γιατί ο νους έχει εκ φύσεως την τάση να πέφτει εύκολα σε 
φαντασιοπληξίες σχετικά µε τα παραπάνω και να τα πλάθει, χωρίς να τα έχει φτάσει. Ὑπάρχει 
λοιπόν φόβος όχι μικρός, μήπως ένας τέτοιος άνθρωπος στερηθεί κι εκείνα που του δόθηκαν ή, 
συχνά, στην αυταπάτη του, να χάσει και το νου του και να γίνει φανταστής και όχι ησυχαστής. 


119. Χάρη δεν είναι μόνο η πίστη, αλλά και η µε θεία ενεργήματα προσευχή. Την πίστη την 
αληθινή, που έχει µέσα της φανερή τη ζωή του [ησού, την αποδεικνύει η πίστη που ενεργείται 
πνευματικά µε την αγάπη. Επομένως έχει την αντίθετη πίστη, τη νεκρή και άζωη. εκείνος που δεν 
τη βλέπει στον εαυτό του να ενεργείται µε την αγάπη. Αλλ᾽ ούτε και πιστός στην κυριολεξία µπορεί 
να λέγεται εκείνος που πιστεύει στα λόγια µόνο, χωρίς η πίστη του να ενεργείται µε τις εντολές ή 
μέσα στο πνεύμα του. Πρέπει λοιπόν να εκδηλώνει την πίστη του µε την προκοπή του στα έργα, ή η 
πίστη του να ενεργείται, λάµποντας ὧς φῶς, µε τα έργα, όπως λέει ο θείος Απόστολος: «Δείξε µου 
την πίστη σου µε τα έργα σου και εγώ θα σου δείξω τα έργα µου µε την πίστη µου»/(Ιάκ. 2, 18). Με 
τα λόγια αυτά δείχνει ότι η πίστη τής χάρης φανερώνεται από τα έργα τῶν εντολών, όπως και οι 
εντολές ενεργούνται και λάμπουν µε την πίστη της χάρης. Γιατί η πίστη είναι ρίζα των εντολών, ή 
μάλλον πηγή ποὺ τις ποτίζει και μεγαλώνουν, και διαιρείται σε δύο µέρη, σε ομολογία και χάρη, αν 
και είναι φύσει αδιαίρετη. 


120. Ἡ µικρή και μεγάλη και σύντομη κλίμακα για τους υποτακτικούς, έχει πέντε σκαλοπάτια που 
οδηγούν στην τελειότητα. Πρώτο είναι η αποταγή, δηλαδή η απάρνηση του κόσμου, δεύτερο η 
υποταγή, τρίτο η υπακοή, τέταρτο η ταπείνωση και πέμπτο η αγάπη, η οποία είναι ο Θεός. Η 
αποταγή ανεβάζει από τον άδη εκείνον που βρίσκεται πεσµένος εκεί, κι αποδεσµεύει από την ύλη 
τον υποδουλωμένο σ᾽ αυτήν. Η υποταγή, βρήκε το Χριστό και τον διακονεί, όπως λέει ο ίδιος: 
«Εκείνος που µε διακονεί, αυτός µε ακολουθεί, και όπου είμαι εγώ, εκεί θα είναι και αυτόο»/(1ω. 12, 
26). Και πού είναι ο Χριστός; Καθισμένος στα δεξιά του Πατέρα. Λοιπόν, όπου είναι ο 
διακονούμενος, εκεί πρέπει να είναι και ο διάκονος, βάζοντας πρόθυμα τα πόδια του στα 
σκαλοπάτια για την ανάβαση: ή μάλλον, προτού ανεβεί ο ίδιος µε τις προσπάθειές του, έχει ήδη 
συνανεβεί και συνανεβαίνει µε το Χριστό. Η υπακοή τώρα, που ενεργείται µε τις εντολές, 
οικοδοµεί την κλίμακα µε διάφορες αρετές που τις τοποθετεί σαν σκαλιά για την ανάβαση της 
ψυχής. Από την υπακοή τέλος, η υψοποιός ταπείνωση παίρνει τον υποτακτικό και, αφού τον φέρει 
ψηλά στον ουρανό, τον παραδίδει στην βασίλισσα τῶν αρετών, την αγάπη, που τον οδηγεί και τον 
παρουσιάζει στο Χριστό. Έτσι, µε τη σύντομη αυτή κλίμακα, ανεβαίνει εύκολα στον ουρανό 
εκείνος που ὑποτάσσεται αληθινά. 


121. Πιο σύντομη διαδρομή προς τα άνω βασίλεια µε τη μικρή κλίμακα των αρετών δεν είναι άλλη, 
όσο η κατάργηση τῶν πέντε παθών των αντιθέτων στην υπακοή: δηλαδή της παρακοής, της 
αντιλογίας, της αυταρέσκειας, της δικαιολογίας και της ολέθριας οιήσεως. Αυτές είναι µέλη και 


µερη του αφηνιασµένου δαίµονα που καταπίνει τους νόθους υποτακτικούς και τους παραπέμπει 
στον δράκοντα άδη, στην άβυσσο. Η παρακοή είναι το στόμα του άδη᾽ η αντιλογία, η γλώσσα του η 
κοφτερή σαν σπαθί: η αυταρέσκεια είναι τα ακονισµένα δόντια του’ η δικαιολογία, ο θώρακάς του: 
αναπνοή της παμφάγου κοιλιάς του είναι η οίηση που οδηγεί στον άδη. Όποιος νικά µε την υπακοή 
το πρώτο, έκοψε μεμιάς όλα τα άλλα, και µε αυτό το ένα σκαλοπάτι ανεβαίνει γρήγορα στους 
ουρανούς. Τούτο είναι θαύμα όντως ανέκφραστο και άφθαστο, που οικονόµησε ο φιλάνθρωπος 
Κύριός µας, ώστε µε µια αρετή ή μάλλον μ᾽ ένα πρόσταγμα, να ανεβαίνει ο άνθρωπος αμέσως 
στοὺς ουρανούς, όπως και µε µια παρακοή κατεβήκαμε και κατεβαίνομε στον άδη. 


122. Ο άνθρωπος εἰναι σαν ένας άλλος, διττός κόσμος που ονομάζεται καινούργιος, σύμφωνα µε 
τον θείο Απόστολο που είπε: «»Όποιος ανήκει στο Χριστό, είναι καινούργια κτίση»(Β΄ Κορ. 5.17). 
Γιατί µε την αρετή ο άνθρωπος γίνεται και ουρανός και γη κι όλα όσα αποτελούν τον κόσμο. Γι’ 
αυτόν είναι όλος ο λόγος και όλο το μυστήριο, όπως λέει ο Θεολόγος Γρηγόριος. Αφού λοιπόν η 
πάλη µας, όπως εἰπε ο Απόστολος(Εφ. 6.12), δεν είναι µε όντα από αίμα και σάρκα, αλλά µε τις 
αρχές και εξουσίες του σκότους αυτού του αιώνα, µε τα πονηρά πνευματικά όντα του άρχοντα του 
αέρα στα επουράνια, είναι επόμενο, εκείνοι που παλεύουν κρυφά εναντίον µας, να κινούνται στον 
κόσμο τῶν ψυχικών µας δυνάμεων, ο οποίος μοιάζει µε το µεγάλο κόσµο της φύσεως. 


Γιατί οι τρεις άρχοντες των πονηρών πνευμάτων αντιπαρατάσσονται κι εκστρατεύουν εναντίον τῶν 
τριών ψυχικών δυνάμεων τῶν αγωνιστών, και σε όποιο σημείο έχει κανείς προκόψει και εργάζεται, 
εκεί και πολεμείται απ᾿ αυτούς. ο δράκοντας, ο άρχοντας της αβύσσου, ο οποίος εκδηλώνει την 
ισχύ του στην οσφύ ---την έδρα του επιθυμητικού--- και τον ομφαλό, εκστρατεύει κι επιτίθεται 
εναντίον εκείνων που είναι στραμμένοι στην καρδιά τους. Και µέσω του ενήδονου γίγαντα της 
λησμοσύνης ακοντίζει σ᾽ αυτούς τις καυστικές δυνάμεις των πυρωμένων βελών του. Έχοντας την 
επιθυμία σαν άλλη θάλασσα και άβυσσο, βουτά και έρπει µέσα σ᾽ αυτήν και την ταράζει και την 
κάνει ν᾿ αφρίζει και ν᾽ αναβράζει. 


Και την πυρώνει για συνουσίες και µε τοὺς χειμάρρους των ηδονών την πλημμυρίζει, χωρίς να 
μπορεί να τη γεμίσει, αφού είναι άπληστη. Ο άρχοντας του κόσμου τούτου(]ω. 12.31), ως 
αντίπαλος του θυμικού, αντιπαρατάσσεται εναντίον εκείνων που ασκούν την πρακτική αρετή. 
Εξοπλίζει συνεχώς τις παρατάξεις του και µας πολεμά: και, σαν την πάλη που γίνεται στον κόσμο ή 
σε θέατρο και στάδιο, κάνει στο θυµικό τα κάθε λογής τεχνάσματα τῶν παθών κατά τη νοερή πάλη, 
µε τη βοήθεια του γίγαντα της ραθυμίας. 


Νικά λοιπόν ή νικιέται από εκείνους που µε ανδρεία παλεύουν διαρκώς μαζί του, και τους προξενεί 
ή το στεφάνωμα ή την ντροπή της ήττας μπροστά στοὺς Αγγέλους. Ο άρχοντας τέλος του αέρα(Εφ. 
2,2), επιτίθεται µε φαντασίες εναντίον εκείνων που σχολάζουν στη θεωρία µε τη διάνοια, γιατί 
μπορεί να πλησιάζει το λογικό και νοερό μέρος της ψυχής μαζί µε τα πονηρά πνεύματα του αέρα. 
Και µε το γίγαντα της άγνοιας αναταράζει και θολώνει, σαν άλλο λογικό ουρανό, τη διάνοια που 
έγινε ικανή γι ανάταση. Παρουσιάζει δηλαδή, για να την εξαπατήσει, τις φανταστικές και 
ομιχλώδεις μορφές και τους μετασχηματισμούς τῶν πονηρών πνευμάτων σαν αστραπές και 
βροντές, καταιγίδες και κρότους, και της προξενεί δειλία. Ο καθένας δηλαδή από τους τρεις 
παλεύει κι επιτίθεται εναντίον ενός από τα τρία µέρη της ψυχής. Και µε όποιο είναι αντίπαλος, 
εναντίον εκείνου αγωνίζεται. 


123. Οι δαίµονες, ήταν κάποτε και αυτοί νόες και ξέπεσαν από εκείνη την αυλία και τη λεπτότητα, 
γι’ αυτό ο καθένας τους απέκτησε κάποια υλική πυκνότητα, παίρνοντας ανάλογα µε την τάξη ή την 
ενέργεια σωματική µορφή αντίστοιχη της ιδιότητάς του. Γιατί και αυτοί, όπως ο άνθρωπος, αφού 
έχασαν την αγγελική ηδονή και στερήθηκαν τη θεϊκή απόλαυση, βρέθηκαν να έχουν όπως κι εμείς 
απόλαυση τα χοϊκά και έγιναν κάπως υλικοί αποκτώντας υλικά πάθη. Δεν πρέπει να θαυμάζομε γι’ 
αυτό, αφού και η λογική και νοερή ψυχή µας, που κτίσθηκε κατ᾽ εικόνα Θεού, έγινε κτηνώδης, 
αναίσθητη και σχεδόν χωρίς νου από τις απολαύσεις των υλικών πραγμάτων και αγνόησε το Θεό. 


Γιατί η έξη έχει τη δύναμη να µεταποιεί τη φύση και να μεταβάλλει την ενέργεια σε σχέση µε την 
προαίρεση. Άλλα λοιπόν από τα πνεύματα είναι υλώδη και βαριά και ασυγκράτητα, θυμώδη, 
εκδικητικά, και ανοίγουν το στόμα σαν θηρία σαρκοφάγα για την υλική ηδονή και απόλαυση: 


φαίνονται σαν αιμοβόρα σκυλιά να τρώνε όπως οι δαιμονόληπτοι την αγαπητή τους σαπίλα, κι 
έχουν απόλαυση και κατοικία τους τις παχιές και πληθωρικές σάρκες. Άλλα πάλι πνεύματα είναι 
ακόλαστα και υγρώδη, σαν βδέλλες και βάτραχοι και φίδια στη λίμνη της επιθυμίας: κάποτε 
γίνονται και σαν ψάρια που κινούνται µέσα στην αλμυρή ηδονή της ακολασίας, κι αυτή είναι η 
απόλαυσή τους. Κολυμπούν µέσα στο πέλαγος της πολυποσίας, όντα γλιστερά και πλαδαρά, και 
χαίρονται µε την υγρότητα των αλόγων ηδονών, ξεσηκώνοντας αδιάκοπα στην ψυχή κύματα 
λογισμών και μολυσμών και τρικυµίες και ανεµοζάλες. 


Άλλα τέλος είναι ελαφρά και λεπτά, αφού είναι πνεύματα του αέρα, και φυσομανούν στο 
θεωρητικό µέρος της ψυχής δημιουργώντας σφοδρούς ανέμους και φαντασίες. Μεταμορφώνονται 
κάποτε σε πουλιά αλλά και σε αγγέλους και απατούν την ψυχή. Δίνουν μορφή στις μνήμες γνωστών 
προσώπων. Παραποιούν και μετατρέπουν κάθε πνευματική θεωρία, και μάλιστα σε όσους 
βρίσκονται ακόµη στο στάδιο του αγώνα και δεν έφτασαν στην καθαρότητα και την πνευματική 
διάκριση. Γενικά, δεν υπάρχει κάτι το πνευματικό που να µη μετασχηματίζονται κρυφά σ᾽ αυτό 
κατά φαντασία. Γιατί τα πνεύματα αυτά εξοπλίζονται ανάλογα µε την πνευματική κατάσταση και 
το μέτρο της προκοπής του ανθρώπου και εισχωρούν φέρνοντας πλάνη αντί αλήθεια και φαντασία 
αντί θεωρία. Σχετική είναι η μαρτυρία της Γραφής που λέει: «Τα θηρία του αγρού και τα πτηνά του 
ουρανού και τα ερπετά της γης»(Ώσ. 2.14) . υπονοώντας φανερά τα πονηρά πνεύματα. 


124. Η εξέγερση τῶν παθών και ο πόλεμος που ξεσηκώνει η σάρκα εναντίον της ψυχής, γίνεται 
μέσα µας κατά πέντε τρόπους. Άλλοτε η σάρκα κάνει µη ορθή χρήση των πραγμάτων: άλλοτε θέλει 
να ενεργεί τα παρά φύση: άλλοτε οπλίζεται από τους δαίμονες εναντίον της ψυχής, γιατί 
ευχαρίστως διατηρεί φιλία μαζί τους: κάποτε όμως και από μόνη της η ψυχή ατακτεί, καθώς έχει 
πια τα πάθη σαν ιδιότητές της. Ύστερα απ᾿ όλα αυτά, αντιµετωπίζοµε και πόλεμο από φθόνο των 
δαιμόνων, όταν αυτοί, έχοντας αποτύχει σ᾽ όλα τα προηγούμενα, µας επιτίθενται κατά παραχώρηση 
Θεού, για να ταπεινωθούμε. 


125. Οι κύριες αιτίες του πολέμου, οι οποίες µας έρχονται από παντού και µέσω των πάντων, είναι 
τρεις: η έξη, η µη ορθή χρήση τῶν πραγμάτων και ο φθόνος και πόλεμος τῶν δαιμόνων κατά 
παραχώρηση του Θεού. Όπως η σάρκα εξεγείρεται ή επιθυμεί εναντίον της ψυχής και η ψυχή 
εναντίον τής σάρκας(Γαλ.»5.Ι 7), κατά τον ίδιο τρόπο η έξη και η ενέργεια δημιουργούν τον πόλεμο 
των σαρκικών παθών κατά της ψυχής και τῶν αρετών της ψυχής κατά της σάρκας. Ενίοτε και αυτός 
ο εχθρός, όλο θράσος, μάχεται εναντίον µας απερίσκεπτα και αναίτια, ὡς αναιδής που είναι. Μην 
επιτρέψεις λοιπόν, αγαπητέ, στην αιµοχαρή βδέλλα να σου ρουφά το αίµα από τις αρτηρίες, και δε 
θά μπορέσει ποτέ να εµέσει αίμα. Μήτε να χορταίνεις µε χώμα το φίδι και τον δράκοντα, και θα 
καταπατήσεις εύκολα την αυθάδεια του λιονταριού και του δράκοντα(Ῥαλ. 90,13). Στέναξε μέχρις 
ότου γυμνωθείς από τα πάθη και φορέσεις την ουράνια κατοικία(Β΄ Κορ. 5.2) και τη μορφή τού 
Ιησού Χριστού που σε έπλασε κατ᾽ εικόνα Του. 


126. Εκείνοι που εἰναι μόνο σάρκες και προσηλωμένοι στη φιλαυτία, είναι κατεξοχήν 
υποδουλωμένοι παντοτινά στην ηδονή και την κενοδοξία κι έχουν µέσα τους ριζωμένο το φθόνο. 
Καθώς λιώνουν από το φθόνο και βλέπουν µε πίκρα την ευτυχία του πλησίον τοὺς, διαβάλλουν τα 
καλά ὡς κακά και ότι είναι προϊόντα της πλάνης, και ούτε τα πνευματικά δέχονται ή πιστεύουν, 
ούτε μπορούν να δουν ή να γνωρίσουν το Θεό από την ολιγοπιστία τους. Οι άνθρωποι αυτοί, κατά 
την τύφλωση και την ολιγοπιστία τους, δικαιολογημένα θ᾽ ακούσουν εκεί το: «Δε σας 
γνωρίζω»(Ματθ. 25.12). Γιατί ο πιστός που ερωτά, πρέπει ή να πιστεύει όταν ακούει εκείνα που δε 
γνωρίζει, ή να μαθαίνει εκείνα που πιστεύει, ή να διδάσκει εκείνα που έμαθε κι έτσι να 
πολλαπλασιάζει χωρίς φθόνο το τάλαντο σ᾽ όσους το δέχονται µε πίστη. Αν όμως απιστεί σ᾽ εκείνα 
που δεν ξέρει και εξευτελίζει εκείνα που δε γνώρισε και διδάσκει εκείνα που δεν έμαθε, από φθόνο 
προς εκείνους που τα διδάσκουν µε πρακτική πείρα, θα επιτιμηθεί οπωσδήποτε και θα 
συγκαταριθµηθεί μ᾽ εκείνους που έχουν µέσα τους «χολή πικρίας»(Πράξ. 8,23). 

127. Ρήτορας είναι, κατά τους αληθινά σοφούς, εκείνος που µε τη γενική επιστήμη περιλαμβάνει µε 
συντοµία όλα τα όντα και, σαν ένα σώμα, και τα διαιρεί και τα συνενώνει, αποδεικνύοντας τα 
ομοδύναμα και κατά την ετερότητα και κατά την ταυτότητα. Ἡ εκείνος που αληθινά λέγεται 


αποδεικτικός. Ἠ πάλι, ρήτορας είναι κυρίως ο πνευματικός, αυτός που τις διαιρεµένες πέντε γενικές 
ιδιότητες των όντων, τις οποίες συνένωσε ο ενανθρωπήσας Λόγος, τις διαιρεί και τις συνενώνει 
περιλαμβάνοντας το σύνολο µε έναν περιληπτικό λόγο, σαν ρήτορας. και δεν τ αποδεικνύει αυτό 
σε άλλους µόνο µε ξερές αποδείξεις όπως οι εκτός του χριστιανισμού ρήτορες, αλλά µπορεί από τις 
θεωρίες που του εμφανίζονται πνευματικά μέσα στα όντα να φωτίζει και άλλους. Αληθινός 
φιλόσοφος είναι εκείνος που γνωρίζει από τα όντα την Αιτία των όντων ή που γνωρίζει τα όντα από 
την Αιτία τους, αφού έφτασε στην υπέρνοη ένωση µε το Θεό και στην άµεση πίστη και δεν έμαθε 
μόνο, αλλά και έπαθε τα θεία. Η, πάλι, φιλόσοφος είναι κυρίως ο νους που έγινε και πολιτεύεται 
σαν πρακτικός και θεωρητικός. 


Τέλειος φιλόσοφος είναι ο νους που κατόρθωσε την ηθική και φυσική και θεολογική φιλοσοφία, ή 
μάλλον φιλοθεῖα, αυτός δηλαδή που διδάχθηκε από το Θεό τις πράξεις της ηθικής φιλοσοφίας, τους 
λόγους της φυσικής και τη θεωρία και την ακρίβεια των δογμάτων της θεολογικής. «Ἡ πάλι, θείος 
ρήτορας στα θεία είναι εκείνος που ξεχωρίζει τα κυρίως όντα από τα όντα ή τα μή όντα, και δείχνει 
τους λόγους τῶν πρώτων από αυτά, και σε αυτά πάλι θεωρεί τοὺς λόγους εκείνων, κυριαρχούμενος 
τελείως από το Πνεύμα του Θεού. Ακόμη, συγκρίνει τον αισθητό και ορατό κόσµο µε τον νοητό και 
αόρατο και αντίστροφα, συμπεραίνοντας ότι ο ορατός είναι εικόνα του αοράτου και ο αόρατος 
αρχέτυπο του ορατού. Γιατί, όπως λένε, στα ατύπωτα προτάσσονται οι τύποι, και τα σχήματα στα 
ασχημάτιστα. 


Έτσι, καθώς ο ορατός και ο αόρατος κόσμος φανερώνονται πνευματικά ο ένας µέσω του άλλου, 
βλέπει καθαρά τον ένα στον άλλο και τον κάνει φανερό µε το λόγο της αλήθειας. Όχι πως πλάθει 
την σαν ήλιο λαμπερή γνώση της αλήθειας µε αναγωγικούς ή αλληγορικούς λόγους, αλλά µε 
πνευματική επιστήµη και δύναμη διατρανώνει τους αληθινούς λόγους και τῶν δύο κόσμων και τους 
αποδεικνύει µε πολλή έµφαση, ότι ο ορατός κόσμος είναι παιδαγωγός µας, ενώ ο αόρατος αιώνια 
θεία κατοικία που έγινε ολοφάνερα για µας. Φιλόσοφος θείος είναι εκείνος που µέσω της πράξεως 
και της θεωρίας ενώθηκε κατά τρόπο άµεσο µε το Θεό και έγινε και λέγεται φίλος του Θεού, καθώς 
επεδίωξε και αγάπησε την πρώτη και δημιουργική και αληθινή σοφία περισσότερο από κάθε άλλη 
φιλία και σοφία και γνώση. 


Φιλόλογος τώρα κι όχι καθαυτό φιλόσοφος (αν και η δόξα σφετερίστηκε κρυφά το όνοµα της 
φιλοσοφίας, όπως λέει ο μέγας Γρηγόριος), είναι εκείνος που αγαπά και ερευνά τη σοφία της 
δημιουργίας του Θεού ὡς το έσχατο απήχημά της, δεν ασκεί όµως επιδεικτικά τη φιλοσοφία αυτή 
για έπαινο και ανθρώπινη δόξα, για να είναι όχι φιλόῦλος, αλλά φιλόσοφος της σοφίας του Θεού 
για τη φύση. Γραμματέας που μαθήτευσε στη βασιλεία του Θεού(Ματθ. 13, 52), είναι καθένας που 
µε την πράξη σχολάζει στη θεωρία του Θεού και παραμένει καρτερικά στην ησυχία: αυτός βγάζει 
από το θησαυρό της καρδιάς του διδάγματα καινούργια και παλαιά, δηλαδή ευαγγελικά και 
προφητικά, ή από Καινή και Παλαιά Διαθήκη, ή διδασκαλικά και πρακτικά, ή νομικά και 
αποστολικά. Αυτά είναι τα καινούργια και τα παλαιά μυστήρια, τα οποία ο πρακτικός γραμματέας 
φανερώνει, όταν μαθητεύσει στη θεάρεστη ζωή. Γραμματέας, για να συνοψίσομε, είναι κάθε 
πρακτικός που ασχολείται ακόµη µε τις πράξεις σωματικώς. Ρήτορας θείος είναι εκείνος που 
στέκεται κατά φύση ανάμεσα στις γνώσεις και τους λόγους τῶν όντων και τα αποδεικνύει όλα, 
φωτιζόμενος από το Πνεύμα, µε τη διαιρετική δύναμη του λόγου. Φιλόσοφος αληθινός είναι 
εκείνος που αισθάνεται µέσα του την υπερφυσική ένωση με το Θεό, µε τρόπο συνειδητό και άμεσο. 


128. Εκείνοι που γράφουν και μιλούν και θέλουν να οικοδομούν το πλήρωμα της Εκκλησίας, χωρίς 
να έχουν το Πνεύμα, είναι ψυχικοί και χωρίς Πνεύμα, όπως λέει κάπου ο θείος Απόστολος(]ούδα 
19). Και είναι υπόδικοι στην κατάρα που λέει: «Αλοίμονο σ᾽ αυτούς που είναι συνετοί κατά τη 
γνώμη τους και θεωρούν τους εαυτούς τῶν επιστήμονεςν»(Ησ. 5,21). Γιατί αυτοί μιλούν από τον 
εαυτό τους και δεν είναι το Πνεύμα του Θεού αυτό που μιλά µέσα τους, σύμφωνα µε το λόγο του 
Κυρίου(Ματθ. 10, 20). Και όσοι μιλούν από τους δικούς τους λογισμούς πριν φτάσουν στην 
καθαρότητα, έχουν πλανηθεί από το πνεύμα της οιήσεως. Γι’ αυτούς λέει ο σοφός Σολομών: «Είδα 
άνθρωπο να φαντάζεται ότι είναι σοφός, αλλά περισσότερο άξιζε ο ανόητος»(Παροιμ. 26,12)' ο 
ίδιος πάλι µας παραγγέλλει: «Μην έχετε την πεποίθηση ότι είστε φρόνιμουν(Παροιμ. 3,7). Αλλά και 
αυτός ο πλήρης Πνεύματος θείος Απόστολος ομολογεί και λέει: «Δεν είμαστε ικανοί από μόνοι 


μας: η ικανότητά µας προέρχεται από το Θεό»(Β΄ Κορ. 3,5), και; «Ως απεσταλμένοι του Θεού, 
μιλούμε ενώπιον του Θεού µε τη χάρη του Χριστού»(Β΄ Κορ. 2,17). Οι λόγοι των ανθρώπων που 
αναφέραμε, είναι άνοστοι και αφώτιστοι. Γιατί δε μιλούν αντλώντας από τη ζωντανή πηγή του 
Πνεύματος, αλλά τρέφονται από την καρδιά τους σαν από βορβορώδη λίμνη γεμάτη βδέλλες και 
φίδια και βατράχια επιθυμιών, επάρσεως και ακράτειας. Το νερό της γνώσεώς τους είναι δύσοσμο, 
θολό και χλιαρό, κι όποιοι πίνουν από αυτό, παθαίνουν καχεξία και αηδία και εμετούς. 


129. Εμείς οι Χριστιανοί είμαστε, όπως λέει ο θείος Απόστολος, σώμα Χριστού και επιµέρους 
µέλη(Α΄ Κορ.12.27). Και αλλού λέει: «Αποτελείτε όλοι ένα σώμα κι ένα πνεύμα, σύμφωνα µε τη 
μία κλήση σας»(Εφ. 4.4). Όπως λοιπόν το σώμα χωρίς το πνεύμα του είναι νεκρό και αναίσθητο, 
έτσι εκείνος που νεκρώθηκε από τα πάθη εξαιτίας της παραμελήσεως τῶν εντολών μετά το 
βάπτισμα, γίνεται ανενέργητος και αφώτιστος από το Άγιο Πνεύμα και από τη χάρη του Χριστού. 
Έχει βέβαια το Πνεύμα, αφού πίστεψε και αναγεννήθηκε µε το βάπτισμα. Το έχει όµως ανενέργητο 
και ακίνητο γιατί είναι ψυχικά νεκρός. Η ψυχή είναι µία και τα µέλη του σώματος πολλά, όλα 
ωστόσο τα κρατεί και τα ζωοποιεί η ψυχή, η οποία και κινεί όσα είναι δεκτικά ζωής: όσα όµως 
νεκρώθηκαν κι έμειναν ακίνητα από κάποια ασθένεια που πέρασαν, η ψυχή τα συγκρατεί, πλην 
άζωα και αναίσθητα. Έτσι και σε όλα γενικά τα µέλη του Χριστού υπάρχει όλο το Πνεύμα του 
Χριστού, που δίνει ενέργεια και ζωή σε όσα μπορούν να μετέχουν στη ζωή, αλλά κι εκείνα που δεν 
μπορούν κι είναι ασθενικά, τα συγκρατεί σαν µέλη από φιλανθρωπία. Γι’ αυτό και κάθε πιστός 
μετέχει μέσω της πίστεως στην υιοθεσία του Πνεύματος, µπορεί όµως να μείνει ανενέργητος και 
αφώτιστος εξαιτίας της αμέλειας και της απιστίας, στερούμενος το φῶς και τη ζωή του Ιησού. Έτσι, 
κάθε πιστός είναι μέλος Χριστού και έχει Πνεύμα Χριστού, μπορεί όμως να είναι ανενέργητος και 
ακίνητος και ακατάλληλος για τη µετοχή στη χάρη. 


130. Οι οκτώ γενικές θεωρίες είναι οι εξής: Πρώτη, η θεωρία περί του Θεού που είναι πάνω από 
κάθε σχήμα, άναρχος, άκτιστος και αίτιος τῶν όλων, δηλαδή περί της μιάς τριαδικής και 
υπερούσιας Θεότητας. Δεύτερη, η θεωρία της θέσεως και διατάξεως των νοερών δυνάμεων. Τρίτη, 
της δημιουργίας τῶν όντων. Τέταρτη, τῆς οικονοµίας και συγκαταβάσεως του Λόγου. Πέμπτη, της 
αναστάσεως όλων τῶν νεκρών. Έκτη, της φοβερής δευτέρας παρουσίας του Χριστού. Έβδομη, της 
αιώνιας κολάσεως. Όγδοη, της βασιλείας τῶν ουρανών. Οι τέσσερις πρώτες αναφέρονται σε 
παρελθόντα και γεγονότα, οι άλλες τέσσερις στα μέλλοντα και αφανέρωτα ακόμη. Και όλες 
θεωρούνται µε διαύγεια και κατορθώνονται απὀ εκείνους που απέκτησαν µε τη χάρη µεγάλη 
καθαρότητα του νου. Όποιος τις επιχειρεί χωρίς το θείο φωτισμό, να ξέρει ότι σχηματίζει στο νου 
του φαντασίες και όχι θεωρίες, που τις πλάθει και τις προβάλλει µε τη φαντασία του. 


131. Τώρα είναι ανάγκη να μιλήσομε κατά δύναμη και περί πλάνης, γιατί εξαιτίας τῶν πολλών 
τεχνασμάτων και τρόπων που χρησιμοποιεί στις ενέδρες της είναι δύσκολο να τη διακρίνεις και 
σχεδόν αδύνατο να την καταλάβεις. Η πλάνη λοιπόν µε δύο τρόπους φανερώνεται ή μάλλον 
έρχεται κατεπάνω µας, µε τη φαντασία ή µε την ενέργεια, αν και οι δύο αυτές μορφές έχουν την 
ίδια αιτία, την υπερηφάνεια. Η πρώτη είναι αρχή της δεύτερης, η δεύτερη αρχή της τρίτης που 
δημιουργείται από έκσταση. 


Γιατί αρχή της θεωρίας µε τη φαντασία είναι η οίηση, η οποία κάνει τον άνθρωπο να φαντάζεται το 
Θεό µε κάποιο σχήμα, κι από αυτό ακολουθεί η πλάνη της φαντασίας προς εξαπάτηση: από την 
πλάνη γεννιέται η βλασφημία και στη συνέχεια η δειλία λόγω τῶν αλλόκοτων οραμάτων κατά την 
εγρήγορση ή τον ύπνο, πράγμα που ονομάζεται τρόμος και ταραχή της ψυχής. Την υπερηφάνεια 
δηλαδή την ακολουθεί η πλάνη, την πλάνη η βλασφημία, τη βλασφημία η δειλία, τη δειλία ο 
τρόμος, τον τρόμο η έκσταση τῶν φρενών. Αυτός εἶναι ο πρώτος τρόπος της πλάνης της φαντασίας. 
Ο δεύτερος τρόπος, της κατ᾽ ενέργειαν πλάνης, είναι ο εξής. Αρχίζει από την ηδυπάθεια, η οποία 
γεννιέται από τη φυσική δήθεν επιθυμία. Από την ηδονή δηλαδή γεννιέται η ακολασία τῶν 
ακατονόµαστων ακαθαρσιών. 


Αφού αυτή πυρώσει όλη τη φύση του ανθρώπου και θολώσει το λογικό µε φαντασίες 
συνουσιασμών, φέρνει το νου σε έκσταση και µε τη μέθη από την ενέργεια της πυρώσεως τον 
οδηγεί σε παραλογισµό και τον κάνει να λέει ψευδοπροφητείες βλέποντας τάχα οράματα από 


κάποιους Αγίους και ακούγοντας λόγους τους, τους οποίους φανερώνει αυτός, μεθυσμένος από τη 
ζάλη του πάθους και µε συμπεριφορά έξαλλη και δαιμονική. Τους ανθρώπους αυτούς οι κοσμικοί, 
ξεγελασμένοι από την πλάνη τους, τους ονομάζουν ψυχάρια (ψυχούλες). Συχνάζουν δε και 
παραμένουν σε ναούς κάποιων Αγίων, πιστεύοντας ότι τοὺς κατέχει το πνεύμα τους και από αυτούς 
τάχα ενεργούνται και βασανίζονται, και όσα δέχονται απ᾿ αυτούς, τ᾽ αναγγέλλουν στους 
ανθρώπους. Αυτούς πρέπει κυρίως να τους ονομάζουν δαιμονισµένους και εξαπατηµένους και 
υποδουλωμένους στην πλάνη, και όχι προφήτες που προλέγουν τα παρόντα και τα μέλλοντα. 


Γιατί ο ίδιος ο δαίμονας της ακολασίας, αφού σκότισε το νου τους µε την ενήδονη πύρωση, τους 
οδηγεί σε έκσταση φρενών, δείχνοντάς τους κατά φαντασίαν κάποιους Αγίους και ανάλογες 
συνομιλίες και οράσεις: κάποτε και οι ίδιοι οι δαίμονες παρουσιάζονται σ᾽ αυτούς, για να τους 
φέρουν σε ταραχή και σε δειλία. Αφού δηλαδή τους έδεσε στο ζυγό του σατανά, τους σπρώχνει 
ολοταχώς στην κατ’ ενέργειαν πλάνη, για να τους έχει στα χέρια του δούλους μέχρι θανάτου, που 
θα τους παραπέμψει στην κόλαση. 


132. Πρέπει να γνωρίζομε ότι υπάρχουν τρεις γενικές αιτίες για να έρθει η πλάνη στους ανθρώπους: 
η υπερηφάνεια, ο φθόνος των δαιμόνων και η παιδαγωγική παραχώρηση του Θεού. Αιτία της 
υπερηφάνειας είναι η ελαφρότητα του νου, αιτία του φθόνου η προκοπή, και της παιδαγωγικής 
παραχωρήσεως, η αμαρτωλή ζωή. Η πλάνη που προέρχεται από το φθόνο των δαιμόνων και την 
οίηση μόνο, γιατρεύεται γρήγορα, όταν μάλιστα ταπεινωθεί η ψυχή. Η παράδοση όµως στο σατανά 
λόγω αμαρτίας, πολλές φορές παρατείνεται, κατά παραχώρηση Θεού, ὡς το θάνατο, για τη 
συγχώρηση του ανθρώπου. Κάποτε ο Θεός αφήνει να παιδεύονται και µη αμαρτωλοί, για τη 
σωτηρία τους. Πρέπει ακόµη να γνωρίζομε ότι και αυτός ο δαίµονας της οιήσεως προλέγει τα 
μέλλοντα σ᾽ εκείνους που δεν προσέχουν µε ακρίβεια την καρδιά τους. 


133. Κατά την ανακαίνιση µε το βάπτισμα, χρίονται αληθινοί ιερείς και βασιλείς(Αποκ. 5,10) όλοι 
οι ευσεβείς, όπως τότε οι παλιοί κατά τον τύπο. Γιατί όλοι εκείνοι αποτελούσαν προτυπώσεις της 
δικής µας αλήθειας: όχι για κάποιους µόνο, αλλά όλοι προτύπωναν όλους εμάς. Γιατί ούτε είναι 
οµοιότροπη και οµοειδής η δική µας βασιλεία και τερατεία, όπως εκείνων, αν και τα σύμβολα είναι 
τα ίδια. Ούτε υπάρχει διάκριση στη χρίση ανάλογα µε τη φύση ή τη χάρη ή την κλήση, ώστε να 
είναι διαφορετικοί εκείνοι που χρίονται. Αλλά έχοµε µία και την ίδια κλήση και πίστη και μορφή, η 
οποία δηλώνει και φανερώνει, σύμφωνα µε την αλήθεια, ότι έγινε κανείς καθαρός, απαθής και 
αφιερωμένος ολοκληρωτικά στο Θεό και τώρα και στη μέλλουσα ζωή. 


134. Εκείνος λαλεί σοφία µε το στόμα του και σύνεση µε τη µελέτη της καρδιάς του(Ψαλμ. 48.4), ο 
οποίος από τα όντα φανερώνει καθαρά τον Θεό Λόγο, την ενυπόστατη Σοφία του Θεού και 
Πατέρα. Γιατί µέσα στα όντα θεωρεί τους λόγους των αρχετύπων που τα χαρακτηρίζουν και µε τον 
ενεργό, ζωντανό λόγο του λαλεί µε το στόµα του σοφία από τη θεία σοφία’ και καθώς φωτίζεται 
στην καρδιά από τη δύναμη της µεταμορφωτικής συνέσεως που μελετά στο πνεύμα του, µπορεί να 
πράττει και να φωτίζει µε τη σύνεση εκείνους που ακούνε µε πίστη. 


135. Ἡ µεγάλη αντίπαλος της αλήθειας, αυτή που τραβά σήµερα τους ανθρώπους στην απώλεια, 
είναι η πλάνη. Εξαιτίας της κυριάρχησε στις ψυχές των ραθύμων η σκοτεινή άγνοια και τους 
αποξένωσε από το Θεό. Αυτοί δεν αναγνωρίζουν ὡς Θεό το Χριστό, ο οποίος μάς αναγέννησε και 
μας φώτισε, ή τον πιστεύουν και τον αναγνωρίζουν απλώς και µόνο στα λόγια και όχι στην πράξη. 
Πιστεύουν ότι μόνο στους παλιούς φανερωνόταν ο Θεός, όχι όμως και σ᾽ εμάς. Νομίζουν πως οι 
μαρτυρίες της Γραφής περί Θεού δεν αφορούν αυτούς, αλλά άλλους ή εκείνους που τις έγραψαν, 
και βλασφημούν την περί Θεου διδασκαλία, αφού απαρνούνται την αληθινή και µε επίγνωση 
ευσέβεια. 


Τις Γραφές τις διαβάζουν σωματικά μόνο, για να µην πω ιουδαϊκά, και απαρνούνται τη δυνατότητα 
τής από εδώ αναστάσεως του ανθρώπου μέσω της αναστάσεως της ψυχής, επιθυμώντας να 
κατοικούν στον τάφο της αγνωσίας. Στην πλάνη λοιπόν υπάρχουν τα τρία αυτά πάθη: απιστία, 
πονηρία και ραθυμία. Αυτά γεννούν και υποστηρίζουν το ένα το άλλο. Η απιστία δηλαδή, είναι 
δάσκαλος της πονηρίας, η πονηρία είναι σύντροφος της ραθυμίας, της οποίας σύμβολο είναι η 
οκνηρία. Ἡ αντιστρόφως, η ραθυµία γεννά την πονηρία, όπως είπε ο Κύριος: «Πονηρέ δούλε και 


οκνηρό)(Ματθ. 25,26). Η πονηρία είναι μητέρα της απιστίας. Γιατί κάθε πονηρός είναι άπιστος, κι 
όποιος δεν πιστεύει, δεν έχει φόβο Θεού. Από την απιστία τώρα, γεννιέται η ραθυμία, η μητέρα της 
καταφρονήσεως, από την οποία αμελείται κάθε καλό και διαπράττεται κάθε κακό. 


136. Η αληθινή πίστη περί Θεού και η απλανής γνώση των όντων αποτελούν την τέλεια ορθοδοξία 
των δογμάτων. Γι’ αυτό και ο ορθόδοξος οφείλει να δοξολογεί µε αυτά τα λόγια: «Δόξα Σοι Χριστέ 
ο Θεός ημών, δόξα Σοι. Γιατί Εσύ έγινες άνθρωπος για χάρη µας, υπερούσιε Θεέ Λόγε, και είναι 
μέγα το μυστήριο της οικονομίας Σου, Σωτήρα µας: δόξα Σοι». 


137. Σύμφωνα µε τον Άγιο Μάξιμο, τρεις είναι οι αδιάβλητες και ακατάκριτες αιτίες για τις οποίες 
κανείς συγγράφει λόγους: η πρώτη, για υπενθύμιση δική του: η δεύτερη, προς ὠφέλεια τῶν άλλων 
και η τρίτη, η συγγραφή από υπακοή. Από την τελευταία αυτή αιτία γράφτηκαν τα περισσότερα 
πατερικά έργα, για χάρη εκείνων που µε ταπείνωση τα ζήτησαν. Εκείνος όµως που γράφει λόγους 
για τις αρετές µε στόχο να αρέσει και να δοξαστεί και να επιδειχθεί, πήρε κιόλας το μισθό 
του(Ματθ. 6,5 ἃ: 16) και δεν έχει καμιά ωφέλεια εδώ ή μισθό στη μέλλουσα ζωή: αυτός θά 
καταδικαστεί ὡς ανθρωπάρεσκος και δόλιος και καπηλευόµενος το λόγο του Θεού(Β΄ Κορ. 2.17). 


Κεφάλαια 


1. Καθένας που βαπτίσθηκε στο όνομα του Χριστού, οφείλει να περάσει απ΄ όλες τις μεθηλικιώσεις 
του Χριστού. Γιατί στο βάπτισμα τις έλαβε δυνάμει, και µέσω των εντολών µπορεί να τις 
πραγματώσει και να τις γνωρίσει. Στη σύλληψη του Χριστού αντιστοιχεί ο αρραβώνας του 
Πνεύματος: στη γέννησή Του, η ενέργεια της αγαλλιάσεως: στη βάπτισή Του, η καθαρτική δύναμη 
της φωτιάς του Πνεύματος: στη μεταμόρφωση, η θεωρία του θείου φωτος: στη σταύρωση, η 
νέκρωση του πιστού σε σχέση με όλα: στην ταφή, η κατοχή μέσα στην καρδιά του θείου έρωτα: 
στην ανάσταση, η ζωοποιός έγερση της ψυχής: στην ανάληψη, η έκσταση προς το Θεό και η 
αρπαγή του νου. Όποιος δεν πέρασε αὐτές τις μεθηλικιώσεις του Χριστού και δεν τις αισθάνεται, 
εἶναι ακόµη νήπιος και στο σώμα και στο πνεύμα κι ας θεωρείται απ΄ όλους γέροντας και 
πρακτικός. 


2. Τα πάθη του Χριστού δίνουν ζωοποιό νέκρωση σ᾽ εκείνους που τα μιμήθηκαν όλα, αφού ο λόγος 
που πάσχοµε μαζί µε το Χριστό, είναι για να δοξαστούμε μαζί Του(Ρωμ. 8, 17). Τα πάθη των 
ηδονών δίνουν θανατοποιό νέκρωση σ᾽ εκείνους που τα ενεργούν. Γιατί το να πάσχει κανείς 
θεληµατικά τα παθήματα του Χριστού, είναι σταύρωση σταυρώσεως και νέκρωση νεκρώσεως. 


3. Το να πάσχει κανείς υπέρ Χριστού είναι, να υπομένει τις δοκιμασίες που του συμβαίνουν. Η 
παιδαγωγία του Κυρίου, για όσους μεν είναι ανεύθυνοι, παραχωρείται εξαιτίας του φθόνου των 
δαιμόνων και γίνεται αφορμή ωφέλειας: για εμάς όµως, τους υπεύθυνους για αμαρτίες, γίνεται 
έλεγχος που µας καλεί σε επιστροφή και µας ανοίγει τ᾽ αυτιά(Ησ. 50, 50. Γι’ αυτό και ο Θεός 
υποσχέθηκε αιώνιο στεφάνι σ᾽ εκείνους που υποµενουν(]ακ. 1, 12). Δόξα Σοι, ο Θεός ημών, δόξα 
Σοι. Τριάς Αγία, ένεκα πάντων δόξα Σοι. 


Η εµπαθής αλλοίωση 


4. Ἡ ακηδία είναι δυσκολονίκητο πάθος και χαυνώνει το σώμα. Κι όταν χαυνωθεί το σώμα, 
χαυνώνεται μαζί και η ψυχή. Όταν χαλαρώσουν και τα δύο, αλλοιώνουν την κράση του σώματος µε 
την ηδυπάθεια. Η ηδυπάθεια κινεί την όρεξη, η όρεξη την πύρωση, η πύρωση τη διέγερση. Η 
διέγερση κινεί τη μνήμη, η μνήμη τη φαντασία, η φαντασία φέρνει την προσβολή του λογισμού. Η 
προσβολή φέρνει το συνδυασμό, ο συνδυασμός τη συγκατάθεση. Η συγκατάθεση οδηγεί στην 
πράξη, είτε του αυνανισμού, είτε τῶν ποικιλότροπων συνουσιασμών. Κι έτσι ο άνθρωπος νικιέται 
και πέφτει. 


Η καλή αλλοίωση 


5. Η υπομονή σε κάθε έργο γεννά την ανδρεία. Η ανδρεία γεννά την προθυμία. Η προθυμία, την 


καρτερία. Η καρτερία, την επίταση της εργασίας. Η επίταση κατευνάζει την ακράτεια του σώματος 
και ημερεύει την ηδυπάθεια της επιθυμίας. Η επιθυμία κινεί τον πόθο. Ο πόθος, την αγάπη. Η 
αγάπη, τον ζήλο. Ο ζήλος, τη θέρμη. Η θέρμη, την παρόρµηση. Η παρόρµηση, τη σπουδή. Η 
σπουδή, την προσευχή. Η προσευχή, την ησυχία. Η ησυχία γεννά τη θεωρία. Η θεωρία, τη γνώση. 
Η γνώση, την κατανόηση τῶν μυστηρίων. Το τέλος τῶν μυστηρίων είναι η θεολογία. Καρπός της 
θεολογίας είναι η τέλεια αγάπη. Της αγάπης, η ταπείνωση. Της ταπεινώσεως, η απάθεια. Της 
απάθειας, η προόραση, η προφητεία και η πρόγνωση. Γιατί δεν έχει κανείς τέλειες από εδώ τις 
αρετές, ούτε εξαφανίζει µονομιάς τις κακίες, αλλά σιγά-σιγά µε την αύξηση της αρετής λιγοστεύει 
η κακία και καταλήγει να µην υπάρχει διόλου. 


Οιπειρασµοί κατά τον ύπνο 
Ερώτηση. Κατά πόσους τρόπους γίνεται η ρεύση, η εφάµαρτη και η αναμάρτητη; 


6. Απόκριση. Η εφάµαρτη γίνεται µε τρεις τρόπους: Με την πορνεία, τον αυνανισμό και τη 
συγκατάθεση στους αισχρούς λογισμούς. Η αναµάρτητη, µε επτά: μαζί µε τα ούρα, ή εξαιτίας 
διαφόρων φαγητών, ή κινήσεων, ή ψυχροποσίας, ή της χαυνότητας του σώματος, ή από υπερβολική 
κούραση, ή από δαιµονική φαντασία στον ύπνο µε πολλούς τρόπους. Σ᾽ αυτούς που γέρασαν στην 
πρακτική άσκηση, συμβαίνει συνήθως µε τους πέντε ενδιάμεσους τρόπους. Στους απαθείς, μόνο µε 
τον πρώτο, δηλαδή το υγρό βγαίνει αναμιγµένο µε τα ούρα, γιατί κατά κάποιο τρόπο χαλάρωσαν οι 
εσωτερικές δίοδοι σ᾽ αυτούς από τους πολλούς ασκητικούς κόπους και τους δόθηκε µε θεία 
ενέργεια, καθαρτική και αγιαστική, το χάρισμα της σωφροσύνης. Ο τελευταίος τρόπος, από 
φαντασία στον ύπνο, προσιδιάζει στους ακόµη εµπαθείς και αδύνατους. Αλλά και η περίπτωση 
αυτή, επειδή είναι αθέλητη, είναι αναµάρτητη, όπως λένε οι Πατέρες. 


Ιδίωµα του απαθούς είναι η αναµάρτητη ρεύση σε αραιά διαστήματα, κατά θεία πρόνοια, ενώ το 
υπόλοιπο υγρό αφανίζεται από τη θεϊκή φωτιά. Στον πρακτικό είναι πολυειδής ανάγκη και 
αναµάρτητη έκκριση. Στον εµπαθή είναι δύο ειδών, απλή και κακή, εκείνη δηλαδή που συμβαίνει 
στον ὕπνο κι εκείνη στην εγρήγορση, από τη συγκατάθεση στις διάφορες φαντασίες. Η πρώτη είναι 
ακατηγόρητη, ενώ η άλλη εφάµαρτη και επισύρει επιτίµιο. 


Στους απαθείς, η κίνηση και η έκκριση αυτή του σώματος είναι μία, κατά θεία πρόνοια, ένα μέρος 
δηλαδή του υγρού αποβάλλεται μαζί µε τα ούρα ως έκκριµα, ενώ το υπόλοιπο αφανίζεται από τη 
θεϊκή φωτιά. Για τους πρακτικούς και μέσους λένε πως υπάρχουν έξι γενικοί τρόποι ρεύσεως 
ακατηγόρητοι, µε τους οποίους το σώµα καθαρίζεται και ελευθερώνεται από το φθαρτικό υγρό που 
σχηματίζεται φυσικά και απαραίτητα. Αυτοί είναι: ή εξαιτίας φαγητών, ή κινήσεων, ή 
ψυχροποσίας, ή της χαυνότητας του ανθρώπου, ή παραλύσεως από την πολλή κόπωση, ή τέλος, 
λόγω φθόνου των δαιμόνων. Στους ασθενείς και αρχαρίους, υπάρχουν ομοίως έξι τρόποι εμπαθείς: 
ή εξαιτίας γαστριμαργίας, ή καταλαλιάς, ή κατακρίσεως, ή κενοδοξίας, ή της διπλής ---στον ύπνο ή 
στην εγρήγορση--- συγκαταθέσεως στις φαντασίες, ή τέλος από επίθεση των δαιμόνων λόγω 
φθόνου. Όμως και αυτά περιλαμβάνονται στο σκοπό της πρόνοιας, για να καθαρίζει την ανθρώπινη 
φύση από τη φθορά, από τα παρείσακτα και ξένα σ᾽ αυτήν εκκρίµατα και από τις άλογες ορέξεις, 
και για να παιδαγώγεί τον αγωνιστή να ταπεινώνεται, να προσέχει και να εγκρατεύεται σε όλα και 
απ΄ όλα. 

7. Εκείνος που ησυχάζει στη μόνωση και τρέφεται από τις προσφορές της αγάπης των άλλων, 
οφείλει να δέχεται την ελεημοσύνη κατά επτά τρόπους. Ο πρώτος είναι να ζητά τα απαραίτητα: ο 
δεύτερος, να παίρνει τα απαραίτητα: ο τρίτος, εκείνα που του δίνουν να τα δέχεται σαν από το Θεό: 
ο τέταρτος, να έχει την εμπιστοσύνη του στο Θεό και να πιστεύει ότι Αυτός είναι µισθαποδότης ο 
πέμπτος, να είναι εργάτης τῶν εντολών: ο έκτος, να µην κάνει παράχρηση εκείνων που του δίνουν: 
ο έβδομος, να µην είναι φειδωλός, αλλά να δίνει κι αυτός σε άλλους και να είναι οἰκτίρμων. Όποιος 
συμπεριφέρεται έτσι στο θέµα αυτό, έχει χαρά καθώς αισθάνεται ότι οι ανάγκες του οικονομούνται 
όχι από ανθρώπους, αλλά από το Θεό. 


Δέκα κεφάλαια περί ησυχίας και προσευχής και περί των τεκμηρίων της χάρης και της πλάνης 


1. Θα έπρεπε να πούμε, μαζί µε το μεγάλο διδάσκαλο(άγιο Ιωάννη Χρυσόστομο), ότι θα έπρεπε να 
μη χρειαζόμαστε τη βοήθεια τῶν Γραφών ή τῶν άλλων πατερικών λόγων, θαυμάσιε Λογγίνε, αλλά 
να είμαστε θεοδίδακτοι, σύμφωνα με το ρητό: «Θα διδάσκει όλους ο ίδιος ο Θεόςν(Ησ. 54, 13), 
ώστε να μαθαίνομε και να διδασκόµαστε από το Θεό και µέσω του Θεού αυτά που µας ωφελούν. 
Κι όχι μόνον εμείς, αλλά και κάθε πιστός, ώστε ο νόμος του Πνεύματος να είναι γραμμένος στις 
πλάκες τῶν καρδιών μας(Εβρ. 8, 10) και να αξιωνόµαστε ---πράγµα εξαίσιο--- να συνομιλούμε µε 
το Χριστό µέσω της καθαρής προσευχής µε τρόπο άµεσο και χερουβικό. Επειδή όµως είμαστε 
νήπια κατά τον καιρό της αναπλάσεώς µας µε το βάπτισμα, και μήτε τη χάρη εννοούμε μήτε την 
καινότητά µας αντιλαμβανόμαστε, αλλά μάλλον αγνοούμε το υπερβολικό μέγεθος της τιμής και της 
δόξας που δεχόμαστε, και ότι οφείλοµε να αυξηθούµε ψυχικά και πνευματικά µέσω των εντολών 
και να δούμε νοερά εκείνο που λάβαμε, γι’ αυτό από την αμέλειά µας και την εµπαθέστατη έξη µας 
πέφτοµε οι περισσότεροι σε αναισθησία και σκοτισµό. Κι έτσι δε γνωρίζομε ούτε αν υπάρχει Θεός, 
ούτε ποιοι είμαστε ή ποιοι γίναμε µε το βάπτισμα, παρόλο που γίναμε υιοί Θεού και υιοί φωτός και 
τέκνα και μέλη Χριστού. Αν πάλι βαπτιζόµαστε σε ανδρική ηλικία, αισθανόμαστε µόνο το νερό και 
όχιτο πνεύμα. Κι αν ανακαινιζόµαστε πνευματικά, έχοµε μόνο τυπική πίστη, που είναι νεκρή και 
όχι ενεργός, και λέμε πως βρισκόμαστε σε διψυχία. Κι έτσι είμαστε σάρκες και σαρκικά ζούμε και 
βαδίζομε. Κι αν συμβεί να μετανοήσομε, κατανοούμε και πράττοµετις εντολές σωματικά µόνο κι 
όχι πνευματικά. Κι αν ύστερα από πολλούς κόπους η χάρη από φιλανθρωπία µας αξιώσει κάποιων 
εμφανίσεών της, την αντιµετωπίζοµε σαν απάτη. Αν πάλι ακούσομε ότι η χάρη ενεργεί σε άλλους, 
από φθόνο τη θεωρούμε πλάνη. Έτσι λοιπόν µένομε νεκροί μέχρι θανάτου, χωρίς τη ζωή και τις 
ενέργειες του Χριστού. Και όπως λέει η Γραφή, ό,τι έχοµε, κατά τον καιρό του θανάτου µας ή της 
κρίσεως θα αφαιρεθεί από μας(Ματθ. 25, 29) εξαιτίας της απιστίας ή της απογνώσεως. Δεν 
καταλαβαίνοµε ότι τα τέκνα πρέπει να είναι όμοια µε τον πατέρα, δηλαδή να είναι θεοί από το Θεό, 
και από το πνεύμα πνευματικοί, όπως λέει ο Κύριος: «Ό,τι γεννήθηκε από το πνεύμα, είναι 
πνεύμαν([ο. 3, 6). Εμείς, αν και έχομε γίνει πιστοί και επουράνιοι, είμαστε σάρκες και γι’ αυτό το 
πνεύμα του Θεού δε μένει µέσα μας(Γεν. 6, 3). Αυτός είναι κι ο λόγος που ο Θεός παραχώρησε 
συμφορές και αιχμαλωσίες και πολλές σφαγές, θέλοντας ίσως να διορθώσει ή να κόψει ή να 
θεραπεύσει την κακία µε ισχυρότερα φάρμακα. 


2. Με τη βοήθεια λοιπόν του Θεού που δίνει δύναμη λόγου σ᾽ όσους ευαγγελίζονται(Ῥαλμ. 67, 12) 
τέτοια αγαθά, ας εξετάσοµε πρώτα πώς θα βρει κανείς, ή μάλλον πώς έχει βρεθεί ο Χριστός, τον 
οποίο έχει αφού Τον έλαβε πνευματικά µε το βάπτισμα, όπως λέει ο Απόστολος Παύλος: «Δεν 
ξέρετε ότι ο [ησούς Χριστός κατοικεί στις καρδιές σας;»(Β΄ Κορ. 13, 50. Έπειτα θα πούμε και πώς 
θα προοδεύσει κανείς, και στη συνέχεια πώς θα φυλάξει εκείνο που βρήκε. Άριστος και σύντομος 
τρόπος είναι να πούμε σύντομα τα άκρα και το µέσο, γιατί έχουν μεγάλο πλάτος. Γιατί πολλοί είναι 
που αγωνίστηκαν ώσπου να βροῦν ό,τι ζητούσαν, σταμάτησαν όμως την επιθυμία τους ὡς εδώ: δεν 
προχωρούν παραπέρα κι ούτε τους μέλλει, αλλά αρκούνται στην αρχή που βρήκαν. Βρίσκοντας δε 
εμπόδια και βγαίνοντας χωρίς να καταλάβουν σε μονοπάτι, νομίζουν ότι βαδίζουν καλά, ενώ 
προχωρούν ανώφελα έξω από το δρόμο. Άλλοι πάλι, αφού έφτασαν στο µέσο του φωτισμού, 
κουράστηκαν και από ραθυµία δε συνέχισαν για το τέλος, ή γύρισαν πίσω µε την αδιάφορη 
πολιτεία τους και ξανάγιναν αρχάριοι. Άλλοι τέλος που έφτασαν στην τελειότητα, πέφτουν από 
απροσεξία λόγω οιήσεως, στρέφονται προς τα πίσω και γίνονται ίσοι κατά το έργο µε τους μέσους 
και τους αρχαρίους. Αυτό τώρα που ταιριάζει στους αρχαρίους, είναι η ενέργεια του Πνεύματος: 
στοὺς μέσους, ο φωτισμός: στούς τελείους, η κάθαρση και η ανάσταση της ψυχής. 


Πώς θα βρούμε την ενέργεια του Πνεύματος 


3. Την ενέργεια του Πνεύματος, την οποία έχοµε λάβει μυστικά στο βάπτισμα, τη βρίσκοµε µε δύο 
τρόπους. Και πρώτον, να πούμε γενικά, η δωρεά αποκαλύπτεται µε την εργασία τῶν εντολών µε 
πολύ κόπο και χρόνο, όπως λέει ο άγιος Μάρκος. Και όσο εργαζόµαστε τις εντολές, τόσο 
φανερώτερα ακτινοβολεί πάνω μας τις μαρμαρυγές της. Δεύτερον, φανερώνεται µέσα στη ζωή της 
υπακοής µε την επιστημονική και συνεχή επίκληση του Κυρίου Ιησού, δηλαδή µε τη μνήμη του 
Θεού. Με τον πρώτο τρόπο βρίσκεται πιο αργά, µε το δεύτερο συντομότερα, αν βέβαια κανείς 


μάθει να σκάβει τη γη µε κόπο και καρτερία, ψάχνοντας για το χρυσό. Αν θέλομε λοιπόν να βρούμε 
και να γνωρίσομε την αλήθεια και να µην πλανηθούμε, ας ζητήσομε να έχοµε µόνο την καρδιακή 
ενέργεια ολότελα χωρίς µορφή και σχήμα, µη ζητώντας να βλέπομε µε τη φαντασία μορφές και 
όψεις Αγίων δήθεν ή διάφορα φώτα. Γιατί η πλάνη έχει στη φύση της, και μάλιστα στις αρχές, να 
εξαπατά µε τέτοια ψεύτικα φαντάσματα το νου τῶν απείρων. Αλλά να αγωνιστούµε να έχοµε µόνο 
την ενέργεια της προσευχής µέσα στην καρδιά µας, η οποία να θερμαίνει και να ευφραίνειτο νου 
μας και να φλογίζει την ψυχή για την ανέκφραστη αγάπη Θεού και ανθρώπων. Έτσι, μπορούμε να 
δούµε να προξενείται και ταπείνωση και συντριβή όχι λίγη από την προσευχή. Αφού προσευχή 
στους αρχαρίους είναι η αεικίνητη νοερή ενέργεια του Αγίου Πνεύματος, στην αρχή ὡς φωτιά 
ευφροσύνης που ξεπηδά από την καρδιά και στο τέλος ὡς φῶς που ευωδιάζει µε θεία ενέργεια. 


4. Θα πούμε τώρα τα τεκμήρια της αρχής της ενέργειας του Πνεύματος σ᾽ όσους την επιζητούν 
αληθινά κι όχι σαν να δοκιμάζουν το Θεό, σύμφωνα µε τη Σοφία που λέει ότι «βρίσκεται απ’ όσους 
δεν τη δοκιμάζουν και παρουσιάζεται σ᾽ όσους δεν απιστούν γι’ αυτήν»(Σ. Σολ. 1, 2). Σε μερικούς 
φαίνεται σαν φῶς που ανατέλλει. Σε άλλους σαν αγαλλίαση μαζί µε τρόμο. Σε άλλους σαν χαρά. Σε 
άλλους, χαρά ανάµικτη µε φόβο. Σε μερικούς, τρόμος και χαρά. Κάποτε σε μερικούς, δάκρυα και 
φόβος: χαίρεται δηλαδή η ψυχή για την επίσκεψη του Θεού και το έλεός Του, φοβάται όµως και 
τρέμει την παρουσία Του, γιατί είναι υπεύθυνη για πολλές αμαρτίες. Σε άλλους πάλι γίνεται στις 
αρχές ανείπωτη συντριβή και πόνος άφατος της ψυχής, η οποία πονεί σαν τη γυναίκα στην ώρα του 
τοκετού, όπως λέει η Γραφή(Ησ. 26, 12). Γιατί ο ζωντανός και δραστικός Λόγος, δηλαδή ο Ιησούς, 
εισχωρεί βαθιά ὡς εκεί που χωρίζει η ψυχή και το σώμα, το κόκκαλο και το μεδούλι, όπως λέει ο 
Απόστολος(Εβρ. 4, 12), για να λιώσει την εµπάθεια διά της βίας από όλα τα µέρη της ψυχής και 
του σώματος. Σε άλλους εκδηλώνεται ὡς αγάπη προς όλους και ειρήνη άµαχη. Σε άλλους ως 
αγαλλίαµα, το οποίο οι Πατέρες έχουν συχνά ονομάσει σκίρτηµα, και είναι δύναμη πνεύματος και 
κίνηση καρδιάς ζωντανής. Τούτο λέγεται και παλμός και στεναγμός του πνεύματος που μεσιτεύει 
για µας στο Θεό µε ανείπωτους στεναγμούς(Ραμ. 8, 26). Ο Ησαΐας(Ησ. 26, 18) το ονόμασε 
γέννημα της δικαιοσύνης του Θεού. Ο μέγας Εφραίμ. το ονομάζει νυγμό, δηλαδή κέντημα, ενώ ο 
Κύριος, πηγή νερού που αναβρύζει ζωή αιώνια(ἴω. 4. 14) ---νερό λέει το πνεύμα --- και που ξεπηδά 
από την καρδιά και κοχλάζει από τη σφοδρότητα της δυνάμεως. 


5. Πρέπει να γνωρίζεις ότι το σκίρτημα, δηλαδή το αγαλλίαμα, είναι δύο ειδών: το γαληνόμορφο 
(που λέγεται και παλμός και στεναγμός και μεσίτευση του πνεύματος(Ρωμ. 8, 26)), και το μεγάλο 
σκίρτημα της καρδιάς (που λέγεται και σκίρτημα και άλμα, δηλαδή πήδημα, και ανυψωτική πτήση 
καρδιάς ζωντανής προς τον θεϊκό αιθέρα). Γιατί η ψυχή, καθώς αναπτερώνεται από το θείο έρωτα 
κι ελευθερώνεται από τα δεσµά των παθών, δοκιμάζει να πετάξει προς τα άνω πριν ακόµη χωριστεί 
από το σώμα, ποθώντας να χωριστεί από το βάρος του σώματος. Τούτο λέγεται και ταραγµός --- 
δηλαδή κοχλασμός και κίνηση--- του πνεύματος, όπως στη φράση: «Ο Ιησούς ταράχθηκε 
πνευματικά και κινήθηκε µε ορμή λέγοντας: «πού τον έχετε αποθέσει;»»(]ω. 11, 34). Τη διαφορά 
του μεγάλου και του μικρού σκιρτήµατος τη δείχνει ο θείος Δαβίδ λέγοντας πως «τα όρη σκίρτησαν 
σαν κριάρια και τα βουνά σαν μικρά αρνιά»(Ψαλμ. 113, 4). Εννοούσε μ᾽ αυτό τους τελείους και 
τους αρχαρίους: αν αναφερόταν σε αισθητά όρη και βουνά, θα ήταν περιττό να πει ότι σκιρτούν, 
αφού δεν έχουν ζωή. 


6. Πρέπει να γνωρίζοµε ότι ο θείος φόβος δεν περιέχει τρόμο (τρόμο εννοώ όχι εκείνον που 
προέρχεται από τη χαρά, αλλά από τη θεία οργή, δηλαδή την παιδαγωγία και την εγκατάλειψη από 
το Θεό): έχει όµως αγαλλίαση έντρομη που προξενείται από την προσευχή µε τη φωτιά του θείου 
φόβου. Και φόβο εννοώ όχι τον έντρομο που προξενείται από τη θεία οργή, δηλαδή την τιμωρία, 
αλλά το φόβο της σοφίας, ο οποίος λέγεται και αρχή της σοφίας(Παροιμ. 1, 7). Ο φόβος διαιρείται 
σε τρία (αν και οι Πατέρες έχουν πει σε δύο), στον εισαγωγικό και στον τέλειο, κι ακόµα στο φόβο 
της οργής του Θεού, τον οποίο και πρέπει κυρίως να ονομάζομε τρόμο, δηλαδή συγκλονισµό και 
συντριβή. 

7. Ὁ τρόμος είναι πολλών ειδών. Άλλος είναι της οργής και άλλος της χαράς και άλλος του θυμικού 
(όταν γίνεται υπερβολικό κόχλασμα, όπως λένε, του αίματος που είναι γύρω στην καρδιά), και 
άλλος εκείνος που προέρχεται από τα γηρατειά, και άλλος της αμαρτίας, δηλαδή της πλάνης, και 


άλλος της κατάρας, ο οποίος δόθηκε στο γένος τῶν ανθρώπων µέσω του Κάῑν(Γεν. 4, 12). Πλην 
όμως τον αγωνιστή στην αρχή τον πολεμεί ο τρόμος από τη χαρά και αυτός από την αμαρτία. Δε 
συμβαίνει όµως έτσι σε όλους. Σημάδια σ᾽ αυτούς τους δύο είναι του πρώτου η έντρομη 
αγαλλίαση, όπου µε πολλή ευφροσύνη και µε δάκρυα η χάρη παρηγορεί την ψυχή, ενώ του 
δευτέρου η ανώμαλη θέρμη, η έπαρση και η σκληροκαρδία που φλογίζουν την ψυχή και πυρώνουν 
τα όργανα της συνουσίας προς σωματική ένωση και έρωτα και µε τη φαντασία κάνουν εσωτερικά 
την αισχρή πράξη, µε τη συγκατάθεση σ᾽ αυτούς τους λογισμούς. 


8. Δύο ειδών είναι η ενέργεια σε κάθε αρχάριο και µε δύο τρόπους ενεργείται στην καρδιά και 
χωριστά ο ένας τρόπος µε τον άλλον. Η µια ενέργεια προέρχεται από τη χάρη, η άλλη από την 
πλάνη. Μαρτυρεί ο Μέγας Μάρκος ο ασκητής που λέει: «Ὑπάρχει ενέργεια πνευματική και υπάρχει 
και ενέργεια σατανική, που δεν την ξεχωρίζει ο άπειρος». Και πάλι: «Τριών ειδών είναι η θέρμη 
που ανάβει από την ενέργεια µέσα στους ανθρώπους: η µία είναι από τη χάρη, η άλλη από την 
πλάνη, δηλαδή την αμαρτία, και η τρίτη από την αφθονία του αίματος», την οποία ο όσιος 
Θαλάσσιος ο Αφρικανός Ἀ την ονομάζει κράση και συμβουλεύει να τη ρυθµίζοµε και να την 
ειρηνεύομε µε τη µετρηµένη εγκράτεια. 


Ἄ Φιλοκαλία, τόμος Β΄, σελ. 286, κεφ. 35. 


9. Η ενέργεια της χάρης είναι ένα φούντωμα της φωτιάς του πνεύματος, που κινείται στην καρδιά 
µε χαρά και ευφροσύνη και που στηρίζει, ζεσταίνει και καθαρίζει την ψυχή, παύοντας προσωρινά 
τους λογισμούς και νεκρώνοντας πρόσκαιρα την κίνηση του σώματος. Τα σημάδια της και οι 
καρποί που φανερώνουν την αλήθεια της είναι τα δάκρυα, η συντριβή, η ταπείνωση, η εγκράτεια, η 
σιωπή, η υπομονή, το να κρύβεσαι από τους άλλους, και άλλα παρόμοια, από τα οποία 
βεβαιωνόµαστε χωρίς δισταγμό. 


10. Ενέργεια της πλάνης είναι η έξαψη της αμαρτίας που ανάβει την ψυχή µε την ηδονή και 
διεγείρει ξέφρενη επιθυμία μέσα στο σώμα για συνουσία µε άλλα σώματα. Είναι ολότελα 
απροσδιόριστη και άτακτη, κατά τον Άγιο Διάδοχο. Κι έχει χαρά άλογη και οίηση και ταραχή και 
ευφροσύνη απροσδιόριστη και ---όπως θα ταίριαζε να πω--- ατροφική, και µε ηδονή χλιαρή επιδρά 
κατεξοχήν στο επιθυµητικὀ. Σαν υλικό της πυρώσεώς της προμηθεύεται τις ηδονές κι έχει συνεργό 
την αχόρταστη κοιλιά. Από αυτήν αντλεί και διεγείρει το σύνολο της σάρκας, και από αυτήν 
παίρνει αφορμή να ενεργεί και να καίει την ψυχή και να τη σέρνει προς τον εαυτό της, ὥστε ο 
άνθρωπος µε τον εθισμό στην ηδυπάθεια να διώξει σιγά-σιγά τη χάρη από µέσα του. 


Δεκαπέντε κεφάλαια περί ησυχίας και περί των δύο τρόπων της προσευχής 


1. Δύο τρόποι ενώσεως υπάρχουν, ή μάλλον δύο είσοδοι από τη µία και από την άλλη πλευρά της 
νοεράς προσευχής, η οποία ενεργείται µέσα στην καρδιά από το πνεύμα. Με αυτούς τοὺς τρόπους, 
ή ο νους βρίσκεται στην καρδιά πριν από την προσευχή µε το να προσκολλάται στον Κύριο(Α΄ 
Κορ. 6, 17), κατά τη Γραφή, ή η ενέργεια της προσευχής, καθώς κινείται προοδευτικά µέσα σε μιά 
φωτιά ευφροσύνης, έλκει το νου και τον δεσμεύει στην επίκληση του Κυρίου Ιησού και στην 
ένωση µε Αυτόν. Γιατί αν και το πνεύμα ενεργεί στον καθένα όπως αυτό θέλει(Α΄ Κορ. 12, 11), 
καθώς λέει ο Απόστολος, εντούτοις μερικές φορές η µία κατάσταση προηγείται σε κάποιους από 
την άλλη, µε τους τρόπους που αναφέραμε παραπάνω. Και άλλοτε μεν η ενέργεια γίνεται µέσα 
στην καρδιά, καθώς δηλαδή λιγοστεύουν τα πάθη µε τη συνεχή επίκληση του Ιησού Χριστού κι 
έχει αναφανεί η θεϊκή θέρμη ---γιατί ο Θεός µας, λέει η Γραφή(Δευτ. 4, 24: Εβρ. 12. 29), είναι 
φωτιά που κατακαίει τα πάθη. Άλλοτε δε, το πνεύμα έλκει το νου προς εαυτό και τον περιορίζει στο 
βάθος της καρδιάς και τον εμποδίζει από τη συνηθισμένη του περιφορά. Και τότε δεν οδηγείται 
πλέον αιχμάλωτος τῶν Ασσυρίων µακριά από την Ιερουσαλήμ, αλλά επιστρέφει αξιέπαινα από τη 
Βαβυλώνα στη Σιών, ώστε να λέει κι αυτός μαζί µε τον Προφήτη: «Σου πρέπει ύμνος, Θεέ μου, στη 
Σιών, και θα σου αποδώσοµε το τάξιμό µας στην Περουσαλήμ»(ἩΨαλμ. 64, 2) και: «Όταν ο Κύριος 
επιστρέψει τους αιχμαλώτους στη Σιών, θα αναγαλλιάσει ο Ιακώβ και θα ευφρανθεί ο 
Ισραήλ»(Ψαλμ. 125, 1 και 25, 2). Με τα ονόματα αυτά εννοείται ο πρακτικός και θεωρητικός νους, 


ο οποίος µε τη βοήθεια του Θεού νικά τα πάθη µέσω της πρακτικής και βλέπει το Θεό µετη 
θεωρία, όσο του είναι δυνατό. Τότε ο νους, σαν να έχει κληθεί σε πλούσιο τραπέζι, ευφραίνεται µε 
τη θεϊκή απόλαυση και ψάλλει: «Ἐστρωσες μπροστά µου τραπέζι κατά πρόσωπο εκείνων που µε 
θλίβουν»(Ῥαλμ. 22, 5), δηλαδή τῶν δαιμόνων και τῶν παθών. 


Πώς πρέπει να ενεργούμε την προσευχή 


2. «Σπείρε, λέει ο Σολομών, το πρωί το σπόρο σου ---της προσευχής, εννοείται---, και το βράδυ ας 
μην παύει το χέρι σου»(Εκκλ. 11, 6), για να µην υπάρξει διακοπή στη συνέχεια της προσευχής και 
χάσεις ίσως την ώρα που θα εισακουστείς. «Γιατί δεν γνωρίζεις ---συνεχίζει ο Σολομών --- ποιο θα 
εὐδοκιμήσει, αυτό ή εκείνο».Και αφού καθίσεις από το πρωί σε σκαμνί μιάς πιθαµής, περιόρισε το 
νου με το λογικό µέσα στην καρδιά και κράτα τον εκεί, κοπιάζοντας σκυμμένος, και πονώντας πολύ 
στο στήθος, στους ώμους και τον τράχηλο, κράζε µε επιμονή νοερά ή ψυχικά το «Κύριε Ιησού 
Χριστέ, ελέησόν με». Κατόπιν, επειδή αυτό είναι στενόχωρο και επίπονο κι ίσως και βαρετό λόγω 
της επαναλήψεως ---αυτό βέβαια δεν προέρχεται από το ότι η ίδια τροφή των τριών ονομάτων 
«Κύριε Ιησού Χριστέ» τρώγεται συνεχώς, γιατί λέει η Γραφή: «Όσοι µε τρώνε, θα πεινάσουν 
περισσότερο»(Σ. Σειρ. 24, 2])--- στρέψε το νου σου στο άλλο μισό και λέγε: «Ὑιέ του Θεού 
ελέησόν με». Και λέγοντας το μισό µε πολλούς τρόπους, δεν πρέπει να το αλλάζεις συνεχώς από 
οκνηρία. Γιατί δε ριζοβολούν τα φυτά όταν συνεχώς μεταφυτεύονται. Να κρατάς και την ανάσα της 
αναπνοής για να µην αναπνέεις ανεμπόδιστα, γιατί η αύρα τῶν αναπνοών, ανεβαίνοντας από την 
καρδιά, σκοτίζει το νου και ανεμίζει τη διάνοια απομακρύνοντας το νου από την καρδιά. Και ή τον 
παραδίνει αιχμάλωτο στη λησμοσύνη, ή τον κάνει να μελετά ἀλλ᾽ αντ’ άλλων και να βρίσκεται 
χωρίς να το αισθάνεται σ᾽ εκείνα που δεν πρέπει.Αν τώρα δεις τις ακαθαρσίες των πονηρών 
πνευμάτων, δηλαδή τῶν λογισμών, να παρουσιάζονται ή να αλλάζουν μορφές µέσα στο νου σου, 
μην εκπλαγείς' κι αν σου εμφανίζονται νοήματα αγαθών πραγμάτων, µην τα προσέξεις. Αλλά 
κρατώντας την εκπνοή σου, όσο μπορείς, και κλείνοντας το νου µέσα στην καρδιά και ενεργώντας 
την επίκληση του Κυρίου Ιησού συνέχεια και µε επιμονή, αυτά τα κατακαίς γρήγορα και τα 
περιορίζεις µε το να τους μαστιγώνεις αοράτως µε το θεϊκό όνοµα. Γιατί λέει ο Ιωάννης της 
Κλίμακος: «Με του Ιησού το όνομα μαστίγωνε τους εχθρούς: δεν υπάρχει ισχυρότερο όπλο στον 
ουρανό και στη γη».Περί της αναπνοής 


3. Ότι πρέπει να κρατάς την εκπνοή, μάρτυρας είναι ο Ησαΐας ο αναχωρητής που μιλάει γι’ αυτό, 
και άλλοι πολλοί. Ένας λέει: «Κράτα το νου που είναι ακράτητος», που τον σπρώχνει δηλαδή και 
τον διασκορπίζει η σατανική δύναμη, η οποία για την αμέλειά µας µετά το βάπτισμα ξαναγύρισε 
μαζί µε άλλα πιο πονηρά πνεύματα στη ράθυµη ψυχή, όπως λέει ο Κύριος(Ματθ. 12, 45), κι έκανε 
την τελευταία κατάστασή της χειρότερη από την πρώτη. Ένας άλλος λέει ότι ο Μοναχός οφείλει να 
έχει τη μνήμη του Θεού στη θέση της αναπνοής. Άλλος πάλι ότι η αγάπη του Θεού πρέπει να κρατά 
την εκπνοή. Ο Συμεών ο Νέος Θεολόγος λέει: «Περιόρισε και την αναπνοή, για να µην αναπνέεις 
ανεμπόδιστα». Ο Ιωάννης της Κλίμακος: «Να ενωθεί µε την αναπνοή σου η μνήμη του [ησού, και 
τότε θα γνωρίσεις την ὠφέλεια της ησυχίας». Και ο Απόστολος είπε ότι δε ζούσε πλέον αυτός, αλλά 
ζούσε ο Χριστός µέσα σ᾽ αυτόν(Γαλ. 2, 20), ο Οποίος ενεργούσε και τον ενέπνεε στη θεία ζωή. Και 
ο Κύριος είπε ότι «το πνεύμα πνέει όπου θέλευν(]ω. 3, 8), παίρνοντας το παράδειγμά Του από την 
πνοή του αισθητού ανέμου. Με το βάπτισμα λοιπόν καθαρθήκαµε και δεχθήκαμε τον αρραβώνα 
του Πνεύματος και τον «έμφυτο λόγο» που λέει ο αδελφόθεος Ιάκωβος(Ίακ. 1. 21), σαν σπόρο που 
φυτεύτηκε µέσα µας και συνενώθηκε θα λέγαμε, σε μιά μέθεξη αμέθεκτη, και ο οποίος µας θεώνει 
χωρίς ο ίδιος να μειώνεται, και µας ενώνει µε τον υπερπλήρη Θεό, από αγαθότητα. Επειδή όµως 
αμελήσαμε τις εντολές, οι οποίες συντελούν στη φύλαξη της χάρης, πέσαμε πάλι απ᾿ αυτή την 
αμέλειά µας στα πάθη. Και αντί για την αναπνοή του Αγίου Πνεύματος γεμίσαμε από πνοές 
πονηρών πνευμάτων, και είναι φανερό ότι το χασμουρητό και το τάνυσμα απ᾿ αὐτό γίνονται, όπως 
λένε οι Πατέρες. Γιατί εκείνος που απέκτησε το πνεύμα κι έχει καθαρθεί απ᾿ Αυτό, από Αυτό 
θερμαίνεται και εμπνέεται τη θεία ζωή και μιλά και νοεί και κινείται, κατά το λόγο του Κυρίου ότι 
«δεν είστε σεις που μιλάτε, αλλά το πνεύμα του Πατέρα µου είναι που μιλά µέσα σας»(Ματθ. 10, 
20). Όπως επίσης κι εκείνος που έχει το αντίθετο πνεύμα κι έχει κυριευθεί απ᾿ αυτό, λέει και 
πράττει τα αντίθετα. 


Πώς πρέπει να ψάλλομε 


4. «Όταν αποκάµει κανείς, λέει ο Άγιος της Κλίμακος, να σηκωθεί και να προσευχηθεί: κι αφού 
καθίσει πάλι, να εξακολουθήσει µε ανδρεία την προηγούμενη πνευματική του εργασία». Γιατί αν 
και αυτό το είπε για το νου, ότι δηλαδή όταν φτάσει στη φύλαξη της καρδιάς, οφείλει να κάνει αυτά 
τα πράγματα, όµως δεν είναι ανάρµοστο να πούμε και για την ψαλμωδία το ίδιο. Λέγεται ότι 
ερώτησαν για την ψαλμωδία τον Μέγα Βαρσανούφιο, πώς πρέπει να ψάλλομε, και αποκρίθηκε ο 
γέροντας: «Όι Ώρες και οι Ωδές είναι εκκλησιαστικές παραδόσεις και ορθά δόθηκαν, για να 
υπάρχει ομοιομορφία. Οι σκητιώτες όµως ούτε τις Ώρες ψάλλουν, ούτε Ωδές έχουν: έχουν µόνο 
εργόχειρο και κατά μόνας µελέτη και λίγη προσευχή. Όταν λοιπόν στέκεσαι στην προσευχή, 
οφείλεις να λες το Τρισάγιο και το Πάτερ ημών και να παρακαλείς το Θεό να ελευθερωθείς από τον 
παλαιό άνθρωπο: και να µην αργοπορείς σ᾽ αυτήν, γιατί όλη την ηµέρα ο νους σου είναι στην 
προσευχή». Αυτό που θέλει να πει ο γέροντας είναι ότι, η «κατά μόνας μελέτη» είναι η καρδιακή 
προσευχή, και η «λίγη προσευχή» είναι να σταθεί κανείς σε ψαλμωδία. Λέει δε καθαρά ο μέγας 
Ἰωάννης της Κλίμακος: «Έργο της ησυχίας είναι η αμεριμνία για τα πάντα, η άοκνη προσευχή --- 
αυτή είναι η στάση σε ψαλμωδία--- και τρίτον, η αδιάσπαστη εργασία της καρδιάς». Αυτή είναι η 
καθέδρα της προσευχής και συνεπώς και της ησυχίας. 


Περί της διαφοράς των ψαλλόντων 


5. Που οφείλεται η διαφορά, ότι άλλοι διδάσκουν πολλή ψαλμωαδία, άλλοι λίγη κι άλλοι διόλου, 
αλλά μόνο την προσευχή και το σωματικό κόπο, ή από κάποιο εργόχειρο ή μετάνοιες ή άλλη 
κοπιαστική εργασία; Η λύση αυτών των αποριών είναι η εξής: Όσοι βρήκαν τη χάρη από την 
πρακτική άσκηση ύστερα από πολλούς κόπους και πολύ χρόνο, αυτό έμαθαν κι έτσι διδάσκουν 
τους άλλους. Δυσπιστούν όµως και δεν παραδέχονται εκείνους που µε βαθιά γνώση, µε το έλεος 
του Θεού και σε λίγο χρονικό διάστηµα για τη θερμή τους πίστη, όπως λέει ο άγιος Ισαάκ, έφτασαν 
στη θεία χάρη. Για τούτο και κατηγορούν αυτούς τους ανθρώπους παρασυρμένοι ασυναίσθητα από 
άγνοια και οίηση, και διαβεβαιώνουν ότι αν γίνεται αλλιώς, πρόκειται για πλάνη και όχι για 
ενέργεια της χάρης. Και δε γνωρίζουν ότι είναι εύκολο στον Κύριο, κατά τη Γραφή, να πλουτίσει 
ξαφνικά το φτωχό(Σ.. Σειρ. 11, 21), και ότι η Παροιμία(Παροιμ. 1, 7) που λέει: «Αρχή σοφίας, ν᾿ 
αποκτήσεις τη σοφία», εννοεί τη χάρη. Και ο Απόστολος σκώπτει τους τότε µαθητές που 
αγνοούσαν τη χάρη, λέγοντας: «Δεν γνωρίζετε ότι ο Χριστός κατοικεί µέσα µας; Εκτός αν είστε 
αδόκιμουν(Β΄ Κορ. 13, 5), δηλαδή απρόκοποι λόγω της αμέλειάς σας. Γι αυτό και δεν 
παραδέχονται από απιστία και υψηλοφροσύνη τις εξαίσιες ιδιότητες της προσευχής που 
ενεργούνται σε μερικούς από το πνεύμα µε ιδιαίτερο τρόπο. 


Αντίρρηση στα παραπάνω 


6. Πες µου εσύ που λες αυτά, αν κανένας νηστεύει, εγκρατεύεται, αγρυπνεί, στέκεται όρθιος, κάνει 
μετάνοιες, έχει πένθος, είναι ακτήμων, αυτά δεν είναι πράξη; Πώς λοιπόν μας λες, προτείνοντας 
μόνο την ψαλμωδία, ότι χωρίς την πρακτική άσκηση είναι αδύνατο να κρατήσεις την προσευχή; 
Αυτά δεν είναι πράξεις; 


Απάντηση: Αν κανείς προσεύχεται µε το στόμα, ο νους του όµως περιπλανιέται, τί ωφέλεια έχει; Ο 
ένας να κτίζει και ο άλλος να γκρεμίζει, καμιά ωφέλεια, κόπος χαμένος(Σ. Σειρ. 34, 23). Όπως 
κανείς εργάζεται µε το σώμα, έτσι οφείλει να εργάζεται και µε το νου, για να µη βρεθεί στο σώμα 
δίκαιος, ενώ στην ψυχή θα είναι γεμάτος από κάθε ακηδία και ακαθαρσία. Αυτό το βεβαιώνει και ο 
Απόστολος λέγοντας: «Αν προσεύχομαι µε τη γλώσσα, δηλαδή µε το στόμα, το πνεύμα µου 
προσεύχεται, δηλαδή η φωνή μου, μα ο νους μου μένει αμέτοχος. Προσεύχομαι µε το στόμα, αλλά 
θα προσευχηθώ και µε το νου»(Α΄ Κορ. 14, 13-15), και: «Θέλω να πω πέντε λόγια κλπ.»(Α΄ Κορ. 
14, 19). Μάρτυρας γιαυτό είναι και ο Ιωάννης της Κλίμακος που λέει στο λόγο του περί 
προσευχής: «Ο μεγάλος εργάτης της μεγάλης και τέλειας προσευχής (ο Παύλος), λέει «θέλω να πῶ 
πέντε λόγια µε το νου μου» κλπ.». Υπάρχουν δε πολλές πνευματικές εργασίες, αλλά είναι μερικές. 
Μεγάλη, που περιέχει και τις άλλες, ὡς πηγή αρετών, είναι κατά τον Ιωάννη της Κλίμακος η 
καρδιακή προσευχή, μέσω της οποίας βρίσκοµε κάθε αγαθό. Ο άγιος Μάξιμος λέει: «Δεν υπάρχει 
φοβερότερο πράγμα από την έννοια του θανάτου, ούτε μεγαλοπρεπέστερο από τη μνήμη του 


Θεού»: δηλώνει έτσι την ανωτερότητα αυτής της εργασίας. Όμως μερικοί, ούτε αν υπάρχει χάρη 
στο σημερινό καιρό θέλουν ν᾽ ακούσουν, γιατί είναι σκοτισµένοι από τη µεγάλη αναισθησία και 
άγνοια και ολιγόπιστοι. 


7. Όσοι ψάλλουν λίγο, νομίζω κάνουν καλά, γιατί προτιμούν το μέτρο --αφού «πάν μέτρον 
άριστον», κατά τους σοφούς---, για να µην ξοδεύουν όλη τη δύναμη της ψυχής τους στην πρακτική 
και ο νους τους από αδιαφορία για την προσευχή παρουσιάζει ατονία σ᾽ αυτήν. Έτσι ψάλλουν λίγο, 
ενώ επεκτείνονται περισσότερο στην προσευχή. Ίσως μερικές φορές όταν ο νους εξαντλείται από 
τη συνεχή νοερή επίκληση και την επίμονη συγκέντρωση, δοκιμάζει λίγη ξεκούραση αν αφεθεί 
ελεύθερος µέσα στην έκταση της ψαλμωδίας από τη στενή περιοχή της ησυχίας. Αυτή είναι η 
άριστη τάξη και διδάσκεται από σοφότατους Πατέρες. 


8. Όσοι πάλι δεν ψάλλουν διόλου, κάνουν καλά αν είναι προοδευµένοι στην αρετή. Αυτοί δε 
χρειάζεται να λένε ψαλμούς, αλλά να έχουν σιωπή και αδιάκοπη προσευχή και θεωρία, αν έφτασαν 
σε φωτισμό. Γιατί είναι ενωμένοι µε το Θεό και δεν έχουν βέβαια ανάγκη να αποσπάσουν το νου 
τους από Αυτόν και να του προκαλέσουν σύγχυση. Όπως λέει ο Άγιος της Κλίμακος, πτώση του 
υποτακτικού είναι να κάνει το δικό του θέλημα, και του ησυχαστή να διακόψει την προσευχή. Γιατί 
μοιχεύει ο νους τῶν ησυχαστών αν απομακρυνθεί από τη μνήμη του Θεού, σαν από νυμφίο, και 
συνδεθεί ερωτικά µε πράγματα ελάχιστα. Να διδάξει τώρα κανείς και σε άλλους αυτή την τάξη, δεν 
ταιριάζει για όλους. Στους απλοϊκούς, που είναι υποτακτικοί και αγράµµατοι, ναι’ γιατί η υπακοή 
μετέχει από κάθε αρετή λόγω της ταπεινώσεως. Σ᾽ εκείνους όµως που είναι ανυπότακτοι, δεν 
πρέπει να δίνεται, για να µην πλανηθούν εύκολα, είτε απλοϊκοί είναι είτε γραμματισμένοι, γιατί 
όποιος ακολουθεί το δικό του θέλημα δεν µπορεί να αποφύγει την οίηση, από την οποία σαν φυσικό 
επακολούθηµα έρχεται η πλάνη, όπως λέει ο άγιος Ισαάκ. Μερικοί όµως, επειδή δεν υποψιάζονται 
τη βλάβη που µπορεί να γίνει, διδάσκουν τοὺς τυχόντες να ασκούν αυτή την τάξη µόνο, για να 
συνηθίσει, λένε, και να αγαπήσει ο νους τη μνήμη του Θεού: τούτο όµως δε γίνεται, και μάλιστα 
στους ιδιόρρυθµους (τους ανυπότακτους). Γιατί ο νους τους είναι ακόµη ακάθαρτος από αμέλεια 
και υψηλοφροσύνη και δεν έχει καθαρθεί πρωτύτερα µε δάκρυα: έτσι σχηματίζουν µέσα τους όχι 
προσευχή, αλλά μάλλον αισχρές εικόνες λογισµών, καθώς τα ακάθαρτα πνεύματα που είναι µέσα 
στην καρδιά ταράζονται από το φοβερό όνομα του Κυρίου Ιησού και βρυχώνται να σκοτώσουν 
αυτόν που τα μαστιγώνει. Αν ο ιδιόρρυθµος ακούσει ή διδαχθεί γι’ αυτή την πνευματική εργασία 
και θέλει να την κρατήσει, ένα από τα δύο θα πάθει. Αν βιάζει τον εαυτό του, πλανάται και μένει 
αθεράπευτος. Αν πάλι δείξει αμέλεια, μένει απρόκοπος σε όλη του τη ζωή. 


9. Θα πω τώρα κι εγώ που έμαθα από τη λίγη πείρα μου. Όταν καθίσεις ησυχάζοντας την ηµέρα ή 
τη νύχτα, παρακαλώντας συνεχώς το Θεό µε ταπείνωση και χωρίς λογισμούς, και κουραστεί ο νοῦς 
να φωνάζει και πονέσει το σώμα και η καρδιά από την εντατική συγκέντρωση της συχνής 
επικλήσεως του Ιησού, έτσι που ούτε θέρμη να νιώθεις πια, ούτε ευφροσύνη ---οι οποίες γεννούν 
την προθυμία και την υπομονή στον αγωνιστή---, τότε σήκω, στάσου και ψάλλε μόνος σου ή με το 
μαθητή που είναι μαζί σου, ή ασχολήσου µε τη µελέτη κάποιου ρητού ή µε τη μνήμη του θανάτου ή 
µε κάποιο εργόχειρο ή κάτι άλλο ή µε προσεκτική ανάγνωση, και καλύτερα όρθιος, για να 
προκαλείς κόπο στο σώμα. Και όταν στέκεσαι και ψάλλεις μόνος, λέγε το Τρισάγιο και έπειτα την 
προσευχή ψυχικά ή νοερά και ο νους σου να προσέχει την καρδιά. Αν πλησιάζει η ακηδία, λέγε και 
δύο ή τρείς ψαλμούς και δύο τροπάρια κατανυκτικά χωρίς να τα ψάλλεις. Γιατί, όπως λέει ο 
]ωάννης της Κλίμακος, «οὐ μελωδήσωσιν οἱ τοιοῦτοι». Τους φθάνει για να ευφρανθούν ο πόνος της 
καρδιάς που γίνεται για την ευσέβεια, όπως λέει ο άγιος Μάρκος, και η θέρμη του πνεύματος που 
τους δίνεται για χάρη και αγαλλίαση. Μετά από κάθε ψαλμό λέγε και την προσευχή νοερά ή 
ψυχικά, µε αδιάσπαστη προσοχή, καθώς και το Αλληλούια. Αυτή είναι η διάταξη των αγίων 
Πατέρων Βαρσανουφίου και Διαδόχου και τῶν λοιπών. Και καθώς λέει ο μέγας Βασίλειος, πρέπει 
κανείς να κάνει κάθε μέρα εναλλαγή στους ψαλμούς, γιατί αυτό διεγείρει την προθυμία και για να 
μη βαρεθεί ο νους ψάλλοντας όλο τα ίδια’ πρέπει ο νους να έχει ελευθερία, και έτσι ενισχύεται 
περισσότερο η προθυμία του. Αν πάλι στέκεσαι μαζί µε μαθητή πιστό και ψάλλεις, εκείνος να λέει 
τους ψαλμούς κι εσύ μυστικά να προσέχεις την καρδιά σου και να προσεύχεσαι, φυλάγοντας τον 
εαυτό σου. Να καταφρονείς δε όλα τα νοήματα που εμφανίζονται στην καρδιά, είτε αισθητά, είτε 


νοητά, µε τη βοήθεια της προσευχής. Γιατί ησυχία σηµαίνει απόθεση όλων των νοημάτων, όσα δεν 
είναι θεϊκότερα και προερχόμενα από το πνεύμα, και τούτο μέχρι τον κατάλληλο καιρό, για να µην 
προσέχεις αυτά επειδή είναι τάχα καλά, και χάσεις το µεγαλύτερο. 


Περί πλάνης 


10. Πρόσεχε λοιπόν, εραστή του Θεού, µε ακρίβεια και γνώση. Όταν εκεί που εργάζεσαι αυτό το 
πνευματικό έργο, δεις φως ή φωτιά εξωτερικά ή εσωτερικά, ή κάποιο σχήμα δήθεν του Χριστού ή 
ενός Αγγέλου ή κάποιου άλλου, µην τα παραδεχθείς για να µην πάθεις καμία βλάβη. Μήτε συ ο 
ίδιος, προσέχοντας τις εἰκόνες αυτές, αφήσεις το νου σου να τις αποτυπώνει. Γιατί όλα αυτά που 
μετασχηματίζονται εξωτερικά µε αταξία, γίνονται για να πλανήσουν την ψυχή. Η αληθινή αρχή της 
προσευχής είναι η καρδιακή θέρµη, η οποία καίει τα πάθη προκαλώντας στην ψυχή ιλαρότητα και 
χαρά, και στηρίζει την καρδιά µε αδίστακτο πόθο και αναμφίβολη βεβαιότητα. Όπως λένε οι 
Πατέρες, κάθε τι που έρχεται στην ψυχή, είτε αισθητό είτε νοερό, αλλά η ψυχή αμφιβάλλει γι’ αυτό 
και δεν το παραδέχεται, δεν είναι από το Θεό, αλλά το έχει στείλει ο εχθρός. Κι αν δεις το νου σου 
να τον έλκει απ᾽ έξω ή από ψηλά κάποια αόρατη δύναμη, µην τον πιστέψεις, ούτε να τον αφήσεις 
να έλκεται, αλλά σφίξε τον ευθύς στο έργο του. Εκείνα που είναι του Θεού ---λέει ο άγιος Ισαάκ--- 
έρχονται μόνα τους, χωρίς να γνωρίζεις εσύ το πότε. Ενώ ο φυσικός εχθρός, ο δαίμονας που ενεργεί 
εσωτερικά στην περιοχή της μέσης --της έδρας του επιθυμητικού---, μετασχηματίζει τα 
πνευματικά µε τη φαντασία σε άλλα αντί άλλων. Έτσι αντί θέρμη, προκαλεί τη δική του ανώμαλη 
πύρωση, ώστε να ταλαιπωρεί την ψυχή µε την απάτη αυτή, κι αντί ευφροσύνη, φέρνει µια χαρά 
άλογη και µια κάθυγρη ηδύτητα, που γεννούν οίηση και αλαζονεία. Και προσπαθεί να κρύβεται από 
τους άπειρους και τους κάνει να νομίζουν ενέργεια της χάρης την πλάνη που τους προξενεί. Αλλ᾽ 
όµως ο χρόνος και η πείρα και η αίσθηση τον φανερώνουν σ᾽ εκείνους που δεν αγνοούν ολότελα 
την πανουργία του. Γιατί λέει η Γραφή: «Ο φάρυγγας διακρίνει τις τροφές»(Σ. Σειρ. 36, 19), 
δηλαδή η πνευματική γεύση φανερώνει χωρίς πλάνη τα πάντα, τι είδους είναι. 


Περί αναγνώσεως 


11. Αφού είσαι εργάτης, λέει ο Ιωάννης της Κλίμακος, εκείνα που διαβάζεις να είναι πρακτικά. 
Γιατί η εργασία των πρακτικών κάνει περιττή την ανάγνωση τῶν λοιπών. Να διαβάζεις πάντοτε τα 
σχετικά µε την ησυχία και την προσευχή, όπως για παράδειγµα την Κλίμακα, τον άγιο Ισαάκ, τα 
έργα του αγίου Μαξίμου, του Νέου Θεολόγου και του μαθητή του Στηθάτου, του Ησυχίου, του 
Φιλόθεου του Σιναΐτη και όσα υπάρχουν τῶν ομοίων τους. Τα υπόλοιπα άφησέ τα προς το παρόν, 
όχι ὡς απόβλητα, αλλά γιατί δε βοηθούν στο σκοπό σου, παρά μεταθέτουν το νου από την 
προσευχή στη µελέτη όσων εκθέτουν. Να κάνεις την ανάγνωση μόνος σου, όχι µε φωνή 
ὑπερήφανης επιδείξεως, όχι µε γρήγορη και τορνευτή ευγλωττία ή µε καλλιέπεια λόγου ή ηδονική 
μελωδικότητα, ή ενώ δεν υπάρχουν άλλοι παρόντες, να σε κλέβει η εµπάθειά σου ασυναίσθητα και 
να διαβάζεις για να αρέσεις σε μερικούς σαν να είσαι μπροστά τους. Ούτε πάλι µε απληστία, επειδή 
«παν μέτρον άριστον»’ μήτε τραχιά ή νωχελικά κι αδιάφορα, αλλά σεμνά, όπως πρέπει, σταθερά, 
συνετά, εύρυθμα, µε το νου και την ψυχή ή και µε το λογικό. Με όλα αυτά ενδυναµώνεται ο νους κι 
αποκτά ισχύ και έξη να προσεύχεται µε δύναμη. Αν όµως κάνει την ανάγνωση µε τα αντίθετά τους 
που προαναφέραμε, τότε αποκτά σκοτισμό, χαύνωση και έκσταση, ώστε να νιώθει πόνο στο νου 
µέσα στον εγκέφαλο και να έχει ατονία στην προσευχή. 


12. Πρόσεχε και την πρόθεσή σου κάθε στιγµή και εξέταζέ την µε ακρίβεια, που κλίνει, αν δηλαδή 
κάθεσαι στην ησυχία ή ψάλλεις ή µελετάς ή προσεύχεσαι ή εργάζεσαι οποιαδήποτε αρετή σύμφωνα 
µε το θέλημα του Θεού για το ίδιο το καλό και για χάρη ψυχικής ωφέλειας, για να µην ξεγελιέσαι 
χωρίς να το καταλαβαίνεις. Γιατί οι ενέδρες του εχθρού είναι πολλές και παρατηρεί συνεχώς κρυφά 
πού κλίνει η πρόθεση του ανθρώπου χωρίς να το γνωρίζουν αυτό οι περισσότεροι, και θέλει 
πάντοτε να διαφθείρει απαρατήρητος το έργο για να µη γίνεται σύμφωνα µε το θέλημα του Θεού. 
Όσο όµως κι αν αυτός πολεμά µε επιμονή και σε πλησιάζει µε αναίδεια, αν έχεις ακλόνητα 
στραμμένη την πρόθεσή σου στο Θεό, σπάνια θα ξεγελαστείς, ακόμη κι αν χωρίς να θέλεις 
παραβιάζεται απ᾿ αυτόν και περισπάται η κλίση του θελήματός σου. Και ίσως νικιέται κανείς 
αθέλητα ή και από αδυναμία, αλλά εξάπαντος συγχωρείται και επαινείται από Εκείνον που γνωρίζει 


τις προθέσεις και τις καρδιές. Αυτό το πάθος, η κενοδοξία θέλω να πω, δεν αφήνει το Μοναχό να 
προκόψει στην αρετή: αλλά ενώ υποφέρει τους κόπους, στο τέλος βρίσκεται άκαρπος. Γιατί 
παρουσιάζεται πάντοτε και στους τρεις, δηλαδή στον αρχάριο, το µέσο και τον τέλειο, και τους 
απογυμνώνει από την εργασία τῶν αρετών. 


13. Θα πω κάτι από την πείρα μου. Χωρίς τις παρακάτω αρετές ο Μοναχός δεν προοδεύει ποτέ’ 
δηλαδή τη νηστεία, την εγκράτεια, την αγρυπνία, την υπομονή, την ανδρεία, την ησυχία, την 
προσευχή, τη σιωπή, το πένθος, την ταπείνωση. Αυτές οι αρετές γεννούν και φυλάγουν η μία την 
άλλη. Από την αδιάκοπη νηστεία μαραίνεται η επιθυµία και γεννιέται η εγκράτεια. Η εγκράτεια 
γεννά την αγρυπνία, η αγρυπνία την υπομονή, η υπομονή την ανδρεία, η ανδρεία την ησυχία, η 
ησυχία την προσευχή, η προσευχή τη σιωπή, η σιωπή το πένθος, το πένθος την ταπείνωση. Η 
ταπείνωση γεννά αντιστρόφως το πένθος, και στη συνέχεια θα βρεις ανάλογα οι θυγατέρες να 
γεννούν τις μητέρες µία προς μία. Αυτή η αλληλογέννηση αποτελεί και τη µεγαλύτερη αρετή. Τα 
αντίθετα πάλι είναι φανερά σε όλους. 


14. Εδώ πρέπει να αναφέροµε και τους κόπους και τους πόνους τῆς πνευματικής εργασίας και να 
εκθέσοµε µε σαφήνεια πώς πρέπει να ασκούμε κάθε εργασία, μήπως βαδίζοντας κανένας χωρίς 
κόπο και απ᾿ όσα άκουσε μόνο, δεν επιτύχει τον καρπό, και κατηγορήσει εμένα ή άλλον, ότι δεν 
είναι όπως τα είπαμε. Ο καρδιακός πόνος και ο σωµατικός κόπος κάνουν αποδεδειγμένα αληθινό 
έργο, και φανερώνουν την ενέργεια του Αγίου Πνεύματος, η οποία σου δόθηκε µε το βάπτισμα, 
καθώς και σε κάθε πιστό. Η ενέργεια αυτή καταχώθηκε από τα πάθη µε την παραμέληση των 
εντολών, και περιμένει µε το άπειρο έλεός της τη μετάνοιά µας, για να µην ακούσομε στο τέλος, 
εξαιτίας της ακαρπίας µας: «Πάρτε από αυτόν το τάλαντο: κι ό,τι νομίζει πώς έχει, θα του 
αφαιρεθεί»(Ματθ. 25, 28-29), και εξαποσταλούμε στην κόλαση να βασανιζόμαστε στη γέεννα 
αιωνίως. Γιατί κάθε εργασία σωματική και πνευματική που δεν έχει πόνο ή κόπο, ποτέ δε φέρνει 
καρπό σ᾽ εκείνον που την εξασκεί. Και η βασιλεία του Θεού κατακτάται µε τη βία και την 
αρπάζουν όσοι ασκούν βία στον εαυτό τους, όπως είπε ο Κύριος(Ματθ. 11.12): βία εννοούσε την 
κοπιαστική αίσθηση του σώματος σε όλα. Επειδή οι πολλοί ίσως πολλά χρόνια εργάστηκαν ή 
εργάζονται χωρίς κόπο, αλλά δεν κατέβαλαν τους κόπους τους φιλόπονα και µε φλογερή καρδιακή 
προθυμία, γι’ αυτό είναι άδειοι από καθαρότητα και αμέτοχοι Αγίου Πνεύματος, αφού απέφυγαν τη 
δριμύτητα των κόπων. Γιατί εκείνοι που εργάζονται µε αμέλεια και χαύνωση, ίσως να κοπιάζουν 
πολύ, κατά τη γνώμη τους: ποτέ όμως δε συνάγουν καρπό, ακριβώς γιατί δεν κοπίασαν και κατά 
βάθος δεν ένιωσαν πόνο. Μαρτυρεί γι’ αυτό κάποιος από τους Πατέρες, λέγοντας: «Κι αν όλες οι 
εκδηλώσεις της ασκήσεώς µας είναι σπουδαίες, η καρδιά µας όµως δεν είναι γεμάτη οδύνη, όλες 
αυτές είναι νόθες και άχρηστες». Ίσως ακόµη, όταν ζούμε χωρίς κόπο και πόνο, να µας σπρώχνει η 
ακηδία σε ανώφελους περισπασμούς και να σκοτιζόµαστε νομίζοντας ότι σ᾽ αυτούς θα βρούμε 
άνεση, πράγµα που δε γίνεται. Απλώς δενόµαστε µε αόρατα άλυτα δεσµά και γινόμαστε ακίνητοι 
και αδρανείς για κάθε έργο, καθώς πληθαίνει μέσα µας η χαύνωση, και μάλιστα όταν είμαστε 
αρχάριοι. Γιατί στους τελείους όλα είναι ὠφέλιμα, όταν γίνονται µε μέτρο. Αυτό μαρτυρεί και ο 
Μέγας Εφραίμ λέγοντας: «Να κοπιάζεις µε κόπο στους ασκητικούς κόπους, για να αποφύγεις τους 
κόπους τῶν ματαίων κόπων (των περισπασμών)». Αν δε λυθεί η μέση μας, κατά τον Προφήτη(Ησ. 
21, 3), από τον εξαντλητικό κόπο της νηστείας και δε µας πιάσουν από το οδυνηρό σφίξιµο της 
καρδιάς πόνοι σαν τη γυναίκα που γεννάει, δε θα γεννήσομε «πνεύμα σωτηρίας»(Ησ. 26, 18) στη 
γη της καρδιάς µας, όπως άκουσες. Αλλά νομίζομε πώς είμαστε κάτι για την πολύχρονη ἀσκησή 
μας και την ανώφελη παραμονή µας στην έρημο και τη χαύνωση και την ησυχία, και γι’ αυτό 
καυχιόμαστε. Την ώρα όµως του θανάτου µας, χωρίς αμφιβολία θα εννοήσομε καλά όλοι τί είδους 
καρπό έχομε. 


15. Δεν είναι δυνατό να μάθει κανείς μόνος του την επιστήμη των αρετων, αν και μερικοί είχαν την 
πείρα για δάσκαλο. Γιατί μαρτυρεί οίηση να ενεργεί κανείς μόνος του και όχι µε τη συμβουλή 
εκείνων που έχουν προοδεύσει στην αρετή: ή μάλλον γεννά την οίηση. Αν δηλαδή ο Υιός τίποτε δεν 
κάνει από μόνος Του, αλλά όπως τον δίδαξε ο Πατέρας, έτσι κάνει(]ω. 8, 28), και το πνεύμα δε θα 
μιλήσει από μόνο Του(]ω. 16, 13), ποιος είναι εκείνος που ανέβηκε σε τόσο ὕψος αρετής, ώστε να 
μην έχει ανάγκη από κάποιον να τον μυσταγωγήσει; Έχει γελαστεί νομίζοντας πως έχει αρετή, ενώ 


έχει αλαζονεία. Γι’ αυτό πρέπει να υπακούμε σ᾽ εκείνους που γνωρίζουν τοὺς κόπους της πρακτικής 
αρετής και έτσι να την ασκούμε. Δηλαδή την εξαντλητική νηστεία, την ανήδονη εγκράτεια, την 
επίµονη αγρυπνία, την κοπιαστική γονυκλισία, την επίπονη ακίνητη ορθοστασία, την παρατεταμένη 
προσευχή, την ανόθευτη ταπείνωση, τη συντριβή και τον ακατάπαυστο στεναγμό, τη σιωπή την 
εύλογη και σαν µε αλάτι αρτυµένη(Κολ. 4, 60, και την υπομονή σε όλα. Δεν πρέπει να βρίσκεται 
κανείς πάντοτε σε ανάπαυση, ούτε να ασχολείται διαρκώς μόνο µε το κάθισμα πρόωρα ή χωρίς να 
τον αναγκάζουν τα γηρατειά ή η αρρώστια. Γιατί λέει η Γραφή: «Θα τραφείς από τους κόπους των 
αρετών σου»(Ψαλμ. 127, 2), και: «Η βασιλεία των ουρανών δίνεται σ᾽ όσους βιάζουν τον εαυτό 
τους»(Ματθ. 11, 2). Όποιος λοιπόν βιάζεται να επιτελεί κάθε µέρα φιλόπονα τις παραπάνω 
πνευματικές εργασίες, αυτός µε τη βοήθεια του Θεού θα θερίσει και τον καρπό όταν έρθει ο καιρός. 


Πώς πρέπει να κάθεται ο ησυχαστής στην προσευχή και να µη σηκώνεται γρήγορα 


Άλλοτε σε σκαμνί, το πιο πολύ, επειδή είναι κουραστικό: άλλοτε πάλι, πιο σπάνια, σε στρωσίδι 
προσωρινά, για κάποια άνεση. Πρέπει το κάθισµά σου αυτό να γίνεται µε υπομονή, όπως λέει ο 
Απόστολος: «Να επιµένετε καρτερικά στην προσευχή»(Κολ. 4, 2), και να µην αδηµονείς και 
σηκώνεσαι γρήγορα από τον οδυνηρό κόπο και τη νοερή φωνή και το αδιάκοπο σφίξιµο του νου. 
Γιατί λέει ο Προφήτης: «Με έπιασαν πόνοι σαν τη γυναίκα που γεννάευ/(Ησ. 21. 3). Αλλά 
σκύβοντας κατω και μαζεύοντας το νου µεσα στην καρδιά, αν βέβαια αυτή έχει ανοιχθεί, να 
επικαλείσαι τον Κύριο Ιησού να έρθει να σε βοηθήσει. Αν και θα κουραστούν οι ώµοι σου και 
συχνά θα πονά το κεφάλι σου, εσύ να έχεις καρτερία σ᾽ αυτά µε φιλοπονία και έρωτα, ζητώντας 
μέσα στην καρδιά σου τον Κύριο. «Η βασιλεία του Θεού ανήκει σ᾽ όσους βιάζουν τον εαυτό τους, 
και αυτοί την αρπάζουν»(Ματθ. 11, 12). Με αυτά τα λόγια ο Κύριος υπέδειξε αληθινά να 
επιµένομε σ᾽ αυτά και σ᾽ αυτούς τους κόπους. Γιατί η υπομονή και η καρτερία σε όλα είναι που 
γεννούν τους κόπους και του σώματος και της ψυχής. 


Πός πρέπει να λέμε την ευχή 


Οι Πατέρες είπαν ως εξής. Άλλος λέει: «Κύριε Ιησού Χριστέ, Υιέ του Θεού, ελέησόν με», 
ολόκληρο. Άλλος το μισό: «Ιησού ΥἹέ του Θεού ελέησόν µε», το οποίο είναι ευκολότερο για την 
αδυναμία του νου. Γιατί ούτε µπορεί κανείς αφεαυτού να επικαλεστεί μυστικά τον Κύριο ]ησού(Α΄ 
Κορ. 12, 3) μόνος χωρίς τη χάρη του Πνεύματος ---τούτο µόνο µε το Άγιο πνεύμα γίνεται καθαρά 
και τέλεια---, αλλά είναι σαν παιδί που ακόµη ψελλίζει, µην μπορώντας να αρθρώσει την ευχή 
ολοκληρωμένα. Δεν πρέπει όµως να αλλάζει συχνά τις επικλήσεις τῶν ονομάτων από ραθυµία, 
αλλά αραιά για να εξασφαλίζεται η συνέχεια. Άλλοι τώρα διδάσκουν να λέμε την ευχή µε το στόμα, 
και άλλοι µε το νου. Εγώ λέω και µε τα δύο. Γιατί άλλοτε αδυνατεί ο νους να τη λέει, από ακηδία, 
κι άλλοτε το στόμα. Γι’ αυτό πρέπει να προσεύχεσαι και µε τα δύο, και µε το στόμα και με το νου, 
πλην όµως ήσυχα και ατάραχα, για να µην προκαλεί σύγχυση η φωνή στην αίσθηση και στην 
προσοχή του νου και εμποδίζει. Ώσπου να συνηθίσει ο νους στο έργο αυτό και να προκόψει και να 
δεχθεί δύναμη από το πνεύμα, ώστε να εύχεται ολικά και µε δύναμη. Τότε πιά δε χρειάζεται να 
μιλάει µε το στόμα ---εξάλλου ούτε που µπορεί--- αλλά αρκείται µόνο να κάνει ολόκληρη την 
εργασία µετο νου. 


Πώς πρέπει να κρατάμε το νοῦ 


Κατάλαβε ότι κανείς δεν μπορεί να κρατήσει το νου, αν δεν τον κρατήσει το πνεύμα. Γιατί ο νους 
είναι ακράτητος, όχι από τη φύση του ὡς αεικίνητος, αλλά γιατί οικειοποιήθηκε την περιπλάνηση 
από την αμέλειά µας και συνήθισε σ᾽ αυτήν απ᾿ την αρχή. Με την παράβαση δηλαδή τῶν εντολών 
Αυτού που µας αναγέννησε, χωριστήκαμε από το Θεό και χάσαμε τη νοερή αίσθηση και ένωση που 
είχαμε μαζί Του. Αφού ο νους γλίστρησε από κει και χωρίστηκε από το Θεό, σέρνεται παντού σαν 
αιχμάλωτος. Και δεν είναι δυνατό να σταθεί ο νους µε άλλο τρόπο, εκτός αν υποταχθεί στο Θεό και 
τον σταματήσει Εκείνος και ενωθεί μαζί Του µε ευφροσύνη και τον παρακαλεί συνεχώς και µε 
επιμονή και του εξοµολογείται κάθε μέρα νοερά όσα φταίει. Και ο Θεός συγχωρεί αµέσως τα πάντα 


σ᾽ εκείνους που ζητούν και επικαλούνται συνεχώς το άγιο όνομά Του µε ταπείνωση και συντριβή. 
Γιατί λέει ο Ῥαλμωδός: «Να εξοµολογείστε στον Κύριο και να επικαλείστε το άγιο όνομά 
Του»(Ῥαλμ. 104, 1). Αλλά και η συγκράτηση της αναπνοής µε το σφίξιµο του στόματος κρατάει το 
νου, αλλά µόνο μερικώς και διασκορπίζεται πάλι. Όταν όµως έρθει η ενέργεια της προσευχής, τότε 
κυρίως αυτή κρατάει το νου κοντά της και τον ευφραίνει και τον απαλλάσσει από την αιχμαλωσία. 
Εντούτοις καμιά φορά ενώ ο νους προσεύχεται και μένει µέσα στην καρδιά, η διάνοια περιπλανάται 
και μελετά άλλα. Αυτή δεν υποτάσσεται σε κανέναν, παρά στους τελείους µε τη χάρη του Αγίου 
Πνεύματος, οι οποίοι έφτασαν στην αρρέµβαστη κατάσταση µε τη δύναμη του Πησού Χριστού. 


Πώς πρέπει να διώχνομε τους λογισμούς 


Κανείς αρχάριος δε διώχνει ποτέ λογισμό, αν δεν τον διώξει ο Θεός. Μόνο οι δυνατοί μπορούν να 
τους πολεμήσουν και να τους διώξουν. Αλλά και αυτοί δεν τους διώχνουν µόνοιτους, παρά µε τη 
βοήθεια του Θεού κινούνται και πολεμούν εναντίον τους, όντας ντυμένοι την πανοπλία του Θεού. 
Εσύ τώρα, όταν έρχονται οι λογισμοί, να επικαλείσαι πυκνά και επίµονα τον Κύριο Ιησού και θα 
φύγουν επειδή δεν υποφέρουν την καρδιακή θέρμη που αναπηδά από την προσευχή, φεύγουν σαν 
να τους καίει φωτιά. «Με το όνομα του ]ησού, λέει ο Ιωάννης της Κλίμακος, μαστίγωνε τους 
εχθρούς». Γιατί ο Θεός µας είναι φωτιά που κατακαίει(Δευτ. 4, 24- Εβρ. 12, 29) τη μοχθηρία τους. 
Ο Κύριος που είναι ταχύς στο να βοηθεί, θα κάνει αµέσως την εκδίκηση εκείνων που φωνάζουν 
ολόψυχα προς Αυτόν μέρα και νύχτα(Λουκ. 18, 7). Εκείνος πάλι που δεν έχει ενέργεια προσευχής, 
τους κατατροπώνει µε άλλον τρόπο, κάνοντας όπως ο Μωυσής(Εξ. 17, 11). Σηκώνεται δηλαδή 
όρθιος και απλώνει τα χέρια και τα μάτια στον ουρανό, και ο Θεός τους τρέπει σε φυγή: έπειτα 
κάθεται πάλι και εξακολουθεί την προσευχή µε επιμονή. Αυτόν τον τρόπο μεταχειρίζεται εκείνος 
που δεν έχει ακόµη δύναμη προσευχής. Αλλά κι εκείνος που έχει την ενέργεια της προσευχής, όταν 
πρόκειται για σωματικά πάθη, δηλαδή την ακηδία και την πορνεία, που είναι τα σκληρά και 
βαρύτερα πάθη, πολλές φορές σηκώνεται και απλώνει προς τον ουρανό τα χέρια του ζητώντας 
βοήθεια. Αλλά αυτό το κάνει λίγες φορές, από το φόβο της πλάνης, και πάλι κάθεται στην 
προσευχή, µην τυχόν του φέρει καμία φαντασία ο εχθρός από ψηλά, παρουσιάζοντάς του ομοίωμα 
τάχα της αλήθειας. Γιατί το να είναι ο νους και πάνω και κάτω και στην καρδιά και παντού χωρίς να 
σφάλλει πουθενά, αυτό είναι ιδίωμα μόνο των καθαρών και τῶν τελείων, οι οποίοι μπορούν να τον 


φυλάξουν χωρίς βλάβη. 
Πώς πρέπει να ψάλλομε 


Άλλοι λένε λίγο, άλλοι πολύ, άλλοι καθόλου. Εσύ μήτε πολύ να ψάλλεις, γιατί αυτό φέρνει 
σύγχυση, μήτε καθόλου, γιατί ακολουθεί χαύνωση και αμέλεια. Μιμήσου εκείνους που ψάλλουν 
λίγο. Γιατί, όπως λένε οι άσοφοι σοφοί, παν μέτρον άριστον. Η πολλή ψαλμωδία είναι των 
πρακτικών εξαιτίας της ἀγνοιάς τους και του κόπου τους. Δεν είναι τῶν ησυχαστών, οι οποίοι 
αρκούνται να προσεύχονται μόνο στο Θεό µέσα στην καρδιά τοὺς και να απέχουν από νοήματα. 
Γιατί κατά τον Ιωάννη της Κλίμακος, ησυχία είναι η απόθεση των νοημάτων και των αισθητών και 
των νοητών. Γιατί όταν ο νους εξαντλήσει όλη τη δύναμή του στην πολλή ψαλμωδία, τότε θα 
εξασθενίσει και δε θα μπορέσει να προσεύχεται µε ένταση και επιμονή. Το περισσότερο διάστηµα 
της νύχτας, λέει ο Ιωάννης της Κλίμακος, να το αφιερώνεις στην προσευχή, ενώ στην ψαλμωδία 
λίγο. Έτσι οφείλεις να κάνεις και συ. 


Όταν στο κάθισµά σου δεις ότι ενεργεί µέσα σου η προσευχή και δεν παύει να κινείται µέσα στην 
καρδιά σου, µην την αφήσεις και σηκωθείς να ψάλλεις, ὡς τη στιγµή που θα σε εγκαταλείψει αυτή 
κατ᾽ οικονοµίαν Θεού. Γιατί στην περίπτωση αυτή αφήνεις το Θεό μέσα σου και στέκεσαι και του 
μιλάς απέξω, πέφτοντας από τα ψηλά στα χαμηλά. Εκτός απ᾿ αυτό, φέρνεις και σύγχυση και 
ταράζεις το νου στη γαλήνη του. Γιατί η ησυχία κατά το όνομα έχει και την πράξη, γιατί τη 
διατηρούμε µε ειρήνη και γαλήνη. Ο Θεός είναι ειρήνη πέρα από κάθε σύγχυση και κραυγή. 
Επίσης, πρέπει και η υμνωδία µας να είναι αγγελική σύμφωνα µε το μοναχικό µας πολίτευμα, και 
όχι σαρκική. Γιατί το να ψάλλομε δυνατά, είναι σύμβολο της νοερής κραυγής και µας δόθηκε για 
τη ραθυµία και απαιδευσία µας, για να επιστρέφοµε στα αληθινά. Σ7 εκείνους δηλαδή που δεν 
γνωρίζουν την προσευχή, η οποία είναι πηγή αρετών κατά τον Ιωάννη της Κλίμακος, και ποτίζει 


σαν φυτά τις ψυχικές δυνάμεις, σ᾽ αυτούς αρμόζει να ψάλλουν πολύ και χωρίς μέτρο και να έχουν 
πάντοτε μεγάλη ποικιλία και ποτέ να µη σταματούν, μέχρις ότου από την πολλή και επίπονη πράξη 
προκόψουν στη θεωρία και βρουν τη νοερά προσευχή να ενεργεί μέσα τους. Γιατί άλλη είναι η 
πράξη της ησυχίας και άλλη του κοινοβίου. Ο καθένας εκεί που καλέσθηκε, εκεί ας µένει(Α΄ Κορ. 
7, 24). και θα σωθεί. Γι’ αυτό φοβούμαι να γράψω, εξαιτίας τῶν πιο αδύνατων, που σε βλέπω να 
ζεις ανάμεσά τους. Όποιος πάσχει στην προσευχή, σύμφωνα µε όσα άκουσε και έμαθε, χάνεται, 
καθώς δεν έχει άνθρωπο να τον οδηγεί. Ενώ εκείνος που γεύθηκε τη θεία χάρη, οφείλει να ψάλλει 
µε μέτρο, κατά τους Πατέρες, και να ασχολείται τον περισσότερο καιρό µε την προσευχή. Κι όταν 
τον πιάνει η ραθυµμία, να ψάλλει ή να διαβάζει τα πρακτικά κεφάλαια τῶν Πατέρων. Γιατί το πλοίο 
δε χρειάζεται τα κουπιά όταν ο αέρας φουσκώνει τα πανιά του και ο άνεμος είναι ο κατάλληλος για 
να σχίζει ανάλαφρα την αλμυρή θάλασσα των παθών, και μόνο όταν σταματήσει το τραβούν µε τα 
κουπιά ή με τη βάρκα. 


Αν τώρα κάποιοι προτείνουν µε εριστική διάθεση τους αγίους Πατέρες ή μερικούς μοναχούς από 
εδώ, ότι έκαναν ολονύκτια ορθοστασία και ακατάπαυστη ψαλμωδία, σ᾽ αυτούς δίνοµε απόκριση 
από τις Γραφές, ότι δεν είναι όλα σε όλους τέλεια, επειδή τοὺς λείπει ο ζῆλος και στερούνται τη 
δύναμη. Αλλά τα μικρά δεν είναι οπωσδήποτε μικρά για τους μεγάλους, και τα μεγάλα για τους 
μικρούς δεν είναι οπωσδήποτε τέλεια. Ενώ οι τέλειοι τα εκτελούν όλα µε ευκολία. Δεν είναι βέβαια 
πάντοτε όλοι, τώρα ή στην παλιά εποχή, πρακτικοί. Ούτε όλοι βάδισαν ή κράτησαν μέχρι το τέλος 
τον ίδιο δρόμο. Πολλοί από την πρακτική ήρθαν στη θεωρία και αναπαύθηκαν αφήνοντας τα πάντα 
και σαββατίζοντας σύμφωνα µε τον πνευματικό Νόμο. Ευφραίνονταν μόνο µε το Θεό, χορτασμένοι 
από τη θεία απόλαυση, και δεν τοὺς επέτρεπε η χάρη να ψάλλουν ή να μελετούν κάτι άλλο: 
βρίσκονταν πάντοτε σε έκπληξη, μέχρι τον κατάλληλο καιρό, έχοντας φτάσει εν μέρει το 
τελειότατο απ᾿ ό,τι µπορεί να επιθυμήσει κανείς, σαν προκαταβολή της αιώνιας µακαριότητας. 
Άλλοι σώθηκαν αφού παρέμειναν ὧς το τέλος, µέχρι το θάνατό τους, στο πρακτικό στάδιο, 
περιμένοντας την ανταπόδοση στον μέλλοντα αιώνα. Μερικοί βεβαιώθηκαν κατά το θάνατό τους 
και τα σώματά τους ευωδίασαν µετά θάνατον σε ένδειξη της σωτηρίας τους: είχαν βέβαια τη χάρη 
του βαπτίσματος όπως όλοι, αλλά εξαιτίας της αιχμαλωσίας και της άγνοιας του νου τοὺς δεν την 
κοινώνησαν μυστικά όσο ήταν ακόµη στη ζωή. Άλλοι ευδοκιμούν και στα δυο, στην ψαλμωδία και 
στην προσευχή, και έτσι ζουν, έχοντας πλούσια τη χάρη και αεικίνητη και ποτέ δεν εμποδίζονται 
από τίποτε. Άλλοι κράτησαν μέχρι τέλους κυρίως την ησυχία, όντας απλοϊκοί, και περιορίζονταν 
μόνο στην προσευχή, κάνοντας πάρα πολύ καλά, μόνοι ενωμένοι µε μόνο το Θεό. Γιατί οι τέλειοι, 
όπως είπαμε, όλα τα μπορούν µε τη χάρη του Χριστού, που τους ενδυναμώνει(φιλιπ. 4, 13). Σ᾽ 
Αυτόν ανήκει η δόξα στους αιώνες τῶν αιώνων. Αμήν. 


Τί να πω για την κοιλιά, τη βασίλισσα των παθών; Αν μπορέσεις να τη νεκρώσεις και να την κάνεις 
σαν μισοπεθαμένη, µην υποχωρήσεις. Εμένα, αγαπητέ, µε έχει κατακυριέψει και την λατρεύω σαν 
δούλος της και συνθηκολογηµένος μαζί της, αυτή η συνεργός των δαιμόνων και η κατοικία τῶν 
παθών. Είναι αυτή που προκαλεί την πτώση µας, αλλά και την ἐγερσή μας όταν πειθαρχεί. Από 
αυτή έχοµε ξεπέσει τόσο από το πρώτο, όσο κι από το δεύτερο θεϊκό µας αξίωμα. Αφού δηλαδή 
καταστράφηκε το αρχικό θεϊκό αξίωμά µας, ανακαινιστήκαµε πάλι µε τη χάρη του Χριστού. Και να 
τώρα πάλι έχομε ξεπέσει από το Θεό, επειδή αμελήσαμε τις εντολές που διατηρούν και αυξάνουν 
τη χάρη µε την προκοπή µας, ακόμη κι αν από άγνοια υπερηφανευόµαστε και νομίζομε ότι είμαστε 
µε το Θεό. Τα σώματα έχουν πολλές διαφορές στην τροφή, όπως έχουν πει οι Πατέρες. Άλλος έχει 
ανάγκη από πολλή τροφή, άλλος από λίγη για τη διατήρηση της φυσικής δυνάμεώς του, κιο 
καθένας τρώει ανάλογα µε τη δύναμη και τη σωματική του κατάσταση. Ο ησυχαστής όµως πρέπει 
να περνά πάντοτε µε στέρηση και να µη χορταίνει. Γιατί όταν βαρύνει το στομάχι, θολώνει ο νους 
και έτσι ούτε την προσευχή μπορεί να λέει δυνατά και καθαρά. Αλλά από τη χώνευση τῶν πολλών 
φαγητών νυστάζει και θέλει να κοιμηθεί γρήγορα, οπότε πάρα πολλές φαντασίες ορμούν στο νου 
κατά τον ύπνο. Για εκείνον λοιπόν που θέλει να σωθεί και βιάζει τον εαυτό του για τον Κύριο να 
ζει ησυχαστικά, αρκεί νομίζω μιά λίτρα ψωμί και τρία ή τέσσερα ποτήρια νερό και κρασί την 
ημέρα. Από τα φαγητά που βρίσκονται, να τρώει την κατάλληλη ώρα λίγο απ’ όλα, χωρίς να 
χορταίνει. Ενεργώντας έτσι σοφά στο θέµα αυτό, θα μπορέσει ν᾽ αποφύγει την υπερηφάνεια, αφού 


θα τρώει απ᾽ όλα, αλλά και δε θα σιχαθεί τα έργα του Θεού, τα «καλά λίανν(Γεν. 1, 31), και θα τον 
ευχαριστεί για όλα. Αυτή είναι η διάκριση των φρονίμων. Για τους ασθενείς όµως στην πίστη και 
στην ψυχή, η αποχή από τα φαγητά είναι συμφερότερη: σ᾽ αυτούς ο Απόστολος παραγγέλλει να 
τρώνε χορταρικά(Ρωμ. 14, 2), αφού δεν πιστεύουν ότι θα φυλαχθούν από το Θεό. 


Τί να σου πω, που ζήτησες κανόνα και βάρος πολύ, ενώ είσαι γέρος; Δεν μπορούν οι νέοι να 
κρατήσουν µε ζύγι και μέτρο, και πώς θα μπορέσεις εσύ; Πρέπει να κρατάς την ελευθερία σου σε 
όλα, όταν τρώς κάτι. Αν όµως νικιέσαι, να µετανοείς και να ξαναεπιχειρήσεις, και µην πάψεις να 
κάνεις έτσι πάντοτε, όταν πέφτεις δηλαδή να σηκώνεσαι κατηγορώντας πάντοτε τον εαυτό σου και 
όχι άλλον, και θα βρεις ανάπαυση, κερδίζοντας σοφά τη νίκη µε πτώσεις, κατά τη Γραφή. Αλλά µην 
παραβαίνεις τον όρο που σου έθεσα και αυτό σου αρκεί. Γιατί τίποτε δε δυναμώνει το σώμα τόσο, 
όσο το ψωμί και το νερό. Γι’ αυτό έλεγε ο Προφήτης, παραβλέποντας όλα τ᾽ άλλα: «Ὑιέ ανθρώπου, 
θα φας το ψωμί σου µε το ζύγι και θα πιεις το νερό µε μέτρον(]εζ. 4, 16). Το φαγητό έχει τρεις 
όρους: εγκράτεια, αυτάρκεια και κόρο. Εγκράτεια είναι να πεινάς µετά το φαγητό. Αυτάρκεια είναι 
μήτε να πεινάς μήτε να νιώθεις βάρος. Κόρος δε, να νιώθεις λίγο βάρος μετά το φαγητό. Να 
χορτάσεις τώρα, και να συνεχίσεις να τρῶς, αυτό είναι η θύρα της γαστριμαργίας, από την οποία 
μπαίνει η πορνεία. Εσύ, έχοντας καλά αυτά υπόψη σου, διάλεξε το κατά τη δύναμή σου καλύτερο, 
χωρίς να ξεπερνάς τους όρους. Γιατί μόνον οι τέλειοι μπορούν κατά τον Απόστολο και να πεινούν 
και να χορταίνουν και να είναι σε όλα δυνατοί (Φιλιπ. 4, 12). 


Περί πλάνης και διαφόρων ζητημάτων 


Πρόσεξε τί θέλω να γνωρίζεις µε ακρίβεια περί της πλάνης, ώστε να φυλάγεσαι απ᾽ αυτήν, μην 
τυχόν από άγνοια πάθεις μέγιστη βλάβη και χάσεις την ψυχή σου. Το αυτεξούσιο του ανθρώπου 
εύκολα κλίνει σε κοινωνία µε τους δαίμονες, και μάλιστα των ανθρώπων εκείνων που δεν έχουν 
πείρα, και είναι σαν να κυβερνιούνται από αυτούς. Γιατί κοντά και γύρω στους αρχαρίους και τους 
ιδιόρρυθµους περιφέρονται οι δαίμονες ετοιµάζοντας παγίδες λογισµών και λάκκους πτώσεων και 
όλεθρο διά μέσου φαντασιών. Η πόλη τους δηλαδή βρίσκεται κάτω από την εξουσία των 
βαρβάρων. Και δεν πρέπει να απορούµε αν κάποιος πλανήθηκε, ή έχασε το νου του, ή δέχθηκε ή 
δέχεται πλάνη, ή βλέπει πράγματα ξένα προς την αλήθεια, ή λέει από απειρία και άγνοια πράγματα 
που δεν πρέπει. Γιατί πολλές φορές κάποιος μιλώντας από αμάθεια για την αλήθεια, και λέγοντας 
χωρίς να καταλάβει ἀλλ᾽ αντ’ άλλων, δε γνωρίζει να πει τα ορθά, κι έτσι τάραξε πολλούς και µε την 
ανοησία του προκάλεσε ντροπή και γέλια σε βάρος των ησυχαστών. Δεν είναι θαυμαστό να 
πλανηθεί κάποιος αρχάριος και ὕστερα από πολλούς κόπους: αὐτό έγινε σε πολλούς και τωρινούς 
και παλιούς που αναζητούσαν το Θεό. 


Η μνήμη του Θεού, δηλαδή η νοερά προσευχή, είναι υψηλότερη απ᾿ όλες τις πνευματικές εργασίες. 
Αυτή είναι η κεφαλή των αρετών, επειδή είναι αγάπη Θεού. Κι εκείνος που θέλει να πλησιάσει στο 
Θεό µε αναίδεια και θρασύτητα, και βιάζεται να τον ομολογεί καθαρά και να τον αποκτήσει µέσα 
του, εύκολα θανατώνεται από τους δαίμονες αν το επιτρέψει ο Θεός, γιατί ζήτησε µε τόλμη και 
αυθάδεια όσα δεν ταιριάζουν στην κατάστασή του κι επιδίωξε µε αλαζονεία να τα επιτύχει πρόωρα. 
Πολλές φορές όµως ο Κύριος, ενώ µας βλέπει τολμηρούς στα μεγάλα και υψηλά, µας σπλαχνίζεται 
και δε µας παραχωρεί στον πειρασμό, για να αντιληφθεί καθένας μόνος του την υπερηφάνειά του 
και να μετανοήσει προτού γίνει όνειδος και περίγελως των δαιμόνων και άξιος να τον κλαίνε οι 
άνθρωποι, και μάλιστα εκείνος που επιζητεί µε μακροθυμία και ταπείνωση και, το μεγαλύτερο, µε 
υποταγή και ερώτηση τῶν εμπείρων αυτό το θαυμαστό έργο, µην τυχόν αντί σιτάρι θερίσει χωρίς 
να καταλάβει αγκάθια και αντί γλυκύτητα πίκρα, και αντί σωτηρία βρει την απώλειά του. Γιατί 
μόνον οι δυνατοί και τέλειοι μπορούν να μονομαχούν πάντοτε µε τοὺς δαίμονες και να υψώνουν 
εναντίον τους το ξίφος του Πνεύματος, δηλαδή το λόγο του Θεού(Εφ. 6, 17). Οι αδύνατοι και 
αρχάριοι έχουν σαν οχυρό τους τη φυγή, µε ευλάβεια και φόβο, αποφεύγοντας τον πόλεμο και µη 
τολμώντας πρόωρα, κι έτσι ξεφεύγουν το θάνατο. 

Εσύ λοιπόν, αν ησυχάζεις σωστά, προσδοκώντας να είσαι μαζί µε το Θεό, ποτέ να µην παραδεχθείς 
ό,τι και αν δεις αισθητό ή νοερό, εξωτερικά ή εσωτερικά, ακόµα και οπτασία Χριστού, ή δήθεν 
Αγγέλου, ή µορφή Αγίου, ή να φαντάζεσαι φῶς µε το νου σου ή να δίνεις σ᾽ αυτόν σχήμα. Γιατί κι ο 


ίδιος ο νους έχει από τη φύση του τη δύναμη της φαντασίας και εύκολα µπορεί να σχηματίζει τις 
μορφές όσων επιθυμεί, σ᾽ εκείνους που δεν τον προσέχουν ακόµα µε ακρίβεια, και προκαλεί βλάβη 
και στον εαυτό του. Ακόμη και η μνήμη των αγαθών ή των κακών, συνηθίζει να δίνει ξαφνικά 
μορφή στην αίσθηση του νου και να οδηγεί στη φαντασία, οπότε ένας τέτοιος γίνεται μόνος του 
φανταστής και όχι ησυχαστής. Γι’ αυτό πρόσεχε µη συγκατατεθείς και πιστέψεις αµέσως κάτι τί, ας 
είναι και αγαθό, προτού το εξετάσεις πολύ και ρωτήσεις τους έμπειρους, για να µη βλαφθείς. Σ7 
αυτό το πράγµα να είσαι διστακτικός κρατώντας πάντοτε το νου σου χωρίς χρώμα, χωρίς µορφή, 
χωρίς σχήμα. Πολλές φορές κάτι που έστειλε ο Θεός για δοκιμή και ως στεφάνι, πολλούς τους 
έβλαψε. Γιατί ο Κύριος µας θέλει να δοκιμάζει το αυτεξούσιό µας, προς τα που κλίνει. Εκείνος που 
είδε κάτι µε τη διάνοια ή µε την αίσθησή του, ακόµη κι αν προέρχεται από το Θεό, και το δεχθεί 
χωρίς τη γνώμη τῶν εμπείρων, εύκολα πέφτει ή θα πέσει σε πλάνη ως εὐπιστος. 


Ο αρχάριος πρέπει να προσέχει στην καρδιακή ενέργεια που είναι απλανής, κι όλα τα άλλα να µην 
τα παραδέχεται μέχρις ότου ειρηνεύσει από τα πάθη. Γιατί ο Θεός δεν αγανακτεί εναντίον εκείνου 
που προσέχει µε ακρίβεια τον εαυτό του, απὀ το φόβο της πλάνης, ακόµη και αν αυτός δε δεχθεί 
εκείνο που του έστειλε, χωρίς να ερωτήσει και να ερευνήσει πολύ: μάλλον τον επαινεί ὡς σοφό, αν 
και εναντίον μερικών αγανάκτησε. Δεν πρέπει όµως όλους να τους ερωτά, παρά ένα, που να του 
έχουν εμπιστευθεί την καθοδήγηση και άλλων και να έχει ζωή που αστράφτει από αρετή, φτωχό 
αλλά που να κάνει πλούσιους πολλούς, κατά τη Γραφή(Β΄ Κορ. 6, 10). Γιατί πολλοί άπειροι 
έβλαψαν πολλούς ανόητους, τῶν οποίων θα έχουν το κρίμα μετά θάνατον. Δεν ταιριάζει σ᾽ όλους 
να οδηγούν άλλους, αλλά σ᾽ εκείνους που δόθηκε η θεία διάκριση, η οποία ονομάζεται από τον 
Απόστολο «διάκρισις πνευμάτων»(Α΄ Κορ. 12, 10) και ξεχωρίζει το χειρότερο από το καλύτερο µε 
τη μάχαιρα του λόγου. Ο καθένας έχει δική του γνώση και διάκριση, φυσική ή πρακτική ή από 
μάθηση, δεν έχουν όμως όλοι τη διάκριση του Πνεύματος. Γι’ αυτό έλεγε ο σοφός Σειράχ: «Οι 
φίλοι σου, µε τους οποίους θα ειρηνεύεις, να είναι πολλοί, οι σύμβουλοί σου όµως ένας στους 
χίλιους»(Σ. Σειρ. 6, 6). Και δεν είναι μικρός ο αγώνας να βρείς οδηγό που δεν πλανάται και στα 
έργα και στα λόγια και στα νοήματα. Ο απλανής οδηγός φαίνεται από το αν η ζωή του και η 
φρόνησή του συμφωνεί µε τις μαρτυρίες των θείων Γραφών κι αν είναι μετριόφρων. Και δεν είναι 
λίγη η βία που χρειάζεται για να φτάσει κανείς φανερά την αλήθεια και να καθαρθεί από ό,τι είναι 
αντίθετο στη χάρη. Γιατί ο διάβολος συνηθίζει να παρουσιάζει την πλάνη του µε το σχήμα της 
αλήθειας, και μάλιστα στους αρχαρίους, μετασχηματίζοντας τα πονηρά του σχέδια σε πνευματικά. 
Γι’ αυτό το λόγο, εκείνος που αγωνίζεται να φτάσει στην καθαρή προσευχή, οφείλει να πορεύεται 
μέσα στην ησυχία, µε µεγάλο τρόμο και πένθος και µε ερώτηση των εμπείρων για να τον οδηγούν 
να κλαίει πάντοτε για τις αμαρτίες του, να λυπάται και να φοβάται μήπως κολαστεί ή χάσει το Θεό 
και χωριστεί από Αυτόν τώρα ή στο μέλλον. Όταν λοιπόν δει ο διάβολος κάποιον να ζει µέσα στο 
πένθος, δε μένει εκεί, γιατί δειλιάζει την ταπείνωση που προξενείται από το πένθος. Αν όμως δει 
κάποιον να φαντάζεται µε υπερηφάνεια ότι θα φτάσει τα υψηλά, έχοντας πόθο σατανικό και όχι 
αληθινό, τότε εύκολα τον πιάνει στα δίχτυα του σαν υπηρέτη του. Γι’ αυτό είναι πολύ μεγάλο όπλο 
να κρατά κανείς την προσευχή και το πένθος, για να µην πέφτει από τη χαρά της προσευχής στην 
υπερηφάνεια, αλλά να προτιµά τη χαρμολύπη κι έτσι να μένει αβλαβής. Γιατί η απλανής προσευχή, 
η θέρμη δηλαδή μαζί µε την προσευχή του Ιησού, ο οποίος έβαλε φωτιά στη γη της καρδιάς 
μας(Λουκ. 12, 49), είναι που κατακαίει τα πάθη σαν αγκάθια και προκαλεί στην ψυχή ευφροσύνη 
και τιλαρότητα: και αυτή δεν έρχεται ούτε από δεξιά, οὔτε από αριστερά, οὔτε από πάνω, αλλά 
αναβλύζει στην καρδιά σαν πηγή νερού από το ζωοποιό πνεύμα. Αυτή μονάχα πόθησε να βρεις και 
να αποκτήσεις µέσα στην καρδιά σου, κρατώντας πάντοτε το νου σου χωρίς φαντασίες και γυμνό 
από νοήματα και λογισμούς: και µη φοβάσαι. Εκείνος που είπε: «Έχετε θάρρος, εγώ είμαι: µη 
φοβάστεν(Ματθ. 14, 27), Αυτός είναι μαζί µας (τον οποίο παρακαλούμε να µας υπερασπίζει 
πάντοτε), και δεν πρέπει να δειλιάζοµε ή να στενάζοµε όταν επικαλούμαστε το Θεό. 


Αν τώρα είναι και µερικοί που παρεξέκλιναν και βλάφθηκαν τα μυαλά τους, πρόσεξε ότι το έπαθαν 
αυτό από ιδιορρυθµία και υψηλοφροσύνη. Γιατί εκείνος που αναζητεί το Θεό µε υποταγή και 
ερώτηση τῶν άλλων και ταπεινοφροσύνη, δε θα βλαφθεί ποτέ, µε τη χάρη του Χριστού, ο οποίος 
θέλει όλοι οι άνθρωποι να σωθούν(Α΄ Τιμ. 2, 4). Κι αν συμβεί κάποιος πειρασμός, γίνεται για 


δοκιμή και στεφάνι και επισύρει γρήγορα τη βοήθεια του Θεού που τον παραχώρησε, µε τρόπους 
που γνωρίζει Αυτός. Εκείνον που ζει ορθά και ενεργεί άµεµπτα και απέχει από ανθρωπαρέσκεια και 
υψηλοφροσύνη, ακόµη κι αν προκαλέσει εναντίον του αναρίθµητους πειρασμούς όλη η φάλαγγα 
τῶν δαιμόνων, δε θα τον βλάψει, όπως λένε οι Πατέρες. Εκείνοι όµως που πορεύονται µε αυθάδεια 
και σύμφωνα µε τη δική τους κρίση, αυτοί εύκολα υφίστανται βλάβη. Γι’ αυτό ο ησυχαστής πρέπει 
πάντοτε να κρατά τη βασιλική οδό. Γιατί την υπερβολή στο κάθε τί, συνήθως την ακολουθεί 
εύκολα η υπερηφάνεια, την οποία διαδέχεται η πλάνη. Να κρατάς την ανάσα του νου, σφίγγοντας 
λίγο κατά την προσευχή το στόμα, κι όχι την ανάσα της μύτης, όπως κάνουν οι αμαθείς, για να µη 
βλαφθείς φουσκώνοντας. 


Οι αρετές της ησυχίας είναι τρεις, και πρέπει να τις τηρούμε µε ακρίβεια και να εξετάζοµε κάθε 
στιγμή αν βαδίζοµε διαρκώς στη γραμμή τους, µην τυχόν παρασυρόμαστε από τη λησμοσύνη και 
βαδίζομε έξω απ᾿ αυτές. Και είναι οι εξής: η εγκράτεια, η σιωπή και η αυτομεμψία, δηλαδή η 
ταπείνωση. Είναι περιεκτικές αρετές και υποστηρίζουν η μία την άλλη, κι από αυτές γεννιέται η 
προσευχή κι ολοένα αυξάνει. 


Η αρχή της χάρης στην προσευχή παρουσιάζεται σε μερικούς µε διάφορες μορφές και µε πολλούς 
τρόπους παρατηρείται και αναγνωρίζεται η κατανομή τῶν χαρισμάτων του Πνεύματος, σύμφωνα 
µε το θέλημά Του, όπως λέει ο Απόστολος(Εβρ. 2, 4), ώστε να φαίνεται και σ᾽ εμάς κατά το 
παράδειγµα του προφήτη Ηλία του Θεσβίτη(Γ΄ Βασ. 19, 11-12). Σε μερικούς δηλαδή, έρχεται σαν 
φοβερός άνεμος που διαλύει βουνά παθών και συντρίβει πέτρες, δηλαδή τις σκληρές καρδιές, έτσι 
ώστε από το φόβο η σάρκα καθηλώνεται και γίνεται νεκρή. Σε άλλους παρουσιάζεται στην αρχή 
σαν σεισμός, δηλαδή αγαλλίαµα στα σπλάχνα (το οποίο και σκίρτημα έχουν πει καθαρότερα οι 
Πατέρες), άυλο και ουσιώδες: γιατί το ανούσιο είναι ανυπόστατο και ανύπαρκτο. Σε άλλους τέλος, 
και μάλιστα σ᾽ εκείνους που πρόκοψαν στην προσευχή, ο Θεός ενεργεί σαν απαλή και ειρηνική 
αύρα φωτός, καθώς µέσα στην καρδιά τους, όπως λέει ο Απόστολος(Εφ. 3, 17), κατοίκησε ο 
Χριστός και φανερώνεται μυστικά µε τη χάρη του Πνεύματος. Γι’ αυτό έλεγε ο Θεός στον Ηλία στο 
όρος Χωρήβ, ότι «ο Κύριος δεν είναι ούτε στο φοβερό άνεμο, ούτε στο σεισμό (δηλαδή στις 
μερικές ενέργειες τῶν αρχαρίων), αλλά σε απαλή αύρα φωτός, εκεί είναι ο Κύριος»(Τ΄ Βασ. 19, 11- 
12). Μ΄ αυτό µας υπέδειξε την τελειότητα της προσευχής. 


Τί θα κάνει κανείς όταν ο δαίμονας μετασχηματίζεται σε άγγελο φωτός(Β΄ Κορ. 11, 14) και 
παραπλανά τον άνθρωπο; 


Γι’ αυτό έχει ανάγκη ο άνθρωπος από μεγάλη διάκριση, για να γνωρίζει καλά τη διαφορά του 
καλού και του κακού. Μην παραδέχεσαι λοιπόν γρήγορα τα φαινόμενα από ελαφρότητα, αλλά να 
μένεις βαρύς και ύστερα από πολλή δοκιμασία να κρατάς το καλό και να απορρίπτεις το κακό(Α΄ 
Θεσ. 5, 21-22). Οφείλεις να δοκιµάζεις και να διακρίνεις τα πράγματα, και τότε να πιστεύεις. 
Πρέπει να γνωρίζεις ότι είναι φανερές οι ενέργειες της χάρης, τις οποίες ο δαίμονας, όσο κι αν 
μετασχηματίζεται σε άγγελο, δεν µπορεί να σου τις δώσει. Ούτε πραότητα δίνει, ούτε επιείκεια, 
ούτε ταπείνωση, οὔτε μίσος του κόσμου, οὔτε παύει τις ηδονές και τα πάθη: αυτά είναι ενέργειες 
της χάρης. Η ενέργεια του δαίμονα είναι αλαζονεία και υψηλοφροσύνη και δειλία και κάθε κακία. 
Από την ενέργεια λοιπόν μπορείς να μάθεις αν το φῶς που έλαµψε στην ψυχή σου είναι από το Θεό 
ή από το σατανά. Το μαρούλι είναι όμοιο στην εμφάνιση µε την πικραλίδα και το ξίδι όμοιο στο 
χρώμα µε το κρασί, αλλά ο λάρυγγας καταλαβαίνει και διακρίνει τη διαφορά τους από τη γεύση. 
Έτσι και η ψυχή, αν έχει διάκριση, αναγνωρίζει από τη νοερή αίσθηση τα χαρίσματα του Αγίου 
Πνεύματος και τις φαντασίες του σατανά. 


Άγιος Γρηγόριος ο Παλαμάς 


Σύντομη βιογραφία 


Ο άγιος πατέρας µας Γρηγόριος ο Θεσσαλονίκης έζησε στα χρόνια της βασιλείας τον Ανδρόνικου 
Β’ Παλαιολόγου, γύρω στο 1340 μ.Χ. Αφού άφησε όλο τον κόσμο και τα του κόσμου, από την 
πατρίδα του Κωνσταντινούπολη μετανάστευσε στον αγιώννµο Αθω, όπου ακολούθησε τη 
μοναστική ζωή. Εδώ, έπειτα από σκληρούς ασκητικούς κόπους µέσα σε άκρα ησυχία, µε την ψυχή 
στραμμένη στο Θεό μόνο, έγινε θεόμορφος καθρέφτης του Αγίου Πνεύματος, ανεβαίνοντας όσο 
λίγοι στην κορυφή της πράξεως και της θεωρίας. Με καταυγαζόμενη τη διάνοια του από τις 
θεοπτικές Ελλάμψεις του Πνεύματος, άφησε στην Εκκλησία του Θεού σοφότατα και 
θεολογικότατα συγγράμματα, σαν μνημείο Ορθοδοξίας. 


Αποσπάσματα από αυτά είναι όσα περιέχονται στο βιβλίο αυτό, τα οποία προξενεύουν πράγματι 
στους αναγνώστες θησαυρούς θείας γνώσεως και πνευματικής σοφίας και τελειότητας. Γιατί ο 
Ουράνιος και θεοπτικός αυτός νους δε συγκέντρωσε σε αυτά µόνο τους λόγους τῶν παλαιοτέρων 
Αγίων, αλλά πρόσθεσε και όσα υπερφυσικά έµαθε ο ίδιος µε μακρά πείρα και µακάριο πάθος, και 
τεχνούργησε έτσι ένα πραγµατικό αριστούργημα τῶν νηπτικών, ώστε κανείς ποτέ να µην τα θεωρεί 
γέννημα ανθρώπινης διάνοιας -κάθε άλλο μάλιστα. Στην πραγματικότητα είναι νοήματα Χριστού 
και λόγοι Θεού που φέρνουν σε έκσταση κάθε ακοή και διάνοια. Με αυτά υπερασπίζει σθεναρά 
όσους ζουν σε ιερή ησυχία και σχολάζουν ατή νοερά νήψη και προσευχή, ενώ αντιμετωπίζει 
εμβριθέστατα, µε αποδείξεις από τη Γραφή, τις αντίθετες κενοφωνίες των αντιπάλων, ὡς απόψεις 
που ανατρέπουν την αλήθεια. 


Προς τη σεμνοτάτη μοναχή Ξένη 


Σ᾽ εκείνους που επιθυμούν να ζουν τη μοναχική ζωή αληθινά, είναι δυσάρεστη όχι μονάχα η 
συναναστροφή µε τοὺς πολλούς, αλλά και µε εκείνους που ζουν µε τον ίδιο τρόπο, γιατί αυτό 
διακόπτει τη συνέχεια της πανευφρόσυνης επικοινωνίας µε το Θεό και σχίζει στα δύο και κάποτε σε 
πολλά µέρη το ενιαίο του νου, το οποίο συγκροτεί τον έσω και αληθινό Μοναχό. Γι’ αυτό και 
κάποιος από τους Πατέρες, όταν ερωτήθηκε γιατί αποφεύγει τους ανθρώπους, αποκρίθηκε ότι «δεν 
μπορώ να εἶμαι µε το Θεό όταν συναναστρέφομαι µε τους ανθρώπους». Άλλος πάλι, μιλώντας γι᾿ 
αυτά από την πείρα του, θεωρεί όχι μόνο τη συναναστροφή, αλλά και τη θέα των ανθρώπων, ως 
αιτία που µπορεί να διαφθείρει τη σταθερότητα της νοερής ηρεμίας των ησυχαστών. Αν δε κανείς 
εξετάσει µε ακρίβεια, και µόνο η σκέψη του ερχομού κάποιου και η αναμονή της επισκέψεως και 
της συνομιλίας δεν αφήνει τελείως ατάραχο το νοητικό μέρος της ψυχής. Εκείνος τώρα που γράφει 
και λόγους, φορτώνει το νου του µε ακόµη πιο έντονη μέριμνα. Κι αν είναι από εκείνους που έχουν 
προκόψει στην αρετή και έχει, λόγω ψυχικής υγείας, και την αγάπη του Θεού, την έχει ενεργητική 
και όταν γράφει, αλλά πάντως όχι µε άµεσο και γνήσιο τρόπο. Αν όµως είναι απὀ εκείνους που 
πέφτουν ακόµη σε πολλά νοσήματα και πάθη της ψυχής, όπως πράγματι είμαι εγώ, κι έχουν ανάγκη 
να φωνάζουν συνεχώς στο Θεό «γιάτρεψε µε, γιατί αµάρτησα σ᾽ Εσένα»(Ψαλμ. 40, 5), αυτοί δεν 
είναι εύλογο πριν από τη θεραπεία τους ν᾽ αφήσουν τη δέηση και ν᾽ ασχοληθούν µε ο,τιδήποτε 
άλλο θεληματικά. Εκτός από αυτά, µε τα γραπτά του κανείς συνομιλεί και µε τους απόντες, και 
μεταδίδει την ομιλία σε περισσότερους καιρούς και ανθρώπους, κάποτε και σ᾽ αυτούς που ὃε θα 
ήθελε, αφού τα κείµενα παραμένουν και µετά το θάνατο εκείνου που τα έγραψε. Γι’ αυτό πολλοί 
Πατέρες, κορυφαίοι ησυχαστές, δε θέλησαν να γράψουν τίποτε, αν και μπορούσαν να εκθέσουν 
σπουδαία και ὠφελιμότατα πράγματα. 


Εγώ, αν και απέχω πάρα πολύ από την ακρίβεια εκείνων, συνήθιζα να γράφω, αλλά όταν υπήρχε 
επείγουσα ανάγκη. Τώρα όµως μ᾽ έκαναν διστακτικότερο και σ᾽ αυτό εκείνοι που είδαν µε φθονερά 


μάτια µερικά γραπτά µου, ζητώντας απ᾿ αυτά αφορμές να µε βλάψουν. Αυτοί, σύμφωνα µε τον 
Μέγα Διονύσιο, προκαταλαμβάνονται εµπαθώς από τα ψηφία και τις χωρίς νόηµα γραμμές και από 
συλλαβές και λέξεις άγνωστες που δε φτάνουν στο νοερό µέρος της ψυχής τους. Κι είναι πράγματι 
παράλογο και κακό και ολότελα ανάρµοστο σ᾽ εκείνους που θέλουν να νοούν τα θεία, το να µην 
προσέχουν στην έννοια του περιεχομένου, αλλά στις λέξεις. Εγώ γνωρίζω καλά πως δέχθηκα 
δικαίως τις κατηγορίες τους. Όχι ότι δεν έγραφα σύμφωνα µε τους Πατέρες. Αυτό µε τη χάρη του 
Χριστού το φύλαξα στα γραπτά µου’ αλλά ότι έγραψα για πράγματα, για τα οποία δεν ήμουν άξιος 
και, παρόμοια µε τον Οζά(Β΄ Βασ. 6, 6-7), επιχείρησα µε το λόγο να κρατήσω το όχημα της 
αλήθειας που κινδύνευε να ανατραπεί. Βέβαια, η τιμωρία που εγώ δέχθηκα από το Θεό δεν ήταν σε 
βαθµό οργής, αλλά παιδαγωγίας µε μέτρο. Γι’ αυτό και δεν παραχωρήθηκε να υπερισχύσουν 
εναντίον µου οι επιτιθέµενοι. Αλλά κι αυτό μάλλον οφείλεται στην αναξιότητά µου. Δεν ήμουν 
φαίνεται άξιος ούτε ικανός να πάθω τίποτε για χάρη της αλήθειας και να γίνω µε χαρά συγκοινωνός 
των παθημάτων τῶν Αγίων. Μήπως και ο Χρυσόστομος, που από αυτήν ακόµη τη ζωή ήταν 
ενωμένος µε την Εκκλησία των πρωτοτόκων στοὺς ουρανούς και που έγραφε λόγους για την 
ευσέβεια µε εγκυρότητα, σαφήνεια και γλυκύτητα όσο κανείς, μήπως λοιπόν κι αυτός ο τόσο μέγας 
δεν αποκόπηκε από την Εκκλησία και δεν καταδικάστηκε σε εξορία, γιατί δήθεν έγραφε και 
φρονούσε την αίρεση του Ωριγένη; Και ο Πέτρος, ο κορυφαίος του κορυφαίου χορού των μαθητών 
του Κυρίου, λέει ότι οι τότε αμαθείς διαστρέβλωναν τα δυσνόητα σηµεία των επιστολών του 
μεγάλου Παύλου, µε αποτέλεσµα να οδηγούνται στην απώλεια(Β΄ Πέτρ. 3, 16). 


Εγώ δε, για τη μικρή ενόχληση που µου προξένησαν οι αντίπαλοι, αν και καταδικάστηκαν 
συνοδικώς, είχα σκοπό να πάψω τελείως να γράφω, αν εσύ τώρα, αγία Γερόντισσα, δεν το ζητούσες 
ακούραστα µε παρακλητικά γράμματα και μηνύματα, έως ότου µε έπεισες να καταπιαστώ πάλι µε 
συμβουλευτικούς λόγους. Αν και εσύ δεν έχεις μεγάλη ανάγκη από συμβουλές, γιατί έχεις, µε τη 
χάρη του Χριστού, μαζί µε τη γεροντική ηλικία και το σεβασμό της συνέσεως, κι έχεις διαβάσει το 
νόμο τῶν ιερών εντολών µε πολυετή εφαρμογή, μοιράζοντας κατάλληλα τη ζωή σου στην υπακοή 
και στην ησυχία. Με αυτά λείανες την πλάκα της ψυχής σου και την έκανες κατάλληλη να 
χαραχθούν πάνω της τα θεϊκά γράμματα και να µη σβήσουν. Αλλά τέτοια είναι η ψυχή που 
κυριεύτηκε ολοκληρωτικά από τον πόθο της πνευματικής διδασκαλίας: δεν την χορταίνει ποτέ. ΓΙ’ 
αυτό και η Σοφία του Θεού λέει για τον εαυτό της: «Όσοι µε τρώνε, θα πεινάσουν κι ἀλλο»ί(Σ. 
Σειράχ 24, 21). Και ο Κύριος που βάζει µέσα µας αυτόν τον πόθο, λέει για τη Μαρία που διάλεξε 
την «αγαθή μερίδα», ότι δεν πρόκειται να της αφαιρεθεί(Λουκ. 10, 42). Εσύ χρειάζεσαι επιπλέον τη 
διδασκαλία αυτή και για τις θυγατέρες του Μεγάλου Βασιλέως, τις μοναχές δηλαδή, που ζουν κάτω 
από την πνευματική σου παιδαγωγία, και μάλιστα για τη Σύνεση, την οποία ποθείς να δώσεις 
νύμφη από το γένος σου στο Χριστό, το χορηγό της αφθαρσίας. Αυτόν μιμήθηκες κι εσύ: όπως 
δηλαδή Αυτός πήρε πραγματικά για χάρη µας τη δική µας µορφή, έτσι κι εσύ τώρα υποδύθηκες το 
πρόσωπο των αρχαρίων που έχουν ανάγκη από διδασκαλία. Γι’ αυτό κι εγώ, αν και δεν έχω 
ευχέρεια στους λόγους, και ειδικά σε τέτοιους λόγους, αλλά για να κάνω υπακοή και να τηρήσω 
την εντολή «Σ7 όποιον σου ζητάει κάτι, να το δώσεις»(Ματθ. 5, 42), από ό,τι τώρα έχω, θα 
εκπληρώσω το χρέος της κατά Χριστόν αγάπης, για να δείξω την καλή πρόθεσή μου. 


Να ξέρεις λοιπόν, αγία Γερόντισσα, ή μάλλον άκουσε συ για να πληροφορηθούν οι νέες που 
διάλεξαν την κατά Θεόν ζωή, ότι υπάρχει και θάνατος της ψυχής, η οποία είναι φύσει αθάνατη. 
Έτσι λέει ο Θεολόγος, ο αγαπημένος μαθητής του Χριστού: «Ὑπάρχει αμαρτία που επιφέρει 
θάνατο και άλλη που δεν επιφέρευ(Α΄ Ιω. 5, 16-17): εδώ εννοεί οπωσδήποτε το θάνατο της ψυχής. 
Και ο μέγας Παύλος λέει: «Η κατά κόσμον λύπη προκαλεί θάνατο»(Β΄ Κορ. 7, 10): εννοεί φυσικά 
το θάνατο της ψυχής. Κι άλλου λέει: «Ἐύπνα εσύ που κοιμάσαι, αναστήσου από τους νεκρούς, κι 0 
Χριστός θα σε φωτίσευ/(Εφ. 5, 14). Από ποιους νεκρούς προστάζει να αναστηθεί; Οπωσδήποτε από 
εκείνους που νεκρώθηκαν από τις σαρκικές επιθυμίες, οι οποίες μάχονται κατά της ψυχής(Α΄ Πέτρ. 
2, 11). Γι’ αυτό και ο Χριστός ονόμασε νεκρούς, εκείνους που ζουν στον μάταιο αυτόν κόσµο. Γιατί 
δεν έδωσε άδεια στο μαθητή που του ζήτησε να πάει να θάψει τον πατέρα του, αλλά τον διέταξε να 
Τον ακολουθεί, και να αφήσει τους νεκρούς να θάβουν τους νεκρούς τους(Ματθ. 8, 22). Νεκρούς 
εδώ ονόμασε ο Κύριος και τους ζωντανούς που είναι νεκρωμένοι στην ψυχή. Όπως δηλαδή ο 


χωρισμός της ψυχής από το σώμα είναι θάνατος του σώματος, έτσι κι ο χωρισμός του Θεού από την 
ψυχή, είναι θάνατος της ψυχής. Κι ο πραγματικός θάνατος είναι αυτός, ο θάνατος της ψυχής. Αυτόν 
το θάνατο εννοούσε µε την εντολή Του στον Παράδεισο ο Θεός, όταν έλεγε στον Αδάμ: «Την 
ημέρα που θα φας από το απαγορευμένο δένδρο, θα δοκιµάσεις το θάνατο»/(Γεν. 2, 17). Τότε µε την 
παράβαση θανατώθηκε η ψυχή του Αδάμ, καθώς χωρίστηκε από το Θεό, ενώ κατά το σώμα 
εξακολούθησε να ζει µέχρι την ηλικία τῶν εννιακοσίων τριάντα ετών(Γεν. 5, 5). Αλλά ο θάνατος 
που επικράτησε στην ψυχή λόγω της παραβάσεως, όχι μονάχα αχρειώνει την ψυχή και κάνει τον 
άνθρωπο επικατάρατο, αλλά κάνει και το σώμα πολύμοχθο και πολυπαθές και φθαρτό και στο 
τέλος το παραδίνει στο θάνατο. Γιατί τότε, μετά τη νέκρωση δηλαδή του έσω ανθρώπου εξαιτίας 
της παραβάσεως, άκουσε ο χοϊκός Αδάμ ότι «θα είναι καταραμένη η γη και θα το δείχνει στα 
διάφορα έργα σου: θα σου φυτρώνει αγκάθια και τριβόλια, και µε τον ιδρώτα του προσώπου σου 
θα τρῶς το ψωμί σου, ὡς την ώρα που θα επιστρέψεις στη γη, από την οποία σχηματίστηκες: γιατί 
γη εἰσαι, και στη γη θα γυρίσεις»(Γεν. 3, 17-19). Στη μέλλουσα εκείνη νέα γέννησή µας, κατά την 
ανάσταση των δικαίων, θα αναστηθούν και τα σώματα τῶν ανόμων και αμαρτωλών, αλλά για να 
παραδοθούν στό δεύτερο θάνατο(Αποκ. 20, 14), στην αιώνια κόλαση, στον ακοίµητο 
σκώληκα(Μαρκ. 9, 44), στο τρίξιµο των δοντιών, στο εξώτερο και ψηλαφητό σκοτάδι(Ματθ. 8, 
12), στη σκοτεινή και άσβεστη γέεννα του πυρός(Ματθ. 5, 22), σύμφωνα µε τον Προφήτη που λέει 
ότι οι άνοµοι και οι αμαρτωλοί θα ριχτούν μαζί σε φωτιά, που κανείς δε θα µπορεί να σβήσει(Ησ. 

1, 31). Αυτό είναι ο δεύτερος θάνατος, όπως µας δίδαξε ο Ιωάννης στην Αποκάλυψη. Άκουε ακόµη 
τι λέει και ο μέγας Παύλος: «Αν ζείτε σαρκικά, σας περιμένει θάνατος: αν όµως νεκρώνετε µε τη 
δύναμη του Πνεύματος τις αμαρτωλές τάσεις σας, θα ζήσετε»(Ρωμ. 8, 13). Εδώ μιλά για τη ζωή και 
το θάνατο κατά τον μέλλοντα αιώνα: ζωή λέει την απόλαυση της αιώνιας βασιλείας και θάνατο την 
αιώνια κόλαση. Η παράβαση λοιπόν της εντολής του Θεού γίνεται πρόξενος κάθε θανάτου, και 
στην ψυχή και στό σώμα, και στην παρούσα ζωή και σ᾽ εκείνη την ατελεύτητη κόλαση. Αυτός είναι 
ο καθεαυτού θάνατος, να διαζευχθεί η ψυχή τη θεία χάρη και να συζευχθεί την αμαρτία. Αυτός ο 
θάνατος είναι για τους συνετούς ο πράγματι φρικτός και αποκρουστικός. Αυτός είναι, σ᾽ εκείνους 
που ξέρουν να εκτιμούν τα πράγματα, πιο φρικτός κι από την τιμωρία στη γέεννα. Κι αυτόν ας 
αποφύγομε κι εμείς µε όλη µας τη δύναμη. Ας πετάξοµε και ας παραμερίσοµε και ας απαρνηθούμε 
τα πάντα, κατά τις σχέσεις και τις πράξεις και τα θελήματα, όσα µας απομακρύνουν και µας 
χωρίζουν από το Θεό και συγκροτούν αὐτόν το θάνατο. Γιατί εκείνος που φοβήθηκε αυτόν το 
θάνατο και φυλάχθηκε απ᾽ αυτόν, δε θα φοβηθεί το θάνατο του σώματος όταν έρθει, αφού θα έχει 
μέσα του ένοικο την αληθινή ζωή, η οποία µε το σωματικό θάνατο γίνεται πια αναφαίρετη. 


Όπως λοιπόν ο θάνατος της ψυχής είναι ο κυρίως θάνατος, έτσι και η ζωή της ψυχής είναι η κυρίως 
ζωή. Ζωή της ψυχής είναι η ένωση µε το Θεό, όπως ακριβώς ζωή του σώματος είναι η ένωση µε 
την ψυχή. Και όπως µε την παράβαση της εντολής η ψυχή χωρίστηκε από το Θεό και θανατώθηκε, 
έτσι µε την υπακοή στην εντολή ενώνεται πάλι µε το Θεό και ζωοποιείται. Γι αυτό λέει ο Κύριος 
στα Ευαγγέλια: «Τα λόγια που λέω εγώ, είναι πνεύμα και είναι ζωή»(]ω. 6, 63). Το ίδιο έλεγε στον 
Κύριο και ο Πέτρος, που το έμαθε από την πείρα: «Έχεις λόγια της αιώνιας ζωήςν(]ω. 6, 68). Τα 
λόγια όµως αυτά οδηγούν στην αιώνια ζωή όσους υπακούνε, ενώ για όσους παρακούνε, αυτή η 
εντολή της ζωής γίνεται αιτία θανάτου(Ρωμ. 7, 10). Έτσι και οι Απόστολοι, ενώ ήταν «ευωδία 
Χριστού», για άλλους ήταν οσμή θανάτου που δίνει θάνατο, ενώ για άλλους οσμή ζωής που δίνει 
ζωή(Β΄ Κορ. 2, 15-16). Η ζωή πάλι αυτή, δεν είναι ζωή µόνο της ψυχής, αλλά και του σώματος, 
αφού µε την ανάσταση το αθανατίζει κι αυτό. Και δε λυτρώνει το σώμα μονάχα από τη θνητότητα, 
αλλά κι από το θάνατο που ποτέ δε λήγει, δηλαδή τη μέλλουσα εκείνη κόλαση, χαρίζοντας και σ᾽ 
αυτό την αιώνια εν Χριστώ ζωή, τη δίχως πόνο, δίχως νόσους, δίχως λύπη, την πράγματι αθάνατη. 
Όπως στο θάνατο της ψυχής, δηλαδή στην παράβαση και την αμαρτία, επακολούθησε ο θάνατος 
του σώματος και η διάλυσή του σε γη και η μετατροπή του σε χώμα, και στο σωματικό θάνατο 
επακολούθησε η καταδίκη της ψυχής στον άδη, έτσι στην ανάσταση της ψυχής, η οποία είναι η 
επιστροφή στο Θεό µε την υπακοή στις θείες εντολές, θα ακολουθήσει ὕστερα η ανάσταση του 
σώματος που θα ενωθεί πάλι µε την ψυχή. Και στην ανάσταση αυτή θα ακολουθήσει η πραγματική 
αφθαρσία και η αιώνια ζωή µε το Θεό όσων την αξιωθούν, αφού από σαρκικοί θα γίνουν 
πνευματικοί και θα ζουν στον ουρανό σαν άγγελοι, όπως λέει ο Απόστολος: «Θα µας αρπάξουν τα 


σύννεφα για να υποδεχτούµε στον αέρα τον Κύριο που θα έρχεται, κι έτσι θα είμαστε πάντοτε μαζί 
µετον Κύριο»(Α΄ Θεσ. 4, 17). Όπως δηλαδή ο Υιός του Θεού, που έγινε άνθρωπος από 
φιλανθρωπία, πέθανε σωματικά και χωρίστηκε η ψυχή Του από το σώμα, αλλά δε χωρίστηκε από 
αυτό η θεότητά Του ---γι᾽ αυτό και αφού ανάστησε το σώμα Του, το πήρε μαζί Του στον ουρανό µε 
δόξα---, έτσι κι εκείνοι που έζησαν εδώ σύμφωνα µε το θέληµα του Θεού. Καθώς δηλαδή, όταν 
αποχωρίζονται το σώμα τους, δε χωρίζονται από το Θεό, στην ανάσταση θα πάρουν μαζί και το 
σώμα τους κοντά στο Θεό, εισερχόμενοι µε ανέκφραστη χαρά εκεί όπου εισήλθε ὡς πρόδρομος για 
χάρη µας ο Ιησούς(Εβρ. 6, 20). για να απολαμβάνουν µαζί Του τη δόξα που μέλλει να 
φανερωθεί(Α΄ Πέτρ. 5, 1). Και δε θα μετάσχουν μονάχα στην ανάστασή Του, αλλά και στην 
ανάληψή Του και σε όλη τη θεόµορφη ζωή Του. Δε θα γίνει όµως το ίδιο και μ᾽ εκείνους που 
έζησαν εδώ σαρκικά και στην ώρα του θανάτου βρέθηκαν να µην έχουν καμία κοινωνία µε το Θεό. 
Γιατί, αν και όλοι θ᾽ αναστηθούν, αλλά ο καθένας στην ανάλογη τάξη, όπως λέει ο Απόστολος(Α΄ 
Κορ. 15, 23). Εκείνος που θανάτωσε εδώ µε τη δύναμη του Πνεύματος τις πράξεις του 
σώματος(Ρωμ. ὃ, 13). θα ζήσει εκεί τη θεϊκή και αιώνια ζωή μαζί µε το Χριστό. Ενώ εκείνος που µε 
τις σαρκικές επιθυμίες και τα πάθη θανάτωσε εδώ το πνεύμα του, εκεί ---αλοίμονο--- θα 
καταδικαστεί μαζί µε το διάβολο, το δημιουργό και πρόξενο της κακίας, και θα παραδοθεί στην 
αβάσταχτη και ασύλληπτη από το νου κόλαση, πράγμα που είναι ο δεύτερος θάνατος(Αποκ. 20, 
14), ο μόνιμος. 


Πού έλαβε αρχή ο πραγματικός θάνατος που προξένησε και στην ψυχή και στο σώμα τόσο τον 
πρόσκαιρο, όσο και τον αιώνιο θάνατο; Όχι στον τόπο της ζωής; Γι’ αυτό και ευθύς αµέσως --- 
αλοίµονο--- ο άνθρωπος καταδικάστηκε σε εξορία από τον Παράδεισο του Θεού, γιατί έκανε τη 
ζωή του θανατηφόρο και ακατάλληλη για το θείο Παράδεισο. Ώστε και η αληθινή ζωή, η οποία και 
στην ψυχή και στο σώμα προξενεί την αθάνατη και αληθινή ζωή, θα λάβει την αρχή της εδώ, στον 
τόπο του θανάτου: κι όποιος δε σπεύδει να την κάνει εδώ κτήμα της ψυχής του, ας μην ξεγελά τον 
εαυτό του µε κούφιες ελπίδες ότι θα τη λάβει εκεί. Ούτε να ελπίζει ότι θα λάβει τη φιλανθρωπία 
του Θεού εκείνη την ώρα: γιατί τότε είναι καιρός ανταποδόσεως και εκδικήσεως(]ερ. 28, 6) και όχι 
συμπάθειας και φιλανθρωπίας. Τότε είναι καιρός φανερώσεως θυμού και οργής και δικαιοκρισίας 
του Θεού(Ρωμ. 2, 5)’ καιρός που θα φανεί το δυνατό θείο χέρι να κινείται για να κολάσει τους 
απειθείς. Αλοίμονο σ᾽ αυτόν που θα πέσει στα χέρια του αληθινού Θεού(Εβρ. 10, 31), αλοίµονο σ᾽ 
αυτόν που θα δοκιμάσει εκεί το θυμό του Κυρίου και δεν έχει γνωρίσει από εδώ, µέσω του θείου 
φόβου, τη δύναμη της οργής Του και δεν προεξασφάλισε µε τα έργα του τη φιλανθρωπία του Θεού, 
χρησιμοποιώντας όπως πρέπει τον τωρινό καιρό. Γι’ αυτό πράγματι µας παραχώρησε και τη ζωή 
αυτή ο Θεός, δίνοντάς µας τόπο μετάνοιας. Γιατί αν δεν ήταν έτσι, ευθύς µε µία αμαρτία του ο 
άνθρωπος θα έχανε και τη ζωή του αυτή: τί όφελος θα είχε πιά από αυτήν; Γι’ αυτό και η απελπισία 
δεν έχει καμία θέση ανάμεσα στοὺς ανθρώπους, αν και ο πονηρός µε διάφορους τρόπους την 
υποβάλλει, όχι μόνον σ᾽ εκείνους που ζουν µε αδιαφορία, αλλά κάποτε και στους αγωνιστές. 
Επειδή δηλαδή ο καιρός της ζωής είναι καιρός για μετάνοια, αυτό το να εξακολουθεί να ζει ο 
αμαρτωλός, είναι εγγύηση για όποιον επιθυμεί την επιστροφή του, ότι ο Θεός τον δέχεται. Κι αυτό, 
γιατί µε την εδώ ζωή συνυπάρχει πάντοτε το αυτεξούσιο. Και είναι υπόθεση του αυτεξουσίου να 
προτιμήσει ή ν᾽ αποφύγει το δρόμο της ζωής και του θανάτου, που προείπαμε: γιατί έχει τη 
δυνατότητα να αποκτήσει όποιο θέλει. Πού λοιπόν να βρεί θέση η απελπισία, αφού πάντοτε και 
όλοι μπορούν όταν θέλουν να αποκτήσουν την αιώνια ζωή; Αλλά βλέπεις το μέγεθος της 
φιλανθρωπίας του Θεού; Όταν απειθήσοµε, δε µας επιβάλλει από την αρχή τη δίκαιη τιμωρία Του, 
αλλά μακροθυμεί και µας δίνει καιρό επιστροφής. Στον καιρό αυτό της μακροθυμίας Του, μάς δίνει 
εξουσία, αν θελήσομε, να γίνομε παιδιά Του. Τι λέω, να γίνομε παιδιά Του; Να ενωθούµε µε Αυτόν 
και να γίνομε ένα πνεύμα μαζί Του. Αλλά και στον καιρό αυτό της μακροθυμίας, αν εμείς βαδίσοµε 
τον αντίθετο δρόμο και αγαπήσομε το θάνατο περισσότερο από την αληθινή ζωή, Αυτός δε µας 
αφαιρεί την εξουσία που µας έδωσε. Κι όχι μονάχα δεν την αφαιρεί, αλλά και µας ξανακαλεί κοντά 
Του και ψάχνει παντού ζητώντας µας για να µας επιστρέψει στα έργα της ζωής, όπως στην 
παραβολή του αμπελώνα(Ματθ. 20, 1-16), από το πρωί μέχρι και το βράδυ της ζωής αυτής. 


Αλλά ποιος είναι εκείνος που καλεί και µας παίρνει εργάτες µε μισθό; Είναι ο Πατέρας του Κυρίου 


μας Ιησού Χριστού, ο Θεός που µας δίνει κάθε ενίσχυση(Β΄ Κορ. 1, 3). Και ποιά είναι η άµπελος, 
όπου µας καλεί για εργασία; Είναι ο Υιός του Θεού, που είπε: «Εγώ είμαι η ἀμπελοςνί(]ω. 15, 1). 
Γιατί κανείς δεν µπορεί να πάει στο Χριστό, όπως είπε ο ίδιος στα Ευαγγέλια, αν δεν τον ελκύσει ο 
Πατέρας(]ω. 6, 44). Και ποιοι είναι τα κλήματα; Εμείς. Άκουσε πάλι τι λέει ο ίδιος: «Εσείς είστε τα 
κλήματα και ο Πατέρας µου είναι ο γεωργός»(]ω. 15, 1 και 5). Ο Πατέρας λοιπόν συμφιλιώνοντάς 
μας µε τον εαυτό Του µέσω του Υιού και µη λογαριάζοντας τα αμαρτήµατά µας(Β΄ Κορ. 5, 19), µας 
καλεί όχι ὡς προσκολλημένους στα άτοπα έργα, αλλά σαν αργούς. Αν και η αργία είναι κι αυτή 
αμαρτία, αφού θα δώσομε λόγο και για αργό λόγο(Ματθ. 12, 36). Αλλά όπως είπα, ο Θεός, 
παραβλέποντας τις προηγούμενες αμαρτίες µας, πάλι και πάλι µας προσκαλεί. Και µας καλεί για να 
κάνοµε τι; Για να εργαστούμε στον αμπελώνα, που θα πει να εργαστούμε για τα κλήματα, δηλαδή 
για µας τους ίδιους. Κι έπειτα, Ὁ η ακατάληπτη φιλανθρωπία του Θεού, και μισθό µας υπόσχεται 
και µας δίνει, αν και εργαζόµαστε για τους εαυτούς µας! «Ελάτε, λέει, πάρετε ζωή αιώνια που την 
παρέχω πλουσιοπάροχα. Και σαν να σας οφείλω ο ίδιος, θα σας καταβάλω μισθό για τον κόπο της 
οδοιπορίας και για το ότι θελήσατε μονάχα να τη λάβετε από μένα». Ποιος δεν οφείλει λύτρα στο 
Λυτρωτή του από το θάνατο; Ποιος δεν ευγνωμονεί το Δωρητή της ζωής; Ο Κύριος όµως επιπλέον 
υπόσχεται και να προκαταβάλει μισθό, και μάλιστα μισθό ανείπωτο. Το λέει ο ίδιος: «Εγώ ήρθα για 
να έχουν ζωή και για να έχουν περίσσειαν(]ω. 10, 10). Ποιά είναι η περίσσεια; Όχι µόνο ότι θα 
είναι μαζί Του και θα ζουν μαζί, αλλά και ότι θα τους κάνει και αδελφούς Του και συγκληρονόµους. 


Αυτή λοιπόν η περίσσεια, όπως ταιριάζει, είναι ο μισθός που δίνεται σ᾽ εκείνους που έτρεξαν µε 
προθυμία στη ζωοποιό Άμπελο και έγιναν κλήματά Της και κοπίασαν για χάρη του εαυτού τους και 
καλλιέργησαν για τους εαυτούς των. Και τι έκαναν; Πρώτα-πρώτα περιέκοψαν όλα τα περιττά που 
δε συντελούσαν στο σκοπό τοὺς, αλλά αντιθέτως αποτελούσαν εμπόδιο στο να δώσουν καρπούς 
άξιους για τη θεϊκή αποθήκη. Ποιά είναι αυτά; Ο πλούτος, η ηδυπάθεια, η μάταιη δόξα, όλα όσα 
ρέουν και παρέρχονται, κάθε πάθος ψυχής και σώματος βδελυρό και πονηρό, όλος ο συρφετός τῶν 
επηρμένων λογισμών της διάνοιας, κάθε άκουσμα και θέαμα και κάθε λόγος που μπορεί να βλάψει 
την ψυχή. Γιατί αν κανείς δε φροντίζει µε όλη του την επιμέλεια αυτά να τα κόβει και να καθαρίζει 
τα βλαστήματα της καρδιάς του, δε θα δώσει ποτέ καρπό για την αιώνια ζωή(]ω. 4, 36). 


Είναι βέβαια δυνατό και στους έγγαµους να επιδιώξουν αυτήν την καθαρότητα, αλλά µε πολύ 
μεγάλη δυσκολία. Γι αυτό και όλοι όσοι από τη νεότητά τους ελεήθηκαν από το Θεό κι έστρεψαν 
τα διαπεραστικά μάτια της διάνοιάς τους προς την αιώνια ζωή κι έγιναν εραστές των αγαθών της, 
αποφεύγουν το γάμο, και καλά κάνουν, αφού όταν αναστηθούν οι νεκροί, όπως είπε ο Κύριος, δε 
θα υπάρχει γι’ αυτούς θέµα γάμου, αλλά θα είναι όπως οι άγγελοι του Θεού(Ματθ. 22, 30). Όποιος 
λοιπόν θέλει να είναι τότε σαν άγγελος του Θεού, κάνει εδώ τον εαυτό του ανώτερο από τη 
σαρκική ένωση, όπως θα είναι οι συμμέτοχοι της αναστάσεως εκείνης(Λουκ. 20, 36). Άλλωστε και 
η αφορμή της αμαρτίας από τη σύζυγο βρήκε λαβή στην αρχή. Πρέπει λοιπόν να παραιτηθούν από 
το γάμο, όσοι θέλουν να µη δώσουν οι ίδιοι ποτέ καμία λαβή στον πονηρό. Αν το ίδιο το σώμα που 
έχοµε είναι ατίθασο και δύσκολα ανακαλείται στην αρετή, ή μάλλον είναι και έμφυτα αντίθετο, τι 
άραγε θα πάθοµε και πόσο θα αυξήσομε τη δυσχέρειά µας για την αρετή, όταν συνδεθούμε με 
πολλά και διάφορα σώματα; Πώς θα αποκτήσει την ελευθερία για την οποία αγωνίζεται, εκείνη που 
έδεσε τον εαυτό της µε φυσικούς δεσμούς προς τον άντρα και τα παιδιά κι όλους τους συγγενείς; 
Πώς θα προσευχηθεί αμέριμνα στον Κύριο εκείνη που ανέλαβε τόσες φροντίδες; Πώς θ᾽ απαλλαγεί 
από θορύβους εκείνη που είναι ανάµεσα σε τόσα πλήθη; 


Γι’ αυτό λοιπόν η πραγματική παρθένος που έχει μοιάσει µε τον Παρθένο Υιό της Παρθένου, το 
Νυμφίο των ψυχών που έζησαν όπως πρέπει µε παρθενία, όχι μόνον τη σαρκική συζυγία, αλλά και 
την κοσμική συντροφιά αποφεύγει, και απαρνείται όλους τους συγγενείς, ώστε να μπορεί µε 
παρρησία να λέει όπως ο Πέτρος στο Χριστό: «Εμείς αφήσαμε τα πάντα και σ᾽ ακολουθήσαμε». 
Οταν η επίγεια νύμφη αφήνει πάτερα και μητέρα για χάρη νυμφίου φθαρτού, και προσκολλάται σ᾽ 
αὐτόν, κατά τη Γραφή(Γεν. 2, 24), τι το παράδοξο κάνει η παρθένος αν αφήσει τοὺς γονείς τῆς και 
προσκολληθεί στον υπερκόσμιο Νυμφίο και στο νυμφώνα Του; Πώς επιτρέπεται να έχει συγγενείς 
πάνω στη γη, εκείνη που έχει το πολίτευμά της στους οὐυρανούς(Φιλιπ. 3, 20); Πώς εκείνη που δεν 
είναι τέκνο σάρκας, αλλά του Πνεύματος, θα έχει σαρκικό πατέρα ή μητέρα ή τους εξ αίματος 


συγγενείς; Πώς εκείνη που απαρνήθηκε το σώµα της και πάντοτε κατά το δυνατόν το απαρνείται, 
αφού απέρριψε τον κατά σάρκα βίο, θα έχει οποιαδήποτε σχέση µε ξένα σώματα; Αν η ομοιότητα, 
όπως λένε, δημιουργεί αγάπη, και το κάθε τί έλκεται από το ὁμοιό του, θα εξοµοιωθεί µε τα 
αγαπώμενα η παρθένος και θα περιπέσει πάλι στην αρρώστια της φιλοκοσμίας; Η φιλία του κόσμου 
είναι έχθρα προς το Θεό(Ρωμ. 8, 7’ Ιακ. 4, 4), όπως λέει ο Παύλος, ο νυμφαγωγός του πνευματικού 
νυμφώνα. Έτσι λοιπόν η παρθένος κινδυνεύει όχι µόνο να διαζευχθεί τον υπερκόσµιο Νυμφίο, 
αλλά να φτάσει και σε έχθρα με Αυτόν. 


Και µην απορήσεις, μήτε να στενοχωρηθείς βλέποντας ότι στη Γραφή δε διατυπώνεται µομφή κατά 
τῶν εγγάμων γυναικών που μεριμνούν για κοσμικά πράγματα κι όχι για ό,τι άφορα στον Κύριο(Α΄ 
Κορ. 7, 34), ενώ σ᾽ εκείνες που υποσχέθηκαν παρθενία στο Θεό, έχει απαγορευθεί ακόµη και να 
πλησιάζουν τα του κόσμου και δεν επιτρέπεται καθόλου να ζουν µε άνεση. Αν και ο Παύλος λέει 
και στους έγγαµους: «Ο καιρός που απομένει είναι περιορισμένος, έτσι ώστε Και όσοι έχουν 
γυναίκες ας ζουν σαν να µην έχουν, και όσοι ασχολούνται µε τον κόσµο, σαν να µην ασχολούνται 
καθόλου»(Α΄ Κορ. 7, 29 και 31)’ πράγμα που εγώ νομίζω πιο δυσκολοκατόρθωτο από τον αγώνα 
της παρθενίας. Γιατί η πείρα αποδεικνύει και τη νηστεία πιο εύκολη από την εγκράτεια στα φαγητά 
και ποτά. Και θα έλεγε κανείς, δίκαια και αληθινά: αν κάποιος δεν ενδιαφέρεται να σωθεί, εμείς δεν 
έχοµε να του πούμε τίποτε: αν όµως µέριμνά του είναι η σωτηρία του, αυτός ας γνωρίζει ότι ο 
παρθενικός βίος είναι πολύ πιο ὠφέλιμος και πιο άκοπος από τον έγγαμο. Αλλ’ ας τ᾽ αφήσοµε αυτά. 
Εσύ τώρα παρθένε, νύμφη του Χριστού, κλήµα της αμπέλου της ζωής, αναλογίσου εκείνο που είπα 
παραπάνω. Λέει δηλαδή ο Κύριος: «Εγώ είμαι η άµπελος κι εσείς τα κλήματα. Ο Πατέρας µου είναι 
ο γεωργός και καθαρίζει κάθε κλήμα που δίνει καρπό, για να δώσει περισσότερο»([ο. 15, 1-2 και 
5). Αυτή λοιπόν την επιμέλεια του Θεού για σένα, θεώρησέ την απόδειξη της καρποφορίας της 
παρθενίας σου και της αγάπης του Νυμφίου προς εσένα. Και να χαίρεσαι περισσότερο και να 
φιλοτιμείσαι να του αντιπροσφέρεις την ευπείθειά σου. Εξάλλου και ο χρυσός που έχει στη μάζα 
του λίγο χαλκό, λέγεται κίβδηλος, ενώ ο χαλκός όταν επιχρυσωθεί µε ελάχιστη ποσότητα χρυσού 
γίνεται πιο λαμπρός απ᾿ ό,τι είναι και πιο στιλπνός. Έτσι λοιπόν, παρθένε, το να ποθούν οι έγγαµες 
εσένα και τη ζωή σου, είναι γι’ αυτές δόξα, ενώ σ᾽ εσένα προξενεί ατιµία να ποθείς εκείνες. Γιατί ο 
πόθος αυτός σε ξαναγυρίζει στον κόσμο, από το ένα μέρος γιατί θα έχεις σχέση και θα ζεις µαζί μ᾿ 
εκείνους που ζουν στον κόσμο, εσύ που πέθανες για τον κόσμο, κι από το άλλο γιατί, μένοντας 
κοντά τους, θα θέλεις κι εσύ εκείνα που θέλουν κι αυτοί για τον εαυτό τοὺς και για τους συγγενείς 
τους, δηλαδή αφθονία όλων των βιοτικών αγαθών, πλούτο, κοινωνική επιφάνεια, δόξα και τη χαρά 
για όλα αυτά. Κι έτσι θα καταντήσεις να ξεπέσεις από το θέληµα του Νυμφίου, αφού Εκείνος όλα 
αυτά τα ελεεινολογεί σφόδρα στα Ευαγγέλια λέγοντας: «Αλοίµονο σ᾽ εσάς τους πλούσιους, 
αλοίμονο σ᾽ εσάς που γελάτε, αλοίμονο σ᾽ εσάς που είστε χορτάτοι, αλοίµονο όταν όλοι οι 
άνθρωποι σας επαινούν»(Λουκ. 6, 24-26). Γιατί λοιπόν τους ελεεινολογεί αυτούς; Όχι γιατί είναι 
νεκρωμένοι στην ψυχή; Ποιά συγγένεια έχει λοιπόν η νύμφη της ζωής µε τους νεκρούς; Ποια 
σχέση µπορεί να έχει μ᾽ εκείνους που βαδίζουν τον αντίθετο δρόμο; Γιατί ο δρόμος που αυτοί 
βαδίζουν είναι πλατύς και ευρύχωρος(Ματθ. 7, 13)’ κι αν δε συγκρατήσουν τους εαυτούς τῶν 
αναμιγνύοντας στη ζωή τους κάτι από τη δική σου, θα φτάσουν στην τέλεια απώλεια. Ενώ εσύ 
μπαίνεις από τη στενή και γεμάτη δυσκολίες πύλη και οδό προς την αιώνια ζωή. Κι από τη στενή 
πύλη και οδό δεν µπορεί να περάσει κανείς κουβαλώντας όγκο δόξας, σωρό ηδονών, φορτίο 
χρημάτων και κτημάτων. 


Ακούγοντας όμως ότι είναι πλατύς εκείνος ο δρόμος του βίου, µην τον νομίσεις ότι είναι και χωρίς 
λύπες: στην πραγματικότητα είναι γεμάτος από πολλές και βαριές συμφορές. Αλλά ο Κύριος τον 
ονομάζει πλατύ και ευρύχωρο, επειδή είναι πολλοί εκείνοι που περνούν απ᾿ αυτόν(Ματθ. 7, 13) και 
σηκώνει ο καθένας µεγάλο σωρό φθαρτής ύλης. Ενώ ο δικός σου δρόμος, παρθένε, είναι στενός, δε 
χωράει να περάσουν δύο μαζί. Γι’ αυτό και πολλές που ήταν πρώτα έγγαμες, όταν έμειναν χήρες 
αρνήθηκαν τον κόσμο, ζηλεύοντας την υπερκόσµια ζωή σου, και διάλεξαν να βαδίσουν το δικό σου 
δρόμο για να συμμετάσχουν και στα στεφάνια. Αυτές τις χήρες παραγγέλλει ο Παύλος να τις 
τιμούμε, γιατί επιμένουν καρτερικά στις δεήσεις και τις προσευχές, µε την ελπίδα τους στο Θεό(Α΄ 
Τιμ. 5, 5). Κι αν υπάρχει και στην παρθενική ζωή κάτι λυπηρό, αλλά και αυτό επισύρει τη θεία 


παρηγοριά και µας χαρίζει τη βασιλεία των ουρανών και προξενεί τη σωτηρία µας. Ενώ τῆς 
κοσμικής ζωής και τα τερπνά και τα λυπηρά είναι θανατηφόρα. Όπως λέει και ο Απόστολος: «Η 
κατά κόσμον λύπη προκαλεί θάνατο, ενώ η κατά Θεόν λύπη προξενεί μετάνοια που καταλήγει σε 
αναφαίρετη σωτηρία»(Β΄ Κορ. 7, 10). 


Γι αυτό και ο Κύριος μακαρίζει όσα είναι αντίθετα στα καλά του κόσμου, λέγοντας: «Μακάριοι οι 
«πτωχοί τῶ πνεύματι», γιατί δική τους είναι η βασιλεία των ουρανών»(Ματθ. 5, 3). Γιατί, λέγοντας 
«μακάριοι οι πτωχοί», πρόσθεσε «τω πνεύματι»; Για να δείξει ότι μακαρίζει και αποδέχεται τη 
μετριοφροσύνη της ψυχής. Και γιατί δεν είπε «μακάριοι οι πτωχοί το πνεύμα» ---αφού και έτσι θα 
δηλωνόταν η μετριοφροσύνη---, αλλά είπε «μακάριοι οι πτωχοί τω πνεύματυ»; για να μάς δείξει ότι 
και η σωματική φτώχεια είναι άξια μακαρισμού και προξενεί την ουράνια βασιλεία, αλλά όταν 
ασκείται από ταπείνωση της ψυχής και είναι ενωμένη μαζί της και ξεκινά από αυτήν. 
Μακαρίζοντας δηλαδή τους «πτωχούς τω πνεύματι», υπέδειξε µε θαυμαστό τρόπο, ποιο είναι σαν 
να λέμε ρίζα, η οποία προξενεί τη φτώχεια που παρατηρείται στους Αγίους, ότι δηλαδή είναι το 
πνεύμα τους. Αφού δηλαδή αυτό εγκολπωθεί τη χάρη του ευαγγελικού κηρύγματος, αναβλύζει από 
μέσα του πηγή φτώχειας που ποτίζει όλο το πρόσωπο της γης(Γεν. 2, 6) µας, δηλαδή τον εξωτερικό 
άνθρωπο, και τον κάνει παράδεισο αρετών. Αυτού του είδους η φτώχεια μακαρίζεται από το Θεό. 


Δίνοντας λοιπόν ο Κύριος στους ανθρώπους αυτόν το συνοπτικό λόγο, κατά τον Προφήτη(Ησ. 10, 
23), έδειξε την αιτία της θεληματικής και πολύμορφης φτώχειας, και αφού την έδειξε και τη 
μακάρισε, περιέλαβε σ᾽ αυτήν τα αποτελέσματά της που είναι πολλά, μιλώντας µε λίγα λόγια για 
όλα. Μπορεί δηλαδή να είναι κανείς ακτήµων, λιτοδίαιτος, εγκρατής και μάλιστα θεληµατικά, αλλά 
για να δοξάζεται από τους ανθρώπους. Αυτός λοιπόν δεν είναι «πτωχός τω πνεύματι». Γιατί η 
υποκρισία γεννιέται από την οίηση, και η οίηση είναι αντίθετη της «πτώχειας εν πνεύματι». Ενώ 
εκείνος που έχει το πνεύμα του συντετριμμένο, μετρημένο και ταπεινό, είναι αδύνατο να µη 
χαίρεται και στην εξωτερική του φτώχεια και ταπείνωση: και τούτο γιατί θεωρεί τον εαυτό του 
ανάξιο για τη δόξα, την καλοπέραση, την αφθονία και όλα αυτά. Και αυτός είναι ο φτωχός που 
μακαρίζεται από το Θεό, όποιος δηλαδή νομίζει ανάξιο τον εαυτό του γι’ αυτά τα αγαθά. Και αυτός 
είναι ο αληθινά φτωχός, όποιος δε βιώνει το μισό µόνο περιεχόµενο του ονόματος «φτωχός». Γι’ 
αυτό και ο θείος Λουκάς είπε «μακάριοι οι πτωχοῦ/(Λουκ. 6, 20), χωρίς να προσθέσει «τω 
πνεύματι». Και αυτοί είναι όσοι άκουσαν και ακολούθησαν και έγιναν όμοιοι µε τον Υιό του Θεού 
που λέει: «Μάθετε από μένα ότι εἶμαι πράος και ταπεινός στην καρδιά, και θα βρείτε ανάπαυση 
στις ψυχές σασο»(Ματθ. 11, 29), γι’ αυτό και η βασιλεία του Θεού τους ανήκει. Γιατί είναι 
συγκληρονόμοι του Χριστού(ρωμ. 8, 17). 


Επειδή η ψυχή διακρίνεται σε τρεις δυνάμεις κι αποτελείται από τρία µέρη, το λογιστικό, το θυµικό 
και το επιθυµητικό, και είναι άρρωστη και στα τρία, ο Χριστός, θέλοντας να τη θεραπεύσει, άρχισε 
εύλογα τη θεραπεία από το τελευταίο, την επιθυμία. Ὑλικό που εξάπτει το θυμικό είναι η επιθυμία 
που δεν ικανοποιείται, κι ο µετεωρισµός της διάνοιας προέρχεται από το ότι και τα δύο αυτά 
νοσούν. Και δεν µπορεί ποτέ να θεραπευτεί ούτε το θυμικό, αν δε θεραπευτεί πρωτύτερα η 
επιθυμία, ούτε το λογιστικό, αν δε θεραπευτούν προηγουμένως τα άλλα δύο. Πρώτο κακό γέννημα 
του επιθυμητικού, αν εξετάσεις, θα βρεις πως είναι η φιλοκτημοσύνη. Δεν είναι υπαίτιες οι 
επιθυμίες που συντελούν στη ζωή του ανθρώπου, γι’ αυτό και µας συνοδεύουν από την πολύ µικρή 
ηλικία. Ενώ η φιλαργυρία αναφύεται ύστερα από λίγο, όταν ακόµη είµαστε παιδιά. Από αυτό 
φαίνεται ότι η φιλαργυρία δεν έχει την αρχή της στη φύση, αλλά στην προαίρεση. Και δίκαια ο 
θεσπέσιος Παύλος την ονόμασε ρίζα όλων των κακών(Α΄ Τιμ. 6, 10). Γιατί η φιλαργυρία γεννά 
πολλά κακά: ανελεημοσύνες, απάτες, αρπαγές, κλοπές, και γενικά κάθε είδος πλεονεξίας, την οποία 
ο ίδιος Παύλος ονόμασε δεύτερη ειδωλολατρία(Κολ. 3, 5). Ακόμη σε όσα κακά δε φυτρώνουν από 
αυτή, σε όλα σχεδόν προμηθεύει τα υλικά της υπάρξεώς τους. Κι αυτά είναι όσα πάθη γεννιούνται 
από τη φιλοῦλία της ψυχής που δεν έχει προθυμία για αγαθοεργία. 


Από τα πάθη που γεννιούνται από την προαίρεσή µας, ελευθερωνόµαστε ευκολότερα, παρά από τα 
πάθη που έχουν την αρχή τους στη φύση. Τα πάθη της φιλαργυρίας τα κάνει ν᾽ αποβάλλονται 
δύσκολα η απιστία στην πρόνοια του Θεού. Γιατί εκείνος που δεν πιστεύει σ᾽ αυτή, στηρίζεται στα 
χρήματα. Και ενώ ακούει τον Κύριο που λέει ότι «ευκολότερο είναι να περάσει η καμήλα από την 


τρύπα της βελόνας, παρά ο πλούσιος στη βασιλεία των ουρανών»(Ματθ. 19, 24). αυτός δε 
λογαριάζει για τίποτε τη βασιλεία, και μάλιστα βασιλεία ουράνια και αιώνια, αλλά ποθεί πλούτο, 
γήινο και προσωρινό. Ποθεί πλούτο, ο οποίος κι όταν δεν αποκτηθεί, και μόνον που ποθείται 
προξενεί τεράστια ζημία. Γιατί, όπως λέει ο Παύλος, όσοι επιθυμούν να πλουτίσουν, πέφτουν σε 
πειρασμούς και παγίδες του διαβόλου(Α΄ Τιμ. 6, 9). Αλλά και όταν έρθει ο πλούτος, δείχνει ότι δεν 
είναι τίποτε, αφού οι ιδιοκτήτες του εξακολουθούν να τον διψούν σαν να µην τον έχουν λάβει και 
δε διδάχτηκαν μήτε από την πείρα τους. Και δεν προέρχεται από την ανέχεια ο ολέθριος αυτός 
έρωτας: μάλλον εκείνη προέρχεται από αυτόν, κι αυτός προέρχεται από την αφροσύνη, από την 
οποία πολύ δίκαια ονόμασε ο Κύριος άφρονα εκείνον που θα χαλούσε τις αποθήκες του για να 
κτίσει μεγαλύτερες(Λουκ. 12, 18). 


Πώς δηλαδή δεν είναι άφρων εκείνος ο οποίος για πράγματα που δεν μπορούν να ὠφελήσουν σε 
τίποτε (αφού σε κανέναν δε δίνουν ζωή τα υπάρχοντά του, όσο περίσσια κι αν εἰναι(Λουκ. 12, 15)) 
προδίδει τα ὠφελιμότερα; Και δεν είναι ούτε σοφός πραγµατευτής, ώστε να διαθέτει όσο µπορεί κι 
αυτά τα αναγκαία, για να αυξάνει το κεφάλαιο του πραγματικά πολύ επικερδούς πνευματικού 
εμπορίου και της πολύ αποδοτικής πνευματικής γεωργίας. Η γεωργία αυτή, και πριν ακόµη φτάσει 
ο καιρός του θερισμού, εκατονταπλασιάζει το σπόρο που ξοδεύτηκε, σαν να προδιαγράφει το 
μελλοντικό κέρδος και τη συγκομιδή όταν έρθει ο καιρός, που θα είναι ανέκφραστα και αφάνταστα. 
Και το παράδοξο είναι ότι αυτό ισχύει τόσο περισσότερο, όσο από φτωχότερες αποθήκες βγαίνει ο 
σπόρος. Επομένως, ούτε για αγαθοεργία δεν απομένει πρόφαση στους ανθρώπους να επιθυμούν τον 
πλούτο. Στην πραγματικότητα φοβούνται τη φτώχεια, µη πιστεύοντας σ᾽ Εκείνον, που υποσχέθηκε 
ότι θα δώσει όλα τα αναγκαία σ᾽ εκείνους που ζητούν τη βασιλεία του Θεού(Ματθ. 6, 33). Και µε 
τη σκέψη μόνο αυτή σαν αφορμή, ακόμη κι αν τα έχουν όλα, δεν ελευθερώνονται ποτέ από τη 
νοσηρή και ολέθρια αυτή επιθυμία, αλλά μαζεύοντας πάντοτε, φορτώνουν τον εαυτό τους άχρηστο 
φορτίο, ή μάλλον του κατασκευάζουν παράδοξο τάφο, ενώ είναι ακόµη ζωντανοί. Γιατί οι νεκροί 
θάβονται στο κοινό χώμα, ενώ ο νους του ζωντανού φιλάργυρου θάβεται στο χρυσάφι που κι αυτό 
είναι χώμα. Κι αυτός ο τάφος είναι πιο βρωμµερός από τον άλλο, για όσους έχουν υγιείς τις 
πνευματικές αισθήσεις. Και τόσο πιο βρωμµερός είναι, όσο µε περισσότερο χρυσό τον έχει 
σκεπάσει. Γιατί η δυσωδία της πληγής τῶν αθλίων θαμμένων διαπερνά το πάχος αυτού του τάφου 
και φτάνει μέχρι τον ουρανό, στους Αγγέλους του Θεού και στο Θεό. Από αυτό γίνονται σιχαµεροί 
και πράγματι άξιοι αποστροφής, γιατί ---κατά τον Δαβίδ--- βρώμησαν εξαιτίας της αφροσύνης 
τους(Ῥαλμ. 37, 6). 


Από το βρωµερό και νεκροποιό αυτό πάθος απαλλάσσει τους ανθρώπους η θεληµατική και χωρίς 
ανθρωπαρέσκεια ακτημοσύνη, η οποία ταυτίζεται µε την «εν πνεύματι πτωχεία» που µακάρισε ο 
Κύριος. Ο μοναχός που έχει αυτό το πάθος, είναι αδύνατο να ζήσει σε υποταγή. Κι αν εξακολουθεί 
να το καλλιεργεί όσο µπορεί, υπάρχει μεγάλος φόβος να υποστεί ανεπανόρθωτες σωματικές 
συμφορές. Ο Γιεζή από την Παλαιά Διαθήκη και ο Ιούδας από την Καινή Διαθήκη εἰναι 
χαρακτηριστικά παραδείγματα. Ο πρώτος έβγαλε λέπρα(Δ΄ Βασ. 5, 27), σαν δείγμα της 
αθεράπευτης ψυχής του, ενώ ο άλλος κρεμάστηκε στον αγρό του αίματος, και αφού έπεσε από την 
αγχόνη, σχίστηκε η κοιλιά του και χύθηκαν τα σπλάχνα του(Πράξ. 1, 18). Αν τώρα η απάρνηση τῶν 
εγκοσμίων προηγείται από την υποταγή, πώς θα γίνει το δεύτερο πριν πραγματοποιηθεί το πρώτο; 
Κι αν στοιχειώδης αρχή της µοναχικής ζωής είναι η απάρνηση τῶν εγκοσμίων, πώς θα διεξαγάγει 
καλά κάποιον από τους άλλους μοναχικούς αγώνες εκείνος που δεν απαρνήθηκε πρώτα τα 
χρήματα; Θα έλεγε κανείς: αφού ένας τέτοιος μοναχός είναι ακατάλληλος για την υποταγή, ας πάει 
να ησυχάσει μόνος του σε ένα κελί και ν᾿ αφοσιωθεί στη µελέτη και στην προσευχή. Λέει όµως ο 
Κύριος: «Όπου είναι ο θησαυρός σου, εκεί θα είναι και ο νους σου»(Ματθ. 6, 21). Πώς λοιπόν θα 
ατενίσει νοερά Εκείνον που κάθεται στα δεξιά της θείας Μεγαλοσύνης ψηλά στον ουρανό(ΕβΡ. 1, 
3), αυτός που θησαυρίζει κάτω στη γη; Ἡ πώς θα κληρονομήσει τη βασιλεία, την οποία ούτε στο 
νου του να βάλει δεν του επιτρέπει το πάθος της φιλαργυρίας; Γι’ αυτό είναι μακάριοι οι «πτωχοί 
τω πνεύματι», γιατί σ᾽ αυτούς ανήκει η βασιλεία των ουρανών(Ματθ. 5, 3). 


Βλέπεις πόσα πάθη περιέκοψε ο Κύριος µε ένα μακαρισμό; Αλλά δεν είναι μόνον αυτά, γιατί η 
φιλοκτημοσύνη είναι μόνο το πρώτο γέννημα της πονηρής επιθυμίας. Ὑπάρχει και δεύτερο, το 


οποίο ακόµη περισσότερο πρέπει να αποφύγομε, αλλά και τρίτο, όχι λιγότερο κακό. Ποιο είναι 
λοιπόν το δεύτερο; Η φιλοδοξία. Καθώς προχωρούμε από την παιδική ηλικία, πριν εμφανιστεί η 
φιλοσαρκία συναντούμε αυτό το πάθος, ενώ είμαστε ακόμη μικροί, σαν κακό προοίμιο της 
φιλοσαρκίας. Εδώ αναφέρομαι στο είδος της φιλοδοξίας που αποβλέπει στον καλλωπισµό του 
σώματος και στα πολυτελή ενδύματα, την οποία οι Πατέρες ονομάζουν και κοσμική κενοδοξία. 
Γιατί το άλλο είδος της κενοδοξίας επιτίθεται εναντίον εκείνων που διακρίθηκαν στην αρετή και 
συνεπάγεται οίηση και υποκρισία. Μέσω αυτών ο εχθρός μηχανεύεται να λεηλατήσει και να 
διασκορπίσει τον πνευματικό πλούτο. Όλα αυτά θεραπεύονται τελείως, µε τη συνείδηση και τον 
πόθο της ουράνιας τιμής μαζί µε συναίσθηση της αναξιότητας γι’ αυτήν εκείνου που την ποθεί: 
επίσης, και µε την εγκαρτέρηση στην ευτέλεια ενώπιον των ανθρώπων μαζί µε την πεποίθηση ότι 
είναι άξιος γι’ αυτή. Επιπλέον, να θεωρεί προτιμότερη τη δόξα του Θεού από τη δική του δόξα, 
σύμφωνα μ᾽ εκείνον που είπε: «Όχι σ᾽ εμάς, Κύριε, όχι σ᾽ εµάς, αλλά στο όνομά Σου δώσε 
δόξα»(Ψαλμ. 113, 9). Κι αν βλέπει ότι έκανε κάτι αξιέπαινο, να αποδίδει στο Θεό την αιτία του 
κατορθώματος και να θεωρεί ότι πρέπει και γι’ αυτό να δοξάζει µε ευγνωμοσύνη το Θεό κι όχι τον 
εαυτό του. Έτσι, θα χαρεί γιατί δέχτηκε την αρετή σαν δώρο, δε θα υπερηφανευτεί όµως, αφού δε 
θα έχει τίποτε δικό του, αλλά και θα ταπεινωθεί και θα έχει τα μάτια του ηµέρα και νύχτα στο Θεό, 
όπως --για να εκφραστώ ψαλμικός--- η δούλη έχει τα μάτια της στα χέρια της κυρίας της(Ψαλμ. 
122, 2). Και μαζί θα φοβάται µην τυχόν χωριστεί από το Θεό, το µόνο που δίνει το καλό και µας 
συγκρατεί σ᾽ αυτό, και γκρεμιστεί στο βάραθρο της κακίας. Γιατί αυτό παθαίνει όποιος γίνεται 
δούλος στην οίηση και την κενοδοξία. Στη θεραπεία των παθών αυτών βοηθά ξεχωριστά και η 
αναχώρηση και η ζωή στη μόνωση και η παραμονή µέσα στο κελί, µε την προὐπόθεση βέβαια να 
αναγνωρίζει κανείς την αδυναμία της προαιρέσεώς του και να θεωρεί τον εαυτό του ανάξιο να 
συναναστρέφεται µε ανθρώπους. Αυτά τί άλλο είναι, παρά η «εν πνεύματι πτωχεία», την οποία 
μακάρισε ο Κύριος; 


Αν κανείς αναλογιστεί τις ασχήµιες που προέρχονται από αυτό το πάθος, θα αποφύγει την 
κενοδοξία µε όλη του τη δύναμη. Όποιος δηλαδή ποθεί τη δόξα των ανθρώπων, από μόνα τα έργα 
που κάνει για να την επιτύχει πέφτει σε αδοξία. Γιατί φροντίζοντας να φανεί ωραίος και 
επαιρόµενος για τη δόξα των προγόνων του και υπερηφανευόμενος για την πολυτελή ενδυμασία 
του και τα παρόμοια, φανερώνεται πως έχει ακόµη νηπιώδες φρόνημα. Όλα µαζί αυτά είναι χώμα. 
Και τι είναι πιο καταφρονηµένο από το χώμα; Η μοναχή που δε μεταχειρίζεται τα ρούχα απλώς για 
να σκεπάσει και να ζεστάνει το σώμα της, αλλά αρέσκεται στα απαλά και φανταχτερά, δεν κάνει 
μόνο φανερή σ᾽ όσους τη βλέπουν την ακαρπία της ψυχής της, αλλά εκτός απ᾽ αυτό περιβάλλεται 
και την ασχημοσύνη τῶν κοινών γυναικών. Πριν από κάθε άλλον, ας ακούσει τον Κύριο που λέει: 
«Αυτοί που φορούν τα πολυτελή ρούχα, βρίσκονται στα βασιλικά ανάκτορα»(Ματθ. 11, 8). Εμείς 
όµως έχοµε το πολίτευμά µας στους ουρανούς(Φιλιπ. 3, 20), σύμφωνα µε το θεσπέσιο Παύλο. Μη 
ριχτούµε λοιπόν από τον ουρανό, για τη μωρία των ενδυμάτων, στις σκηνές του κοσμοκράτορα του 
σκότους του κόσμου τούτου(Εφ. 6, 12). 


Το ίδιο παθαίνουν κι όσοι ασκούν την αρετή για να δοξαστούν από τους ανθρώπους. Ενώ δηλαδή 
τους έλαχε να έχουν το πολίτευμά τους στους ουρανούς, αυτοί σκεπάζουν με το χώμα τη δόξα τους, 
επισύροντας τη δαβιτική κατάρα(Ψαλμ. 7, 6). Γιατί ούτε η προσευχή τους ανεβαίνει στον ουρανό, 
αλλά και κάθε προσπάθειά τους πέφτει κάτω στη γη, καθώς δεν έχει τα φτερά της θείας αγάπης, τα 
οποία κάνουν τις επίγειες πράξεις µας να φτάνουν στον οὐρανό. Ώστε και κόπους υποφέρουν και 
μισθό δεν καρπώνονται. Και τι λέω, δεν καρπώνονται μισθό; Αυτό που κερδίζουν είναι η ντροπή, η 
ακαταστασία τῶν λογισμών, η αιχμαλωσία της διάνοιας και η ταραχή. Γιατί ο Κύριος, κατά τον 
Ψαλμωδό, «διασκόρπισε τα οστά τῶν ανθρωπαρέσκων ντροπιάστηκαν, γιατί ο Θεός τους 
εκμηδένισε»(Ψαλμ. 52, 6). 


Το πάθος αυτό της ανθρωπαρέσκειας είναι το πιο δυσδιάκριτο απ’ όλα τα πάθη. Γι’ αυτό εκείνος 
που παλεύει εναντίον του, δεν πρέπει μόνο να εξετάζει το συνδυασμό ή να αποφεύγει τη 
συγκατάθεση, αλλά να θεωρεί σαν συγκατάθεση και την απλή προσβολή του πάθους και να 
φυλάγεται. Μόλις και θα μπορέσει έτσι να αποφύγει την ταχύτατη ήττα. Αν κάνει έτσι και προσέχει, 
η προσβολή γίνεται πρόξενος κατανύξεως: ειδάλλως, προετοιμάζεται τόπος για την υπερηφάνεια. 


Εκείνος τώρα που αποκτά την υπερηφάνεια, είναι δύσκολο, ή μάλλον αδύνατο να θεραπευτεί, γιατί 
η πτώση αυτή είναι όμοια µε του διαβόλου. Αλλά και πριν απ᾿ αυτό, το πάθος της 
ανθρωπαρέσκειας προκαλεί τόσο μεγάλη βλάβη σ᾽ όσους το έχουν, ώστε να ναυαγούν και σ᾽ αυτή 
την πίστη, σύμφωνα µε τα λόγια του Κυρίου: «Πώς μπορείτε να πιστεύετε σ᾽ εμένα, όταν 
επιδιώκετε να δοξάζεστε ο ένας από τον άλλο και δεν αποζητάτε τη δόξα από το µόνο Θεό»»(Ιω. 5, 
44). Τι σχέση έχεις εσύ, άνθρωπε, µε τη δόξα των ανθρώπων, ή μάλλον µε το χωρίς περιεχόμενο 
όνομα της δόξας; Αυτή όχι μόνον δόξα δεν είναι, αλλά και µας στερεί την πραγματική δόξα. Κι όχι 
μόνον αυτό, αλλά μαζί µε άλλα γεννά και το φθόνο. Ο δε φθόνος είναι δυνάμει φόνος, κι αυτός 
προξένησε τον πρώτο φόνο και κατόπιν και τη θεοκτονία. 


Άραγε σε τι βοηθάει η δόξα την ανθρώπινη φύση; Μήπως τη συγκρατεί ή τη φυλάει, ή μήπως όταν 
σφάλλει τη διορθώνει και τη θεραπεύει; Κανείς δε θα μπορούσε να πει κάτι τέτοιο. Και νομίζω ότι 
αυτό ελέγχει τις προφάσεις ὡς αβάσιµες. Αν κανείς θελήσει να εξετάσει µε ακρίβεια, θα βρει ότι η 
ανθρώπινη δόξα είναι που προξενεί µε δόλιο τρόπο τα περισσότερα αίσχη και τα φανερώνει, 
πετώντας µε αναίδεια το προσωπείο της, ώστε συχνά καταντροπιάζει και εδώ τους εραστές της: αν 
και οι διδάσκαλοι των ελληνικών δοξασιών έχουν τη γνώμη ότι χωρίς αυτήν, κανένα κατόρθωμα δε 
γίνεται στη ζωή. Αλοίμονο στην πλάνη τους! Ούτε που ντρέπονται να το λένε! Εμείς όµως δε 
διδαχθήκαμε έτσι, εμείς που φέρομε το όνομα Εκείνου που έχρισε φιλάνθρωπα την ανθρώπινη 
φύση µας µε τον εαυτό Του, αλλά Αυτόν έχοµε επόπτη των έργων µας. Προς Αυτόν όσοι 
αποβλέπουν, µέσω Αυτού και γι’ Αυτόν κατορθώνουν ό,τι καλύτερο, πράττοντας τα πάντα για τη 
δόξα του Θεού(Α΄ Κορ. 10, 31). και διόλου δε θέλουν ν᾿ αρέσουν στους ανθρώπους, ή μάλλον ούτε 
και είναι αρεστοί στους ανθρώπους, όπως λέει ο Παύλος, ο νοµοδότης µας και άκρος μύστης του 
Νομοθέτη. «Αν ήθελα να είμαι αρεστός ακόµη στους ανθρώπους, λέει, δε θα ήμουν δούλος του 
Χριστού»(Γαλ. 1, 10). 


Ας δούμε τώρα αν και το τρίτο γέννημα της κακής επιθυμίας εξαλείφεται µε τη φτώχεια που 
μακαρίζει ο Κύριος. Τρίτο λοιπόν τέκνο της ψυχής που είναι άρρωστη στην επιθυμία, είναι η 
γαστριμαργία, από την οποία γεννιέται κάθε σαρκική ακαθαρσία. Αλλά γιατί την αναφέροµε τρίτη 
και τελευταία στη σειρά, αφού είναι έμφυτη από αυτή τη γέννησή μας; Γιατί όχι μόνο η 
γαστριμαργία, αλλά και αυτές ακόµη οι φυσικές κινήσεις για τεκνογονία, επισημαίνονται στα 
παιδιά από τη βρεφική ακόµη ηλικία. Πώς λοιπόν εμείς τοποθετούμε τελευταία τη νόσο της 
σαρκικής επιθυμίας; Επειδή εκείνα τα έχοµε εκ φύσεως, και όσα είναι φυσικά, είναι ακατηγόρητα, 
φτιαγμένα από τον αγαθό Θεό για να τα χρησιμοποιήσομε σε αγαθά έργα. Επομένως δεν είναι 
δείγματα άρρωστης ψυχής: γίνονται όµως τέτοια όταν γίνεται κακή χρήση τους. Όταν λοιπόν 
φροντίζοµε για τη σάρκα, να ικανοποιούμε τις επιθυµίες της(Ρωμ. 13, 14), τότε είναι κακό το πάθος 
κι η φιληδονία γίνεται αρχή σαρκικών παθών και αρρώστια της ψυχής. Ώστε στις περιπτώσεις 
αυτές, πρώτος δοκιμάζει το πάθος ο νους. Κι επειδή από τη διάνοια αρχικά ξεκινούν τα πονηρά 
πάθη, γι’ αυτό λέει ο Κύριος ότι «από την καρδιά βγαίνουν οι κακοί λογισμοί, κι αυτοί είναι που 
μολύνουν τον ἀνθρωπο»(Ματθ. 15, 19). Αλλά και ο Νόμος της Παλαιάς Διαθήκης λέει: «Πρόσεχε 
στον εαυτό σου, µην τυχόν κάνεις κρυφά στην καρδιά σου αμαρτωλό λογισμό»(δευτ. 15, 9). 


Αυτός που πρώτος διατίθεται εµπαθώς είναι βέβαια ο νους, αλλά κι αυτός αφού αρχικά συλλέξει 
μέσω των αισθήσεων τη φαντασία τῶν αισθητών σωμάτων, τότε τα μεταχειρίζεται µε εμπάθεια. 
Κυρίως δε µε τα μάτια, τα οποία πρώτα μπορούν και από µακριά να τραβήξουν το μολυσμό, 
παρασύρεται ο νους στην κακή χρήση. Σαφής απόδειξη γι’ αυτό είναι η προμήτωρ Εύα: είδε πρώτα 
ότι το απαγορευμένο δένδρο είναι ωραίο και ευχάριστο στην όραση, και τότε συγκατατέθηκε μέσα 
στην καρδιά της και πήρε κι έφαγε από τον καρπό του(Γεν. 3, 6). Ορθά λοιπόν είπαμε ότι η ήττα 
εμπρός στα κάλλη τῶν σωμάτων προηγείται και είναι προοίμιο τῶν αισχρών παθών. Γι’ αυτό και 
αποτελεί πατρικό παράγγελμα, να µην περιεργάζεται κανείς το κάλλος των ξένων σωμάτωνί(Σ. 
Σειρ. 9, 8) και να µη ναρκισσεύεται µε το δικό του. Πριν λοιπόν γίνει εµπαθής η διάνοια, αν και 
υπάρχουν εκ φύσεως τα πάθη στα παιδιά, δε συνεργούν ωστόσο στην αμαρτία: είναι µόνο για τη 
συντήρηση της φύσεως. Γι’ αυτό και δεν είναι τότε πονηρά. Αλλά επειδή τα σαρκικά πάθη έχουν 
την αρχή τους από τον εµμπαθή νου, από αυτόν πρέπει να αρχίσει και η θεραπεία. Σε περίπτωση 
πυρκαϊάς, αν εκείνος που θέλει να τη σβήσει, πάει να περιορίσει τη φλόγα από επάνω, δεν 


πετυχαίνει τίποτε: αν όμως τραβήξει από κάτω τα υλικά που τροφοδοτούν τη φωτιά, αυτή αµέσως 
μαραίνεται. Το ίδιο συμβαίνει και µε τα πορνικά πάθη. Αν δεν αποξηράνεις από µέσα την πηγή τῶν 
λογισμών µε την προσευχή και την ταπείνωση, αλλά αγωνίζεσαι εναντίον τους μόνο µε τη νηστεία 
και την κακοπάθεια, ματαιοπονείς. Αν όµως αγιάσεις τη ρίζα µε την ταπείνωση και την προσευχή, 
όπως είπαμε, θα αποκτήσεις και εξωτερικά τον αγιασμό. Αυτό νομίζω ότι συμβουλεύει ο 
Απόστολος, όταν λέει να ζώσομε τη μέση µας µε την αλήθεια(Εφ. 6, 14). Το λόγο αυτό ερμήνευσε 
πολύ ωραία και κάποιος από τους Πατέρες, λέγοντας ότι το λογιστικό του νου περισφίγγει το 
επιθυµητικό και περιστέλλει τα κάτω από την οσφύ και κοιλιά πάθη. Το σώμα όµως χρειάζεται και 
την κακοπάθεια και τη μετρημένη εγκράτεια στην τροφή, για να µην είναι ανυπότακτο και 
ισχυρότερο από το λογισμό. Επομένως και τα πάθη της σάρκας, τίποτε άλλο δεν τα θεραπεύει, 
παρά η κακοπάθεια του σώματος και η προσευχή που γίνεται από ταπεινωµένη καρδιά, πράγμα που 
είναι η «εν πνεύματι πτωχεία», την οποία µακάρισε ο Κύριος. Αν λοιπόν επιθυμεί κανείς τον 
πλούτο του αγιασμού, χωρίς τον οποίο κανείς δε θα δει τον Κύριο(Εβρ. 12, 14), ας παραμένει στο 
κελί του, κακοπαθώντας και προσευχόμενος µε ταπείνωση. Το κελί του καλού μοναχού είναι λιμάνι 
σωφροσύνης και εγκράτειας. Κι όλα τα έξω από το κελί, και μάλιστα όσα είναι στις αγορές και τις 
συγκεντρώσεις, αποτελούν έναν πορνικό κυκεώνα που σχηματίζεται από τα άκοσµα ακούσματα και 
θεάματα και καταποντίζει την άθλια ψυχή του μοναχού που θα βρεθεί σ᾽ αυτά. Αλλά και φωτιά 
μπορείς να αποκαλέσεις τον κόσµο της κακίας, που καίει όσους τον πλησιάζουν κι αποτεφρώνει 
κάθε αρετή τους. Ενώ η φωτιά που δεν καίει, βρέθηκε στην έρημο(Εξ. 3, 2). Εσύ, αντί για την 
έρημο, να μένεις στο κελί σου και απομονώσου λίγο, έως ότου περάσει ο χειμώνας της 
εμπάθειας(Ησ. 26, 20). Όταν αυτός περάσει, δε βλάπτει η παραμονή στο ύπαιθρο. Τότε πλέον θα 
είσαι πράγματι «πτωχή τω πνεύματι», και θα αποκτήσεις την κυριαρχία πάνω στα πάθη και θα σε 
μακαρίσει µε λαμπρότητα ο Κύριος που είπε: «Μακάριοι οι «πτωχοί τω πνεύματι», γιατί δική τους 
είναι η βασιλεία των ουρανών»(Ματθ. 5, 3). Και πώς να µη µακαρίζονται δικαίως εκείνοι που δεν 
έχουν τις ελπίδες τους στα χρήματα, παρά σ᾽ Αυτόν; Εκείνοι που δεν ποθούν να αρέσουν σε 
άλλους, παρά σ᾽ Αυτόν; Εκείνοι που ζουν µε ταπείνωση μαζί μ αυτούς ενώπιόν Του; Ας γίνομε 
λοιπόν κι εμείς «πτωχοί τω πνεύματι», αφού ταπεινωθούμε και κακοπαθήσομε στη σάρκα και 
γίνομε ακτήμονες, για να γίνει δική µας η βασιλεία του Θεού και να επιτύχομε τις µακάριες 
ελπίδες, κληρονομώντας τη βασιλεία τῶν ουρανών. 


Ο Κύριος µας έδωσε μερικούς συνοπτικούς λόγους που συγκεφαλαιώνουν το Ευαγγέλιο της 
σωτηρίας µας, ένας από τους οποίους είναι ο µακαρισµός που αναλύομε. Σ᾽ αυτόν, όπως είδαμε, 
περιέλαβε μ᾿ ένα λόγο πολλές αρετές και απέκλεισε πολλές κακίες, ευλογώντας όσους µε βάση 
αυτόν περιτέμνουν καλώς το παθητικό μέρος της ψυχής τους µε τη μετάνοια. Δεν είναι όμως μόνο 
αυτά. Στο λόγο αυτό ο Κύριος περιέλαβε και πάρα πολλά άλλα, παρόμοια στην ενέργεια όχι µε την 
περιτρμή, αλλά µε το υπερβολικό κρύο και την παγωνιά, το χιόνι, την πάχνη και τους σφοδρούς 
ανέμους, και γενικά µε την ταλαιπωρία που υποφέρουν τα φυτά το χειμώνα και το καλοκαίρι, 
εκτεθειμένα στο κρύο και τη ζέστη, χωρίς τα οποία κανένα φυτό δεν µπορεί να ωριμάσει τον καρπό 
του. Ποιά είναι αυτά; Οι διάφοροι πειρασµοί που έρχονται και που είναι ανάγκη να τους υποφέρει 
ευχαρίστως εκείνος που μέλλει να αποδώσει καρπό στο Γεωργό των πνευμάτων. Όπως δηλαδή 
όταν λυπηθεί κανείς τα φυτά της γης που ταλαιπωρούνται και τα περιτειχίσει και κάνει από πάνω 
στέγη και δεν τα αφήσει να ταλαιπωρούνται από τα δεινά των καιρικών μεταβολών, δεν παίρνει 
καρπό ακόµη κι αν τα κλαδεύει ή τα καθαρίζει και τα περιποιείται. Πρέπει να τα αφήσει να 
υπομείνουν τα πάντα: γιατί έτσι, αφού περάσει η δυσκολία του χειμώνα και έρθει η άνοιξη, 
βλαστάνουν και ανθίζουν και γεμίζουν φύλλα και προβάλλουν μαζί µε τους ωραίους εκείνους 
θαλερούς βλαστούς και τους άγουρους καρπούς, οι οποίοι κάτω από τις καυτερές ακτίνες του ήλιου 
μεγαλώνουν σιγά-σιγά και ὠριμάζουν και γίνονται κατάλληλοι για τροφή και συγκομιδή. Έτσι κι 
εκείνος που δεν υποφέρει µε γενναιότητα το βαρύ φορτίο τῶν πειρασµών, ακόµη κι αν δεν του 
λείπει καμιά από τις άλλες αρετές, δεν θα δώσει ποτέ καρπό άξιο για το θεϊκό πατητήρι και τη 
θεϊκή αποθήκη. Γιατί κάθε αγωνιστής γίνεται τέλειος µε την υπομονή τῶν εκουσίων και ακουσίων 
κόπων, από τους οποίους άλλοι έχουν εξωτερικά αίτια κι άλλοι καταβάλλονται από εμάς τους 
ίδιους. Ό,τι γίνεται στα φυτά της γης από τη φύση και από τις γεωργικές επινοήσεις και τις 
μεταβολές των εποχών, τούτο γίνεται µε την προαίρεσή µας και σ᾽ εμάς, τα λογικά κλήματα του 


Χριστού, όταν υπακούμε σ᾽ Αυτόν, το Γεωργό των ψυχών µας, εφόσον είμαστε αυτεξούσιοι. Χωρίς 
υπομονή σ᾽ εκείνα που µας βρίσκουν άθελά µας, ούτε οι κόποι που καταβάλλομε µε το θέληµά µας 
θα ευλογηθούν από το Θεό. Γιατί η αγάπη προς το Θεό, δοκιμάζεται κυρίως µε τη θλίψη των 
πειρασμών. Πρέπει λοιπόν η ψυχή να κατορθώσει πρώτα τα εκούσια, κι αφού μ᾽ αυτά εθιστούμε 
στο να καταφρονούμε τη δόξα και την ηδονή, τότε θα υποφέρομε εύκολα και τους ακούσιους 
πειρασμούς. 


Εκείνος που για την «εν πνεύματι πτωχεία» του καταφρονεί δόξα και ηδονή και θεωρεί τον εαυτό 
του άξιο να δεχτεί τα πιο δραστικά φάρμακα της μετάνοιας, περιμένει πάντοτε κάθε θλίψη και 
δέχεται ευχαρίστως κάθε πειρασμό σαν να του πρέπει, και χαίρεται γι’ αυτό, γιατί τον βλέπει ὡς το 
καθαρτικό της ψυχής του. Και κάνει τον πειρασμό του αφορμή έντονης και πολύ αποτελεσματικής 
δεήσεως προς το Θεό, πιστεύοντας ότι αυτός του προξενεί και μαζί προφυλάγει την υγεία της 
ψυχής του. Κι όχι μόνο συγχωρεί µε αμνησικακία εκείνους που τον θλίβουν, αλλά και τους 
ευγνωμονεί και προσεύχεται γι’ αυτούς σαν να τον ευεργέτησαν. Γι’ αυτό, όχι µόνο λαβαίνει τη 
συγχώρηση τῶν αμαρτιών του, σύμφωνα µε την υπόσχεση του Κυρίου, αλλά επιτυγχάνει και τη 
βασιλεία των ουρανών και τη θεία ευλογία, και μακαρίζεται από τον Κύριο για τη μέχρι το τέλος 
μακροθυμία του µε πνεύμα ταπεινώσεως. 


Αφού αναφέρθηκα µε συντομία σε κάποια σηµεία της πνευματικής περιτοµής, θα προσθέσω τώρα 
και μερικά για την εξαιτίας της άφθονη καρποφορία. Στη συνέχεια λοιπόν εκείνων που απέκτησαν 
τον αναφαίρετο πλούτο µε την «εν πνεύματι πτωχεία», ο Κύριος, ο μόνος μακάριος, κάνει 
κοινωνούς της µακαριότητάς Του όσους πενθούν, λέγοντας: «Μακάριοι όσοι πενθούν, γιατί αυτοί 
θα παρηγορηθούν»(Ματθ. 5, 4). Γιατί ο Χριστός ένωσε το πένθος µε τη φτώχεια; Επειδή τούτο 
συνυπάρχει πάντοτε μαζί της. Η λύπη όµως για την υλική φτώχεια προξενεί το θάνατο της ψυχής, 
λέει ο Απόστολος(Β΄ Κορ. 7, 10), ενώ η λύπη για την κατά Θεόν φτώχεια οδηγεί στη μετάνοια προς 
σωτηρία ψυχής, για την οποία δε μετανιώνει κανένας. Στην πρώτη φτώχεια, που είναι αθέλητη, 
ακολουθεί το αθέλητο πένθος, ενώ στην εκούσια ακολουθεί εξ ανάγκης το εκούσιο πένθος. Κι 
επειδή το πένθος που μακαρίζεται εδώ είναι ενωμένο µε την κατά Θεόν φτώχεια και τη συνοδεύει 
αναγκαστικά, και από εκείνην, ὡς αιτία του, εξαρτάται ολόκληρο, έχει και από αυτήν, φυσικά, το 
ότι είναι πνευματικό και εκούσιο. Αλλά ας δούμε πώς η µακαριστή φτώχεια γεννά το µακάριο 
πένθος. 


Τέσσερα είναι τα είδη της πνευματικής φτώχειας, όπως έδειξε ο λόγος λίγο παραπάνω. Είναι 
δηλαδή η φτώχεια στο φρόνημα, στο σώμα, στον υλικό πλούτο και στους πειρασμούς που µας 
έρχονται απ᾿ έξω. Κανένας όµως που βλέπει να τα παραθέτω χωριστά να µη νομίσει ότι και η 
ενέργεια καθενός είναι χωριστή. Γιατί το καθένα από αυτά ενεργείται μαζί µε τα άλλα. Γι’ αυτό κι 
έχουν συμπεριληφθεί σ᾽ ένα μακαρισμό, ο οποίος συγχρόνως υποδηλώνει θαυμάσια και ποιο είναι 
κατά κάποιο τρόπο η ρίζα και η αιτία τούτων, ότι δηλαδή είναι το πνεύμα µας. Γιατί τούτο, όταν 
εγκολπωθεί, όπως είπαµε, τη χάρη του ευαγγελικού κηρύγματος, αναβλύζει απὀ µέσα του πηγή 
φτώχειας που ποτίζει όλο το πρόσωπο της γης µας(Γεν. 2, 6), δηλαδή τον εξωτερικό άνθρωπο, και 
τον κάνει παράδεισο αρετών. Τέσσερα λοιπόν είναι τα είδη της πνευματικῆς φτώχειας, κι από το 
καθένα γεννιέται το ανάλογο πένθος, μαζί µε την ανάλογη παρηγοριά. 


Από την εκούσια σωματική φτώχεια και ταπείνωση, (που περιλαμβάνει πείνα και δίψα και 
αγρυπνία και γενικά κάθε ταλαιπωρία και κακοπάθεια του σώματος, και μαζί µε αυτά και έλλογη 
συστολή των αισθήσεων), όχι μονάχα γεννιέται πένθος, αλλά και δάκρυα. Όπως δηλαδή η 
αναλγησία, η πώρωση και η σκληρότητα της καρδιάς γεννιούνται από την άνεση, την απόλαυση 
και την καλοπέραση, έτσι από την εγκρατή και πειθαρχημένη δίαιτα γεννιούνται η συντριβή της 
καρδιάς και η κατάνυξη, που αποτρέπουν κάθε πικρία και φέρνουν µια γλυκιά ιλαρότητα. Γιατί 
βέβαια χωρίς συντριβή της καρδιάς είναι αδύνατο, όπως λένε, να απαλλαγεί κανείς από την κακία. 
Συντριβή στην καρδιά φέρνει και η τριµερής εγκράτεια, του ὕπνου, της τροφής και της σωματικής 
αναπαύσεως. Και αφού µε τη συντριβή αυτή η ψυχή ελευθερωθεί από την κακία και την πικρία, 
παίρνει στη θέση τους την πνευματική χαρά. Αυτή είναι η παρηγοριά για την οποία μακαρίζει ο 
Κύριος εκείνους που πενθούν. Λέει δε και ο Ιωάννης, ο οποίος έγραψε για µας την πνευματική 
Κλίμακα: «Η δίψα και η αγρυπνία συνθλίβουν την καρδιά. Κι όταν αυτή συνθλίβει, αναπηδούν 


δάκρυα». Εκείνος, λέει, που θα τα δοκιμάσει, θα γελάσει παρηγορηµένος εξαιτίας τους, µε το 
μακάριο γέλιο που υποσχέθηκε ο Κύριος(Λουκ. 6, 21). Έτσι γεννιέται από τη θεοφιλή φτώχεια το 
πένθος που παρηγορεί και κάνει μακάριους εκείνους που το απέκτησαν. 


Ας δούμε τώρα πώς γεννιέται το πένθος από το άλλο είδος της φτώχειας, δηλαδή το έμφοβο 
φρόνημα και την ένθεη ταπείνωση της ψυχής. Η αυτομεμψία συνυπάρχει πάντοτε με την 
ταπείνωση της ψυχής, και δίνει στην αρχή σφοδρή ένταση στο φόβο της κολάσεως, φέρνοντας 
μπροστά στα μάτια εκείνη τη φρικωδέστατη συνένωση τῶν διαφόρων αντίθετων βασανιστηρίων σε 
ένα, και αυξάνοντας περισσότερο το φόβο από την υπόµνηση ότι η κόλαση είναι ανέκφραστη, αφού 
είναι χειρότερη απ᾿ όσα έχουν ειπωθεί γι’ αυτήν. Πόση δε προσθήκη στα δεινά είναι η ατελεύτητη 
διάρκειά της! Καύσωνας και ψύχος, σκοτάδι και φωτιά, αναταραχή και ακινησία, δεσμά και φόβοι 
και δαγκώματα από αθάνατα θηρία, όλα αυτά μαζεύονται σ᾽ εκείνη την καταδίκη, αλλά και µε όλα 
αυτά δεν παριστάνεται εκείνο το κακό, το οποίο, κατά τη Γραφή, δεν µπορεί να το συλλάβει νους 
ανθρώπου(Α΄ Κορ. 2, 9). Τι είναι όµως το ανώφελο και απαρηγόρητο και ατελείωτο εκείνο πένθος; 
Σ7 εκείνους που αμάρτησαν απέναντι του Θεού, το πένθος δημιουργείται από την επίγνωση τῶν 
αμαρτιών τους. Εκεί λοιπόν, αφού ελεγχθούν και εξαλειφθεί κάθε ελπίδα τους και απελπιστούν για 
τη σωτηρία, ο ακούσιος έλεγχος της συνειδήσεως πολλαπλασιάζει στον καθένα την επικείμενη 
οδύνη μέσω του πένθους. Κι αυτό το πένθος πάλι και πάντοτε, επειδή δε θα τερματιστεί ποτέ, 
γίνεται αφορμή άλλου πένθους και άλλο φοβερό σκοτάδι και καύσωνας ανυπόφορος και βυθός 
λύπης απερίγραπτος. Το πένθος όµως αυτό είναι πάρα πολύ ωφέλιμο στην εδώ ζωή. Γιατί ο Θεός 
υπακούει µε ευσπλαχνία, αφού και ως εμάς κατέβηκε να μάς επισκεφθεί, και σ᾽ εκείνους που 
πενθούν μ᾽ αὐτόν τον τρόπο υποσχέθηκε την παρηγοριά και την παράκληση που είναι Αυτός ο 
ίδιος, αφού είναι και ονομάζεται Παράκλητος(]ω. 14, 16). Είδες λοιπόν και το πένθος της 
ταπεινωμένης ψυχῆς και την παρηγοριά που ακολουθεί; Αλλά και η αυτομεμψία μόνη της, όταν 
τοποθετηθεί σαν νοερό βάρος πάνω στο λογιστικό μέρος της ψυχής και πολυκαιρίσει, το συντρίβει 
και το πιέζει και βγάζει το σωτηριώδες κρασί που ευφραίνει την καρδιά του ανθρώπου, δηλαδή τον 
εσωτερικό µας άνθρωπο. Και τέτοιο κρασί είναι η κατάνυξη. Γιατί µέσω του πένθους, η 
αυτομεμψία συντρίβει τότε και τα πάθη και γεμίζει την καρδιά από αξιοµακάριστη χαρά, αφού την 
ελευθερώσει από το φοβερό βάρος τους. Γι’ αυτό είναι μακάριοι όσοι πενθούν, γιατί αυτοί θα 
παρηγορηθούν(Ματθ. 5, 4). 


Θ᾽ αναφερθούμε τώρα στην ακτημοσύνη, δηλαδή στη φτώχεια κατά την περιουσία και τα 
υπάρχοντά µας, ενωμένη βέβαια µε τη φτώχεια του πνεύματος, όπως είπαµε παραπάνω: γιατί µόνο 
όταν ασκούνται µαζί όλα τα είδη της φτώχειας, είναι τέλεια και ευάρεστα στο Θεό. Άκουσε λοιπόν 
µε σύνεση για να μάθεις πώς έρχεται το πένθος και η αντίστοιχη παρηγοριά από αυτό το είδος της 
φτώχειας. Όταν ο άνθρωπος τα αποχαιρετίσει όλα και απαρνηθεί τα χρήματα και τα κτήματα, 
εγκαταλείποντάς τα ή μοιράζοντάς τα στους φτωχούς σύμφωνα µε την εντολή, και απομακρύνει 
την ψυχή του από τη μέριμνα γι’ αυτά, τότε την κάνει να στραφεί στην εξέταση του εαυτού της, 
ελεύθερη πιά από εξωτερικούς περισπασμούς. Κι όταν ο νους απομακρυνθεί από όλα τα αισθητά 
και ανασηκωθεί από την τύρβη τους που τον κατακλύζει και παρατηρήσει τον εσωτερικό άνθρωπο, 
πρώτα-πρώτα βλέπει το απαίσιο προσωπείο που απέκτησε από την περιπλάνησή του στα γήινα, και 
σπεύδει να το αποπλύνει µε το πένθος. Έπειτα, αφού αφαιρέσει το δύσμορφο αυτό κάλυμμα, και 
καθώς πιά η ψυχή δε διασκορπίζεται άπρεπα σε ποικίλες μέριμνες, ο νους εισέρχεται ατάραχα στα 
πραγματικά «ταμεία»(Ματθ. 6, 6) ---στα ενδότερα της ψυχής---, κι εκεί προσεύχεται στον αόρατο 
Πατέρα. Και Εκείνος του χαρίζει πρώτα-πρώτα το δώρο που είναι δοχείο τῶν θείων χαρισμάτων, 
δηλαδή την ειρήνη τῶν λογισμών, µετά από την οποία τελειοποιεί την ταπείνωση, που γεννά και 
συγκρατεί κάθε αρετή. Όχι βέβαια την ταπείνωση που συνίσταται σε λόγια και σχήματα τα οποία 
βρίσκει εύκολα όποιος θέλει, αλλά εκείνη που επιβεβαιώνεται από το αγαθό και θείο Πνεύμα, την 
οποία κτίζει το ίδιο το Πνεύμα όταν εγκατασταθεί στα έγκατα της ψυχής. Μέσα στην ειρήνη λοιπόν 
και την ταπείνωση, σαν µέσα σε ασφαλές περιτείχισμα του παραδείσου του νου, φυτρώνουν τα 
κάθε είδους δένδρα της πραγματικής αρετής. Στο κέντρο του ανεγείρονται τα ιερά ανάκτορα της 
αγάπης, στα πρόθυρα τῶν οποίων ανθίζει σαν προοίμιο της μέλλουσας ζωής η ανέκφραστη και 
αναφαίρετη χαρά. 


Η ακτημοσύνη είναι μητέρα της αμεριμνίας. Η αμεριμνία, της προσοχής και της προσευχής. Αυτές 
είναι μητέρες του πένθους και των δακρύων. Τούτα εξαλείφουν τις εμπαθείς συνήθειες. Όταν αυτές 
εξαλειφθούν, γίνεται ευκολότερος ο δρόμος της αρετής, γιατί φεύγουν από τη μέση τα εμπόδια και 
η συνείδηση πιά δεν κατηγορεί. Από αυτό πηγάζει η χαρά και το µακάριο γέλιο της ψυχής. Τότε 
πλέον και τα οδυνηρά δάκρυα μετατρέπονται σε γλυκά, και τα λόγια του Θεού γίνονται γλυκύτατα 
στο λάρυγγα και ανώτερα από μέλι στο στόμα(Ψαλμ. 118, 103), και από δέηση η προσευχή 
μεταβάλλεται σε ευχαριστία, και η µελέτη τῶν θείων εντολών είναι αγαλλίαση της ψυχῆς, µε 
ελπίδα αδιάψευστη, η οποία, αποτελώντας πρόγευση των ουρανίων, πλησιάζει την ψυχή μέσω της 
πείρας αυτής της γεύσεως και της μαθαίνει εν μέρει τον υπερβολικό πλούτο της αγαθότητας του 
Θεού, σύμφωνα µε τα λόγια του Δαβίδ: «Γευθείτε και μάθετε ότι ο Κύριος είναι αγαθός»(Ψαλμ. 33, 
9). Αυτός είναι η αγαλλίαση των δικαίων, η χαρά τῶν ευθέων, η ευφροσύνη τῶν ταπεινωμένων, η 
παρηγοριά εκείνων που πενθούν γι’ Αυτόν. 


Τί λοιπόν; Η παρηγοριά φτάνει ὡς εδώ; Κι αυτά μονάχα είναι τα δώρα της ιερής µνηστείας; Πέρα 
από αυτά δε φανερώνει καθαρότερα τον εαυτό Του ο Νυμφίος των ψυχών αυτών σ᾽ όσους έχουν το 
μακάριο πένθος και καθαρίστηκαν και είναι στολισμένοι σαν νύμφες με τις αρετές; Όχι βέβαια. Για 
όσα όµως θα πούμε τώρα, είναι κάποιοι έτοιμοι να µας κατηγορήσουν από φθόνο, λέγοντας κάπως 
έτσι: «Μή μιλήσεις στο όνοµα του Κυρίου: ειδεμή, θα δυσφηµίσοµε το όνομά σου, χαλκεύοντας 
εναντίον σου και διαδίδοντας συκοφαντίες και ψευδοκατηγορίες». Αλλ᾽ ας τους αγνοήσομε τώρα 
αυτούς κι ας δώσοµε συνέχεια στο λόγο, πιστεύοντας και λέγοντας τα λόγια των αγίων Πατέρων 
μας και σ᾽ αυτά αποβλέποντας και πείθοντας γι’ αυτά και τους άλλους. Γιατί λέει η Γραφή(ψΨαλμ. 
15. 1’ Β’ Κορ. 4, 13): «Πίστεψα, γι’ αυτό και μίλησα»: έτσι κι εμείς, πιστεύομε, γι᾿ αυτό και 
μιλούμε. 


Όταν λοιπόν διωχθεί κάθε αισχρό πάθος που κατοικεί µέσα µας και ο νους, όπως είπαμε, 
επιστρέψει ο ἰδιος ολοκληρωτικά στον εαυτό του και στις άλλες δυνάμεις της ψυχής και 
καλλωπίσει µε την καλλιέργεια των αρετών την ψυχή, προχωρώντας προς τα τελειότερα και 
ποθώντας νέες πρακτικές αναβάσεις και καθαρίζοντας µε τη βοήθεια του Θεού όλο και 
περισσότερο τον εαυτό του, τότε δεν εξαλείφει μονάχα όλα τα αποτυπώματα του πονηρού, αλλά 
βγάζει από τη µέση και κάθε επίκτητο στοιχείο, όσο κι αν είναι ή φαίνεται καλό. Κι αφού ανεβεί 
πάνω από τα νοητά και τα σχετικά µε αυτά νοήματα ---όσα δεν είναι αμιγή από φαντασίες---, κι 
αφού τα απορρίψει όλα για την ευαρέστηση και την αγάπη του Θεού και σταθεί μπροστά στο Θεό 
κωφός και άλαλος, τότε ο νους γίνεται πια υλικό στα χέρια του Θεού και δέχεται τη θειότατη 
ανάπλαση ανεμπόδιστα, καθώς τίποτε πλέον από τα εξωτερικά δεν τον ενοχλεί, και η εσωτερική 
χάρη τον μεταβάλλει στο καλύτερο και, το πιο παράδοξο, καταφωτίζει µε ανέκφραστο φῶς 
εσωτερικά και τελειοποιεί τον έσω άνθρωπο. Αφού λοιπόν χαράξει η μέρα στις καρδιές µας, 
σύμφωνα µε τα λόγια του Κορυφαίου τῶν Αποστόλων(Β΄ Πέτρ. 1. 19), κι ανατείλει σ᾽ αυτές ο 
αυγερινός, βγαίνει ο όντως άνθρωπος ---ο νοὺς--- στην κατεξοχήν εργασία του, σύμφωνα µε τον 
προφητικό λόγο(Ψαλμ. 103, 23), και µε το φως βαδίζει το δρόμο κι ανεβαίνει σε βουνά 
αιώνια(Ψαλμ. 75, 5). Και ---ω του θαύματος--- µέσα σ᾽ αυτό το φως εποπτεύει τα ὑπερκόσμια 
πράγματα, µη χωριζόμενος από το υλικό σώμα µε το οποίο πλάστηκε από την αρχή, ή και 
χωριζόμενος από αυτό, ανάλογα µε το στάδιο της ανόδου. Γιατί δεν ανεβαίνει µε τα φανταστικά 
φτερά της διάνοιας, η οποία τριγυρίζει σαν τυφλή χωρίς να έχει ακριβή και βέβαιη κατανόηση μήτε 
για τα απόντα αισθητά, μήτε για τα υψηλά και απρόσιτα νοητά. Αλλά ανεβαίνει πραγματικά µε την 
ανέκφραστη δύναμη του Πνεύματος, και µε ανείπωτη πνευματική αντίληψη ακούει τα «άρρητα 
ρήματα»(Β΄ Κορ. 12, 40 και βλέπει τα αθέατα. Και από αυτό γεμίζει ολόκληρος µε θαυμασμό, και 
ας είναι απών από εκεί: και συναγωνίζεται µε τους ακούραστους υμνωδούς, τους Αγγέλους, σαν 
άλλος επίγειος άγγελος του Θεού. Και µέσω του εαυτού του προσφέρει στο Θεό όλη την κτίση, 
επειδή και ο ίδιος μετέχει όλων, και τώρα μετέχει και του πάνω απ᾿ όλα Θεού, για να αποδειχθεί ότι 
φέρει ακριβή τη θεία εικόνα. 

Πάνω σ᾽ αυτά ο άγιος Νείλος τ λέει: «Η καλή κατάσταση του νου είναι ένα νοητό ύψος, όμοιο µε 
ουράνιο χρώμα, όπου κατά τον καιρό της προσευχής έρχεται το φως της Αγίας Τριάδος». Και πάλι: 
«Όποιος θέλει να δει την κατάσταση του νου του, ας στερήσει τον εαυτό του απ᾿ όλα τα νοήματα, 


και τότε θα δει το νου του παρόμοιο µε σάπφειρο ή µε ουράνιο χρώμα». Αυτό είναι αδύνατο να 
γίνει χωρίς την απάθεια, γιατί χρειάζεται να συνεργήσει ο Θεός και να του παρέχει το συγγενές του 
φως. Και ο άγιος Διάδοχος "Ἔ λέει: «Δύο πράγµατα µας δίνει η χάρη µε το βάπτισμα, που το ένα 
είναι απείρως ανώτερο απὀ το άλλο. Πρώτα δηλαδή µάς ανακαινίζει µέσα στο νερό και κάνει 
λαμπρό το «κατ᾽ εικόνα», ξεπλένοντας κάθε ρύπο της αμαρτίας μας: για το άλλο όµως περιμένει τη 
συνεργασία µας. Όταν λοιπόν αρχίσει ο νους µε βαθιά αίσθηση να γεύεται την αγαθότητα του 
Παναγίου Πνεύματος, τότε πρέπει να γνωρίζομε ότι άρχισε η χάρη να επιζωγραφίζει στο «κατ᾽ 
εικόνα» το «καθ᾽ ομοίωσιν». Ώστε αυτή η αίσθηση φανερώνει ότι διαμορφωνόμαστε στο «καθ᾽ 
ομοίωσιν». Όμως την τελειότητα της ομοιώσεως θα την καταλάβοµε από το φωτισμό». Και πάλι: 
«Την πνευματική αγάπη δεν µπορεί κανείς να αποκτήσει, αν δε φωτιστεί από το Άγιο Πνεύμα µε 
κάθε εσωτερική πληροφορία. Γιατί αν δε λάβει ο νους τελείως το «καθ᾽ ομοίωσιν» µέσω του θείου 
φωτός, όλες τις άλλες αρετές µπορεί να τις έχει, είναι όµως ακόµη άµοιρος της τέλειας αγάπης». 
Επίσης, από τον άγιο Ισαάκ µαθαίνοµε ότι, στον καιρό της προσευχής, ο χαριτωµένος νους βλέπει 
την καθαρότητά του, όμοια µε επουράνιο χρώμα: η κατάσταση αυτή ονομάστηκε «τόπος Θεού» 
από τους πρεσβυτέρους του Ισραήλ, όταν τους φανερώθηκε στο όρος Σινά(Εξ. 24, 9-10). Λέει 
ακόµη: «Καθαρότητα του νου είναι η κατάσταση στην οποία ακτινοβολεί, στον καιρό της 
προσευχής, το φῶς της Αγίας Τριάδος». 


ἘφΦιλοκαλία, τόμος Α΄, σελ. 224, κεφ. 53. “κ Φιλοκαλία, τόμος Α΄, σελ. 317-8, κεφ. 89. 


Ο νους που καταξιώθηκε εκείνο το φως, διαβιβάζει πολλά σημάδια του θείου κάλλους και στο 
συνδεδεμένο μ᾽ αυτόν σώμα, ὡς ενδιάμεσος μεταξύ της θείας χάρης και της παχύτητας της σάρκας, 
χορηγώντας του δύναμη και για τα αδύνατα. Από αυτό πηγάζει η θεοειδής και ασύγκριτη έξη της 
αρετής και η δυσκινησία ή η τέλεια ακινησία προς την κακία. Από αυτό έρχεται ο Λόγος και 
σαφηνίζει στο νου τοὺς λόγους τῶν όντων και του αποκαλύπτει, για την καθαρότητά του, τα 
μυστήρια της φύσεως: δια μέσου αυτών, η διάνοια εκείνων που τα δέχονται µε πίστη, υψώνεται 
κατ᾽ αναλογίαν στην κατανόηση τῶν υπέρ φύση, την οποία πραγματοποιεί ο ίδιος ο Πατέρας του 
Λόγου µε άυλες επαφές. Από αυτό ακόµη πηγάζουν και οἱ άλλες ποικίλες θαυματοποιίες και η 
διόραση και η προόραση και η διήγηση περί εκείνων που συμβαίνουν κάπου μακριά, σαν να είναι 
παρόντα. Το σπουδαιότερο μάλιστα είναι ότι αυτά δεν αποτελούν το σκοπό τῶν μακαρίων εκείνων 
ψυχών. Όπως δηλαδή όταν κανείς βλέπει προς µία ηλιακή ακτίνα, διακρίνει και τα αιωρούμενα 
μόρια της σκόνης, παρόλο που δεν είναι αυτό ο σκοπός του, έτσι κι εκείνοι που δέχονται µε 
καθαρότητα τις θεϊκές ακτίνες, οι οποίες από τη φύση τοὺς αποκαλύπτουν τα πάντα, είναι επόμενο 
να αποκτούν ---σαν πάρεργο βέβαια--- τη γνώση όχι µόνο όσων υπήρξαν ή υπάρχουν, αλλά και τῶν 
μελλοντικών, ανάλογα µε την καθαρότητά τους. Όμως πρωταρχική τους επιδίωξη εἰναι η 
επιστροφή και συγκέντρωση του νου στον εαυτό του. Ἠ μάλλον, η επιστροφή όλων τῶν δυνάμεων 
της ψυχής προς το νου ---αν και φαίνεται παράδοξος ο λόγος---, και η ενέργεια του νου κατά Θεόν, 
µε την οποία διορθώνονται ώστε να μοιάσουν προς το Πρωτότυπο, το Θεό, και έρχονται σε υγιή 
πνευματική κατάσταση, καθώς η χάρη τους ξαναφέρνει στο πρωτόκτιστο και απερίγραπτο εκείνο 
κάλλος. Σε τέτοιο ὕψος ανεβάζει το μακάριο πένθος τους «ταπεινούς τη καρδία και πτωχούς τῶ 
πνεύματιν(Ματθ. 5, 3). 


Αφού αυτά, για την αμέλεια που φωλιάζει µέσα µας, είναι πάνω από µας, ας ξαναγυρίσοµε στο 
θεμέλιό τους κι ας προσθέσοµε λίγα ακόµη για το πένθος. Αυτό λοιπόν επακολουθεί σε όλα τα είδη 
της ακούσιας κατά κόσμον φτώχειας. Πώς δηλαδή να µη λυπάται εκείνος που δεν έχει χρήματα και 
πεινά χωρίς να το θέλει και κοπιάζει πολύ και περιφρονείται; Αλλά αυτό το πένθος δεν έχει 
παρηγοριά, και μάλιστα όσο επιτείνεται η φτώχεια, ή μάλλον όσο ο φτωχός αυτός δεν έχει την 
αληθινή γνώση. Καθώς δηλαδή αυτός δεν υποτάσσει στο λογικό τις ηδονές και τις οδύνες της 
αισθήσεως, αλλά μάλλον ο ίδιος υποτάσσεται σ᾽ αυτές µε τη λανθασμένη χρήση του λογικού του, 
τις αυξάνει χωρίς κανένα κέρδος ---όπως δεν έπρεπε--- ή μάλλον και µε πολύ µεγάλη ζημία του. 
Γιατί δίνει σηµάδι και απόδειξη καθαρή εναντίον του ότι δεν πίστεψε ακλόνητα στο Ευαγγέλιο που 
κήρυξε ο Χριστός και στη διδαχή τῶν πριν από Αυτόν προφητών και των μετά από Αυτόν μαθητών 
και αποστόλων Του. Ότι δηλαδή η φτώχεια είναι που χαρίζει τον αδαπάνητο πλούτο, η ευτέλεια την 
ανέκφραστη δόξα, η εγκράτεια την ανώδυνη απόλαυση, και η καρτερία στους πειρασμούς την 


απαλλαγή από την αιώνια στενοχώρια και θλίψη που απειλεί όσους αγάπησαν τον εδώ παραλυμένο 
βίο και δεν προτίμησαν να περάσουν στη ζωή µέσα από τη στενή πύλη και οδό(Ματθ. 7, 14). 
Σωστά λοιπόν είπε ο Απόστολος Παύλος ότι η κατά κόσμον λύπη προξενεί θάνατο(Β΄ Κορ. 7, 10), 
γιατί µε αυτά που είπαμε αποδείχθηκε ότι είναι αμαρτία που οδηγεί στο θάνατο. 


Αν η πραγματική ζωή της ψυχής είναι φως θεϊκό που προξενείται από το κατά Θεόν πένθος, κατά 
τους Πατέρες, όπως σημειώσαμε παραπάνω, άρα ο θάνατος της ψυχής είναι σκοτάδι δαιμονικό που 
προξενείται από την κοσμική λύπη στην ψυχή. Είναι το σκοτάδι εκείνο για το οποίο λέει ο Μέγας 
Βασίλειος ότι, η αμαρτία έχει την ὑπαρξή της από την απουσία του καλού και παίρνει τη μορφή 
νοερού σκότους-με τις άδικες πράξεις. Αλλά και ο άγιος Μάρκος - λέει: «Εκείνος που είναι 
περικυκλωμένος από τους πονηρούς λογισμούς πώς θα δει πραγματική την αμαρτία που 
σκεπάζουν; Αυτή είναι σκοτάδι και ομίχλη της ψυχής που έπεσε µέσα της από έννοιες και λόγια και 
πράξεις πονηρές. Εκείνος που δεν είδε αυτή την περιεκτική αμαρτία, πότε θα παρακαλέσει να 
καθαριστεί από αυτήν; Κι εκείνος που δεν καθαρίστηκε, πώς θα βρεί τον τόπο της καθαρής 
φύσεως; Κι εκείνος που δε βρήκε αυτόν τον τόπο, πώς θα δει τον εσωτερικότερο οίκο του Χριστού; 
Πρέπει λοιπόν να κτυπήσομε τη θύρα του οίκου αυτού µε προσευχή επίµονη και να ζητήσομε όχι 
μόνο να τον αποκτήσοµε, αλλά και να τον διαφυλάξομε. Γιατί υπάρχουν άνθρωποι που τον έχασαν, 
αφού τον έθαβαν. Μιλή γνώση ή και τυχαία πείρα αυτών των πραγμάτων, ίσως και οψιμαθείς και 
νέοι κατέχουν. Την εργασία όµως, την υπομονετική κι επίμονη, μόλις κατέχουν οι ευλαβείς και 
πολύπειροι γέροντες». 


Ἀ Φιλοκαλία, τόμος Α΄, σελ. 162, κεφ. 224-225. 


Σύμφωνος µε αυτούς τους δύο είναι και ο άγιος Μακάριος, ο ουράνιος κατά τη γνώση, και όλη η 
συνάθροιση των Οσίων. Αλλά όπως το σκοτάδι αυτό παίρνει την ὑπαρξή του από τα αμαρτήματα, 
έτσι αν εξετάσεις και την κατά κόσμον λύπη, θα βρεις ότι γεννιέται και δυναμώνει από όλα τα 
πάθη. Είναι λοιπόν εικόνα και κατά κάποιο τρόπο απαρχή και προοίμιο και προκαταβολή του 
αιώνιου πένθους στο οποίο θα βυθιστούν όσοι δεν προτίμησαν το πένθος που μακάρισε ο Κύριος, 
το πένθος που δεν έχει μόνο κέρδος τη θεϊκή παρηγοριά, καρποφορώντας την πρόγευση της 
αιώνιας ευφροσύνης, αλλά και διασφαλίζει την αρετή, κάνοντας την ψυχή αμετακίνητη πια προς τα 
χειρότερα. Γιατί αν κανείς γίνει φτωχός και ταπεινωθεί και επιδιώξει την κατά Θεόν ευτέλεια, δεν 
αποκτήσει όµως και το πένθος, προοδεύοντας στο καλύτερο, μπορεί εύκολα να μεταβληθεί και να 
ξαναγυρίσει µε τη σκέψη του σ᾽ εκείνα που άφησε, ποθώντας πάλι εκείνα που στην αρχή είχε 
εγκαταλείψει και γινόμενος παραβάτης. Αν αντίθετα, παραμένοντας και προσέχοντας στη διάθεσή 
του για τη µακαριστή φτώχεια, δημιουργήσει µέσα του το πένθος, δεν έχει πια τάση να γυρίσει 
προς τα πίσω και να παλινδρομήσει κακώς εκεί από όπου καλά έκανε κι έφυγε. Γιατί η κατά Θεόν 
λύπη, όπως λέει ο Απόστολος(Β΄ Κορ. 7, 10), προξενεί στην ψυχή την αμεταμέλητη μετάνοια, που 
την οδηγεί στη σωτηρία. 


Γι’ αυτό και κάποιος από τους Πατέρες έλεγε, ότι το πένθος εργάζεται και φυλάγει(Γεν. 2, 15). Και 
δεν είναι αυτό το μοναδικό κέρδος του πένθους, ότι ο άνθρωπος γίνεται ακίνητος σχεδόν προς το 
κακό και δεν ξαναγυρίζει στα προηγούμενα αμαρτήματά του, αλλά κι αυτά θεωρούνται σαν να µην 
έγιναν. Επειδή δηλαδή ο άνθρωπος πενθεί πρώτα-πρώτα γι’ αυτά, του τα λογαριάζει ο Θεός για 
ακούσια. Και για τα ακούσια δεν υπάρχει ευθύνη. Εκείνος που πενθεί για την πενία του, δίνει 
απόδειξη µε αυτό ότι η πενία του δεν είναι θεληματική, γι’ αυτό και θα πέσει μαζί µε τους 
πλούσιους ή όσους επιθυμούν να πλουτίσουν στις παγίδες του διαβόλου(Α΄ Τιμ. 6, 9): κι αν δεν 
αλλάξει και δεν τρέξει να ξεφύγει αυτές τις παγίδες, θα παραπεμφθεί στην αιώνια κόλαση μαζί µε 
το διάβολο. Έτσι κι εκείνος που αμάρτησε στο Θεό, αν εξακολουθεί αδιάκοπα να πενθεί, δε θα του 
λογαριαστούν σαν εκούσια τα αμαρτήματά του και θα βαδίσει ανεµπόδιστα το δρόµο της αιώνιας 
ζωής, µαζί μ᾽ εκείνους που δεν αμάρτησαν. 


για όσους δεν τη δοκίμασαν, γιατί είναι ανείπωτη. Αν κανείς δεν µπορεί να πληροφορήσει για τη 
γλυκύτητα που έχει το μέλι, εκείνους που δεν το γεύθηκαν ποτέ, πώς άραγε µπορεί κανείς να 
περιγράψει την ηδονή της ιερής χαράς και της χάρης του Θεού σ᾽ εκείνους που δεν τη δοκίμασαν; 
Και βέβαια, η αρχή του πένθους μοιάζει µε επιζήτηση μνηστείας µε το Θεό, που σχεδόν φαίνεται 
αδύνατη. Γι’ αυτό και όσοι ποθούν τον Νυμφίο, πενθούν βλέποντάς Τον να µη συγκατατίθεται και 
του απευθύνουν κάποια λόγια σαν αυτά που προηγούνται από τη μνηστεία. Και κλαίγοντας 
σπαρακτικά τον καλούν µε θρήνους, επειδή δεν είναι κοντά τους κι ίσως δεν έρθει και ποτέ. Το 
τέλος όμως του πένθους είναι η τέλεια αγνή νυμφική ένωση. Γι’ αυτό και ο Παύλος, αφού ονόμασε 
μέγα μυστήριο την ένωση τῶν συζύγων σε μία σάρκα, πρόσθεσε: «Εγώ βέβαια μιλώ για το Χριστό 
και την Εκκλησία»(Εφ. 5, 32). Γιατί όπως οι σύζυγοι είναι μιά σάρκα, έτσι και οι άνθρωποι του 
Θεού είναι ένα πνεύμα µε το Θεό. Το ίδιο λέει κι αλλού µε σαφήνεια: «Όποιος συνδέεται µε τον 
Κύριο, γίνεται, ένα πνεύμα μαζί Του»(Α΄ Κορ. 6, 17). 


Πού είναι λοιπόν εκείνοι που λένε ότι είναι κτιστή η χάρη η οποία κατοικεί στους Αγίους του Θεού; 
Ας γνωρίζουν ότι βλασφημούν εναντίον του ίδιου του Πνεύματος, το οποίο μεταδίδοντας τη χάρη 
ενώθηκε µε τους Αγίους. Ας φέρω όµως για το θέµα µας κι ένα πιο σαφές παράδειγµα. Η αρχή του 
πένθους μοιάζει µε την επιστροφή του ασώτου. Γι’ αυτό και γεμίζει από σκυθρωπότητα τον 
πενθούντα και τον βάζει να λέει εκείνα τα λόγια: «Πατέρα, αµάρτησα στο Θεό και σ᾽ εσένα και δεν 
είμαι άξιος πια να ονομαστώ γιος σου»(Λουκ. 15, 21). Το τέλος πάλι του πένθους μοιάζει µε την 
προὐπάντηση και τον εναγκαλισµό του ουράνιου Πατέρα, οπότε ο γιος, αντικρύζοντας τον πλούτο 
της άπειρης ευσπλαχνίας του Πατέρα και αποκτώντας εξαιτίας της πολλή χαρά και παρρησία, 
δεχόταν τα φιλήματά Του και τα ανταπέδιδε. Και περνώντας µέσα στο πατρικό σπίτι κάθισε στο 
τραπέζι και μαζί µε τον Πατέρα απολάμβανε την ουράνια ευφροσύνη. 


Ελάτε κι ας προσπέσοµε κι εμείς, µε τη µακαριστή φτώχεια, κι ας κλάψομε µπροστά στον Κύριο 
και Θεό μας(Ῥαλμ. 94, 6), για να εξαλείψομε τις προηγούμενες αμαρτίες µας, να κάνομε τους 
εαυτούς µας ακίνητους προς την κακία και να επιτύχομε τον Παράκλητο, που θα µας χαρίζει την 
παράκλησή Του, και θα αναπέµποµε δόξα σ᾽ Αυτόν, μαζί µε τον άναρχο Πατέρα και τον μονογενή 
Υιό, τώρα και πάντοτε και στους αιώνες τῶν αιώνων. Αμήν. 


Δεκάλογος της κατά Χριστόν νομοθεσίας 


Ο Κύριος, ο Θεός σου, είναι ένας Κύριος(Δευτ. 6, 4), που αναγνωρίζεται ως Πατέρας, Υιός και 
Άγιο Πνεύμα. Ο Πατέρας είναι αγέννητος. Ο Υιός έχει γεννηθεί από τον Πατέρα ανάρχως, αχρόνως 
και απαθώς, ὡς Λόγος. Αυτός, επειδή έχρισε από τον εαυτό Του την ανθρώπινη φύση που έλαβε 
από εμάς, ονομάστηκε Χριστός. Το Άγιο Πνεύμα προέρχεται από τον Πατέρα, όχι όµως µε 
γέννηση, αλλά µε εκπόρευση. Αυτός είναι ο μόνος Θεός. Αυτός είναι ο αληθινός Θεός, ο ένας 
Κύριος σε τρεις υποστάσεις, Πατέρα, Υιού και Αγίου Πνεύματος, που δε διαιρείται κατά τη φύση 
και τη βουλή και τη δόξα, τη δύναμη και την ενέργεια και όλα τα γνωρίσματα της θεότητας. Αυτόν 
μόνο θα αγαπήσεις και Αυτόν μόνο θα λατρέψεις µε όλη τη διάνοιά σου και µε όλη την καρδιά σου 
και µε όλη τη δύναμή σου(δευτ. 6, 5). Και θα είναι τα λόγια Του και τα προστάγματά Του µέσα 
στην καρδιά σου για να τα πράττεις και να τα µελετάς και να τα λες όταν κάθεσαι και όταν βαδίζεις 
και όταν είσαι στο κρεβάτι και όταν ξυπνάς και σηκώνεσαι(Δευτ. 6, 6-7). Να θυμάσαι αδιάκοπα 
τον Κύριο, το Θεό σου(Λευτ. 8, 18), και να φοβάσαι Αυτόν µονάχα(Λευτ. 6, 13), και να µη 
λησμονήσεις ούτε Αυτόν, οὐτετις εντολές Του. Έτσι θα σου δώσει Εκείνος δύναμη να κάνεις το 
θέλημά Του. Γιατί τίποτε άλλο δε ζητά από σένα ο Θεός, παρά να τον φοβάσαι και να τον αγαπάς 
και να πορεύεσαι σ᾽ όλους τους δρόμους Του(Δευτ. 10, 12). Αυτός είναι το καύχημά σου και Αυτός 
0 Θεός σου(Δευτ. 10, 21). Μαθαίνοντας για τους υπερκόσµιους Αγγέλους ότι είναι απαθείς και 
αόρατοι, και για το διάβολο που ξέπεσε από εκεί ότι είναι πολύ κακός και σοφός, ορµητικός και 
πολυμήχανος στο να πλανά τον άνθρωπο, µη νομίσεις ότι είναι κάποιος από αυτούς ομότιμος µε το 
Θεό. Βλέποντας το μέγεθος του ουρανού και την πολύπλοκη κίνησή του, τον ολόλαμπρο ήλιο, τη 
φωτεινή σελήνη, την καθαρότητα τῶν άλλων άστρων, τον απαραίτητο στην αναπνοή αέρα, τη 
θάλασσα και τη γη που παράγουν κάθε προϊόν, µη θεοποιήσεις κανένα απ᾿ αυτά. Όλα αυτά είναι 


δούλα και κτίσματα του μόνου Θεού που τα δημιούργησε από το μηδέν µε το λόγο Του. Γιατί 
Αυτός είπε κι έγιναν, Αυτός πρόσταξε και δημιουργήθηκαν(Ῥαλμ. 32, 9). Αυτόν λοιπόν μόνο, τον 
Κύριο και Δημιουργό του παντός θα δοξάσεις και σ᾽ Αυτόν θα προσκολληθείς µε αγάπη και σ᾽ 
Αυτόν θα µετανοείς ηµέρα και νύχτα για τις εκούσιες και ακούσιες αμαρτίες σου. Γιατί Αυτός είναι 
σπλαχνικός και ελεήμων, μακρόθυμος και πολυεύσπλαχνος(Ῥαλμ. 102, 8) και αιώνιος αγαθοποιός. 
Αυτός έχει υποσχεθεί και δίνει τη βασιλεία την ουράνια και χωρίς διαδοχή, τον ανώδυνο βίο, την 
αθάνατη ζωή και το ανέσπερο φῶς για να το απολαμβάνουν όσοι τον σέβονται και τον προσκυνοῦν 
και τον αγαπούν και τηρούν τα προστάγματά Του. Αλλά ο ἰδιος είναι και Θεός ζηλωτής(Εξ. 20, 5) 
και δίκαιος κριτής και φρικτός εκδικητής. Και σ᾽ εκείνους που ασεβούν και απειθούν σ᾽ Αυτόν και 
παραβαίνουν τα προστάγματά Του, επιβάλλει κόλαση αιώνια, φωτιά άσβηστη, οδύνη ακατάπαυστη, 
θλίψη απαρηγόρητη, ένδυμα άφωτου ζόφου, χώρα σκοτεινή και θλιμμένη, τρίξιµο ελεεινό τῶν 
δοντιών, ακοίµητα φαρμακερά σκουλήκια, τα οποία έχει ετοιμάσει για τον πρώτο αντάρτη, το 
διάβολο(Ματθ. 25, 41), και μαζί για όλους όσους πλανήθηκαν από αυτόν και τον ακολούθησαν και 
αθέτησαν τον Ποιητή τους µε τα έργα, τα λόγια και τα νοήματά τους. 


Να µην κατασκευάσεις ποτέ ομοίωμα κάποιου απ᾿ όσα είναι στον ουρανό πάνω ή στη γη κάτω ή 
μέσα στα νερά ώστε να τα λατρεύεις και να τα δοξάζεις σαν θεούς(Εξ. 20, 4-5). Όλα αυτά είναι 
κτίσματα του μόνου Θεού, ο οποίος, στις έσχατες ημέρες, αφού σαρκώθηκε σε παρθενική μήτρα, 
παρουσιάστηκε στη γη και συναναστράφηκε τους ανθρώπους(Βαρ. 3, 38), κι αφού έπαθε και 
πέθανε και αναστήθηκε για τη σωτηρία τῶν ανθρώπων, ανέβηκε µε το σώμα Του στους ουρανούς 
και κάθισε στα δεξιά του Υψίστου Θεού(Εβρ. 1, 3), µε το οποίο σώμα θα έρθει πάλι µε δόξα για να 
κρίνει ζώντες και νεκρούς. Θα κάνεις λοιπόν την εικόνα Αυτού που έγινε άνθρωπος για τη σωτηρία 
μας, από αγάπη σ᾽ Αυτόν, και µέσω της εικόνας θα θυμάσαι και θα προσκυνήσεις Εκείνον, 
ανυψώνοντας το νου σου µέσω αυτής στο άξιο προσκυνήσεως εκείνο σώμα του Σωτήρα, το οποίο 
κάθεται στα δεξιά του Πατέρα στον ουρανό. Θα κάνεις επίσης και τις απεικονίσεις των Αγίων και 
θα τις προσκυνήσεις, όχι σαν θεούς, γιατί αυτό είναι απαγορευμένο, αλλά εξαιτίας της σχέσεως και 
της διαθέσεως και της υπερβολικής τιμής πρός αυτούς, καθώς ανυψώνεται ο νους µέσω τῶν 
εικόνων σ᾽ αυτούς. Όπως κι ο Μωυσής έκανε τις εικόνες των Χερουβείμ και τις τοποθέτησε µέσα 
στα Άγια(Εξ. 25, 17). Επίσης, τα Άγια τῶν Αγίων ήταν εικόνα των υπερουρανίων, ενώ το «κοσμικό 
Άγιο»(Εβρ. 9, 1), ήταν εικόνα όλου του κόσμου. Όλα αυτά τα ονόμασε άγια ο Μωυσής, όχι για να 
δοξάσει τα κτίσματα, αλλά για να δοξάσει µέσω αυτών τον κοσμοποιό Θεό. Και συ λοιπόν δε θα 
θεοποιήσεις τις εικόνες του Δεσπότη Χριστού και των Αγίων, αλλά µέσω αυτών θα προσκυνήσεις 
Εκείνον που µας έπλασε πρώτα κατ᾽ εικόνα Του, κι υστέρα ευδόκησε από ανέκφραστη 
φιλανθρωπία να πάρει ο ίδιος την ανθρώπινη εικόνα Του και µε αυτήν να γίνει περιγραπτός. Και δε 
θα προσκυνήσεις µόνο την εικόνα του Χριστού, αλλά και τον τύπο του Σταυρού Του. Γιατί είναι 
σηµείο πάρα πολύ µεγάλο καιτο τρόπαιό Του κατά του διαβόλου και όλης τῆς διαβολικής 
παρατάξεως. Γι’ αυτό και τοὺς πιάνει φρίκη και τρέπονται σε φυγή, όταν βλέπουν να γίνεται ο 
τύπος του Σταυρού. Αυτός ο τύπος, και πριν ακόµη γίνει η Σταύρωση, δοξάστηκε πολύ από τους 
Προφήτες κι έκανε μεγάλα θαύματα. Αλλά και στη Δευτέρα Παρουσία Εκείνου που καρφώθηκε 
πάνω σ᾽ αυτόν, του Κυρίου Ιησού Χριστού, ο οποίος μέλλει να έρθει για να κρίνει ζώντες και 
νεκρούς, θα προπορεύεται το μεγάλο και φοβερό αυτό σημείο του Σταυρού µε πολλή δύναμη και 
δόξα(Ματθ. 24, 30). Δόξασέ τον λοιπόν τώρα για να τον κοιτάξεις τότε µε θάρρος και να δοξαστείς 
μαζί του. Και τις εικόνες τῶν Αγίων θα προσκυνήσεις, γιατί αυτοί συσταυρώθηκαν µε τον Κύριο, 
κάνοντας στο πρόσωπό σου το σηµείο του σταυρού και φέρνοντας στη μνήμη σου τη συμμετοχή 
τους στα παθήματα του Χριστού. Επίσης και τα άγια σκηνώματά τους και όποιο λείψανο τῶν 
οστών τους, γιατί δε χωρίστηκε από αυτά η χάρη του Θεού, όπως και από το προσκυνητό σώμα τοῦ 
Χριστού δε χωρίστηκε η θεότητα κατά το ζωοποιό Του θάνατο. Κάνοντας έτσι και δοξάζοντας 
εκείνους που δόξασαν το Θεό, γιατί φάνηκαν µε τα έργα τοὺς τέλειοι στην αγάπη του Θεού, θα 
δοξαστείς κι εσύ μαζί από το Θεό και θα ψάλλεις σαν τον Δαβίδ: «Τίμησα πάρα πολύ τους φίλους 
Σου, Θεέ μου»(Ῥαλμ. 138, 17). 


Δε θα χρησιμοποιήσεις μάταια το όνομα του Κυρίου και Θεού σου(Εξ. 20, 7), κάνοντας ψεύτικο 
όρκο για κανένα γήινο πράγμα, από φόβο ανθρώπου ή από ντροπή ή για δικό σου κέρδος. Γιατί η 


επιορκία είναι άρνηση του Θεού. Γι’ αυτό µην ορκιστείς διόλου(Ματθ. 5, 34), αλλά ν᾽ αποφεύγεις 
τελείως τον όρκο, γιατί από αυτόν έρχεται η επιορκία που αποξενώνει τον άνθρωπο από το Θεό και 
κατατάσσει τον επίορκο µε τους παράνομους. Αν αληθεύεις σ᾽ όλους τους λόγους σου, θα σε 
πιστεύουν σαν να παίρνεις όρκο. Κι αν ποτέ συμβεί να υποβάλλεις τον εαυτό σου σε όρκο --- 
πράγμα που πρέπει να απευχόµαστε---, αν µεν πρόκειται για κάτι σύμφωνο µε το θείο νόμο, θα το 
εκτελέσεις ως νόμιμο, αλλά θα ζητήσεις ευθύνη από τον εαυτό σου που ορκίστηκες, και µε 
ελεημοσύνη, ικεσία, πένθος και κακοπάθεια του σώματος, θα ζητήσεις το έλεος του Χριστού που 
είπε να µην ορκιστείς διόλου(Ματθ. 5, 34). Αν όµως ορκίστηκες για κάτι παράνομο, πρόσεξε µην 
τυχόν κάνεις για χάρη του όρκου την παρανομία, για να µη συγκαταλεχθείς με τον προφητοκτόνο 
Ἠρώδη(Ματθ. 14, 9-10). Κι όταν αθετήσεις εκείνο τον παράνομο όρκο, βάλε νόμο στον εαυτό σου 
να µην ορκιστείς ποτέ πια, και να ζητάς το έλεος του Θεού χρησιμοποιώντας µε δάκρυα τα 
παραπάνω φάρμακα πιο επίπονα. 


Μια ηµέρα της εβδομάδας, η οποία ονομάζεται και Κυριακή, επειδή είναι αφιερωμένη στον Κύριο 
που αυτήν την ηµέρα αναστήθηκε εκ νεκρών, δείχνοντας και πιστοποιώντας από πριν την κοινή 
ανάσταση όλων τῶν ανθρώπων, οπότε θα σταματήσει κάθε γήινο έργο, αυτή την ημέρα θα την 
αφιερώσεις στο Θεό(Εξ. 20, 8). Δε θα κάνεις κανένα έργο βιοτικό, εκτός από τα αναγκαία, ενώ θ᾽ 
αφήσεις ν᾿ αναπαυθούν όσοι εργάζονται για σένα ή μένουν μαζί σου, για να δοξάσετε όλοι μαζί 
Εκείνον που µας αγόρασε µε το θάνατό Του και αναστήθηκε και µαζί Του ανέστησε και την 
ανθρώπινη φύση. Θα φέρεις στη μνήμη σου τη μέλλουσα ζωή και θα μελετήσεις όλες τις εντολές 
και τις διατάξεις του Κυρίου και θα εξετάσεις τον εαυτό σου µην τυχόν έχεις παραβεί ή παρέλειψες 
τίποτε και θα τον διορθώσεις σε όλα. Επίσης την ηµέρα αυτή θα συχνάζεις στο ναό του Θεού και 
θα παραμείνεις στις ιερές συνάξεις και θα κοινωνήσεις µε ειλικρινή πίστη και ακατάκριτη 
συνείδηση το άγιο Σώμα και Αίμα του Χριστού. Και θα βάλεις αρχή µιας ζωής πιο αγίας και θα 
ανακαινίσεις τον εαυτό σου και θα τον ετοιµάσεις να υποδεχτεί τα μέλλοντα αγαθά. Για χάρη 
αυτών τῶν αγαθών, οὐτε τις άλλες ημέρες θα κάνεις κατάχρηση τῶν γηίνων: τη δε Κυριακή, θα 
απέχεις από όλα, επειδή θα κάθεσαι κοντά στο Θεό, εκτός από τα αναγκαιότατα, χωρίς τα οποία 
είναι αδύνατο να ζήσεις. Κι έτσι έχοντας το Θεό καταφύγιό σου, δε θα µετακινηθείς από τον τόπο 
σου και δε θ᾽ ανάψεις τη φωτιά των παθών και δε θα σηκώσεις το φορτίο της αμαρτίας. Έτσι την 
ημέρα τῶν σαββάτων»(Εξ. 20, 8), δηλαδή την Κυριακή, θα την αφιερώσεις στο Θεό, 
σαββατίζοντας µε την απραξία τῶν κακών. Στις Κυριακές να συνάψεις και τις καθιερωμένες 
μεγάλες εορτές, κάνοντας τα ίδια και απέχοντας από τα ίδια. 


Τίμα τον πατέρα σου και την μητέρα σου(Εξ. 20, 12), γιατί µέσω αυτών ο Θεός σε έφερε στη ζωή, 
και αυτοί ---ὕστερα από το Θεό--- είναι οι αίτιοι της ζωής σου. Λοιπόν και συ, µετά το Θεό, αυτούς 
θα τιμήσεις και θα αγαπήσεις, αν η προς αυτούς αγάπη συντελεί στην αγάπη του Θεού. Αν όµως δε 
συντελεί, θα φύγεις από αυτούς αμέσως. Αν επιπλέον σου είναι και εμπόδιο, και μάλιστα στην 
αληθινή και σωτήρια πίστη, επειδή έχουν διαφορετική πίστη, δε θα φύγεις μονάχα, αλλά και θα 
μισήσεις όχι μόνον αυτούς, αλλά και όλους, µε όσους συνδέεσαι µε συγγένεια ή µε κάποια φιλία ή 
άλλη σχέση, και τα ίδια τα µέλη σου και τις ορέξεις τους και αυτό το σώμα σου ολόκληρο και την 
μέσω του σώματος σχέση με τα πάθη. «Όποιος δε μισεί τον πατέρα και την μητέρα του και τη 
γυναίκα και τα τέκνα και τους αδελφούς, ακόµη και τη ζωή του, και δε σηκώνει το σταυρό του και 
δε µε ακολουθεί, δεν είναι ἀξιός μου»(λουκ. 14, 26-27), είπε ο Χριστός. Αυτά για τους κατά σάρκα 
γονείς και φίλους και αδελφούς. Εκείνους όµως που σου είναι οικείοι κατά την πίστη και δε σ᾽ 
εμποδίζουν από τη σωτηρία, και θα τους τιμήσεις και θα τους αγαπήσεις. Αν πρέπει να τιμάς έτσι 
τους κατά σάρκα γονείς σου, πόσο περισσότερο θα τιμήσεις και θα αγαπήσεις τους πνευματικούς 
σου πατέρες; Αυτοί σε μετέφεραν από την απλή ζωή στη ζωή της αρετής, σου μετέδωσαν τον 
φωτισμό της γνώσεως, σου δίδαξαν την αλήθεια, σε αναγέννησαν µε το λουτρό της παλιγγενεσίας, 
έβαλαν μέσα σου την ελπίδα της αναστάσεως και της αθανασίας και της αδιάδοχης βασιλείας και 
κληρονομίας, και από ανάξιο σ᾽ έκαναν άξιο των αιωνίων αγαθών. Σ7 έκαναν ακόµη ουράνιο και 
αιώνιο, από επίγειος και πρόσκαιρος που ήσουν, και υιό και μαθητή όχι ανθρώπου, αλλά του 
Θεανθρώπου Ιησού Χριστού που σου χάρισε το Πνεύμα της υιοθεσίας(Ρωμ. 8, 15) και που είπε: 
«Μην ονοµάσετε κανένα «πατέρα» ή «καθηγητή» σας στη γη, γιατί ένας είναι ο πατέρας καὶ ο 


καθηγητής σας, ο Χριστός»(Ματθ. 23, 9-10). Οφείλεις λοιπόν κάθε τιµή και αγάπη στους 
πνευματικούς σου πατέρες, γιατί η τιµή σ᾽ αυτούς αναφέρεται στο Χριστό και στο Πανάγιο 
Πνεύμα, από το οποίο πήρες την υιοθεσία, και στον επουράνιο Πατέρα, από τον οποίο παίρνει το 
όνομά της κάθε πατρική ιδιότητα ουράνια ή επίγεια(Εφ. 3, 15). Θα φροντίσεις δε να έχεις σε όλη 
σου τη ζωή πνευματικό πατέρα, για να του εξομολογείσαι κάθε αμαρτία και κάθε λογισμό και να 
παίρνεις απὀ αυτόν τη θεραπεία και την άφεση. Γιατί στους πνευματικούς πατέρες έχει δοθεί η 
εξουσία να λύνουν και να δεσμεύουν τις ψυχές. Και όσα δέσουν στη γη θα είναι δεμένα και στον 
ουρανό, ενώ όσα λύσουν στη γη θα είναι λυµένα και στον ουρανό(Ματθ. 18. 18). Αυτή τη χάρη και 
τη δύναμη έλαβαν από το Χριστό. Γι’ αυτό θα υπακούσεις σ᾽ αυτούς χωρίς καμία αντιλογία, για να 
µη χαθεί η ψυχή σου. Αν εκείνος που αντιλέγει στους κατά σάρκα γονείς του, σε πράγματα που δεν 
απαγορεύει ο νόμος του Θεού, θανατώνεται σύμφωνα µε το νόμο(Εξ. 21, 16: Ματθ. 15, 4), όποιος 
αντιλέγει στους πνευματικούς πατέρες, πώς είναι δυνατό να µη διώχνει το Πνεύμα του Θεού και να 
μη χάνει την ψυχή του; Γι’ αυτό να συμβουλεύεσαι και να υπακούς μέχρι τέλους στους 
πνευματικούς σου πατέρες, για να σωθεί η ψυχή σου και να γίνεις κληρονόμος τῶν αιωνίων και 
αφθάρτων αγαθών. 


Δε θα πορνεύσεις(Εξ. 20, 13), για να µη γίνεις αντί μέλος Χριστού πόρνης μέλος(Α΄ Κορ. 6, 15) και 
αποκοπείς από το θεϊκό σώμα και ξεπέσεις από τη θεϊκή κληρονομιά και ριχτείς στη γέεννα. 
Σύμφωνα µε το νόμο(Λευϊτ. 21, 9), κόρη ιερέως που θα πιαστεί να πορνεύει, καίγεται, γιατί 
καταντρόπιασε τον πατέρα της: πολύ περισσότερο εκείνος που πάνω στο σώμα του Χριστού 
κόλλησε τέτοιο μόλυσμα, θα είναι υπόδικος για αιώνια κόλαση. Αν μπορείς, άσκησε την παρθενία, 
για να μπορέσεις να γίνεις ολοκληρωτικά του Θεού και να προσκολληθείς σ᾽ Αυτόν µε τέλεια 
αγάπη, παραμένοντας πάντοτε κοντά Του σ᾽ όλη σου τη ζωή και φροντίζοντας διαρκώς χωρίς 
περισπασµό τα του Κυρίου(Α΄ Κορ. 7, 34), προαπολαμβάνοντας τη μέλλουσα ζωή και ζώντας σαν 
άγγελος Θεού πάνω στη γή. Γιατί η παρθενία είναι γνώρισμα των Αγγέλων και µε αυτούς 
ομοιώνεται όσο είναι δυνατό, ενώ έχει σώμα, εκείνος που επιδιώκει την παρθενία. Ἡ μάλλον, πριν 
από αυτούς, εξομοιώνεται µε τον Πατέρα που γέννησε µε παρθενία τον Υιό προ πάντων τῶν 
αιώνων, Και µε τον παρθένο Υιό που προήλθε στην αρχή µε γέννηση από παρθένο Πατέρα και που 
γεννήθηκε σωματικά τον κατάλληλο καιρό από Παρθένο Μητέρα, και µε το Άγιο Πνεύμα που 
προβάλλεται μόνο από τον Πατέρα, όχι µε γέννηση, αλλά µε εκπόρευση, µε τρόπο ανείπωτο. Με 
αυτόν το Θεό εξομοιώνεται και ενώνεται µε άφθαρτο γάμο εκείνος που διάλεξε την αληθινή 
παρθενία και παρθενεύει στην ψυχή και στο σώμα και ομορφαίνει όλες τις αισθήσεις και το λόγο 
και τη διάνοια µε τα κάλλη της παρθενίας. Αν πάλι δεν προτιµάς να παρθενεύεις κι οὐτε το 
υποσχέθηκες αυτό στο Θεό, σου επιτρέπεται να πάρεις µε γάμο µια γυναίκα σύμφωνα µε τους 
νόμους του Κυρίου και μόνον µε αυτήν να συγκατοικείς και να την έχεις δική σου µε αγιασμό(α΄ 
Θεσ. 4, 4). από άλλες γυναίκες να απέχεις µε όλη σου τη δύναμη. Και θα μπορέσεις να φυλαχτείς 
από αυτές, αν αποφύγεις τις άκαιρες συνομιλίες μαζί τους, αν δεν ευχαριστείσαι στα πορνικά λόγια 
και τραγούδια κι αν γυρίσεις αλλού τα μάτια της ψυχής και του σώματος από αυτές, όσο είναι 
δυνατό, και συνηθίσεις να µη βλέπεις µε περιέργεια την ομορφιά των προσώπων. Γιατί όποιος 
κοιτάξει µία γυναίκα και την επιθυµήσει, έχει κιόλας διαπράξει µέσα του μοιχεία μ᾽ αυτήν(Ματθ. 5, 
28), και γι’ αυτό είναι ακάθαρτος ενώπιον του Χριστού που βλέπει µέσα στην καρδιά, και από αυτό 
καταντά και στη σωματική αισχρή πράξη ο άθλιος. Και γιατί λέω για πορνείες και µοιχείες και για 
όλα τα μολύσματα που συνδέονται µε τη φυσική λειτουργία, αφού και στις παρά φύση ασέλγειες 
σέρνεται ακόλαστα ο άνθρωπος παρατηρώντας µε περιέργεια τα κάλλη τῶν σωμάτων. Αν λοιπόν 
εσύ κόψεις από τον εαυτό σου τις πικρές ρίζες, δε θα μαζέψεις θανατηφόρους καρπούς, αλλά θα 
καρπωθείς την αγνεία και τον αγιασμό που αυτή προσφέρει και που χωρίς αυτόν κανείς δε θ᾽ 
αντικρύσει τον Κύριο(Εβρ. 12, 14). 


πουκάµισο»(Λουκ. 6, 29). Επίσης εκείνον που σε χτυπά µην τον χτυπήσεις, κι εκείνον που σε 
υβρίζει, µην τον υβρίσεις. Έτσι, τόσο τον εαυτό σου, όσο κι εκείνον που σε κακοποιεί, θα 
ελευθερώσεις από το αμάρτημα του φόνου. Εσύ επιπλέον θα λάβεις από το Θεό και τη συγχώρηση 
τῶν αμαρτιών σου, γιατί λέει: «Συγχωρείστε, και θα συγχωρηθείτε»(Ματθ. 6, 14). Εκείνος όµως 
που κακολογεί και κακοποιεί, θα καταδικαστεί στην αιώνια κόλαση. Γιατί ο Χριστός είπε: «Όποιος 
πει στον αδελφό του «μωρέ», είναι ένοχος για τη γέεννα του πυρός»(Ματθ. 5, 22). Αν λοιπόν 
μπορέσεις να αποσπάσεις μαζί µε τις ρίζες του το κακό, εξασφαλίζοντας στην ψυχή σου τη 
μακαριότητα της πραότητας, δόξασε το Χριστό, το διδάσκαλο και συνεργό στην κατόρθωση τῶν 
αρετών, χωρίς τον οποίο, όπως έχεις μάθει, δεν μπορούμε να κάνοµε κανένα καλό([Ιω. 15, 5). Αν 
όμως δεν μπορέσεις να κρατηθείς χωρίς να οργιστείς, να µέμφεσαι τον εαυτό σου που οργίζεσαι και 
να ζητάς συγχώρηση από το Θεό και από εκείνον που κακολόγησες ή κακοποίησες. Εκείνος που 
μετανοεί στην αρχή της αμαρτίας, δε φτάνει στο τέλος της. Ενώ εκείνος που δεν αισθάνεται τα 
μικρά, θα πέσει και στα μεγάλα. 


Δε θα κλέψεις(Εξ. 6, 14), για να µη σου ανταποδώσει ο Θεός, ο οποίος γνωρίζει τα κρυφά, 
πολλαπλάσια τιμωρία. Ἡ μάλλον, να δώσεις κρυφά σ᾽ εκείνους που έχουν ανάγκη και από τα 
υπάρχοντά σου, για να σου αποδώσει ο Θεός, που βλέπει τα κρυφά(Ματθ. 6, 4), εκατό φορές 
περισσότερα και ζωή αιώνια στον μέλλοντα αιώνα. 


Δε θα συκοφαντήσεις, για να µην εξοµμοιωθείς µε το διάβολο που συκοφάντησε το Θεό στην Εύα, 
και γίνεις καταραμένος σαν αυτόν(Γεν. 3, 14). Ἡ μάλλον ---εκτός αν πρόκειται να προξενηθεί 
κάποια βλάβη στους πολλούς---, ακόµη και θα σκεπάσεις το σφάλμα του πλησίον, για να µην 
εξοµοιωθείς µε τον Χαμ, αλλά µε τον Σημ και τον Ιάφεθ και να επιτύχεις την ευλογία, όπως 
αυτοί(Γεν. 9, 25). 


Δε θα επιθυµήσεις τίποτε του πλησίον σου(Εξ. 20, 17)’ ούτε κτήμα, ούτε χρήματα, ούτε δόξα, ούτε 
τίποτε γενικά από όσα ανήκουν στον πλησίον σου. Γιατί η επιθυμία, όταν συλληφθεί στην ψυχή, 
γεννά την αμαρτία: κι η αμαρτία, όταν ολοκληρωθεί, γεννά το θάνατο(]άκ. 1, 15). Αν λοιπόν εσύ 
δεν επιθυμείς τα ξένα, θα μείνεις μακριά, αν μπορείς, κι από τη λόγω πλεονεξίας αρπαγή τῶν 
ξένων. Ἠ μάλλον, να δώσεις και από τα δικά σου σ᾽ εκείνον που σου ζητά και να ελεήσεις όσο 
μπορείς εκείνον που έχει ανάγκη. Να µην αρνηθείς να δανείσεις σ᾽ εκείνον που σου το ζητά(Ματθ. 
5, 42). Αν βρεις κάτι που έχει χαθεί, να το δώσεις στον ιδιοκτήτη του, ακόµη κι αν είναι εχθρός 
σου(Εξ. 23, 4). Έτσι και θα συμφιλιωθείς μαζί του, και θα νικήσεις µε το καλό το κακό(Ρωμ. 12, 
21), όπως σε διατάζει ο Χριστός. 


Αν τηρείς µε όλη σου τη δύναμη τα παραπάνω κι αν ζεις µε αυτά, θ᾽ αποθηκεύσεις στην ψυχή σου 
το θησαυρό της ευσέβειας και θα ευαρεστήσεις το Θεό και θα σου δώσει αγαθά και ο Θεός και οι 
άνθρωποι του Θεού και θα γίνεις κληρονόμος τῶν αιωνίων αγαθών. Τα οποία είθε να τα επιτύχομε 
όλοι, µε τη χάρη και τη φιλανθρωπία του Κυρίου και Θεού και Σωτήρα µας Ιησού Χριστού. Σ7 
Αυτόν πρέπει κάθε δόξα, τιμή και προσκύνηση, μαζί με τον άναρχο Πατέρα Του και το πανάγιο και 
αγαθό και ζωοποιό Πνεύμα, τώρα και πάντοτε και στους αιώνες των αιώνων. Αμήν. 


Υπέρ τῶν ιερώς ησυχαζόντων 
Ερώτηση πρός τον ιερό συγγραφέα 


Καλά έκανες, Πάτερ, που µου παράθεσες και τοὺς λόγους τῶν Αγίων για το ζήτημά μας. 
Ακούγοντάς σε να λύνεις τις απορίες µου θαύμαζα πώς γινόταν η αλήθεια ολοφάνερη: µου ερχόταν 
όμως στο νου, αφού κάθε λόγος αντικρούεται µε λόγο, όπως είπες και συ ο ίδιος, μήπως υπάρχει 
κάποια αντιλογία και για όσα υποστηρίζεις εσύ. Μα επειδή γνωρίζω ότι µόνο η έμπρακτη μαρτυρία 
είναι αναμφισβήτητη, κι έχω ακούσει και τους Αγίους να λένε τα ίδια μ᾽ εσένα, δε φοβάμαι πιά 
τίποτα τέτοιο. Γιατί όποιος δεν πείθεται στους Αγίους, πώς θα είναι αξιόπιστος ο ίδιος; Και πώς δε 
θα αθετεί το Θεό των Αγίων; Γιατί Αυτός ο ίδιος είπε στους Αποστόλους και µέσω αυτών στους 


μετέπειτα Αγίους: «Όποιος αθετεί εσάς, αθετεί εμένα»(Λουκ. 10, 16), δηλαδή την ίδια την αλήθεια. 
Πώς λοιπόν θα γίνει αποδεκτός από εκείνους που ζητούν την αλήθεια, ο αντίπαλος της αλήθειας; 
Γι) αυτό σε παρακαλώ, Πάτερ, να µε ακούσεις να σου εκθέσω και το καθένα από τα άλλα όσα 
άκουσα από τους ανθρώπους εκείνους που ασχολούνται όλη τους τη ζωή µε την ελληνική παιδεία. 
Και τότε να µου πεις κι εσύ τη δική σου γνώμη σχετικά μ᾽ αυτά και να προσθέσεις και τις σχετικές 
γνώμες τῶν Αγίων. Οι αντίθετοι δηλαδή υποστηρίζουν ότι κακώς κάνοµε που προσπαθούμε να 
κλείνομε το νου µας µέσα στο σώμα. Μάλλον, λένε, πρέπει να προσπαθούμε να τον εξωθούμε µε 
κάθε τρόπο έξω από το σώμα. Γι’ αυτό και διασύρουν πολύ μερικούς από τους δικούς µας και 
γράφουν εναντίον τους, επειδή συμβουλεύουν τους αρχαρίους να κοιτάζουν το σώμα τους και να 
οδηγούν µέσα τους µε την αναπνοή το νου τους, λέγοντας ότι δεν είναι χωρισμένος ο νους από την 
ψυχή. Αφού λοιπόν δεν είναι χωρισμένος, πώς να τον στείλει κανείς εκεί που βρίσκεται; Ακόμη 
ισχυρίζονται ότι τάχα οι δικοί µας λένε πως και τη θεία χάρη την εισάγουν µέσα τους από τα 
ρουθούνια. Εγώ όµως, γνωρίζοντας ότι αυτό είναι συκοφαντία, γιατί κάτι τέτοιο δεν άκουσα από 
κανένα δικό µας, έβγαλα το συμπέρασμα ότι και για τα υπόλοιπα επιτίθενται από κακία. Γιατί αυτοί 
συνηθίζουν και για ανύπαρκτα να κατηγορούν τους ανθρώπους, και τα υπαρκτά να διαστρέφουν. 
Εσύ όµως, Πάτερ, δίδαξέ µε, για ποιο λόγο φροντίζοµε να φέρνομε µέσα µας µε κάθε επιμέλεια το 
νου, και δεν το νομίζομε κακό να τον περικλείοµε στο σώμα. 


Απόκριση, ότι για κείνους που διάλεξαν να προσέχουν τον εαυτό τους στην ησυχία, δεν είναι 
ανώφελο να προσπαθούν να συγκρατούν το νου τους µέσα στο σώμα. 


Αδελφέ, δεν ακούς τον Απόστολο που λέει ότι τα σώματά µας είναι ναός του Αγίου Πνεύματος που 
είναι µέσα μας(Α΄ Κορ. 6, 19); Και πάλι, ότι είμαστε οίκος του Θεού, όπως λέει ο Θεός: «Θα 
κατοικήσω και θα περπατήσω µέσα τους και θα είμαι Θεός τους»(Β΄ Κορ. 6, 16); Αφού λοιπόν το 
σώμα εκ φύσεως είναι φτιαγμένο για να γίνει κατοικητήριο του Θεού, ποιος λογικός άνθρωπος θα 
έκρινε ανάξιο κόπο το να εγκαταστήσει το νου του µέσα σ᾽ αυτό; Γιατί κι ο Θεός έβαλε το νου 
εξαρχής να κατοικήσει µέσα στο σώμα; Άραγε κι Αυτός κακώς έπραξε; Αυτά τα λόγια, αδελφέ, 
αρμόζει να λέμε στους αιρετικούς, που υποστηρίζουν ότι το σώμα είναι κακό και δημιούργημα του 
πονηρού. Εμείς όµως νομίζομε κακό να είναι ο νους στα σαρκικά φρονήματα, και όχι κακό να είναι 
μέσα στο σώμα, αφού ούτε το σώμα είναι κακό. Γι’ αυτό εκείνοι που έχουν στραμμένη σ᾽ όλη τους 
τη ζωή την ὑπαρξή τους στο Θεό, αναφωνούν μαζί µε το Δαβίδ προς το Θεό: «Δίψασε για Σένα η 
ψυχή µου, αλλά πόσες φορές κι η σάρκα μου!»(Ῥαλμ. 62, 2). και: «Η καρδιά µου και η σάρκα µου 
αναγάλλιασαν µε την παρουσία του ζώντος Θεού»(ψΨαλμ. 83, 3). Και προσθέτουν µαζί µε τον 
Ησαΐα: «Η κοιλιά μου θα αντηχήσει σαν κιθάρα και τα σπλάχνα µου σαν χάλκινο τείχος που 
εγκαινίασες Εσύ»(Ησ. 16, 11). και: «Από το φόβο Σου, Κύριε, λάβαµε µέσα µας το Πνεύμα της 
σωτηρίας Σου, κι έχοντας σ᾽ Αυτό την πεποίθησή µας δε θα πέσοµε, αλλά θα πέσουν εκείνοι που 
μιλούν εμπνεόμενοι από τη γη(Ησ. 26, 17-18) και κατηγορούν ψευδώς τα επουράνια λόγια και 
βιώματα ὡς γήινα». Γιατί αν και ο Απόστολος ονομάζει το σώµα θάνατο λέγοντας «Ποιος θα µε 
λυτρώσει από το σώμα τούτο του θανάτου»»(Ρωμ. 7, 24). αλλ’ αυτό το λέει απλώς γιατί το πρόσυλο 
και σωματικό φρόνημα είναι σωµατοειδές. Γι’ αυτό παραβάλλοντάς το µε το πνευματικό και θείο 
φρόνημα, δίκαια το ονόμασε σώμα: και όχι απλώς σώμα, αλλά θάνατο σώματος. Και λίγο 
παραπάνω, φανερώνοντας σαφέστερα ότι δεν κατηγορεί τη σάρκα, αλλά την αμαρτητική ροπή που 
εισήλθε σ᾽ αυτήν µε την παράβαση του Αδάμ, λέει: «Είμαι δούλος πουλημένος στην 
αμαρτία»(Ραμ. 7, 14)’ κι ο πουλημένος, δεν είναι γεννημένος δούλος. Και πάλι λέει: «Γνωρίζω ότι 
δεν κατοικεί µέσα μου, δηλαδή στη σάρκα µου, το αγαθό»(Ρωμ. 7, 18). Βλέπεις λοιπόν, ότι δε λέει 
τη σάρκα, αλλά το κακό που κατοικεί μέσα της. Επομένως, αυτός ο νόμος που βρίσκεται στα µέλη 
μας κι αντιστρατεύεται στο νόµο του νου(Ρωμ. 7, 23) είναι κακό να κατοικεί µέσα στο σώμα, και 
όχι ο νους. Γι’ αυτό κι εμείς αντιπαρατασσόµαστε σ᾽ αὐτόν το νόµο της αμαρτίας, προσπαθούμε να 
τον διώξοµε από το σώμα και εγκαθιστούµε µέσα σ᾽ αυτό την επιτήρηση του νου, µε την οποία 
νομοθετούμε το πρέπον σε κάθε δύναμη της ψυχής και σε κάθε μέλος του σώματος. Στις αισθήσεις, 
ποιά να αντιλαμβάνονται και σε τι βαθµό: το έργο αυτό του πνευματικού νόμου λέγεται εγκράτεια. 
Στο παθητικό µέρος της ψυχής, εισάγοµε την άριστη έξη, η οποία λέγεται αγάπη. Αλλά µε το νόμο 
αυτό βελτιώνομε και το λογιστικό, απομακρύνοντας κάθε τί που εμποδίζει τη διάνοια να ανυψωθεί 


στο Θεό: το μέρος αυτό τούτου του νόμου το λέμε νήψη. Αφού τώρα καθαρίσει κανείς το σώμα του 
µε την εγκράτεια και κάνει το θυμό και την επιθυμία αφορμές αρετών µε την αγάπη και 
παρουσιάσει καθαρό το νου του µε την προσευχή στο Θεό, τότε αποκτά και βλέπει µέσα του τη 
χάρη που υποσχέθηκε ο Κύριος στους καθαρούς στην καρδιά. Και τότε θα μπορέσει να πει μαζί µε 
τον Παύλο: «Ο Θεός που είπε να λάμψει το φῶς µέσα από το σκοτάδι, Αυτός έλαμψε µέσα στις 
καρδιές µας και µας φώτισε να γνωρίσομε τη δόξα του Θεού στο πρόσωπο του Ιησού Χριστού. 
Έχομε όµως το θησαυρό αυτό µέσα σε πήλινα δοχεία, δηλαδή στα σώματά μας»(Β΄ Κορ. 4, 6-7). 
Αν λοιπόν κρατήσοµε το νου µας µέσα στο σώμα, αυτό θα είναι ανάξιο της μεγαλοσύνης του νου; 
Ποιος µπορεί να προβάλει κάτι τέτοιο, όχι πνευματικός, αλλά ένας µε νου, γυμνό από τη θεία χάρη, 
νου όµως άνθρωπου; 


Ἡ ψυχή µας είναι μία οντότητα πολυδύναμη και χρησιμοποιεί ὡς όργανο το σώμα που 
δημιουργήθηκε να ζει μαζί της. Ποιά λοιπόν είναι τα µέλη που χρησιμοποιεί ως όργανα για να 
ενεργεί η δύναμή της εκείνη που ονομάζομε νου; Αλλά, βέβαια, κανείς δεν υπέθεσε ποτέ ότι η 
διάνοια είναι εγκατεστημένη στα νύχια, ούτε στα βλέφαρα, ούτε στα ρουθούνια ή στα χείλη. Όλοι 
συμφωνούν ότι είναι µέσα µας, διαφωνούν όμως μερικοί ὡς προς το πρώτο από τα µέσα µας που 
μεταχειρίζεται ὡς όργανο. Άλλοι θεωρούν ότι είναι εγκατεστημένη, σαν µέσα σε ακρόπολη, στον 
εγκέφαλο. Άλλοι πάλι παραχωρούν στη διάνοια σαν όχημα, το κέντρο της καρδιάς και το ψυχικό 
πνεύμα που βρίσκεται καθαρότατο εκεί. Εμείς τώρα, γνωρίζομε µε ακρίβεια ότι το λογιστικό 
βρίσκεται στην καρδιά σαν σε όργανο, όχι όµως µέσα σ᾽ αυτήν όπως σε δοχείο, γιατί είναι 
ασώµματο, ούτε έξω, γιατί είναι ενωμένο µε αυτήν. Και τούτο δεν το διδαχτήκαµε από άνθρωπο, 
αλλά από τον ίδιο τον Πλάστη του ανθρώπου, που λέει στα Ευαγγέλια ότι δεν είναι τα εισερχόμενα 
από το στόμα, αλλά τα εξερχόµενα που μολύνουν τον άνθρωπο: γιατί από την καρδιά βγαίνουν οι 
λογισμοί(Ματθ. 15, 1] και 19). Παρόμοια λέει και ο μέγας Μακάριος: «Η καρδιά είναι ο ηγεμόνας 
όλης της υπάρξεως. Κι όταν κυριαρχήσει η χάρη σ᾽ όλα τα µέρη της καρδιάς, τότε βασιλεύει πάνω 
σε όλους τους λογισμούς και σ᾽ όλα τα μέλη. Γιατί εκεί είναι ο νους και όλοι οι λογισμοί της 
ψυχής». Η καρδιά µας λοιπόν είναι το ταμείο των λογισµών και το πρώτο σαρκικό όργανο του 
λογιστικού. Όταν λοιπόν φροντίζοµε να εξετάζοµε και να διορθώνοµε το λογιστικό µας µε ακριβή 
νήψη. µε ποιο άλλο τρόπο θα το πετύχομε αυτό, παρά αφού συγκεντρώσομε το νου µας που είναι 
διασκορπισµένος έξω µε τις αισθήσεις και τον ξαναφέροµε µέσα µας και μάλιστα στην καρδιά µας, 
στο ταμείο τῶν λογισμών; Γι’ αυτό και ο Μακάριος --όνομα και πράγµα---, αµέσως στη συνέχεια 
όσων είπε παραπάνω, προσθέτει: «Εκεί λοιπόν πρέπει να προσέχοµε, αν η χάρη έγραψε τους 
νόμους του Πνεύματος». Πού εκεί; Στο ηγεμονικό όργανο, στο θρόνο της χάρης, όπου ο νους και 
όλοι οι λογισμοί της ψυχής, δηλαδή στην καρδιά. Βλέπεις ότι είναι πολύ μεγάλη ανάγκη, αυτοί που 
διάλεξαν να προσέχουν στην ησυχία τον εαυτό τους, να επαναφέρουν και να περικλείουν µέσα στο 
σώμα το νου, και μάλιστα στο ενδότατο σώµα του σώματος, αυτό δηλαδή που αποκαλούμε καρδιά; 
Αν, κατά τον Δαβίδ, όλη η δόξα της θυγατέρας του Βασιλιά βρίσκεται µέσα της(Ῥαλμ. 44, 14), πώς 
εμείς θα τη ζητήσομε κάπου έξω; Κι αν, κατά τον Απόστολο, ο Θεός έδωσε το Πνεύμα Του στις 
καρδιές µας να κράζει «Αββά, Πατέρα!»(Γαλ. 4, 6), πώς εμείς δε θα προσευχόµαστε µέσα σ᾽ αυτές 
μαζί µε το Πνεύμα; Κι αν, κατά τον Κύριο των Προφητών και των Αποστόλων, η βασιλεία τῶν 
ουρανών είναι µέσα μας(Λουκ. 17, 21), πώς δε θα βρεθεί έξω από τη βασιλεία των ουρανών 
εκείνος που προσπαθεί να βγάλει το νου του από µέσα του; Κι ο σοφός Σολομών λέει: «Η υγιής 
καρδιά επιζητεί αἰσθηση»(Παροιµ. 15, 14), την οποία ο ίδιος σε άλλο µέρος την ονόμασε νοερή και 
θεία. Προς αυτήν και οι Πατέρες µάς προτρέπουν όλους και λένε: «Ο νοερός νους έχει οπωσδήποτε 
και νοερή αίσθηση: αυτή, που είναι και δεν είναι μέσα µας, να µη σταματήσομε να επιζητούμε 
ποτέ». Βλέπεις λοιπόν ότι κι αν κανείς προθυµοποιηθεί να παλαίψει κατά της αμαρτίας και να κάνει 
κτήμα του την αρετή, κι αν επιζητήσει να βρει το βραβείο του αγώνα της αρετής, ή μάλλον τον 
αρραβώνα του βραβείου της αρετής, δηλαδή τη νοερή αίσθηση, ότι είναι απαραίτητο να 
επαναφέρει το νου του µέσα και στο σώμα και στον εαυτό του; Το να οδηγούµε το νου όχι έξω από 
το σωματικό φρόνημα, αλλά έξω από αυτό το σώμα, για να πετύχει τάχα εκεί νοερά θεάματα, αυτό 
είναι η µεγαλύτερη ελληνική πλάνη, η ρίζα και η πηγή κάθε κακοδοξίας, εφεύρεση και µάθηµα 
δαιμόνων, γεννά την ανοησία και γεννιέται από την παραφροσύνη. Γι’ αυτό κι εκείνοι που μιλούν 
έτσι µε την έμπνευση τῶν δαιμόνων, έχουν χάσει τα λογικά τους και δεν εννοούν ούτε εκείνα που 


λένε. Εμείς όµως επαναφέροµε το νου όχι μόνο µέσα στο σώµα και στην καρδιά, αλλά και µέσα 
στον εαυτό του. 


Ας κατηγορούν λοιπόν εκείνοι που λένε ότι, αφού δεν είναι χωρισμένος ο νους, αλλά βρίσκεται 
μέσα στην ψυχή, πώς θα τον στείλει κανείς πάλι μέσα; Όπως φαίνεται, αγνοούν ότι άλλο είναι η 
ουσία του νου και άλλο η ενέργεια. Ἡ μάλλον, αν και ξέρουν, πήγαν µε το µέρος τῶν απατεώνων 
θεληµατικά, ξεγελώντας µε την ομωνυμία. Επειδή δηλαδή δεν καταδέχονται την απλότητα της 
πνευματικής διδασκαλίας, εκείνοι που είναι ακονισµένοι για αντιλογίες από τη διαλεκτική --- 
σύμφωνα µε τα λόγια του Μεγάλου Βασιλείου---, ανατρέπουν τη δύναμη της αλήθειας µε τις 
εναντιώσεις της ψευδώνυμης γνώσεως και µε την πιθανοφάνεια τῶν σοφισμάτων. Τέτοιοι πρέπει να 
είναι οἱ µη πνευματικοί που έχουν την αξίωση να κρίνουν τα πνευματικά και να διδάσκουν. Γιατί 
βέβαια δεν τοὺς διαφεύγει τούτο- ότι ο νους δεν είναι όπως τα μάτια που βλέπουν τα άλλα ορατά, 
αλλά δε βλέπουν τον εαυτό τους. Ο νους ενεργεί παρατηρώντας τα άλλα, όσα χρειάζεται, κι αυτό 
το ονομάζει «κατ᾽ ευθείαν κίνηση του νου» ο Μέγας Διονύσιος: επανέρχεται όµως στον εαυτό του 
και ενεργεί καθ᾽ εαυτόν, όταν βλέπει τον εαυτό του. Αυτό το ονομάζει «κυκλική κίνηση του νου» ο 
ίδιος Διονύσιος. Αυτή η ενέργεια του νου είναι η ανώτερη και κατεξοχήν ταιριαστή σ᾽ αυτόν, µε την 
οποία, ξεπερνώντας καμιά φορά τον εαυτό του συναντά το Θεό. Γιατί λέει ο Μέγας Βασίλειος: «Ο 
νους που δε διασκορπίζεται προς τα έξω...». Βλέπεις από αυτό ότι ο νους βγαίνει από µέσα; Έχει 
λοιπόν ανάγκη να επιστρέψει. Γι’ αυτό συνεχίζει ο Μέγας Βασίλειος: «...επιστρέφει πρός τον 
εαυτό του, και δια μέσου του εαυτού του ανεβαίνει στο Θεό σαν από δρόµο χωρίς κίνδυνο πλάνης». 
Γιατί αυτού του είδους η κίνηση του νου, όπως λέει και ο απλανής εκείνος θεωρός τῶν νοερών 
Διονύσιος, είναι αδύνατον να περιπέσει σε οποιαδήποτε πλάνη. Από την κίνηση λοιπόν αυτή ο 
πατέρας της πλάνης, ο διάβολος, θέλοντας πάντοτε να απομακρύνει τον άνθρωπο και να τον οδηγεί 
σ᾽ εκείνην που επιτρέπει είσοδο στις πλάνες του, δε βρήκε ποτέ μέχρι σήµερα, απ᾿ όσο γνωρίζω, 
κανένα συνεργό που να αγωνίζεται µε ωραία λόγια να τραβά τους άλλους σ᾽ αυτή. Τώρα φαίνεται 
ότι βρήκε βοηθούς, αν όπως είπες, υπάρχουν τέτοιοι. 


Αυτοί λοιπόν και λόγους συγγράφουν που οδηγούν σ᾽ αυτές τις απόψεις τοὺς και προσπαθούν να 
πείσουν τους πολλούς ότι είναι καλύτερο να κρατούν έξω από το σώµα το νου όταν προσεύχονται, 
ακόµα κι εκείνους που ασπάσθηκαν τον ανώτερο και ησυχαστικό βίο. Και δε σέβονται ούτε το 
χαρακτηριστικό ορισμό που έδωσε ο Ιωάννης, ο οποίος κατασκεύασε µε λόγους για µας την 
Κλίμακα που ανεβάζει στον ουρανό, ότι δηλαδή, ησυχαστής είναι αυτός που αγωνίζεται να 
περιορίσει τον ασώματο νου µέσα στο σώμα. Τα ίδια µας δίδαξαν και οι πνευματικοί µας πατέρες, 
και ευλόγως. Αν δηλαδή δεν περιορίσει το νου µέσα στο σώµα, πώς θα τον έχει µέσα του, αυτόν 
που είναι ντυμένος µε το σώμα και που σαν χαρακτηριστικό της ανθρώπινης φύσεως απλώνεται 
μέσα σ᾽ όλη αυτή τη μορφοποιηµένη ύλη; Η καθορισμένη εξωτερική επιφάνεια της ύλης αυτής (του 
σώματος) δεν µπορεί να δεχτεί την ουσία του νου όσο καιρό ζει παίρνοντας µορφή ζωής κατάλληλη 
πρός τη συνάφειά της µε το νου. Βλέπεις λοιπόν, αδελφέ, πώς όχι μόνο πνευματικά, αλλά και από 
την ανθρώπινη πλευρά εξετάζοντας τα πράγματα, αποδείχτηκε ότι είναι αναγκαιότατο να οδηγούν 
ή να κατέχουν το νου µέσα στο σώμα όσοι αποφάσισαν να γίνουν αληθινά κύριοι του εαυτού τους 
και Μοναχοί κατά τον εσωτερικό άνθρωπο; Δεν είναι λοιπόν ανάρµοστο να διδάσκει κανείς τους 
αρχαρίους να βλέπουν κυρίως στον εαυτό τοὺς και µε την αναπνοή να στέλνουν µέσα τούς το νου. 
Γιατί εκείνον, που δεν έγινε ακόµη θεωρός του εαυτού του, κανείς φρόνιμος ὃε θα τον εμποδίσει να 
συγκεντρώνει µέσα του το νου του µε διάφορες επινοήσεις. Ο νους λοιπόν εκείνων που μόλις πριν 
από λίγο μπήκαν σ᾽ αυτόν τον αγώνα, και όταν συγκεντρώνεται, δραπετεύει συνεχώς και πρέπει 
αυτοί να προσπαθούν συνεχώς να τον επαναφέρουν, τους διαφεύγει όµως καθώς είναι αγύμναστοι, 
γιατί είναι πάρα πολύ δυσκολοπαρατήρητος και πιο ευκίνητος από ο,τιδήποτε άλλο. Γι’ αυτό 
υπάρχουν εκείνοι που τους συμβουλεύουν να προσέχουν στην αναπνοή που συνέχεια διαχέεται και 
ξαναμαζεύεται, και να την κρατούν για λίγο, ώστε μαζί µε αυτήν να συγκρατούν και το νου, μέχρις 
ότου, προχωρώντας µε τη βοήθεια του Θεού στο καλύτερο και κάνοντας το νου τους ακίνητο προς 
τα γύρω του και καθαρό απ᾿ όλα, μπορέσουν να τον συγκεντρώσουν σε ενοειδή συνέλιξη ". Αυτό 
µπορεί να το δει κανείς να επακολουθεί αυτόματα στην προσοχή του νου: γιατί αυτή η πνοή 
εισέρχεται κι εξέρχεται µε ηρεμία και σε κάθε προσπάθεια που απαιτεί συγκέντρωση, ιδιαίτερα σ᾽ 


όσους ησυχάζουν κατά το σώµα και τη διάνοια. Αυτοί δηλαδή, σαββατίζοντας πνευματικά και 
παύοντας ---όσο είναι εφικτό--- όλα τα έργα τους, απορρίπτουν κάθε έργο τῶν ψυχικών δυνάμεων 
μεταβατικό και εξωτερικό και σχετιζόµενο µε τις διάφορες γνώσεις, όπως επίσης κι όλες τις µέσω 
των αισθήσεων αντιλήψεις και γενικά κάθε ενέργεια του σώματος που υπόκειται στην εξουσία µας. 
Ακόμη, απορρίπτουν και όποια δεν υπόκειται τελείως στην εξουσία µας, όπως για παράδειγµα την 
αναπνοή, σε όσο βαθµό μπορούν. Όλα αυτά γίνονται χωρίς κόπο και φροντίδα σ᾽ εκείνους που 
πρόκοψαν στο έργο της ησυχίας. Γιατί κατ᾽ ανάγκην συμβαίνουν αυτόματα όλα αυτά µε την τέλεια 
είσοδο της ψυχής στον εαυτό της. Στους αρχαρίους όµως δε θα δεις κανένα από τα παραπάνω να 
γίνεται χωρίς κόπο. Όπως λοιπόν στην αγάπη ακολουθεί η υπομονή, ---γιατί η αγάπη τα στέργει 
όλα(Α΄ Κορ. 13, 7)---, κι εμείς διδασκόµαστε να βιάζοµε τον εαυτό µας για να κατορθώνοµε την 
υπομονή, ώστε να φτάσοµε µέσω αυτής στην αγάπη, έτσι είναι και στα παραπάνω. Και τι άλλο 
περισσότερο να πούμε; Όλοι οι πεπειραµένοι γελούν μ᾽ εκείνους που από απειρία νομοθετούν τα 
αντίθετα. Γιατί δάσκαλος τῶν πραγμάτων αυτών δεν είναι ο λόγος, αλλά ο κόπος και η πείρα έπειτα 
από κόπους, η οποία και το συμφέρον καρπώνεται, και αποστρέφεται τους άκαρπους λόγους τῶν 
φιλονείκων και επιδεικτικών. Κι αφού, όπως λέει κάποιος από τοὺς μεγάλους Πατέρες σχετικά μ’ 
αυτά, ο εσωτερικός άνθρωπος, µετά την παράβαση του Αδάμ, συνηθίζει να εξομοιώνεται µε τα 
εξωτερικά σχήματα, πώς δε θα βοηθήσει πολύ εκείνον που καταγίνεται µε προθυμία να στρέψει το 
νου του στον εαυτό του, έτσι που να µην ακολουθεί την «κατ᾽ ευθείαν», αλλά την κυκλική κίνηση 
που είναι απλανής, το να µην περιφέρει τα µάτια του εδώ κι εκεί, αλλά να τα στηρίζει όπως σε 
κάποιο στήριγμα στο στήθος του ή στον ομφαλό; Συστρέφοντας δηλαδή όσο µπορεί εξωτερικά τον 
εαυτό του σαν κύκλο, παρόμοια µε την κυκλική κίνηση του νου που επιδιώκει µέσα του, µε το 
σχήμα αυτό του σώματος θα στείλει μέσα στην καρδιά του και τη δύναμη του νου που διαχέεται 
έξω µε την όραση. Αν τώρα και του νοητού θηρίου η δύναμη είναι στον ομφαλό της κοιλιάς(1ώβ 
40, 16). γιατί εκεί είναι και η δύναμη του νόμου της αμαρτίας και του παραχωρεί τόπο, γιατί κι 
εμείς να µη στήσομε στο ίδιο σηµείο, οπλισμένο µε την προσευχή, τον πνευματικό νόμο που 
αντιστρατεύεται στο νόμο αυτό(Ρωμ. 7, 23); Κι αυτό, ώστε το πονηρό πνεύμα που εκδιώχθηκε µε 
το λουτρό της παλιγγενεσίας, να µην ξαναγυρίσει μαζί µε άλλα επτά πνεύματα πονηρότερα και 
κατοικήσει πάλι µέσα και γίνουν τα τελευταία χειρότερα από τα πρώτα(Ματθ. 12, 45). 


Ἔ Έκφραση του Αγίου Διονυσίου του Αρεοπαγίτη. Αντιστοιχεί στη συγκέντρωση τῶν νοερῶν 
δυνάμεων από τα έξω κατά την κυκλική» κίνηση του νου, όταν αυτός επανέρχεται στον εαυτό του 
(Περί θείων ονομάτων κεφ. δ᾽ 9). 


«Πρόσεχε στον εαυτό σου»(Δευτ. 15, 9), λέει ο Μωυσής, δηλαδή σε όλα σου, όχι σε μερικά µόνο 
και σε άλλα ν᾽ αδιαφορείς. Με ποιό µέσο να προσέχεις; Φυσικά µε το νου σου, γιατί µε τίποτε άλλο 
δεν μπορείς να προσέχεις τον εαυτό σου σε όλα. Αυτή λοιπόν τη φύλαξη βάλε στη ψυχή και στο 
σώμα σου, και µε αυτή θ᾽ απαλλαγείς εύκολα από τα πονηρά σωματικά και ψυχικά πάθη. 
Προστάτεψε λοιπόν τον εαυτό σου, κυβέρνησέ τον, επίβλεψέ τον ή μάλλον, πάντοτε να τον 
προστατεύεις και να τον παρακολουθείς και να τον εξετάζεις. Ἔτσι θα υποτάξεις στο πνεύμα τη 
σάρκα που αφηνιάζει, και ποτέ δε θα γίνει κρυφό αμάρτημα µέσα στην καρδιά σου(Δευτ. 15, 9). 
Αν, όπως λέει ο Εκκλησιαστής, το πνεύμα που εξουσιάζει τα πονηρά πνεύματα και πάθη ορθωθεί 
εναντίον σου, µην αφήσεις τον τόπο σου(Εκκλ. 10, 4), δηλαδή µην αφήσεις ούτε μέρος της ψυχής 
ούτε µέλος του σώματος χωρίς επιτήρηση. Έτσι και τα πονηρά πνεύματα που σε πειράζουν θα 
νικήσεις, και σ᾽ Εκείνον που εξετάζει καρδιές και νεφρούς(Ῥαλμ. 7, 10) θα παρουσιαστείς µε 
παρρησία χωρίς εξέταση, αφού εσύ τα εξέτασες πρωτύτερα. «Αν κρίναµε εμείς τους εαυτούς µας, 
δε θα κρινόµασταν από το Θεό»(Α΄ Κορ. 11, 31), λέει ο Παύλος. Κι αφού δοκιµάσεις το µακάριο 
πάθος του Δαβίδ. θα πεις κι εσύ στο Θεό: «Το σκοτάδι δε θα σκοτισθεί απὀ Σένα, Κύριε, και η 
νύχτα θα µου φωτιστεί σαν ηµέρα: γιατί Εσύ έκανες κτήμα Σου τους νεφρούς μου»(Ψαλμ. 138, 12- 
13). Δεν έκανες, λέει, δικό Σου ολόκληρο το επιθυµητικό της ψυχής μου μόνο, αλλά οποιαδήποτε 
σπίθα της επιθυμίας αυτής μέσα στο σώμα, αφού επέστρεψε στην καρδιά που τη δημιουργεί, διά 
μέσου αυτής πέταξε ψηλά σε Σένα και από Σένα έχει κρεµαστεί και σε Σένα είναι προσκολληµένη. 
Όπως δηλαδή το επιθυµητικὀ της ψυχής εκείνων που είναι προσηλωμένοι στις αισθητές και 
φθαρτές ηδονές, κενώνεται ολόκληρο προς τη σάρκα και γι’ αυτό γίνονται ολόκληροι σάρκες και το 


Πνεύμα του Θεού δεν µπορεί να παραμείνει σ᾽ αυτούς(Γ εν. 6, 3), έτσι και εκείνων που ανύψωσαν 
το νου στο Θεό και έχουν εξαρτήσει την ψυχή τους από το θείο πόθο, η σάρκα μεταποιείται και 
ανυψώνεται μαζί µε την ψυχή και απολαμβάνει μαζί της τη θεία ένωση και γίνεται κτήμα και 
κατοικία του Θεού, µη έχοντας πιά µέσα της φωλιασμένη την έχθρα εναντίον του Θεού, μήτε 
επιθυμώντας αντίθετα µε το Πνεύμα(Γαλ. 5, 17). 


Ποιος είναι ο πιο αρμόδιος τόπος για το πονηρό πνεύμα που επιτίθεται από κάτω στη σάρκα και το 
νου µας; Δεν είναι η σάρκα, µέσα στην οποία, όπως λέει ο Απόστολος, δεν κατοικεί κανένα αγαθό, 
προτού εγκατασταθεί µέσα της ο νόμος της ζωής(ρωμ. 7, 18); Αυτή λοιπόν τη σάρκα δεν πρέπει 
ποτέ να την αφήνοµε χωρίς να την προσέχομε. Πώς λοιπόν θα ήταν δική µας; Και πώς δε θα την 
αφήσομε; Ἡ πώς θα αποκρούσοµε την ανάβαση του πονηρού εναντίον τῆς, και μάλιστα όσοι δε 
γνωρίζοµε ακόµη να αντιµετωπίζοµε πνευματικά τα πονηρά πνεύματα; Πώς αλλιώς, παρά αν και µε 
το εξωτερικό σχήμα εξασκηθούμε να προσέχοµε στους εαυτούς µας; Και γιατί αναφέρω τους 
αρχαρίους, όταν υπάρχουν και μερικοί από τοὺς τελειότερους, οἱ οποίοι χρησιμοποίησαν αυτό το 
σχήμα στην προσευχή κι έκαναν το Θεό να τους ακούσει. Κι αυτοί δεν είναι μόνο µετά Χριστόν, 
αλλά και πριν από την ἐλευσή Του σ᾽ εμάς. Κι ο ίδιος ο τελειότατος στη θεοπτία Ηλίας, αφού 
στήριξε το κεφάλι του στα γόνατα και συγκέντρωσε έτσι µε μεγαλύτερη φιλοπονία το νου στον 
εαυτό του και στο Θεό, έλυσε την πολύχρονη εκείνη ανομβρία(Γ΄ Βασ. 18, 42). 


Αυτοί, αδελφέ, από τους οποίους λες ότι τ᾽ άκουσες αυτά, µου φαίνεται ότι πάσχουν από τη νόσο 
των Φαρισαίων. Γι αυτό και δε θέλουν να παρατηρούν και να καθαρίζουν το εσωτερικό του 
ποτηριού(Ματθ. 23, 25), δηλαδή την καρδιά τους. Και δεν ακολουθούν τις παραδόσεις των 
Πατέρων, αλλά σπεύδουν να καθίσουν πιο μπροστά απ᾿ όλους σαν νέοι νομοδιδάσκαλοι. Δεν 
καταδέχονται το σχήμα της τελωνικής προσευχής που οδήγησε σε δικαίωση, και παρακινούν και 
τους άλλους που προσεύχονται να µην ασπάζονται αυτό που περιέγραψε ο Κύριος στα Ευαγγέλια 
λέγοντας ότι ο τελώνης δεν ήθελε ούτε τα μάτια του να σηκώσει στον ουρανό(Λουκ. 18, 13). 
Αντίθετα, τον τελώνη φιλοτιμούνται να μιμηθούν εκείνοι που όταν προσεύχονται έχουν στραμμένο 
προσεκτικά το βλέμμα τους στον εαυτό τους. Κι όσοι τους ονομάζουν ομφαλοψύχους, τους 
συκοφαντούν απροκάλυπτα--- γιατί ποιος από αυτούς είπε ποτέ ότι η ψυχή είναι στον ομφαλό; 
Εκτός λοιπόν που ξεσκεπάστηκαν ότι επιτίθενται συκοφαντικά, αποδείχτηκαν και υβριστές των 
αξιέπαινων εκείνων κι όχι διορθωτές κάποιων που σφάλλουν, και ότι γράφουν για χάρη όχι της 
ησυχίας και της αλήθειας, αλλά της κενοδοξίας, και ούτε για να οδηγήσουν στη νήψη, αλλά για να 
απομακρύνουν από αυτή. Γιατί και την εργασία αυτή κι εκείνους που µε επιμέλεια την έχουν 
αναλάβει, προσπαθούν να εξευτελίσουν µε κάθε τρόπο, κατηγορώντας την κατάλληλη αυτή τεχνική 
που χρησιμοποιείται. Και δε θα δυσκολεύονταν να ονοµάσουν κοιλιοψύχους οὔτε το Δαβίδ που είπε 
ότι «ο νόμος του Θεού είναι στο µέσο της κοιλιάς μου»(Ῥαλμ. 30, 9), οὐτε τον Ησαΐα που είπε στο 
Θεό ότι «η κοιλιά µου θ᾽ αντηχήσει σαν κιθάρα και τα σπλάχνα µου σαν χάλκινο τείχος που 
εγκαινίασες εσύ»(Ησ. 16, 11). και γενικά να διαβάλουν όλους εκείνους που µε σωματικά σύμβολα 
υποδηλώνουν και ονομάζουν και ανιχνεύουν τα νοερά και θεία και πνευματικά. Αλλά αυτοί σ᾽ 
εκείνους δε θα προξενήσουν καμία βλάβη, ή μάλλον θα τους προξενήσουν και μακαρισμούς και 
περισσότερη προσθήκη των ουρανίων στεφάνων. Οι ίδιοι όµως θα μείνουν έξω από τα ιερά 
παραπετάσματα και ούτε τις σκιές της αλήθειας δε θα μπορέσουν να ατενίζουν. Και υπάρχει 
μεγάλος φόβος μήπως λάβουν και αιώνια τιμωρία, επειδή όχι µόνο ξεχώρισαν τους εαυτούς τῶν 
από τους Αγίους, αλλά και επετέθηκαν µε λόγια εναντίον τους. 


Και τον Θεολόγο τούτον (τον Συμεών) τον ανεκήρυτταν αληθινό θεολόγο και ασφαλή επόπτη της 
αλήθειας των μυστηρίων του Θεού. Έχεις ακούσει για τον όνομα και πράγµα Θεόληπτο, τον 
επίσκοπο Φιλαδέλφειας, από την οποία σαν από λυχνία φώτισε όλο τον κόσμο: για τον Αθανάσιο 
που στόλισε τον πατριαρχικό θρόνο για πολλά χρόνια και που το λείψανό του τίμησε ο Θεός: τον 
Νείλο εκείνο τον Ιταλό, το ζηλωτή του Μεγάλου Νείλου: το Σελιώτη και τον Ηλία, οι οποίοι δεν 
είναι καθόλου κατώτεροι από τον προηγούμενο: τον Γαβριήλ, και τον Αθανάσιο, οι οποίοι είχαν 
αξιωθεί να λάβουν και προφητικό χάρισμα. Έχεις ακούσει γι’ αυτούς και για πολλούς άλλους πριν 
από αυτούς και μαζί µε αυτούς και µετά από αυτούς, που επαινούν και παρακινούν όσους θέλουν 
να κρατούν αυτή την παράδοση, την οποία οι νέοι δάσκαλοι της ησυχίας, χωρίς να γνωρίζουν ίχνος 
ησυχίας, και συμβουλεύοντας όχι από πείρα, αλλά από διάθεση φλυαρίας, δοκιμάζουν να αθετούν 
και να διδάσκουν άλλα και να την εξευτελίζουν, χωρίς καμιά ὠφέλεια τῶν ακροατών. Εμείς όµως, 
µε μερικούς από τους Αγίους αυτούς και προσωπικά μιλήσαμε και τους είχαμε δασκάλους. Πώς 
λοιπόν ν᾽ αγνοήσομε αυτούς που έχουν διδαχτεί από τη χάρη και την πείρα, και να στραφούμε σ᾽ 
εκείνους που προχώρησαν στη διδασκαλία από οίηση και αγάπη λογομαχίας; Δεν είναι βέβαια 
δυνατό κάτι τέτοιο. Και συ λοιπόν να τους αποφεύγεις αυτούς, αναφωνώντας µε σύνεση μαζί µε 
τον Δαβίδ: «Ευλόγει, ψυχή µου, τον Κύριο, και όλα τα εντός µου ευλογείτε το άγιο ὀνομά 
Του»(Ῥαλμ. 102, 1). Και παρέχοντας τον εαυτό σου πειθήνιο στους Πατέρες, ἀκουγέ τους πώς µας 
προτρέπουν να στέλνοµε πάντοτε µέσα μας το νου. 


Τρία κεφάλαια για την προσευχή και την καθαρότητα της καρδιάς 


1. Επειδή το θείο είναι αυτοαγαθότητα, έλεος αληθινό και άβυσσος καλωσύνης, ή μάλλον που κι 
αυτή την άβυσσο περιλαμβάνει, γιατί είναι πάνω από κάθε όνοµα που λέμε και κάθε τι που νοούμε, 
μόνο µε την ένωση μαζί Του μπορεί κανείς να βρει έλεος. Ενώνεται δε κανείς µαζί Του µε τη 
μετοχή, κατά το δυνατόν, τῶν όμοιων αρετών και µε την κοινωνία κατά την προσευχή προς το Θεό 
µε τη δέηση και την ένωση. Η κοινωνία όµως δια μέσου τῶν αρετών, λόγω ομοιότητας, κάνει 
κατάλληλο τον αγωνιστή να υποδέχεται το θείον, όχι όµως και να τον ενώνει μαζί Του. 


Ενώ η δύναμη της προσευχής ιερουργεί και τελεσιουργεί την ανάταση και ένωση του ανθρώπου 
προς το Θεό, γιατί είναι σύνδεσμος τῶν λογικών κτισμάτων µε τον Κτίστη, όταν βέβαια η 
προσευχή, µε τη φλογερή κατάνυξη, ξεπεράσει τα πάθη και τους λογισμούς. Γιατί είναι αδύνατο να 
ενωθεί ο Θεός µε τον εµπαθή νου. ώστε, όσο ο νους είναι εµπαθής ενώ προσεύχεται, δεν έχει βρει 
το έλεος του Θεού. Όσο πάλι µπορεί να ξεπερνά τους λογισμούς, τόσο αποκτά και το πένθος. κι 
ανάλογα µε το πένθος δέχεται και το έλεος της θείας παρηγοριάς.Κι αν μείνει σ᾽ αυτά για καιρό µε 
ταπείνωση, τότε µεταποιεί ολοκληρωτικά και το παθητικό μέρος της ψυχής. 


2. Όταν το ενιαίο του νου γίνει τρισσό, μένοντας ενιαίο, τότε ενώνεται µε τη θεαρχική Τριαδική 
Μονάδα, αποκλείει κάθε είσοδο πλάνης και γίνεται ανώτερο από τη σάρκα, τον κόσµο και τον 
κοσμοκράτορα διάβολο. Και έτσι, ξεφεύγοντας ολοσχερώς τις αφορµές από αυτά, βρίσκεται µέσα 
στον εαυτό του και το Θεό και απολαμβάνει πλουσιοπάροχα την πνευματική αγαλλίαση που 
πηγάζει από µέσα του όσο βρίσκεται σ᾽ αυτή τη κατάσταση. Το ενιαίο του νου γίνεται τρισσό, 
μένοντας ενιαίο, µε τη στροφή του νου στον εαυτό του και µε την ανάβαση στο Θεό δια μέσου του 
εαυτού του. Η στροφή του νου προς τον εαυτό του είναι η φύλαξη του εαυτού του, ενώ η ανάβασή 
του στο Θεό γίνεται αρχικά µε την προσευχή, προσευχή όµως µε συνεπτυγμένη μορφή, αν και 
κάποτε γίνεται και µε πιο διεξοδική, πράγμα που είναι πιο κοπιαστικό. Αν τώρα παραμένει κανείς 
καρτερικά στη σύμπτυξη αυτή του νου και την ανύψωσή του στο Θεό, εμποδίζοντας µε ισχυρή βία 
την τάση της διάνοιάς του να κινείται σε πολλά, πλησιάζει το Θεό νοερά και επιτυγχάνει τα άρρητα 
και γεύεται τον μέλλοντα αιώνα και µε νοερή αίσθηση γνωρίζει ότι ο Κύριος είναι αγαθός, όπως 
λέει και ο Ῥαλμωδός: «Γευθείτε και δείτε ότι ο Κύριος είναι αγαθός»(Ψαλμ.33,9). Το να βρει λοιπόν 
κανείς το νου του τρισσό, να είναι δηλαδή ο ίδιος μόνος του ο φύλακας και ο φυλασσόμενος καὶ ο 
προσευχόμενος κατά τη φύλαξη, δεν είναι ίσως πολύ δύσκολο. Η μακρά όµως καρτερική παραμονή 
σ᾽ αυτή την κατάσταση που γεννά τα απόρρητα, είναι κάτι εξαιρετικά δύσκολο. Οποιοσδήποτε 


κόπος άλλης αρετής είναι μικρός κι ευκολότατος, αν συγκριθεί µε αυτόν. Γι’ αυτό και πολλοί που 
αφήνουν την προσπάθεια εξαιτίας της στενοχωρίας της προσευχητικής αρετής, δεν αξιώνονται να 
φτάσουν στην πλατωσιά τῶν θείων χαρισμάτων. Εκείνους όμως που υπομένουν, τοὺς περιμένουν 
μεγαλύτερες εκδηλώσεις της θείας βοήθειας, που τους υποβαστάζουν και τους σηκώνουν και τοῦς 
προωθούν µε ηδονή προς τα εμπρός, κάνοντας πιο βατή τη δύσβατη οδό και βάζοντας µέσα τους 
την αγγελική, ας πούμε επιτηδειότητα και ενδυναµώνοντας την ανθρώπινη φύση µας να πλησιάζει 
τα υπέρ φύση , σύμφωνα με το λόγο του Προφήτη: «Όσοι υπομένουν, θα βγάλουν φτερά. θα 
ανανεωθεί η ισχύς τους»(Ησ. 40,31). 


3. Νους ονομάζεται και η ενέργεια του νου που αποτελείται από λογισμούς και έννοιες. Νους είναι 
και η δύναμη που τα ενεργεί αυτά, η οποία και καρδιά ονομάζεται από τη Γραφή. Σύμφωνα µε 
αυτήν, που είναι η κυριότατη απ᾿ όλες τις εσωτερικές µας δυνάμεις, η ψυχή µας είναι λογική. Η 
ενέργεια λοιπόν του νου που συνίσταται στοὺς λογισμούς, στους ανθρώπους που σχολάζουν στην 
προσευχή και μάλιστα τη μονόλογιστη, τακτοποιείται και καθαίρεται εύκολα. Η δύναμη όµως τοῦ 
νου που γεννά αυτή την ενέργεια, δεν µπορεί να καθαρθεί, αν δεν καθαρθούν κι όλες οι άλλες 
δυνάμεις της ψυχής. Γιατί η ψυχή είναι οντότητα πολυδύναμη. Όταν λοιπόν δημιουργηθεί µέσα της 
κακία από κάποια από τις δυνάμεις της, μολύνεται ολόκληρη και μετέχουν στο µολυσμό της µιας 
όλες οι δυνάμεις, επειδή η ψυχή είναι ενιαία. Αφού λοιπόν κάθε δύναμη της ψυχής παρέχει 
διαφορετική ενέργεια, είναι δυνατό, µια οποιαδήποτε ενέργεια να καθαρθεί προσωρινά µετά από 
κατάλληλη προσπάθεια. αυτό όμως δε σημαίνει ότι κι η αντίστοιχη δύναμη της ψυχής είναι 
καθαρή. Γιατί καθώς επικοινωνεί µε τις άλλες, µπορεί να είναι ακάθαρτη μάλλον, παρά καθαρή. Γι’ 
αυτό εκείνος, που µε την επιμέλεια της προσευχής καθάρισε την ενέργεια του νου και φωτίστηκε σ᾽ 
ένα βαθµό, ή µε φως γνώσεως ή και µε νοερά έλλαμψη, αν για τούτο θεωρήσει τον εαυτό του 
καθαρμένο, πλανάται εξαπατώντας τον εαυτό του και µε την οίηση ανοίγει εναντίον του εαυτού του 
μεγάλη θύρα στο διάβολο που πάντοτε επιχειρεί να µας πλανά. Αν όµως, γνωρίζοντας την 
ακαθαρσία της καρδιάς του, δεν υπερηφανευτεί µε τη μέτρια εκείνη καθαρότητα, τότε 
χρησιμοποιώντας αυτή σαν βοηθό, βλέπει καθαρότερα την ακαθαρσία, και τῶν άλλων ψυχικών του 
δυνάμεων και προοδεύει στην ταπείνωση και προσθέτει πένθος στο πένθος και εφευρίσκει την 
κατάλληλη θεραπεία για την κάθε μία δύναμη της ψυχής. Καθαρίζει λοιπόν µε την πράξη την 
πρακτική του δύναμη, µε τη γνώση τη γνωστική και µε την προσευχή τη θεωρητική, και µε αυτά 
φτάνει στην τέλεια κι αληθινή και μονιμότατη καθαρότητα της καρδιάς και του νου. Αυτήν δεν 
µπορεί ποτέ να αποκτηθεί από κανένα, παρά µε την τελειότητα στην πράξη, την επίμονη γύμναση, 
τη θεωρία και τη θεωρητική προσευχή. 


150 φυσικά, θεολογικά, ηθικά και πρακτικά κεφάλαια 


1. Ότι ο κόσμος έχει αρχή, και η φύση το διδάσκει, και η ιστορία το πιστοποιεί, και οἱ εφευρέσεις 
των τεχνών και οι νομοθεσίες και οι πολιτικές εξουσίες το αποδεικνύουν καθαρά. Γνωρίζοµε τους 
εφευρέτες σχεδόν όλων τῶν τεχνών, τους νομοθέτες τῶν νόμων και όσους είχαν την εξουσία στις 
διάφορες χώρες: ακόµη γνωρίζομε εκείνους που έγραψαν για ο,τιδήποτε από την αρχή. Κανένα από 
αυτούς δε βλέπομε να υπερβαίνει τη γένεση του κόσμου και του χρόνου, την οποία εξιστόρησε ο 
Μωυσής. Κι ο ίδιος ο Μωυσής που έγραψε την αρχή της γενέσεως του κόσμου, µε τόσα έργα και 
λόγια θαυμαστά, μάς έδωσε αναμφισβήτητες πιστοποιήσεις της αλήθειας τῶν λεγομένων του, ώστε 
να πείσει όλους σχεδόν τους ανθρώπους και να τους κάνει να περιγελούν εκείνους που σοφίστηκαν 
τα αντίθετα. Γιατί και αυτή η φύση του κόσμου τούτου, έχοντας πάντοτε ανάγκη από πρόσφατη 
αρχή για το κάθε τι και µην μπορώντας να υπάρξει καθόλου χωρίς αυτή, φανερώνει από τα ίδια τα 
πράγματα την πρώτη της αρχή, η οποία δεν είχε άλλη αρχή. 


2. Ότι ο κόσμος δεν έχει µόνο αρχή, αλλά θα έχει και τέλος, η ἴδια η φύση του κόσμου το 
παρουσιάζει ὡς ενδεχόμενο, καθώς είναι σαν να πεθαίνει διαρκώς τμηματικά. Βέβαιη όµως και 


αναμφισβήτητη πίστη γι’ αυτό μάς παρέχει η προφητεία των θείων ανθρώπων και κυρίως του 
Χριστού, του Θεού τῶν όλων. Κι αυτούς είναι ανάγκη να τοὺς πιστεύουν ως αληθινούς όχι µόνο οι 
ευσεβείς, αλλά και οι ασεβείς, αφού τους βλέπουν να βγαίνουν αληθινοί και σ᾽ ολα τα άλλα που 
προείπαν. Μπορούμε δε να μάθοµε από αυτούς ότι ο κόσμος όλος αυτός δε θα πέσει στην απόλυτη 
ανυπαρξία, αλλά θα μεταβληθεί όπως και τα σώματά µας, καθώς θα διαλυθεί και θα 
μεταστοιχειωθεί προς το θεϊκότερο µε τη δύναμη του Αγίου Πνεύματος, ώστε να είναι ανάλογος μ᾽ 
Εμάς. 


3. Ο ουρανός, λένε οι Έλληνες σοφοί, περιστρέφεται από τη φύση της κοσμικής ψυχής, και τούτο 
το διδάσκει και το δίκαιο και η λογική. Ποιο δίκαιο; Ποιά λογική; Γιατί αν δεν περιστρέφεται ο 
ουρανός από τη δική του φύση, αλλά από τη φύση της κοσμικής ψυχής που λένε, και η κοσμική 
ψυχή περιλαμβάνει όλο τον κόσμο, πώς δεν περιστρέφεται και η γη και το νερό και ο 
αέρας;Παρόλο που, σύμφωνα µε αυτούς, η κοσμική ψυχή είναι αεικίνητη, η γη είναι σταθερή από 
τη δική της φύση, όπως και το νερό, που κατέλαβε το κάτω μέρος. Έτσι και ο ουρανός, κινείται 
πάντοτε κυκλικά από τη δική του φύση, κατέχοντας το επάνω μέρος. Τι είδους είναι η κοσμική 
ψυχή, σύμφωνα µε τη φύση της οποίας κινείται ο ουρανός; Είναι άραγε λογική; Τότε θα ήταν και 
αυτεξούσια, και δε θα κινούσε µε τις ίδιες κινήσεις πάντοτε το σώμα του ουρανού.Γιατί τα 
αυτεξούσια πότε κινούνται έτσι και πότε αλλιώς. Και ποιο ίχνος λογικής βλέπομε στην κατώτατη 
αυτή σφαίρα, δηλαδή τη γη, ή στα πολύ κοντινά της, δηλαδή το νερό, τον αέρα ή και την ίδια τη 
φωτιά; Γιατί είναι και αυτών η κοσμική ψυχή. Και πώς πάλι άλλα είναι έμψυχα και άλλα άψυχα; 
Και αυτά, σύμφωνα μ’ αυτούς.Και δεν είναι όποια έτυχε, αλλά όλα τα πετρώματα, όλα τα μέταλλα, 
όλο το χώμα, το νερό, ο αέρας, η φωτιά. Γιατί αυτοί λένε ότι κι η φωτιά κινείται από τη δική της 
φύση, όχι από την κοσμική ψυχή. Αφού λοιπόν αυτή η ψυχή εἰναι κοινή, πώς μόνο ο οὐρανός 
κινείται από τη φύση αυτής κι όχι από τη δική του; Να υποθέσομε ότι δεν είναι λογική η ψυχή που 
σύμφωνα μ’ αυτούς κινεί το ουράνιο σώμα; Πώς είναι δυνατόν; Αφού είναι, σύμφωνα μ᾽ αυτούς, η 
πηγή των ψυχών μας. Αν όµως δεν είναι λογική, θα είναι αισθητική ή φυσική.Αλλά καμιά τέτοια 
ψυχή δε βλέπομε να κινεί κάποιο σώμα χωρίς όργανα. Οργανικό όµως µέλος δε βλέπομε κανένα, 
ούτε τῆς γης, ούτε του ουρανού, ούτε κανενός άλλου απὀ τα στοιχεία τους, αφού κάθε όργανο 
γίνεται µε σύνθεση διαφορετικών φύσεων, ενώ κάθε στοιχείο έχει απλή φύση, και μάλιστα ο 
ουρανός. Ἡ ψυχή λοιπόν είναι εντελέχειαΣ σώματος οργανικού, το οποίο έχει ζωή δυνάμει. Ο 
ουρανός όµως, µη έχοντας κανένας μέλος ή μέρος οργανικό, δεν µπορεί οὔτε να ζει. Πώς λοιπόν 
µπορεί να έχει ψυχή, εκείνο που δεν µπορεί να έχει ζωή: Έπεσαν έξω επομένως στους µάταιους 
συλλογισμούς τοὺς και από την άσοφη καρδιά τους επινόησαν μιά ψυχή που μήτε υπάρχει, μήτε 
υπήρξε, μήτε μέλλει να υπάρξει. Και αυτήν την ψυχή την ανακήρυξαν δημιουργό και κυβερνήτη 
και προνοητή όλου του αισθητού κόσμου, και ρίζα και πηγή των ψυχών µας, ή μάλλον όλων των 
ψυχών.Κι η ίδια, είπαν, οφείλει τη γένεσή της σε νου: ο κάποιος αυτός νους όµως λένε ότι είναι 
διαφορετικός στην ουσία από τον κορυφαίο Νου, τον οποίο αυτοί τον λένε Θεό. Αυτά είναι που 
δογματίζουν οι κορυφαίοι τους στη σοφία και τη θεολογία. Δεν είναι καθόλου καλύτερο το σέβας 
τους από εκείνων που θεοποιούν θηρία και πέτρες: ή μάλλον είναι πολύ χειρότερο. Γιατί τα θηρία, 
ο χρυσός, η πέτρα κι ο χαλκός είναι κάτι, κι ας είναι τα τελευταία μεταξύ τῶν κτισμάτων. Κοσμική 
όµως ψυχή που κινεί τα άστρα, ούτε υπάρχει, ούτε είναι κάτι, αφού δεν είναι απολύτως τίποτα, 
εκτός από μυθοπλασία νοσηρής διάνοιας. 


4. Επειδή, λένε, είναι ανάγκη να κινείται το σώμα του ουρανού, και παραπέρα δεν υπάρχει τόπος 
για να προχωρήσει, ξαναγυρίζει προς τον εαυτο του κι έτσι η κίνησή του είναι περιστροφή. Πολύ 
καλά. Αν λοιπόν είχε τόπο, θα πήγαινε προς τα επάνω, όπως και η φωτιά, και ακόµη περισσότερο 
από τη φωτιά, γιατί είναι ελαφρότερο από αυτήν. Αυτή όµως η κίνηση δεν οφείλεται στη φύση 
κάποιας ψυχής, αλλά στη φύση της ελαφρότητας. Αν λοιπόν η κίνηση του ουρανού εἰναι 
περιστροφή, κι αυτό προέρχεται από τη φύση τη δική του και όχι της ψυχής, άρα το ουράνιο σώμα 
περιστρέφεται όχι από τη φύση της ψυχής, αλλά από τη δική του φύση. Αρα λοιπόν, ούτε ψυχή 
έχει, ούτε υπάρχει κάποια ουράνια ή παγκόσμια ψυχή. Η μόνη λογική ψυχή είναι η ανθρώπινη, που 
δεν είναι ουράνια, αλλά υπερουράνια, και τούτο όχι τοπικά, αλλά από τη φύση της, επειδή είναι 


νοερή ουσία. 


5. Το ουράνιο σώμα δεν έχει τη δυνατότητα ούτε να προχωρεί, ούτε να επεκτείνεται προς τα επάνω. 
Όχι επειδή δεν υπάρχει τόπος παραπέρα. Γιατί η έπειτ᾽ απ᾿ αυτό σφαίρα του αιθέρα που 
περιλαμβάνεται απ᾿ αυτό, δεν προχωρεί προς τα επάνω, όχι γιατί δεν υπάρχει τόπος για να 
προχωρήσει ---είναι απλωµένο γύρω απ᾿ αυτή το πλάτος του ουρανού. Αλλά δεν επεκτείνεται πιο 
πάνω από αυτό, γιατί αυτό είναι λεπτότερο απ᾿ αυτήν. Γι’ αυτό και είναι πιο πάνω κατά φυσικό 
λόγο. Όχι λοιπόν γιατί δεν έχει τόπο πιο πάνω του, γι’ αυτό δεν προχωρεί προς τα επάνω ο ουρανός, 
αλλά γιατί κανένα σώµα δεν είναι λεπτότερο και ελαφρότερο απ᾿ αυτόν. 


6. Κανένα σώμα δεν είναι ψηλότερα από το ουράνιο σώμα. Αυτό όµως δε σηµαίνει ότι ο τόπος 
επάνω από τον ουρανό δε δέχεται άλλο σώμα, αλλά ότι κάθε σώμα το συμπεριλαμβάνει ο ουρανός, 
και κανένα σώµα δεν υπάρχει παραπέρα. Αν όµως μπορούσε να περάσει εκεί, τότε, όπως πιστεύομε 
οι ευσεβείς, δε θα ήταν απαράδεκτο σ᾽ εκείνον τον πάνω από τον ουρανό τόπο. Γιατί ο Θεός που 
γεμίζει τα πάντα και που επεκτείνεται και προς τα επέκεινα του ουρανού επ᾽ άπειρον, υπήρχε και 
προ του κόσμου και γέμιζε, όπως και τώρα, όλο τον τόπο του κόσμου. Και αυτό δεν εμπόδισε 
καθόλου να υπάρξει σώμα µέσα σ᾽ αυτόν τον τόπο. Επομένως ούτε εκτός του ουρανού θα υπάρξει 
κανένα εμπόδιο ώστε να µην υπάρχει τόπος, όπως εκείνος που περιέχει τον κόσμο ή εκείνος που 
έγινε µέσα στον κόσμο, για να υπάρχει σώμα µέσα σ᾽ αυτόν. 


7. Πώς λοιπόν, αφού δεν υπάρχει κανένα εμπόδιο, δεν κατευθύνεται προς τα επάνω η κίνηση του 
ουρανίου σώματος, αλλά ξαναγυρίζει στον εαυτό του και κινείται κυκλικά; Επειδή έχει την 
ιδιότητα να έρχεται στην επιφάνεια όλων τῶν άλλων, ὡς το πιο λεπτό απ’ όλα, είναι ψηλότερα από 
κάθε σώµα και πάρα πολύ ευκίνητο. Κάτι το άκρως συμπιεσμένο είναι και βαρύτατο και 
καταλαμβάνει την κατώτατη θέση, ενώ το ελαφρότατο είναι και ανώτατο και συγχρόνως πάρα πολύ 
ευκίνητο. Αφού λοιπόν το ουράνιο σώμα κινείται εκ φύσεως πάνω από την επιφάνεια τῶν άλλων, 
κι αυτό που έχει τέτοια ιδιότητα δεν μπορεί από τη φύση του να χωριστεί από εκείνα, πάνω από την 
επιφάνεια των οποίων βρίσκεται’ κι αφού αυτά είναι σφαιρικά, κατ᾽ ανάγκη τρέχει γύρω από αυτά 
ακατάπαυστα. Και τούτο όχι από τη φύση κάποιας ψυχής, αλλά από τη δική του σωματική φύση, 
αφού και μετακινείται από τόπο σε τόπο διαδοχικά. Αυτή η κίνηση χαρακτηρίζει κατεξοχήν το 
ουράνιο σώμα, όπως και η αντίθετη κατάσταση της στάσεως εἰναι ιδίωμα των σωμάτων µε 
αντίθετες ιδιότητες. 


8. θα μπορούσε να δει κανείς και στους κοντινούς µας ανέμους, ότι κατά την κίνησή τους γύρω από 
τα µέρη, πάνω από την επιφάνεια τῶν οποίων βρίσκονται, δεν χωρίζονται από αυτά, ούτε και 
προχωρούν καθόλου προς τα πιο πάνω. Και τούτο όχι γιατί δεν υπάρχει τόπος, αλλά γιατί εκείνα 
που βρίσκονται πιο πάνω από αυτούς είναι ελαφρότερα. Μένουν στην επιφάνεια εκείνων, πάνω από 
τα οποία βρίσκονται, γιατί είναι κατά τη φύση τους ελαφρότεροι από αυτά. Και κινούνται γύρω από 
αυτά όχι λόγω ψυχικής φύσεως, αλλά λόγω της φύσεως της δικής τους. Και αυτή νομίζω τη μέτρια 
ομοιότητα θέλοντας να δείξει ο σε όλα σοφός Σολομών, µε το ίδιο όνομα τῶν ανέμων ονόμασε το 
ουράνιο σώμα γράφοντας: «Ο άνεμος διαγράφει κύκλους στην πορεία του, και ξαναγυρίζει 
συμπληρώνοντας τους κύκλους του»(Εκκλ.. 1], 6). Απέχει δε από τα ανώτερα η φύση των ανέμων 
και από την ταχύτατη κίνηση εκείνων, όσο υστερεί και από την ελαφρότητά τους. 


9. Δύο ζώνες τῆς γης είναι αντίστοιχα εύκρατες και κατοικήσιµες, κατά τοὺς σοφούς των Ελλήνων. 
Η κάθε µία χωρίζεται σε άλλες δύο και έτσι γίνονται τέσσερις. Γι’ αυτό και υποστηρίζουν ότι 
υπάρχουν πάνω στη γη τέσσερα γένη ανθρώπων, τα οποία δεν μπορούν να επικοινωνούν μεταξύ 
τους. Γιατί, σύμφωνα µε τους σοφούς αυτούς, υπάρχουν άνθρωποι που κατοικούν την αντεύκρατη 
σ᾽ εμάς ζώνη από τα πλάγια, οι οποίοι χωρίζονται από εµάς µε τη διακεκαυµένη ζώνη της γης. 
Απέναντι από αυτούς κατοικούν, κατά τη γνώμη τους, εκείνοι που ζουν κάτω από αυτή τη ζώνη. 
Κατά παρόμοιο τρόπο υπάρχουν και εκείνοι που κατοικούν κάτω από εμάς. Τους πρώτους τους 
ονομάζουν «αντικείμενους» προς εμάς, ενώ τους άλλους «αντίποδες» και «αντεστραμμένους». Κι 


όλα αυτά γιατί δε γνωρίζουν ότι εκτός απὀ το ένα δέκατο της γήινης σφαίρας, όλο σχεδόν το 
υπόλοιπο καλύπτεται από τα νερά της αβύσσου. 


10. Θα μπορούσε κανείς να γνωρίζει ότι εκτός από τη γνωστή οικουμένη, κανένα άλλο µέρος της 
γης δεν είναι κατοικήσιμο, γιατί καλύπτεται από τα νερά της αβύσσου. Αρκεί να σκεφτεί ότι 
υπάρχει ισοµοιρία στα τέσσερα στοιχεία (γη, νερό, αέρας, φωτιά), από τα οποία αποτελείται ο 
κόσμος, και ότι η σφαίρα καθενός από αυτά έχει μέγεθος διαφορετικό από τῶν άλλων, ανάλογα µε 
την αραιότητά του. Σ᾽ αυτό συμφωνεί κι ο Αριστοτέλης που λέει ότι υπάρχουν πέντε στοιχεία 
(προσθέτει τον αιθέρα), τοποθετημένα σφαιρικά σε πέντε χώρους. Και πάντοτε ο μικρότερος 
περιέχεται στό μεγαλύτερο: η γη στο νερό, το νερό στον αέρα, ο αέρας στη φωτιά, η φωτιά στόν 
αιθέρα. Και αυτός είναι ο κόσμος. 


11. Ο αιθέρας λοιπόν ολοφάνερα έχει όγκο πολλαπλάσιο από τη φωτιά (η οποία τον θερμαίνει, γι’ 
αυτό ονομάζεται και «υπέκκαυμα»). Η φωτιά έχει πολλαπλάσιο όγκο από την αερώδη σφαίρα, 
όπως κι ο αέρας από το νερό, και το νερό από τη γη, η οποία είναι πάρα πολύ συμπιεσµένη κι έχει 
τον πιο μικρό όγκο από τα τέσσερα στοιχεία τα κάτω από τον ουρανό. Επειδή λοιπόν είναι 
πολλαπλάσιο το μέγεθος της υδάτινης σφαίρας από το μέγεθος της γῆς, αν οι δύο αυτές σφαίρες, 
της γης δηλαδή και του νερού, είχαν το ίδιο κέντρο, το νερό θα πλημμύριζε όλη τη γη και δε θα 
άφηνε κανένα μέρος της να χρησιμοποιούν τα χερσαία ζώα, καθώς θα κάλυπτε τελείως το έδαφος 
και θα άφηνε όλη την επιφάνεια της γης σε μεγάλο βάθος. Αφού όµως το νερό δεν περιλαμβάνει 
όλη την επιφάνεια της γης ---η ξηρά, για παράδειγµα τής γύρω από µας οικουµένης είναι ακάλυπτη 
--. κατ᾽ ανάγκην η σφαίρα του νερού έχει διαφορετικό κέντρο. Πρέπει λοιπόν να αναζητήσομε 
πόσο απέχει και που είναι αυτό το κέντρο: είναι χαμηλότερα ὡς προς εμάς ή ψηλότερα; Το δεύτερο 
είναι αδύνατο, γιατί ένα µέρος τῆς επιφάνειας του νερού το βλέπομε κάτω από εμάς. Άρα το κέντρο 
της σφαίρας του νερού είναι χαμηλότερα ὧς προς εμάς και κάτω από το κέντρο της γης. Μένει να 
εξετάσοµε, πόσο απέχει αυτό το κέντρο από το κέντρο της γης. 


12. θα μπορούσε ίσως να καταλάβει κανείς, πόσο εκεί που νομίζομε κάτω από µας απέχει από το 
κέντρο της γης το κέντρο της σφαίρας του νερού, αν σκεφτεί έτσι: Στην επιφάνεια της γήινης 
σφαίρας, η οποία είναι το κατοικούμενο από µας µέρος, εφάπτεται σχεδόν η επιφάνεια του νερού 
που βλέπομε και που είναι κάτω από µας, όπως κάτω µας είναι και το έδαφος τῆς γης που πατούμε. 
Το κατοικήσιµο από µας µέρος της γης είναι το ένα δέκατο περίπου της περιμέτρου της. Γιατί πέντε 
ζώνες έχει η γη, και κατοικείται το μισό της μίας από αυτές (συνολικά δηλαδή το ένα δέκατο της 
γης). Αν λοιπόν θελήσει κανείς να φέρει µια σφαίρα που να περιέχει τη σφαίρα της γης και να 
εφάπτεται στο ένα δέκατο αυτό της επιφάνειάς της, θα βρει ότι αυτή η σφαίρα θα έχει διπλάσια 
σχεδόν διάμετρο Και οκταπλάσιο όγκο από την εσωτερική και το κέντρο της θα βρίσκεται στο 
νομιζόμενο από εμάς κατώτατο άκρο της γης: αυτό φανερώνεται από το διάγραμμα. 

13. Ας παραστήσομε τη σφαίρα της γης µε κύκλο, µέσα στον οποίο σημειώνομε α, β. γ, ὃ, και τη 
σφαίρα του νερού µε άλλο κύκλο που περιέχει τον πρώτο και εφάπτεται στο άνω δέκατο της 
επιφάνειάς του: έξω από το δεύτερο κύκλο σημειώνομε ε, ζ, η, θ. Θα βρεθεί τότε το προς το µέρος 
μας κάτω άκρο του εσωτερικού κύκλου, δηλαδή το β, κέντρο του εξωτερικού. Ο οποίος, ενώ έχει 


διπλάσια διάμετρο, αποδεικνύεται µε γεωμετρικές αποδείξεις ότι δίνει οκταπλάσια σφαίρα, γιατί 
όταν διπλασιαστεί η διάµετρος µιας σφαίρας, οκταπλασιάζεται ο όγκος της. Συμβαίνει βέβαια το 
ένα όγδοο της υγρής αυτής σφαίρας να έχει αναμιχθεί και να εμπεριέχεται στη γη. Γι’ αυτό και 
πολλές πηγές αναβρύζουν από αυτήν, και άφθονα ποτάμια ρεύματα αναδίδονται και τρέχουν αέναα, 
και κόλποι πολλών θαλασσών χύνονται σ᾽ αυτήν, και σχηματίζονται πλήθος λίμνες. Και δεν 
υπάρχει σχεδόν μέρος της γης, όπου να σκάψει κανείς και να µη βρει νερό να ρέει από κάτω. 


14. Εκτός από τη δική µας οικουμένη, καμιά άλλη δεν υπάρχει, όπως διδάσκει και το διάγραμμα 
και η λογική. Όπως δηλαδή, αν ήταν ένα το κέντρο της γης και του νερού, θα ήταν όλη η γη 
ολωσδιόλου ακατοίκητη, έτσι και πολύ περισσότερο, αν το νερό έχει ὡς κέντρο το κατώτατο ως 
προς εμάς άκρο της γης, εκτός από τη γνωστή οικουμένη που βρίσκεται στο επάνω μέρος της 
υδάτινης σφαίρας, όλα τα άλλα µέρη της γης είναι αδύνατο να κατοικούνται, επειδή καλύπτονται 
από πολύ νερό. Αφού όµως, όπως προαποδείχθηκε, µόνο πάνω στην κατοικούμενη γη υπάρχει 
ενσώµατη λογική ψυχή, η οποία είναι μία, αυτή που έχοµε εμείς, έπεται ότι μόνο πάνω στην 
κατοικούμενη γη κατοικούν και τα χερσαία άλογα ζώα. 


15. Η όραση διαμορφώνεται από τα πολυειδή χρώματα και σχήματα: η όσφρηση από τους ατμούς: 
η γεύση από τους χυμούς: η ακοή από τους ήχους: η αφή από την τραχύτητα ή την λειότητα τῶν 
επιφανειών. Οι πληροφορίες που δίνουν οι αισθήσεις, προέρχονται βέβαια από τα σώματα, αλλά 
δεν είναι σώματα, αν και είναι σωματικές. Γιατί δεν προέρχονται έτσι απλώς από τα σώματα, αλλά 
από τα είδη (τις φυσικές ιδιότητες) τῶν σωμάτων. Αλλά φυσικά δεν ταυτίζονται µε τα σωματικά 
«είδη»: Είναι μόνο αποτυπώματά τούς, που σαν εικόνες χωρίζονται αχώριστα από αυτά. Και αυτό 
είναι φανερό από την όραση και μάλιστα από τα ορώµενα σε καθρέφτη. 


16. Αυτά λοιπόν τα εκμαγεία τῶν αισθήσεων είναι που οικειοποιείται από τις αισθήσεις το 
φανταστικό µέρος της ψυχής: όχι τις ίδιες τις αισθήσεις, αλλά τις εικόνες που όπως είπαμε 
υπάρχουν σ᾽ αυτές, και τις χωρίζει τελείως από τα σώματα και τα «είδη» των σωμάτων. Τις 
αποθηκεύει δε σαν θησαυρούς και προβάλλει ανάλογα προς χρήση του πότε τη µία και πότε την 
άλλη, ακόµη κι όταν απουσιάζουν τα αντίστοιχα σώματα. Έτσι το φανταστικό της ψυχής τις κάνει 
όλες ορατές στόν εαυτό του, ακόµη και τις εικόνες της ακοής, της γεύσεως, της οσφρήσεως και της 
αφής. 

17. Ἡ φαντασία της ψυχής στό λογικό ον είναι στο σύνορο μεταξύ νου και αισθήσεως. Αυτές 
λοιπόν τις εικόνες που παραλαμβάνει η φαντασία από τις αισθήσεις, ὡς χωρισμένες πια από τα 
σώματα και ήδη ασώμµατες, τις βλέπει και τις στριφογυρίζει ο νους και παράγει διαφόρων ειδών 
λογισμούς, καθώς διαλογίζεται και αναλογίζεται και συλλογίζεται µε πολλούς τρόπους, με 
εμπάθεια ή µε απάθεια ή µε µια μέση κατάσταση, µε πλάνη ή χωρίς πλάνη. Και απ᾿ αυτό 
γεννιούνται οἱ περισσότερες αρετές και κακίες, ορθές απόψεις και κακοδοξίες. Και λέω οι 
περισσότερες, κι όχι όλες οι αλήθειες και οι πλάνες, οι αρετές και οι κακίες, έχουν την αρχή τους 
στους λογισμούς από τη φαντασία, επειδή δε συμβαίνει να γίνεται κάθε λογισμός του νου από 
αυτές τις εικόνες και γι’ αυτές, αλλά είναι δυνατό να βρει κανείς και ορισμένα που δεν μπορούν να 
ὑποπέσουν στις αισθήσεις και που ο νους τα κάνει λογισμούς. 


18. Άξιο μεγάλου θαυμασμού και προσοχής είναι, πώς από τα πρόσκαιρα και αισθητά προξενείται 
μέσα στην ψυχή μόνιμο κάλλος ή ασχήμια, πλούτος ή φτώχεια, δόξα ή αδοξία, και γενικά ή νοητό 
φως που παρέχει ζωή αιώνια, ή νοητό σκότος που κολάζει την ψυχή. 


19. Ο νους, χρησιμοποιώντας σαν όχημα τη φαντασία και µέσω αυτής επικοινωνώντας µε τις 
αισθήσεις, αποκτά µια σύμμικτη γνώση. Για παράδειγµα, έστω ότι βλέπει κάποιος µε την αισθητή 
όραση τον ήλιο να δύει, και τη σελήνη να ακολουθεί τον ήλιο µε το στραμμένο µέρος της σ᾽ αυτόν, 
και τις κατοπινές ημέρες να απομακρύνεται σιγά-σιγά και να φωτίζεται περισσότερο, μέχρις ότου 
φτάσει απέναντί του, και πάλι λίγο-λίγο να πλησιάζει από το άλλο μέρος και το φῶς της να 
ελαττώνεται ολοένα και να το αποθέτει εκεί από όπου άρχισε να φωτίζεται. Αφού σημειώσει όλες 
αυτές τις εικόνες µε το νου, επειδή έχει τις προηγούμενες εικόνες στη φαντασία του, και την 
καθημερινά παρούσα στην αίσθηση, αποκτά από την αίσθηση, τη φαντασία και τη νόηση, τη 
γνώση, ότι η σελήνη παίρνει το φῶς της από τον ήλιο αλλά η τροχιά της είναι κοντινότερη στη γη 


και πολύ χαμηλότερη από του ηλίου. 


20. Παρόμοια µε τη σελήνη μπορούμε να πούμε και για τον ήλιο. Τις εκλείψεις του και τους 
συνδέσμους που γίνονται κατ᾽ αυτές, τις μετακινήσεις και τις αποστάσεις μεταξύ τους των άλλων 
πλανητών και τους ποικίλους σχηματισμούς που δημιουργούν, και γενικά όσα γνωρίζομε για τα 
ουράνια φαινόμενα, ακόµη και τις αιτίες της φύσεως, τις μεθόδους και όλες τις τέχνες και γενικά 
κάθε γνώση που συνάγεται από επιµέρους κατανοήσεις, όλα τα συγκεντρώσαμε µε την αίσθηση και 
τη φαντασία µέσω του νου. Και καμιά απ᾿ αυτές τις γνώσεις δεν µπορεί να ονομαστεί πνευματική, 
αλλά μάλλον φυσική, αφού δεν µπορεί να δεχθεί τα του Πνεύματος. 


21. Από που μάθαμε κάτι βέβαιο και αληθινό για το Θεό ή για όλον τον κόσµο ή για µας τους 
ίδιους; Όχι από τη διδασκαλία του Πνεύματος; Αυτή µας δίδαξε ότι µόνο ο Θεός είναι ο αληθινά 
Ων και πάντοτε Ων και αμετάβλητα Ων και ότι δεν έλαβε το είναι από την ανυπαρξία, ούτε πηγαίνει 
προς την ανυπαρξία. Και ότι είναι τρισυπόστατος και παντοδύναμος. Αυτός σε έξι ηµέρες έφερε τα 
όντα από το μηδέν στην ύπαρξη µε το λόγο, ή μάλλον τα δημιούργησε αμέσως, όπως λέει ο 
Μωυσής: «Στην αρχή ο Θεός δημιούργησε τον ουρανό και τη γη»(Γεν. 1.1). Όχι βέβαια µε κενό, 
ούτε χωρίς τα ενδιάµεσα όλα. Ἡ γη ήταν ανάµικτη µε το νερό, και το καθένα από τα δύο 
κυοφορούσε τόσο τον αέρα, όσο και τα αντίστοιχα διάφορα ζώα και φυτά. Ο ουρανός πάλι 
κυοφορούσε τα διάφορα φώτα και πυρά, πάνω στα οποία έχει την ὑπαρξή του το σύμπαν. Έτσι 
λοιπόν ο Θεός δημιούργησε στην αρχή τον ουρανό και τη γή, σαν ύλη που δέχεται τα πάντα κι έχει 
τη δυνατότητα να παράγει τα πάντα, ανατρέποντας ορθά από τότε εκείνους που κακώς νομίζουν ότι 
η ύλη προὐπήρχε από μόνη της. 


22. Μετά την αρχική αυτή δημιουργία, ο Θεός που δημιούργησε τα πάντα από την ανυπαρξία, 
φιλοκαλώντας κατά κάποιο τρόπο και κοσμώντας παραπέρα τον κόσμο, απένειμε µέσα σε έξι μέρες 
στο καθένα το αρμόδιο σύνολο των γνωρισμάτων που συμπλήρωναν τον διάκοσμό του, 
ξεχωρίζοντας το καθένα µε µόνο το πρόσταγµά του, σαν να έβγαζε από θησαυροφυλάκια κατ᾽ είδος 
ό,τι είχε τοποθετήσει σ᾽ αυτά, διαθέτοντας και συνθέτοντας αρμονικά, εξαίρετα και κατάλληλα στο 
καθένα το ένα προς το άλλο, το καθένα προς όλα και όλα προς το καθένα. Και την ακίνητη γη την 
έβαλε σαν κέντρο στον μέγιστο κύκλο του ουρανού, συνδέοντας πάνσοφα µε τα ενδιάμεσα τον 
αεικίνητο ουρανό, για να μένει πάντοτε ο ἰδιος κόσμος και σταθερός και κινούμενος. Αφού δηλαδή 
τα αεικίνητα και πάρα πολύ ταχυκίνητα σώματα τοποθετήθηκαν γύρω-γύρω, αναγκαστικά το 
ακίνητο, η γη, κατέλαβε το µέσο, για να είναι η ακινησία του αντίρροπη της κινήσεως, ὥστε να µη 
μετακινείται σαν κύλινδρος ή παγκόσμια σφαίρα. 


23, Αφού λοιπόν ο Αριστοτέχνης έδωσε τέτοια θέση στα δύο πέρατα του παντός ---τον ουρανό 
δηλαδή και τη γη---, όλον αυτόν τον κόσµο εὔκοσμα, για να πω έτσι, και στερέωσε και εκίνησε. 
Στο καθένα πάλι από τα ενδιάµεσα απένειμε το πρέπον. Και άλλα τα τοποθέτησε επάνω και διέταξε 
να περιφέρονται μετέωρα στα ουράνια και να συμπεριστρέφονται µε το ανώτατο όριο του παντός 
πάρα πολύ συνετά και κόσµια χωρίς παύση ---εδώ υπάγονται όσα είναι ελαφρά και ενεργά και 
επιτήδεια να μεταβάλλουν σε χρήσιμα τα κάτω από αυτά. Αυτά είναι υψωμένα πάνω από το µέσο 
µε τόσο πολύ μεγάλη σύνεση, ώστε και το υπερβολικό ψύχος που υπάρχει εκεί να το σπάζουν 
επαρκώς, αλλά και τη δική τους υπερβολική θερμότητα να την κρατούν στη θέση της, κι ακόµη να 
συγκρατούν κάπως και την υπερβολική κίνηση των ὑψηλοτάτων άκρων µε δική τους αντίστροφη 
κίνηση, έτσι που κι εκείνα να κρατούν στη θέση τους µε τη δική τους αντίστροφη περιστροφή, και 
σ᾽ εμάς να παρέχουν τις πολύ ὠφέλιμες ετήσιες διαφορές τῶν εποχών, τα μέτρα τῶν διαστημάτων 
του χρόνου και --όταν εμβαθύνομε σ᾽ αυτά --- τη γνώση του Θεού που τα δημιούργησε και τα 
κατέταξε και τα στόλισε. Αυτά λοιπόν που μετεωροπορούν στα ύψη, τα άφησε να περιφέρονται 
έτσι µε πολλές κινήσεις για δύο λόγους: για χάρη του παγκόσμιου κάλλους και για πολύμορφη 
ωφέλεια. Τα άλλα πάλι τα τοποθέτησε κάτω και γύρω στό μέσον, όσα δηλαδή έχουν βάρος και 
μεταβλητή φύση, γίνονται και ξαναγίνονται, χωρίζονται και ενώνονται και τείνουν να μεταβληθούν 
σε εὔχρηστα: τα έβαλε κι αυτά σε ευκοσµία ανάλογα µε τη μεταξύ τους αλληλεπίδραση, για να 
µπορεί να λέγεται το παν αληθινά «κόσμος», δηλαδή στολισµός. 


24. Έτσι λοιπόν έγινε το πρώτο ον στην κτίση, και µετά το πρώτο άλλο, και ὕστερα απ᾿ αυτό πάλι 


άλλο και ούτω καθεξής, και ύστερα από όλα ο άνθρωπος. Ο οποίος αξιώθηκε να έχει από το Θεό 
τόση τιµή και πρόνοια, ώστε ο αισθητός αυτός κόσμος να γίνει πριν από αυτόν γι’ αυτόν, η 
βασιλεία των ουρανών να ετοιμαστεί ευθύς από την αρχή του κόσμου(Ματθ. 25, 34) πριν από 
αυτόν γι’ αυτόν, να προηγηθεί διαβούλευση του Θεού περί αυτού κι έπειτα να πλαστεί µε το χέρι 
του Θεού κατ᾽ εικόνα Του(Γεν. 1, 26), έτσι που να µη λάβει το παν, όπως τα άλλα ζώα, από την ύλη 
και τον αισθητό κόσμο, αλλά μόνο το σώμα. Την ψυχή όμως την έλαβε από τα υπερκόσμια, ή 
μάλλον από τον ίδιο το Θεό, µε απόρρητο φύσημα(Γεν. 2, 7), ώστε να γίνει κάτι μεγάλο και 
θαυμαστό και πιό πάνω απ’ όλα, να επιτηρεί και να επιβλέπει το παν και να επιστατεί σε όλα και 
άρα να γνωρίζει το Θεό, να τον δέχεται και να είναι αποτέλεσµα που να δείχνει περισσότερο από 
κάθε άλλο δημιούργημα την ύψιστη μεγαλοσύνη του Τεχνίτη. Κι όχι μόνο είναι δεκτικός του Θεού 
και της χάρης Του µε αγώνα, αλλά είναι δυνατό και να ενωθεί µε Αυτόν σε µία υπόσταση. 


25. Αυτά και άλλα όμοια που είναι η αληθινή σοφία και η σωτηριώδης γνώση και προξενούν την 
άνω μακαριότητα, ποιός Ευκλείδης, ποιος Μαρίνος, ποιος Πτολεμαίος μπόρεσε να τα κατανοήσει, 
ή ποιος Εμπεδοκλής και Σωκράτης και Αριστοτέλης και Πλάτων, µε τις λογικές τους μεθόδους ή τις 
μαθηματικές αποδείξεις τους; Ἡ μάλλον, ποιά αίσθηση τα έχει αντιληφθεί; Ποιος νους τα 
συνέλαβε; Κι αν σ᾽ εκείνους που εκ φύσεως φιλοσοφούσαν και στους οµοίους τους φάνηκε 
χαμαίζηλη η πνευματική σοφία, αποδεικνύεται κι από αυτό η υπεροχή της. Σχεδόν όσο νιώθουν τα 
άλογα ζώα τη σοφία εκείνων κι όλες τις γνώσεις τους, ή, αν θέλεις, όπως τα μικρά παιδιά, που 
θεωρούν σπουδαιότερα τα γλυκίσματα που κρατούν από το βασιλικό στέμμα, έτσι στέκονται κι 
αυτοί απέναντι στην αληθινή και υψηλότατη σοφία και διδασκαλία του Πνεύματος. 


26. Όχι µόνο το να γνωρίζει κανείς ---κατά το δυνατόν--- το Θεό, είναι ασυγκρίτως καλύτερο της 
φιλοσοφίας των Ἑλλήνων, αλλά και µόνο το να γνωρίζει ποιά θέση έχει ο άνθρωπος κοντά στο 
Θεό, ξεπερνά όλη τη σοφία τους. Γιατί μόνον ο άνθρωπος απ᾿ όλα αυτά τα επίγεια και τα ουράνια 
δημιουργήθηκε κατ᾽ εικόνα του Πλάστη του, για να βλέπει προς Εκείνον και να τον αγαπά και 
μόνον Εκείνου να είναι μύστης και προσκυνητής, και να διατηρεί το κάλλος αυτό µε την προς 
Αυτόν πίστη και κλίση και διάθεση. Όλα τ᾽ άλλα, όσα έχει η γη και αυτός ο ουρανός, ο άνθρωπος 
να τα θεωρεί κατώτερα από τον εαυτό του και ολότελα στερηµένα νου. Αυτό οι Έλληνες σοφοί δεν 
μπόρεσαν καθόλου να αντιληφθούν και ατίµασαν την ανθρώπινη φύση, ασέβησαν στο Θεό και 
σεβάστηκαν και λάτρεψαν την κτίση αντί τον Κτίστη(Ρωμ. 1, 25). Απέδωσαν δηλαδή νου στα 
αισθητά, µα αναίσθητα άστρα, και στο καθένα, ανάλογα µε το μέγεθός του, του έδωσαν ανάλογη 
δύναμη και αξίωμα. Ἠταν θλιβερό το σέβας τους γι’ αυτά, που αφού τα ονόμασαν θεούς, 
μεγαλύτερους και μικρότερους, παραχώρησαν σ᾽ αυτά την εξουσία του παντός. Αυτοί λοιπόν, από 
τα αισθητά και τη γύρω απ᾽ αυτά φιλοσοφία, δεν προξένησαν στις ψυχές τους ντροπή και ατιµία 
και έσχατη πενία και πράγματι νοητό και τιμωρητικό σκοτάδι; 


27. Η γνώση ότι γίναμε κατ᾽ εικόνα του Δημιουργού, δεν επιτρέπει να θεοποιούµε ούτε τον νοητό 
κόσμο. Γιατί αυτό το «κατ᾽ εικόνα» δεν αναφέρεται στο σώμα, αλλά στη φύση του νου, από τον 
οποίο τίποτε δεν είναι καλύτερο κατά τη φύση. Γιατί αν υπήρχε κάτι καλύτερο, το «κατ᾽ εικόνα» θα 
υπήρχε σ᾽ εκείνο. Αφού λοιπόν το καλύτερο µέσα µας είναι ο νους, και τούτο, αν και είναι κατ᾽ 
εικόνα θεϊκή, κτίσθηκε όµως από το Θεό, δεν είναι εύκολο να καταλάβομε, ή μάλλον δεν είναι από 
αυτό ολοφάνερο, ότι ο Ποιητής του νοερού µας μέρους είναι ο Ποιητής και κάθε νοερού; Κάθε 
νοερή λοιπόν φύση, όλοι δηλαδή οι Άγγελοι, είναι δούλοι μαζί μ᾽ εμάς και κατ᾽ εικόνα του 
Δημιουργού. Αν και είναι ανώτεροι από µας, γιατί δεν έχουν σώµα και πλησιάζουν περισσότερο την 
εντελώς ασώµατη και άκτιστη φύση. Ἡ μάλλον, όσοι απ᾿ αυτούς φύλαξαν την τάξη τους και 
αποδέχονται το σκοπό για τον οποίο έγιναν, αν και ομόδουλοί µας, είναι σεβαστοί σ᾽ εµάς και πολύ 
ανώτεροί µας κατά την τάξη. Εκείνοι όµως που δε φύλαξαν την τάξη τους, αλλά επαναστάτησαν 
και αθέτησαν το σκοπό για τον οποίο έγιναν, πήγαν όσο γινόταν πιο µακριά από εκείνους που 
πλησιάζουν το Θεό και ξέπεσαν από την τιµή που εἰχαν. Και καθώς προσπαθούν να 
συμπαρασύρουν κι εμάς στην έκπτωση, δεν είναι μόνον αχρείοι και άτιµοι, αλλά και αντίθετοι, και 
στο ανθρώπινο γένος ολέθριοι και εχθρικότατοι. 


28. Αλλά οι φυσιολόγοι και οι αστρολόγοι αυτοί που καυχιούνται ότι γνωρίζουν τα πάντα, αφού δεν 
μπόρεσαν µε τη φιλοσοφία ν᾽ αντιληφθούν τίποτε απ᾿ όσα προείπαµε, ονόμασαν επιπλέον τον 


άρχοντα του σκότους και τις κάτω απ᾿ αυτόν δυνάμεις της αποστασίας, όχι μόνον ανωτέρους τους, 
αλλά και θεούς. Τους τίμησαν µε ναούς, πρόσφεραν σ᾽ αυτούς θυσίες και υποτάχθηκαν στις 
ολεθριότατες προσταγές τους. Κι εκείνοι εύλογα τους εξαπάτησαν για πολύ µε ανίερες 
ιεροτελεστίες και καθαρμούς που μόλυναν και πρόσθεταν την επικατάρατη οίηση, και µε προφήτες 
και προφήτισσες που παραπλανούσαν τους ανθρώπους όσο γίνεται μακρύτερα από την πραγματική 
αλήθεια. 


29. Το να γνωρίζει κανείς το Θεό, ή να γνωρίζει τον άνθρωπο και την αξία του (πράγµατα που τώρα 
και οι απλοϊκοί Χριστιανοί γνωρίζουν) είναι γνώση υψηλότερη από τη φυσιολογία, την αστρολογία 
και όλη τη γύρω απ᾿ αυτές φιλοσοφία. Επιπλέον όµως, το να γνωρίζει ο ανθρώπινος νους την 
ασθένειά του και αυτήν να ζητά να θεραπεύσει, αυτό είναι πολύ ανώτερο ασυγκρίτως από το να 
γνωρίζει και να ερευνά τα μεγέθη τῶν άστρων και τους λόγους των φύσεων, τις γενέσεις των 
επιγείων και τις περιόδους των ουρανίων σωμάτων, τις µεταβολές και τις ανατολές τῶν αστέρων, 
τις ακινησίες και τις οπισθοδροµήσεις τους, τις μεταξύ τους αποστάσεις και συνελεύσεις, και 
γενικά τις ποικίλες σχέσεις που προέρχονται από την εκεί πολυκινησία. Γιατί ο νους που γνώρισε 
την ασθένειά του, βρήκε από που µπορεί να μπει για να βρεί τη σωτηρία, να πλησιάσει το φῶς της 
γνώσεως και να λάβει σοφία αληθινή, η οποία δεν καταλύεται μαζί µε τον αιώνα τούτον. 


30. Κάθε λογική και νοερή φύση, είτε Άγγελος είτε άνθρωπος, έχει ζωή, µε την οποία διαμένει ως 
ύπαρξη αθάνατη και δεν επιδέχεται φθορά. Η δική µας νοερή και λογική φύση δεν έχει τη ζωή µόνο 
ως οὐσία, αλλά και ὡς ενέργεια, αφού ζωοποιεί το σώμα µε το οποίο είναι ενωμένη. Γι’ αυτό και 
λέγεται ζωή του σώματος. Η ζωή που αναφέρεται σε Κάτι άλλο, είναι ενέργεια της ζωής' γιατί 
ουδέποτε λέγεται ουσία καθεαυτή, αν αναφέρεται σε κάτι άλλο. Η νοερή όµως φύση τῶν Αγγέλων 
δεν έχει σαν τέτοια ενέργεια τη ζωή, γιατί δεν έλαβε από το Θεό δεμένο μαζί της σώμα από τη γη, 
για να λάβει και ζωοποιό για τούτο δύναμη. Είναι λοιπόν και αυτή δεκτική τῶν αντιθέτων, δηλαδή 
της κακίας και της αγαθότητας. Και αυτό δηλώνουν οι πονηροί άγγελοι που ξέπεσαν από έπαρση. 
Επομένως είναι κάπως σύνθετοι και οι Άγγελοι, από την ιδιαίτερη ουσία τους και από μία από τις 
δύο αντίθετες ποιότητες, δηλαδή την αρετή και την κακία. Απ᾽ αυτό αποδεικνύεται ότι ούτε αυτοί 
έχουν ως ουσία τους την αγαθότητα. 


31. Η ψυχή καθενός από τα άλογα ζώα είναι η ζωή του σώματος που εμψυχώνει. Και δεν έχουν 
αυτά τη ζωή ὡς ουσία, αλλά ως ενέργεια, επειδή αυτή υπάρχει σε σχέση µε κάτι άλλο και όχι καθ᾽ 
εαυτήν. Γιατί βλέπομε ότι αυτή (η ψυχή-ζωή) δεν έχει τίποτε άλλο, εκτός απ᾿ όσα ενεργεί µέσω του 
σώματος. Γι’ αυτό και όταν διαλύεται το σώμα, αναγκαστικά διαλύεται κι αυτή, επειδή είναι το ίδιο 
θνητή µε αυτό, και ό,τι είναι αυτή, είναι και λέγεται σε σχέση µε το θνητό σώμα. Γι’ αυτό κι όταν 
το σώμα πεθάνει, πεθαίνει κι αυτή μαζί του. 


32. Η ψυχή καθενός ανθρώπου είναι και ζωή του σώματος που εμψυχώνει και έχει τη ζωοποιό 
ενέργεια σε σχέση προς κάτι άλλο, προς το οποίο εκδηλώνεται, δηλαδή προς το σώμα που 
ζωοποιείται από αυτήν. Έχει τη ζωή όχι µόνο ὡς ενέργεια, αλλά και ὡς ουσία, επειδή ζει και καθ’ 
εαυτήν. Γιατί τη βλέπομε να έχει λογική και νοερή ζωή, η οποία είναι φανερά διαφορετική από τη 
ζωή του σώματος και όσων ενεργούνται δια του σώματος. Γι’ αυτό και όταν διαλύεται το σώμα, δε 
διαλύεται μαζί κι αυτή. Κι όχι μόνο δε διαλύεται μαζί µε το σώμα, αλλά και παραμένει αθάνατη, 
επειδή η ζωή που αυτή έχει καθ᾽ εαυτήν, δεν εκδηλώνεται ὡς προς κάτι άλλο, αλλά αποτελεί την 
ουσία της. 


33. Η λογική και νοερή ψυχή, έχει ως ουσία τη ζωή, αλλά δεκτική των αντιθέτων, δηλαδή της 
κακίας και της αγαθότητας. Αποδεικνύεται λοιπόν ότι δεν έχει ως ουσία την αγαθότητα, καθώς ούτε 
και την κακία, αλλά ως κάποιες ποιότητες που ανάλογα µε τη διάθεσή της βρίσκεται στη µία ή την 
άλλη. Και βρίσκεται όχι τοπικά, αλλά όταν η νοερή ψυχή, που έχει πάρει το αυτεξούσιο από τον 
Κτίστη, κλίνει σε µία από τις δύο και θελήσει να ζήσει σύμφωνα µε αυτήν. Γι’ αυτό και είναι κάπως 
σύνθετη η λογική και νοερή ψυχή, από την ενέργειά της που αναφέραμε πιο πάνω. Αυτή βέβαια η 
ενέργεια, επειδή εκδηλώνεται ως προς κάτι άλλο (το σώμα), δεν µπορεί να δημιουργεί σύνθεση. Η 
σύνθεση δημιουργείται απὀ την ουσία της ψυχής κι από µία οποιαδήποτε από τις προαναφερθείσες 
αντίθετες ποιότητες, δηλαδή την αρετή και την κακία. 


34. Ο υπέρτατος Νους, το άκρο αγαθό, η πάνω από τη ζωή και τη θεότητα φύση, επειδή είναι 
ολότελα και οπωσδήποτε ανεπίδεκτος τῶν αντιθέτων, είναι φανερό ότι έχει την αγαθότητα όχι ως 
ιδιότητα, αλλά ὡς ουσία. Γι’ αυτό και ό,τι αγαθό βάλει κανείς στο νου του, υπάρχει σ᾽ Εκείνον ή 
μάλλον, Εκείνος είναι το αγαθό και είναι πάνω απ᾿ αυτό. Και ό,τι σκεφτεί κανείς για Εκείνον, είναι 
αγαθό, ή μάλλον είναι αγαθότητα και υπεράγαθη αγαθότητα. Σ’ Αυτόν υπάρχει και η ζωή, ή μάλλον 
Αυτός είναι η ζωή. Γιατί η ζωή είναι αγαθό, και η ζωή σ᾽ Αυτόν είναι αγαθότητα. Και η σοφία 
υπάρχει σ᾽ Αυτόν, ή μάλλον Αυτός είναι η σοφία: γιατί η σοφία είναι αγαθό, κι η σοφία σ᾽ Αυτόν 
είναι αγαθότητα. Επίσης, η αιωνιότητα και η μακαριότητα και γενικά οποιοδήποτε αγαθό σκεφτεί 
κανείς. Και δεν υπάρχει εκεί διαφορά ζωής και σοφίας και αγαθότητας και των ομοίων. Γιατί η 
Αγαθότητα εκείνη τα συμπεριλαμβάνει όλα κατά τρόπο συγκεντρωτικό, ενιαίο και απλούστατο, και 
τη νοούμε και την ονομάζομε από όλα τα αγαθά. Ό,τι αγαθό νοήσει κανείς και πει περί Αυτής, είναι 
και ένα και αληθινό: Εκείνη όµως δεν είναι μόνο αυτό που αληθινά νοείται από αυτούς που νοοῦν 
µε θεόσοφο νου και θεολογούν µε πνευματοκίνητη γλώσσα, αλλά ως αχώρητη στο λόγο και στο 
νου µας είναι πάνω απ᾽ αυτά και δεν απομακρύνεται από την ενιαία και υπέρλογα απλή κατάστασή 
Της. Είναι δηλαδή µία Αγαθότητα πανάγαθη και υπεράγαθη, και μ᾽ αυτό µόνο και νοείται και 
ονομάζεται. Τούτο βέβαια, ότι ο Ποιητής και Κύριος της κτίσεως είναι πανάγαθη και υπεράγαθη 
Αγαθότητα κι έχει ὡς ουσία Του την αγαθότητα, δείχνεται από μόνες τις ενέργειές Του προς την 
κτίση. Γι αυτό και είναι ολότελα και οπωσδήποτε ανεπίδεκτος της εναντιότητας προς την 
αγαθότητα, δηλαδή της κακίας. Γιατί ούτε και είναι εναντίον καµιάς υπάρξεως. 


35. Η πανάγαθη αυτή και υπεράγαθη Αγαθότητα είναι και πηγή αγαθότητας. Γιατί και τούτο είναι 
αγαθό, και μάλιστα το ακρότατο αγαθό, και δεν ήταν δυνατό να λείπει από την παντέλεια 
Αγαθότητα. Επειδή τώρα η παντέλεια και υπερτέλεια αυτή Αγαθότητα είναι Νους, τίποτε άλλο δεν 
µπορεί να πηγάζει από Αυτή σαν από πηγή, παρά λόγος. Λόγος βέβαια όχι σαν το δικό µας 
προφορικό λόγο: γιατί τούτος δεν είναι του νου, αλλά του σώματος που κινείται από νου. Ούτε πάλι 
σαν το δικό µας ενδιάθετο λόγο: γιατί και τούτος γίνεται µέσα µας έχοντας σαν τύπους τους 
φθόγγους. Ούτε τέλος σαν το δικό µας λόγο της διάνοιας, κι ας είναι αυτός χωρίς φθόγγους, 
πραγματοποιούμενος µε κινήσεις τελείως ασώματες: γιατί και ο λόγος αυτός της διάνοιας είναι 
μετά από µας, και έχει ανάγκη από διαλείμματα και μεγάλα χρονικά διαστήματα και προχωρεί 
διεξοδικά, πηγαίνοντας από την ατελή αρχή προς το τελικό συμπέρασμα. Αλλά ο Λόγος που 
πηγάζει από τη θεία Αγαθότητα είναι αντίστοιχος µε τον έμφυτο σε µας λόγο που εναπόκειται στο 
νου µας αφότου ο Δημιουργός μάς έκανε κατ᾽ εικόνα Του: ο λόγος αυτός είναι η γνώση που 
συνυπάρχει πάντοτε µε το νου. Η Γνώση-Λόγος λοιπόν, η οποία συνυπάρχει πάντοτε µε τον 
υπέρτατο νου της παντέλειας και υπερτέλειας Αγαθότητας που δεν έχει τίποτε το ατελές, είναι 
απαράλλακτα όσα είναι κι Εκείνη, εκτός από το ότι προέρχεται από Εκείνη. Γι’ αυτό και ο 
υπέρτατος Λόγος είναι και λέγεται από µας Υιός, για να γνωρίσοµμε µε βεβαιότητα ότι είναι τέλειος 
µε τέλεια δική Του υπόσταση, γιατί έχει την ύπαρξη από τον Πατέρα και δεν υστερεί καθόλου από 
τον Πατέρα κατά την ουσία, αλλά είναι απαράλλακτος μ᾽ Εκείνον, αν και όχι κατά την υπόσταση: 
αυτή διακρίνεται από το ότι ο Λόγος προήλθε µε θεοπρεπή γέννηση από τον Πατέρα. 


36. Επειδή η Αγαθότητα που σαν από πηγή προήλθε µε γέννηση από την Αγαθότητα-Νου, είναι 
Λόγος, και λόγο χωρίς πνεύμα (πνοή), κανένας που έχει νου δεν μπορεί να εννοήσει, γι’ αυτό ο εκ 
Θεού Θεός Λόγος έχει το Άγιο Πνεύμα, το οποίο προέρχεται και αυτό από τον Πατέρα. Το Πνεύμα 
αυτό δεν είναι όπως εκείνο που συνυπάρχει µε τον προφορικό µας λόγο. Ούτε πάλι είναι όπως 
εκείνο που συνυπάρχει, αν και ασωµμάτως, µε τον ενδιάθετο και τον κατά διάνοια λόγο µας: γιατί 
και τούτο είναι µια ορμή του νου που συνεκτείνεται χρονικά µε το λόγο µας κι έχει ανάγκη από τα 
ίδια διαστήματα κι από το ατελές προχωρεί στο ολοκληρωμένο. Ενώ Εκείνο, το Πνεύμα του 
υπέρτατου Λόγου, είναι κατά κάποιο τρόπο ένας έρωτας ανέκφραστος του Πατέρα προς το Λόγο 
που γεννήθηκε µε τρόπο απόρρητο. Το ίδιο Πνεύμα -Ερωτα έχει και ο αγαπημένος Λόγος και Υιός 
προς τον Πατέρα. Το έχει όµως ως συμπροερχόµενο µε Αυτόν από τον Πατέρα και αναπαυόµενο σ᾽ 
Αυτόν λόγω της κοινής Τους φύσεως. Από τον Λόγο, που σαρκώθηκε και µας συναναστράφηκε, 
μάθαμε το όνομα της διαφορετικής προελεύσεως του Πνεύματος από τον Πατέρα, και ότι Αυτό δεν 
είναι μόνο του Πατέρα, αλλά και του Υιού. Μας είπε δηλαδή: «Το Πνεύμα της αλήθειας, το οποίο 


εκπορεύεται από τον Πατέραν([ω. 15, 26). Από αυτό µαθαίνοµε ότι δεν είναι µόνο ο Λόγος, αλλά 
και το Πνεύμα που προέρχεται από τον Πατέρα, όχι όµως µε γέννηση, αλλά µε εκπόρευση. Επίσης, 
ότι είναι και του Ὑιού που το έχει από τον Πατέρα, αφού είναι Πνεύμα αλήθειας και σοφίας και 
λόγου. Γιατί η αλήθεια και η σοφία είναι Λόγος κατάλληλος για τον Γεννήτορα. Αυτός ο Λόγος 
συγχαίρει µε τον Πατέρα που χαίρεται γι’ Αυτόν, σύμφωνα μ᾽ εκείνο που Αυτός είπε µε τον 
Σολομώντα: «Εγώ ήμουν που χαιρόμουν μαζί Του»(Παροιμ. 8, 30. Δεν είπε χαιρόμουν, αλλά 
χαιρόμουν μαζί Του. Αυτή η προαιώνια χαρά του Πατέρα και του Υιού είναι το Άγιο Πνεύμα, 
επειδή είναι και τῶν δύο κατά τη χρήση (γι’ αυτό και στέλνεται και από τους δύο σ᾽ όσους είναι 
άξιοι), αλλά μόνο του Πατέρα κατά την ύπαρξη (γι᾿ αυτό και μόνο από Αυτόν εκπορεύεται ως 


ὕπαρξη). 


37. Έρωτα, που είναι εικόνα αυτού του υπέρτατου Έρωτα, έχει κι ο νους µας, ο οποίος 
δημιουργήθηκε κατ᾽ εικόνα Θεού, προς τη γνώση που προέρχεται από αυτόν και που υπάρχει χωρίς 
διακοπή µέσα σ᾽ αυτόν. Ο έρωτας αυτός είναι από το νου και µέσα στο νου, πηγάζοντας από αυτόν 
μαζί µε τον εσώτατο λόγο. Εναργέστατη απόδειξη του πράγματος, ακόµη και για εκείνους που δεν 
μπορούν να βλέπουν τα βάθη του εσωτερικού τους, είναι η ακόρεστη έφεση τῶν ανθρώπων για τη 
γνώση. Σ᾽ εκείνον όµως τον αρχέτυπο νου, σ᾽ εκείνη την παντέλεια και υπερτέλεια Αγαθότητα στην 
οποία τίποτε το ατελές δεν υπάρχει, ο θείος Έρωτας (το Πνεύμα) είναι απαράλλακτα όλα όσα κι 
εκείνη η Αγαθότητα, εκτός από το ότι αυτός προέρχεται από εκείνη. Γι’ αυτό κι ο Έρωτας αυτός 
είναι και λέγεται από µας Πνεύμα Άγιο και άλλος Παράκλητος(]ω. 14, 16), ὡς συνακόλουθος του 
Λόγου, για να γνωρίσομε από αυτό ότι είναι τέλειος, µε τέλεια δική Του υπόσταση, και δεν υστερεί 
διόλου κατά την ουσία από τον Πατέρα, αλλ’ είναι απαράλλακτα ο ίδιος και µε τον Υιό και τον 
Πατέρα, αν και όχι κατά την υπόσταση: αυτή διακρίνεται από το ότι (ο Έρωτας-Πνεύμα) 
προέρχεται από τον Θεό Πατέρα µε θεοπρεπή εκπόρευση. Κι έτσι να μελετούμε ένα Θεό, αληθινό 
και τέλειο, σε τρεις υποστάσεις αληθινές και τέλειες. Όχι τριπλό, άπαγε, αλλά απλό, γιατί δεν είναι 
κάποια τριπλή αγαθότητα, ούτε τριάδα από αγαθότητες: είναι Τριάδα αγία και σεβάσμια και 
προσκυνητή η υπέρτατη Αγαθότητα, η οποία ρέει αρρεύστως από τον εαυτό Της στον εαυτό Της κι 
έχει εγκαθιδρυθεί προαιώνια πάνω στον εαυτό Της θεοπρεπώς. Είναι απεριόριστη και ορίζεται µόνο 
από τον εαυτό Της: είναι το όριο όλων, εκτείνεται πέρα απ᾿ όλα και κανένα από τα όντα δεν αφήνει 
έξω Της. 

38. Επίσης, και η νοερή και λογική φύση των Αγγέλων έχει νου και λόγο από το νου και έρωτα του 
νου προς τον λόγο, που και αυτός πηγάζει απὀ το νου και συνυπάρχει πάντοτε µε το λόγο και το 
νου, και θα μπορούσε να ονομαστεί και πνεύμα, αφού από τη φύση του συνακολουθεί το λόγο. 
Αλλά το πνεύμα αυτό δεν είναι ζωοποιό, γιατί δεν έλαβε από το Θεό ενωμένο µαζί του γήινο σώμα, 
για να λάβει και ζωοποιό και συνεκτική δύναμη γι’ αυτό. Ενώ η νοερή και λογική φύση της ψυχής, 
επειδή δημιουργήθηκε μαζί µε γήινο σώμα, έλαβε ζωοποιό το πνεύμα από το Θεό, και μ᾽ αυτό 
συνέχει και ζωοποιεί το ενωμένο μαζί της σώμα. Απ’ αυτό γίνεται φανερό σ᾽ εκείνους που μπορούν 
να εννοούν, ότι το πνεύμα του ανθρώπου που ζωοποιεί το σώμα του είναι νοερός έρωτας. Κι έχει 
την ὑπαρξή του από το νου και ανήκει στο λόγο: είναι µέσα στο νου και στο λόγο κι έχει μέσα του 
και το λόγο και το νου. Και η ψυχή έχει εκ φύσεως τέτοια αγαπητική συνάφεια µε το σώμα, µέσω 
του πνεύματος, ώστε δε θέλει ποτέ να το εγκαταλείψει, μήτε το εγκαταλείπει, αν δεν ασκηθεί βία 
από κάποια βαριά αρρώστια ή από εξωτερικό τραυματισμό. 


39, Ἡ νοερή και λογική φύση της ψυχής, επειδή μόνο αυτή έχει νου και λόγο και πνεύμα ζωοποιό, 
αυτή μόνο και έχει δημιουργηθεί κατ᾽ εικόνα του Θεού, περισσότερο και από τους ασώματους 
Αγγέλους. Το προνόμιο αυτό το έχει αμετάβλητο και αν ακόµη δεν εννοήσει την αξία της, και αν δε 
φρονεί και δε ζει αντάξια του Θεού που τη δημιούργησε κατ᾽ εικόνα Του. Γι’ αυτό και µετά την 
παράβαση των Πρωτοπλάστων στον Παράδεισο, οπότε υποστήκαμε, πριν από το θάνατο του 
σώματος, το θάνατο της ψυχής που είναι ο χωρισμός της ψυχής από το Θεό, και χάσαμε το «καθ᾽ 
ομοίωσιν», δεν χάσαμε και το «κατ᾽ εικόνα». Όταν λοιπόν η ψυχή αποστρέφεται τη σχέση προς τα 
χειρότερα (τα αισθητά), και προσκολλάται µε αγάπη στο Θεό και υποτάσσεται σ᾽ Αυτόν µε τους 
τρόπους και τα έργα της αρετής, φωτίζεται από Αυτόν και ομορφαίνει, καθώς βελτιώνεται και 
υπακούει στις εντολές και τις παραινέσεις Του, από τις οποίες και λαμβάνει την αιώνια αληθινή 


ζωή. Με αυτήν, αθανατίζει και το ενωμένο μαζί της σώμα που θα επιτύχει στον ορισμένο καιρό την 
Ὀποσχεμένη ανάσταση και θα γίνει μέτοχο της αιώνιας δόξας. Όταν όμως δεν αποφεύγει την προς 
τα χειρότερα σχέση και την πτώση της σ᾽ αυτά, απ’ όπου προξενεί στην εικόνα του Θεού αισχύνη 
και ατιµία, αποξενώνεται και εξορίζεται από το Θεό, ο οποίος είναι η όντως µακάρια και αληθινή 
ζωή. Έτσι, επειδή πρώτη αυτή εγκατέλειψε το Θεό, εγκαταλείπεται δίκαια από Αυτόν. 


40. Ἡ µετά την υπέρτατη Τριάδα τριαδική φύση, δηλαδή η ανθρώπινη ψυχή, επειδή έχει 
δημιουργηθεί από Εκείνη κατ᾽ εικόνα Της περισσότερο απ᾽ ό,τι οἱ άλλες φύσεις, κι είναι νοερή, 
λογική και πνευματική, οφείλει να κρατά την τάξη της και ν᾽ ακολουθεί μόνο το Θεό, μόνο κάτω 
από το ζυγό Του να μπαίνει και μόνο σ᾽ Αυτόν να ὑποτάσσεται και να υπακούει. Ακόμη, σ᾽ Αυτόν 
μόνο να αποβλέπει και να στολίζει τον εαυτό τῆς µε την ακατάπαυστη μνήμη και θεωρία Του και 
µε τη σφοδρότατη και διάπυρη προς Αυτόν αγάπη. Με αυτά επισύρει µε θαυμαστό τρόπο στον 
εαυτό της, ή μάλλον επέσυρε κάποτε, τη μυστική και απόρρητη εκείνη αίγλη της φύσεώς της: και 
τότε έχει αληθινά το «κατ᾽ εικόνα Θεού και ομοίωσιν» και γίνεται χαριτωμένη, σοφή και θεία. Γιατί 
διδάσκεται από την αίγλη αυτή, ή µε φανερή παρουσία της, ή µε αφανή προσέγγισή της, να αγαπά, 
περισσότερο τώρα, το Θεό παραπάνω από τον εαυτό της και τον πλησίον όπως τον εαυτό της, και 
από αυτό και τη δική της αξία και τάξη να γνωρίζει και να διατηρεί, και τον εαυτό της ν᾽ αγαπά 
αληθινά. Αντίθετα, όποιος αγαπά την αδικία, μισεί την ψυχή του(Ψαλμ. 10, 5), και ξεσχίζοντας και 
αχρηστεύοντας το «κατ᾽ εικόνα Θεού» που έχει, παθαίνει κάτι παραπλήσιο μ᾽ εκείνους που από 
παραφροσύνη χωρίς να το αισθάνονται καταξεσχίζουν ελεεινά τις σάρκες τους. Γιατί κι αυτός, 
χωρίς να το αισθάνεται, καταστρέφει και καταξεσχίζει αθλιότατα την έμφυτη καλλονή του, 
κατασυντρίβοντας ανόητα τον εσωτερικό τριαδικό και υπερκόσμιο στολισµό της ψυχής του, τον 
οποίο δημιουργεί η αγάπη. Υπάρχει πιο άδικο και πιο ολέθριο, να µη θυμάται κανείς και να µη 
θέλει να βλέπει συνεχώς και να αγαπά Εκείνον που τον δημιούργησε και τον στόλισε κατ᾽ εικόνα 
Του, και γι᾿ αυτό του δίνει τη δύναμη της γνώσεως και της αγάπης, και σ᾽ εκείνους που τη 
χρησιμοποιούν καλά επιδαψιλεύει επιπλέον και τις ανέκφραστες δωρεές Του και την αιώνια ζωή: 


41. Ένας από τους χειρότερους εχθρούς της ψυχής µας και εξαιρετικά χειρότερος από τους άλλους 
είναι ο νοητός και αρχέκακος όφις, που έγινε τώρα αγγελιοφόρος της κακίας του προς τους 
ανθρώπους µε την πονηρή συμβουλή του. Είναι τόσο κατώτερος και χειρότερος όλων, όσο 
επιθύµησε υπερήφανα να εξομοιωθεί στην εξουσία µε τον Δημιουργό του, από τον οποίο όµως 
τόσο εγκαταλείφθηκε δίκαια, όσο αυτός πρώτος τον είχε εγκαταλείψει. Και τόσο πολύ ο διάβολος 
εγκατέλειψε το Θεό, ώστε να γίνει αντίθετος και εχθρός Του και κηρυγμένος αντίπαλος. Αν λοιπόν 
Εκείνος είναι η Αγαθότητα και ο Ζωοποιός όσων ζούνε, αυτός είναι η καθαυτό κακία και ο 
νεκροποιός. Αφού λοιπόν Εκείνος έχει ὡς ουσία την Αγαθότητα και είναι φύση τελείως ανεπίδεκτη 
της κακίας, ώστε οὔτε να τον πλησιάζουν δεν πρέπει όσοι έχουν µια οποιαδήποτε κακία, πόσο 
μάλλον απωθεί µακριά Του τον δημιουργό και αρχηγό της κακίας και αίτιο αυτής και στους 
άλλους; Ο πονηρός τώρα, επειδή η ουσία του είναι η ζωή κι όχι η κακία, γι’ αυτό και μένει 
αθάνατος σ᾽ αυτήν. Η ουσία του βέβαια ήταν δεκτική κακίας κι ο ίδιος είχε τιμηθεί µε 
αυτεξουσιότητα, για να υποτάσσεται θεληµατικά και να προσκολλάται στην αέναη πηγή της 
Αγαθότητας κι έτσι να γίνει μέτοχος της αληθινής ζωής. Επειδή όµως µε τη θέλησή του δόθηκε 
στην κακία, στερείται την αληθινή ζωή, διωγμένος δίκαια από αυτήν, από την οποία αυτός πρώτος 
έφυγε. Και έγινε πνεύμα νεκρό, όχι κατά την ουσία (γιατί δεν υπάρχει ουσία νεκρότητας), αλλά 
γιατί απέβαλε την αληθινή ζωή. Αυτός λοιπόν, καθώς δεν αισθάνεται κόρο από την ορμή προς την 
κακία και προσθέτει κακία πάνω στην κακία αθλιότατα, κάνει τον εαυτό του νεκροποιό πνεύμα και 
σπεύδει να οδηγεί και τον άνθρωπο σε συμμετοχή της νεκρώσεώς του. 


42. Ο διάβολος, ο μεσίτης και πρόξενος της νεκρώσεως, χρησιμοποίησε παλιά, στον Παράδεισο 
του Θεού(Γεν.3, 1), το φίδι που είναι σκολιό (κινείται ελικοειδώς), επειδή κι ο ίδιος είναι σκολιός 
στους τρόπους και αφάνταστα δόλιος. Όχι πώς έγινε αυτός φίδι ---κάτι τέτοιο µόνο κατά φαντασία 
µπορεί να κάνει, δίστασε όµως τότε να το δοκιμάσει από φόβο να µη γίνει αντιληπτός. Αλλά, µη 
έχοντας εμπιστοσύνη στη φανερή συνάντηση, προτίμησε τη δόλια, μέσω του φιδιού, µε την οποία 
πίστευε ότι θα μείνει άγνωστος. Ἠθελε, εμφανιζόμενος σαν φίλος, να εισηγηθεί ό,τι εχθρικότερο, 
και µε την παράδοξη προσλαλιά ---παράδοξη, γιατί το αισθητό φίδι δεν ήταν λογικό, οὔτε μιλούσε 


ως τότε---, να αιφνιδιάσει την Εύα που θα τον άκουγε, και να την πάρει ολότελα µε το µέρος του 
και να την κάνει υποχείριά του µε τα τεχνάσµατά του. Κι έτσι να τη μάθει αµέσως να υποτάσσεται 
στα χειρότερα και να γίνει δούλη σ᾽ εκείνα, στα οποία της έλαχε επάξια να βασιλεύει, γιατί μόνη 
αυτή απ᾿ όλα τα όντα που έχουν αίσθηση έχει τιμηθεί µε λόγο κι έχει πλαστεί από το χέρι του Θεού 
κατ᾽ εικόνα Του. Παραχώρησε όµως και ο Θεός, για να δει ο άνθρωπος τη συμβουλή που του έδωσε 
το χειρότερο ---πόσο χειρότερο δεν είναι το φίδι από τον άνθρωπο:--- και να εννοήσει καθαρά ότι 
δεν είναι καθόλου ὠφέλιμη. Να θεωρήσει τότε τελείως ανάξιά του την υποταγή στο φανερά 
χειρότερο και να φυλάξει την πίστη του στον Κτίστη, τηρώντας την εντολή Του. Κι έτσι να γίνει 
εύκολα νικητής εκείνου που ξέπεσε από την πραγματική ζωή, να λάβει δίκαια τη µακάρια αθανασία 
και να ζήσει αιώνια έχοντας µέσα του το Θεό. 


43, Τίποτε δεν είναι καλύτερο από τον άνθρωπο ώστε να σκεφτεί και να σχηματίσει γνώμη και µε 
αυτή να γνωρίσει και να πάρει ό,τι τον συμφέρει. Αρκεί µόνο να κρατά την τάξη του και να 
γνωρίζει τον εαυτό του και τον μόνο καλύτερό του, το Θεό. Και να τηρεί όσα μάθει από Εκείνον, 
ενώ ὅταν σκέφτεται όσα δεν έµαθε από Εκείνον, να τον παίρνει σύμβουλο. Γιατί κι οι Άγγελοι, αν 
και ανώτεροι στην αξία από μάς, εντούτοις υπηρετούν στις σχετικές μ᾽ εμάς βουλές του Θεού, 
αποστελλόμµενοι για χάρη εκείνων που μέλλουν να κληρονομήσουν τη σωτηρία(Εβρ. 1, 14) ---ὀχι 
όλοι βέβαια οι Άγγελοι, αλλά όσοι είναι αγαθοί και φύλαξαν την τάξη τους. Έχουν κι εκείνοι από το 
Θεό νου, λόγο και πνεύμα, ενωμένα εκ φύσεως αυτά τα τρία, και οφείλουν όπως εμείς να 
υπακούουν στο Δημιουργό νου και Λόγο και Πνεύμα. Πλεονεκτούν έναντι ημών σε πολλά, 
υπολείπονται όµως, όπως είπαµε και θα ξαναπούμε, στο ότι δεν είναι κατ᾽ εικόνα του Δημιουργού. 
Γιατί εμείς έχοµε γίνει κατ᾽ εικόνα Θεού, περισσότερο από εκείνους. 


44. Οι Άγγελοι έχουν αναλάβει να υπηρετούν µε δύναμη το Δημιουργό και έλαβαν ως κλήρο τους 
μόνο το να άρχονται' δεν τάχθηκαν να άρχουν πάνω στους κατωτέρους τους, εκτός αν σταλούν 
προς τούτο από τον Εξουσιαστή τῶν πάντων. Ο σατανάς όµως επιθύµησε να άρχει υπερήφανα 
παρά την γνώμη του Δημιουργού, κι αφού άφησε την τάξη του μαζί µε τους συναποστάτες 
αγγέλους, εγκαταλείφθηκε δικαίως απὀ την αληθινή Πηγή της ζωής και του φωτός και ντύθηκε το 
θάνατο και το αιώνιο σκοτάδι. Ο άνθρωπος όµως τάχθηκε όχι µόνο να άρχεται, αλλά και να άρχει 
πάνω σε όλα τα επίγεια(Γέν. 1. 28). Γι’ αυτό ο αρχέκακος σατανάς τον φθόνησε και µεταχειρίστηκε 
κάθε μηχανή για να τον καθαιρέσει από την αρχή. Επειδή όµως δεν μπορούσε να χρησιμοποιήσει 
βία γιατί εμποδιζόταν από τον Εξουσιαστή των πάντων, ο οποίος δημιούργησε τη λογική φύση 
ελεύθερη και αυτεξούσια, υπέβαλε στον άνθρωπο µε δόλο την συμβουλή που θα τον καθαιρούσε 
από την αρχή. Και εξαπάτησε, ή μάλλον έπεισε τους ανθρώπους να περιφρονήσουν, να µην 
υπολογίσουν καθόλου και να αθετήσουν την εντολή του Θεού, ή μάλλον και να αντιταχθούν και να 
κάνουν τα αντίθετα. Και τότε, αφού γίνουν συμμέτοχοι της ανταρσίας του, να γίνουν συμμέτοχοι 
και του αιώνιου σκότους και της νεκρώσεως. 


45. Κάποτε νεκρώνεται και η λογική ψυχή, κι ας έχει τη ζωή ὡς οὐσία της: τούτο µας το δίδαξε ο 
μέγας Παύλος γράφοντας: «Η χήρα που ζει στη σπατάλη, έχει πεθάνει, κι ας είναι ζωντανή»(Α΄ 
Τιμ. 5, 6). Δεν είναι ανάρµοστο να υποθέσοµε ότι τούτο το είπε και γι’ αυτό που μιλάμε τώρα, 
δηλαδή για τη λογική ψυχή. Η ψυχή δηλαδή που έχασε τον πνευματικό Νυμφίο της, αν δεν έχει 
συστολή και πένθος και δε βαδίζει το στενό και γεμάτο θλίψεις δρόμο της μετάνοιας, αλλά είναι σε 
μιά διάχυση και σε μιά παράδοση και σπατάλη του εαυτού της στις ηδονές, αυτή η ψυχή ενώ ζεί 
(γιατί κατά την ουσία της είναι αθάνατη), έχει ωστόσο πεθάνει. Γιατί είναι δεκτική του χειρότερου 
θανάτου, όπως είναι και της καλύτερης ζωής. Αλλά κι αν ο Παύλος «χήρα» εννοεί αυτή που έχασε 
το σωματικό νυμφίο και ζει σπάταλα και σαρκικά, οπωσδήποτε εννοεί ότι έχει πεθάνει κατά την 
ψυχή. Ο ίδιος λέει αλλού: «Ενώ ήµαστε νεκροί εξαιτίας των παραπτωµάτων µας, ο Θεός µάς έδωσε 
ζωή μαζί µε το Χριστό»(Εφ. 2, 5). Επίσης στο θάνατο της ψυχής αναφέρεται και το ρητό: «Είναι 
αμαρτία που οδηγεί στο θάνατο»(Α΄ Ιω. 5, 16). Αλλά και ο Κύριος που διέταξε κάποιον να αφήσει 
τους νεκρούς να θάβουν τους νεκρούς(Ματθ. 8, 22), οπωσδήποτε φανέρωσε ότι οι ενταφιαστές 
εκείνοι ήταν νεκροί κατά την ψυχή, επειδή ζούσαν σαρκικά. 


46. Οι προπάτορες του ανθρώπινου γένους, επειδή απομάκρυναν θεληµατικά από τον εαυτό τους τη 
μνήμη και τη θεωρία του Θεού και αψήφησαν την εντολή Του και συμφώνησαν µε το νεκρό 


πνεύμα του σατανά και έφαγαν από το απαγορευμένο δένδρο αντίθετα µε τη θέληση του 
Δημιουργού, γυμνώθηκαν από τα φωτεινά και ζωηφόρα ενδύματα της ουράνιας λάμψεως κι έγιναν 
---αλοίμονο--- σαν τον σατανά και αυτοί νεκροί κατά το πνεύμα. Επειδή όµως ο σατανάς δεν είναι 
μόνο νεκρό πνεύμα, αλλά νεκρώνει κι εκείνους που τον πλησιάζουν, κι επειδή αυτοί που έγιναν 
μέτοχοι της νεκρώσεώς του, εἶχαν και σώμα, μέσω του οποίου ολοκληρώθηκε σε έργο η 
θανατηφόρα συμβουλή, μετέδωσαν ---αλοίμονο--- και στα σώματά τους τα νεκρά και νεκροποιά 
εκείνα πνεύματα της νεκρώσεως. Και θα διαλυόταν αμέσως το ανθρώπινο σώµα και θα γύριζε στη 
γη από την οποία και είχε πλαστεί, αν δεν το συγκρατούσε η θεία πρόνοια και δύναμη, ώστε να 
περιμένει την απόφαση Εκείνου που ενεργεί τα πάντα µε μόνο το λόγο Του, χωρίς την οποία τίποτε 
απ᾿ όσα γίνονται, δεν µπορεί να γίνει. Κι αυτή η απόφαση παίρνεται πάντοτε µε δικαιοσύνη. Γιατί, 
όπως λέει ο ιερός Ῥαλμωδός, ο Κύριος είναι δίκαιος κι αγαπά τη δικαιοσύνη(Ῥαλμ. 10, 7). 


47. Ο Θεός, κατά τη Γραφή, δε δημιούργησε το θάνατοίΣ. Σολ. 1, 13). Αλλά ακόµη εμπόδισε και 
να δημιουργηθεί τούτος, όσο χρειαζόταν και όσο επιτρεπόταν από τη δικαιοσύνη Του να εμποδίζει 
εκείνους που ο Ίδιος έκανε αυτεξούσιους. Τους είπε δηλαδή από πριν το θέλημά Του που οδηγούσε 
στην αθανασία, και για να τους προφυλάξει όσο το δυνατόν περισσότερο, έκανε εντολή Του την 
ζωοποιό συμβουλή. Και προείπε φανερά και απείλησε ότι η αθέτηση της ζωοποιού εντολής Του θα 
ήταν θάνατος, ώστε, ή από πόθο του Θεού ή από τη γνώση Του ή από φόβο, να αποφύγουν το 
θάνατο. Γιατί ο Θεός επιζητεί, γνωρίζει και µπορεί να κάνει αυτό που συμφέρει σε κάθε κτίσμα. Αν 
μόνο το γνώριζε, αλλά δεν το επιζητούσε, τότε θα εμπόδιζε και δε θ᾽ άφηνε να γίνει εκείνο που 
γνώριζε καλά. Αν το αγαπούσε μόνον, αλλά δεν το ήξερε ή δεν μπορούσε να το κάνει, τότε, παρόλο 
που θα το ήθελε, το ποθούμενο και γνωριζόμενο θα έμενε απραγµατοποίητο. Αφού λοιπόν πάρα 
πολύ επιζητεί και γνωρίζει και µπορεί το συμφέρον µας, ό,τι μάς έρχεται από Εκείνον, έστω και 
χωρίς να το θέλομε, οπωσδήποτε για το συμφέρον µας έρχεται: σ᾽ όποιο όµως δοθούμε εκούσια, ὡς 
αυτεξούσιοι, υπάρχει μεγάλος φόβος μήπως είναι ασύμφορο. Όταν δε, µε πρόνοια του Θεού, έχει 
απαγορευτεί ένα μόνο απ᾿ όλα, όπως στην περίπτωση του Παραδείσου(Γέν. 2, 16-17), είτε στο 
Ευαγγέλιο από τον Κύριο, είτε στους Ισραηλίτες από τους Προφήτες, εἴτε στο νόμο της χάρης από 
τους Αποστόλους του Κυρίου και τους διαδόχους τους, τότε είναι φανερά ανωφελέστατο καὶ 
ὀλεθριότατο να το ποθεί κανείς από μόνος του και να σπεύδει προς αυτό. Κι αν κανένας άλλος μάς 
το προτείνει αυτό και μάς οδηγεί να σπεύδομε προς αυτό, είτε παρακινώντας µας µε λόγια, είτε 
παρασύροντας µε φιλικό σχήμα, αυτός είναι φανερά αντίπαλος της ζωής µας και εχθρός. 


48. Έπρεπε λοιπόν, ή από πόθο Εκείνου που ποθεί να ζούμε (προς τί δηλαδή µάς έπλασε να ζούμε, 
αν δεν το ήθελε αυτό εξαιρετικά;), ή γνωρίζοντας ότι Εκείνος γνωρίζει καλύτερα από μάς το 
συμφέρον µας (πώς δεν το γνωρίζει ασυγκρίτως καλύτερα από μάς, Εκείνος που µας έδωσε τη 
γνώση και είναι Κύριος τῶν γνώσεων(Α΄ Βασ. 2, 3);) ή από φόβο της παντοδύναμης εξουσίας Του, 
έπρεπε για όλα αυτά να µην απατηθούμε, να µην παρασυρθούμε και να µην πεισθούμε τότε και 
παραβούμε την εντολή και τη συμβουλή Εκείνου, όπως ούτε τώρα τις σωτήριες εντολές και 
συμβουλές που µας δίνει ύστερα από εκείνη. Όπως τώρα εκείνοι που δεν προτιμούν να 
αντιπαρατάσσονται γενναία κατά της αμαρτίας, περιφρονούν τις θείες εντολές και βαδίζουν τον 
αντίθετο δρόµο, δηλαδή αυτόν που οδηγεί στον εσωτερικό και αιώνιο θάνατο, αν δε θεραπεύσουν 
µε τη μετάνοια την ψυχή τους: έτσι και στο ζεύγος εκείνο των προπατόρων, επειδή δεν 
αντιστάθηκαν στα λόγια του σατανά, που τοὺς έπειθαν να απειθήσουν στο Θεό και παρέβλεψαν την 
εντολή, πραγματοποιήθηκε αμέσως η προεξαγγελµένη απόφαση Εκείνου που κρίνει µε δικαιοσύνη. 
Σύμφωνα µε αυτήν, μόλις έφαγαν από το δένδρο, πέθαναν. Και τότε κατάλαβαν στην πράξη τι 
σήμαινε η λησμονημένη από αυτούς εντολή της αλήθειας και της αγάπης και της σοφίας και της 
δυνάμεως, και κρύβονταν από ντροπή, αφού γυμνώθηκαν(Γέν. 3, 7-8) από τη δόξα εκείνη που 
ζωοποιεί κατά θεϊκό τρόπο και τα αθάνατα πνεύματα, χωρίς την οποία η ζωή τῶν πνευμάτων είναι 
και πιστεύεται πολύ χειρότερη από πολλούς θανάτους. 


49. Ότι δεν ήταν ακόµη ὠφέλιμο να φάνε οι πρωτόπλαστοι από εκείνο το δένδρο, το φανερώνει κι 0 
Θεολόγος Γρηγόριος που λέει: «Το φυτό εκείνο ήταν θεωρία, κατά τη δική μου άποψη, την οποία 
μόνον οι τελειότεροι μπορούν να επιχειρήσουν. Δεν είναι όµως καλή για όσους είναι ακόµη ατελείς 
και την επιθυμούν λαίμαργα, όπως ούτε η τέλεια τροφή ὠφελεί όσους είναι ακόµη νήπια και 


χρειάζονται γάλα». Αλλά κι αν δεν θέλει κανείς να συσχετίσει μεταφορικά το δένδρο εκείνο και τον 
καρπό του µε τη θεωρία, πιστεύω ότι δεν είναι πολύ δύσκολο να εννοήσει ότι δεν ήταν ὠφέλιμο 
στοὺς πρωτόπλαστους, επειδή εκείνοι ήταν ακόµη ατελείς. Νομίζω δηλαδή ότι µε την αἰσθησή τους 
το είδαν και έφαγαν απ᾿ αυτό, και ότι εκείνο ήταν το πιο ευχάριστο απ᾽ όσα δένδρα υπήρχαν στόν 
Παράδεισο. Η πολύ ευχάριστη όµως τροφή τῶν αισθήσεων δεν είναι από τα όντως κι από κάθε 
άποψη καλά, ούτε από τα πάντοτε καλά, ούτε από τα καλά για όλους, αλλά είναι καλή για όσους 
μπορούν να τη χρησιμοποιούν έτσι που να µην τους νικά, όταν πρέπει και όσο χρειάζεται και προς 
δόξαν του Δημιουργού. Για εκείνους όµως που δεν κάνουν τέτοια χρήση της, δεν είναι καλή. Γι) 
αυτό νομίζω ότι ονομάστηκε το δένδρο εκείνο, «δένδρο που δίνει τη γνώση του καλού και του 
κακού»(Γ έν. 2, 17). Γιατί µόνο οι τέλειοι στην έξη της θείας θεωρίας και της αρετής μπορούν να 
έρχονται σ᾽ επαφή µε τα πολύ ευχάριστα τῶν αισθήσεων, χωρίς ν᾿ απομακρύνουν το νου τους από 
τη θεωρία του Θεού και απὀ τους ύμνους και τις προσευχές προς Αυτόν, αλλά να μετατρέπουν τα 
ωραία του κόσμου σε υλικό και αφορμή της ανατάσεως προς το Θεό και να συγκρατούν τελείως 
την ηδονή της αισθήσεως µε τη νοερή κίνηση προς τα ανώτερα. Και αν η ηδονή της αισθήσεως 
είναι ασυνήθιστη και µεγάλη και πολύ δυνατή, τότε ακόµη περισσότερο, για το ασυνήθιστο 
ακριβώς, να µην κενώνουν το λογιστικό µέρος της Ψυχής τους προς εκείνο που ενώ είναι κακό, 
νομίζεται καλό από όποιον κυριεύθηκε τελείως απ᾿ αυτό και νικήθηκε. 


50. Στους προπάτορες επομένως, οι οποίοι έπρεπε, ζώντας στον ιερό εκείνο χώρο του Παραδείσου, 
να µη λησμονούν ποτέ το Θεό, ήταν ὠφέλιμο να γυμναστούν ακόµη περισσότερο και κατά κάποιο 
τρόπο σαν παιδιά να εξασκηθούν στα γενικώς και όντως καλά και να τελειοποιηθούν στην έξη της 
θεωρίας, και όχι, ενώ ήταν ακόµη ατελείς, να προχωρήσουν στη δοκιμή πραγμάτων που είναι σε 
µία μέση κατάσταση ---οὔτε καλά, ούτε κακά--- και που ανάλογα µε την ισχύ αυτών που τα 
χρησιμοποιούν, μεταβαίνουν εύκολα προς το καλό ή το κακό. Και μάλιστα πραγμάτων που από τη 
φύση τους προσελκύουν και κυριαρχούν στις αισθήσεις και απορροφούν τελείως το νου και δίνουν 
ευχέρεια στις πονηρές πράξεις και παρουσιάζουν ὡς αξιόπιστο τον αρχηγό και δημιουργό των 
παθών αυτών, που η αρχή τους ---υστέρα από το διάβολο--- είναι η εµπαθής κατανάλωση τῶν πολύ 
απολαυστικών φαγητών. Γιατί αν, κατά την ιερή ιστορία, και μόνον η θέα του δένδρου έκανε 
ευκολοπαράδεκτο το φίδι και αξιόπιστο συµβουλάτορα, πόσο μάλλον η άφθονη από αυτό τροφή; 
Άρα δεν είναι σαφές ότι δεν ήταν ακόµη ὠφέλιμο να δοκιμάσουν από αυτό µε την αίσθηση οι 
προπάτορες; Άρα δεν έπρεπε, αφού έφαγαν όταν δεν έπρεπε, να εξοριστούν από τον Παράδεισο του 
Θεού(Γ έν. 3, 23-24), για να µην κάνουν βουλευτήριο και εργαστήριο της κακίας τον θεϊκό εκείνο 
χώρο; Και άρα δεν έπρεπε να υποστούν αμέσως και το θάνατο του σώματος οι παραβάτες; Ο 
Κύριος όµως έδειξε μακροθυμία. 


51. Την απόφαση του θανάτου της ψυχής την έβαλε στο δρόμο της εκτελέσεως η παράβαση, 
σύμφωνα µε τη δικαιοσύνη του Δημιουργού: αφού δηλαδή τον εγκατέλειψαν οι πρωτόπλαστοι, 
τους άφησε δίχως να τους εξαναγκάσει, γιατί τους είχε κάνει αυτεξούσιους. Η απόφαση λοιπόν 
εκείνη ανακοινώθηκε φιλάνθρωπα από το Θεό εκ τῶν προτέρων(Γέν. 2, 17), για τους λόγους που 
αναπτύξαμε. Ανέστειλε όµως και ανέβαλε τότε την απόφαση του σωματικού θανάτου: και όταν 
τελικά τη γνωστοποίησε, από βάθος σοφίας και υπερβολή φιλανθρωπίας, επιφύλαξε την 
πραγματοποίησή της για το μέλλον. Γιατί δεν είπε στον Αδάμ «επίστρεψε στη γη», αλλά «είσαι γη 
και στη γη θα επιστρέψειςν(Γεν. 3, 19). Απ᾽ αυτό βγαίνει για κείνους που ακούνε µε σύνεση, ότι ο 
Θεός δε δημιούργησε θάνατοίΣ. Σολ. 1, 13) ούτε ψυχής, ούτε σώματος. Γιατί ούτε πρωτύτερα είπε 
προστακτικά «πεθάνετε όταν φάτε», αλλά είπε «θα πεθάνετε όταν φάτε»: οὔτε τώρα είπε, 
«επίστρεψε στη γη», αλλά «θα επιστρέψεις», προαναγγέλλοντας και αφήνοντας και μη 
εμποδίζοντας, µε δικαιοσύνη, εκείνο που θα γινόταν. 


52. Έμελλε λοιπόν να συμβεί στους προπάτορες εκείνους ο θάνατος, όπως περιμένει κι εμάς που 
ζούμε ακόµη. Θνητό έγινε το σώμα µας. Κι αυτό είναι, για να πῶ έτσι, ένας μακρός θάνατος, ή 
μάλλον μύριοι θάνατοι, που διαδέχεται ο ένας τον άλλον, μέχρις ότου τελικά φτάσομε στον ένα και 
τελευταίο και μακραίωνα θάνατο. Γινόμαστε δηλαδή μέσα στη φθορά, κι ενώ γινόμαστε, 
φθειρόµαστε, μέχρις ότου πάψομε και να γινόμαστε και να φθειρόµαστε. Και δεν είμαστε πράγματι 
ποτέ οι ίδιοι, κι ας φαινόµαστε ότι είμαστε ίδιοι σ᾽ εκείνους που δεν προσέχουν. Όπως η φωτιά, 


όταν αρπάξει ένα λεπτό καλάμι από την άκρη, είναι διαφορετική τη μιά φορά και την άλλη κι έχει 
μέτρο της διάρκειάς της το μήκος του καλαμιού, έτσι κι εμείς, που όμοια μεταβαλλόμαστε, έχομε 
μέτρο ο καθένας το διάστηµα του βίου του. 


53, Για να µην αγνοούμε ολότελα την υπερβολή της φιλανθρωπίας και το βάθος της σοφίας του 
Θεού, θα πούμε για ποιους λόγους, ενώ ανέβαλε το τέλος του θανάτου, παρέτεινε ακόμη όχι λίγο τη 
ζωή του ανθρώπου. Έδειξε πρώτα ότι τιμωρεί µε ευσπλαχνία, ή μάλλον ότι αμελεί τη δίκαιη 
τιμωρία, για να µην απελπιστούµε τελείως. Έδωσε επίσης καιρό για μετάνοια και θεάρεστη ζωή 
από την αρχή. Παρηγόρησε µε τις διαδοχικές γεννήσεις τη λύπη του θανάτου. Αύξησε το γένος µε 
τους απογόνους, ώστε αρχικά ο αριθµός τῶν γεννήσεων να υπερβαίνει κατά πολύ τον αριθµό των 
θανάτων. Στη θέση ενός Αδάμ, που µε το κάλλος του αισθητού φυτού έγινε αξιολύπητος και 
φτωχός, ανέδειξε πολλούς που από τα αισθητά απέκτησαν τον µακάριο πλούτο της θεογνωσίας, της 
αρετής, της γνώσεως και της θεϊκής ευμένειας. Μάρτυρες είναι ο Σήθ, ο Ενώς, ο Ενώχ, ο Νώε, ο 
Μελχισεδέκ, ο Αβραάμ. και όσοι σύγχρονοί τους ή παλιότεροι ή μεταγενέστεροι αναδείχθηκαν 
ισάξιοι ή παρόμοιοι μ᾽ αυτούς. Από αυτούς όµως τοὺς τόσους και τόσο μεγάλους, κανείς δεν έζησε 
τελείως αναµάρτητα, ώστε να μπορέσει να ισοφαρίσει την ήττα εκείνη τῶν προπατόρων και να 
θεραπεύσει το τραύμα της ρίζας του ανθρώπινου γένους και να επαρκέσει για τον αγιασμό, την 
ευλογία και την επιστροφή στη ζωή όλων τῶν μεταγενεστέρων: κι αυτό ο Θεός το προγνώριζε. ΓΙ’ 
αυτό κι έκανε σε κάθε εποχή εκλογή και τῶν γενών και των φυλών, απ᾿ όπου θα βλάσταινε η 
πολυύμνητη εκείνη ράβδος(Αρ. 17, 23) (η Παρθένος Μαρία), από την οποία θα έβγαινε το άνθος, 
με το οποίο έμελλε να πραγματοποιήσει όλου του κόσμου τη σωτηρία. 


54. Ω βάθος πλούτου, σοφίας και φιλανθρωπίας του Θεού(Ρωμ. 11, 33)! Αν δεν υπήρχε θάνατος και 
αν το ανθρώπινο γένος δεν ήταν τώρα θνητό και πριν από το θάνατο ---γιατί είναι από ρίζα θνητή 
--. δεν θα αποκτούσαµε στην πράξη (μέσω του Χριστού) την απαρχή της αθανασίας µας, δε θα 
είχαμε ανακληθεί στον ουρανό, δε θα είχε ενθρονιστεί η ανθρώπινη φύση στα δεξιά της θείας 
Μεγαλοσύνης στους ουρανούς(Εβρ. 8, 1), πιο πάνω από κάθε αγγελική αρχή και εξουσία. Έτσι 
ξέρει ο Θεός να μετατρέπει από φιλανθρωπία στο καλύτερο τα ολισθήµατα της αυτεξούσιας 
παρεκτροπής µας, µε τη σοφία και τη δύναμή Του. 


55. Πολλοί κατηγορούν τον Αδάμ, πόσο εύκολα πείσθηκε στη συμβουλή του πονηρού και αθέτησε 
τη θεϊκή εντολή και προξένησε έτσι σ᾽ εμάς το θάνατο. Αλλά δεν είναι το ίδιο να θελήσει κανείς, 
χωρίς να ξέρει, να γευθεί ένα φαρμακερό χόρτο, µε το να θέλει να τρώει από αυτό ενώ έμαθε από 
τη δοκιμή ότι είναι θανάσιμο. Εκείνος που παίρνει το δηλητήριο ενώ έχει πείρα, κι έτσι φέρνει 
ελεεινά το θάνατο στον εαυτό του, είναι περισσότερο αξιοκατηγόρητος από εκείνον που κάνει και 
παθαίνει τούτο επειδή δεν ξέρει. Γι’ αυτό και ο καθένας από μάς, είναι περισσότερο από τον Αδάμ 
άξιος κατηγορίας και καταδίκης. Μήπως όµως πείτε ότι δεν είναι σ᾽ εμάς εκείνο το δένδρο; Και ότι 
του Θεού η εντολή δεν αφορά σ᾽ εμάς, απαγορεύοντάς µας να φάμε απ᾿ αυτό; Αυτό το ίδιο ακριβώς 
το δένδρο ίσως δεν είναι σ᾽ εμάς. Αλλά η εντολή του Θεού είναι και τώρα παρούσα σ᾽ εμάς. Και 
εκείνους που υπακούνε σ᾽ αυτήν και ζουν σύμφωνα µε αυτήν, τους ελευθερώνει από την ευθύνη και 
των δικών τοὺς αμαρτημάτων και από την προγονική κατάρα και καταδίκη. Εκείνοι όµως που και 
τώρα την παραβαίνουν και αντί γι’ αυτή προτιμούν την εισήγηση και συμβουλή του πονηρού, είναι 
αδύνατο να µην ξεπέσουν από εκείνη τη ζωή και τη διαγωγή του Παραδείσου και να µη ριχτούν 
στη γέεννα του αιωνίου πυρός που απείλησε ο Θεός. 


56. Ποιά είναι λοιπόν τώρα η εντολή του Θεού που αφορά σ᾽ εμάς; Η μετάνοια. Και η 
ανακεφαλαίωση αυτής είναι να µην εγγίζοµε πλέον τα απαγορευμένα. Αφού λοιπόν εκδιωχθήκαµε 
από τον τόπο εκείνο της θεϊκής τρυφής και αποκλειστήκαμε δίκαια από τον Παράδεισο και 
γκρεμιστήκαμε σ᾽ αυτό το βάραθρο και καταδικαστήκαµε να συγκατοικούµε και να ζούμε μαζί µε 
τα άλογα ζώα και χάσαμε πιά κάθε ελπίδα ---ὁσο εξαρτάται από µας--- να επιστρέψοµε στόν 
Παράδεισο, Αυτός ο ίδιος που επέβαλε τότε τη δίκαιη τιμωρία, ή μάλλον που επέτρεψε δίκαια να 
μας έρθει, τώρα από υπερβολή αγαθότητας, από πολλή ευσπλαχνία, για χάρη µας κατέβηκε μέχρι 
εμάς. Και αφού ευδόκησε να γίνει όπως εμείς άνθρωπος, αλλά χωρίς αμαρτία, για να ξαναδιδάξει 
και να σώσει ὧς όμοιος τον όμοιο, µας έδωσε την σωτήρια συμβουλή και εντολή της μετάνοιας, 
λέγοντάς µας: «Μετανοείτε, γιατί έφτασε η βασιλεία των ουρανών»(Ματθ. 4, 17). Πριν από την 


ενανθρώπηση του Λόγου του Θεού, όσο απέχει ο ουρανός από τη γη, τόσο απείχε από μάς η 
βασιλεία των ουρανών. Αφού όµως ο Βασιλιάς των ουρανών ήρθε και ευδόκησε να ενωθεί µε µας, 
έφτασε σ᾽ όλους µας η βασιλεία των ουρανών. 


57. Αφού είναι πιά κοντά µας η βασιλεία των ουρανών, µε την συγκατάβαση του Θεού Λόγου προς 
εμάς, ας µην απομακρυνθούμε εμείς απ᾽ αυτήν, ζώντας αμετανόητοι. Ας αποφύγομε μάλλον την 
αθλιότητα εκείνων που ζουν στο σκοτάδι κάτω από τη σκιά του θανάτου(Λουκ. 1, 70). Ας 
αποκτήσοµε τα έργα της μετανοίας, φρόνημα ταπεινό, κατάνυξη και πνευματικό πένθος, καρδιά 
γεμάτη πραότητα και να διψά τη δικαιοσύνη, να οικειοποιείται την καθαρότητα, να είναι ειρηνική 
και ειρηνοποιός, να υπομένει τα δεινά, να ευχαριστείται µε τοὺς για χάρη της αλήθειας και της 
δικαιοσύνης διωγμούς, ζημίες, ύβρεις, συκοφαντίες και παθήματα. Γιατί η βασιλεία των ουρανών, ή 
μάλλον ο Βασιλιάς των ουρανών ---ῳ ανέκφραστη µεγάλη δωρεά!--- είναι µέσα µας(Λουκ. 17, 21). 
Σ᾽ Αυτόν οφείλοµε να προσκολλόµαστε πάντοτε µε τα έργα της μετάνοιας, αγαπώντας µε όλη µας 
τη δύναμη Αυτόν που τόσο µας αγάπησε. 


58. Την αγάπη προς το Θεό τη συνιστούν η απουσία των παθών και η αφθονία τῶν αρετών. Το 
μίσος προς τα πονηρά, από το οποίο προκύπτει η απουσία τῶν παθών, αντεισάγει τον πόθο και την 
απόκτηση των αγαθών. Εκείνος που είναι εραστής και κάτοχος τῶν αγαθών, πώς να µην αγαπά 
ξεχωριστά τον αυτάγαθο Κύριο, τον μόνο χορηγό και φύλακα κάθε αγαθού, μέσα στόν Οποίο μένει 
µε έξοχο τρόπο ο ίδιος και τον Οποίο έχει µέσα του µε την αγάπη, σύμφωνα µε τα λόγια του 
Αποστόλου: «Όποιος μένει στην αγάπη, μένει µέσα στο Θεό και ο Θεός µέσα σ᾽ αυτόν»(Α΄ Ιω. 4, 
16). Μπορεί κανείς να δει ότι όχι μόνον η αγάπη προς το Θεό γεννιέται από τις αρετές, αλλά και ότι 
οι αρετές γεννιούνται από την αγάπη. Γι’ αυτό και ο Κύριος στο Ευαγγέλιο, άλλοτε λέει: «Όποιος 
κρατάει τις εντολές µου και τις τηρεί, αυτός είναι που µε αγαπά»ν(]ω. 14, 21), και άλλοτε: «Όποιος 
µε αγαπά, θα τηρήσει τις εντολές μου»ί(]ω. 14, 23). Αλλά ούτε τα έργα των αρετών είναι αξιέπαινα 
και ὠφέλιμα σ᾽ εκείνους που τα εκτελούν χωρίς αγάπη, ούτε πάλι κι η αγάπη χωρίς τα έργα. Το 
πρώτο το φανερώνει µε πολλά ο Παύλος, γράφοντας προς τους Κορινθίους: «Αν κάνω αυτά και 
αυτά, αλλά δεν έχω αγάπη, δεν ωφελούμαι καθόλου»(Α΄ Κορ. 13, 3)’ το δεύτερο πάλι, ο εξαιρετικά 
αγαπημένος από το Χριστό μαθητής, λέγοντας: «Να µην αγαπάµε µε λόγια, μήτε µε τη γλώσσα, 
αλλά έμπρακτα κι αληθινά»(Α΄ Ιω. 3, 18). 


59. Ο υπέρτατος και προσκυνητός Πατέρας, είναι Πατέρας της αυτοαλήθειας, δηλαδή του 
μονογενούς Υιού. Έχει και Πνεύμα της αλήθειας, το Πνεύμα το Άγιο, καθώς προδήλωσε ο λόγος 
της αλήθειας. Εκείνοι λοιπόν που τον προσκυνούν και τον πιστεύουν µε το Πνεύμα και τον Υιό και 
επειδή δέχονται την ενέργεια του Πνεύματος και του Υιού ---γιατί λέει ο Απόστολος: «Είναι το 
Πνεύμα, µε το οποίο προσκυνούμε και προσευχόμαστε»ν(Ρωμ. 8, 26): και: «Κανείς δεν έρχεται προς 
τον Πατέρα, παρά µέσω εμού»(1ω. 14, 6), λέει ο Μονογενής Υιός του Θεού---, εκείνοι λοιπόν που 
προσκυνοῦν έτσι τον υπέρτατο Πατέρα µε το Πνεύμα και την Αλήθεια (τον Ὑιό), αυτοί είναι οι 
αληθινοί προσκυνητές Του(]ω. 4, 23). 


60. Ο Θεός είναι Πνεύμα και όσοι τον προσκυνοῦν, πρέπει να τον προσκυνοῦν µε το Πνεύμα και 
την Αλήθεια(]ω. 4, 24), δηλαδή να εννοούν ασωµμάτως τον Ασώματο. Γιατί έτσι πράγματι θα τον 
δουν παντού µε το Πνεύμα και την Αλήθεια Του. Ο Θεός ὡς πνεύμα είναι ασώµατος, και κάτι 
ασώµατο δε βρίσκεται σε έναν ορισμένο τόπο, ούτε περικλείεται σε τοπικά όρια. Επομένως όποιος 
λέει ότι σε ορισμένο τόπο του οὐρανού ή της γής πρέπει να προσκυνείται ο Θεός, δε λέει αλήθεια, 
ούτε η προσκύνησή του είναι αληθινή. Γιατί ο Θεός, ὡς ασώµατος δεν είναι πουθενά, ως Θεός 
όμως είναι παντού ---επειδή αν υπάρχει βουνό ή τόπος ή κτίση, όπου να µην υπάρχει ο Θεός, τότε 
φτάνομε στο να περιορίζεται κάπου. Είναι λοιπόν παντού, γιατί είναι απεριόριστος. Πώς λοιπόν 
είναι παντού; Ως περιεχόμενος όχι από µέρος, αλλά από το παν; Όχι βέβαια. Γιατί τότε θα είναι 
πάλι σώμα. Άρα, επειδή συνέχει και περιέχει το παν, Αυτός είναι µέσα στον εαυτό Του, παντού και 
πέρα από το παν, και προσκυνείται από τους αληθινούς προσκυνητές Του µε το Πνεύμα και την 
Αλήθεια Του(]ω. 4, 23). 


61. Ο Άγγελος και η ψυχή, επειδή είναι ασώµατα, δεν είναι σε ορισμένο τόπο, δεν είναι όµως και 
παντού. Γιατί δε συνέχουν το παν, αλλά και αυτά έχουν ανάγκη από Αυτόν που τα συνέχει. Άρα και 


αυτά βρίσκονται µέσα σ᾽ Εκείνον που συνέχει και περιέχει το παν και οριοθετούνται κατάλληλα 
από Αυτόν. Η ψυχή τώρα, που συνέχει το σώμα για το οποίο δημιουργήθηκε, είναι παντού στο 
σώμα, όχι όµως σαν σε τόπο, οὔτε ως περιεχόμενη σ᾽ αυτό, αλλά επειδή συνέχει και περιέχει και 
ζωοποιεί το σώμα, έχοντας και σ᾽ αυτό το θέµα το «κατ᾽ εικόνα Θεού». 


62. Ο άνθρωπος δημιουργήθηκε κατ᾽ εικόνα Θεού περισσότερο απ’ ότι οι Άγγελοι, όχι µόνο γιατί 
έχει µέσα του συνεκτική και ζωοποιό δύναμη, αλλά και γιατί έχει τη δύναμη να άρχει. Γιατί υπάρχει 
στη φύση της Ψυχής µας από τη μιά το ηγεµονικό και αρχηγικό (ο νους), κι από την άλλη το φύσει 
δουλικό και υπήκοο, δηλαδή η θέληση, η όρεξη, η αίσθηση, και γενικά όσα δημιουργήθηκαν από το 
Θεό μαζί µε το νου για να τον συνοδεύουν. Αν κι εμείς, από αμαρτωλή διάθεση, αφηνιάζοµε σε 
μερικά όχι µόνο εναντίον του Παντοκράτορα Θεού, αλλά και εναντίον του έμφυτου σε µας 
αυτοκράτορα (νου). Ο Θεός λοιπόν, επειδή µας έδωσε τη δύναμη να άρχοµε, µας έδωσε και την 
εξουσία όλης της γης(Γεν. 1. 28). Οι Άγγελοι δεν έχουν ενωμένο και σώμα, για να είναι υποταγµένο 
στο νου. Όσοι τώρα άγγελοι έχουν πέσει, έχουν τη νοερή θέληση πάντοτε πονηρή, ενώ οι αγαθοί, 
συνεχώς αγαθή, ώστε να µην έχει ανάγκη από κυβερνήτη. Την επίγεια εξουσία, ο μεν πονηρός δεν 
την είχε, αλλά την άρπαξε, κι απ᾿ αυτό γίνεται φανερό οτι δε δημιουργήθηκε άρχων της γης: οι δε 
αγαθοί Άγγελοι διατάχθηκαν από τον Παντοκράτορα να επιτηρούν τα σχετικά µε αυτήν µετά τη 
δική µας έκπτωση και την εξαιτίας της καθαίρεση από την αξία µας, αν κι όχι ολοκληρωτικά, από 
φιλανθρωπία του Θεού. Γιατί, όπως γράφει ο Μωυσής στην Ωδή του(Δευτ. 32, 8), ο Θεός καθόρισε 
τις περιοχές τῶν Αγγέλων όταν διαμέριζε τα έθνη. Ο διαµερισµός αυτός έγινε µετά τον Κάιν και τον 
Σήθ. Κι οι απόγονοι του Κάῑν ονομάστηκαν άνθρωποι, ενώ οι απόγονοι του Σήθ, υιοί Θεού. Εγώ 
νομίζω ότι ο Θεός διαµέρισε έτσι από τότε τις ονομασίες αυτές, αναγγέλλοντας εκ τῶν προτέρων το 
γένος, από το οποίο έμελλε να σαρκωθεί ο Μονογενής Υιός Του. 


63. Μπορεί ακόµη να πει κανείς ότι, μαζί µε πολλά άλλα, και το τριαδικό της γνώσεώς µας δείχνει 
ότι εμείς περισσότερο παρά οι Άγγελοι είμαστε κατ᾽ εικόνα του Θεού: όχι µόνο επειδή είναι 
τριαδικό, αλλά και γιατί συμπεριλαμβάνει όλα τα είδη της γνώσεως. Μόνο εμείς δηλαδή απ᾿ όλα τα 
κτίσματα, κοντά στο νοερό και το λογικό, έχοµε και το αισθητικό. Αυτό, ενωμένο εκ φύσεως µε το 
λογικό, εφεύρε το απεριόριστο πλήθος τῶν τεχνών και επιστημών και γνώσεων. Να καλλιεργεί τη 
γη, να κτίζει και να παράγει πράγματα που δεν υπήρχαν ---όχι βέβαια από το μηδέν, γιατί αυτό 
μόνο ο Θεός το μπορεί. Γιατί δε γίνεται σχεδόν τίποτε, ούτε καταστρέφεται από όσα κάνει ο Θεός: 
μόνο το καθένα, μετά από δική µας επέμβαση µε κάτι άλλο, έρχεται σ᾽ άλλη µορφή. Επιπλέον, 
μόνο στους ανθρώπους έδωσε ο Θεός το να γίνεται ο αόρατος λόγος του νου αισθητός µε την ακοή, 
διαδιδόµενος µε τον αέρα, αλλά ακόµη και να καταγράφεται σωματικά και να βλέπεται µέσω του 
σώματος. Με αυτό ο Θεός µάς οδηγεί προς την πίστη στην κατά σάρκα έλευση και φανέρωση του 
υπέρτατου Λόγου. Τίποτε απ᾿ όλα αυτά δεν υπάρχει στους Αγγέλους. 


64. Αλλά αν κι έχοµε το «κατ᾽ εικόνα» περισσότερο από τους Αγγέλους μέχρι τώρα, υστερούμε 
Ωστόσο πολύ ως προς το «καθ᾽ ομοίωσιν του Θεού»(Γεν. 1, 26), και μάλιστα τώρα, από τους 
αγαθούς Αγγέλους. Και για να αφήσω κατά µέρος τώρα τα άλλα, η τελείωση του να είμαστε καθ’ 
ομοίωσιν του Θεού γίνεται από την εκ Θεού θεία έλλαμψη. Αυτή τη στερούνται οι πονηροί άγγελοι, 
γι᾽ αυτό κι είναι βυθισµένοι στο σκοτάδι, ενώ την έχουν πλούσια οι θείοι νόες, γι’ αυτό και 
ονομάζονται δεύτερα φώτα και απορροές (ξεχειλίσµατα) του Πρώτου Φωτός: αυτά νομίζω κανείς 
δεν τα αγνοεί απ’ όσους μελετούν τις θεόπνευστες Γραφές µε επιμέλεια και φρόνηση. Απ᾽ αὐτό, οι 
αγαθοί Άγγελοι έχουν και τη γνώση τῶν αισθητών. Δεν τα αντιλαμβάνονται βέβαια µε τη φυσική 
δύναμη των αισθήσεων, αλλά τα γνωρίζουν µε θεοειδή δύναμη, από την οποία κανένα από τα 
οπωσδήποτε παρόντα ή παρελθόντα ή μέλλοντα δεν µπορεί να κρυφτεί. 


65. Εκείνοι που μετέχουν σ᾽ αυτή την έλλαμψη, την έχουν σε ένα βαθμό, κι ανάλογα µε το βαθμό 
αυτό έχουν και τη γνώση τῶν όντων. Ότι και οι Άγγελοι μετέχουν σ᾽ αυτή την έλλαμψη και ότι είναι 
άκτιστη και ότι δεν ταυτίζεται µε τη θεία ουσία, το γνωρίζουν όλοι όσοι μελετούν µε επιμέλεια τους 
θεόσοφους Αποστόλους και Θεολόγους. Όσοι όµως φρονούν τ᾽ αντίθετα, βλασφημούν σχετικά μ᾿ 
αυτή και διατείνονται ότι είναι ή κτίσμα ή ουσία του Θεού: κι όταν τη θεωρούν κτίσμα, δεν 
παραδέχονται ότι αυτή είναι φῶς των Αγγέλων. Γι αυτό ας ανατρέξοµε στόν θεοφάντορα 
Αρεοπαγίτη, ο οποίος µε λίγα λόγια ξεκαθαρίζει και τα τρία αυτά. Αυτός λέει ότι οι θείοι νόες 


κινούνται κυκλικά και ενώνονται µε τις άναρχες και ατελεύτητες ελλάμψεις του καλού και αγαθού. 
Ότι ὡς θείους νόες εννοεί τους αγαθούς Αγγέλους, είναι σ᾽ όλους φανερό. Αναφέροντας τις 
ελλάμψεις αυτές στον πληθυντικό αριθµό, τις διέστειλε από την ουσία του Θεού, γιατί αυτή είναι 
µία και ολότελα αδιαίρετη. Κι αφού τις ονόμασε άναρχες και ατελεύτητες, τί άλλο, παρά ως 
άκτιστες µας τις παρουσίασε; 


66. Από αυτή τη θεία έλλαμψη και λαμπρότητα, βλέποντας τη φύση µας γυμνωμένη µε την 
παράβαση, ο Λόγος του Θεού, τη συμπόνεσε για την ασχημοσύνη της, και αφού την πήρε επάνω 
Του από τη μεγάλη Του ευσπλαχνία, την έδειξε πάλι πάνω στο Θαβώρ ντυμένη λαμπρότερα στους 
τρεις εκλεκτούς µαθητές Του(Ματθ. 17, 1-2). Παρουσίασε δηλαδή τι ήμαστε κάποτε και ποιοι θα 
είμαστε δι᾽ Αυτού στόν μέλλοντα αιώνα, αν προτιµήσομε εδώ να ζήσομε κατά το θέλημά Του, όπως 
λέει και ο χρυσός στη γλώσσα Ιωάννης. 


67. Σ᾽ αυτή τη θεία έλλαμψη και λαμπρότητα μετείχε και ο Αδάμ. πριν από την παράβαση, σαν να 
φορούσε πράγματι στολή δόξας. Κι έτσι δεν ήταν γυμνός, αλλά ήταν ασύγκριτα πιο στολισµένος κι 
από εκείνους που τώρα φορούν τα στέμματα τα στολισµένα µε πολύ χρυσό και λαμπερά πετράδια. 
Αυτή τη θεία έλλαμψη και χάρη ο Μέγας Παύλος την αποκαλεί ουράνια κατοικία µας, λέγοντας: 
«Γι᾽ αυτό στενάζομε, ποθώντας να ντυθούμε την ουράνια κατοικία µας: κι αν τη φορέσοµε, δε θα 
βρεθούμε γυμνοῦ/(Β΄ Κορ. 5, 2-3). Τον αρραβώνα αυτής της θείας ελλάμψεως και του ενδύματός 
της, έλαβε ο Παύλος από το Θεό, όταν πήγαινε από την Ιερουσαλήμ στη Δαμασκό(Πράξ. 9, 3-4). 
Και για να πῶ σύμφωνα µε τον Γρηγόριο, τον όνοµα και πράγμα Θεολόγο, πριν καθαρθεί από τους 
διωγμούς ήρθε σ᾽ επαφή µε τον Διωκόμενο, ή μάλλον µε μιά μικρή ακτίνα του μεγάλου Φωτός. 


68. Η θεία Ὑπερουσιότητα ποτέ δεν ονομάζεται στον πληθυντικό. Όχι όµως και η θεία και άκτιστη 
χάρη και ενέργεια του Θεού, που διαιρείται αδιαιρέτως, όπως η ακτίνα του ηλίου, η οποία και 
θερμαίνει και φωτίζει και ζωοποιεί και δίνει αύξηση και μεταδίδει στους φωτιζόμενους την 
λαμπρότητά της και φαίνεται στα μάτια όσων βλέπουν. Όμοια λοιπόν µε την ηλιακή ακτίνα ---αν 
και είναι αμυδρή αυτή η εικόνα---, και η θεία ενέργεια του Θεού, δεν ονομάζεται µόνο μία, αλλά 
και πολλές από τους Θεολόγους. Για παράδειγµα, ο Μέγας Βασίλειος λέει τα εξής: «Ποιες είναι οι 
ενέργειες του Πνεύματος; Ανέκφραστες σε μέγεθος, αναρίθµητες σε πλήθος. Γιατί πώς θα νοήσομε 
τα πέραν των αιώνων; Ποιες ήσαν οι ενέργειές Του πριν από τη νοητή κτίση; Πριν λοιπόν από τη 
νοητή κτίση και πέραν τῶν αιώνων (γιατί και οι αιώνες είναι νοητά κτίσματα), κανείς δεν είπε ποτέ 
κτιστό, ούτε σκέφτηκε. Άκτιστες λοιπόν είναι οι δυνάµεις και οἱ ενέργειες του θείου Πνεύματος, αν 
και αναφέρονται πολλές από τους Θεολόγους, και διαστέλλονται αμερίστως από τη µία και εντελώς 
αμέριστη ουσία του Πνεύματος». 


69. Η άκτιστη ενέργεια του Θεού, η οποία μερίζεται αμερίστως, αναφέρεται και στον πληθυντικό 
από τους Θεολόγους, όπως πιό πάνω φάνηκε καθαρά από τον Μέγα Βασίλειο. Αφού λοιπόν και η 
θεία και θεοποιός έλλαμψη και χάρη δεν είναι ουσία, αλλά ενέργεια του Θεού, γι᾽ αυτό δεν 
παρουσιάζεται µόνο χρονικά, αλλά και σε πλήθος μορφών, καθώς χορηγείται στον καθένα ανάλογα 
µε την κατάστασή του. Και ανάλογα µε την καταλληλότητα αυτών που τη δέχονται, μεταδίδει σ᾽ 
αυτούς περισσότερο ή λιγότερο τη θεοποιό λαμπρότητα. 


70. Αυτές οι ενέργειες είναι επτά κατά τον προφήτη Ησαΐα. Και στα εβραϊκά ο αριθµός επτά 
σημαίνει «πολλά». Λέει δηλαδή: «Από τη ρίζα του Ιεσσαί θα βλαστήσει µία ράβδος κι από αυτή θα 
βγει ένα άνθος, πάνω στο οποίο θα επαναπαυτούν επτά πνεύματα»: τα πνεύματα της σοφίας, της 
συνέσεως, της γνώσεως, της ευσεβείας, της βουλής, της ισχύος, του φόβου»(Ησ. 11, 1-3). Αυτά τα 
επτά πνεύματα, όσοι έχουν αιρετικές πεποιθήσεις, διατείνονται στον παραλογισµό τους πως είναι 
κτιστά. Αυτούς και μ᾽ εκείνα που προσθέσαµε στους εκτενείς αντιρρητικούς προς αυτούς λόγους 
μας, τους ελέγξαμε για πάντα. Αλλά και ο Γρηγόριος ο Θεολόγος, αναφερόμενος στις θείες αυτές 
ενέργειες του Πνεύματος, λέει ότι ο Ησαΐας αρέσκεται τις ενέργειες του Πνεύματος να τις ονομάζει 
πνεύματα. Αλλά κι ο ίδιος ο Ησαΐας, ο πιο μεγαλόφωνος από τους Προφήτες, δεν έδειξε μόνο 
καθαρά, µε τον αριθµό επτά, τη διαφορά των θείων αυτών ενεργειών προς τη θεία ουσία, αλλά και 
φανέρωσε ότι αυτές είναι άκτιστες, µε το να χρησιμοποιήσει το ρήμα «θα επαναπαυτούν». Το ρήμα 
αυτό δηλώνει υπεροχικό αξίωμα. Εκείνα λοιπόν που επαναπαύονται πάνω στο σώμα που ο Κύριος 


προσέλαβε από την ανθρώπινη φύση, πώς είναι δυνατό να είναι κτίσματα; 


71. Ο Κύριος µας Ιησούς Χριστός έβγαζε τα δαιμόνια «με δάκτυλο Θεού» κατά το Λουκά(Λουκ. 
11. 20), και «με πνεύμα Θεού» κατά το Ματθαίο(Ματθ. 12, 28). Δάκτυλος Θεού, λέει ο Μέγας 
Βασίλειος, είναι µία από τις ενέργειες του Πνεύματος. Αν λοιπόν η µία απ᾿ αυτές τις ενέργειες είναι 
το Άγιο πνεύμα, είναι οπωσδήποτε και οἱ άλλες, όπως ο ίδιος µας δίδαξε και τούτο. Αυτό όµως δε 
σημαίνει ότι πρόκειται για πολλούς θεούς ή πολλά Πνεύματα. Αυτά είναι προβολές και φανερώσεις 
και ενέργειες φυσικές του ενός Πνεύματος και σε κάθε µία είναι Ένα εκείνο που ενεργεί. Οι 
κακόδοξοι, λέγοντας ότι αυτά είναι κτίσματα, υποβιβάζουν επταπλάσια σε κτίσμα το πνεύμα του 
Θεού. Αλλά ας ντραπούν επταπλάσια. Γιατί ο Προφήτης που είπε γι’ αυτά, ότι είναι επτά οφθαλμοί 
του Κυρίου που επιβλέπουν σ᾽ όλη τη γη (Ζαχ. 4, 10), κι ο Ιωάννης που γράφει στην Αποκάλυψη: 
«Η χάρη και η ειρήνη σ᾽ εσάς από το Θεό και από τα επτά πνεύματα που είναι ενώπιον του θρόνου 
του Θεού και από τον Ιησού Χριστό» , φανερώνουν καθαρά στους πιστούς ότι αυτα είναι το Άγιο 
πνεύμα. 


72. Ο Θεός και Πατέρας, προαναγγέλλοντας µέσω του προφήτη Μιχαία την κατά σάρκα γέννηση 
του Μονογενούς και θέλοντας μαζί να δείξει ότι η θεότητα του Υιού είναι άναρχη, είπε: «Και αι 
έξοδοι αυτού απ᾿ αρχής εξ ημερών αιώνος»(Μιχ. 5, 1). Οι έξοδοι, όπως εξήγησαν οι Πατέρες, 
σημαίνουν τις ενέργειες της Θεότητας. Αυτές είναι δυνάμεις και ενέργειες του Πατέρα και του Υιού 
και του Αγίου Πνεύματος, τις οποίες ανακηρύττουν κτιστές, εκείνοι που ασπάζονται και 
υποστηρίζουν µε πάθος τις απόψεις των κακοδόξων. Αλλ’ ας βάλουν μυαλό έστω και αργά και ας 
εννοήσουν, ποιος είναι Αυτός που υπάρχει «απ᾿ αρχής»; Ποιος είναι Αυτός, προς τον οποίο λέει ο 
Δαβίδ: «Ὑπάρχεις Εσύ από τον αιώνα ---που σηµαίνει το ίδιο µε το «εξ ηµερών αιώνος --- κι ὡς 
τον αιώνα». Κι ας εξετάσουν µε σύνεση, αν θέλουν, ότι ο Θεός που είπε µέσω του Προφήτη ότι 
αυτές οι «έξοδου είναι «απ᾿ αρχής», δεν είπε διόλου ότι έγιναν ή κατασκευάστηκαν ή 
δημιουργήθηκαν. Και ο Μέγας Βασίλειος, ο οποίος θεολογεί µε πνεύμα Θεού, δεν είπε ότι έγιναν, 
αλλά ότι υπήρχαν οι ενέργειες του Πνεύματος πριν από τη νοητή κτίση και πέρα από τοὺς αιώνες. 
Μόνο λοιπόν ο Θεός είναι προαιώνια ενεργής και παντοδύναμος, επειδή έχει και προαιώνιες 
δυνάμεις και ενέργειες. 


73. Ισχυρίζονται επίσης, σε φανερή αντίθεση µε τους Αγίους, οι αρχηγοί της αντίθετης γνώμης, ότι 
το άκτιστο είναι ένα, η θεία φύση. Ό,τι διαφέρει κάπως από αυτήν, είναι οπωσδήποτε κτιστό. Και 
έτσι κάνουν κτίσμα και τον Πατέρα και τον Υιό και το Άγιο πνεύμα. Γιατί και των Τριών η ενέργεια 
είναι μία και η αυτή: και όποιου η ενέργεια είναι κτιστή, δεν είναι ο ίδιος άκτιστος. Γι’ αυτό, 
κτίσμα δεν είναι η ενέργεια του Θεού ---άπαγε---, αλλά το αποτέλεσµα που προκύπτει από αυτή. Γι’ 
αυτό και ο θεσπέσιος Δαμασκηνός δίδαξε ότι οι διάφορες ενέργειες της θείας φύσεως είναι 
οὐσιώδεις, δηλαδή φυσικές κινήσεις της. Κι αφού το να ποιεί είναι ιδίωμα της θείας ενέργειας ---- 
είπε ο ιερός Κύριλλος--- πώς αυτή είναι ποίημα; Εκτός αν είναι ενέργηµα άλλης ενέργειας, και 
εκείνη πάλι άλλης, και προχωρούμε έτσι στο άπειρο, αναζητώντας και κηρύττοντας αδιάκοπα την 
άκτιστη ενέργεια. 


74. Ἡ θεία ουσία και η θεία ενέργεια είναι αχώριστα παρούσες παντού και η θεία ενέργεια είναι 
χωρητή και σ᾽ εμάς τους κτιστούς, γιατί, κατά τους Θεολόγους, μερίζεται αμερίστως, ενώ η θεία 
ουσία μένει κατ᾽ αυτούς τελείως αμέριστη. Γι’ αυτό και ο Χρυσόστομος, αφού είπε ότι «η ρανίδα 
της χάρης γέμισε τα πάντα µε τη γνώση: µε αυτήν γίνονταν τα θαύματα, συγχωρούνταν τα 
αμαρτήματα» κι έδειξε έτσι ότι η ρανίδα της χάρης είναι άκτιστη, σπεύδει κατόπιν να δείξει ότι 
είναι ενέργεια κι όχι ουσία’ να δείξει ακόµη και τη διαφορά της θείας ενέργειας από τη θεία ουσία 
και την υπόσταση του Πνεύματος, και προσθέτει: «Αναφέρομαι στο μέρος της ενέργειας». Ο 
Παράκλητος βέβαια δε μερίζεται. Άρα λοιπόν είναι χωρητή στον καθένα µας η θεία χάρη και η 
ενέργεια, γιατί αυτή μερίζεται αμερίστως. Η ουσία όµως του Θεού, αφού είναι τελείως αμέριστη 
από τη φύση της, πώς µπορεί να είναι χωρητή σε οποιοδήποτε κτίσμα; 

75. Τρία είναι αυτά που έχει ο Θεός: η ουσία, η ενέργεια και η τριάδα των θείων Ὑποστάσεων. Ας 


δούμε την περίπτωση όσων αξιώθηκαν να ενωθούν µε το Θεό ώστε να είναι ένα πνεύμα μαζί Του, 
σύμφωνα µε το λόγο του Μεγάλου Παύλου: «Όποιος ενώνεται µε τον Κύριο, είναι ένα πνεύμα μ᾽ 


Αυτόν»(Α΄ Κορ. 6, 17). Επειδή λοιπόν πιο πάνω αποδείχθηκε ότι οι άξιοι δεν ενώνονται κατά την 
ουσία µε το Θεό, κι επειδή όλοι οι Θεολόγοι μαρτυρούν ότι ο Θεός είναι αμέθεκτος κατά την ουσία 
Του, κι επειδή η υποστατική ένωση του ανθρώπου µε το Θεό έγινε αποκλειστικά στον Θεάνθρωπο 
Λόγο, απομένει ότι όσοι αξιώθηκαν να ενωθούν µε το Θεό, ενώνονται κατά την ενέργεια, και ότι το 
πνεύμα, σύμφωνα µε το οποίο γίνεται ένα µε το Θεό όποιος ενώνεται µε Αυτόν, είναι και 
ονομάζεται η άκτιστη ενέργεια του Πνεύματος, και όχι η ουσία του Θεού, κι ας δυσαρεστούνται οι 
αντίθετοι. Αφού και ο Θεός, στην προφητεία του Ιωήλ(]ωήλ. 3, 1: Πράξ. 2. 17), δεν είπε «θα 
εκχύσω το πνεύμα µου», αλλά «θα εκχύσω από το πνεύμα µου σ᾽ όσους πιστεύουν». 


76. Με νεύμα του Θεού κινούνταν και ο Μωυσής και ο Δαβίδ και όσοι µε την αποβολή των 
σαρκικών ιδιωμάτων έγιναν δεκτικοί της θείας ενέργειας και ζωντανές εικόνες του Χριστού. Ἡ 
μάλλον έγιναν το ίδιο µε το Χριστό κι όχι ένα απλό απεικόνισµα. Και η καθαρότητα του Χριστού 
και των Αγίων είναι µία. Όπως ψάλλει κι ο ένθεος Ψαλμωδός: «Η λαμπρότητα του Θεού είναι 
επάνω μας»(Ῥαλμ. 89, 17). Γιατί, κατά τον Μέγα Βασίλειο, οι πνευµατοφόρες ψυχές που δέχθηκαν 
την έλλαμψη του Πνεύματος, και οι ίδιες γίνονται πνευματικές, και σε άλλους μεταδίδουν τη χάρη. 
Από αυτό προέρχεται η πρόγνωση των μελλόντων, η γνώση τῶν μυστηρίων, η κατανόηση τῶν 
κρυπτών, τα ποικίλα χαρίσματα, η ουράνια πολιτεία, ο χορός μαζί µε τους Αγγέλους, η ατελείωτη 
ευφροσύνη, η ένθεη διαμονή, η ομοίωση µε το Θεό, και τέλος η θέωση, που είναι το ακρότατο που 
µπορεί να επιθυµήσει κανείς. 


77. Σ7 αυτή τη χάρη και τη λαμπρότητα και την ένωση µε το Θεό, οι Άγγελοι πλεονεκτούν από τους 
ανθρώπους. Γι’ αυτό και είναι δεύτερες λαμπρότητες, λειτουργοί της άνω Λαμπρότητας. Ακόμη οι 
νοερές δυνάμεις και τα λειτουργικά πνεύματα είναι φώτα δεύτερα, απαυγάσµατα του Πρώτου 
Φωτός, και πρώτη φωτεινή φύση μετά την Πρώτη, γιατί φωτίζονται από εκεί. Ο Άγγελος είναι 
δεύτερο φῶς, απορροή ή μέθεξη του πρώτου Φωτός. Με την κυκλική τους κίνηση, οι θείοι νόες 
ενώνονται µε τις άναρχες και ατελεύτητες ελλάμψεις του καλού και αγαθού. Γιατί για τους 
αιωνίους, φως είναι ο ίδιος ο Θεός και τίποτ᾽ άλλο. Και ό,τι είναι για τα αισθητά ο ήλιος, αυτό είναι 
για τα νοητά ο Θεός. Αυτός είναι το πρώτο και υπέρτατο φως που φωτίζει όλη τη λογική φύση. Και 
όπως λέει ο Χρυσόστομος, αν ακούσεις τον Προφήτη να λέει «Είδα τον Κύριο να κάθεται σε 
θρόνο»ν(Ησ. 6, 1), µη νομίσεις ότι είδε την ουσία του Θεού, αλλά µία εικόνα Του συγκαταβατική: κι 
αυτήν, πιό αμυδρά απ᾿ ο,τι τη βλέπουν οι ουράνιες Δυνάμεις. 


78. Κάθε φύση είναι πολύ μακριά και τελείως ξένη από τη θεία φύση. Γιατί αν ο Θεός είναι φύση, 
τα άλλα δεν είναι φύση. Κι αν τα άλλα, είναι το καθένα φύση, Εκείνος δεν είναι φύση. Όπως επίσης 
δεν είναι ούτε ον, αν τα άλλα είναι όντα. Αν πάλι Εκείνος είναι Ων, τα άλλα δεν είναι όντα. Αυτό θα 
δεις να ισχύει και για τη σοφία και την αγαθότητα και γενικά για όλα τα γύρω από το Θεό ή σχετικά 
µε το Θεό λεγόμενα, όταν θεολογήσεις ορθά και σύμφωνα µε τους Αγίους. Τώρα, είναι και λέγεται 
φύση όλων των όντων ο Θεός, γιατί όλα τον μετέχουν, και από τη μέθεξη αυτή υπάρχουν. Δεν 
εννοώ βέβαια μέθεξη της ουσίας Του ---άπαγε---, αλλά της ενέργειάς Του. Έτσι λοιπόν ο Θεός είναι 
η οντότητα τῶν όντων, και είδος (µορφή) στα είδη, ὡς αρχικό είδος, και σοφία για όσους αποκτούν 
σοφία, και γενικά είναι τα πάντα για όλα. Χωρίς βέβαια να είναι φύση, γιατί είναι πάνω από κάθε 
φύση: χωρίς να είναι ον, γιατί είναι πάνω από όλα τα όντα: χωρίς να είναι ούτε να έχει είδος 
(µορφή), γιατί είναι πάνω από κάθε είδος. Πώς λοιπόν εμείς θα πλησιάσομµε το Θεό; Άραγε 
πλησιάζοντας τη φύση Του; Αλλά κανένα κτίσμα δεν έχει ούτε θα έχει κοινωνία ή εγγύτητα προς 
την υπέρτατη φύση. Αν λοιπόν κανείς πλησίασε το Θεό, οπωσδήποτε πλησίασε την ενέργειά Του. 
Με ποιο τρόπο; Μετέχοντας σ᾽ αυτήν µε τρόπο φυσικό; Αλλ᾽ αυτό είναι κοινό σε όλα τα κτίσματα. 
Επομένως πλησιάζει κανείς ή απομακρύνεται από το Θεό όχι µε τα φυσικά του προσόντα, αλλά µε 
όσα κάνει µε την προαίρεσή του. Και η προαίρεση είναι ιδίωμα µόνο τῶν λογικών όντων. Αυτά 
λοιπόν μονάχα από όλα τα άλλα απομακρύνονται ή πλησιάζουν το Θεό: πλησιάζουν µε την αρετή ή 
απομακρύνονται µε την κακία. Αυτά μονάχα λοιπόν είναι δεκτικά αθλιότητας ή µακαριότητας. 
Εμείς όµως ας σπεύσομε να επιτύχοµε τη μακαριότητα. 


79. Τα διάφορα κτίσματα συγκρινόμενα μεταξύ τους, άλλα λέγονται οικεία του Θεού κατά τη φύση 
και άλλα ξένα. Οικείες του Θεού είναι οι νοερές φύσεις που µόνο µε το νου μπορούν να γίνουν 
αντιληπτές. Τελείως ξένες είναι οι φύσεις που βρίσκονται στην περιοχή τῶν αισθήσεων. Και ακόµη 


παραπέρα από αυτές είναι οι εντελώς άψυχες και ακίνητες. Σε σύγκριση λοιπόν μεταξύ τους τα 
κτίσματα λέγονται οικεία κατά τη φύση µε το Θεό ή ξένα. Αυτά όµως καθαυτά κατά τη φύση είναι 
όλα ξένα προς το Θεό. Γιατί είναι αδύνατο να πούμε πόσο µακριά είναι η νοερή φύση από το Θεό, 
ή πόσο απέχει η αίσθηση και τα αισθητά από τα νοερά. Αφού λοιπόν είμαστε κατά τη φύση µας 
τόσο μακριά από το Θεό, αλοίμονο σ᾽ εμάς αν δεν τον πλησιάσοµε µε αγαθή προαίρεση και µε 
καλά έργα και τρόπους. 


80. Η ένθεη και κοινή γλώσσα τῶν ιερών Θεολόγων, ο θεοφόρος Δαμασκηνός, λέει στο δεύτερο 
από τα θεολογικά του κεφάλαια: «Εκείνος που θέλει να μιλάει ή να ακούει περί Θεού, πρέπει να 
γνωρίζει σαφώς ότι τα της θεολογίας και της θείας Οικονομίας δεν είναι ούτε όλα άρρητα, ούτε όλα 
ρητά: οὔτε βέβαια όλα γνωστά, ούτε όλα άγνωστα. Γνωρίζοµε ότι είναι πάνω από κάθε λόγο ακόµα 
και όσα από τα θεία επιτρέπουν την ἐκφρασή τοὺς µε το λόγο, γιατί κι αυτών το νόημα υπερβαίνει 
το λόγο. Δεν είναι έξω από το λόγο από έλλειψη, αλλά είναι έξω από το λόγο το δικό µας, αυτόν 
που ενοικεί µέσα µας και αυτόν που εμείς οι ίδιοι κάνοµε ν᾽ ακούνε οι άλλοι. Γιατί ούτε ο ένας, ο 
προφορικός λόγος, µπορεί να τα εξηγήσει και να τα παραστήσει, ούτε ο άλλος, ο ενδιάθετος, 
µπορεί πολυπραγμονώντας να τα φτάσει μόνος του. Δεν πρέπει λοιπόν να επιτρέποµε στους 
εαυτούς µας να λέμε τίποτε περί Θεού, αλλά να στρεφόµαστε στη διδασκαλία των Αγίων που 
μιλούν για τα πνευματικά µε το φωτισμό του Πνεύματος ---και ειδικά όταν µας ζητούν λόγο οι 
αντίπαλου». 


81. Λέγεται ότι στην είσοδο της σχολής του Πλάτωνα υπήρχε η επιγραφή «Μηδείς εισίτω 
αγεωμέτρητος) (κανείς αγεωµέτρητος να µην εισέρχεται). Τελείως αγεωµέτρητος είναι εκείνος που 
δεν µπορεί να διανοείται και να διαλέγεται για τα αχώριστα ὡς χωρισμένα. Γιατί είναι αδύνατο να 
υπάρχει πέρας χωρίς αυτό που περατώνεται. Και όλη σχεδόν η υπόθεση της Γεωμετρίας είναι περί 
τῶν περάτων, τα οποία κάποτε και χωρίς τα περατούμενα ορίζονται και προβάλλονται, µε το να 
χωρίζει ο νους τα αχώριστα (το σχήμα από την ύλη). Εκείνος τώρα που δεν έμαθε ακόµη να χωρίζει 
µε το νου το σώμα από τα σχετικά µε το σώμα, πώς θ᾽ ακούσει για τη φύση καθεαυτή, η οποία δεν 
είναι μόνο αχώριστη από τα φυσικά, υπάρχοντας µέσα σ᾽ αυτά, αλλά ούτε και µπορεί να υπάρξει 
χωρίς αυτά; Πώς θ᾽ ακούσει για τα καθολικά ὡς καθολικά, που είναι µέσα στα μερικά και 
αποχωρίζονται από αυτά µόνο µε το νου και το λόγο, που νοούνται πριν από τα πολλά και χωρίς τα 
πολλά δεν υπάρχουν στ᾿ αλήθεια; Πώς θ᾽ ακούσει για τα νοητά και νοερά; Πώς θ᾽ ακούσει να λέμε 
ότι ο καθένας µας έχει και νου και διανοήματα και ότι ο καθένας µας είναι ο νους τῶν διανοημάτων 
του; Πώς θ᾽ ακούσει και δε θα µας περιγελάσει και δε θα µας διακόψει κατηγορώντας µας πως λέμε 
ότι ο κάθε άνθρωπος έχει δύο και πολλούς νόες; Κι εκείνος που δεν µπορεί να ακούει ή να μιλάει 
γι᾽ αυτά τα αδιαίρετα ὡς διαιρεµένα, πώς θα μπορέσει να πει ή να διδαχτεί κάτι τέτοιο περί Θεού; 
Για το Θεό ισχύουν και λέγονται πολλές ενώσεις και διακρίσεις (διαιρέσεις) κατά τους Θεολόγους. 
Αλλά οι ενώσεις είναι επικρατέστερες από τις διακρίσεις και προηγούνται: ούτε τις καταργούν, 
ούτε εμποδίζονται διόλου απ’ αυτές. Οι αντίθετοι λοιπόν, δε δέχονται, ούτε μπορούν να μάθουν την 
αδιαίρετη διαίρεση στο Θεό και τη διαιρεμένη ένωση, που ακούνε να λέμε σύμφωνα µε τους 
Αγίους, ότι δηλαδή ο Θεός κατά ένα µέρος είναι ακατάληπτος και κατά ένα µέρος καταληπτός, 
αλλά είναι Ένας: είναι ακατάληπτος κατά την ουσία Του, καταληπτός από τα έργα Του, κατά τις 
θείες Του ενέργειες, δηλαδή την προαιώνια για µας θέλησή Του, την προαιώνια πρόνοιά Του για 
μας, την προαιώνια για µας σοφία Του και, για να πω σύμφωνα µε τον άγιο Μάξιμο, την άπειρη 
δύναμη και σοφία και αγαθότητά Του. Κι επειδή εμείς είπαμε ότι αυτά ισχύουν κατ᾽ ανάγκην, τ᾽ 
άκουσαν οι αντίθετοι και οι έπειτα όμοιοί τους και µας κατηγορούν ότι δεχόμαστε πολλούς θεούς 
και πολλά άκτιστα και ότι κάνοµε το Θεό σύνθετο. Γιατί αγνοούν ότι ο Θεός διαιρείται αδιαίρετα 
και ενώνεται διαιρεµένα, και παρά ταύτα ούτε πολλαπλασιασμό υφίσταται, ούτε σύνθεση. 


82. Ο Μέγας Παύλος, το στόµα του Χριστού, το σκεύος της εκλογής(Πράξ. 9, 15). το πιο 
περιφανές όχημα του θείου ονόματος, λέει: «Τα αόρατα του Θεού, δηλαδή η αιώνια δύναμή Του 
και η θειότητά Του, βλέπονται από το νου µέσα από τα δημιουργήματα από τότε που έγινε ο 
κόσμος)»(Ρωμ. 1, 20). Άρα λοιπόν η ουσία του Θεού βλέπεται από το νου µέσα από τα 
δημιουργήματα; Καθόλου βέβαια. Αυτό είναι παραφροσύνη των κακοδόξων και πιο πριν 
παράκρουση του Ευνομίου. Γιατί κι αυτός πριν από αυτούς, αλλά όμοια μ᾽ αυτούς, γράφει στους 


λόγους του ότι από τα δημιουργήματα τίποτε άλλο δε νοείται, παρά αυτή η ουσία του Θεού. Ο 
Απόστολος Παύλος όµως, κάθε άλλο, παρά αυτό διδάσκει. Αφού δηλαδή δίδαξε προηγουμένως ότι 
«το γνωστό του Θεού είναι φανερό»(Ρωμ. 1. 19) και αφού έδειξε ότι υπάρχει και κάτι άλλο 
παραπάνω από αυτό το γνωστό του Θεού, το οποίο ο Ίδιος φανέρωσε σ᾽ όλους όσους έχουν νου, 
κατόπιν πρόσθεσε: «γιατί τα αόρατα Αυτού βλέπονται από το νου µέσα από τα δημιουργήματα από 
τότε που έγινε ο κόσμος»(Ρωμ. 1, 20). Και τί είναι το «γνωστό του Θεού», θα μάθεις ὡς εξής. Οι 
θεοφόροι Πατέρες εξηγούν και λένε ότι ο Θεός έχει κάτι άγνωστο, που είναι η ουσία Του, και κάτι 
γνωστό, ποὺ είναι τα σχετικά µε την ουσία, δηλαδή η αγαθότητα, η σοφία, η δύναμη, η θειότητα, 
δηλαδή η μεγαλειότητα, τα οποία ο Παύλος είπε αόρατα, αλλά νοούμενα µέσα από τα 
δημιουργήματα. Κι αυτά που νοούνται σχετικά µε την ουσία του Θεού μέσα από τα 
δημιουργήματα, πώς µπορεί να είναι κτίσματα; Επομένως η ενέργεια του Θεού, η οποία νοείται 
μέσα από τα κτίσματά Του, και άκτιστη είναι, και δεν είναι ουσία. Γιατί, όπως είδαμε, δεν 
αναφέρεται μόνο στον ενικό, αλλά και στον πληθυντικό. 


83, Τα δημιουργήματα φανερώνουν τη σοφία, την τέχνη και τη δύναμη του Θεού, όχι όμως και την 
ουσία Του, λέει ο Μέγας Βασίλειος, αντιλέγοντας στον Ευνόμιο, που ισχυριζόταν ότι από τα 
κτίσματα φανερώνεται η ουσία του Θεού. Άρα λοιπόν και άκτιστη είναι η ενέργεια που 
φανερώνεται από τα κτίσματα του Θεού, και δεν είναι ουσία. Κι εκείνοι που πρεσβεύουν ότι δε 
διαφέρει σε τίποτε η θεία ουσία από τη θεία ενέργεια, είναι καθαρά Ευνομιανοί. 


84. Ορθά λοιπόν λέει στους αντιρρητικούς του λόγους ο Γρηγόριος Νύσσης, αδελφός του Μ. 
Βασιλείου και κατά τη σάρκα και κατά τα φρονήματα, ότι αφού κατανοήσομε το κάλλος και το 
μέγεθος τῶν θαυμάτων της φύσεως, απ᾽ αυτά και άλλα όμοια αντλούμε διάφορα νοήματα περί του 
Θεού και εκφράζοµε καθένα από τα νοήματα αυτά µε ιδιαίτερο όνομα. Ανάλογα δηλαδή µε το 
μέγεθος και την ομορφιά τῶν κτισμάτων νοείται ο Γενεσιουργός τους(Σ. Σολ. 13, 5). Τον 
ονομάζομε Δημιουργό, επειδή είναι ο Ποιητής τους: Δυνατό, γιατί είχε τη δύναμη να κάνει ουσία 
τη θέλησή Του: και Δίκαιο, ὡς αδέκαστο Κριτή. Αλλά και την λέξη Θεός την πήραμε από την 
εποπτική Του ενέργεια (από το ρήμα θεώμαι). Ώστε κι από αυτή τη λέξη διδαχτήκαμε μιά 
επιµέρους ενέργεια της θείας φύσεως, αλλά την ουσία του Θεού δεν την κατανοήσαμε. 


δ5. Ο Διονύσιος Αρεοπαγίτης, ο πιο έξοχος θεολόγος µετά τους θεσπέσιους Αποστόλους, αφού 
διευκρίνησε τη διάκριση του Θεού κατά τις Ὑποστάσεις, λέει «Θεία διάκριση είναι και η 
αγαθοπρεπής πρόοδος της θείας ενώσεως που υπέρτατα ενωμένη πληθύνει και πολλαπλασιάζει τον 
εαυτό της από αγαθότητα». Πιό κάτω προσθέτει: «Θεία διάκριση λέμε τις αγαθοπρεπείς προόδους 
της Θεαρχίας. Δωρίζοντας δηλαδή σ᾽ όλα τα όντα και σκορπίζοντας πάνω σ᾽ αυτά τις µετουσίες 
όλων των αγαθών, διακρίνεται μένοντας ενωμένη και πληθύνεται ενικά και πολλαπλασιάζεται 
χωρίς να παύει να είναι Ένα». Κι ακόµη πιό κάτω λέει: «Αυτές τις κοινές και ενωμένες διακρίσεις 
της όλης θεότητας, δηλαδή τις αγαθοπρεπείς προόδους, εμείς θα προσπαθήσομε κατά το δυνατό να 
ὑμνήσομε». Με αυτά ο Άγιος Διονύσιος δείχνει καθαρά ότι εκτός από την υποστατική διάκριση στο 
Θεό, υπάρχει και άλλη. Αυτή την παράλληλη µε την υποστατική διάκριση, την ονομάζει διάκριση 
θεότητας. Γιατί η διάκριση κατά τις Ὑποστάσεις, δεν είναι διάκριση θεότητας. Και λέει ότι κατά τις 
θείες προόδους και ενέργειες, ο Θεός πληθύνεται και πολλαπλασιάζεται, και την ίδια πρόοδο τη 
λέει πως είναι και πρόοδοι. Στην υποστατική όµως διάκριση, το θείον δεν πολλαπλασιάζεται ---- 
άπαγε---, ούτε ως Θεός χωρίζεται: γιατί ο Θεός µας είναι Τριάδα, αλλά όχι τριπλός. Δείχνει επίσης 
ότι αυτές οι πρόοδοι και ενέργειες είναι άχτιστες, γιατί και θείες τις ονομάζει και διακρίσεις της 
όλης θεότητας λέει ότι εἰναι, και λέει ότι η ίδια η Θεαρχία κατά τις θείες αυτές προόδους και 
ενέργειες, πληθύνει και πολλαπλασιάζει τον εαυτό Της, χωρίς να προσλαμβάνει κάτι απ᾽ έξω --- 
άπαγε. Αλλά και υπόσχεται τέλος ότι θα υμνήσει αυτές τις προόδους. Προσθέτει όµως, «κατά το 
δυνατόν», δείχνοντας ότι αυτές ξεπερνούν κάθε ύμνηση ---μ᾽ όλο που ο ίδιος είναι ο εξοχότερος 
των θείων Ὑμνωδών. 


86. Ο ίδιος θεοφάντωρ Διονύσιος, αφού είπε πιό πάνω ότι η αγαθοπρεπής πρόοδος είναι θεία 
διάκριση, προσθέτει: «Οι άσχετες (ακατάσχετες) μεταδόσεις είναι ενωμένες κατά τη θεία 
διάκριση». Μεταδόσεις εδώ µε μιά λέξη λέει όλες τις προόδους και ενέργειες του Θεού. Πρόσθεσε 
ότι είναι «άσχετες» για να µη νομίσει κανείς ότι αυτές είναι τα αποτελέσµατα, όπως για παράδειγµα 


η ουσία καθενός όντος ή η αισθητή ζωή στα ζώντα ή ο λόγος και ο νους που υπάρχει µέσα στα 
λογικά και νοερά όντα. Γιατί πώς είναι δυνατό να είναι αυτά «άσχετα» µέσα στο Θεό, αν βέβαια 
είναι κτιστά; Και πώς οι «άσχετες» πρόοδοι και μεταδόσεις είναι κτίσματα, αφού η «άσχετη» 
μετάδοση υπάρχει φυσικώς µέσα στον μεταδίδοντα, όπως βλέπομε να συμβαίνει µε το φῶς; 


87. Προχωρώντας ο Μέγας Διονύσιος, υμνεί αυτές τις προόδους και ενέργειες του Θεού και µε 
άλλα θεοπρεπή ονόματα και τις ονομάζει «μετοχές» και «αυτομετοχές» και δείχνει σε πολλά µέρη 
των λόγων του ότι αυτές είναι υπέρ τα όντα, και λέει ότι είναι παραδείγματα τῶν όντων που 
προὐπάρχουν στο Θεό µε υπερούσια ένωση. Πώς λοιπόν αυτά µπορεί να είναι κτίσματα; 
Παρακάτω συμπληρώνει, διδάσκοντας τί είναι τα «παραδείγματα» αυτά: «Παραδείγματα λέμε ότι 
είναι οι προὐπάρχοντες ενιαία µέσα στο Θεό οὐσιοποιοί λόγοι τῶν όντων, τους οποίους η θεολογία 
ονομάζει προορισμούς και θεία και αγαθά θελήματα, που ξεχωρίζουν και δημιουργούν τα όντα. 
Σύμφωνα µε αυτούς ο Ὑπερούσιος Θεός καθόρισε από πριν και δημιούργησε όλα τα όντα». Πώς 
είναι δυνατό λοιπόν οι προορισμοί και τα θεία θελήματα που δημιουργούν τα όντα, να είναι κτιστά; 
Και πώς δεν είναι φανερό ότι υποβιβάζουν βάναυσα την πρόνοια του Θεού σε κτίσμα εκείνοι που 
θεωρούν κτιστές αυτές τις προόδους και ενέργειες του Θεού; Γιατί τα θεία θελήματα και οι θείες 
αυτές μετοχές και δωρεές της θείας Αγαθότητας, της αιτίας τῶν πάντων, είναι η ουσιοποιός και η 
ζωοποιός και η σοφοποιός και γενικά η δημιουργική και συνεκτική των κτιστών όντων ενέργεια. 


88. Η µετοχή λοιπόν της Αυτοὐπάρξεως δε μετέχει σε τίποτε µε κανένα τρόπο, όπως λέει ο Μέγας 
Διονύσιος. Οι άλλες όµως μετοχές, ὡς μετοχές και αρχές των όντων, δε μετέχουν ολότελα σε 
τίποτε, όπως για παράδειγμα, ούτε η πρόνοια μετέχει στην πρόνοια, ούτε η ζωή στη ζωή: επειδή 
όµως έχουν ύπαρξη, λέγονται ότι μετέχουν στην Αυτοὔπαρξη, γιατί χωρίς Αυτήν ούτε υπάρχουν, 
ούτε μετέχονται, όπως για παράδειγµα, η πρόγνωση δε θα υπήρχε ούτε θα μετεχόταν χωρίς τη 
γνώση. Γι’ αυτό αυτές, ὡς αυτοµετοχές, δεν είναι διόλου κτιστές. Άρα, και κατά τον άγιο Μάξιμο, 
δεν έλαβαν ποτέ αρχή, αλλά θεωρούνται ὡς ουσιώδη γνωρίσματα του Θεού και δεν υπάρχει χρόνος 
που δεν υπήρχαν. Οι αντίθετοι όµως, την Αυτοζωή, την Αυτοαγαθότητα και τα όμοια, ασεβώς τα 
νομίζουν κτιστά επειδή μετέχουν στην κοινή επωνυμία των όντων, και δε βλέπουν ότι, αν και 
λέγονται όντα, εντούτοις είναι υπέρ τα όντα, όπως λέει ο Μέγας Διονύσιος. Εύκολα λοιπόν εκείνοι 
που γι’ αυτό το λόγο βάζουν τις αυτομετοχές στην ίδια τάξη µε τα κτίσματα, θα νόμιζαν και το Άγιο 
πνεύμα κτιστό, επειδή λέει ο Μέγας Βασίλειος ότι μετέχει Αυτό στα θεοπρεπή ονόματα. 


89, Αν κανείς πει ότι μόνο η Αυτοὔπαρξη είναι μετοχή, γιατί µόνο Αυτή δε μετέχει αλλά μετέχεται, 
καθώς οι άλλες μετοχές μετέχουν σ᾽ Αυτή, ας γνωρίζει ότι δε σκέφτεται συνετά για τις άλλες 
μετοχές. Γιατί τα ζώντα ή τα άγια ή τα αγαθά, δεν λέγονται ότι ζουν κατά µέθεξη και αγιάζονται και 
γίνονται αγαθά μόνον επειδή απλώς ζουν και μετέχουν στην Αυτοὔπαρξη, αλλά επειδή μετέχουν 
στην Αυτοζωή και την Αυτοαγιότητα και την Αυτοαγαθότητα. Και η Αυτοαγαθότητα, ή και τα άλλα 
παρόμοια, δε γίνεται Αυτοζωή µε τη μέθεξη άλλης αυτοζωής. Γι’ αυτό και ως Αυτοζωή ανήκει στα 
μετεχόµενα και όχι στα μετέχοντα. Εκείνο λοιπόν που δε μετέχει στη ζωή αλλά αυτό μετέχεται και 
ζωοποιεί όσα ζούνε, πώς µπορεί να ειναι κτίσμα; Τα ίδια και για τις άλλες μετοχές. 


90. Ας μιλήσει τώρα μαζί µας και ο ιερός Μάξιμος, που σε σχόλιά του γράφει ότι οι πρόοδοι αυτές 
του Θεού είναι η πρόνοια που δημιούργησε τα όντα: «Και είναι κοινές στην τρισυπόστατη Μονάδα 
οι δημιουργικές πρόνοιες και αγαθότητες, δηλαδή οι ουσιοποιήσεις, οι ζωοποιήσεις, οι 
σοφοποιήσεις». Λέγοντας λοιπόν ότι αυτές είναι πολλές και διακεκριμένες, έδειξε ότι αυτές δεν 
είναι η ουσία του Θεού, γιατί αυτή είναι µία και εντελώς αδιαίρετη. Λέγοντας επίσης ότι είναι 
κοινές στην τρισυπόστατη Μονάδα, µας έδειξε ότι δεν πρόκειται για τον Υιό ή το Άγιο πνεύμα, 
γιατί ούτε ο Υιός ούτε το πνεύμα είναι κοινή ενέργεια τῶν τριών Ὑποστάσεων. Τέλος, λέγοντάς τις 
όχι μόνο πρόνοιες και αγαθότητες, αλλά και δημιουργικές, έδειξε ότι είναι άκτιστες. Διαφορετικά, 
θα είναι δημιουργημένο το δημιουργικό από κάποιο άλλο δημιουργικό, κι αυτό πάλι από άλλο: κάτι 
τέτοιο όμως δεν μπορεί να νοηθεί πώς συμβαίνει επ᾽ άπειρον, επομένως οδηγούμαστε στα έσχατα 
της ατοπίας. Οι πρόοδοι λοιπόν και οι ενέργειες του Θεού είναι άκτιστες και καμιά τοὺς δεν είναι 
ουσία, ούτε υπόσταση. 


91. Ο Δημιουργός και Κυβερνήτης του παντός, µέσα στην ασύλληπτη υπερβολή της αγαθότητάς 


Του, έδωσε στο παν πολύμορφη υπόσταση και θέλησε, άλλα από τα όντα να έχουν μόνο το είναι 
και άλλα, εκτός από το είναι, να έχουν και ζωή: από αυτά πόλι, άλλα να έχουν νοερή ζωή κι άλλα 
μόνο αισθητή, ενώ μερικά να έχουν μικτή ζωή από τις δύο. Θέλησε ακόµη, όσα έλαβαν από Αυτόν 
ζωή λογική και νοερή, µε την προς Αυτόν θεληµατική κλίση να επιτυγχάνουν την ένωση μαζί Του 
και έτσι να ζουν θεϊκά και υπερφυσικά, έχοντας αξιωθεί τη θεοποιό Του χάρη και ενέργεια. Γιατί η 
θέληση του Θεού είναι γένεση για τα όντα, που είτε δημιουργούνται από το μηδέν, είτε 
βελτιώνονται, κι αυτό µε διάφορους τρόπους. Γι’ αυτή τη διαφορά του θείου θελήματος ὡς προς τα 
όντα, η μία εκείνη πρόνοια και αγαθότητα, ή για να πούμε το ίδιο, η προς τα κατώτερα φροντίδα 
του Θεού από αγαθότητα, είναι και λέγεται από τους θεόσοφους Θεολόγους πολλές πρόνοιες και 
αγαθότητες, που μερίζονται αμερίστως και διαφοροποιούνται στα µεριστά (τα όντα). Έτσι, η µία 
από αυτές ονομάζεται προγνωστική δύναμη του Θεού, η άλλη δημιουργική και συνεκτική. Από 
αυτές πάλι, κατά τον Μέγα Διονύσιο, άλλες ονομάζονται οὐσιοποιητικές, άλλες ζωοποιητικές και 
άλλες σοφοποιητικές. Η κάθε μία απ᾿ αυτές είναι κοινή στον Πατέρα και τον Υιό και το Άγιο 
Πνεύμα: και στην κάθε µία για χάρη µας αγαθή και θεία θέληση, ο Πατέρας, ο Ὑιός και το Άγιο 
πνεύμα είναι η οὐσιοποιητική και ζωοποιητική και σοφοποιητική ενέργεια και δύναμη. Αυτές ο 
ίδιος τις ονόμασε ακατάσχετες και αμείωτες μεταδόσεις, εξαίροντάς τις πάνω απ᾿ όλα μαζί τα 
κτιστά και διδάσκοντας ότι ενυπάρχουν φυσικά σ᾽ Αυτόν ποὺ τις μεταδίδει. 


92. Όπως ο ήλιος που μεταδίδει χωρίς να μειώνεται θερμότητα και φῶς, τα έχει αυτά ὡς έμφυτες 
και οὐσιώδεις ενέργειες, έτσι και οι θείες μεταδόσεις, ενυπάρχοντας αμείωτα σ᾽ Αυτόν που τις 
μεταδίδει, είναι φυσικές και ουσιώδεις ενέργειες Του. Επομένως είναι και άκτιστες. Κι όπως όταν ο 
ήλιος δύσει κι εγκαταλείψει τους ανθρώπους, δε μένει ίχνος ηλιακού φωτός πάνω στη γη, ενώ όταν 
φωτίζει, είναι αδύνατον, το μάτι που απολαμβάνει το φῶς του να µην ενώνεται µε αυτό και µέσω 
αυτού µε τον ήλιο που αναβλύζει το φῶς: κι όπως η θερμότητα του ηλίου που τόσα κάνει, 
συντελώντας στη γένεση και την αύξηση τῶν αισθητών και στην πολυειδή διαφορά τῶν χυμών και 
τῶν ποιοτήτων, δεν τα εγκαταλείπει κι ας µην έχει συνάφεια µε τον ήλιο µέσω της ακτίνας, µε τον 
ίδιο τρόπο, µε αμυδρή εικόνα από τα αισθητά, μόνον εκείνα που έρχονται σ᾽ επαφή µε το 
υπερφυσικό και θεϊκότατο φως μετέχουν γνήσια στη θεοποιό χάρη και µε αυτήν ενώνονται µε το 
Θεό. Όλα τα άλλα είναι αποτελέσµατα της δημιουργικής θείας ενέργειας και εμφανίστηκαν κατά 
χάρη, δηλαδή δωρεάν, από την ανυπαρξία, όχι όμως και στολισµένα από τη χάρη, η οποία είναι το 
όνομα τῆς λαμπρότητας του Θεού. 


93, Αυτή η λαμπρότητα και η θεοποιός ενέργεια του Θεού, που όσοι μετέχουν σ᾽ αυτή θεώνονται, 
είναι μιά θεία χάρη, αλλά όχι η φύση του Θεού. Όχι επειδή απουσιάζει από όσους έχουν τη χάρη, 
όπως φλυαρούν συκοφαντικά οι αντίθετοι ---γιατί η φύση του Θεού είναι παντού---, αλλά επειδή δε 
μετέχεται, αφού, όπως προαποδείξαμε, δεν υπάρχει κανένα κτίσμα που θα μπορούσε να γίνει 
μέτοχο Αυτής. Και η θεία ενέργεια και χάρη του Πνεύματος, ενώ είναι παντού παρούσα και 
αχώριστη από Αυτό, για εκείνους που λόγω ακαθαρσίας δεν είναι δεκτικοί, είναι αμέθεκτη σαν να 
είναι απούσα. Όπως δηλαδή οι απεικονίσεις προσώπων δε γίνονται πάνω σε όλες τις ύλες, αλλά 
πάνω σ᾽ εκείνες που έχουν κάποια λειότητα και διαφάνεια, έτσι και η ενέργεια του Πνεύματος δεν 
έρχεται σ᾽ όλες τις ψυχές, αλλά σ᾽ εκείνες που δεν έχουν καμία δολιότητα ή διαστροφή. Και πάλι σ᾽ 
όλους είναι παρόν το Άγιο πνεύμα, και σ᾽ εκείνους που είναι καθαροί από πάθη, φανερώνει τη 
δύναμή Του, όχι όµως και σ᾿ όσους έχουν το νου τους κατασπιλωμένο από κηλίδες της αμαρτίας. 


94. Όπως το φως του ηλίου είναι αχώριστο από τις ακτίνες του και από τη θερμότητα που 
μεταδίδεται μ᾽ αυτές, αλλά για όσους απ᾿ αυτούς που το δέχονται είναι τυφλοί, το φῶς είναι 
αμέθεκτο και µόνο η µέσω τῶν ακτινών θερμότητα γίνεται αντιληπτή, αφού είναι ολότελα αδύνατο 
ν᾽ αντιληφθούν το φῶς όσοι στερούνται τα μάτια τους: έτσι και πολύ περισσότερο, κανένας απ᾿ 
όσους δέχονται τη θεία λαμπρότητα, δεν µπορεί να έχει μέθεξη της θειας ουσίας. Γιατί δεν υπάρχει 
απολύτως κανένα κτίσμα που να έχει δύναμη δεκτική της φύσεως του Δημιουργού. 


95. Ας πουν μαζί µε µας ότι η μετεχόμενη θεία ενέργεια δεν είναι ούτε κτιστή ούτε ουσία του Θεού, 
δίνοντας κοινή μαρτυρία, ο Βαπτιστής του Χριστού Ιωάννης, μαζί µε τον Ιωάννη, τον πιο 
αγαπημένο μαθητή του Χριστού και τον Ιωάννη το Χρυσόστομο. Ο ένας, γράφοντας τα λόγια στο 
Ευαγγέλιό του, ο Βαπτιστής και Πρόδρομος του Χριστού λέγοντας ότι το πνεύμα δε δίνεται µε 


μέτρο στο Χριστό από το Θεό Πατέρα([ο. 3, 34), κι ο Χρυσόστομος εξηγώντας και γράφοντας: 
«Πνεύμα εδώ εννοεί την ενέργεια του Πνεύματος. Γιατί όλοι εμείς παίρνοµε την ενέργεια του 
Πνεύματος µε μέτρο, ενώ ο Χριστός την έχει αµέτρητη και ολόκληρη όλη την ενέργεια. Κι αν η 
ενέργειά Του είναι αμέτρητη, πολύ περισσότερο είναι η ουσία Του». Με το να πει την ενέργεια 
πνεύμα, ή μάλλον αυτό το πνεύμα του Θεού, όπως είπε ο Βαπτιστής, και ότι αυτή είναι αμέτρητη, 
φανέρωσε ότι είναι άκτιστη. Με το να πει ότι εμείς παίρνοµε την ενέργεια µε μέτρο, φανέρωσε τη 
διαφορά της άκτιστης ενέργειας προς την άκτιστη ουσία. Γιατί κανείς ποτέ δεν παίρνει την ουσία 
του Θεού, αλλ᾽ ούτε και όλοι μαζί αθροιστικά, αν υπέθετες κάτι τέτοιο: μόνο την ενέργεια, και 
αυτή κατά ένα µέρος ο καθένας, ανάλογα µε το βαθµό της καθάρσεώς του. Προχωρώντας ο 
Χρυσόστομος, δείχνει και άλλη διαφορά της άκτιστης ουσίας ὡς προς την άκτιστη ενέργεια, 
λέγοντας: «Αν η ενέργεια του Πνεύματος είναι αµέτρητη, πολύ περισσότερο είναι η ουσία». 


96. Αν, σύμφωνα µε τις φλυαρίες τῶν αντιθέτων και όσων φρονούν τα ίδια µε αυτούς, δε διαφέρει 
διόλου η θεία ουσία από τη θεία ενέργεια, τότε και η δημιουργία, που ανήκει στην ενέργεια, δε 
διαφέρει διόλου από τη γέννηση και την εκπόρευση, που ανήκουν στην ουσία. Αν όμως η 
δημιουργία δε διαφέρει από τη γέννηση και την εκπόρευση, τότε και τα δημιουργήματα δε θα έχουν 
καμιά διαφορά από το «γέννημα» και από το «πρόβλημα» (το εκπορευόµενο). Κι αν αυτά είναι 
έτσι, σύμφωνα µε αυτούς, τότε και ο Υιός του Θεού και το Άγιο πνεύμα δε διαφέρουν διόλου από 
τα κτίσματα. Και έτσι όλα τα κτίσματα θα είναι γεννήματα και προβλήματα του Θεού Πατέρα και η 
κτίση θα θεοποιηθεί και ο Θεός θα συνταχθεί µε τα κτίσματα. Γι αυτό ο θείος Κύριλλος, 
δείχνοντας τη διαφορά της οὐσίας και της ενέργειας του Θεού, λέει ότι η γέννηση ανήκει στη θεία 
φύση, ενώ η δημιουργία στη θεία ενέργεια. Κι ακόµη αποφαίνεται λέγοντας ρητά ότι φύση και 
ενέργεια δεν ταυτίζονται. 


97. Αν δε διαφέρει καθόλου η θεία ουσία από τη θεία ενέργεια, τότε και η γέννηση και η εκπόρευση 
δε διαφέρουν καθόλου από τη δημιουργία. Ο Θεός και Πατέρας δημιουργεί µέσω του Υιού εν Αγίω 
Πνεύματι. Ώστε και γεννά και εκπορεύει, κατά τη γνώμη τῶν αντιθέτων και τῶν οπαδών τους, 
μέσω του Υιού εν Αγίω Πνεύματι. 


98. Αν δε διαφέρει καθόλου η θεία ουσία από τη θεία ενέργεια, τότε δε διαφέρει ούτε από τη 
θέληση. Και ο Υιός, ο μόνος γεννημένος από την οὐσία του Πατέρα, θα είναι και δημιουργημένος 
από τη θέλησή Του ---κατά τους αντιθέτους βέβαια. 


99, Αν η ουσία του Θεού δε διαφέρει καθόλου από τη θεία ενέργεια, κι αφού οι θεοφόροι Πατέρες 
μαρτυρούν ότι και ενέργειες πολλές έχει ο Θεός, ώστε να υπάρχουν και δημιουργικές πρόνοιες και 
αγαθότητες, όπως δείξαμε παραπάνω, άρα λοιπόν ο Θεός έχει και πολλές ουσίες. Κάτι τέτοιο όμως 
κανένας ποτέ ούτε το είπε ούτε το σκέφτηκε από το γένος τῶν Χριστιανών. 


100. Αν οι ενέργειες του Θεού δε διαφέρουν από τη θεία ουσία, τότε δεν έχουν διαφορά και μεταξύ 
τους. Ας πούμε λοιπόν ότι από την πρόγνωση του Θεού, δε διαφέρει σε τίποτε η θέλησή Του. Τότε, 
ή ο Θεός δεν τα προγνωρίζει όλα, αφού βέβαια ούτε θέλει όλα τα γινόμενα, ή θέλει και τα κακά, 
αφού όλα τα προγνωρίζει. Αν δεν τα προγνωρίζει όλα, είναι το ίδιο να πεις ότι δεν είναι οὔτε Θεός. 
Αν πάλι δεν είναι αγαθός, είναι ταυτόσηµο µε το ότι δεν είναι ούτε Θεός. Άρα λοιπόν η πρόγνωση 
διαφέρει από τη θεία θέληση κι επομένως, η κάθε μία απ᾿ αυτές διαφέρει από τη θεία ουσία. 


101. Αν δε διαφέρουν μεταξύ τοὺς οι θείες ενέργειες, τότε και η δημιουργική δύναμη δε διαφέρει 
από την πρόγνωση. Αφού λοιπόν ο Θεός άρχισε κάποτε να δημιουργεί, άρα άρχισε και να 
προγνωρίζει. Και πώς είναι Θεός αυτός που δεν προγνωρίζει προαιώνια τα πάντα; 


102. Αν η δημιουργική ενέργεια του Θεού δε διαφέρει από τη θεία πρόγνωση, τότε τα 
δημιουργήματα θα συμβαδίζουν µε την πρόγνωση του Θεού, και θα δημιουργήθηκαν ανάρχως, 
αφού ο Θεός θα τα δημιούργησε ανάρχως, ακριβώς επειδή ανάρχως και Αυτός προγνωρίζει, και 
όσα προγνωρίζει, προγνωρίζονται ανάρχως. Και πώς είναι Θεός, αφού τα δημιουργήματά Του δεν 
είναι διόλου μεταγενέστερα από Αυτόν; 


103. Αν δε διαφέρει σε τίποτε από την πρόγνωση του Θεού η δημιουργική Του ενέργεια, τότε ούτε 


το να δημιουργεί υπόκειται στη θέληση. αφού δεν υπόκειται και η πρόγνωση. Επομένως ο Θεός δε 
δημιουργεί επειδή θέλει, αλλά µόνο επειδή το έχει αυτό στη φύση Του. Πώς όµως είναι Θεός 
εκείνος που δημιουργεί χωρίς θέληση; 


104. Ο Θεός ο ίδιος είναι µέσα στον εαυτό Του, αφού οι τρείς θείες υποστάσεις συμφύονται και 
αλληλοσυνέχονται αἴδια και περιχωρούνται ασύγχυτα η µία µέσα στην άλλη. Ακόμη ο Θεός είναι 
μέσα στο παν, και το παν είναι µέσα στο Θεό, ο Θεός ως Αυτός που συνέχει, και το παν ως αυτό 
που συνέχεται από το Θεό. Επομένως τα πάντα μετέχουν στη συνεκτική ενέργεια του Θεού, αλλ’ 
όχι στην ουσία Του. Γι’ αυτό και οι Θεολόγοι το ότι Αυτός είναι πανταχού παρών λένε πως είναι 
ενέργεια του Θεού. 


105. Και εκείνοι που ευαρέστησαν το Θεό και πέτυχαν το σκοπό για τον οποίο δημιουργήθηκαν, 
δηλαδή τη θέωση ---γιατί γι αυτό µας έπλασε ο Θεός, όπως λένε, για να µας κάνει δηλαδή 
κοινωνούς της θεότητάς Του(Β΄ Πέτρ. 1, 4)---, κι αυτοί λοιπόν είναι µέσα στο Θεό, αφού από 
Αυτόν θεοποιούνται, και ο Θεός µέσα σ᾽ αυτούς, αφού Αυτός τους θεοποιεί. Επομένως κι αυτοί 
μετέχουν στη θεία ενέργεια, αν και µε άλλο τρόπο, και όχι στην ουσία του Θεού. Γι’ αυτό και οι 
Θεολόγοι λένε ότι η θεότητα είναι όνοµα της θείας ενέργειας. 


106. Η υπερούσια και υπέρζωη και υπέρθεη και υπεράγαθη φύση, αν είναι υπεράγαθη και υπέρθεη 
και τα όμοια, ούτε να ειπωθεί µπορεί, ούτε να νοηθεί, ούτε γενικά να εξεταστεί θεωρητικά, γιατί 
είναι έξω από όλα και υπεράγνωστη και εγκατεστημένη πάνω από τους υπερουράνιους νόες µε 
δύναμη απεριόριστη, και ποτέ κανένας δεν µπορεί καθόλου οὔτε να τη συλλάβει, ούτε να την 
εκφράσει. Ούτε και υπάρχει όνομα γι’ Αυτήν που µε αυτό να ονομάζεται, ούτε στον παρόντα 
αιώνα, οὔτε στον μέλλοντα(Εφ. 1, 21). Ούτε λόγος που να σχηματίζεται στην ψυχή ή να 
προφέρεται µε το στόμα. Ούτε καμία επαφή ή μέθεξη, αισθητή ή νοερή, αλλά ούτε και καμία 
φαντασία. Γι’ αυτό οι Θεολόγοι θεωρούν πλησιέστερή Της την τελειότατη ακαταληψία µε χρήση 
αρνήσεων, που διατυπώνει όλα όσα Αυτή είναι ή γενικά λέγεται, µε υπεροχική αφαίρεση. Γι’ αυτό 
ούτε ουσία ούτε φύση είναι θεµιτό να την ονομάσει κυριολεκτικά, όποιος έχει επίγνωση της 
αλήθειας πάνω από κάθε αλήθεια. Κι επειδή πάλι είναι αιτία των πάντων, και γύρω από Αυτήν και 
ένεκα Αυτής είναι τα πάντα και Αυτή είναι πριν απ᾿ όλα, και γενικά και απεριόριστα όλα τα έχει 
περιλάβει µέσα Της, απ᾿ όλα αυτά μπορούμε να την ονοµάσοµε --καταχρηστικά, αλλά όχι 
κυριολεκτικά. Επομένως μπορούμε να την ονομάζομε και ουσία και φύση: και κυρίως την 
ουσιοποιητική πρόοδο και ενέργεια του Θεού. Γιατί και ο Μέγας Διονύσιος, αυτή θεωρεί ως το 
πραγματικό θεολογικό όνομα της ουσίας του όντως Όντος. 


107. Μπορεί να βρει κανείς και στα κτιστά όντα και στο Θεό, περιπτώσεις που το όνομα της 
φύσεως να αποδίδεται και στα φυσικά γνωρίσματα. Έτσι, ο πιο θεολογικός από τους Γρηγορίους 
λέει κάπου στα Έπη του: «Ιδού, η φύση του Βασιλιά µου δίνει ευτυχία». Το να δίνει βέβαια δεν 
αποτελεί φύση κανενός, αλλά είναι φυσικό γνώρισμα του ευεργετικού. Και για τη φωτιά µπορεί να 
πει κανείς ότι είναι στη φύση της να πηγαίνει προς τα επάνω και να φωτίζει όσους τη βλέπουν, 
όµως οὔτε η προς τα επάνω κίνηση ούτε ο φωτισμός είναι η φύση της φωτιάς, αλλά η αρχή της 
κινήσεώς της. Ονομάζονται λοιπόν φύση και τα φυσικά γνωρίσματα, όπως λέει κάπου ο Μέγας 
Διονύσιος: «Είναι φύση στο Αγαθό το να παράγει και να σώζευ», δηλαδή τούτο αποτελεί ιδιότητα 
της φύσεώς Του. Όταν λοιπόν ακούσεις να λένε οι Πατέρες ότι η ουσία του Θεού είναι αμέθεκτη, 
να νοήσεις ότι αναφέρονται σ᾽ αυτήν που δεν εξέρχεται από τον εαυτό της, ούτε φανερώνεται: όταν 
πάλι ακούσεις ότι είναι μεθεκτή, να νοήσεις την πρόοδο και τη φανέρωση και την ενέργεια του 
Θεού που αποτελούν φυσικό γνώρισμά Του. Όταν δεχτείς και τα δύο μ᾽ αυτό το νόημα, θα είσαι 
σύμφωνος µε τους Πατέρες. 


108. Ακόμη και το πιο μικρό µέρος της ουσίας έχει όλες τις δυνάμεις της. Έτσι, η φλόγα λάμπει, 
φωτίζει, διαλύει και καίει όσα την εγγίσουν, έχει εκ φύσεως το να κινείται από τον εαυτό της και να 
φέρεται προς τα επάνω, και γενικά έχει όλες τις ιδιότητες της φωτιάς της οποίας είναι μέρος. Κι η 


σταγόνα επίσης έχει όλες τις ιδιότητες του νερού, και ο μεταλλικός σβώλος έχει όλες τις ιδιότητες 
του μετάλλου από το οποίο αποσπάστηκε. Αν λοιπόν υποθέσοµε ότι μετέχομε στην αφανέρωτη 
εκείνη ουσία του Θεού, είτε μετέχει κανείς σ᾽ όλη, είτε σε ελάχιστο μέρος της, θα είναι 
παντοδύναμος. Κι έτσι το καθένα από τα όντα θα είναι παντοδύναμο. Αυτό όµως δεν το έχοµε ούτε 
όλοι μαζί, ακόµη κι αν λογαριάσεις την κτίση στο σύνολό της. Αυτό δείχνει ολοκάθαρα ο Παύλος 
μαρτυρώντας ότι και σ᾽ αυτούς που ευτύχησαν να έχουν τα θεοποιά χαρίσματα του Πνεύματος, δεν 
τα διαθέτει όλα ο καθένας: αλλά, όπως λέει, σε άλλον δίνεται λόγος σοφίας, σε άλλον λόγος 
γνώσεως, σε άλλον κάτι άλλο από το ίδιο Πνεύμα(Α΄ Κορ. 12, 8). Ο Χρυσόστομος πάλι, 
αποκρούοντας από πριν φανερά την πλάνη τῶν αντιθέτων, λέει ότι δεν τα έχει κανείς όλα, για να µη 
νομίσει ότι η χάρη είναι φύση. Αλλά ούτε κανείς φρόνιμος άνθρωπος θα θεωρούσε κτιστή τη χάρη 
που αντιδιαστέλλεται εδώ προς τη θεία φύση. Γιατί δεν υπάρχει φόβος να νομίσει κανείς ποτέ το 
κτίσμα ότι είναι φύση του Θεού. Και γιατί, αν και η χάρη του Πνεύματος διαφέρει από τη θεία 
φύση, δεν αποχωρίζεται όµως από αυτήν, αλλά μάλλον ελκύει όσους αξιώθηκαν να τη λάβουν, 
προς τη συνάφεια µε το Άγιο Πνεύμα. 


109. Απ᾽ όσα μετέχεται η ουσία, τόσες έχει και τις υποστάσεις. Όπως όσες λαμπάδες ανάψει κανείς 
από μιά λαμπάδα, τόσες υποστάσεις της φωτιάς έκανε. Αν λοιπόν, σύμφωνα µε τη γνώμη τῶν 
αντιπάλων µας, μετέχεται η ουσία του Θεού, και μάλιστα απ᾿ όλα, συμβαίνει τότε να µην είναι 
τρισυπόστατη, αλλά μυριοῦπόστατη. Ποιος όµως απ᾿ όσους έχουν γαλουχηθεί µε τα θεία δόγματα 
δε γνωρίζει ότι αυτό είναι δάνειο από τους Μασσαλιανούς; Ότι δηλαδή μετέχουν στην ουσία του 
Θεού εκείνοι που έφτασαν στο άκρον της αρετής --όπως βέβαια την καταλαβαίνουν αυτοί. Τη 
βλασφημία τούτων, οι αντίπαλοί µας φιλοτιμούνται να ξεπεράσουν και ισχυρίζονται ότι όχι μόνο 
όσοι ξεχώρισαν στην αρετή, αλλά όλοι γενικά μετέχουν στη θεία ουσία, µε την ανοητότατη 
πρόφαση, ότι αυτή είναι παρούσα παντού. Ο μέγας όµως Θεολόγος Γρηγόριος, ανασκευάζοντας 
από τότε τις φρενοβλαβείς γνώμες και αυτών και εκείνων, λέει: «Ο Χριστός ονομάστηκε έτσι για 
τη θεότητά Του, η οποία είναι χρίση της ανθρώπινης φύσεώς Του. Η χρίση αυτή αγιάζει όχι µε την 
ενέργεια, όπως γινόταν (στην Π. Διαθήκη) µε τους άλλους χριστούς, αλλά µε την παρουσία όλου 
Εκείνου που χρίει». Και οι θεόσοφοι Πατέρες, σε σύνοδό τους, αποφάνθηκαν ότι ενοικεί βέβαια η 
θεότητα σ᾽ εκείνους που έχουν καθαρθεί όσο πρέπει, αλλά όχι κατά τη θεία φύση Της. Ούτε λοιπόν 
κατά την ουσία, ούτε κατά κάποια υπόσταση γίνεται κανείς μέτοχος του Θεού. Κανένα από αυτά τα 
δύο δε μερίζεται καθόλου, ούτε μεταδίδεται καθόλου σε κανένα. Γι’ αυτό και ὡς προς αυτά ο Θεός 
είναι τελείως αχώρητος σε όλους, αν και είναι, ὡς προς αυτά, παρών παντού. Η κοινή όµως 
ενέργεια και δύναμη της τρισυπόστατης φύσεως μερίζεται κατά διαφόρους τρόπους ανάλογα µε 
τους μετέχοντες, και γι᾽ αυτό γίνεται χωρητή σ᾽ όσους έχουν τη χάρη. Γιατί το Άγιο πνεύμα ---για 
να χρησιμοποιήσομε τα λόγια του Μεγάλου Βασιλείου---, δε μετέχεται στον ίδιο βαθµό από τους 
άξιους, αλλά διαιρεί την ενέργειά Του ανάλογα µε την πίστη τους, και είναι απλό κατά την ουσία, 
ποικίλο όµως κατά τις δυνάμεις. 


110. Εκείνο που λέγεται ότι μετέχει σε κάτι, έχει ένα μέρος από αυτό: γιατί αν δε μετέχει σ᾽ ένα 
μέρος αλλά στο όλο, τότε η κυριολεξία θα ήταν ότι το έχει κι όχι ότι μετέχει σ᾽ αυτό. Άρα το 
μετεχόμενο είναι μεριστό, αφού το μετέχον είναι ανάγκη να μετέχει σ᾽ ένα μέρος του. Η ουσία 
όµως του Θεού είναι τελείως αμέριστη, επομένως είναι και τελείως αμέθεκτη. Ότι η θεία ενέργεια 
έχει την ιδιότητα να μερίζεται, το δηλώνει ρητά σε πολλά µερη των λόγων του ο Χρυσόστομος. 
Αυτή λοιπόν είναι που μετέχεται από όσους έχουν αξιωθεί τη θεουργό χάρη. Άκουσε λοιπόν πάλι 
τον ίδιο, τον χρυσό στη γλώσσα, να διδάσκει ολοφάνερα και τα δύο, ότι δηλαδή η ενέργεια του 
Θεού είναι εκείνη που μερίζεται αμερίστως και μετέχεται, και όχι η αμέθεκτη ουσία, από την οποία 
πηγάζει η θεία ενέργεια. Αναφέροντας πρώτα το ευαγγελικό χωρίο «Όλοι εμείς πήραμε από τον 
πλούτο Του»ν([]ω. 1, 16), λέει: «Αν στην περίπτωση της φωτιάς, όπου αυτό που μερίζεται είναι ουσία 
και σώμα, και τη μερίζομε και δεν τη μερίζομε, πόσο περισσότερο ισχύει αυτό για την ενέργεια, και 
μάλιστα ενέργεια από ασώµατη ουσία». 


111. Ας πούμε και τούτο: όταν μετέχει κανείς στην ουσία κάποιου, είναι ανάγκη να έχει κοινή 


ουσία µε το μετεχόµενο και ως ένα σηµείο την ίδια. Ποιος λοιπόν άκουσε ποτέ ότι ο Θεός κι εμείς 
έχοµε κοινή σε κάποιο σηµείο ουσία; Και αυτά, όταν ο Μέγας Βασίλειος λέει: «Οι ενέργειες του 
Θεού κατεβαίνουν προς εμάς, η ουσία Του όµως μένει απρόσιτη». Και ο θείος Μάξιμος λέει: «Όλα 
όσα είναι ο Θεός, θα είναι και όποιος θεωθεί µε τη χάρη, εκτός από την ταυτότητα κατά την 
ουσία». Ώστε λοιπόν ούτε εκείνοι που θεώθηκαν µε τη χάρη δεν είναι δυνατό να μετέχουν στη θεία 
ουσία. Είναι όµως δυνατό να μετέχουν στη θεία ενέργεια. Αυτό φαίνεται στα λόγια τῶν Αγίων. «Σ7 
αυτό µε οδηγεί εδώ το µετρηµένο φῶς της αλήθειας, να δω και να νιώσω τη λαμπρότητα του 
Θεού», λέει ο Θεολόγος Γρηγόριος. «Και η λαμπρότητα του Θεού µας είναι επάνω σε µας»(Ψαλμ. 
809, 17), λέει ο ψαλμωδός Προφήτης. Και ο Μάξιμος που συναριθµείται µε τους Αγίους, 
διακηρύττει γραπτώς ότι είναι μία η ενέργεια του Θεού και των Αγίων και ότι αυτοί είναι ζωντανές 
εικόνες του Χριστού, και ίδιοι μάλλον µε Αυτόν κατά τη χάρη, παρά απλώς όμοιοι. 


112. Ο Θεός είναι ο ίδιος µέσα στον εαυτό Του, και οἱ τρείς θείες Ὑποστάσεις συνέχονται μεταξύ 
τους και περιχωρούνται η µία µέσα στην άλλη φυσικά, ολικά, αιώνια και αδιάσπαστα και 
συγχρόνως χωρίς να συμφύρονται ή να συγχέονται, έτσι ώστε να είναι µία και η ενέργειά Τους, 
πράγμα που δεν µπορεί να βρει κανείς σε καμιά περίπτωση κτιστού όντος (γιατί είναι βέβαια όμοια 
η ενέργεια στα ομογενή όντα, αλλά επειδή η κάθε υπόσταση ενεργεί χωριστά, χωριστή είναι και η 
ενέργεια). Δε γίνεται όµως έτσι και στις τρεις εκείνες θείες και προσκυνητές Ὑποστάσεις. Γιατί εκεί 
η ενέργεια είναι αληθινά µία και η αυτή, αφού µία είναι η κίνηση του θείου βουλήματος, που 
ξεκινάει από τον Πατέρα ως από αρχική αιτία, προχωρεί διά του Υιού και φανερώνεται µε το Άγιο 
πνεύμα. Αυτό φαίνεται από τα αποτελέσµατα, γιατί από αυτά γνωρίζοµε κάθε φυσική ενέργεια. 
Αυτό που συμβαίνει µε τα χελιδόνια, που το καθένα φτιάχνει τη φωλιά του όμοια µε τῶν άλλων, 
αλλά ξεχωριστή, ή µε τους γραφείς, που ο καθένας γράφει ξεχωριστή σελίδα, ακόµη κι αν είναι ίδιο 
το κείµενο, δε συμβαίνει στην περίπτωση του Πατέρα, του Ὑιού και του Αγίου Πνεύματος, να 
βλέπομε δηλαδή ιδιαίτερο αποτέλεσµα από κάθε μία από τις τρείς Ὑποστάσεις, αλλά όλη η κτίση 
είναι ένα έργο και τῶν Τριών. Και µέσα από την κτίση, έχοµε μυηθεί από τους Πατέρες, να νοούμε 
ότι είναι µία και η αυτή η θεία ενέργεια τῶν τριών προσκυνητών Προσώπων, κι όχι ξεχωριστή για 
το καθένα και απλώς όµοια του ενός µε του άλλου. 


113. Ο Πατέρας και ο Υιός και το Άγιο πνεύμα, είναι ο ένας µέσα στον άλλο χωρίς να συγχέονται ή 
να συμφύρονται, και απ᾿ αυτό γνωρίζοµε ότι µία είναι ακριβώς η κίνηση και η ενέργειά Τους. Η 
ζωή λοιπόν και η δύναμη που έχει µέσα Του ο Πατέρας, δεν είναι διαφορετική απ’ ό,τι στον Υιό, 
αφου κι ο Υιός εχει την ίδια μ᾽ Εκείνον ζωή και δύναμη. Το ίδιο ισχύει µε τον Υιό και το Άγιο 
πνεύμα. Κι όποιοι νομίζουν ότι δε διαφέρει διόλου η θεία ενέργεια από τη θεία ουσία, επειδή ζωή 
μας είναι όχι άλλος, αλλά ο ίδιος ο Θεός, κι επειδή Αυτός είναι η προαιώνια ζωή όχι σε σχέση µε 
κάποιον άλλο, αλλά καθ᾽ Εαυτόν, αυτοί είναι δυσσεβείς και αμαθείς. Αμαθείς, επειδή δεν έμαθαν 
ακόµη οτι η υπέρτατη Τριάδα δεν είναι «κάποιος άλλος», παρά ο ίδιος ο Θεός, κι όµως αυτό δεν 
εμποδίζει καθόλου να διαφέρει η Μονάδα από την Τριάδα. Και δυσσεβείς, γιατί αφανίζουν και την 
ουσία και την ενέργεια, τη µία µε την άλλη. Εκείνο δηλαδή που αναφέρεται σε άλλο, δεν είναι 
ουσία. Και εκείνο που είναι καθ᾽ εαυτό, δεν αναφέρεται σε άλλο. Αν λοιπόν αυτά (ουσία και 
ενέργεια) δε διαφέρουν καθόλου μεταξύ τους, αλληλοαναιρούνται. Ἡ μάλλον, εξαίρουν από τον 
κατάλογο των ευσεβών εκείνους που λένε ότι αυτά δε διαφέρουν σε τίποτε μεταξύ τους. 


114. Εμείς όµως ομολογούμε ότι ο Υιός του Θεού είναι για µας ζωή κατά την αιτία και την ενέργεια 
και ότι ο Ίδιος είναι ζωή αυτός καθ᾽ εαυτόν, ολότελα άσχετα και ανεξάρτητα από ο,τιδήποτε, και 
λέμε ότι και τα δύο αυτά τα έχει κατά τρόπο άκτιστο. Το ίδιο ομολογούμε και για τον Πατέρα και 
το Άγιο πνεύμα. Επομένως και αυτή η Ζωή µας, η οποία µας ζωοποιεί ὡς αιτία των ζώντων, δεν 
είναι τίποτε άλλο, παρά ο Πατέρας, ο Υιός και το Άγιο πνεύμα. Γιατί ο τρισυπόστατος Θεός µας 
λέγεται ζωή µας ὡς αιτία. Μα κι όταν η θεία ζωή θεολογείται όχι ὡς αιτία, ούτε σε αναφορά προς 
κάτι άλλο, αλλά καθ᾽ εαυτήν και άσχετα από ό,τι άλλο, και πάλι τίποτε άλλο δεν είναι, παρά ο 
Πατέρας, αλλά βέβαια και ο Υιός και το Άγιο πνεύμα. Όλα αυτά δεν εμποδίζουν καθόλου εκείνους 
που πιστεύουν ότι ο Θεός είναι άκτιστος, όχι μονάχα ὡς προς την ουσία και τις Ὑποστάσεις, αλλά 


και ως προς την κοινή θεία ενέργεια των Τριών. Γιατί θεολογούµε ένα Θεό σε τρεις Ὑποστάσεις, 
που έχει μία και την ουσία και τη δύναμη και την ενέργεια και όσα άλλα θεωρούνται γύρω από την 
ουσία. Αυτά λέγονται και άθροισμα και πλήρωμα της θεότητας κατά τη Γραφή(Κολ. 2, 9), και 
θεωρούνται και θεολογούνται εξίσου για κάθε µία από τις τρείς άγιες Ὑποστάσεις. 


115. Μερικοί αθετούν τη θεία αυτή ενέργεια, και άλλοτε λένε ότι είναι κτιστή, άλλοτε ότι δε 
διαφέρει διόλου από τη θεία ουσία, κι άλλοτε πάλι, εισάγοντας άλλο κακόδοξο νεωτερισμό, 
δογματίζουν ότι η μόνη άκτιστη ενέργεια του Πατέρα είναι ο Μονογενής Του Υιός. Και για να 
στηρίξουν αυτή τη γνώμη τους, επικαλούνται τα λόγια του ιερού Κυρίλλου, που λέει: «Η ζωή που 
έχει ο Πατέρας µέσα Του, δεν είναι άλλη παρά ο Ὑιός. Και η ζωή που είναι µέσα στον Υιό, δεν είναι 
άλλη παρά ο Πατέρας. Κι έτσι αληθεύει Εκείνος που είπε: «Εγώ είμαι µέσα στον Πατέρα, κι ο 
Πατέρας µέσα σ᾽ εμενα»/(1ω. 14, 11)». Γι’ αυτό εμείς, µε κάθε δυνατή συντομία, θα επισηµάνοµε το 
νόημα των λόγων αυτών του αγίου Κυρίλλου και θα ελέγξομε τη δυσσέβεια εκείνων που από 
ζοφερή άγνοια αντιλέγουν σ᾽ εμάς. Ισχυρίζονται λοιπόν κακώς ότι ο Υιός δεν είναι µόνο ανόµοιος 
µε τον Πατέρα, αλλά και κατώτερος, γιατί δεν έχει το ζην και τη ζωή από τη φύση Του, αλλά τα 
έλαβε έπειτα και τα έχει κατά µετοχή και προσθήκη, και γιατί παίρνει και δέχεται τη ζωή από τον 
Πατέρα, σύμφωνα µε το ρητό: «Όπως ο Πατέρας έχει µέσα του ζωή, έτσι έδωσε και στον Υιό να 
έχει μέσα του ζωή»ν([ω. 5, 26). Σ᾽ εκείνους λοιπόν που εξηγούν µε τόση δυσσέβεια το ευαγγελικό 
αυτό χωρίο αντιλέγει µε τα παραπάνω ο θείος Κύριλλος. Γιατί ο Θεός λέγεται ζωή και κατά την 
ενέργεια, ὡς Αυτός που ζωοποιεί τα ζώντα: επειδή Αυτός είναι η ζωή όσων ζουν την κατά φύση 
ζωή, ὡς Δημιουργός της φύσεως, αλλά και όσων ζουν τη θεία ζωή, ὡς χορηγός της χάρης. Λέγεται 
όµως και ζωή Αυτός καθ᾽ εαυτόν, όχι σε σχέση µε κάτι άλλο, αλλά ελεύθερα και ανεξάρτητα 
εντελώς. Θέλοντας ακόµη ο θείος Κύριλλος να δείξει ότι και κατά τα δύο αυτά, ο Υιός δε διαφέρει 
καθόλου από τον Πατέρα κι ότι αν ο Υιός δέχεται κάτι από τον Πατέρα, αυτό δε σηµαίνει ότι είναι 
κατώτερος οὔτε χρονικά δεύτερος κατά την ουσία από τον Πατέρα, κοντά σε πολλά άλλα λέει και 
αυτό: «Ο Υιός δεν έχει ύπαρξη επειδή δέχεται κάτι από τον Πατέρα, αλλ’ επειδή υπάρχει, δέχεται 
κάτι». Και συμπεραίνει: «Επομένως, δε θ᾽ αναγκάσει τον Υιό το γεγονός ότι έλαβε κάτι από τον 
Πατέρα, να είναι χρονικά δεύτερος κατά την οὐσία». Δε δέχεται δηλαδή ότι η ζωή που έχει ο 
Πατέρας και που από τον Πατέρα λαμβάνει ο Υιός, είναι η θεία ουσία. 


116. Ακόμη, θέλοντας ο θείος Κύριλλος να δείξει ότι ο Υιός του Θεού, αν και κατά την ενέργεια 
λέγεται ζωή σε σχέση µε τα όντα που ζουν, επειδή τα ζωοποιεί και ονομάζεται ζωή τους, δεν είναι 
Ωστόσο σ᾽ αυτό ανόµοιος µε τον Πατέρα, αλλά από τη φύση Του είναι γι᾿ αυτά ζωή και τα 
ζωοποιεί, όπως και ο Πατέρας, γράφει παρακάτω: «Αν ο Υιός δεν είναι ζωή κατά τη φύση Του, πώς 
θα αποδειχθεί αληθές εκείνο που είπε: «Όποιος πιστεύει σ᾽ εμένα, έχει ζωή αιώνιανσ(ἴω. 6, 47). ή το 
άλλο: «Τα πρόβατά µου ακούνε τη φωνή µου κι εγώ δίνω σ᾽ αυτά ζωή αιώνιανσ(ἴω. 10, 27-28); 
Επειδή λοιπόν η ζωή είναι φυσικό Του προσόν και ενυπάρχει στην ουσία Του, υπόσχεται να τη 
δώσει σ᾽ εκείνους που πιστεύουν σ᾽ Αυτόν». Πώς λοιπόν υπάρχει περίπτωση να σκεφτούμε ότι ο 
Υἱός δεν έχει ζωή, αλλ’ ότι την έλαβε από τον Πατέρα; Ας ντραπούν λοιπόν οι φρενοβλαβείς, που 
όταν ακούσουν ότι η ζωή είναι φυσικό προσόν του Θεού, λένε ότι αυτή είναι η ουσία του Θεού. 
Γιατί βέβαια δε χαρίζει την ουσία Του σ᾽ εμάς τους πιστούς ο Πατέρας ή ο Υιός ή το Άγιο πνεύμα. 
Μακριά τέτοια ασέβεια. 


117. Ο Μέγας Κύριλλος στη συνέχεια, αντικρούοντας µε την ίδια δύναμη εκείνους που φρονούν τα 
του διαβόλου, λέει: «Αφού ο Υιός προήλθε από τον Πατέρα, πήρε όλα τα φυσικά Του προσόντα 
(γνωρίσματα). Ένα από αυτά είναι και η ζωή». Λέγοντας «ένα από τα προσόντα του Πατέρα», 
απέδειξε σαφώς ότι αυτά είναι πολλά. Αν λοιπόν, η ζωή αυτή είναι η ουσία του Θεού, τότε 
σύμφωνα μ᾽ εκείνους που φρονούν έτσι, ο Θεός έχει πολλές ουσίες. Εκτός λοιπόν από τη 
δυσσέβεια, δεν υστερεί και σε υπερβολική αμάθεια, το να ταυτίζουν το ον (την ουσία) µε το 
προσόν, έστω και σε κάτι. Πολύ περισσότερο ανόητο είναι το να λένε ότι σε τίποτε δε διαφέρουν το 
ον και τα προσόντα, δηλαδή το ένα και τα περισσότερα από το ένα. Γιατί είναι τελείως και 
οπωσδήποτε αδύνατο και ανόητο να είναι κάτι ένα και πολλά, ὡς προς το ίδιο σηµείο. 


11δ. Ο θείος Κύριλλος λοιπόν, λέγοντας ότι ένα από τα προσόντα του Πατέρα είναι και η ζωή, 
έδειξε ότι εδώ δεν ονομάζει ζωή την ουσία του Θεού. Ας τον φέρομε όµως τώρα να λέει αυτολεξεί 
ότι είναι πολλά αυτά τα προσόντα του Θεού. Προχωρώντας λοιπόν πάνω στο ίδιο θέµα, λέει: «Ο 
Πατέρας αναφέρεται να έχει πολλά πλεονεκτήματα. Αλλά δεν είναι άµοιρος από αυτά και ο Υιός». 
Πώς μπορούν τα πολλά αυτά πλεονεκτήματα του Θεού να είναι η θεία ουσία; Θέλοντας δε ο 
Κύριλλος να φανερώσει και µερικά από τα πλεονεκτήματα αυτά που έχει ο Πατέρας, ανέφερε τον 
Παύλο που λέει: «Στον άφθαρτο, αόρατο και μόνο σοφό Θεό»(Α΄ Τιμ. 1, 17). Από αυτά 
αποδεικνύεται ακόµη περισσότερο, ότι κανένα από τα προσόντα του Θεού δεν είναι ουσία Του. 
Πώς δηλαδή θα μπορούσε η αφθαρσία και το αόρατο και γενικά όλα τα αφαιρετικά και αποφατικά, 
όλα μαζί ή το καθένα χωριστά, να είναι ουσία; Γιατί ουσία δεν είναι παρά αυτό ή εκείνο το 
ορισμένο. Αλλά κι αν σ᾽ αυτά προστεθούν τα προσόντα του Θεού, που οι Θεολόγοι τα διατυπώνουν 
καταφατικά, πάλι κανένα δε φανερώνει την ουσία του Θεού, αν και όταν είναι ανάγκη 
χρησιμοποιούμε τα ονόματα όλων αυτών για τη θεία Υπερουσιότητα που είναι ολότελα ανώνυμη. 


119. Τα προσόντα κατ᾽ ανάγκην ζητείται σε ποιον ανήκουν. Και αν δεν ανήκουν σε κανένα, δεν 
είναι και προσόντα. Αν όµως συμβαίνει να ανήκουν σε κάτι, κι αυτό είναι η ουσία, η οποία κατά 
τους αντιθέτους δε διαφέρει σε τίποτε απολύτως απ᾿ όλα τα προσόντα μαζί κι από το καθένα 
χωριστά. αφού τα προσόντα είναι πολλά, η µία εκείνη ουσία θα είναι ουσίες πολλές, και το ένα 
εκείνο κατά την ουσία, θα είναι πολλά κατά την ουσία, κι επομένως θα έχει πολλές ουσίες. Αν όµως 
είναι ένα κι έχει πολλές ουσίες, αναγκαστικά είναι σύνθετο. Απ᾿ αυτά λοιπόν τα τόσο δυσσεβή 
προϊόντα της ἀγνοιάς τους, θέλοντας ο θείος Κύριλλος να απαλλάξει εκείνους που πείθονται σ᾽ 
αυτούς, γράφει στους θησαυρούς του: «Αν αυτό που υπάρχει µόνο στο Θεό είναι οπωσδήποτε και 
ουσία Του, τότε Αυτός αποτελείται από πολλές ουσίες, γιατί είναι πολλά όσα υπάρχουν κατά φύση 
µόνο στο Θεό και σε κανένα άλλο από τα όντα. Είναι δηλαδή Βασιλεύς και Κύριος και άφθαρτος 
και αόρατος και εκτός απ᾿ αυτά και άλλα μύρια, όσα αναφέρουν γι’ Αυτόν οι θείες Γραφές. Αν 
λοιπόν καθένα απ᾿ αυτά τα προσόντα είναι στην τάξη της οὐσίας, πώς δε θα είναι σύνθετος ο απλός 
Θεός; Τούτο όµως είναι η πιό άτοπη σκέψη». 


120. Ο σοφός στα θεία Κύριλλος έδειξε µε πολλούς τρόπους ότι, αν και είναι ζωή ο Υιός και 
λέγεται ότι έχει ζωή κατά την ενέργεια, αφού ζωοποιεί εμάς και είναι ζωή των ζωντανών 
πλασμάτων, δεν είναι ανόµοιος ως προς αυτό µε τον Πατέρα, γιατί και ο Πατέρας ζωοποιεί. Θέλησε 
ακόµη να αποδείξει ότι, και όταν όχι σε σχέση µε κάτι άλλο, αλλά τελείως ελεύθερα και απόλυτα 
λέγεται ζωή και ότι έχει ζωή ο Υιός, και τότε δεν είναι ανόµοιος µε τον Πατέρα κατά τη ζωή. Γιατί 
όταν δε λέμε το Θεό ζωή µας ὡς Αυτόν που µας ζωοποιεί, αλλά τελείως ελεύθερα και απόλυτα, 
τότε ονομάζομε την ουσία Του από τη φυσική ενέργεια που αποτελεί γνώρισμά Του ---όπως τον 
ὀνομάζομε και σοφία και αγαθότητα και όλα τα άλλα. Αυτό λοιπόν θέλοντας ν᾽ αποδείξει, λέει: 
«Όταν λέμε ότι ο Πατέρας έχει µέσα Του ζωή(]ω. 5, 26), τότε ονοµάζοµε ζωή τον Υιό, ο οποίος 
είναι άλλος από τον Πατέρα µόνο κατά την Υπόσταση και όχι κατά τη ζωή, γι’ αυτό και δε νοείται 
σ᾽ Αυτόν καμία συνθετότητα ή διπλότητα. Και όταν πάλι λέμε ότι ο Υἱός έχει µέσα του ζωή, 
εννοούμε την απόλυτη εκείνη ζωή, τον Πατέρα. Επειδή δηλαδή είναι ζωή όχι σε σχέση µε κάποιον 
άλλο, αλλά απόλυτα Αυτός καθ’ εαυτόν, ο Πατέρας και ο Υιός είναι ο ένας µέσα στον άλλο, όπως 
είπε ο ίδιος ο Κύριος: «Εγώ είμαι µέσα στον Πατέρα κι ο Πατέρας σ᾽ εμέναν(]ω. 14, 11)». Αυτά 
λοιπόν τα λέει ο θείος Κύριλλος, για να δείξει ότι δίπλα στον Πατέρα, η ζωή που έχει µέσα Του, 
δηλαδή ο Υιός, είναι και άλλος και όχι άλλος. Κι εκείνοι που λένε ότι ο Ὑιός δεν είναι καθόλου 
διάφορος σε σχέση µε τον Πατέρα και ότι η ζωή που έχει μέσα Του είναι η αυτή κατά πάντα με τον 
Πατέρα, επειδή δε διαφέρει καθόλου, προβάλλοντας αυτά και διαβεβαιώνοντας ότι αυτή η ζωή 
είναι ο Μονογενής Ὑιός του Πατέρα, συμπορεύονται όχι µε τη διδασκαλία του ιερού Κυρίλλου, 
αλλά οπωσδήποτε µετου Σαβελλίου. 


121. Αλλά δε θα προξενήσει στους αντιθέτους τη μεγαλύτερη καταδίκη να ισχυρίζονται ότι ο θείος 
Κύριλλος παρουσιάζει αντιφάσεις; Γιατί το να λέει κανείς τώρα αυτό κι ύστερα εκείνο, ενώ και τα 


δύο είναι αληθινά, αυτό συμβαίνει στον καθένα που θεολογεί ευσεβώς. Το να λέει όµως κανείς τα 
αντίθετα µε τον εαυτό του, δεν είναι γνώρισμα φρόνιµου ανθρώπου. Ο Κύριλλος λοιπόν σωστά 
είπε ότι ο Ὑιός έχει εκ φύσεως τη ζωή, την οποία δίνει σ᾽ όσους πιστεύουν σ᾽ Αυτόν και µε αυτό 
έδειξε ότι όχι μόνο η ουσία του Θεού, την οποία κανείς δεν µπορεί να λάβει, αλλά και η φυσική 
Του ενέργεια λέγεται ζωή την οποία κατά χάρη έλαβαν εκείνοι που ζωοποιήθηκαν απ᾿ Αυτόν, έτσι 
ώστε κι οι ίδιοι να σώζουν ---δηλαδή να αθανατίζουν κατά το πνεύμα--- εκείνους που δε ζούσαν 
πρωτύτερα κατά το πνεύμα, και κάποτε να ανασταίνουν και μερικούς που νεκρώθηκαν σε κάποιο 
μέλος τους ή και σε όλο το σώμα τους. Πώς λοιπόν εκείνος που τα έδειξε αυτά τόσο καλά και 
καθαρά, πρόβαλε έπειτα ότι η ουσία του Θεού καλείται ζωή, αναιρώντας έτσι όσα είπε για τη θεία 
ενέργεια; Γιατί έτσι ισχυρίζονται ανόητα αυτοί που τώρα διαστρέφουν, ή μάλλον συκοφαντούν τα 
λόγια του Κυρίλλου. 


122. Ενέργεια και δύναμη δεν καλείται από τους Αγίους μόνον ο Μονογενής Υιός του Θεού, αλλά 
και το Άγιο πνεύμα, επειδή έχουν τις ίδιες απαράλλακτα δυνάμεις και ενέργειες µε τον Πατέρα. 
Γιατί ο Θεός λέγεται και δύναμη, κατά τον Μέγα Διονύσιο, επειδή έχει µέσα Του από πριν και πάνω 
απ᾽ όλα κάθε δύναμη. Γι αυτό και όταν καθένα από τα δύο αυτά ενυπόστατα (Υιός και πνεύμα) 
ονομάζεται δύναμη ή ενέργεια, το έχει να υπονοείται ή να λέγεται μαζί μ᾽ Αυτόν. Όπως και ο σε 
όλα Μέγας Βασίλειος λέει ότι το Άγιο πνεύμα είναι δύναμη αγιαστική, που έχει ουσία, ύπαρξη, 
υπόσταση. Οι ενέργειες του Πνεύματος δεν είπε ότι είναι ενυπόστατες, και από αυτό φαίνεται ότι 
τις διέστειλε από τα κτίσματα. Γιατί όσα προέρχονται από το πνεύμα είναι ενυπόστατα ὡς 
δημιουργήματα, αφού ο Θεός δημιούργησε ουσίες µε ποιότητες (ιδιότητες). 


123. Ἡ αποφατική θεολογία δεν αντιµάχεται ούτε αναιρεί την καταφατική, αλλά δείχνει ότι όσα 
λέγονται περί Θεού καταφατικώς είναι αληθινά και λέγονται ευσεβώς, όµως ο Θεός δεν τα έχει 
αυτά µε το δικό µας τρόπο. Για παράδειγµα, έχει ο Θεός τη γνώση των όντων, έχοµε κι εμείς 
μερικών. Αλλά εμείς τα γνωρίζομε ως αυτά που έγιναν και υπάρχουν, ενώ ο Θεός τα γνωρίζει όχι 
ως αυτά που έγιναν και υπάρχουν, αφού τα γνώριζε όχι λιγότερο και πριν από τη δηµιουργία τους. 
Εκείνος λοιπόν που λέει ότι ο Θεός δε γνωρίζει τα όντα ὡς αυτά που υπάρχουν, δεν είναι αντίθετος 
μ᾽ εκείνον ποὺ λέει ότι γνωρίζει ο Θεός τα όντα, και ενώ υπάρχουν τα γνωρίζει. Ὑπάρχει και 
καταφατική θεολογία που έχει δύναμη αποφατικής θεολογίας. Όπως όταν πει κανείς ότι κάθε 
γνώση λέγεται για κάποιο υποκείµενο, δηλαδή αυτό που γνωρίζομε: η γνώση όµως του Θεού δεν 
εντοπίζεται για κανένα υποκείµενο. Αυτό θέλει να πει το ότι «ο Θεός δε γνωρίζει τα όντα ως αυτά 
που υπάρχουν», και «δεν έχει τη γνώση των όντων» ---δηλαδή δεν την έχει ίδια μ᾽ εμάς. Με αυτό 
τον τρόπο και το ότι δεν υπάρχει ο Θεός λέγεται καθ᾽ υπεροχή (επειδή ο Θεός υπερβαίνει κάθε 
ὕπαρξη). Εκείνος όµως που το λέει αυτό για να δείξει ότι δεν έχουν δίκιο όσοι λένε ότι ο Θεός 
υπάρχει, είναι φανερό ότι δεν χρησιμοποιεί την αποφατική θεολογία καθ᾽ υπεροχή, αλλά κατ᾽ 
έλλειψη, σαν να µην υπάρχει δηλαδή καθόλου Θεός, πράγμα που είναι υπερβολική ασέβεια. Αυτό 
δυστυχώς παθαίνουν εκείνοι που επιχειρούν µέσω της αποφατικής θεολογίας να αναιρέσουν το ότι 
ο Θεός έχει και ουσία και ενέργεια άκτιστη. Εμείς όµως παραδεχόµαστε και την καταφατική και 
την αποφατική θεολογία, γιατί η μία δεν αναιρεί την άλλη, αλλά μάλλον στερεωνόµαστε από την 
κάθε μία στο ευσεβές φρόνημα. 


124. Για να ανατρέψει κανείς τελείως όλες τις φλυαρίες των αντιθέτων και να τις αποδείξει 
απέραντη µωρολογία αρκεί νομίζω ένας μικρός πατερικός λόγος: «Το Άναρχο (ο Πατέρας), η αρχή 
(ο Υἱός) και το μαζί µε την αρχή (το πνεύμα) είναι ένας Θεός. Αλλά η αρχή δε χωρίζεται επειδή 
είναι αρχή από το Άναρχο, γιατί δεν είναι φύση Του η αρχή, όπως ούτε Εκείνου το άναρχον. Αυτά 
είναι γνωρίσματα της φύσεως, δεν είναι φύση». Τί λοιπόν, αφού δεν είναι φύση, αλλά γνωρίσματα 
της φύσεως η αρχή και το άναρχον, θα τα πεί κανείς κτιστά; Μόνο αν παραφρονεί. Αν τώρα αυτά 
είναι άκτιστα και είναι προσόντα της φύσεως του Θεού, είναι γι’ αυτό σύνθετος ο Θεός; Καθόλου: 
γιατί δε διαφέρει από τη θεία φύση. Μάλλον αν τα φυσικά προσόντα του Θεού είναι φύση, τότε 
είναι σύνθετος ο Θεός: αυτό, κοντά στους άλλους Πατέρες, το διδάσκει αναλυτικά και ο Μέγας 
Κύριλλος. Εσύ διάβασε τους λόγους προς τον Ευνόμιο του Μεγάλου Βασιλείου και του αδελφού 


του κατά τη σάρκα και το φρόνημα, του Γρηγορίου Νύσσης. Εκεί θα βρείς καθαρά ότι συμφωνούν 
µε τον Ευνόμιο οι αντίθετοι και θα μάθεις τις προς αυτούς αντιρρήσεις για να τις μεταχειρίζεσαι 
διαρκώς. 


125. Οι Ευνομιανοί νομίζουν ότι δεν είναι ίδια η ουσία του Πατέρα και του Υιού, επειδή κάθε τί 
που λέγεται περί Θεού νομίζουν ότι λέγεται κατ᾽ ουσίαν και φιλονεικούν ότι, αφού το γεννάν και το 
γεννάσθαι είναι διαφορετικά, είναι και διάφορες ουσίες. Άλλοι πάλι αντιλέγουν ότι δεν είναι ο ίδιος 
Θεός που έχει και τη θεία ουσία και τη θεία ενέργεια, γιατί νομίζουν ότι κάθε τί που λέγεται περί 
Θεού είναι ουσία και φιλονεικούν ότι, επειδή υπάρχει κάποια διαφορά μεταξύ ουσίας και ενέργειας, 
υπάρχουν πολλοί και διάφοροι θεοί. Σ᾽ όλους αυτούς µπορεί να δειχτεί πώς ό,τι λέγεται περί Θεού, 
δε λέγεται µόνο κατά την ουσία, αλλά λέγεται και αναφορικά, δηλαδή σε σχέση µε κάτι άλλο που 
δεν είναι Αυτός. Όπως λέγεται ο Πατέρας αναφορικά µε τον Υιό: γιατί ο Υιός δεν είναι Πατέρας. 
Λέγεται και Κύριος αναφορικά µε την κτίση που είναι δούλη σ᾽ Αυτόν. Γιατί ο Θεός είναι Κύριος 
όλων τῶν κτισμάτων που έγιναν σε κάποιο χρόνο και αιώνα, όπως και αυτών τῶν αιώνων. Η δε 
κυριαρχία είναι άκτιστη ενέργεια του Θεού, και διαφέρει από την ουσία, γιατί λέγεται αναφορικά 
µε κάτι άλλο (την κτίση) το οποίο δεν είναι Αυτός. 


126. Οι Ευνομιανοί, κάθε τί που λέγεται περί Θεού, το λένε ουσία, για να δογµατίσουν ότι η 
αγεννησία είναι ουσία κι έτσι να υποβιβάσουν ---όσο μπορούν-- τον Ὑιό σε κτίσμα, ως 
διαφορετικό από τον Πατέρα. Αυτό που προφασίζονται είναι να µη γίνουν, όπως λένε, δύο θεοί, ο 
πρώτος ο αγέννητος, και ο άλλος ο δευτερεύων, ὡς γεννητός. Αυτούς μιμούνται και οι αντίθετοι και 
λένε ουσία κάθε τί που λέγεται περί Θεού, µε σκοπό να υποβιβάσουν ασεβώς σε κτίσμα τη θεία 
ενέργεια, η οποία ενώ δε χωρίζεται, διαφέρει από την ουσία του Θεού, ὡς προερχόµενη από αυτήν, 
και μετέχεται από τα δημιουργήματα ---γιατί όλα μετέχουν στην πρόνοια που πηγάζει από τη 
θεότητα, την αιτία τῶν πάντων. Και η πρόφασή τους είναι, όπως λένε, να µη γίνουν δύο θεότητες, 
δηλαδή η πάνω από κάθε όνομα και αιτία και μέθεξη τρισυπόστατη Ουσία και η από αυτήν 
προερχόμενη ενέργεια του Θεού, η οποία μετέχεται και ονομάζεται. Δεν καταλαβαίνουν όµως ότι 
όπως ο Θεός και Πατέρας λέγεται Πατέρας αναφορικά προς τον Υιό, κι έχει άκτιστα το ότι είναι 
Πατέρας, αν και το «Πατέρας» δε σηµαίνει ουσία, έτσι ο Θεός έχει άκτιστα και την ενέργεια, αν και 
η ενέργεια διαφέρει από την ουσία. Κι όταν λέμε µία θεότητα, περιλαμβάνομε όλα όσα είναι ο 
Θεός, και την ουσία και την ενέργεια. Εκείνοι λοιπόν είναι που διχοτομούν ασεβώς τη µία θεότητα 
του Θεού σε κτιστά και άκτιστα. 


127. Συµβεβηκός είναι εκείνο που γίνεται και περνά, από το οποίο εννοούμε και τα αχώριστα 
συμβεβηκότα. Από µία άποψη, συμβεβηκός εἰναι και το φυσικό προσόν, επειδή αυξάνει και 
μειώνεται. Όπως είναι η γνώση στη λογική ψυχή. Αλλά στο Θεό δε συμβαίνει κανένα τέτοιο, γιατί 
παραμένει τελείως αμετάβλητος, και γι’ αυτό το λόγο τίποτε δε θα μπορούσαμε να πούμε σ᾽ Αυτόν 
κατά συμβεβηκός. Ωστόσο ό,τι λέγεται περί Θεού, δε σηµαίνει βέβαια ουσία. Γιατί λέγεται σ᾽ 
Αυτόν και το «προς τι» που είναι αναφορικό και δε δηλώνει ουσία, αλλά αναφορά σε άλλο. Και 
τέτοιο είναι στο Θεό η θεία ενέργεια. Γιατί ούτε ουσία είναι, ούτε συμβεβηκός, αν και από μερικούς 
Θεολόγους καλείται από μιά άποψη συμβεβηκός, για να δείξουν τούτο μόνο, ότι υπάρχει στο Θεό 
και δεν είναι ουσία Του. 


128. Ακόμη η θεία ενέργεια, αν και είναι συμβεβηκός, όπως λέγεται, ενώ θεωρείται µέσα στο Θεό, 
δεν προξενεί σύνθεση. Αυτό µας διδάσκει κι ο Γρηγόριος ο Θεολόγος, γράφοντας περί του Αγίου 
Πνεύματος: «Το Άγιο πνεύμα, ή είναι από εκείνα που υπάρχουν καθ᾽ εαυτά, ή από εκείνα που 
θεωρούνται σε σχέση µε άλλο. Από αυτά το πρώτο, οι έμπειροι σ᾽ αυτά το ονομάζουν ουσία, ενώ το 
δεύτερο συμβεβηκός. Αν λοιπόν Αυτό είναι συμβεβηκός, τότε θα είναι ενέργεια του Θεού. Τί άλλο 
μπορεί να είναι; Ἡ τίνος; Αυτό διαφεύγει κάπως τη σύνθεση». Λέει ολοφάνερα τούτο: αν Αυτό 
είναι απ᾿ όσα θεωρούνται µέσα στο Θεό, και γι᾿ αυτό δεν είναι ουσία, αλλά συμβεβηκός και 
ονομάζεται πνεύμα, τότε δεν μπορεί να είναι τίποτε άλλο, παρά ενέργεια Θεού. Αυτό δήλωσε 
λέγοντας «Τί άλλο µπορεί να είναι; Ἠ τίνος;» και προετοιμάζοντας το συμπέρασμα ότι τίποτε άλλο, 


ούτε ποιότητα ούτε ποσότητα ούτε τίποτε τέτοιο δεν μπορεί να θεωρείται μέσα στο Θεό,αλλά 
µόνον ενέργεια, προσθέτει: «Αυτό διαφεύγει κάπως τη σύνθεση». Πώς η ενέργεια, ενώ θεωρείται 
μέσα στο Θεό, δεν επιφέρει σύνθεση; Επειδή μόνο ο Θεός έχει απαθέστατη την ενέργεια: ενεργεί 
μόνο, χωρίς όµως και να πάσχει κατά την ενέργεια, ή να γίνεται, ή να μεταβάλλεται. 


129. Ο Θεολόγος Γρηγόριος έδειξε σ᾽ άλλο σημείο ότι αυτή η ενέργεια είναι άκτιστη, 
αντιδιαστέλλοντάς την προς το κτίσμα. «Από τους δικούς µας σοφούς, λέει, άλλοι νόμισαν το 
πνεύμα πως είναι ενέργεια, άλλοι κτίσμα, άλλοι Θεός». Εδώ λοιπόν Θεό αποκαλεί την ίδια την 
υπόσταση. Αντιδιαστέλλοντας δε την ενέργεια προς το κτίσμα, έδειξε καθαρά ότι αυτή δεν είναι 
κτίσμα. Αλλά και λίγο πιο κάτω ονόμασε αυτή την ενέργεια κίνηση του Θεού. Πώς λοιπόν δεν είναι 
άκτιστη η κίνηση του Θεού; Γι’ αυτήν ο θεοφόρος Ιωάννης ο Δαμασκηνός γράφει στο 59ο 
κεφάλαιο: «Ενέργεια είναι η δραστική και ουσιώδης κίνηση της φύσεως. Ενεργητική είναι η φύση 
από την οποία προέρχεται η ενέργεια. Ενέργημα είναι το αποτέλεσµα της ενέργειας. Και ενεργεί 
εκείνος που χρησιμοποιεί την ενέργεια, δηλαδή η υπόσταση». 


130. Μαζί µε τα παραπάνω, ο Θεολόγος Γρηγόριος είπε: «Αν είναι ενέργεια, τότε δε θα ενεργήσει, 
αλλά θα ενεργηθεί και θα πάψει να υπάρχει μόλις ολοκληρωθεί». Από αυτό οι αντίθετοι 
συμπέραναν και αποφάνθηκαν ότι η θεία αυτή ενέργεια είναι κτιστή. Αγνόησαν ότι και για τα 
άκτιστα λέγεται ότι ενεργούνται, όπως δείχνει αλλού ο Θεολόγος γράφοντας: «Αν ο Πατέρας είναι 
όνομα ενέργειας, τότε θα έχει ενεργήσει και αυτό το ομοούσιο». Λέει και ο θεοφόρος Δαμασκηνός: 
«Ὁ Χριστός κάθισε στα δεξιά του Πατέρα, ενεργώντας θεϊκά την πρόνοια τῶν όλων». Αλλά ούτε το 
«κατέπαυσε» προσκρούει στο ότι η ενέργεια είναι άκτιστη. Γιατί κατά τη δημιουργία, ο Θεός 
αρχίζει και παύει, όπως λέει και ο Μωυσής ότι ο Θεός κατέπαυσε απ᾿ όλα τα έργα τα οποία άρχισε 
να κάνει(Γεν. 2, 2). Η δημιουργία λοιπόν αυτή που ο Θεός αρχίζει και παύει, είναι φυσική και 
άκτιστη ενέργεια του Θεού. 


131. Πάλι ο θείος Δαμασκηνός, αφού είπε ότι ενέργεια είναι η δραστική και ουσιώδης κίνηση της 
φύσεως, θέλοντας να δείξει πως για την ενέργεια αυτή είπε ο Θεολόγος ότι ενεργείται και παύεται, 
πρόσθεσε: «Πρέπει να γνωρίζομε ότι η ενέργεια είναι κίνηση και μάλλον ενεργείται παρά ενεργεί, 
όπως λέει ο Θεολόγος Γρηγόριος στο λόγο του περί του Αγίου Πνεύματος: «Αν είναι ενέργεια, τότε 
είναι φανερό ότι δε θα ενεργήσει, αλλά θα ενεργηθεί και θα πάψει να υπάρχει μόλις 
ολοκληρωθεί»». Είναι λοιπόν φανερό ότι εκείνοι που φρονούν αντίθετα, δογµατίζοντας ότι είναι 
κτιστή η ενέργεια για την οποία μίλησε εδώ ο Γρηγόριος ο Θεολόγος, υποβιβάζουν φρενοβλαβώς 
σε κτίσμα την ίδια την φυσική και ουσιώδη ενέργεια του Θεού. Αυτήν ο ιερός Δαμασκηνός, 
υποδηλώνοντας ότι δεν ενεργείται µόνο, αλλά και ενεργεί, την παρουσίασε άκτιστη. Ότι τώρα 
αυτός δε διαφωνεί σε τούτο µε το Θεολόγο Γρηγόριο, το απέδειξα σε άλλους εκτενείς λόγους µου. 


132. Οι υποστατικές ιδιότητες λέγονται στο Θεό αναφορικά η µία προς την άλλη. Και διαφέρουν οι 
Ὑποστάσεις μεταξύ τους, αλλά βέβαια όχι κατά την ουσία. Κάποτε ο Θεός λέγεται και αναφορικά 
προς την κτίση. Δεν µπορεί δηλαδή η Παναγία Τριάδα, όπως λέγεται προαιώνιος, προάναρχος, 
μέγας, αγαθός, Θεός, να λέγεται έτσι και Πατέρας, γιατί δεν είναι η κάθε μία από τις τρεις θείες 
Ὑποστάσεις Πατέρας, αλλά η µία µόνο από αυτές. Και είναι ο Πατέρας από τον οποίο και ὡς προς 
τον οποίο ανάγονται όλα τα άλλα. Ως προς την κτίση λοιπόν, επειδή είναι κοινό έργο των Τριών, 
που έγινε από το τελείως µη ον, κι επειδή η υιοθεσία τῶν τέκνων του Θεού γίνεται µε την κοινή 
χάρη που χορηγείται από τις Τρείς, µπορεί η Τριάδα να λέγεται Πατέρας. Τα χωρία: «Ο Κύριος ο 
Θεός σου, είναι ένας Κύριος»(Δευτ. 6, 4) και: «Είναι ένας ο Πατέρας µας ο ουράνιος»(Ματθ. 23, 
9), που ονομάζουν την Αγία Τριάδα Κύριο και Θεό µας, και μάλιστα και Πατέρα µας, που µας 
αναγεννά µε τη χάρη Του, λέγονται, όπως είπαμε, αναφορικά. Και ο Πατέρας μόνος Ως προς τον 
ομοούσιο Υιό λέγεται Πατέρας: ο ίδιος λέγεται και αρχή ὡς προς τον Υιό και το πνεύμα. Και ὡς 
προς την κτίση ο Πατέρας λέγεται αρχή. αλλά ως Κτίστης και Κύριος όλων τῶν κτισμάτων. Όταν 
λοιπόν ο Πατέρας λέγεται έτσι ὡς προς την κτίση, αρχή είναι και ο Υιός, και δεν είναι δύο αρχές, 
αλλά μία. Γιατί και ο Ὑιός αναφορικά προς την κτίση λέγεται αρχή, όπως λέγεται και Κύριος 


αναφορικά προς τα δούλα σ᾽ Αυτόν κτίσματα. Ο Πατέρας λοιπόν και ο Υιός µαζί µε το πνεύμα, ως 
προς την κτίση είναι μία αρχή και ένας Κύριος και ένας Δημιουργός και ένας Θεός και Πατέρας και 
Προνοητής και Επόπτης και όλα τα άλλα. Και καθένας από αυτούς τους χαρακτηρισμούς δεν είναι 
ουσία. Γιατί αν ήταν ουσία δε θα λεγόταν αναφορικά προς άλλο. 


133, Καταστάσεις και διαθέσεις και τόποι και χρόνοι και οποιοδήποτε άλλο παρόμοιο, δεν 
κυριολεκτούνται σχετικά µε το Θεό, αλλά λέγονται μεταφορικά. Το ότι δημιουργεί και ενεργεί, 
μόνο για το Θεό θα μπορούσε να λεχθεί αληθινά. Γιατί μόνο ο Θεός δημιουργεί, ενώ ο Ίδιος ούτε 
γίνεται ούτε πάσχει όσον αφορά στην ουσία Του. Και µόνο Αυτός διά μέσου όλων δημιουργεί το 
κάθε τί. Και μόνο Αυτός από την απόλυτη ανυπαρξία δημιουργεί, γιατί έχει ενέργεια παντοδύναμη. 
Και σύμφωνα µε αυτή την παντοδύναμη ενέργεια λέγεται αναφορικά προς την κτίση και διαθέτει 
την όποια δυνατότητα. Ο Ίδιος δηλαδή δεν µπορεί στη θεϊκή Του φύση να πάθει απολύτως τίποτε, 
µπορεί όµως να προσθέσει στα κτίσματα αν θέλει. Γιατί η δυνατότητα να πάθει, να κρατά ή να 
προσλάβει κάτι κατά την ουσία Του, είναι ιδίωμα ασθένειας. Ενώ η δυνατότητα να δημιουργεί, να 
συγκρατεί και να προσθέτει στα κτίσματα, όταν θέλει, είναι ιδίωμα θεοπρεπούς και 
παντοκρατορικής ισχύος. 


134. Όλα τα όντα συγκεφαλαιώνονται σε δέκα κατηγορίες: ουσία, ποσόν, ποιόν, προς τι, που, πότε, 
ποιείν, πάσχειν, έχειν, κείσθαι, και τα λοιπά που θεωρούνται μέσα στην ουσία. Ο Θεός όµως είναι 
ουσία υπερούσια, µέσα στην οποία θεωρούνται µόνο το «προς τι» (αναφορά σε κάτι άλλο) και το 
«ποιείν», τα οποία δεν της επιφέρουν καμία σύνθεση ή αλλοίωση. Γιατί ο Θεός ποιεί τα πάντα, 
χωρίς να πάσχει τίποτε ο Ίδιος κατά την ουσία Του. Είναι ακόµη και Κτίστης αναφορικά προς την 
κτίση, και αρχή και Κύριός της, γιατί έχει από Αυτόν την αρχή και σ᾽ Αυτόν υποτάσσεται. Αλλά και 
Πατέρας µας είναι, που µας αναγεννά µε τη χάρη Του. Είναι και Πατέρας προς τον Υιό, ο οποίος 
δεν έχει διόλου χρονική αρχή. Είναι και Υιός προς τον Πατέρα. Και το πνεύμα είναι «πρόβλημα» 
(εκπόρευµα) του Πατέρα, συναιώνιο µε τον Πατέρα και τον Υιό, κι έχουν µία και την αυτή ουσία. 
Όσοι λένε ότι ο Θεός είναι μόνον ουσία και δε θεωρείται τίποτε µέσα σ᾽ αυτήν, κατασκευάζουν ένα 
Θεό που δεν έχει οὔτε το «ποιείν και ενεργείν», οὔτε το «προς τι». Αν όµως ο Θεός αυτός που 
νομίζουν αυτοί, δεν τα έχει αυτά, ούτε ενέργεια είναι, ούτε Δημιουργός, ούτε ενέργεια έχει, αλλά 
ούτε είναι αρχή και Κτίστης και Κύριος, ούτε και Πατέρας µας κατά χάρη. Πώς δηλαδή µπορεί να 
είναι όλα αυτά, όταν δεν έχει να θεωρούνται µέσα στην ουσία Του το «προς τυ» και το «ποιείν»; 
Ακόμη αναιρείται και το τρισυπόστατο της θεότητας, αν δε θεωρείται µέσα στην ουσία του Θεού το 
«προς τι». Κι αν δεν είναι τρισυπόστατος, ούτε Κύριος του παντός είναι, ούτε Θεός. Είναι λοιπόν 
άθεοι εκείνοι που έχουν τις ιδέες των αντιθέτων. 


135. Έχει ο Θεός και κάτι που δεν είναι ουσία. Αλλά βέβαια επειδή δεν είναι ουσία, δε θα πει πως 
είναι συμβεβηκός. Γιατί εκείνο που όχι µόνο δε χάνεται, αλλά ούτε επιδέχεται ή προξενεί 
οποιαδήποτε αύξηση ή μείωση, δεν είναι δυνατό να συμπεριληφθεί στα συμβεβηκότα. Κι επειδή 
δεν είναι ούτε συμβεβηκός, ούτε ουσία, δε σημαίνει πώς είναι από τα εντελώς ανύπαρκτα, αλλά 
υπάρχει, και υπάρχει αληθινά. Δεν είναι συμβεβηκός, γιατί είναι εντελώς αμετάβλητο. Και δεν είναι 
ούτε ουσία, γιατί δεν είναι από αυτά που υπάρχουν καθ’ εαυτά. Γι’ αυτό και λέγεται συμβεβηκός 
κατά κάποιο τρόπο από μερικούς Θεολόγους, που θέλουν να δείξουν τούτο μονάχα, ότι δηλαδή δεν 
είναι ουσία. Καθένα από τα υποστατικά γνωρίσματα και κάθε µία υπόσταση δεν είναι μήτε ουσία 
μήτε συμβεβηκός σχετικά µε το Θεό. Τί λοιπόν, γι’ αυτό το λόγο είναι από τα εντελώς ανύπαρκτα; 
Άπαγε! Με τον ίδιο τρόπο λοιπόν και η θεία ενέργεια του Θεού, ούτε ουσία είναι, οὔτε 
συμβεβηκός, µα ούτε και είναι από τα εντελώς ανύπαρκτα. και για να πω εκείνο που δέχονται όλοι 
οι Θεολόγοι: αν ο Θεός δημιουργεί επειδή το θέλει κι όχι γιατί το έχει στη φύση Του, άρα άλλο 
είναι το ένα και άλλο το άλλο, και επομένως αν είναι έτσι, άλλο είναι η θεία βούληση και άλλο η 
θεία φύση. Επειδή λοιπόν η βούληση του Θεού διαφέρει από τη φύση Του και δεν είναι ουσία, γι’ 
αυτό είναι και εντελώς ανύπαρκτη; Όχι βέβαια. Αλλά υπάρχει και ανήκει στο Θεό, ο οποίος δεν 
έχει μόνο ουσία, αλλά και βούληση, σύμφωνα µε την οποία δημιουργεί. Και αν θέλει κανείς, ας την 
ονομάσει είτε συμβεβηκός από μία άποψη, αφού δεν είναι ουσία, είτε µη συμβεβηκός, αφού δεν 


προξενεί καμία σύνθεση ή αλλοίωση. Επομένως ο Θεός έχει και αυτό που είναι ουσία και αυτό που 
δεν είναι ουσία, κι ας µην ονομάζεται συµβεβηκός, δηλαδή τη θεία βούληση και ενέργεια. 


136. Αν η ουσία δεν έχει ενέργεια που να διαφέρει απ᾽ αυτήν, είναι τελείως ανυπόστατη και απλή 
σύλληψη της διάνοιας. Γιατί ο άνθρωπος ως γένος δε διανοείται, δεν έχει γνώμη, δε βλέπει, δεν 
οσφραίνεται, δε μιλάει, δεν ακούει, δεν περπατεί, δεν αναπνέει, δεν τρώει, και γενικά δεν έχει 
ενέργεια διαφορετική από την ουσία που να δείχνει ότι υπάρχει ὡς υπόσταση. Γι’ αυτό και ο 
άνθρωπος ὧς γένος είναι τελείως ανυπόστατος. Ο άνθρωπος όµως που έχει έμφυτη ενέργεια 
διαφορετική από την ουσία ---μία ή περισσότερες ή όλες όσες είπαµε---, αναγνωρίζεται από αυτές 
ότι είναι άνθρωπος που υπάρχει ὡς υπόσταση κι όχι ανυπόστατος. Κι επειδή οι ενέργειες αυτές δε 
θεωρούνται σε ένα ή δύο ή τρείς, αλλά σε πολλούς, αποδεικνύουν ότι ο άνθρωπος διακρίνεται σε 
αμέτρητες υποστάσεις. 


137. Ο Θεός, σύμφωνα µε την ευσέβεια που µε τη χάρη Του είναι δική μας, δηλαδή της Εκκλησίας 
Του, έχει έμφυτη ενέργεια που τον κάνει φανερό, και κατά τούτο είναι διαφορετική από την οὐσία 
Του. Γιατί προγνωρίζει και προνοεί για όλα τα όντα και τα δημιουργεί και τα συντηρεί και είναι 
Κύριός τους και τα μεταβάλλει κατά το θέλημά Του όπως γνωρίζει Αυτός. Γι’ αυτό αποδεικνύεται 
ότι υπάρχει ὡς υπόσταση και δεν είναι μόνο ανυπόστατη ουσία. Κι επειδή όλες αυτές οι ενέργειες 
δε θεωρούνται σε ένα, ο Θεός γίνεται γνωστός σε µας ότι υπάρχει σε τρεις Ὑποστάσεις. Αλλά οι 
αντίθετοι, λέγοντας ότι ο Θεός δεν έχει έμφυτη ενέργεια που να τον κάνει φανερό και που κατά 
τούτο να διαφέρει από την ουσία Του, λένε ότι ο Θεός δεν υπάρχει ὡς υπόσταση και καθιστούν 
τελείως ανυπόστατο τον τρισυπόστατο Κύριο. Και µε αυτά, τόσο ξεπερνούν στην κακοδοξία το 
Σαβέλλιο από τη Λιβύη, όσο χειρότερη είναι η ασέβεια από τη δυσσέβεια. 


138. Η ενέργεια των τριών θείων Ὑποστάσεων δεν είναι μία, επειδή είναι όμοια, όπως συμβαίνει σ᾽ 
εμάς, αλλά είναι όντως µία και αριθμητικά. Αυτό οι οπαδοί τῶν αντιθέτων δεν μπορούν να το ποῦν, 
γιατί ισχυρίζονται ότι δεν είναι κοινή η άκτιστη ενέργεια των Τριών, αλλά και οι υποστάσεις Τους 
λένε πως είναι ενέργειες η µία της άλλης, γιατί σύμφωνα µε αυτούς δεν υπάρχει κοινή θεία 
ενέργεια. Ώστε ούτε έτσι δεν μπορούν να πουν ότι εἶναι µία η ενέργεια τῶν τριών Ὑποστάσεων, 
αλλά αναιρώντας έτσι τώρα τη μία κι ύστερα την άλλη ενέργεια, πάλι κάνουν ανυπόστατο τον 
τρισυπόστατο Θεό. 


139, Εκείνοι που οι ψυχές τους νοσούν από την κακόδοξη πλάνη, διδάσκοντας πως είναι κτιστή η 
ενέργεια του Θεού, που διαφέρει απὀ την ουσία Του, φρονούν ότι ο Θεός έχει κτιστό και το 
«δημιουργείν», δηλαδή τη δημιουργική Του δύναμη. Γιατί δε γίνεται να ενεργεί και να δημιουργεί 
κανείς χωρίς ενέργεια, όπως ούτε να υπάρχει χωρίς ύπαρξη. Όπως λοιπόν δε γίνεται, εκείνος που 
λέει ότι η ύπαρξη του Θεού είναι κτιστή, να νομίζει ότι έχει άκτιστο το ίδιο το είναι, έτσι δε γίνεται, 
εκείνος που υποστηρίζει πως είναι κτιστή η ενέργεια του Θεού, να νομίζει ότι Αυτός έχει άκτιστο 
το να ενεργεί και να δημιουργεί. 


140. Δεν είναι η ενέργεια του Θεού, όπως φλυαρούν οι αντίθετοι, αυτά που είναι και λέγονται από 
τους ευσεβείς κτίσματα του Θεού ---μακριά από τέτοια ασέβεια! Κτίσµατα είναι τα αποτελέσµατα 
της θείας ενέργειας. Γιατί αν τα κτίσματα ήταν η θεία ενέργεια, ή θα ήταν άκτιστα (σκέψη 
παρανοϊκή, γιατί τότε θα υπήρχαν και πριν δημιουργηθούν), ή ο Θεός πριν από τα κτίσματα δε θα 
είχε ενέργεια (σκέψη δυσσεβέστατη). Αλλά βέβαια, ο Θεός είναι προαιωνίως ενεργής και 
παντοδύναμος. Επομένως κτίσματα δεν είναι η ενέργεια του Θεού, αλλά όσα ενεργήθηκαν και 
αποτελέστηκαν, όπως και να λέγονται. Η ενέργεια του Θεού είναι ἀκτιστη και συναιώνια µε το 
Θεό, κατά τους Θεολόγους. 


141. Η ενέργεια δε γνωρίζεται από την ουσία, αλλά από την ενέργεια πληροφορούμαστε ότι η 
ουσία υπάρχει, όχι όµως και τι είναι. Γι’ αυτό και ο Θεός γίνεται σ᾽ εμάς γνωστός ότι υπάρχει, όχι 
από την ουσία Του, αλλά από την πρόνοιά Του, κατά τους Θεολόγους. Η ενέργεια διαφέρει από την 


ουσία και σε τούτο: εκείνο που πληροφορεί είναι η ενέργεια, κι αυτό που γνωρίζοµε µέσω αυτής 
ότι υπάρχει, είναι η ουσία. Οι συνήγοροι όµως της κακόδοξης δυσσέβειας που βιάζονται να πείσουν 
τους άλλους ότι η θεία ενέργεια δε διαφέρει καθόλου από τη θεία ουσία, µε το να αναιρούν έτσι 
εκείνο που πληροφορεί, βιάζονται να µας πείσουν να µη γνωρίζομε ότι ο Θεός υπάρχει, όπως οὔτε 
αυτοί δε γνωρίζουν. Εκείνος όµως που δεν το γνωρίζει αυτό, είναι ο πιο άθεος και ο πιο ανόητος 
απ᾽ όλους. 


142. Όταν αυτοί λένε ότι ο Θεός βέβαια έχει ενέργεια, αλλά καθόλου διαφορετική από την ουσία 
Του, προσπαθούν και μ᾽ αυτό τον τρόπο να συσκιάσουν τη δυσσέβειά τους και µε σοφίσματα να 
παρασύρουν και να εξαπατήσουν όσους τους ακούνε. Γιατί έτσι κι εκείνος ο Σαβέλλιος από τη 
Λιβύη έλεγε ότι ο Πατέρας και Θεός έχει και Υιό, που δε διαφέρει καθόλου από Αυτόν. Όπως 
λοιπόν εκείνος αποδεικνυόταν πώς μιλάει για Πατέρα χωρίς Υιό, αφού αρνιόταν τη διαφορά τους 
στις υποστάσεις, έτσι τώρα κι αυτοί, όταν ισχυρίζονται ότι η θεία ενέργεια δε διαφέρει καθόλου 
από τη θεία ουσία, ελέγχονται να φρονούν ότι ο Θεός δεν έχει διόλου ενέργεια. Γιατί αν αυτά δεν 
διαφέρουν σε τίποτε, τότε ο Θεός δεν έχει ούτε τη δημιουργική και ενεργητική δύναμη, αφού δε 
γίνεται να ενεργεί κανείς χωρίς ενέργεια, κατά τους Θεολόγους, όπως πάλι, ούτε και να υπάρχει 
χωρίς ύπαρξη. Ότι η θεία ενέργεια διαφέρει απὀ τη θεία ουσία, είναι φανερό για όσους σκέπτονται 
ορθά και από τούτο: η ενέργεια ενεργεί ένα άλλο, που δεν είναι αυτός που ενεργεί. Ο Θεός δηλαδή 
ενεργεί και δημιουργεί τα κτίσματα, ενώ Αυτός είναι άκτιστος. Και η έννοια του «προς τι» λέγεται 
πάντοτε ὣς προς ένα άλλο. Ο Ὑιός λέγεται ὡς προς τον Πατέρα: ο Υιός όµως ποτέ δεν είναι 
Πατέρας του Πατέρα. Όπως λοιπόν το «προς τυ» είναι αδύνατο να µη διαφέρει καθόλου από την 
ουσία ή να µη θεωρείται µέσα στην οὐσία αλλά να είναι το ίδιο ουσία, έτσι ούτε η ενέργεια είναι 
ποτέ δυνατό να µη διαφέρει από την ουσία, αλλά να είναι ουσία, κι ας µην αρέσει αυτό στους 
αντίθετους. 


143. Ο Μέγας Βασίλειος στα συλλογιστικά του κεφάλαια, κάνοντας λόγο περί Θεού, λέει ότι η 
ενέργεια δεν είναι ούτε εκείνος που ενεργεί, ούτε το αποτέλεσµα της ενέργειας. Άρα λοιπόν η 
ενέργεια διαφέρει από την ουσία. Ο θείος Κύριλλος μιλώντας κι αυτός περί Θεού, θεολογεί ότι το 
να δημιουργεί είναι γνώρισμα της ενέργειας, ενώ το να γεννά είναι γνώρισμα της φύσεως: η φύση 
δε και η ενέργεια δεν είναι το ίδιο. Κι ο θεοφόρος Δαμασκηνός λέει ότι η γέννηση είναι έργο της 
θείας φύσεως, ενώ η δημιουργία είναι έργο της θείας θελήσεως. Ο ίδιος πάλι, σε άλλο σηµείο λέει 
καθαρά ότι, άλλο είναι η ενέργεια και άλλο αυτό που έχει τη δύναμη να ενεργεί. Η ενέργεια δηλαδή 
είναι η ουσιώδης κίνηση τῆς φύσεως, ενώ αυτό που ενεργεί είναι η φύση από την οποία προέρχεται 
η ενέργεια. Σε πολλά λοιπόν σηµεία διαφέρει η ενέργεια από τη θεία ουσία, κατά τους θείους 
Πατέρες. 


144. Η ουσία του Θεού είναι ολωσδιόλου χωρίς όνομα, αφού είναι και ολωσδιόλου αχώρητη στο 
νου. Την ονομάζομε λοιπόν από όλες τις ενέργειές Της, χωρίς εκεί κανένα από τα ονόματα να 
διαφέρει κατά τη σημασία από το άλλο. Γιατί από το καθένα και απ᾿ όλα αυτά τα ονόματα, τίποτε 
άλλο δεν ονομάζεται, παρά η κρύφια εκείνη ουσία που κανείς ποτέ δεν µπορεί να γνωρίσει τι 
ακριβώς είναι. Όσον αφορά όµως στις ενέργειές Του, κάθε όνοµα έχει διαφορετική σημασία. Ποιος 
δε γνωρίζει ότι διαφέρουν μεταξύ τους οι ενέργειες της δημιουργίας, της κυριαρχίας, της κρίσεως, 
της πρόνοιας, της υιοθεσίας µας από το Θεό µε τη χάρη Του; Εκείνοι λοιπόν που λένε κτιστές τις 
φυσικές αυτές ενέργειες, ὡς διαφορετικές μεταξύ τους και προς τη θεία φύση, τί άλλο κάνουν παρά 
υποβιβάζουν το Θεό σε κτίσμα; Γιατί κτίσματα είναι αυτά που δημιουργούνται, κυριαρχούνται, 
κρίνονται και γενικά όλα τα παρόμοια, κι όχι ο Δημιουργός και ο Κυρίαρχος και ο Κριτής, ούτε η 
ίδια η ενέργεια της κρίσεως ή της κυριαρχίας ή της δημιουργίας, οι οποίες φυσικώς θεωρούνται 
μέσα στο Θεό. 


145. Η ουσία του Θεού όπως είναι ολωσδιόλου χωρίς όνομα, επειδή είναι πάνω από όνομα κατά 
τους Θεολόγους, έτσι είναι κατ᾽ αυτούς και αμέθεκτη, γιατί είναι πέρα από μέθεξη. Αυτοί λοιπόν, οι 
οποίοι απειθούν τώρα στη διδασκαλία του Πνεύματος που διατυπώθηκε µέσω τῶν αγίων Πατέρων 


μας και λοιδορούν εμάς που συμφωνούμε µε τους Πατέρες, λένε πως γίνονται πολλοί Θεοί, ή ένας 
Θεός σύνθετος, αν η θεία ενέργεια διαφέρει από την ουσία του Θεού και αν θεωρείται κάτι µέσα 
στην ουσία του Θεού. Αγνοούν όµως ότι δεν είναι το ενεργείν και η ενέργεια, αλλά το πάσχειν και 
το πάθος που κάνουν τη σύνθεση. Ενώ ο Θεός ενεργεί, χωρίς Αυτός να παθαίνει τίποτε, ούτε να 
αλλοιώνεται. Δεν είναι λοιπόν σύνθετος ο Θεός επειδή ενεργεί. Ακόμη, ο Θεός έχει την αναφορά 
Του (το «προς τι») και προς την κτίση, επειδή είναι αρχή και Κυρίαρχός της. Από αυτό όµως δεν 
συναριθµείται µε τα δημιουργήματα. Και πώς πάλι θα γίνουν πολλοί Θεοί, επειδή ο Θεός έχει 
ενέργεια, αφού είναι ενός Θεού, ή μάλλον αφού ο ίδιος ο Θεός είναι η θεία ουσία και η θεία 
ενέργεια; Όλα αυτά λοιπόν είναι ξεκάθαρη φλυαρία της φρενοβλάβειάς τους. 


146. Ο Κύριος είπε στους µαθητές Του ότι «υπάρχουν μερικοί, από αυτούς που βρίσκονται εδώ, οι 
οποίοι δε θα πεθάνουν πριν δουν να έρχεται µε δύναμη η βασιλεία του Θεού»ν(Μαρκ. 9, 1). Και έξι 
μέρες μετά, αφού πήρε μαζί Του τον Πέτρο, τον Ιάκωβο και τον Ιωάννη, ανέβηκε στο όρος Θαβώρ 
και εκεί έλαμψε το πρόσωπό Του όπως ο ήλιος και τα ιµάτιά Του έγιναν λευκά όπως το φως(Ματθ. 
17, 1-2). Οι Μαθητές δεν μπορούσαν πλέον να βλέπουν, ή μάλλον επειδή δεν είχαν τη δύναμη ούτε 
ν᾽ ατενίσουν αυτή τη λάμψη, έπεσαν µε το πρόσωπο στη γή(Ματθ. 17, 6). Εντούτοις είδαν, 
σύμφωνα µε την υπόσχεση του Σωτήρα, τη βασιλεία του Θεού, το θεϊκό εκείνο και ανέκφραστο 
φως, το οποίο οι Μεγάλοι Γρηγόριος και Βασίλειος ονομάζουν θεότητα, λέγοντας: «Φως ήταν η 
θεότητα που φάνηκε στους Μαθητές πάνω στο όρος», και: «Κάλλος του αληθινά Δυνατού είναι η 
θεότητά Του που µπορεί να νοηθεί και να θεωρηθεί». Γιατί ο Μέγας Βασίλειος λέει επιπλέον ότιτο 
φως εκείνο είναι κάλλος του Θεού που µπορεί να θεωρηθεί μόνο από τους Αγίους µε τη δύναμη του 
Αγίου Πνεύματος. Γι’ αυτό και λέει πάλι: «Είδαν το κάλλος Του ο Πέτρος και οι υιοί της βροντής, 
στο όρος, να λάμπει περισσότερο από τη λαμπρότητα του ηλίου και αξιώθηκαν να δουν µε τα μάτια 
τους τα προοίμια της παρουσίας Του». Ο θεολόγος Δαμασκηνός μαζί µε τον Ιωάννη Χρυσόστομο 
ονόμασαν το φῶς εκείνο φυσική ακτίνα της θεότητας, ο μεν πρώτος γράφοντας: «Αφού ο Ὑιός 
γεννήθηκε ανάρχως από τον Πατέρα, έχει άναρχη και τη φυσική ακτίνα της θεότητας, κι έτσι η 
λαμπρότητα της θεότητας έγινε λαμπρότητα του σώματος», ο δε Χρυσόστομος λέγοντας: «Ο 
Κύριος φάνηκε τόσο λαμπρός πάνω στο όρος, επειδή η θεότητά Του φανέρωσε τις ακτίνες της». 


147. Αυτό το ανέκφραστο θεϊκό φως, τη θεότητα και τη βασιλεία του Θεού, το κάλλος και τη 
λαμπρότητα της θείας φύσεως, την όραση και απόλαυση τῶν Αγίων κατά την αιώνια ζωή, τη 
φυσική ακτίνα και δόξα της θεότητας, οἱ φλύαροι αιρετικοί το λένε φάντασμα και κτίσμα. Κι 
εκείνους που δε δέχονται να βλασφημούν όπως αυτοί το θείο αυτό φως, αλλά φρονούν ότι ο Θεός 
είναι άκτιστος κατά την ουσία και κατά την ενέργεια, τους διαλαλούν παντού συκοφαντικά ὡς 
διθεῖτες. Αλλά ας ντραπούν αυτοί. Αφού είναι άκτιστο και το θείο φῶς, έχοµε ένα Θεό σε μία 
θεότητα. Γιατί, όπως δείξαµε µε πολλούς τρόπους πιό πάνω, ενός Θεού είναι και η άκτιστη ουσία 
και η άκτιστη ενέργεια, δηλαδή η θεία χάρη και έλλαμψη αυτή. 


148. Οι κακόβουλοι αιρετικοί, αφού τόλμησαν και μπροστά στη σύνοδο να πουν και ν᾽ 
αποπειραθούν να κάνουν φάντασμα και κτίσμα το θείο εκείνο φῶς που έλαμψε από το Χριστό στο 
Θαβώρ, και αφού ελέγχθηκαν µε πολλούς τρόπους χωρίς ν᾽ αλλάξουν γνώμη, τιμωρήθηκαν µε 
έγγραφο αφορισμό και ανάθεμα. Γιατί και βλασφημούν ὡς προς την ένσαρκη οικονομία του Θεού, 
και κτιστή χαρακτηρίζουν φρενοβλαβώς τη θεότητα του Θεού, και σε κτίσματα, όσο μπορούν, 
υποβιβάζουν τον Πατέρα και τον Υιό και το Άγιο πνεύμα. Ενώ µία και η αυτή είναι η θεότητα των 
Τριών. Και όταν ισχυρίζονται ότι σέβονται άκτιστη θεότητα, είναι σαν να λένε φανερά ότι 
υπάρχουν δύο θεότητες του Θεού, μία κτιστή και µία άκτιστη. Έτσι αγωνίζονται να ξεπεράσουν 
στη δυσσέβεια όλους τους παλιούς κακοδόξους. 


149. Άλλοτε πάλι, προσπαθώντας µε τέχνη να συγκαλύψουν την κακοδοξία τους, και άκτιστο λένε 
ότι είναι το φως που έλαμψε στο Θαβώρ και ότι είναι ουσία του Θεού, και έτσι βλασφημούν και 
στην περίπτωση αυτή µε πολλούς τρόπους. Επειδή οι Απόστολοι εἶδαν το φως εκείνο, αυτοί κακώς 
φρονούν ότι είναι ορατή η ουσία του Θεού. Αλλ᾽ ας ακούσουν αυτόν που λέει: «Κανένας δεν 


ανέβηκε σε κάποιο υποστήριγμα ώστε να δει(]ερ. 23, 28) την ουσία και τη φύση του Θεού και να 
αποκαλύψει σχετικά». Και όχι μόνον κανένας άνθρωπος, ἀλλ᾽ ούτε και Άγγελος. Και αυτά τα 
εξαπτέρυγα Σεραφείμ, από την υπερβολή της ελλάμψεως που πηγάζει από εκεί, καλύπτουν τα 
πρόσωπά τους µε τα φτερά τους(Ησ. 6, 2). Αφού λοιπόν σε κανένα ουδέποτε δε φανερώθηκε η 
Ὀπερουσιότητα του Θεού, όταν οι αιρετικοί λένε ότι αυτή είναι εκείνο το φῶς, μαρτυρούν ότι το 
φως αυτό είναι ολότελα αθέατο και δεν το είδαν στο Θαβώρ ούτε οι τρείς εξέχοντες Απόστολοι και 
ούτε ο Κύριος στ’ αλήθεια τους είχε υποσχεθεί κάτι τέτοιο. Μαρτυρούν ακόµη πως δε λέει αλήθεια 
ο Πέτρος λέγοντας: «Είδαμε τη λαμπρότητά Του καθώς ήμαστε μαζί Του στο άγιο εκείνο ὀρος»(Β΄ 
Πέτρ. 1, 16-18), ούτε ο Ευαγγελιστής που λέει: «Και μένοντας άγρυπνοι ο Πέτρος και οι άλλοι δύο 
είδαν τη λαμπρότητά Του»(Λουκ. 9, 32), ούτε κάποιος άλλος που εἰπε ότι ο ξεχωριστά αγαπημένος 
μαθητής του Χριστού Ιωάννης είδε γυμνή πάνω στο όρος την ίδια τη θεότητα του Λόγου. Είδαν 
λοιπόν, και είδαν αληθινά την άκτιστη και θεία εκείνη έλλαμψη, ενώ ο Θεός παρέμεινε αόρατος 
σύμφωνα µε την υπερούσια κρυφιότητά Του, κι ας εκραγούν οι αρχηγοί της αιρέσεως και οι 
ομόφρονές τους. 


150. Όταν ερωτήσει κανείς αυτούς τους αιρετικούς, που λένε ότι το φως εκείνο ήταν η ουσία της 
θεότητας: «Φαίνεται λοιπόν η ουσία του Θεού;», τότε αναγκάζονται να φανερώσουν το δόλο, 
λέγοντας πώς είπαν ότι αυτό ήταν ουσία του Θεού, επειδή διά μέσου του φάνηκε η ουσία του 
Θεού» γιατί αυτή βλέπεται διά μέσου τῶν κτισμάτων του Θεού. Και έτσι κάνουν και πάλι κτίσμα, 
οι ταλαίπωροι, το φῶς της Μεταμορφώσεως του Κυρίου. Αυτό που βλέπεται όµως διά μέσου των 
κτισμάτων δεν είναι η ουσία, αλλά η δημιουργική ενέργεια του Θεού. Ώστε μιλάνε µε δυσσέβεια 
και σε συμφωνία µε τον Ευνόμιο, όταν λένε ότι διά μέσου τῶν κτισμάτων βλέπεται η ουσία του 
Θεού. Τόσο γόνιμο είναι το χωράφι της δυσσέβειάς του. Ας αποφεύγοµε λοιπόν αυτούς και την 
επικοινωνία μαζί τους, σαν µία θανάσιμη για την ψυχή και πολυκέφαλη ύδρα και σαν πολυποίκιλη 
φθορά της ευσέβειας. 


Αγιορείτικος τόμος υπέρ των ιερώς ησυχαζόντων. Γι’ αυτούς που από τη δική τους απειρία και 

την απείθειά τους στους Αγίους, απορρίπτουν τις μυστικές ενέργειες του Πνεύματος, οι οποίες, µε 
τρόπο που υπερβαίνει το λόγο, ενεργούνται σε όσους ζουν πνευματικά και φανερώνονται µε έργα, 
χωρίς ν᾽ αποδεικνύονται µε λόγια 


Τα δόγματα που τώρα πια είναι κοινοποιηµένα και γνωστά σε όλους και κηρύττονται δημόσια, ήταν 
τα μυστήρια του Μωσαϊκού νόμου, τα οποία μόνον οι Προφήτες προέβλεπαν εμπνεόµενοι από το 
Πνεύμα. 


Τα δε υποσχεμένα στους Αγίους αγαθά κατά τον μέλλοντα αιώνα, είναι τα μυστήρια της 
εὐαγγελικής πολιτείας, τα οποία τώρα γίνονται ορατά ως ένα σηµείο και δίνονται σαν αρραβώνας 
μόνο σε όσους αξιώθηκαν από το Πνεύμα να τα βλέπουν. 


Αλλά τότε, αν κανείς Ιουδαίος δεν άκουγε μ᾽ ευχαριστία τους Προφήτες να μιλούν για Λόγο και 
Πνεύμα Θεού συναιώνια και προαιώνια, μπορούσε να κλείσει τ᾽ αυτιά του, πιστεύοντας πως ακούει 
λόγια απαγορευμένα στην ευσεβή πίστη και αντίθετα στη διακήρυξη που δίδασκε τους ευσεβείς 
ότι’ «Ο Κύριος ο Θεός σου, είναι ένας Κὐριος»(Λευτ. 6, 4). 


Έτσι και τώρα µπορεί να πάθει κανείς, αν δεν ακούει µε ευλάβεια τα μυστήρια του Πνεύματος που 
είναι γνωστά μόνο σ᾽ εκείνους που έχουν καθαρθεί δια μέσου της αρετής. Αλλά όπως έπειτα η 
πραγματοποίηση εκείνων τῶν προφητειών έδειξε τα τότε μυστήρια σύμφωνα µε όσα έγιναν φανερά 
και τώρα πιστεύομε Πατέρα και Υιό και Άγιο Πνεύμα, θεότητα τρισυπόστατη, µία φύση απλή, 
ασύνθετη, άκτιστη, αόρατη, αχώρητη στο νου, έτσι και όταν αποκαλυφθεί στον ορισμένο καιρό ο 
μέλλων αιώνας κατά την ανέκφραστη φανέρωση του ενός Θεού που έχει τρεις τέλειες Υποστάσεις, 
τότε θα φανερωθούν τα μυστήρια σύμφωνα σε όλα µε τα φανερά. 


Πρέπει όμως να προσέξοµε και τούτο: ότι δηλαδή, αν και αργότερα φανερώθηκε στα πέρατα της 


γής το δόγμα τῶν τριών Ὑποστάσεων τῆς θεότητας, χωρίς να αναιρεί καθόλου την έννοια του ενός 
Θεού, εντούτοις στους Προφήτες εκείνους ήταν µε ακρίβεια γνωστό και πριν από την έκβαση τῶν 
πραγμάτων, και το παραδέχονταν άνετα όσοι τότε πείθονταν στα λόγια των Προφητών. 


Κατά τον ίδιο τρόπο, ούτε τώρα αγνοούμε τα δόγματα της χριστιανικής µας ομολογίας, κι εκείνα 
που κηρύττονται φανερά, κι εκείνα που αποκαλύπτονται μυστικά από το Πνεύμα στους αξίους. 
Άλλοι δεν τα αγνοούν γιατί μυήθηκαν σ᾽ αυτά από την ίδια τους την πείρα, όσοι δηλαδή 
απαρνήθηκαν και χρήματα και δόξα των ανθρώπων και κακές ηδονές του σώματος για χάρη της 
ευαγγελικής ζωής, και δεν έμειναν μόνο σ᾽ αυτό, αλλά και βεβαίωσαν αυτή την απάρνηση µε την 
υποταγή τους στους προχωρημένους στην κατά Χριστόν ηλικία.Αφού δηλαδή σχόλασαν στον 
εαυτό τους και στο Θεό απαλλαγμένοι από κάθε φροντίδα µε την ησυχία και την ειλικρινή 
προσευχή, ξεπέρασαν τον εαυτό τους κι ενώθηκαν µε το Θεό, και µε τη μυστική και υπέρ νοῦν 
ένωση μαζί Του μυήθηκαν στα υπέρ νοῦν μυστήρια. Άλλοι πάλι τα έμαθαν µε το σεβασμό και την 
πίστη και την αγάπη προς αυτούς. 


Έτσι λοιπόν κι εμείς, ακούγοντας τον Μέγα Διονύσιο, στη δεύτερη προς Γάιον επιστολή του, να 
ονομάζει τη θεοποιό χάρη του Θεού θεότητα, θεαρχία και αγαθαρχία, συμπεραίνοµε ότι ο Θεός που 
παρέχει αυτή τη χάρη στους αξίους, είναι πάνω από αυτή τη «θεότητα» (τη θεοποιό χάρη)᾽ γιατί ο 
Θεός δεν πάσχει πολλαπλασιασμό, ούτε μιλάει κανείς έτσι για δύο θεότητες. Αλλά η θεοποιός αυτή 
χάρη του Θεού, όπως αποφαίνεται ο θείος Μάξιμος γράφοντας περί του Μελχισεδέκ, είναι άκτιστη 
και υπάρχει πάντοτε, προερχόμενη από τον αιώνιο Θεό. 


Ο ἰδιος πάλι, σε πολλά άλλα µέρη, την ονομάζει αγέννητο και ενυπόστατο φως που φανερώνεται 
στους αξίους όταν γίνουν ἀξιοί του, αλλά που δε γίνεται βέβαια τότε. Αυτό το φῶς ο ίδιος το 
ονομάζει φῶς της υπερανέκφραστης δόξας και καθαρότητα των Αγγέλων. Ενώ ο Μέγας Μακάριος 
το ονομάζει τροφή τῶν ασωµάτων, δόξα της θείας φύσεως, καλλονή του μέλλοντος αιώνος, φωτιά 
θεϊκή και επουράνια, φως άρρητο και νοερό, αρραβώνα του Αγίου Πνεύματος, αγιαστικό έλαιο 
αγαλλιάσεως(Ψαλμ. 44, 8). 


Όποιος λοιπόν συναριθµεί µε τους Μασσαλιανούς και αποκαλεί διθεῖτες εκείνους που λένε άκτιστη 
και αγέννητη και ενυπόστατη τη θεοποιό αυτή χάρη του Θεού ---αν υπάρχει κανένας τέτοιος---, 
αυτός ας γνωρίζει ότι αντιτάσσεται στους Αγίους του Θεού, και ότι αν δε μετανοήσει, βγάζει τον 
εαυτό του από την μερίδα των σωζόμενων και ξεπέφτει από τον ένα και μόνο από τη φύση Του Θεό 
τῶν Αγίων. 


Όποιος πάλι, ενώ πιστεύει και πείθεται και συμφωνεί µε τους Αγίους και δεν προφασίζεται 
«προφάσεις εν αμαρτίαις»(Ψαλμ. 140, 4), αγνοεί τον τρόπο του μυστηρίου, αλλά παρά την ἀγνοιά 
του δεν απορρίπτει ό,τι λέγεται φανερά, αυτός ας µην απαξιώνει να ζητεί και να μαθαίνει από 
εκείνους που γνωρίζουν. Γιατί θα μάθει ότι δεν υπάρχει τίποτε το ανακόλουθο στα θεία λόγια και 
πράγματα, και μάλιστα στα βασικότατα που χωρίς αυτά τίποτε µε κανένα τρόπο δεν µπορεί να 
υπάρξει, ούτε κανένα γενικά θεοπρεπές μυστήριο. 


Όποιος αποφαίνεται ότι η τέλεια ένωση µε το Θεό γίνεται µε τη μίμηση µόνο και τη σχέση μαζί 
Του, χωρίς τη θεοποιό χάρη του Πνεύματος, όπως δηλαδή συμβαίνει μεταξύ ανθρώπων που έχουν 
τις ίδιες συνήθειες και αλληλοαγαπώνται, και θεωρεί τη θεοποιό χάρη του Θεού µια έξη της 
λογικής φύσεως που αποκτάται μόνο µε τη μίμηση και όχι µε υπερφυσική έλλαμψη και απόρρητη 
θεία ενέργεια, την οποία οι άξιοι βλέπουν αοράτως και νοούν απερίληπτα απὀ νου, αυτός ας 
γνωρίζει ότι χωρίς να ξέρει έπεσε στην πλάνη των Μασσαλιανών. 


Γιατί κατά πάσα αναγκαιότητα θα είναι φύσει θεός ο θεούμενος, αν η θέωση γίνεται κατά φυσική 
δύναμη και περιέχεται µέσα στους όρους της φύσεως. Ας µην προσπαθεί λοιπόν αυτός τη δική του 
πλάνη να την προσάψει σ᾽ εκείνους που στέκονται µε ασφάλεια και να προξενήσει μώμο στους 
αμώμητους στην πίστη. 

Αλλά ας αποθέσει τη µεγάλη ιδέα του κι ας μάθει από τους πεπειραµένους ή από τους µαθητές 
τους, ότι η χάρη της θεότητας είναι τελείως απερίληπτη και δεν υπάρχει καμία δύναμη στη φύση 
που να µπορεί να τη δεχτεί, γιατί τότε δε θα είναι πλέον χάρη, αλλά φανέρωση της ενέργειας µιας 


φυσικής δυνάμεως. 


Οπότε δε θα ήταν κάτι παράδοξο η θέωση, αν γινόταν µε µία δύναμη που είναι δεκτική θεώσεως: 
γιατί τότε η θέωση δικαιολογημένα θα ήταν έργο της φύσεως και όχι δωρεά του Θεού, και θα 
μπορούσε ο θεωμένος να είναι φύσει θεός και να ονομάζεται έτσι κυριολεκτικά. Γιατί η φυσική 
δύναμη των όντων δεν είναι τίποτε άλλο παρά η απαράβατη κίνηση της φύσεως προς ενέργεια. 


Πώς όµως η θέωση βγάζει τον θεούμενο έξω από τον εαυτό του, αν η ίδια περιλαμβάνεται ακόµη 
μέσα στα όρια της φύσεως, δεν μπορώ να εννοήσω. Επομένως, η χάρη της θεώσεως είναι πάνω από 
τη φύση και την αρετή και τη γνώση, και όλα αυτά κατά τον άγιο Μάξιμο είναι απείρως κατώτερά 
της. Γιατί όλη η αρετή και η μίμηση του Θεού που μπορούμε να επιτύχομε, κάνει κατάλληλο τον 
ενάρετο για τη θεία ένωση. 


Η χάρη όµως τελεσιουργεί την ίδια την απόρρητη ένωση. Διά μέσου αυτής ολόκληρος ο Θεός 
περιχωρεί ολόκληρους τους αξίους, και ολόκληροι οι Άγιοι περιχωρούν ολικά ολόκληρο τον Θεό, 
παίρνοντας όλο το Θεό στη θέση του εαυτού τους κι αποκτώντας τον ίδιο το Θεό μόνο ως βραβείο 
της αναβάσεώς τους προς Αυτόν, ενωμένο μαζί τους ως µε δικά Του μέλη, µε τον τρόπο που η ψυχή 
περιπλέκεται στο σώμα, αφού ο ίδιος τους αξίωσε να είναι µέσα σ᾽ Αυτόν. 


Όποιος ισχυρίζεται ότι είναι Μασσαλιανοί εκείνοι που λένε ότι ο νους εδρεύει στην καρδιά ή στον 
εγκέφαλο, αυτός ας γνωρίζει ότι κακώς επιτίθεται εναντίον τῶν Αγίων. Γιατί ο Μέγας Αθανάσιος 
λέει ότι το λογικό µερος της ψυχής είναι µέσα στον εγκέφαλο, ενώ ο εξίσου μέγας Μακάριος, ότι 
στην καρδιά είναι η ενέργεια του νου. 


Σύμφωνοι µε αυτούς είναι σχεδόν και όλοι οι Άγιοι. Αυτό που λέει ο θείος Γρηγόριος Νύσσης, ότι ο 
νους δεν είναι οὔτε µέσα ούτε έξω από το σώμα, ὡς ασώµατος, δεν είναι αντίθετο στη γνώμη 
εκείνων τῶν Αγίων. Εκείνοι λένε ότι ο νους είναι µέσα στο σώμα, επειδή είναι ενωμένος µε αυτό. 
Διατυπώνοντας λοιπόν τούτο διαφορετικά, ελάχιστα διαφέρουν από εκείνον. 


Γιατί δεν αντίκειται μήτε σ᾽ εκείνον που λέει ότι το θείο, ὡς ασώματο, δε βρίσκεται σε κάποιον 
τόπο, εκείνος που λέει ότι κάποτε ο Λόγος του Θεού κατοίκησε μέσα στην παρθενική και 
πανάμωµη μήτρα, ενωμένος εκεί υπέρλογα µε την ανθρώπινη φύση, από ανείπωτη φιλανθρωπία. 


Όποιος λέει φάντασμα και σύμβολο το φως που άστραψε γύρω από τους Μαθητές στο όρος 
Θαβώρ(Ματθ. 17, 1-2), τέτοιο που να γίνεται και να χάνεται, κι όχι ότι υπάρχει καθαυτό και είναι 
πάνω από κάθε νόηση, ἀλλ᾽ ότι είναι ενέργεια κατώτερη της νοήσεως, αυτός αντιλέγει καθαρά στις 
γνώμες των Αγίων. 


Γιατί οι Άγιοι το ονομάζουν, τόσο στους θείους ύμνους, όσο και στα συγγράμματά τους, απόρρητο, 
άκτιστο, αιώνιο, άχρονο, απρόσιτο, άπλετο, άπειρο, απεριόριστο, αθέατο σε Αγγέλους και 
ανθρώπους, αρχέτυπο και αναλλοίωτο κάλλος, δόξα του Θεού, δόξα του Χριστού, δόξα του 
Πνεύματος, ακτίνα της θεότητας και τα όμοια. 


Η σάρκα του Χριστού δοξάστηκε από τη στιγµή που Αυτός την προσέλαβε, και η δόξα της 
θεότητας έγινε δόξα του σώματος. Αλλά η δόξα ήταν αφανής στο φαινόμενο σώμα για εκείνους που 
δεν χωρούν αυτά που και στους Αγγέλους είναι αθέατα. Μεταμορφώνεται λοιπόν, όχι παίρνοντας 
κάτι που δεν ήταν, οὔτε μεταβαλλόμενος σε κάτι που δεν ήταν, αλλά φανερώνοντας στους 
Μαθητές εκείνο που πράγματι ήταν, ανοίγοντας τα μάτια τους και από τυφλούς κάνοντάς τους να 
βλέπουν. 


Ενώ Αυτός δηλαδή έμενε ο ίδιος, φαινόταν τώρα στους Μαθητές διαφορετικός απ᾽ ό,τι φαινόταν 
πριν γιατί Αυτός είναι το αληθινό φώε(]ω. 1, 9), το ωράϊσμα της θείας δόξας, και τώρα έλαμψε 
όπως ο ήλιος. Είναι αμυδρή αυτή η εικόνα, αλλά είναι αδύνατο να εικονίζεται δίχως έλλειψη το 
άκτιστο µέσα στην κτίση. 


Όποιος λέει ότι µόνο η ουσία του Θεού είναι άκτιστη, όχι όµως και οἱ αιώνιες ενέργειές Του, από 
τις οποίες όλες ο Θεός είναι ανώτερος, γιατί είναι Αυτός που ενεργεί όλα όσα ενεργούνται, ας 
ακούσει τί λέει ο άγιος Μάξιμος: «Όλα τα αθάνατα και η ίδια η αθανασία, και όλα τα ζώντα και η 
ίδια η ζωή, και τα άγια όλα και η ίδια η αγιότητα, και όλα τα ενάρετα και η ἴδια η αρετή, και τα 


αγαθά όλα και η ίδια η αγαθότητα, και τα όντα όλα και η ίδια η οντότητα ολοφάνερα είναι έργα του 
Θεού. 


Αλλά τα πρώτα έχουν χρονική αρχή υπάρξεως, γιατί κάποτε δεν υπήρχαν, ενώ τα άλλα δεν έχουν 
χρονική αρχή, γιατί δεν υπάρχει καιρός που δεν υπήρχαν η αρετή, η αγαθότητα, η αγιότητα, η 
αθανασία». Και πάλι: «Η αγαθότητα και ό,τι περιλαμβάνεται στην έννοια της αγαθότητας, και 
γενικά κάθε ζωή και αθανασία και απλότητα και σταθερότητα και απειρία και όσα θεωρούνται 
σχετικά µε την ουσία του Θεού, είναι έργα του Θεού και δεν έχουν χρονική αρχή. 


Ποτέ, ας πούμε, δεν προηγήθηκε της αρετής η ανυπαρξία, ούτε κανενός άλλου απ᾿ όσα αναφέραμε, 
και αν ακόµη εκείνα που μετέχουν σ᾽ αυτά έχουν χρονική αρχή. Γιατί κάθε αρετή είναι άναρχη και 
δεν εἶναι ο χρόνος αρχαιότερός της, επειδή μόνος γεννήτοράς της είναι αιώνια ο Θεός. Και ο Θεός 
είναι άπειρες φορές άπειρα έξω απ᾿ όλα τα όντα, και όσα µετέχονται και όσα μετέχουν». 


Ας μαθαίνει λοιπόν από αυτά ότι δεν υπόκεινται στο χρόνο όλα όσα έλαβαν υπόσταση από το Θεό. 
Μερικά από αυτά είναι άναρχα, χωρίς ν᾽ αναιρούν καθόλου την έννοια της μόνης φύσει άναρχης 
και τριαδικής Μονάδας και της υπέρλογης απλότητάς Της. Ἡ απόλυτη αυτή αµέρεια του Θεού έχει 
σαν αμυδρή της εικόνα το νου, ο οποίος καθόλου δεν είναι σύνθετος, παρά τις έμφυτες νοήσεις του. 


Όποιος δεν παραδέχεται τις πνευματικές καταστάσεις που αποτυπώνονται από τα πνευματικά 
χαρίσματα της ψυχής στο σώμα εκείνων που προκόβουν κατά Θεόν, και ονομάζει απάθεια την έξη 
της νεκρώσεως του παθητικού μέρους της ψυχής, αλλά όχι και την έξη της ενέργειας προς τα 
ανώτερα, µε ολική αποστροφή των κακών και στροφή προς τα καλά, µε αποβολή των κακών έξεων 
και απόκτηση των αγαθών, αυτός, σύμφωνα µε τη γνώμη του αυτή, αρνείται και τη ζωή των όντων 
µε σώμα κατά τον άφθαρτο μέλλοντα αιώνα. 


Αν δηλαδή λάβει τότε μέρος και το σώμα μαζί µε την ψυχή στα απόρρητα αγαθά, σίγουρα θα 
συμμετάσχει και τώρα, κατά το δυνατόν, στη χάρη που χορηγεί ο Θεός μυστικά και απόρρητα στον 
καθαρμένο νου. Και θα δεχτεί κι αυτό τα θεία, µε τρόπο βέβαια που αναλογεί στο ότι είναι σώμα: 
ενώ το παθητικό μέρος της ψυχής θα μεταποιηθεί και θα αγιαστεί, χωρίς όµως να νεκρωθεί κατά 
την έξη, και θα αγιάζει το ίδιο τις διαθέσεις και τις ενέργειες του σώματος, επειδή θα έχει γίνει πια 
κοινό της ψυχής και του σώματος. 


Γιατί, κατά τον άγιο Διάδοχο, ο νους εκείνων που απαλλάχθηκαν από τα καλά του βίου για την 
ελπίδα τῶν μελλόντων αγαθών, καθώς κινείται μ᾽ ευρωστία λόγω της αμεριμνίας, αισθάνεται την 
ανέκφραστη θεία αγαθότητα και μεταδίδει, ανάλογα µε την προκοπή του, και στο σώμα τη δική του 
καλή κατάσταση. Και η χαρά αυτή που προξενείται τότε στην ψυχή και στο σώμα είναι αλάνθαστη 
υπενθύμιση της αθάνατης ζωής. 


Άλλο φῶς αντιλαμβάνεται ο νους, άλλο η αίσθηση. Η αίσθηση αντιλαμβάνεται το αισθητό φῶς που 
δείχνει τα αισθητά ὧς αισθητά. Φως του νου είναι η γνώση που υπάρχει στα νοήματα. Δεν 
αντιλαμβάνονται λοιπόν το ίδιο φως η όραση και ο νοῦς, αλλά έως ότου καθένα από αυτά ενεργεί 
κατά τη δική του φύση και µέσα στις κατά φύση συνθήκες. 


Όταν όµως οι άξιοι ευτυχήσουν να λάβουν πνευματική και υπέρλογη χάρη και δύναμη, τότε και µε 
την αίσθηση και µε το νου βλέπουν αυτά που είναι πάνω από κάθε αίσθηση και κάθε νου, µε τρόπο 
που «γνωρίζει µόνο ο Θεός κι εκείνοι που δέχονται αυτές τις θείες ενέργειες» --- για να 
χρησιμοποιήσομε την έκφραση του Μεγάλου Γρηγορίου του Θεολόγου. 
Αυτά διδαχτήκαμε από τις Γραφές. Αυτά παραλάβαµε από τους Πατέρες µας. Αυτά γνωρίσαμε µε 
τη μικρή µας πείρα. Αυτά συνέγραψε και ο τιµιότατος μεταξύ των ιεροµονάχων και αδελφός µας 
Κυρ Γρηγόριος, µε τίτλο «Ὑπέρ των ιερώς ησυχαζόντων», και τα υπογράψαμε ως σύμφωνα 
ακριβώς µε τις παραδόσεις τῶν Αγίων, για να βεβαιώνονται όσοι τα διαβάζουν. 


Ο πρώτος τῶν σεβασμίων Μονών του Αγίου Όρους, Περομόναχος Ισαάκ. 
Ο ηγούμενος της σεβάσµιας, βασιλικής και ιεράς Λαύρας, Θεοδόσιος Ἱερομόναχος. 


Είχε και την υπογραφή του Ηγουμένου της Μονής τῶν Ιβήρων, στη δική του γλώσσα. 


Ο Καθηγούμενος της σεβάσµιας και βασιλικής Μονής του Βατοπεδίου, Ἱερομόναχος Ιωαννίκιος. 
Είχε και την υπογραφή του Ηγουμένου της Μονής των Σέρβων στη δική του γλώσσα. 

Ο ελάχιστος Ιερομόναχος Φιλόθεος, φρονώντας τα ίδια, υπέγραψα. 

Ο ελάχιστος Γερομόναχος και Πνευματικός της σεβασµίας Μονής του Εσφιγμένου, Αμφιλόχιος. 
Ο ελάχιστος Ιερομόναχος και Πνευματικός του Βατοπεδίου Θεοδόσιος. 

Ο Καθηγούμενος της Ἱεράς Μονής του Κουτλουμούση, Θεοστήρικτος Περομόναχος. 


Ο αμαρτωλός Γερόντιος Μαρούλης, µέλος της γεροντίας της σεβασµίας Λαύρας, φρονώντας τα 
ίδια, υπέγραψα. 
Ο ελάχιστος Μοναχός Κάλλιστος ο Μουζάλων. 


Ο ευτελής Περομόναχος Γεράσιμος, αφού είδα και διάβασα αυτά που γράφτηκαν µε φιλαλήθεια και 
τα δέχτηκα, υπέγραψα. 


Ο ευτελής γέρων και ελάχιστος Μοναχός Μωυσής, φρονώντας τα ίδια, υπέγραψα. 


Ο ελάχιστος και ευτελής Μοναχός Γρηγόριος ο Στραβολαγκαδίτης, ησυχαστής τάχα, σκεπτόμενος 
και φρονώντας τα ίδια, υπέγραψα. 


Ο Γέρων και ελάχιστος Ἱερομόναχος Ησαΐας απὀ τη σκήτη του Μαγουλά, φρονώντας τα ίδια, 
υπέγραψα. 


Ο ελάχιστος Μοναχός Μάρκος ο του Σιναΐτου. 

Ο ελάχιστος Γερομόναχος Κάλλιστος από τη σκήτη του Μαγουλά. 

Είχε και την υπογραφή του Σύρου γέροντα ησυχαστή στη δική του γλώσσα. 
Ο ελάχιστος Μοναχός Σωφρόνιος. Ο ελάχιστος Μοναχός Ιωάσαφ. 


Ο ταπεινός Επίσκοπος Ιερισσού και Αγίου Όρους Ιάκωβος, αναθρεμµένος µε τις αγιορείτικες και 
πατρικές παραδόσεις, και μαρτυρώντας ότι µε τους εκλεκτούς Αγιορείτες που υπέγραψαν εδώ, 
συμφωνεί και συνυπογράφει όλο το Άγιο Όρος, υπέγραψα κι εγώ, συμφωνώντας και 
επισφραγίζοντας. Και συμπληρώνω μαζί µε όλους και τούτο: ότι εκείνον που δε συμφωνεί µε τους 
Αγίους, όπως εμείς και οι λίγο πριν από µας Πατέρες µας, εμείς δε θα τον δεχτούμε σε κοινωνία. 


